
TURINYS 


Žodis Skaitytojui 
Dedikacija: Prelatas Jonas Kučingis — veiklos žmogus 
(Paulius Jurkus) 


I SIRIJA 


Apaštalas Paulius: “... vejuosi norėdamas pagauti, nes aš jau 
esu Kristaus Jėzaus pagautas" (Fil 3,12) 


II GRAIKIJA 


Apaštalas Paulius: “Atėniečiai, man rodos, kad jūs visais atžvil- 
giais pernelyg dievobaimingi. Vaikščiodamas ir apžiūrėdamas 
jūsų šventenybes, radau aukurą su užrašu: "Nežinomam dievui", 
Taigi aš noriu skelbti jums tai, kad jūs nepažindami garbinare" 
(Apd 17,22b-23) 


III TURKIJA 


Apaštalas Paulius: “Būdamas nuo nieko nepriklausomas, aš 
pasidariau vergas visiems, kad tik daugiau jų laimėčiau. Žydams 
buvau žydas, kad laimėčiau žydus. Tiems, kurie laikosi įstaty- 
mo, tapau įstatymo tarnu, kad laimėčiau besilaikančius įstaty- 
mo, nors pats nesu jam pavaldus. Tiems, kurie neturi įstatymo, 
buvau kaip neturintis įstatymo, kad laimėčiau tuos, kurie neturi 
įstatymo, nors. pats esu ne be Dievo įstatymo, bet surištas 
Kristaus įstatymu. Silpniems pasidariau silpnas, kad laimėčiau 
silpnuosius. Visiems tapau viskuo, kad vienaip ar kitaip bent 
kai kuriuos išgelbėčiau. Visa tai darau dėl Evangelijos, kad 
būčiau jos dalininkas" (1 Kor 9,19-23) 


RODYKLĖ 

AUTORIAUS ŽODIS 


Turkijoje" yra II veikalo Šventojo Rašto kraštuose dalis. 

Pirmoji dalis siejasi su Artimųjų Rytų šalimis: Mesopo- 

tamijos ir Egipto istorija, archeologija, kultūra, religija, raštija. Trečioji 

dalis — su apaštalu Pauliumi: Tautų apaštalo pėdsakai Italijoje, Kipre, 

Kretoje, Maltoje. Abi knygas išleido Krikščionio Gyvenime leidykla, 

Putnam'e, CT, JAV, vadovaujama prel. dr. Vytauto Balčiūno, 1981 ir 
1990 m. Knygos sudomino daugelį šiapus ir anapus Atlanto. 

Antroji Šventojo Rašto kraštuose veikalo dalis atspindi keliones — 

ne vieną, bet keliolika — į Siriją, Graikiją ir Turkiją — į vietas, 

susijusias su apaštalo Pauliaus veikla bei laiškais. Žinia apie Kristų 


Š i knyga "Apaštalo Pauliaus pėdsakais Sirijoje, Graikijoje, 


buvo jo veiklos ir laiškų turinys. Jis vijosi, “norėdamas pagauti, nes 
jau [buvo] Kristaus Jėzaus pagautas" (Fil 3,12). “Jeigu mes persisten- 
giame, — rašo Paulius korintiečiams, — tai Dievui; jei esame nuo- 
saikūs — tai dėl jūsų. Kristaus meilė skatina mus..." (2 Kor 5,13-14). 
Mane apaštalo Pauliaus veikla ir laiškai “pagavo" jau pirmosios kelionės 
metu į Artimuosius Rytus — Šventojo Rašto kraštus 1958 m. Nuo 
tada iki 1989 m. skyriau daug laiko ir lėšų kelionėms, norėdamas 
"skaityti" jo laiškus vietose, kur jie buvo rašomi ir pirmą kartą skaitomi. 
Be to, mėginau užsirašyti savo įspūdžius apie apaštalo Pauliaus įkurtų 
parapijų nūdienę būklę. 

Devyniolika šimtmečių skiria mus nuo pirmojo kristinio am- 
žiaus. Nūdienis šiuolaikinis — Sirijos ir Mažosios Azijos — Turkijos — 
veidas yra islamiškas. Graikija yra krikščioniška, bet jos krikščionybė 
yra savivaldi, atskira nuo Romos. Užtat kelionių metu po Siriją, Grai- 
kiją ir Turkiją teko susidurti bei patirti reiklių istorinių lūžių bei 
pervartų — helenizacijos, romanizacijos, bizantizacijos ir islamizacijos 


pėdsakus. Istorija yra ir svarbi praeities šviesa, ir ilgi praeities 
šešėliai. Nuo praeities pabėgti ar ją pakeisti neįmanoma, nes jos šviesa 
ir šešėliai sąlygoja dabartį. Užtat mėginant perprasti Šventojo Rašto 
kraštų dabartį, stengiausi turėti prieš akis praeities šviesą ir šešėlius, 
nes istorija — staklės, kuriose dabar Kūrėjas audžia Žinios apie Kristų 
ateitį — nežinomą, bet pažadėtą. Anot apaštalo Pauliaus, “O Dievo 
turtų, išminties ir pažinimo gelme! Kokie neištiriami jo sprendimai 
ir nesusekami jo keliai!“ (Rom 11,33). 

Krikščionio Gyvenime leidyklos knygų serijoje pirmosios dvi Šven- 
tojo Rašto kraštuose veikalo dalys buvo paženklintos nr. 21 ir nr. 21A. 
Dėlto šią dalį, norėdamas išreikšti padėką Krikščionio Gyvenime 
vadovui prel. dr. Vytautui Balčiūnui ir jo padėjėjui kun. istorijos lic. 
Rapolui Krasauskui, ženklinčiau leidyklos knygų serijos nr. 21 B. Prof. 
Albina Pribušauskaitė knygą redagavo, meniškuoju knygos veidu 
rūpinosi Paulius Jurkus. Jonas Bogura ir jo darbuotojai, paslaugiu ir 
nagingu meistriškumu, paruošė knygą kelionei į Vilnių — Katalikų 
pasaulio leidyklą, Sigita Papečkienė ir Salomėja Narkėliūnaitė padarė 
kruopščią knygos korektūrą. Katalikų pasaulio leidyklos direktorius 
Vytautas Jasiukevičius bei leidyklos darbuotojai ir Adomo Jakšto spaus- 
tuvė Kaišiadoryse paruošė knygą kelionei į skaitytojo rankas. Visiems 
talkos bendrams priklauso mano nuoširdi padėka. Jų pastangomis 
smagu paimti knygą į rankas. Trūkumai ir spragos priklauso tik au- 


toriui. 


Skiriu prelatui Jonui A. Kučingiui, 
savo mokytojui, 
švenčiančiam 
šešiasdešimties meų kunigystės jubiliejų 


Autorius 


Tik žinau, kad kiekvienas palieka 
pėdas žemėje, kai eina laukais. 
Jeigu gilios — ilgam jos išlieka. 
jei teisingos — jos tampa takais. 


J. Marcinkevičius 

Prelatas Jonas Kučingis — 
veiklos žmogus 


dabar atokiai laikosi vienas prelatas, kurio gyvenimas buvo 

pilnas nerimo, meilės ir darbo kitų labui — Kristaus Baž- 
nyčiai ir Lietuvai. Kas jis toks? Tai prelatas Jonas A. Kučingis, kadaise 
vadinęsis — Kučinskas, pavardę sulietuvinęs gaudamas JAV pilietybę. 
Jis yra gimęs 1908 m. gruodžio 23 d. Šnypšlių kaime, Švėkšnos vals- 
čiųje, Tauragės apskrityje. Eidamas 38-tuosius metus, atvyko į Ame- 
rikos Jungtines Valstijas ir čia praleido savo gyvenimo didžiąją dalį. 
Jis čia pasireiškė kaip sumanus organizatorius, sutvirtinęs ir išpuose- 
lėjęs Šv. Kazimiero parapiją, jautęs lietuviškos kultūros reikalus ir 
jiems skyręs daug dėmesio — savo gyvenimo 50 metų! Tad ir kyla 
klausimas: iš kur ateina tas žmogus, kas ir kur jį taip suformavo ir 
užugdė? Per panašias mokyklas, seminarijas juk praėjo ne vienas ku- 
nigas, mokyklų kapelionas, parapijos administratorius, jaunimo orga- 
nizatorius, 0 mūsų atmintyje ryškiausiai įsirašė tik šis — prelatas 
Jonas Kučingis. Savo jaunystėje jis sutiko tokius žmones, kurie buvo 
kupini veiklos ir jaunimui įdiegė idealų ilgesį. Iš tų žmonių, iš moky- 
tojų jis išsiugdė jautrumą aplinkai, suprato, ko tai aplinkai reikia, 
kad ten plėstųsi lietuviška katalikiška kultūra. Dideli ir patrauklūs 
aplinkos pavyzdžiai angažavo jaunuolį veiklai — siekti aukštų ir pras- 
mingų idealų. Bet kur buvo tokia veikli aplinka? Tai Švėkšnoje! 


p: Ramiojo vandenyno, įsitvirtinęs Los Angeles mieste, 


Ir kas toji Švėkšna? 

Švėkšna yra išskirtinė vieta, verta didesnio dėmesio. Ji kiekvieną 
atvykusį apsupa turtinga ir įdomia praeitimi. Čia dvaro rūmai, bib- 
liotekos, parkai, mokyklos, pastatai, malūnai, lentpjūvės, elektros jė- 
gainė. Kažkas artimo, pažįstamo ir draugę tolimo; rodos, girdi senovės 

karo būgnus, medžioklės ragus, kai prajoja bajorų būriai. Švėkšną 
jau žinojo kryžiuočiai, kalaviju nešę krikščionybę. Ją vadino dvejopai 
— Švėkšna ir Švėkšta. Anais laikais kryžiuočiai įsiskverbė į lietuviškas 
žemes, užkariavo Prūsus, persikėlė per Nemuną, atėjo į Klaipėdos 
kraštą. Vytautas Didysis sustabdė jų ekspansiją, ir Klaipėdos krašto 
sienos nusistovėjo 700 metų. Klaipėdos kraštas liko vokiečių ordino 
pusėje, o Švėkšna — Žemaičių — Lietuvos pusėje. Švėkšna buvo tik 
4,5 km nuo tos sienos. Suprantama, čia susitiko dvi kultūros. Per čia 
į Lietuvą pateko vakarietiškos prekės, modernesni įrankiai, naujų ma- 
dų drabužiai. Tai buvo pažangioji Vakarų kultūra. Spaudos draudimo 
laikais per čia ir kitas panašias vietas buvo gabenama tautinio atgimi- 
mo spauda, kuri prikėlė Lietuvą. Čia buvo knygnešių centras. Švėkšna 
nuo seno buvo dinamiška ir veikli. Parapija įkurta 1509 m. Čia vys- 
tėsi ir senoji pramonė — 1624 m. čia buvo popieriaus, parako ir stik- 
lo dirbtuvės. Popieriaus pagamindavo 750 000 lapų per metus; po- 
pieriaus net su vandens ženklais. Nors ta pramonė greitai sunyko, bet 
ji paliko gilius pėdsakus. Su Švėkšna surištas ir Platerių vardas. Anks- 
Čiau šių apylinkių savininkai keitėsi, bet 1766 m. gegužės 22 d. Vilniaus 
vaivada Mykolas Oginskis Švėkšnos dvarą su visomis vaitijomis ir 
ūkiais, Pajūrio apylinkėmis už 714 000 lenkiškų auksinų pardavė Li- 
vonijos kareivai Vilhelmui Plateriui. Ilgiems laikams Švėkšna liko gra- 
fų Platerių rankose. Jų palikuonys jau sutapo su nepriklausomos Lie- 
tuvos gyvenimu. Platerių dvaras su savo biblioteka, rūmais, su besi- 
lankančiais svečiais puošė visą aplinką, nešė naujų laikų ilgesį. Švėkšna 
buvo krašto pažiba! Švėkšnoje ilgą laiką klebonu buvo prel. Julius 
Maciejauskas, čia palikęs neišdildomus pėdsakus. Su šiuo prelatu Jonas 
Kučingis susitiko savo jaunystėje ir jam padarė lemiamą įspūdį. Tai 
buvo jo prototipas, žavėjęs savo dinamiška veikla, plačiu mostu, di- 
dybe. To meto Švėkšna — tai prel. Julius Maciejauskas! Prieš I-mą 
pasaulinį karą, kai Lietuvą valdė carų Rusija, pas jį svečiuodavosi Kau- 
no gubernatorius, atvykęs čia medžioti. 


Kas tas prel. Julius Maciejauskas? 

Prel. Julius Maciejauskas buvo gimęs 1868 m. liepos 1 d. Papy- 
vesių kaime, Pasvalio valsčiuje, Biržų apskrityje. 1891 m. baigė Žemai- 
čių kunigų seminariją Kaune, 1899 m. spalio 28 d. L Švėkšnos 
klebonu. Čia klebonavo iki 1937 m. 

Kun. J. Maciejauskas didele energija įsijungė į pastoracinį, visuo- 
meninį darbą: 1900 — 1906 m. pastatė didingą mūrinę bažnyžią, 
įsteigė lietuvišką pradžios mokyklą, 1907 m. išplėtė ją į dviklasę, 
1919 m. pavertė progimnazija, pagaliau klasikine 8 klasių Saulės gim- 
nazija; pastatė naujus gimnazijos rūmus, įkūrė bendrabutį, seneliams 
vargšams Labdaros namus, įgijo namus ligoninei, įsteigė kooperatyvą 
Nauda, pieno perdirbimo bendrovę. 

Savo veikla tiesiog pripildė Švėkšną. Per tą didelę veiklą atsidūrė 
finansiniuose sunkumuose, ir 1937 m. vysk. J. Staugaitis atleido jį iš 
klebono pareigų. Tada jis 1938 m. išvyko į Ameriką, kur prieš tai 
kelis kartus buvo lankęsis rinkdamas aukas gimnazijai ir kitiems rei- 
kalams. Sustojo Los Angeles, Kalifornijoje, kur tuo metu nebuvo lie- 
tuviškos parapijos. Ten ir pradėjo organizuoti Šv. Kazimiero parapiją, 
ėmė rūpintis tremtiniais, atsidūrusiais Vakaruose. Čia ir susitiko prel. 
Julius Maciejauskas ir kun. Jono Kučingio keliai. 


Jaunuolis mokyklose 
Jaunasis Jonas Kučingis i iš pat mažens pateko į Švėkšną, į tą iš- 
skirtinį įdomų miestą. Čia pilna romantiškos senovės, pilna ir nau- 
josios besikuriančios Lietuvos dinamizmo. 
Čia Jonas Kučingis mokėsi, 1927 m. baigė Saulės progimnaziją 
ir išvyko Italijon, kur Turine 1929 baigė saleziečių kolegiją. 


Telšių kunigų seminarijoje 
Grįžęs į Lietuvą, toliau mokėsi Telšių kunigų seminarijoje. Tai 
nebuvo kokia suskurdusi užkampio seminarijėlė, o puikiai organizuota, 
įrėminta į gražią aplinką, sutelkusi idealistinę profesūrą, kupina pa- 
triotizmo seminarija. 

Seminarijos įkūrėjas buvo naujai suorganizuotos Telšių vyskupijos 
vyskupas Justinas Staugaitis, puikus administratorius, mėgęs didingas 
iškilmes, pompą, palaikęs tvarką, pastatęs daug naujų pastatų. 

Seminarijos rektorius buvo prel. Vincentas Borisevičius, artimas 
vysk. J. Staugaičio draugas, to paties krašto, iš Suvalkijos, Seinų ku- 
nigų seminarijos auklėtinis. Rektorius ugdė klierikuose paklusnumą 
vyresniesiems, gilesnį religingumą, nes pats buvo toks — spinduliavo 
savo dvasingumu. 

Mirus vysk. J. Staugaičiui, V. Borisevičius buvo Telšių vyskupas, 
sovietinės okupacijos metais drąsiai gynė Bažnyčią, suimtas ir kalintas, 
žiauriai kankintas ir Vilniuje prie Gedimino kalno nužudytas. Tai 
šventas kankinys, miręs už tikėjimą ir Lietuvą. 

Seminarijos profesūra sugebėjo dalykiškai dėstyti savo kursus, 
ugdyti idealizmą, pasišventimą Bažnyčiai. 

Telšiai turi reto grožio ir retos architektūros katedrą. Ji yra dviejų 
aukštų. Įėjęs į pirmą aukštą, matai dalį ir antrojo aukšto. Pakilęs į 
antrą aukštą, šonuose matai klauptus, suolus, iškilmingus altorius, 
viškas. Antrame aukšte yra vyskupo sostas. Čia vykdavo didžiosios 
iškilmės, pamaldos. 

Katedroje buvo daug religinės muzikos, kuri darė įtakos klie- 
tikams ir kitiems katedros lankytojams. Katedros vargonininku buvo 
Albinas Jasenauskas, vargonų virtuozas, baigęs Varšuvos konservatoriją. 
Kiekvieną sekmadienį 3 val. popiet katedroje buvo iškilmingi miš- 
parai; antrame aukšte už grotelių giedojo klierikų choras, viškose prie 
vargonų — mišrus choras. Po mišparų būdavo pusės valandos vargonų 
koncertas. " 

Reikėjo tik paklausyti tų mišparų, gražiausių tenorų balsų, psal- 
mių ir kitų giesmių. Visa tai kėlė kažkur aukščiau, žmogų skaidrino, 
nuteikė kilnesniems dalykams. 

Telšių kunigų seminariją Jonas Kučingis baigė cum laude, 1937 
m. birželio 6 d. vysk. Justinas Staugaitis jį įšventino į kunigus. 

Kunigo pareigose 

Naujasis kunigas per savo primicijas tarė: “Prisiartinsiu prie Dievo 
altoriaus, prie Dievo, kuris linksmina mano jaunystę“. 

Kokie tai gražūs žodžiai — Jaunystė ir Dievas! Du galingi sparnai, 
kurie į gyvenimą iškėlė jaunus, dorus žmones. 

Pirma vieta — vikaras Šilalėje. Drauge ir vidurinės mokyklos 
kapelionas. Čia jis dirbo 1937-38 mokslo metais. 1938-39 m. studijavo 
Milano Jėzaus Širdies universitete. Gilino teisės, sociologijos ir peda- 
gogikos studijas. Prasidėjęs pasaulinis karas nutraukė studijas, ir jis 
grįžo į Telšius. 1939-40 m. ėjo 6-tojo L.K. Margio pulko ir amatų 
mokyklos kapeliono pareigas. Pirmojo bolševikmečio metu 1940-41 
administravo Šilalės parapiją. Vokiečių okupacijos metais grįžo į Tel- 
šius, o 1941-44 m. buvo Telšių gimnazijos kapelionas. 

Reikia pažymėti, kad jis ir Šilalėje, ir Telšiuose buvo geras kape- 
lionas. Mokykloje atsiskleidė jo stiprus pedagoginis talentas. Buvo ne 
tik tikybos dėstytojas, pamokslų sakytojas ar mokinių moralės prie- 
vaizdas, bet ir mokinių draugas, tas žmogus, kuriam mokiniai galėjo 
patikėti savo rūpesčius, jaunatviškas problemas. Taip pat jis rūpinosi, 
kad neturtingieji turėtų kur gyventi, būtų pavalgę, galėtų įsigyti moks- 
lo priemonių. Telšiuose neturtingiems mokiniams įsteigė bendrabutį 
ir valgyklą. Išleido moksleiviams giesmynėlį 1942 m. (su 1939 m. 
data). 


Pasitraukia į Vokietiją 

1944 m. vėlų rudenį kun. Jonas Kučingis su kitais pabėgėliais 
pasitraukė į Vokietiją, nes Lietuvą tada okupavo sovietinė Raudonoji 
Armija. Laikiną prieglobstį surado Romtenburgo vyskupijoje, Švabijoje, 
kaip Nasgenstadto vokiečių parapijos valdytojas ir nacių evakuotų 
seselių kapelionas. Taip pat buvo ir Rottenburgo vyskupijos lietuvių 
tremtinių kapelionas, daugeliui lietuvių padėjęs surasti darbą ir už- 
uovėją pas savo parapijos vokiečius ūkininkus. 

Kai 1945 m. pasibaigė pasaulinis karas, kun. Jonas Kučingis grei- 
tai susirišo su prel. J. Maciejausku, kuris tada jau buvo Los Angelėje. 

Atvyksta į Ameriką 

Prel. J. Maciejauskas pradžiugo, kad Vokietijoje atsirado jo globo- 
tinis jaunas kunigas Jonas Kučingis. Prašė jį kuo greičiau atvykti ir 
padėti organizuoti naują parapiją. 

Kun. J. Kučingis nedelsdamas sutvarkė emigracijos dokumentus 
ir iš Vokietijos atvyko į Ameriką. Trumpai sustojęs Filadelfijoje, 1946 
m. rudenį jau buvo Los Angelėje pas savo globėją, geradarį, bičiulį 
prel. J. Maciejauską. Naujasis kunigas tuoj buvo paskirtas Šv. Kazi- 
miero parapijos vikaru. 

Tuo metu prel. J. Maciejauskas susirgo. Sveikata vis blogėjo, tad 
1947 m. balandžio 11 d. kun. Jonas Kučingis buvo paskirtas Šv. Kazi- 
miero parapijos klebonu, o prel. Julius Maciejauskas mirė 1947 m. 
gegužės 11 d. 


Šv. Kazimiero parapijos 
klebono pareigose 

Į Los Angeles kun. Jonas Kučingis atvyko būdamas 39 metų, — 
pačiame savo pajėgume, — parengtas bet kokiam parapijos darbui. 
Kai ėjo 40-tuosius metus, jis buvo paskirtas Šv. Kazimiero parapijos 
klebonu. Tą parapiją buvo įkūręs prel. J. Maciejauskas, atvykęs čia 
1938 m. 

Lietuvišką parapiją įkurti buvo bandoma ir anksčiau, bet nesėk- 
mingai. Lietuvių buvo nedaug ir tie patys gerokai parudavę. Prel. J. 
Maciejausko perimta bažnytėlė buvo įruošta sename name ir sename 
miesto rajone. Pats prelatas buvo be anglų kalbos ir be patirties veikti 
naujo krašto sąlygose. Didžioji imigrantų banga iš Europos dar nebuvo 
pajudėjusi. Atrodė, kad toji banga greičiau sustos didžiosiose lietuvių 
bendruomenėse Amerijos rytuose. 

"Taigi naujo klebono laukė dideli darbai: įsigyti parapijos centrui 
tinkamą vietą, pastatyti bažnyčią, parapijos salę, kleboniją, mokyklą, 
seselių namus; prasidėjus didžiajai imigracijai, vieną šaką pakreipti į 
Pietų Kaliforniją, paveikti ir senosios imigracijos lietuvius keltis čia 
iš rytų; organizuoti lietuvišką gyvenimą, kad jis būtų patrauklus lie- 

tuvybe besirūpinančiom šeimom ir sudarytų pakankamą dirvą reikš- 
tis intelektualinėm jėgom. 

Prel. Jonas Kučingis daug metų skyrė parapijos bazei I Kiško Ge- 
roje miesto dalyje pastatė naują bažnyčią, mokyklą, įsigijo kleboniją, 
seselių namus, sumodernino salę, nupirktas koncertinis pianinas. 

Jo pastangomis per 300 lietuvių imigrantų buvo aprūpinti darbo 
ir buto garantijomis, ir jie atvyko į Pietų Kaliforniją; skatino žodžiu 
ir per spaudą lietuvių kėlimąsi iš rytų. Taip čia keliavo senosios ir 
naujosios imigracijos letuviai. Keliavo ir jaunos šeimos. 

Šalia maldos namų pirmiausia buvo įkurta lietuviška mokykla. 
Metai iš metų mokykla augo, augo ir mokytojos Onos Razutienės 
vadovaujamas jaunimo ansamblis. 

Šu pirmais parapijos žingsniais augo parapijos choras, kuris buvo 
kultūrinės veiklos puoselėtojas... 

Parapijos klebonas buvo ir kitų organizacijų kūrėjas, rengęs plataus 
masto kultūrinius renginius, koncertus, vaidinimus, meno parodas. 
Buvo naujo judėjimo pradininkas. 

Jis įkūrė Lietuvos Vyčių kuopą, LRKS kuopą, Katalikių Moterų 
Sąjungos skyrių, Šv. Vardo draugijos skyrių, lituanistinę šeštadieninę 
mokyklą, vaikų darželį, organizavo plataus masto Kalifornijos lietuvių 
dienas. 

Klebonas palaikė ryšius ir su amerikiečių pasauliu. Šv. Kazimiero 
parapijos pozityvus įnašas į šio krašto gyvenimą buvo pastebėtas ir 
Kalifornijos legislatūroje, ir Los Angeles apskrities ir miesto tarybose. 
Parapija ir jos vadovas kelis kartus buvo atžymėti specialiais raštais. 
Apie jį ir jo parapiją ne kartą rašė didieji Los Angeles laikraščiai. 
Klebonas buvo vienas iš pirmųjų, kuris Lietuvos laisvinimo reikalais 
vystė ryšius su JAV Kongreso nariais bei vietos valdžios pareigūnais. 


Lietuviškos spaudos rėmėjas 
Prel. J. Kučingis vertina lietuvišką spaudą ir ją palaiko stambiomis 
aukomis. Jo dėmesys lietuviškai spaudai siekia jaunystės metus, jis 
pats Padaubiečio slapyvardžiu nemažai rašė Žemaičių prierelyje, Ryte, 


XX amžiuje, Kalifornijos lietuvyje, Drauge, Varpelyje, Mokykloje. Dau- 
giausia rašė religiniais ir socialiniais klausimais. 

Nuo 1952 m. leido ir redagavo Šv. Kazimiero parapijos biuletenį 
Lietuvių žinias, kur surinko daug medžiagos iš Kalifornijos lietuivių 
gyvenimo. 


Veiklos įvertinimas 

Įvertindamas kun. Jono Kučingio darbus, Šv. Tėvas 1965 m. va- 
sario 11 d. jam suteikė Popiežiaus rūmų prelato titulą. Popiežiaus 
rašte taip rašoma: “Mes išrenkame, keliame ir skiriame Tave, Jonai 
Kučingi, iš Los Angeles arkivyskupijos, Kalifornijoje, Romos Digni- 
toriumi ir Mūsų Rūmų Prelatu su visomis teisėmis, kurios priklauso 
šiam titului“. 

Prel. Jono Kučingio kanoniškoji investitūra Šv. Kazimiero baž- 
nyčioje buvo 1965 m. gegužės 23 d. Dalyvavo du vyskupai, daug ku- 
nigų. Iškilmių pamokslą sakė vysk. Pranciškus Brazys. Jis kalbėjo, kad 
dideli darbai atliekami tų, kurie turi didelį tikėjimą, viltį, ištvermę 
kančioje, sutarimo dvasią. 

Gauta daugybė sveikinimų nuo aukštų Bažnyčios dignitorių ir 
eilinių pasauliečių. Pasiekė sveikinimai ir iš pavergtos Lietuvos. Įvykis 
susilaukė dėmesio ir amerikiečių spaudoje. 

Prel. J. Kučingis į pensiją pasitraukė 1984 m. birželio 15 d. Gy- 
vena parapijos klebonijoje. Dabar Šv. Kazimiero parapijai vadovauja 
mons. dr. Algirdas Olšauskas. 

Prel. J. Kučingis keletą kartų lankėsi Lietuvoje, kur Švėkšnoje 
buvo iškilmingai sutiktas. 1993 m. gegužės 2 d. ten jis nuvežė prel. 
J. Maciejausko palaikus, ir jie iškilmingai buvo palaidoti. Šis prelatas 
Švėkšną statė, puošė, kad ji būtų iškili tarp kitų Lietuvos miestų. 
Ten ir jo palaikai sugrįžo, kad būtų vienybėje su jo Švėkšnai skirtais 
darbais. 

Švėkšnos šviesuoliai 

Iš tos dinamiškos, šviesą skleidžiančios vietovės be prel. Jono 
Kučingio dar yra kilusi nemaža eilė kitų: prel. K. Šaulys, dr. J. Šaulys, 
dr. K. Oželis, inž. J. Stanišauskas, prof. J. Rauktys, muzikas vargonų 
virtuozas J. Žukas, pedagogė A. Rugytė, mokytojas istorikas B Sūdžius, 
dr. K. Alminauskis, J. Rupšys, J. Bartkus, dr. A. Plateris, J. Račkauskas. 

Koks tai didelis įnašas į lietuviškąją kultūrą! Ir visa ateina iš 
Švėkšnos! 


Šešiasdešimt Metų 
prie Dievo altoriaus 

Prel. Jonas Kučingis nuo 1937 m. birželio 6 d, nuo Kunigystės 
šventimų, atėjo prie Dievo altoriaus ir ten paaukojo savo jaunystę, 
savo veiklą, didelį triūsą Bažnyčios ir Lietuvos labui. 

Štai 1997 metai, jo Kunigystės 60 Metų sukaktis! Koks tai gražus 
metų skaičius! Tiek metų ištikimoje Dievo altoriaus ir Lietuvos tarny- 
boje! Įprasmindamas šią gražią sukaktį, prel. prof. Antanas Rubšys, 
Jubiliato mokinys, dedikuoja jam veikalo Šventojo Rašto kraštuose 
antrąją dalį Apaštalo Pauliaus pėdsakai Sirijoje, Graikijoje, Turkijoje. 

Koks tai gražus nevystančių laurų vainikas Jubiliato šventei! Vi- 
siems jis primins ir šventę, ir Jubiliejų, ir Prelato darbus. Ir jo arlikti 
darbai irgi yra gražus nevystantis vainikas Bažnyčiai ir Tėvynei. Šv. 
Kazimiero parapija, visa išeivija ir visa Lietuva džiaugiasi ir didžiuojasi 
šiais Prelato Jono Kučingio darbais, kurie padarė mūsų gyvenimą 
šventesnį, gražesnį, kūrybingesnį, prasmingesnį. 

"Tegu visų padėka stiprina Jį gyvenimo kelionėje! Tegu Dievo 
palaima visada būna su Prelatu! 


Paulius Jurkus, Woodhaven, 
NY, 1996 12 20 

Iš Romos į Damaską 


1980 m. birželio 2 d. Po dvejų metų vėl Romoje. Ir vėl 
pakeliui. Į Siriją, Libaną ir Graikiją. 

— Kada išleki? — užklausia vyskupas Antanas Deksnys ir 
tuojau priduria: — Pavešiu į aerouostą. 

— Vakare, — atsakau. 

— Išvažiuosime iš ryto, nes turi kai ką ir Italijoje pamaty- 
ti, — su įprasta paslaugia šypsena taria vyskupas. 

Lėktuvas į Damaską išskrenda 6.40 val. vakaro. Į oro uostą 
išvažiuojame 9.30 val. ryto. Vyskupas Deksnys juokaudamas pri- 
mena, kad Europa — jos praeitis — yra mums svarbesnė už 
Sirijos praeitį. 

— Ar buvai San Felice Circeo kalne, Terracina ir Pozzuoli 
miestuose? Kada skaitei paskutinį sykį Vergilijaus Eneidą? Juk 
Circeo kalne Enėją ir jo kelionės bendrus Kirkė kiaulėmis pa- 
vertė, Terracina mieste dar tebestovi Jupiterio šventovė, o 
Pozzuoli Tautų apaštalas Paulius, aplankęs Vergilijaus kapą, 
pareiškė: “Ouid te fecissem, si te vivum invenissem, maxime 
poetarum!" (Kaip būčiau tave pagerbęs, jei būčiau gyvą sutikęs, 
o iškiliausias poete!) ... 

Vyskupo klausimai taiklūs ir verčia susimąstyti. Studen- 
taujant Romoje, tiesa, daug keliauta, bet vis netoli, nes nebuvo 
lėšų. Vergilijus skaitytas, bet jo Eneidos ryšys sa Homero Odisėja 
taip ir buvo likęs miglotas. O juk Romos dainius Vergilijus ra- 
do kitą Trojos karo didvyrį — Enėją, deivės Veneros ir piemens 
Anchiso sūnų, ir savo Eneidoje apdainavo ir įamžino ne grįžimą 
į Namus — į Itakę, bet kelionę į ateitį — pažadėtą Romos 
miesto įkūrimą! 


Vyskupas pats domisi Europos praeitimi ir kitus užkrečia. 


Roma — amžina, Italija — graži 


Sakoma, kad Roma yra amžina. Nors judri, bet neskuba, 
nors dygsta vis nauji priemiesčiai, bet išlieka sena. Tas pats 
spalvingas Čitta d'Oro — Auksinės (spalvos) miestas. Man Ro- 
moje amžinas liko vienas labai įdomių kunigų — kun. Vladas 
Delinikaitis. Šį rytą jis važiuoja drauge į Eneidos pasaulį, mane 
palydi į Siriją. 

Sakoma, kad Italia e bella — Italija yra graži! Dabar pats 
tai regiu ir kartoju: “Italia e bella!" Važiuojame pačiu Tirėnų 
jūros pakraščiu. Valdžia jį padarė pamario kopų parku. Birželis 
Romos apylinkėse dažnai esti karštokas. Tačiau šiemet jis, kaip 
ir vyskupas Deksnys, gerumų mėgaujasi neskubėdamas. Šilojai 
parke, saulės glamonėjami, stiebte stiebiasi savo rasotomis gal- 
vutėmis. 


Monte Circeo — Kirkės kalnas 


Nuo Latina miesto pasukame San Felice link. Tolumoje 
dunkso Monte Circeo. Čia Vergilijaus Enėjas kadaise susidūrė 
su kerėtoja Kirke, Helijo — Saulės dukra. Pasak Homero 
Odisėjos, ji gyveno saloje, kur įviliodavo į savo pinkles jūreivius 
ir paversdavo juos kiaulėmis. Vergilijus savo Eneidoje Kirkę ap- 
gyvendina ant užgesusio ugnikalnio kauburio. Monte Circeo 
žiūri į Tirėnų jūrą saugiai įaugęs į Italijos pusiasalį. Kalno šonai 
statūs, atšlaitėse matyti uolėti slėniai su padrikusia migla. Kal- 
no viršūnėje sparčiai auga debesis. Šiandien Monte Circeo bus 
su kepure. 

San Felice miestelis dar mieguistas. O gal senove didžiuoja- 
si! Romos amžių likučiai, Viduramžių feodalų pilaitės mūrai ... 
Visa Monte Circeo papėdėje. Pasiekiame kone pačią kauburio 
viršūnę. Toliau automobiliu važiuoti nebegalima. Vyskupas iš- 
traukia žiūroną. 

— Dabar, — sako, — keliausime žiūronais ... 
Ant Monte Circeo tylu. Palikus Romos ūžmą, čia gali net 
tylą išgirsti. 


Vyskupas Deksnys — Europos lietuvių tėvas 


Įprasta matyti vyskupą iškilmėse — aukojant Auką, sutvirti- 
nant, pamokslaujant. Dabar matau lietuvį vyskupą dalijantis 
savo brangiu laiku, ruginės duonos riekute, šiltos arbatos puo- 
duku ir pokalbiu. Tikrai, pabuvęs su vyskupu kurį laiką, pajunti, 
kad dangus nėra tik kažkur toli ir aukštai, bet prasideda čia, 
širdyje. 

Vyskupui Deksniui būdinga teigti, kad lietuviai yra tautos 
dalis, gyvenanti svetur. Užtat lietuviai neturį užsidaryti savyje, 
kaip kokiame garde, bet mylėti aplinką, juos supančius žmones, 
spindėti savo geromis savybėmis, noriai ateiti talkon, padėti. 
Tik būdami naudingi naujų visuomenių nariai, jie bus mylimi, 
gerbiami, turės daug draugų, kurie gali padėti kenčiančiai tautai 
dabar ir ateityje. 

— O kur Kirkės pilaitė? 

— Ar Enėjas turėjo bėdos su sirenomis? 

Vyskupas tik juokiasi ir klausia, ar nereikės prisirišti prie 
automobilio ir užsikimšti ausis, kad, sirenoms ėmus savo dainas 
dainuoti, nebūtų susiviliota. Be to, pasiūlo ir žiūroną ... 

— Gal, — sako juokdamasis, — pamatysi salą, kur kadaise 
nekaltų jūreivių tykojo sirenos. 

— Ar Vergilijaus Enėjas turėjo prisirišti prie laivo stiebo ir 
ausis užsikimšti? Juk Sirena buvo viena iš trejeto nimfų graikų, 
o ne romėnų, mitologijoje? 

Bandome palyginti Eneidą ir Odisėją, tačiau ir viena, ir kita 
jau senokai skaitytos ... 

Kirkės pilaitės ant Monte Circeo nėra nė ženklo. Ant paties 
kauburio didoka išlyginta aikštė su turizmo įstaigos stogine. Po 

ja keletas stalų su pritvirtintais prie jų suolais. Atokiau nuo 
kauburio, ant stataus šlaito į jūros pusę, gali atpažinti žmogaus 
rankų liestus senovės likučius: Viduramžių pilies pamatų ir sienų 
akmenys ... 


Jupiterio šventovė Terracina mieste 


Nuo Monte Circeo ir Teračinos miestas, ir šventovė matyti 
kaip ant delno. Tik nuo kalno į miestą įvažiavus, sunku susi- 
gaudyti. Teračinos miestas mėgaujasi jūra. Ir Via Appia — Api- 
jaus vieškelis, kuris nūdien “senuoju" vadinamas, čia priartėja 
prie pat pajūrio. 

Jupiteris — romėnų Dzeusas. Pasak Herodoto, kone visi 
dievai buvę garbinami Egipte, o iš ten jų garbinimas persikėlęs 
į Graikiją. Herodotas dar nebuvo pažinęs Romos galybės ir jos 
dievų panteono. Manau, kad jis būtų lengvai Jupiterį Dzeusu 
vadinęs. Būdinga ir tai, kad Jupiterio šventovė Teračinos mieste 
stovi ant šaunios pajūrio briaunos ir užima nepaprastai gražią 
vietą. Panašiai kaip Dzeusas Graikijoje. Jis irgi mėgo aukštumas 
ir gražią gamtą ... | 

Į Jupiterio šventovę reikia lipti. Ne laiptais, kaip Romoje, 
bet vingiuotu keliu. “Lipame" automobiliu. Nūdien kelias — 
seno miesto gatvelių labirintas. Vyskupas — įdomus vairuoto- 
jas, — dedasi kelio nežinąs. Drįsus patarti, kad suktų “į dešinę 
ir važiuotų tiesiai", juokdamasis suka į kairę. Jis gerai žino ke- 
lią į daugelį Italijos įžymybių. Ne tik žino kelią, bet ir nepa- 
simeta. 

Jupiterio šventovė — griuvėsiai. Nuo Monte Circeo mus 
atlydėjo tamsus debesis. Ūmai jis susiliejo su tirštu jūros rūku. 
Šventovę lankome gresiant perkūnijai ir lietui. Nejau Jupiterį 
Neptūnas ims vanoti! Šventovė stogo nebeturi. Tik tvirtus pama- 
tus ir dar gana aukštas sienas. 


Pagaliau oro uoste 


Kirkė ir Jupiteris mus užbūrė. Be to, ir pats Teračinos mies- 
tas užlaikė. O laikrodis nenumaldomai tiksena. Jau trečia po- 
piet. Sirijos avialinijos RB 412 skrydžio lėktuvas pakils 6.40 val. 
vakaro. Matyt, užsibuvome pas Jupiterį, nes jaučiu, kad ir vysku- 
pas skuba. Bandau sakyti, kad “neimkim į galvą", jei lėktuvas 
ir be manęs pakils, juk ir Italijoje yra tiek daug ko pamatyti ... 

Nūdien ir Italijoje vieškeliuose didelis eismas. Skubėk ne- 
skubėjęs, vieškelis yra tarsi lėtai tekančios upės vaga. O lietuje 
ji ir pavojinga. Fiumičino oro uostą pasiekiame jau po šešių. 
Skubiai dėkoju už tokį kultūringą pristatymą kelionei į Arti- 
muosius Rytus. . 

Viduje spūstis. Vargais negalais susirandu kontorą, kur pri- 
imami keleiviai Damasko skrydžiui. Ten tik patarnautojas, — 
keleivių jau nebėra. Nejau būsiu pavėlavęs?! Patarnautojas ne- 
skubėdamas paima mano bilietą, paprašo paso ir, išduodamas 
išvykimo kortelę, prideda taloną vakarienei ir paaiškina: 

— Išskris tik apie vidurnaktį. RB 412 turi atskristi iš Pa- 
ryžiaus. Vėluoja, nes iš Paryžiaus oro uosto turi išskristi Po- 
piežius ... 

Keliaujant pravartu mažai ką vežtis ir viską su savim neštis. 
Paduodamas daiktus nuvežti, tampi labai priklausomas. Papras- 
tai kelionėse omnia mea mecum porto — viską nešuosi su savi- 
mi, Perėjus pasų kontrolę, laisviau ir ramiau. Norisi pagalvoti 
-su plunksna apie Vergilijų ir Romos susitikimą su Atėnais ir 
Sparta — su Homeru. 


Vergilijus — poetas iš kaimo 
Gimnazija buvo supažindinusi su Vergilijaus poezija. Neži- 
nia kodėl nebuvo domėtasi jo asmeniu. O norint suprasti jo 


Eneidą, reikia susipažinti su jos autoriumi. Wer den Dichter will 

verstehen, muss in Dichter's Lande gehen! (Kas nori suprasti 
poetą, turi keliauti į poeto kraštą!) 

Publius Vergilius Maro (Publijus Vergilijus Maronas) buvo 
smulkaus žemvaldžio sūnus. Gimė kaime prie Mantujos, Romai 
dar esant respublika (70 m. prieš Kristų), mokėsi daug kur — 
Kremonoje, Milane, Romoje, bet daugiausia įsijautė į gamtą ir 
gyvenimą namie — tėvo ūkyje. Būdinga, kad iš Romos Vergilijus 
grįžo pas tėvą, — bent dešimtį metų dirbo ūkio darbus, mokėsi 
ir rašė ... poeziją! 41 m. prieš Kristų tėvo ūkelis buvo nusavintas 
legionierių labui, Vergilijus nukako į Romą, kur įėjo į imperato- 
riaus Augusto globojamą literatų būrelį. Roma dabar jau buvo 
imperija. Augustas jau buvo paskelbtas sudievintu Pontifex maxi- 
mus — Didžiuoju Tilto statytoju. 

Du Vergilijaus veikalai nesiliauja mane dominę: Eklogos — 
kaimo ir piemenų gyvenimo idilės ir Eneida. Pirmą sykį išgirdęs 
žodį “ekloga", tik išplėčiau akis ir pastačiau ausis. Kol nesusipa- 
žinau su graikų kalba, ir žodžio aiškinimai mažai tepadėjo. Da- 
bar žinau, kad žodis “ekloga" reiškia “rinktinė ištrauka" ir yra 
vartojamas ženklinti Vergilijaus poemai, kurioje poetas kalba 
per piemenis. 

Ketvirtoji Vergilijaus ekloga, kurią poetas sukūrė 40 m. prieš 
Kristų, mini Mergelę, dieviškos kilmės Kūdikį, prieš kurį iš pa- 
garbos drebės visa žemė auksiniame taikos amžiuje, kai pradings 
visi “kaltės pėdsakai". O tai buvo dar keli dešimtmečiai prieš 
Jėzaus Kristaus gimimą. Nenuostabu, kad pirmųjų amžių krikš- 
čionys laikė Ketvirtąją Vergilijaus eklogą pagonijos pranašyste 
apie gimimą iš Mergelės Jėzaus Kristaus, kuris atleis žmonėms 
gimtąją nuodėmę. Šitoks Ketvirtosios eklogos aiškinimas suteikė 
Vergilijui vietą tarp pranašų, o Sibilei — Pranašei iš Kūmų (Cu- 
mac) — garbingą paminėjimą drauge su Dovydu giesmėje Dies 
Irae (Pykčio diena), kuri dar mūsų dienomis buvo giedama ge- 
dulingose šv. Mišiose. Senovės autoriai pažinojo bent dešimt 
Sibilių, bet Kūmų Sibilė buvo pati garsiausia. Kūmai buvo arti 

Puteolų ir Neapolio — graikų Naumiesčio, kur Vergilijus ilgai 
gyveno ir kūrė. 

Vergilijus nesako, kad Kūdikis buvo Mergelės pradėtas. Kū- 
dikio dieviška kilmė yra tik simbolinė. Mergelė eklogoje yra 
Dikė — Teisingumas, mitologinė Jupiterio ir Temidės dukra. 
Ji buvusi žmonių neteisingumo išvaryta iš gyvenimo ilgų karų 
metu. Jos sugrįžimas į gyvenimą reiškė karų galą. Nenuostabu, 
kad šv. Jeronimas, sveiką požiūrį turintis Luko evangelijos aiškin- 
tojas, pavadino taip labai pamėgtą mesijinį eklogos aiškinimą 
nemokšiškumo apraiška. 

Ketvirtoji ekloga yra verta dėmesio, nes padeda suprasti 
foną ir mąstyseną, kurios šviesoje žiningi pagonys — graikai ir 
romėnai — skaitė Luko ar Mato pasakojimą apie Jėzaus gimimą. 
Be to, Vergilijaus eklogos liudijimu, galima manyti, kad pagonių 
pasaulis pažinojo, bent netiesiogiai, kai kurias pranašo Izaijo 
temas — pranašystes apie Mergelę ir Kūdikį (žr. Iz 7-11). 


Vergilijus ir Eneida 


Eneida yra Vergilijaus šedevras. Ne tik tautinis Romos epas, 
bet ir kelionių, ir istorijos knyga. Ji atspindi visą tūkstantmetį 
sąmyšio, senųjų civilizacijų ir kultūrų veržlumą ir žlugimą: Kretą, 
Finikiją, Ugaritą, Troją ... Pats Vergilijus gyveno iškiliausiu Pax 
Romana laikotarpiu — imperatoriaus Augusto valdymo metais. 
Žvelgdamas atgal iš savo dabarties, susieja jį su graikų įžvalga 
į istoriją kaip nuostabią kelionę. Odisėjas Homero Odisėjoje į 
ateitį nekeliauja, — tik sugrįžta į Itakės salą, kurioje kadaise 
prasidėjo jo odisėja. Tuo tarpu Enėjas Vergilijaus Eneidoje ke- 
liauja į ateitį — jam lemta "įkurti" Romą. Betgi Roma jau buvo 
įkurta prieš šimtmečius — 754 m. prieš Kristų! 

Poetas istorikas nori duoti Romai idealą, kuris laiduotų 
ateitį: meilę ir atsidėjimą šeimai, lojalumą visuomenei ir pagarbą 
tam, kas šventa, — tautiniam palikimui. Enėjas išgyvena lemtį 

kaip savo būvio turinį ir prasmę. Pražūsta jo gimtasis miestas — 
Troja, — nelaimė ir skausmas. Drauge jam pažadama, kad jis 
įkūrs naują miestą ir pradės didingą žygį į ateitį. 

Enėjas iškeliauja ir kelionėje patiria įvairiausių pavojų ir 
vargų. Nuo Homero Odisėjo jis skiriasi iš esmės. Mat jis keliauja 
ne todėl, kad pažintų pasaulį ir jo reiškinius, bet kad atrastų 
vietą, kurioje lemties sprendimu turi prasidėti nauja istorija. 
Enėjas gyvena pilną kovų gyvenimą, bet siekia ne ginklo garbės, 
o veržiasi į vietą, kur turi išsipildyti jam nustatyta užduotis ir 
turi būti padėti ateities pamatai. Jo būvis — lemtis tikrąja to 
žodžio prasme. Jo pagarba tam, kas šventa, daro jį pajėgų su- 
prasti kelionės vyksmą kaip dieviškąją užduotį, ją pakelti ir įgy- 
vendinti. Ne veltui Enėjas vadinamas maldinguoju. 

Nenuostabu, kad Apaštalas Paulius, pasak legendos, pasie- 
kęs Puteolus — senovės Kūmų miestą, norėjo aplankyti ir pa- 
gerbti poeto istoriko Vergilijaus kapą. Norisi spėlioti, kad Apaš- 
talui Exeida liudijo “laikų pilnatvę, (kai) Dievas atsiuntė savo 
Sūnų, gimusį iš moters, pavaldų įstatymui" (Gal 4,4). 


Damaske trečią valandą ryto 


Lėktuvas ką tik persirito per Libano kalnus ir suka virš ap- 
šviesto Damasko. Rytuose jau rodosi aušros žara. Leidžiamės į 
Damasko oro uostą labai anksti. Galvoju apie Artimuosius Rytus 
ir pradedu rūpintis, kas manęs ten, žemai, laukia. 

Sirija nėra draugiškas kraštas keliauninkams su JAV pasu. 
Tai man davė pajusti Sirijos ambasados tarnautoja Vašingtone. 
Prieš trejetą savaičių paskambinau, norėdamas pasiteirauti apie 
vizą ir kelionės sąlygas. Atsiliepė moteris. Išgirdusi apie mano 
norą keliauti į Siriją, paklausia: 

— Ar esate buvęs Izraelyje? 

— Taip. Keletą kartų, — atsakiau. 

— Tai gali sudaryti jums sunkumų. Beje, ar pase nėra jokių 

Izraelio antspaudų? — teiraujasi. 

— Nėra, — paaiškinu. 

— Tai labai svarbu! O kokia jūsų religija? — klausia. 

— Krikščionis — katalikas. 

— Pridėkite prie pareiškimo vizai gauti pažymą, kad esate 
krikščionis, — primena. 

— Beje, — toliau teiraujasi, — kokia jūsų tautybė? 

— Lietuvis. 

Tyla. Matyt, tokia tautybė jai nėra aiški. Vėl girdžiu jos balsą: 

— Juk Lietuva yra Sovietų Sąjungos dalis? 

— Okupuota, — paaiškinu. 

Tautybė ir pilietybė, kaip atrodo, jai yra viena ir tas pat. Iš- 
girdusi, kad esu JAV pilietis, ji pažada tuojau pat išsiųsti anketą 
vizai. 


Damaskas iš lėktuvo naktį 


Apačioje mirkčioja Damaskas tūkstančių tūkstančiais akių. 
Skrendame virš oro uosto. Čia akys daugiaspalvės ir planingai 
išrikiuotos. Nuo oro uosto eina dvigretė akių rikiuotė, — kelias 
į miestą gana tiesus. Dešinėje dunkso dvejopas miestas: šerdis — 
Damasko senamiestis, tarsi didžiulė mirkčiojančių akučių puokš- 
tė, ir ūgliai — Damasko nauji rajonai plačiomis alėjomis ir šviesių 
akių gretomis. 

Lėktuvas nutupia labai švelniai. Keleiviai — apie trejetas 
dešimčių — nėt paploja pilotui. Patarnautojas kreipiasi į kelei- 
vius su “Bienvenu!" bei arabišku “Ahlan wa sahlan!" ir paaiškina 
apie pasų kontrolę ir muitinę. Įdomu, kad Sirija naudoja 
amerikiečių gamintus lėktuvus — Boeing 727. 

Sirija — Sovietų Sąjungos satelitas Artimuosiuose Rytuose. 
Pasų kontrolė greita. Priėjęs prie langelio, girdžiu: 

— Zdrastvujte! — rusišką pasveikinimą. 

— As salaam aleikum! — atsakau, paduodamas amerikie- 

tišką pasą. Pasienietis plačiai nusišypso ir atsako su “Ahlan!" 
Paso nevarto, susiranda pase Sirijos vizą ir deda šalia jos ant- 
spaudą. Nei muitinėje nereikėjo ilgai užgaišti. Tik knygos apie 
Eb14-Tell Mardikhą patraukia tarnautojo dėmesį. “Jauskis kaip 
namie!" — atsisveikina. Būdinga, kad abu tarnautojai — pasų 
kontrolės ir muitinės — svetingi. 


Al Jalaa viešbutyje 


Ketvirta valanda ryto. Taksis atveža į vietinių gyventojų vieš- 
butį Al Jalaa (El Džala). Jis nevakarietiškas. Dar tik parytys, bet 
jau verda gyvenimas. Jaučiuosi lyg tarp pingvinų. Didžiuma ara- 
bų su balto lino sijonais — galabijeh ir gaubtuvais — kalafijeh, 
Svetimšalio pastangos kreiptis į arabus jų kalba ne sykį daug 
padeda. Net pasveikinimas “Marhaba!" ar padėka “Šiukran!" 
juos sudomina ir draugiškai nuteikia. Apskritai arabai yra labai 
svetingi Žmonės. 

Arabų kalba yra Artimųjų Rytų kalba. Nuo Maroko vakaruo- 
se lig Irako rytuose ir lig Somalijos bei Sudano bent dvide- 
šimties valstybių gyventojai kalba arabiškai. Be to, arabų kalba 
yra Korano, islamo šventosios knygos, kalba, todėl jos mokosi 
visos Žemės musulmonai. Kur tik musulmonas būtų, visur jis 
skaito Koraną ir meldžiasi Allai arabiškai. Nūdien islamas nebe- 
turi vienos valstybės, — bent keturiasdešimt su viršum skirtingų 
karalysčių, respublikų ir diktatūrų save laiko islamiškomis, — 
nūdien kinta ir islamo kultūrinis pobūdis, tačiau islamas di- 
džiuojasi savo religija — Koranu. Musulmonų įsitikinimu, Ko- 
ranas yra Dievo padiktuotas religijos vadovas, nes apreiškia vi- 
siems žmonėms ir visiems laikams Dievo religiją. 

Mano kambarys į šiaurryčių pusę. Iš ten pamažėle, bet vis 
ryškiau ir drąsiau švyti aušra. Damaske, seniausiame ir nuolat 
gyvenamame Žemės mieste, nelengva užmigti. Paryčiu — sma- 
gus laikas, nes vėsu. Langai atviri. Girdžiu žmones bendraujant 

prie arbatos stiklo viešbučio kieme. Kitoje gatvės pusėje — sta- 
dionas. Ankstyvas bėgikas miklina kojas. 


Pirmoji diena Sirijoje 


Naktis be miego, diena be džiaugsmo? Tik ne Damaske! 
Muedzinai — maldos šaukliai neleidžia užmiršti, kad Alla — 
Dievas žmogui yra labai svarbus. Varpų Damaske negirdėsi, nors 
Sirijoje krikščionys ir sudaro 1076 gyventojų. Musulmonai drau- 
džia procesijas, skambinti varpais ir skelbti Evangeliją. Krikš- 
čionys ir žydai gali Dievą savaip garbinti tik savo šventovėse, 
bet ne už jų slenksčio. Pradedu savo viešnagę Damaske pas 
musulmonus mečetėje. Islamo malda įspūdinga. Tiesa, ne visi 
musulmonai skuba į mečetę, nors muedzinas ir šaukia ateiti 
maldai penkis kartus per dieną. Bet tie, kurie atskuba, meldžiasi 


labai nuoširdžiai. Islamas neturi kunigų, — maldai gali vado- 
vauti kiekvienas padorus vyras. Moterų mečetėje šį rytą ne- 
matyti. 


Troškulys ir alkis primena, kad reikia ieškoti pusryčių. Si- 
rijoje, kaip ir kituose Artimųjų Rytų kraštuose, nakvynė ir pus- 
ryčiai neatskiriami. El Džala viešbutis nėra ištaigus, bet patar- 
nautojas paslaugus. Vos atsisėdus prie stalo valgomajame, atsku- 
ba nešinas duona pintinėlėje ir lėkšte su pora sviesto gabaliukų 
bei šiek tiek uogienės. Pasveikinęs su “sabah el-kher" — “labą 
rytą", vėl nueina ir grįžta nešinas arbatos ąsočiu. Švečių valgo- 
majame tik keletas. Jauni, kalbasi vokiškai. 


Damaskas — seniausias gyvenamas miestas 


Legendose Damaskas yra seniausias gyvenamas Žemės mies- 
tas. Įsikūręs palei Barados upę, Kasijaus kalno papėdėje, tarp 
Antilibano kalnų ir Sirijos dykumos, derlingosios Al Ghuta oazės 
viduryje. Upė, kalnai, dykuma, oazė su alyvmedžių ir vaismedžių 

sodais ... Nenuostabu, kad senovėje buvo vadinamas Žemės roju- 
mi. Keliskart pokalbiuose su musulmonais girdėjau, kad islamo 
pranašas Mahometas vengė lankytis Damaske, nes į Rojų norėjęs 
tik vieną kartą įeiti. “Miestų motinos" kilmė slypi praeities miglo- 
je. II tūkstantmetyje prieš Kristų Damaskas minimas Asirijos ir 
Egipto, anuometinių galybių, paminkliniuose įrašuose. Damas- 
kas minimas Pradžios knygoje: Abraomas, aptalžęs keturių karalių 
kariaunas, juos vijosi net iki “Hobos, į šiaurę nuo Damasko“ 
(Pr 14,15). Be to, atrodo, kad Abraomas turėjo ir šeimos tarną 
“Eliezerį iš Damasko" (Pr 15,2). Faraonas Tutmozis, Egipto Na- 
poleonas, Damaską pajungė į savo imperiją. Senajame Testa- 
mente Damaskas užima žymią vietą. Karalius Dovydas buvo pri- 
jungęs jį prie savo karalystės, bet ilgainiui Damaskas tapo 
aramėjų karalystės sostine ir ne sykį vargino žydų tautą. 

Tikrai, Damaskas gimė, kad būtų sostinė: aramėjų kara- 
lystės, romėnų ir bizantų provincijos, musulmonų kalifato, sirų 
respublikos ... 

Kulniuoju palei Barados upę su miesto žemėlapiu rankoje 
ir žvalgausi: šiuolaikinė Viduržemio jūros kraštų architektūra 
ir arabų mečečių minaretai šalia senovės civilizacijos griuvėsių. 
Vieni šalia kitų stovi amžių nudilinti pastatai ir šiuolaikiniai 
daugiaaukščiai viešbučiai. Menasi senovės dievas — Hadadas, 
Damasko Jupiteris, menasi Tautų apaštalas Paulius ir Viešpaties 
mokinys Ananijas (žr. Apd 9). 


Damaske antrąkart 


Pirmąkart atkeliavau į Damaską iš Kairo. Tai buvo 1958 m. 
birželio 30 d. Ši data giliai įstrigo į atmintį, nes sugedo vienas 
dvimotorio lėktuvo motoras. O leistis reikėjo nuožmiame vėjyje. 
Leidomės su ugniagesių palyda iš abiejų šonų. Tais metais turė- 
jau progos šiek tiek susipažinti sa Damasko šventovėmis, muzie- 
jais, gyvenimų. 

Šiandien norisi pradėti atnaujinti pažintį su Damasku, Apaš- 
talo Pauliaus kelione į Damaską. Ir j ji buvo labai nuotykinga — 
lemtingas nuotykis jo gyvenime. 

Radęs nuošalią arbatinę, — dažniausiai tai erdvė arba po 
medžiais, arba po stogu ant stulpų, — paprašau mėtų arbatos 
ir atsiverčiu Naująjį Testamentą. Susirandu Apaštalų darbų skaitinį 
apie krikščionių persekiotoją Paulių Saulių, skubantį iš Jeruzalės 
į Damaską: 


.. Saulius, tebealsuodamas grasinimais ir žudynėmis prieš 
Viešpaties mokinius, nuėjo pas vyriausiąjį kunigą ir išgavo 
raštus Damasko sinagogoms, kad, užtikęs to kelio sekėjus 
vyrus ir moteris, galėtų juos suiminėti ir gabenti į Jeruzalę. 
Kai atjojo netoli Damasko, staiga jį apšvietė iš dangaus 
šviesa. Nukritęs žemėn, jis išgirdo balsą: “Sauliau, Sauliau, 
kam mane persekioji?" Jis klausė: “Kas tu esi, Viešpatie?" 
Šis atsakė: “Aš esu Jėzus, kurį tu persekioji. Kelkis, eik į 
miestą; tenai tau bus pasakyta, ką turi daryti". Jo kelionės 
draugai stovėjo be žado: jie girdėjo balsą, tačiau nieko 
nematė. Saulius atsikėlė nuo žemės, bet, atmerkęs akis, 
nieko nebematė. Paėmę už rankų, jie nuvedė jį į Damaską. 
Jis tris dienas išbuvo neregintis, nieko nevalgė ir negėrė. 


Damaske gyveno mokinys, vardu Ananijas. Jam apsireiškęs 
Viešpats prabilo: “Ananijau!" Šis atsakė: “Štai aš, Vieš- 
patie". Viešpats tęsė: “Nueik į gatvę, vadinamą Tiesiąja, ir 
Judo namuose teiraukis tarsiečio, vardu Saulius. Štai jisai 
meldžiasi ir regėjime pamatė vyrą, vardu Ananijas, atei- 
nantį ir uždedantį ant jo rankas, kad praregėtų". Ananijas 
atsakė: “Viešpatie, iš daugelio esu girdėjęs apie tą žmogų, 
kiek pikta jis yra padaręs tavo šventiesiems Jeruzalėje. Ir 
čia jis turi aukštųjų kunigų įgaliojimus suiminėti visus, 
kurie šaukiasi tavojo vardo". Viešpats jam tarė: “Eik, nes 

jis yra mano rinktinis įrankis, kuris neš mano vardą tau- 
toms, karaliams ir Izraelio vaikams. Aš jam parodysiu, 
kiek daug jam teks iškentėti dėl mano vardo". Taigi Ana- 
nijas nuėjo į tuos namus, uždėjo ant Sauliaus rankas ir 
tarė: “Broli Sauliau! Viešpats fėzus, kuris tau apsireiškė 
kelyje, atsiuntė mane, kad tu vėl regėtum ir taptum pilnas 
Šventosios Dvasios". Ir bematant jam nuo akių lyg žvynai 
nukrito. Jis atgavo regėjimą ir priėmė krikštą. Paskui už- 
valgęs įgijo jėgų. 


Pabuvęs kelias dienas su Damasko mokiniais, Saulius be- 
regint ėmė skelbti sinagogose, kad Jėzus yra Dievo Sūnus. 
Visi, kurie tatai girdėjo, stebėjosi ir klausinėjo: “Argi čia 
ne tas pats, kuris Jeruzalėje persekiojo visus šio vardo 
išpažinėjus?! Argi jis nėra atvykęs jų suiminėti ir gabenti 
pas aukštuosius kunigus?!" (Apd 9,1-21). 


Tiesiosios gatvės beieškant 


Keliauti vienam yra įdomiau negu grupėje. Mat reikia pa- 
čiam viską susirasti. Užeinu į centrinę Damasko turizmo įstaigą. | 
Paprastai tokiose įstaigose gali pasirinkti ir žemėlapių ir pasi- 
klausti kelio. Deja, centrinė Damasko turizmo įstaiga turi tik | 
dalinį Damasko žemėlapį. Tarnautoja paslaugi ir pataria nueiti 
į netolimą knygyną. “Gal, — sako, — ten rasite detalų ir tikslų | 
žemėlapį". Deja. Sirai nemėgsta spausdinti miestų ar krašto že- 
mėlapių turistams. Sakoma, kelio galas ant liežuvio! Nūdien 
Tiesioji gatvė turi kitokį vardą: Souk Madhat Bacha — Madhat 
Bacha dengta prekyvietė. Žemėlapiu nešinas, kulniuoju per se- 
namiesčio labirintą į Tiesiąją gatvę. Žmonių pilnos gatvės, dvi- 
račių ir triračių sunkvežimėlių gausybė, retkarčiais ir didesnis 
automobilis bei autobusas bando slinkti pirmyn. Pėsčiam leng- 
viau judėti. Souk Mahdat Bacha, pasirodo, turi daug padalų. 

Sužinau iš praeivių, kad “Judo namai" turėtų būti kažkur El-Ta- 
wileh padaloje. Pasiekęs šią prekyvietės padalą, Judo namų ne- 
randu. Judo namai Apaštalo Pauliaus laikais buvo užeigos vieta. 
Nūdien visur tik kišenės dydžio krautuvėlės. Gali jose daug ką 
pirkti. Radęs pašto įstaigėlę, nusiperku pašto ženklų ... 

Tiesioji gatvė bent vieno kilometro ilgio. Maždaug puskelyje 
stovi 1948 m. atrasti ir atstatyti romėnų laikotarpio miesto vartai. 
Žmonių ir eismo čia mažiau. Berniukų būrys spardo aikštelėje 
futbolą. Berniukai lieka berniukais, — palikę futbolą, nori būti 
man gidais. Žiūrime drauge į žemėlapį, — surandame Šv. Ana- 
nijo šventovę prie Bab Charki (Bab Šarki) vartų. Dabar man 
lengviau. Turiu berniukų palydą. Pora jų net dviračiųs stumia. 
Nuo romėniškųjų vartų Tiesioji gatvė turi naują pavadinimą: 
Bab Šarki vartų gatvė. 

Bab Šarki yra rytiniai Damasko vartai. Apaštalo Pauliaus 
amžiuje jų dar nebuvo, — jie statyti II pokristiniame amžiuje. 
Dar Bab Šarki vartų nepasiekus, jaunieji gidai tempia mane į 
siaurutę gatvelę, vardu Hannaniya — Ananijo gatvė. “Ten, — 
sako, — Kanissat el Hannaniya (Ananijo šventovė)". Jokio bokš- 
to, jokio portalo. Tik virvute pajudinamas skambutis ir lentelė 
su arabišku ir prancūzišku įrašu. Patraukiu virvutę, apdovanoju 
savo jaunuosius gidus ir laukiu, kol atsidarys durys. Siena bent 
poros metrų aukščio, nesimato, kas yra už durų. Luktelėjus ke- 
letą minučių, atsiveria durys, ir mane pasitinka moteris su žva- 
ke! Moteris nusišypso ir kone balsu nusijuokia. Matyt, mano 
nustebimas ir ją nustebino! “Nous n'avons pas de lumiere au- 
jourd'hui" (Šiandien neturime šviesos), — skubiai paaiškina. 

Šv. Ananijo šventovė dabar yra po žeme. O kadaise ji buvo 
lygi su gatvės paviršiumi. Tai rodo, kad Damasko miestas augo 
ne tik į šonus, bet ir į aukštį. Šventovėlė, — ji mažutė, — stovi 
ant romėniškos pagonių šventovės likučių. Tai viena seniausių 
krikščionijos šventovių. Ji buvo prijungta prie šv. Ananijo namo. 
Nusileidęs laiptais, patenki į keliomis žvakėmis ąpšviegtą ketur- 


kampę erdvę su altoriumi viename pasienyje. Sienos iš pilkų 
akmenų, jas puošia paveikslai, kurių turinys atspindi Apaštalo 
Pauliaus nuotykius Damaske. Įdomiausias paveikslas: Apaštalas, 
prikalbėtas bėgti iš Damasko, palieka jį pro langą miesto sienoje. 
Šventovės prižiūrėtoja atkreipia mano dėmesį į keletą paminkli- 
nių įrašų. Vienu jų ji labiausiai patenkinta: Paulius VI aplankė 
Šv. Ananijo šventovę ir joje meldėsi! 


Kur langas, pro kurį Apaštalas pabėgo? 


Šventovės prižiūrėtoja — Charles de Foulcaud Seserų vie- 
nuolijos narė. Gyvena tarp musulmonų, rūpinasi jų vargšais ir 
tuo būdu yra Gerosios Naujienos spindulėlis islamo pasaulyje. 
Musulmonai neduoda teisės kitoms religijoms skelbti savo ti- 
kėjimą. Ji mane paveda iki Bab Šarki ir paaiškina, kad už 300 
metrų yra kiti vartai, vardu Kisan, kurie buvo Apaštalo Pauliaus 
priešų saugomi, kai jis buvo nuleistas krepšyje pro langą. 

Nūdieniai Bab Kisan vartai yra tik XIV a., bet jie buvo arabų 
pastatyti toje vietoje, kur Apaštalo Pauliaus bičiuliai rado saugų 
langą miesto sienoje ir jį išgelbėjo nuo priešų. Įdomu, kad var- 
tai dabar neveda į miestą, bet yra šventovė — Apaštalo Pauliaus 
šventovė. Graikų ortodoksų ikonos pailiustruoja Apaštalų darbų 
aprašą: 


... Saulius Paulius) vis drąsiau kalbėjo ir kėlė sąmyšį tarp 
Damaske gyvenančių žydų, įrodinėdamas, kad Jėzus yra 
Mesijas. Po kurio laiko žydai susimokė jį nužudyti. Vis 
dėlto Saulius (Paulius) sužinojo apie jų sąmokslą. Dieną 
naktį jie tykojo prie vartų, norėdami jį užmušti, bet jo 
mokiniai nakčia nuleido jį per sieną ant virvių pintinėje 
(Apd 9,22-25), 

Dabar per Bab Kisan į miestą neinama, — jie yra tapę 

graikų ortodoksų vedamo našlaityno dalimi. 

Drąsos turėsi — laimėsi 


Perėjęs per Damasko senamiestį, pasijunti, lyg jau niekur 
nebepaklystum. Dabar jau be žemėlapio rankoje grįžtu į Tiesiąją 
gatvę, o pasiekęs dengtuosius souks — prekyvietes, tarsi puikiai 
žinodamas, žingsniuoju omejadų mečetės link. Stabtelėjęs ir 
besižvalgydamas prie vienos gatvės kampo girdžiu: “May we 
help you?" (Ar jums reikia pagalbos?) Dvi jaunos siriukės bando 
savo anglų kalbos mokėjimą. Sirai — svetingi! Nuostabus jaus- 
mas svetimame didmiestyje. Net gaila pasakyti, kad “Thank you, 
T'm not lost" (Ačiū! Nesu pasiklydęs). 

Musulmonai šaukiami vakaro maldai. Temsta. Senamiestis 
aidi nuo muedzinų šauksmų: “Allahu akbbar! Allahu akhbar! 
La illaha illa Alla, Muhammad rasul Aiiah!" (Alla didis! Alla 
didis! Tik Alla yra Dievas, Mahometas yra jo pranašas). Preky- 
vietės užsidaro. Tik kirpyklos veikia! Metas kur nors pavalgyti. 
Senamiestyje valgiai tik siriški. Gėrimai — vaisių. Atrodo, kad 
švieži. Tik stiklai mažai plaunami. 


Iškyla į Sirijos šiaurę 


Turizmo įstaigoje sužinojau, kad svetimtaučiai neturi teisės 
važinėti po kraštą viešaisiais autobusais. Jie privalo samdyti Kul- 
tūros ministerijos automobilį su gidu. Man rūpi pasiekti 
Palmyrą, Russafą, Alepą, Tell Mardikhą, Hamą, Homsą ... Vieš- 
bučio tarnautojas, išgirdęs apie mano planą, pataria Kultūros 
ministerijos paslaugomis tik iš dalies tesinaudoti, nes į Palmyrą 
net ir svetimtaučiai nuvažiuoja viešuoju autobusu be trukdymų, 
kas kita esą su Hama, Homsu, Tell Mardikhu, Alepu ir Russa- 
fa ... Ten esą daug kariuomenės užkardų. Ir kelionės kaina 
esanti perdėm skirtinga: autobusu į Palmyrą ir atgal — apie $ 
5.00, o ministerijos automobiliu be $ 100.00 neapsieisi. 
Patarimas vertas arbatpinigių! 

Autobusu į Palmyrą 


Bilietą nusiperku iš anksto Karnako autobusų kontoroje. 
Kainuoja 12 siriškų svarų — apie $ 6.00. Iš viešbučio pakylu su 
tekančia saule. Autobusų stotyje jau rikiuojasi keleiviai. Visi vie- 
tiniai. Į mane niekas šnairomis nežiūri. Prieš lipant į autobusą 
išdalija sėdynių numerius. Vis nežinia kodėl lūkuriuoja. Jau lai- 
kas pajudėti, o kontoros tarnautojai bėginėja, rankomis skery- 
čioja, vienas ant kito barasi. Ilgainiui paaiškėja priežastis: auto- 
busas laukė vienos svetimtautės. Ją ir porą didžiulių lagaminų 
atveža taksis. Vėl bėda! Ji nori palikti savo lagaminus apsaugai, 
bet nėra kur. Tik vairuotojas suranda išeitį: pakrauna juos ap- 
saugai ant autobuso stogo! 

Gavęs lapelį su vietos numeriu, atsisėdu. Stebiuosi, kodėl 
vieta šalia manęs laisva, nors autobusas pilnutėlis. Abu svetim- 
šalius pasodina vieną prie kito. Ji iš Danijos. Didelė Artimųjų 
Rytų mėgėja. 


Palmyra — oazė Sirijos dykumoje. 


Į Paimyrą iš Damasko tiesiai per dykumą yra maždaug 230 
km, o per Homsą geru vieškeliu — 325 km. Kai pirmąkart ke- 
liavau po Siriją, nepažindamas Sirijos dykumos, drįsau leistis į 
Palmyrą per dykumą, — kad tik tiesiai! Dabar, sėdėdamas pa- 
togiame autobuse, prisimenu aną kelionę, kuri giliai įstrigo at- 
mintin. Tiesusis kelias nuo Damasko į Palmyrą eina karavanų 
pėdsakais, o dykumoje yra ir daubų, ir sausų upokšnių vagų, 
arabų vadinamų “vadi", su žiemos liūčių suneštu smėliu. Pasi- 
taikė, kad mūsų autobusiukas įklimpo vieno vadi vagos smėlio 
duobėje. Nei pirmyn, nei atgal! O diena baisiai karšta! fokio 
šešėlio! Reikėjo laukti, gal kas nors kitas važiuos “tiesiu keliu" 
į Palmyrą! Tik po šešeto valandų pasirodė toli toli ant karavanų 
kelio dulkių sūkurys. Palengvėle didėjo, ilgėjo ir artinosi prie 

mūsų vadi smėlio duobėje. Laimė, tai buvo sirų kariuomenės 
patrulis, — viskas gerai pasibaigė ... 

Išvažiuojame iš Damasko per naujamiestį. Gatvių vardai pri- 
mena Egiptą — Port Saido bulvaras, ir Iraką — Bagdado bul- 
varas. Platūs, medžiais apsodinti, su didžiulėmis mečetėmis san- 
kryžose. Pasukus į Halebo (Aleppo) bulvarą, žinau, kad važiuo- 
jame į šiaurės rytus — Homsą. Jau ir kelio rodyklės tai patvirtina: 
Homs 167 km. 

Damasko naujamiestis driekiasi į šiaurę — Gutos lygumą, 
Barados laistomus Damasko sodus. Vešlūs vaismedžiai, gėlių lys- 
vės, aukštomis tvoromis aptvertos vilos. Kelias — autostrada. 
Judame greitai. Danė pastebi, kad Damasko sodai baigiasi, nes 
gausėja alyvmedžių. Ją domina Sirijos žemės ūkis. Pasiekiame 
pirmąjį kaimą — Harastą. Damaskas — modernus didmiestis, 
o Harasta — senoviškas kaimas. Alyvmedžių sodai baigiasi, vy- 
nuogynai prasideda. Kairėje dunkso Antilibano kalnagūbriai. 
Autostrada vingiuoja kalnų papėdėmis. Dešinėje iki pat akira- 
čio driekiasi niūri suarta dykuma su vandens kanalais laistymui. 
Ilgainiui įvažiuojame į kalnų slėnį. Autostrada dabar kopia šlai- 
tais. Kur ne kur ženklai rodo į kaimus kalnuose. Pravažiavus 
kelią į Maalulą, — 50 km nuo Damasko, — paliekame kalnus. 
Tiesi autostrada raginte ragina skubėti per tuščius, negyvena- 
mus tyrlaukius Homso linkui. Nebėra kur akių paganyti. 


Kas yra Sirija? 


Stebina gamtos ir peizažo įvairovė. Dar tik kelionės pradžia, 
o jau matyta Gutos oazė su Damasku — milijoninių miestu, 
Barados slėnio sodai, Antilibano šlaitų vynuogynai, kalnai, dyku- 
ma, tyrlaukiai ... Į Siriją galėtum sudėti bemaž tris Lietuvas — 
ji užima 185 000 kmžŽ, gyventojų skaičiumi kone dvigubai di- 
desnė už Lietuvą. Jau pirmoje kelionėje buvau patyręs, kad Si- 
rija turi dvi perdėm skirtingas geografines sritis: vakarinę ir ry- 

tinę. Vakarinė glaudžiasi prie Viduržemio jūros, — ji apima ke- 
turias siauras, nuo pietų į šiaurę einančias zonas: pajūrį, kal- 
nagūbrį Jabal an Nasayriyah, Didžiojo plyšio slėnį su šiaurėn 
tekančia Nahr al-Asi, arba Oronto upe, ir Antilibano kalnų 
virtinę su aukščiausiu Sirijoje 2814 m Hermono kalnu pietuose. 
Vakarinėje Sirijoje gyvena du trečdaliai visų gyventojų. Rytinė 
Sirijos geografinė sritis yra Sirijos dykuma. Tai beduinų šalis. 
Toli šiaurės rytų kampe Tigrio upė yra Sirijos ir Irako siena, o 
dykumą dalija, atskirdamas Siriją nuo Irako, žalias Eufrato upės 
slėnis. Tigrio ir Eufrato upės įrėmuoja Mesopotamiją — (Kraštą) 
tarp Upių, — vieną Vakarų kultūros ir civilizacijos lopšių. 

Nūdien Sirijos gyentojai yra arabai ir kalba arabiškai. Jų 
tikėjimas — islamas. Didžiumas — sunitai su stipria šiitų — ka- 
lifo Alio sekėjų mažuma. Arabai, islamo religijos išjudinti, per- 
ėmė Siriją iš Bizantijos VII a. po Kristaus. Šiaurės rytuose palei 
Irako ir Turkijos sieną gausu kurdų. Tiesa, jie irgi musulmonai, 
bet kalba kurdiškai — viena iš indoeuropiečių kalbų. Sirijos 
pietvakariuose palei Libaną ir Izraelį sutinki druzus, — arabų 
ir Kryžiaus karų europiečių mišinį. Nustembi mėlynakį ir gelton- 
plaukį pamatęs druzų kaime. Jų religija yra monoteistinė — is- 
lamo ir krikščionybės junginys, bet pašaliniams lieka paslaptimi, 
nes druzai neturi jokios religinės raštijos ir apie savo religiją 
net su kaimynais nenoriai kalba. O savuosius saisto paslapties 
priesaika. Sirų katalikų tėra labai mažai, krikščionių — graikų 
ortodoksų, armėnų ortodoksų ir sirų ortodoksų sutinki bemaž 
visuose didesniuose miestuose. Sutikti krikščionys arabai di- 
džiuojasi savo įnašu į arabišką kultūrą, nors ir skundžiasi dažnu 
tautiečių musulmonų nepakantumu. 


1958 metų kelionė po vakarinę Siriją 


Homsas yra svarbi Sirijos vieškelių sankryža. Vairuotojas 
paskelbia, kad ilsėsimės pusę valandos. Išlipęs iš autobuso, pa- 

junti, kaip įkyriai degina dykumos saulė. Danė nuskuba į ke- 
leivių užeigos namus, o aš, susiradęs paunksmę po kiemo 
medžiu, prisimenu savo pirmąją kelionę po vakarinę Siriją. 

Paprastai dykumos karštis būna sausas, bet Homse šutnu. 
Mat šalia miesto yra didokas ežeras, Al Asi — “Upės maištinin- 
kės" užtvanka. Nahr al-Asi — “Upė maištininkė" yra Oronto 
upė. Savo spalvingą vardą gavo dėl to, kad ji teka į šiaurę, o 
ne į pietus, kaip daro kitos upės. 

Vieškelių sankryža nužymėta krypčių nuorodomis: Palmy- 
ra — į rytus, Hama ir Alepas — į šiaurę ... Mano dėmesį pa- 
traukia nuorodos į vakarus — jų labai daug: Oalaat al-Hosn, 
Tartus, Latakja, Ras Šamra ... Oalaat al-Hosn — Kryžiuočių 
pilį, statytą XII-XIII a., lankiau per pirmąją kelionę. Ji liko at- 
mintyje kaip šauniausias Viduramžių tvirtovių pavyzdys. Nūdien 
ji tebestūkso ant aukštoko kalno slėnyje, apsistačiusi dviem 
milžiniškomis mūro sienomis su trylika gynybos bokštų, 
išsipuošusi viduje iškiliomis riterių menėmis ir nuostabiai pa- 
trauklia tvirtovės šventove. Norėtųsi dar kartą pasižvalgyti nuo 
pilies bokštų ne tik po platų slėnį, bet ir pamatyti šiaurinį Liba- 
ną bei Viduržemio jūrą ... Tartus ir Latakja yra seni ir šiuo- 
laikiniai Sirijos uostai. Aną vasarą kelionės tikslas nebuvo nei 
žvalgytis nuo Oalaat al-Hosn bokštų, nei lankyti Sirijos miestus, 
bet susipažinti su viena svarbiausių Sem0j0 Testamento studijoms 
vietą — su Ugaritu, nūdien arabų vadinamu Ras Šamra, arba 
“Krapų kalva". 


Ras Šamroje — ant “Krapų kalvos" 


Apie Ras Šamrą buvau daug skaitęs ir girdėjęs. Ras Šamro- 
je — ant “Krapų kalvos" — praleidau tik trejetą valandų. Žino- 
jau, kad archeologų atkastieji Ras Šamros griuvėsiai yra buvusi 
Ugarito karalystės sostinė. Šios sostinės vardas buvo žinomas iš 
egiptiečių ir hetitų šaltinių, bet jos vieta Artimųjų Rytų že- 

mėlapyje ir jos istorija liko paslaptimi iki mūsų šimtmečio pra- 
džios — 1928 m. Tais metais, anksti pavasarį, ūkininkas Minet 
al-Beida kaime prie Latakjos miesto arė kalvos šlaite. Ūmai jo 
arklo noragas užkliuvo už akmens, kuris atrodė kaip senas kapų 
paminklas. Radiniu susidomėjo prancūzų Senienų tarnyba Siri- 
joje ir Libane. Kapų paminklas padėjo jiems atrasti ir kapą, — 
ne bet kokį! Garsiųjų Graikijos Mikėnų stiliaus! Be to, kapas 
liudijo esant ir senas kapines. Tik reikėjo imtis darbo — jas at- 
kasti! Archeologai pastebėjo, kad į rytus nuo atrasto kapo ir 
tariamų kapinių dunkso nemažas tell — piliakalnis — prie kito 
kaimo, vadinamo Ras Šamra — “Krapų kalva". Jeigu čia yra ka- 
pinės, tai ten turi slypėti miestas! 

Claude F.A. Schaefferis 1929 m. balandžio 2 d. pradėjo 
raustis kapinėse, bet po mėnesio kasinėjimus perkėlė į Tell Ras 
Šamrą. Per keletą dienų archeologų pradiniai spėliojimai pa- 
sitvirtino: piliakalnis žada daug radinių! Gegužės 20-ąją buvo 
atrasta dvidešimt degto molio lentelių, parašytų iki tol nepažįs- 
tamu dantiraščiu. Jos buvo užtiktos vienų nuožmios ugnies 
sudegintų namų kambario kampe. Tai buvo pradžia svarbių 
atradimų, davusių nepaprastos vertės raštų ne tik finikiečių bei 
kanaaniečių religijai pažinti, bet ir Senojo Testamento mąstyse- 
nai ir kalbinei išraiškai geriau suprasti. Beje, archeologai, pra- 
dėję raustis po Ras Šamrą 1929 m., tebesirausia ten ir šiandien. 
(Archeologas Claude F.A. Shaefferis mirė 1990 m.) 

Ras Šamra tell — piliakalnis — apima miestą, kuris buvo 
keliskart sugriautas ir vėl atstatytas. Giliausi piliakalnio klodai 
liudija neolito amžių — V tūkstantmetį prieš Kristų. Nūdien ži- 
nome ir jo tikrąjį vardą — Ugarit. Ugarito karalystė išsivystė į 
svarbų prekybos centrą su Mesopotamija. IV prieškristiniame 
tūkstantmetyje Ugaritas buvo pasiekęs aukštą civilizacijos lygį 
vakarinėje Sirijoje. Tarp 3000 ir 2000 metų prieš Kristų Ugarito 
karalystėje vyko didelis tautų kilnojimasis, kurį sukėlė amorie- 
čių ir semitinių kanaaniečių veržimasis į šiaurės rytus. II prieš- 

kristinio tūkstantmečio pradžioje Ugarito karalystė, norėdama 
apsiginti nuo šių proveržių, sudarė sutartį su Egiptu. Ugaritas 
buvo ir labai svarbus miniečių — Kipro ir Kretos prekybos cent- 
ras Sirijoje. XV-XIV prieškristiniai šimtmečiai buvo Ugarito kara- 
lystės žydėjimo laikotarpis. Dar tebestovi karaliaus rūmų pa- 
matai bei sienų likučiai, masyvių Baalo ir Dagono šventyklų 
kolonų gabalai, krūvos sukiužusių sostinės namų negrįstų gat- 
velių raizgyne. Giliai į atmintį įsirėžė Ugarito gyventojų rūpini- 
masis savo mirusiaisiais. Po daugeliu namų buvo rastos kriptos 
šeimos nariams laidoti. Akmeniniai laiptai veda žemyn į kriptą, 
kur būdavo padedami mirusiųjų kūnai, įvynioti į plaušinius 
kilimėlius, drauge su įrankiais, ginklais, puošmenimis, moli- 
niais indais. Tiesa, nūdien visa sujaukta ir išdaužyta, tačiau 
šiuolaikiniai archeologai kur ne kur atstato kriptą į pirmykštę 
būklę. 

Filistinų invazija į Artimuosius Rytus ir perėjimas į geležies 
amžių su jį lydėjusia ekonomine kaita XII a. prieš Kristų atnešė 
Ugarito karalystei nuosmukį. Baigiantis šiam šimtmečiui, jos 
sostinė, nors dar ir nevisiškai apleista, jau merdėjo. 


Ugarito dantiraščio lentelių biblioteka 


Archeologas Schaefferis ir jo bendradarbiai užtiko Ugarite 
ir biblioteką su šimtais dantiraščio lentelių. Kai kurios jų buvo 
naudojamos kaip mokymo priemonės. Tarp svarbesniųjų radinių 
yra dantiraščio lentelės iš XIV a. prieš Kristų. Jos apima senųjų 
kanaaniečių poeziją ir mitus. Rašytos trisdešimties ženklų alfa- 
betu, seniausiu mums žinomų Žemėje alfabetų! 1930 metais — 
metų būvyje — jos buvo vokiečių ir prancūzų mokslininkų iš- 
šifruotos. Ugarito kalba yra semitinė ir gimininga Senojo Tes- 
tamento hebrajų kalbai. Todėl Ugarito dantiraščio lentelės, šie 
pirmieji autentiški kanaaniečių religinės raštijos radiniai, yra 
nepaprastos reikšmės raštai Šventojo Rašto studijoms. Jos liudija 

Senojo Testamento istoriją, kalbinę išraišką bei poeziją, duodamos 
jo pasakojimams patikimą foną ir platesnius akiračius. 


Vėl pakeliui į Palmyrą 


Poilsio pusvalandis ilgokas. Tik po valandos grįžta autobuso 
vairuotojas. Ir keleiviai lyg žinodami neskuba į autobusą. 

— Tadmor apie vidurdienį! — paskelbia vairuotojas. 

Tadmor vardu nūdien sirai vadina Palmyrą. Be to, vairuoto- 
jas paprašo palikti ketvertą priekinių sėdynių laisvų. Keleiviai 
nenoromis nuslenka į autobuso galą. Juos galima lengvai su- 
prasti, — gale labiausiai krato! Vos palikus Homsą, išryškėja, 
kam tos laisvos sėdynės. Į autobusą įlipa keturi ginkluoti karei- 
viai — karo žandarmerija. 

Vieškelis nuo Homso į Palmyrą šaute šauna į rytus per ly- 
gią, rusvą dykumą. “Tadmor 155 km", — skaitau ženklą. Vidur- 
dienis dar toli, bet dykumos kaitra drebina įkaitusį orą. Akys 
veltui ieško kur užkliūti — uolos ar vadi, už autobuso lango — 
dykuma lyg beribė jūra su saulėje virpančio oro bangomis. 

Autobuse tylu. Išsiimu iš savo kelionės krepšio fotoaparatą, 
norėdamas nufotografuoti toli toli per dykumą lėtai judantį il- 
gą karavaną. Vairuotojas pakelia ranką ir atkreipia mano dėmesį 
į ženklą autobuso priekyje: “Fotografuoti griežtai draudžiama!" 
Ir kareiviai pasižiūri į mane su nerimu. 


Šulinys dykumoje 


Vieškelis kerta sausą upės vagą — vadi. Netoliese, vadi šone, 
krūmokšnių kuokštas, atokiau nuo jo keliolika kuprių, asilų, 
mulų. Šaltinis — maža oazėlė dykumoje! Autobusas sulėtina 
greitį. Danė, pamačiusi trejetą merginų traukiant iš šulinio vir- 
vę su kibiru vandens, prašo visiškai sustoti. Merginoms ištraukus 
kibirą iš gilaus šulinio, vyras išpila vandenį į ilgą lovį. Girdomi 

gyvuliai. Viena mergina pripildo ožkos ar avies kailius ir kelia 
ant asilo kupros. 

Šaltinis — šulinys dykumoje retas. Beduinai juos žino. Bū- 
dinga, kad prie šulinio dykumoje beduinai nepalieka nei virvės, 
nei kibiro. Vandeniui pasemti reikia talkos, reikia atsinešti ir 
virvę, ir kibirą. Jono evangelija aprašo Jėzaus susitikimą su sama- 
riete prie Sicharo (Jn 4,3-26). Tenai buvo Jokūbo šulinys. Nu- 
vargęs iš kelionės, Jėzus prisėdo palei šulinį. Viena samarietė 
moteris atėjo semtis vandens. Jėzus ją paprašė: “Duok man ger- 
ti". Moteris, matydama, kad jis yra žydas, primena Tėzui, kad 
jam nedera prašyti ją, samarietę, gerti, o Jėzus ją nustebina sa- 
vo žodžiais apie gyvąjį vandenį. Dabar, žiūrėdamas į sceną prie 
šulinio dykumoje, galiu geriau pajusti samarietės žodžius: “Vieš- 
patie, bet juk tu neturi kuo pasemti, o šulinys gilus. Iš kur tu 
imsi gyvojo vandens?" (jn 4,11). 


Tankų ir sunkvežimių kolonos dykumoje 


Kuo toliau nuo Homso, tuo tirštesnis eismas. Kariški sunk- 
vežimių karavanai vieškelyje, tankų ir sunkvežimių kolonos abi- 
pus vieškelio dykumoje. Mūsų autobusą stabdo prie užkardų, 
žandarmerijos kareiviai keičiasi kas keliolika mylių. Kariškos 
stovyklos — tikri miestai dykumoje. Sirija turi daug ginklų! 

Autobusas prisipildo stovinčių kareivių. Tarp jų matyti ir 
jaunų karininkų. Tik jie tarpusavyje kalbasi ir juokauja. Paprasti 
kareiviai ir autobuso keleiviai tyli ir tik žvalgosi pro langus. 

Būdinga, kad aplink kariuomenės stovyklas palei vieškelį 
matyti saulės išbaltintų didelių ir mažų gyvulių skeletų. Tai tur- 
būt savo tarnybą atlikę kupriai, mulai ir asilai ... 

Pagaliau Tadmore — Palmyroje 


Arabas dviračiu, asilo traukiamu vežimuku važiuoja pagrin- 
dine Palmyros gatve. Kadaise ji buvo dalis vieškelio karavanams 
iš Partijos! Autobusas Palmyroje nestoja. Palmyra — griuvėsiai! 
Juos lanko turistai, o šių nūdien Sirijoje labai maža. Autobusas 
skuba į netoliese žaliuojančią oazę — Tadmorą! 

Nejučiomis imu lyginti Palmyros griuvėsius su neseniai dy- 
kumoje matyto kuprio skeletu. Palmyra yra iškilaus helenistinio 
miesto skeletas: helenistinio miesto nugarkaulis — pagrindinė 
gatvė, arba Kolonų kelias, ir helenistinio miesto šonkauliai — 
šalutinės gatvės abipus Kolonų kelio. Laikas suėdė, o saulė iš- 
baltino per šimtmečius. 

Vidurdienis. Autobusas išvažiuos į Damaską 5 val. popiet. 
Policininkas teiraujasi apie mano planus Tadmore. Paminėjus 
Palmyrą, pataria nusipirkti didelį butelį vandens. O gal net ir 
du, — palinkčioja galva ir palieka ramybėje. 


Palmyra — imperatorės Zenobijos sostinė 


Klajoju po griuvėsius. Klajoja ir danė. Man lengviau ir įdo- 
miau, nes lankausi antrąkart. Ji bandysianti rasti Tadmore nak- 
vynę, nes dabar griuvėsiuose per karšta. Tik teiraujasi, kaip pa- 
siekti Tadmoro oazės vandenis ... Skiriamės, nes man labiau 
rūpi miesto griaučiai. Kolonų likučiai ir jų žemėje sukiužusios 
galvos kviečia prisėsti jų pavėsyje ir pamąstyti apie Zenobijos 
imperijos — civilizacijų — žlugimą. 

Griuvėsiai yra iš Palmyros klestėjimo laikotarpio — I-II a. 
po Kristaus. Imperatorė Zenobija — 266-272 m. po Kristaus — 
apkūlė gerokai net Romos legionus! Keisti griuvėsiai, — juose 
nesivaidena šventieji ar narsuoliai, bet pirkliai. Miesto istorija — 
prekybos istorija. Pasak arabų padavimų, Tadmoras buvo įkurtas 
žydų karaliaus Saliamono. Šventasis Raštas apie “Tadmorą dyku- 

moje" užsimena 2 Kronikų knygoje (2 Kr 8,4). Archeologija liu- 
dija, kad Tadmoro istorinės šaknys yra kur kas gilesnės — XIX 
a. prieš Kristų. Kanaaniečiai ir vėliau aramėjai valdė šią “Palmės 
02azę".ant kelio iš Rytų į Vakarus — nuo Mesopotamijos į Egiptą. 
64 m. prieš Kristų romėnai ne tik pakeitė miesto vardą į Palmyrą, 
bet ir paskatino jo augimą. Po romėnų sparnu Septimijus Ode- 
natas padarė Palmyrą savavalde valstybe, apėmusia Siriją, šiaurės 
vakarų Mesopotamiją ir vakarinę Armėniją. Romėnai jam su- 
teikė ne tik “Dux" (Vado), bet ir “Imperator" (Imperatoriaus) 
titulą. Septimijui Odenatui mirus, jo žmona Zenobija jautėsi 
imperatore, plėtė imperiją ir gražino sostinę Palmyrą ... Zeno- 
bijai sekėsi! Ji buvo labai valinga moteris! Gyventojai buvo 
maišyti: arabai, žydai, persai, — pasakiškai turtingi “Aukso upės" 
pirkliai. Mat Palmyra buvo ne tik kelio iš Egipto į Mesopotamiją 
oazė, bet ir kelio iš pietinės Arabijos į Viduržemio jūros kraštus 
kryžkelė. Todėl Palmyros pirklių laivai plaukiojo jūroje, o jų 
karavanai gabeno šilką iš tolimų Azijos krantų. Būdinga, kad 
Zenobija neleido savo “Aukso upės" pirkliams išlepti. Palmyra 
garsėjo dykumos beduinų kariuomene. Tam tikrą laiką Zenobija 
buvo Romos sąjungininkė su teise būti imperatore savo valstybės 
ribose. Tačiau Romai įsivėlus į karą su persais, Zenobija panūdo 
plėsti savo imperiją. Zenobija užkariavo Egiptą, jos kariuomenė 
sėkmingai veržėsi į Mažąją Aziją. Imperatorius Aurelianas buvo 
priverstas suteikti Zenobijai imperatorės titulą, bet to jai neuž- 
teko. Suteikdama sūnui Augusto titulą, Zenobija jį paskatino 
pasiskelbti nepriklausomu nuo Romos. Imperatorius Aurelianas 
neteko kantrybės ir išsirengė į žygį prieš Palmyrą. Zenobija ne- 
teko Egipto, buvo išstumta iš Mažosios Azijos, — pakriko jos 
kariuomenė. 272 m. Palmyra pasidavė Romai, o Zenobija buvo 
paimta į nelaisvę ir nugabenta į Romą. Čia jos laukė Aureliano 
pasityčiojimas, — surakinta auksiniais pančiais, ji turėjo sekti 
pergalės eitynėse paskui jo vežimą. Zenobija mirė Romos impe- 
ratorių viloje prie Tivoli miesto. 

Palmyros dievai ir šventovės 


Mano domesį Palmyros istorija pertraukia jauni balsai. Ket- 
vertas Tadmoro mokinukų nori pasišnekėti svetimomis kalbo- 
mis. Pradeda nuo rusų. Matyt, čia dažni lankytojai yra rusų ka- 
reiviai, apmokantys sirų kariuomenę naudotis pakelėje matytais 
tankais. Į berniukų sveikinimą atsakau arabiškų “Marhaba!" 
(Sveiki!). Jie domisi mano kelionių knygomis, moka suprasti 
Palmyros griuvėsių žemėlapį ir noriai ryžtasi drauge paklajoti 
po saulėje įkaitusias gatveles. Klajones pradedame nuo Zeno- 
bijos viešbučio. Jis, tiesa, tuščias, bet turi šalto kokakolos gėrimo. 
Be to, šalia mažas sodelis. Berniukai man rodo į netoli esančius 
šventovės griuvėsius ir pasako jos vardą — Baal-Šamin šventovė. 
Klausiu, kas yra tas “Baal-Šamin", kodėl žmonės tokią šventovę 
pastatė, kada ji buvo pastatyta. Jie to nežino. Sako, kad mokyk- 
loje apie tai neaiškinama, nes šventovė esanti iš “Al-Jahiliya", 
t.y. “Tamsos" laikotarpio, ir musulmonams nesvarbi. Tik sve- 
timieji, kaip tu, jomis tesidomi. Al-Jahiliya laikotarpis musul- 
monų tikinčiajam buvo amžiai prieš islamo pranašą Mahometą, 
kuris reiškėsi VII a. po Kristaus. Papasakoju jiems apie Baalą — 
semitų gamtos dievą, garbintą žiloje senovėje, paaiškinu, kad 
šventovė buvo pastatyta 130-aisiais krikščioniškosios eros metais. 
Berniukai bando apskaičiuoti angliškai jos amžių ir daro išvadą, 
kad tai labai sena vieta. 

Mokinukai ima domėtis griuvėsiais. Mane nutempia plačia, 
akmenimis grįsta Kolonų gatve, pro iškilmių vartus, į milžinišką 
225 m terasą, ant kurios kadaise stovėjo kita Baalo šventovė. Ir 
ji iš II kristinio amžiaus. Berniukai prašo paaiškinti daug kur 
atstatytų kolonų ir sienų reljefus ir papuošimus. Palmyros ar- 
chitektai ir menininkai, neturėdami medžio, naudojo akmenį. 
Su akmeniu jie elgėsi, kaip elgiasi su medžiu Lietuvos, taip pat 
ir Žemaitijos, liaudies meistrai. Reljefai ir papuošimai apima 
Baalo, pagonių gamtos dievo ir valdovo, atgimimą ir mirtį — 

metinį ciklą. 

Palmyra buvo helenistinis miestas, — turėjo agora (aikštę) 
ir teatrą su dar gerai atrodančia scena. Berniukai apie graikus 
žino iš istorijos, bet apie helenizmą niekad negirdėję. Jų mokyk- 
linis auklėjimas perdėm arabiškas ir musulmoniškas. Klausiu, 
kas buvo Zenobija. Berniukai atsako klausiančiomis plačiai iš- 
plėstomis akimis. 

Į šiaurės vakarus nuo Palmyros griuvėsių yra dykumos kal- 
vos. Ant vienos jų — sena arabų pilis. Arabai užėmė Palmyrą 
634 m. Palmyra vėl tapo Tadmoru. Berniukai norėtų ir pilį iš 
arčiau parodyti, bet mano popietė Palmyros griuvėsių gatvėje 
turi baigtis. Autobusas į Damaską išvažiuoja 5 val. popiet. 


Autobusą stabdo ginkluotas būrys 


Dykumoje greitai vėsta. Be to, autobusas šaldomas. Malonu 
sėdėti ir stebėti jau ryto metą matytą dykumos gamtovaizdį. 
Autobusas skuba pirmyn per gintaro spalva nudažytą dykumą. 
Staigus autobuso stabdžių žvygtelėjimas ir žmonių klyksmas grą- 
žina į Sirijos tikrovę. Priešais, skersai kelio stovi kitas autobusas, 
o iš jo mūsų autobuso link atskuba keletas vyrų su automatiniais 
ginklais. Apspinta visas duris ir veržiasi vidun. Keleiviai dar 1a- 
biau klykia: “Užpuolis!" Paskui baisi tyla. 

Iš mūsų autobuso pakyla du augaloti vyrai ir pribėga prie 
priekinių durų. Vieni kitiems parodo savo ženklus. Tada išlipa, 
pacina tolėliau nuo autobuso ir nervingai mosikuodami kalbasi. 
“Mūsiškiai" grįžta paraudę. Nežinia, kas nutiko. Niekas neklau- 
sia, kodėl ... 

Homsą pasiekiame jau sutemus. Iki Damasko dar trejetas 
valandų kelionės. 

Apaštalo Pauliaus pėdsakai Damaske 


Vėl vartau Apaštalų darbų knygos puslapius. Vėl skaitau apie 
Apaštalo Pauliaus atsivertimą pakeliui į Damaską. Akys sustoja 
prie skyrelio antraštės: “Saulius skelbia Jėzų". Jame jis dar tebe- 
vadinamas Sauliumi, jo žydiškuoju vardu. 


O Saulius kaskart drąsiau kalbėjo ir kėlė sąmyšį tarp Da- 
maske gyvenančių žydų, įrodinėdamas, kad Jėzus yra 
Mesijas. Po kurio laiko žydai susimokė jį nužudyti. Vis dėl- 
to Saulius sužinojo apie jų sąmokslą (Apd 9,22-23). 


Apaštalas Paulius įamžino savąją Jėzaus Mesijo sampratą 
Laiške korintiečiams: “Žydai reikalauja stebuklų, graikai ieško 
išminties, o mes skelbiame Jėzų nukryžiuotąjį, kuris žydams yra 
papiktinimas, pagonims — kvailystė. Bet pašauktiesiems — tiek 
žydams, tiek graikams — mes skelbiame Kristų [Mesiją), kuris 
yra Dievo galybė ir Dievo išmintis" (1 Kor 1,22-24). 

Klausiu save, kokia buvo anuomet Mesijo samprata žydų 
tautoje. Apaštalo Pauliaus Gerosios Naujienos skelbimo patirtis 
liudija, kad ji nebuvo vienalytė. Kenčiantis — nukryžiuotas Me- 
sijas ir nūdien priverčia kiekvieną žmogų — tikintį ir netikintį — 
susimąstyti. Kančia žydų visuomenėje buvo laikoma bausme už 
nuodėmę. Argi Dievas baus savo Mesiją? Apaštalas Paulius, tapęs 
krikščioniu, rašė: “Dabar aš džiaugiuosi savo kentėjimais už jus 
ir savo trapioje prigimtyje papildau, ko dar trūksta Kristaus 
(Mesijo) vargams dėl jo Kūno, kuris yra Bažnyčia [Bendrija)" 
(Kol 1,24). Anot Apaštalo, nors būtumei aukso grynuolis, Kara- 
lystės pinigėliu tapsi kančios žaizdre. 

Žydas Paulius ir krikščionis Paulius Dievo Mesiją suprato 
perdėm skirtingai. Ir tuometinėje žydų visuomenėje būta Mesijo 
sampratos skirtumų. Vieni žydai, gyvendami pranašų dvasia, 
laukė Mesijo atėjimo kaip religinio atnaujinimo ir sutaikinimo. 


32 


Naujasis Testamentas liudija, kad tokių asmenų buvo žydų vi- 
suomenėje: Marija, Elzbieta, Ana, Zacharijas, Simeonas ... Tai 
pajunti lėtai skaitydamas Magnificat, Benedictus it Nunc dimittis 
giesmes Luko evangelijoje (žr. Lk 1-2). Kiti žydai, vedami poli- 
tinių ir ekonominių siekių, laukė Mesijo atėjimo kaip politinio 
ir ekonominio išvadavimo iš svetimųjų jungo ir priespaudos. 
Tai liudija pranašysčių aiškinimas nešventraštinėje to meto žydų 
raštijoje ir apokrifiniai raštai, kaip antai Saliamono psalmės, Enocho 
knyga, Ketvirtoji Ezdro knyga ir Barucho apokalipsė. Tauta, patyrusi 
šimtmetinį svetimųjų jungą ir priespaudą, svajojo apie išvada- 
vimą. Tai nesunku ir nūdien suprasti. Žydai ilgėjosi politinio 
Mesijo. Dėl šio poslinkio įtakos judaizmo religija savitai suprato 
pranašų religiją. Žydai nelaukė kenčiančio Dievo Tarno, apie 
kurį kalbėjo pranašas Izaijas (žr. Iz 52,13-53,12), bet laukė kar- 
vedžio ir politinio vado, apie kurį svajojo svetimųjų varginama 
tauta. Pranašo skelbimas, kad Dievo Tarnas - Mesijas turės ken- 
tėti, visiškai nesiderino su daugumos žydų ateities viltimis. 

Nėra abejonės, kad Am ha'aretz — tie, kurie “vargsta ir 
yra prislėgti" — buvo atviresni laukimui Mesijo, kuris ateina 
įeiti į varganą Žmogaus buitį. Tačiau net tarp Jėzaus mokinių 
buvo svajojančių apie pirmąsias vietas Mesijo karalystėje (žr. 
Mk 10,33-37). Net Apaštalas Petras priekaištavo Jėzui, kai jis 
kalbėjo apie savo būsimą kančią (žr. Mt 16,22; Mk 8,32). Ir po 
savo prisikėlimo iš numirusių Jėzus turėjo klausti mokinius pa- 
keliui į Emausą: “Argi Mesijas neturėjo viso to iškentėti ir įžengti 
į savo garbę?!" (Lk 24,26). 

Veltui vartau Damasko žemėlapį, ieškodamas ženklo apie 
pirmąjį Sauliaus susitikimą su Kentėjusiu Mesiju, kurio mokinių 
jis buvo atvykęs persekioti (žr. Apd 9,3-5). Tuščios pastangos! 
Tik dėmesį patraukia Bab Tuma — Šv. Tomo vartai. Mat ten 
viena prie kitos keletas krikščionių šventovių. O šiandien kaip 
tik sekmadienis, smagu pabūti tarp krikščionių! 

Katalikų šventovę netrunku surasti. Nugirdęs itališkai kal- 

bančius žmones apie Santa Messa, prisidedu prie jų. Šventove 
rūpinasi jėzuitai. Pamaldos vyksta arabų kalba. Tuojau po šv. 
Mišių meldžiamasi į Švč. Jėzaus Širdį. Žmonių tik keletas. O 
graikų ortodoksų šventovė didelė ir puošni. Meldžiamasi ir 
graikiškai, ir arabiškai. Giedotinis šaunaus choro žodis labai 
įsakmus. Suaugusieji pamaldose dalyvauja susitelkę, o vaikai 
žaidžia šventovės gale ir šoninėse navose. Būdinga, kad jie triukš- 
mo nekelia ir netrukdo melstis. Tik retkarčiais motinos akimis 
permeta savo vaikus. Nejučiomis prisimenu Jėzaus žodžius savo 
mokiniams: “Leiskite mažutėlius prie manęs ... " 

Graikų ortodoksų šventovėje vyrauja Apaštalo Pauliaus iko- 
nos. Kunigas, paklaustas apie Apaštalo ryšį su šventove, atsako, 
kad visas Damaskas yra Apaštalui mielas ir brangus. 


Sekmadienio popietė Damasko senamiestyje 


Musulmonai meldžiasi penktadienį. Sekmadienis jiems yra 
darbo diena. Einu dar sykį Tiesiąja gatve Bab al-Šarki link. Tik 
čia teužtinku Apaštalo Pauliaus pėdsakus Damaske. 

Sirai — paslaugūs šeimininkai. Bakšišo — rankpinigių už 
bet kokį patarnavimą iš svečio neprašo. Tai ne Egiptas! Nesijauti, 
kad norėtų svetimtautį prigauti ar išnaudoti. Krinta į akis moters 
buitis: moterys arba neša naštas ant galvos ir tempia vaikus už 
rankų, arba būreliais, lyg juodos žąsys palengva juda. Niekur 
nematau moters ilsintis. O vyrai ir dirba, ir ilsisi. Kai kurie jų, . 
rodos, ilsisi nuo ryto iki vakaro! O ką jau kalbėti apie popietę: 
ilsisi plepėdami prie arbatos ar kavos puoduko, kauliukais žais- 
dami, nergileh — arabišką pypkę — rūkydami, šiaip sau spok- 
sodami ... Sėsteliu tarp vyrų “tinginių" arbatos išgerti tik vyrams 
skirtoje kavinėje. 

Turistų iš Vakarų Damaske turbūt šiemet tik vienas kitas. 
Svetimtaučių iš Rytų labai daug: rusai, vokiečiai, čekai, slovakai, 
lenkai ... Jie atsiųsti dirbti. Būdinga, kad kur ne kur vaikai pasi- 

tinka su rusišku “zdrastvujte!" Tačiau rusiškų keiksmažodžių 
dar negirdėjau ... 

Vakaro vėjas nuo Antilibano kalnų žvarbus net karštoje sau- 
lėje. Saulė ir leisdamasi kanda. Girdėti muedzinų balsai iš dau- 
gelio minaretų. Verksmingi, maldaujantys, primenantys, reika- 
laujantys ... Kvietimo juose nejauti, jauti reikalavimą: Alla yra 
Dievas! Jis reikalauja pulti veidu žemėn į Mekos pusę ir jam at- 
siduoti. Malda ne “Tėve mūsų", bet “Basm'allah" (Vardan 
Dievo). Musulmonai širsta ant krikščionių už tai, kad šie iš- 
pažįsta Triasmenį Dievą: Tėvą, Sūnų, Šventąja Dvasią. Pagal is- 
lamą, Dievas yra vienas ir nėra nei Tėvas, nei Sūnus, nei Šventoji 
Dvasia, bet — vienas ir vienintelis Dievas, arabiškai Al-Lah. 
Muedzinai šaukia maldai kone pusę valandos. Į mečetes mažai 
kas skuba. Daugumas nutyla ir lyg spokso į Dievą, Al-Lah — į 
gailestingąją Anapus paslaptį. 


Į Sirijos šiaurę 


Šiaurinė Sirija kadaise buvo krikščionybės lopšys. Nūdien 
tik jos rytinė dalis priklauso Sirijos respublikai, o vakarinė Siri- 
ja — Turkijai. Vakarinėje Sirijoje yra Antiochijos miestas, kuria- 
me Jėzaus Kristaus mokiniai buvo pavadinti ne jėzuitais, bet krikš- 
čionimis (žr. Apd 11,26). Rytinėje Sirijos dalyje yra likučiai — 
griuvėsiai miestų, kuriuose pirmoji krikščionių karta iš pagoni- 
jos garbino Dievą “per Kristų, su Kristumi, Kristuje". 

Antiochija savo didumu buvo trečias miestas Romos impe- 
rijoje. Jame buvo daugiau negu pusė milijono gyventojų. Tik 
imperijos sostinė Roma ir Aleksandrija Egipte jį viršijo gyventojų 
skaičiumi. Apaštalo Pauliaus gyvenimo kelias veda mus nuo 
didelio ir svarbaus miesto į didelį ir svarbų miestą, į Romos im- 
perijos telkinius. Po feruzalės Antiochija tapo antrąja Krikš- 
čionių Bendrijos motina. Pradinės krikščionybės kelias į Dievo 
ateitį ėjo iš Jeruzalės į Antiochiją, į Romą ... į Europą, Afriką, 

Aziją ... į Lietuvą ... Dvidešimt metų Antiochija buvo Apaštalo 
Pauliaus namai ir misijų centras. Kadangi Antiochija nūdien 
yra Turkijoje, ją lankysime ieškodami Apaštalo Pauliaus pėdsakų 
Turkijoje. Dabar Damaske planuoju keliauti į šiaurinę Sirijos 
dalį arabiškoje Sirijoje. 


Važiuoti į šiaurę reikia ypatingo leidimo 


— Šiaurinė Sirijos dalis yra ypatinga zona. Užsienietis gali 
ją lankyti tik su ypatingu vidaus reikalų ministerijos leidimu ... — 
paprašius bilieto į Alepą (Aleppo), paaiškina man autobusų 
stoties tarnautojas. 

— Ar ilgai tenka leidimo laukti? — klausiu. 

— Nuo jų priklauso, — atsako ir priduria: — Geriausia 
kreiptis per viešbučio tarnautojus. Jie turi pažįstamų ... 

Leidimą keliauti į šiaurę gaunu per viešbučio tarnautoją 
be vargo. Man leidžiama keliauti po šiaurę dvi dienas, aplankyti 
Kala'at Sim'an — Simeono Stulpininko šventovės griuvėsius, 
Alepą ir Tell-Mardikhą — Eblos piliakalnį. 

Kitą rytą, saulei kylant iš už Antilibano kalnų, manęs vieš- 
bučio kieme laukė vidaus reikalų ministerijos atsiųsta automaši- 
na su vairuotoju. 

— Mano vardas Hussein Abdullah Ahmed. Esu jūsų paslau- 
goms. Štai leidimas, — prisistato. 

— As salam aleikum! — pasisveikiname. Žiūrėdami į že- 
mėlapį, aptariame kelionę. Pirmiausia pas Simeoną Stulpininką, 
paskui nakčiai į Alepą, 0 antrą dieną, grįždami į Damaską, su- 
stosime prie Eblos piliakalnio. Mano vairuotojas kariškos išvaiz- 
dos, kalba angliškai ir gana draugiškas. 

— Vadinkite mane Ahmedu, — ir sėdasi už vairo. 

Pirmųjų amžių krikščionys Sirijoje 


Pirmųjų amžių krikščionis Sirijoje po Konstantino Didžiojo 
įsako (313 m. po Kristaus) pažįstame iš piligrimų kelionių ap- 
rašų. Romos imperija buvo sukūrusi karo reikalams saugų 
vieškelių tinklą. Jais pasinaudojo tūkstančių tūkstančiai krikš- 
čionių piligrimų. Vyrai ir moterys palikdavo namus kartais net 
metamas ar dar ilgesniam laikui. Tiesa, turizmo paslaugų tuomet 
nebuvo, bet krikščionys norėjo pabuvoti ten, kur augo ir brendo 
Krikščionių Bendrija. 

Piligrimai turi ilgą istoriją. Imperatoriaus Konstantino moti- 
na Helena — šv. Elena — keliavo į Palestiną, ieškodama Kry- 
žiaus. Šaunios Romos matronos atsisakydavo prabangių Romos 
gyvenimo sąlygų, norėdamos pagyventi Betliejuje. 


Kala'at Sim'an — Simeono Stulpininko vieta 


Šiaurinė Sirija kadaise buvo šventųjų laukas. Piligrimus 
traukdavo vienas ypatingas gyvas šventasis — pirmasis stulpų 
eremitas, atsiskyrėlis Simeonas. Jis gimęs Sisane (Sisan) 338 m. 
po Kristaus, imperatoriaus Teodosijaus valdymo metais. Simeo- 
no tėvai buvo pasiturintys krikščionys. Būdamas šešiolikmetis, 
nemėgo patogumų, sumanė praleisti visą vasarą užkastas žemėje 
iki kaklo. Užtat buvo pramintas Dvasios vaikinu. 

Tapęs vienuoliu Antiochijoje, liko savimi nepatenkintas. 
Vienuolio gyvenimas jam atrodė per lengvas. Anot jo, tik per 
visišką kūno pažeminimą siela gali tapti laisva ir mėgautis Dievu. 
Tačiau bendrabroliai jo askezės nemėgo — po devynerių metų 
jį išmetė iš vienuolyno. Simeonas tapo vienuoliu kitame vienuo- 
lyne netoli Alepo. Ir čia gyveno laikydamasis savo askezės: įsi- 
mūrijo į celę visai gavėniai! Pasibaigus gavėniai, vandens ąsotis 
ir šeši duonos kepalai — bendrabrolių įdėtas maistas — buvo 
rasti nepaliesti. 

Ilgainiui netoli vienuolyno kalno atšlaitėje prisirišo geležine 
grandine prie poros metrų aukščio stulpo. Plyta po plytos jo stul- 
pas augo — pasiekė penkiolika metrų. Grotelių saugomas, 
mokinių maitinamas, kęsdamas vasaros karščius ir žiemos šaltį, 
taip išgyveno trisdešimt penkerius metus! Sėdėjo mąstydamas apie 
Dievą. Nenuostabu, kad Simeonas gavo “Stulpininko" pravardę. 

Dar gyvas būdamas, Simeonas Stulpininkas tapo piligrimų 
kelionių centru. Nuo stulpo diktavo laiškus apie tuometinius 
Bendrijos reikalus imperatoriui Teodosijui ir popiežiui Leonui. 
Kai Simeonui ant kojų atsirado žaizdos, imperatorius rašė jam 
laišką, maldaudamas lipti nuo stulpo ir leisti dvaro gydytojams 
ji gydyti. Simeonas gražiai padėkojo, tačiau nuo stulpo nelipo 
ir daktarų neprisileido. 

Naktimis ir rytais melsdavosi, mąstydavo. Popietėmis teisė- 
jaudavo teologiniuose, teisiniuose ir šeimos reikaluose. Minios 
dykumos beduinų tapo krikščionimis. Simeonui mirus 459 m. 
po Kristaus, jo kūnas buvo nuneštas į Antiochiją. 


Niūdien pas Simeoną Stulpininką 
piligrimai nekeliauja 


Kelias į Kala'at Sim'aną duobėtas ir akmenuotas. Nūdien 
mažai kas juo keliauja. Aplinka dyka. Ūmai už uolų kampo iš- 
kyla Kala'at Sim'an griuvėsiai. Tylios sienos, be stogo. Netoliese 
likučiai Bizantijos piligrimų užeigos namų. Tik didingos Šv. Si- 
meono šventovės trigubi vartai tebestovi bemaž sveiki. Pati šven- 
tovė — krūva pargriuvusių piliorių. Šventovės būta didžiulės. 
Architektai ją statė apie Simeono stulpą, palikdami jį po atviru 
dangumi, kaip šventovės centrą. 

Basas arabiukas prižiūri jaunų ožiukų bandą. Ožiukai lyg 
bitės laksto po griuvėsius, rydami paskutinius želmenis. Pie- 
menukas, ožiukai, griuvėsiai kelia nerimą: šitaip prieina liepto 
galą kilnios idėjos! 


38 


Kala'at Sim'ano šventovės griuvėsiai mena vieną iškiliausių 
krikščionijos laikotarpių. Sunku net patikėti, kad tokia vieta 
būtų galėjusi traukti žmones — vienuolius ir piligrimus — 
pagerbti atminimą žmogaus, kuris praleido savo gyvenimą ant 
stulpo. Norėtųsi šyptelti, bet nedrįstu, net gėdijuosi. Neturiu 
jokios teisės juoktis iš šv. Simeono amžiaus, nes jis buvo revoliu- 
cijos prieš materializmą pirmūnas. Po ilgų persekiojimo amžių 
Krikščionių Bendrija staiga buvo tapusi laisva. Ištrūkus į laisvę, 
dažnai ima suktis galva. Pravartu įsikąsti į apykaklę, kad nepar- 
griūtum. Anuomet revoliucija prieš materializmą reiškėsi 
monasticizmu — pasitraukimu iš gyvenimo. Simeono Stulpi- 
ninko garsas buvo toks įtaigus, kad anuometinė Sirija buvo ta- 
pusi eremitų stulpininkų šalimi. Beje, dažniausiai jie buvo pa- 
sauliečiai, norintys paruošti savo sielą amžinybei. 

Ilgai buvoti pas Simeoną Stulpininką nėra kada. Ahmedas 
man primena, kad mūsų laukia policijos užkardos prie Alepo. 
Saulė linksta vakarop, nudažydama dykumą gintaro spalvomis, 
vėjas šokdina dykumos smėlį, šnerendamas sudžiūvusius želme- 
nis. Darosi vėsiau. Vėl į kelią ... 


Musulmonai nemėgsta kafyrų 


Ahmedas — mažakalbis. Simeono SAP UGAS gyvenimo 
istorija jį dar labiau nutildė. 

— Nekoks vyras tas krikščionis! — kalba purtydamas galvą. 

— Ar turite krikščionių kaimynų Damaske — klausiu. 

— Nė vieno tokio kaip anas ... — džiugiai atsidūsta ir pri- 
duria, — Pranašas Mahometas — tebūna ramybė jam! — mėgo 
ne tik maldą, bet ir moteris, ir kvepalus ... 

Musulmonai, kada tik pamini Mahometo vardą, tuojau pat 
priduria “Tebūna ramybė jam!" Panašiai elgiasi ir su Mozės bei 
Jėzaus vardais. Islamo religija moko, kad Mozė ir Jėzus buvo 
Dievo siųsti pranašai su Knyga žmonijai. O žydams ir krikščio- 

nims sudarkius šios Knygos mokymą, Dievas pasiuntęs Mahome- 
tą, paskutinį pranašą su Knyga — arabišku Koranu kaip apreiški- 
mo antspaudu. Ahmedas man aiškina: 

— Koranas buvo apreikštas per angelą Gabrielį arabų kalba. 
Ne iš karto, bet per 22 metus. Mahometas — tebūna ramybė 
jam — buvo ummi — nemokytas, tačiau, angelo Gabrielio lie- 
piamas "skaityti", priėmė Dievo mokymą žmonijai — Koraną 
(Skaitymą). Užtat ir šventasis Koranas mums, musulmonams, 
yra Skaitymas. Nors nūdien musulmonai nėra vien tik arabai, — 
arabai islame sudaro tik mažumą, — visi laikosi arabiško Korano. 
Koraną versti į kitas kalbas tolygu sunkiai nusidėti Allai ... 

Ahmedas susimąsto. Bet po valandėlės vėl ima garsiai galvoti. 

— Tiesa, šiuo metu yra pasaulyje bent 43 valstybės — kara- 
lystės, respublikos ... šventasis Koranas yra islamo šerdis. 

— Žiūrėk, — įsiterpiu, — žydai turi Torą, t.y. Mokymą, krikš- 
čionys Evangeliją, t.y. Gerąją Naujieną, o jūs turite Koraną — 
Skaitymą. 

— Mūsų Koranas ne tik pataiso ir papildo žydų Torą ir 
krikščionių Evangeliją, bet ir atmeta anksčiau Allos duotas 
Knygas, — nutraukia mane Ahmedas. Ir vėl nutyla. 

— Žydus ir krikščionis mes laikome Knygos žmonėmis. Jie 
mums nėra “kafyrai" (“kafir — benkartas", arba netikėlis)! 

Pirmąsyk kelionės metu įsisiūbavome pokalbiui. Pasiekus 
vieškelių sankryžą prie Alepo, atsiduriame lėtoje automašinų 
voroje. Nutylame. 

— Karinė užkarda, — paaiškina Ahmedas. 

Vora sparčiai tirpsta. Ateina mūsų eilė. Ahmedas paduoda 
kelionės lydraštį apkūniam puskarininkiui. Permetęs jį akimis, 
paprašo mano paso. 

— Iš Amerikos?! Tokiam čia ne vieta! Kafyrai turi Damas- 
ke sėdėti! 

— Esu krikščionis, aš nesu kafyras ... 

Mano paaiškinimas puskarininkio nepatenkina. Ima širsti ne 

tik ant manęs, bet ir ant vairuotojo Ahmedo. Laimė, iš netolimos 
palapinės pasirodo karininkas. Atskuba, mandagiai pasveikina ir 
palinki “Bon voyage!" 


Abraomas ir Sara ilsėjosi Alepe 


Už šiuolaikinio miesto vardo “Aleppo" slypi spalvinga le- 
genda. Pasakojama, kad čia Abraomas ir Sara, keliaudami į Ka- 
naaną — Pažado Žemę, buvę sustoję ir buvę vietinių gyventojų 
pavaišinti pienu. O pienas hebrajiškai yra vadinamas “halab". 
Ir Alepo miestas kadaise buvo Halabu vadinamas. 

Į Alepo miestą mane traukė ne legenda apie jo vardo kilmę, 
bet miesto ryšiai su senove, kurią atspindi Pradžios knyga ir liu- 
dija šiuolaikinė archeologija. 

Alepo miestas didžiuojasi penketo tūkstančių metų istorija. 
Kai Abraomas ir Sara keliavo, ieškodami Pažado Žemės, Alepas 
jau turėjo tūkstantį su viršum metų ir buvo žymus politinis ir 
prekybinis centras prie svarbaus prekybos kelio, Jūros vieškelio — 
Via Maris, einančio palei Viduržemio jūrą iš Egipto vakaruose 
į Mesopotamiją rytuose. Mat Egiptas ir Mesopotamija, šie du 
Vakarų kultūros pirmūnai, norėdami vienas kitą užpulti ar vie- 
nas su kitu prekiauti, kito kelio tam neturėjo. Juos skyrė neper- 
einama Sirijos dykuma. Kupranugaris, dykumos laivas, buvo žmo- 
gaus prijaukintas tik XII a. prieš Kristų, o su asilu per dykumą 
keliauti nebuvo įmanoma. Taigi nenuostabu, kad Abraomas, žy- 
dų, krikščionių ir musulmonų monoteistinio tikėjimo protėvis, 
paliko savo pėdsakus legendoje apie pieną prie Alepo. Pradžios 
knyga kildina Abraomą ir Sarą iš kaldėjų Ūro šiuolaikinio Irako 
pietuose ir mini jų kelionę į Haraną nūdienės Turkijos pietų 
vakaruose. Ūre, — skaitau Pradžios knygoje, — “Viešpats tarė 
Abramui [Abram reiškia “Tėvas išaukštintas", vėliau jis vadinamas 
Abraomu, t.y. “Tėvu daugelio tautų"): "Eik iš savo gimtojo krašto, 
iš savo tėvo namų; eik į kraštą, kurį tau parodysiu'" (Pr 12,1). 

Abramas pakluso. Nūdien Abraomą laiko savo tikėjimo protėvių 
ir žydai, ir krikščionys, ir musulmonai. Apaštalas Paulius po 
susitikimo su Prisikėlusiuoju pakeliui į Damaską rašė krikščio- 
nims iš pagonijos Galatijoje: 


Abraomas patikėjo Dievu, ir tai jam buvo įskaityta teisumu. 
Taigi supraskite, kad Abraomo vaikai yra tie, kurie tiki. Ir 
Raštas (t.y. Šventasis Raštas, arba Pradžios knyga), numatyda- 
mas, kad Dievas tikėjimu nuteisina pagonis, iš anksto pa- 
skelbė Abraomui gerą naujieną: “Tavyje bus palaimintos 
visos tautos". Taigi tikintys žmonės susilaukia palaiminimo 
kartu su tikinčiuoju Abraomu (Gal 3,6-9): 


Du Abraomo sūnūs, — vienas “iš vergės" Hagaros, o kitas 
“iš laisvosios" Saros, — sieja žydus, krikščionis ir musulmonus 
su Abraomo tikėjimu. Hagara buvo Saros vergė. Pas mus dažnai 
traukoma pečiais išgirdus, kad Abraomas turėjo sūnų iš savo 
žmonos vergės. Mums įprasta žiūrėti į Abraomą pagal krikščio- 
niškosios etikos reikalavimus. Abraomas buvo II prieškristinio 
tūkstantmečio žmogus ir elgėsi pagal savo Mesopotamijos žmo- 
nių ir šeimos poreikius. Šeima buvo gyvybinė visuomenės ląstelė. 
Gimimas ne tik laidavo šeimos ateitį, bet ir žmogaus išlikimą 
po mirties. Nors apie žmogaus prisikėlimą Abraomas dar nie- 
ko nežinojo, tačiau jis ir jo amžininkai norėjo garantuoti savo 
išlikimą po mirties šeimos išlikimu. Archeologija aptiko Nuzi 
piliakalnyje (Mesopotamijoje) Abraomo ir Saros laikotarpio tei- 
sėtvarkos duomenis, kurie padeda suprasti bevaikės šeimos rū- 
pesčius. Moteris, negalėdama pati pagimdyti šeimai palikuonio, 
turėdavo parūpinti vyrui savo vergę ir taip laiduoti šeimos iš- 
likimą. Sara taip ir elgėsi. Hagara pagimdė Išmaelį — sūnų, 
vardu “Dievas išklausė". Ilgainiui Sara pradėjo neapkęsti Ha- 
garos ir iš jos gimusio “sūnaus". Hagara buvo priversta pa- 
sitraukti iš Abraomo šeimos, Išmaelis užaugo ir tapo arabų 

ji pradėjo ir pagimdė Abraomui sūnų Izaoką — “[Jis) juokėsi" 
(žr. Pr 17,15-22). | 

Žydai save laiko Abraomo ir Saros vaikais dėl fizinio — gi- 
mimo ryšio, o krikščionys dėl dvasinio — tikėjimo ryšio laiko 
Abraomą ir Sarą tikėjimo protėviais. Tuo tarpų musulmonai 
save sieja su Abraomu per Hagarą. 


Alepas — dvikalbis miestas 


Alepas sėdi plačioje dauboje su uolų iškyšuliais. Per miestą 
teka Vadi Kuveikas (Wadi Ouweig). Bet dabar — vasarą — tik 
sausa upės vaga. Čia nėra Damasko sodų su Barados upe nei 
Gutos oazės su šaltiniais. Žalumo labai nedaug. Tik kur ne kur 
mažos alyvmedžių ir figmedžių giraitės. Pilka aplinka ir pilki 
uolų iškyšuliai su neįprasta šviesos skraiste vakaro saulėje. 

-Gatvės judrios. Rodos, kad visa Sirija renkasi į Alepą nakčiai. 
Sunkvežimiai su važmomis, pilni žmonių automobiliai, naštomis 
apkrauti asilai ir mulai, moterų būreliai su krepšiais ant gal- 
vų ... Kartkartėmis net sunku pasakyti, kas į kurią pusę eina ar 
važiuoja. Alepo citadelė, tupinti ant aukšto uolos iškyšulio, iš 
tolo sako, kad skubėti nereikia. 

Ahmedas klausinėja, kaip pasiekti “Alepo rūmų" viešbutį. 
Nustembu, kad jis atsakymo nesupranta. Juk čia Sirijos miestas? 
Pasirodo, Alepas yra arti arabų ir turkų kalbų takoskyros. 

— Katra kalba vyrauja? — teiraujuosi. 

— Sunku pasakyti. Priklauso nuo miesto dalies, — paaiški- 
na man Ahmedas. , 

Alepas — dvikalbis. Lietuvos istorinę sostinę turbūt reikėtų 
vadinti net daugiakalbe. 

Ką nori pamatyti Alepe? 


Ryto metą aptariame su Ahmedu, ką pamatyti ir kada leistis 
kelionėn į vėliausių archeologinių radinių vietą, Eblos piliakalnį 
prie Tell-Mardikh miestelio. Laiko maža. Man rūpi Citadelė ir 
muziejus. 

— Ar nenorite užsukti į Alepo Bazarą (Turgų)? Jo gatvės 
turi bent dvylika kilometrų! Visas dengtas! — uoliai siūlo Ah- 
medas. 

— Užsukime pirma į Citadelę, o tada nuvežk mane į mu- 
ziejų ir ten palik. Važiuok į Bazarą. 

Ahmedas patenkintas. Turbūt turi pažįstamų. Be to, stovėti 
prie muziejaus irgi menkas malonumas. Sutariame, kad mane 
paims nuo muziejaus po vidurdienio maldos. 


Citadelė — šauni arabų Viduramžių pilis 


Citadelė pastatyta ant 50 m uolos, kurios šlaitai buvo archi- 
tektų nulyginti. Pailgai apvali uolos viršūnė maždaug 375 m 
ilgio ir 275 m pločio. Pilies kalva apsupta stora siena. Kasinė- 
jimai rodo, kad čia jau prieš tris tūkstantmečius būta tvirtovės. 
Dabartinė tvirtovė yra iš VII a. — arabų statyta ir daug sykių 
didinta bei stiprinta. 

Tvirtovė ant aukštos uolos duoda progos pasižvalgyti po 
Alepo miestą ir apylinkes. Tik gaila, kad draudžiama naudotis 
fotoaparatu. Jį reikėjo atiduoti prie įėjimo. Nūdien wirtovė tar- 
nauja kariškiems poreikiams. Turistai nepageidaujami. Įeiti pa- 
dėjo Ahmedas ir jam Vidaus reikalų ministerijos duotas leidi- 
mas. Sargyba paso nepaprašė. Nuolat akyse stovės dengti kori- 
doriai su gynybos bokštais, didžiulė sosto salė su puikiomis ir 
meniškomis lubomis. O cisterna, retkarčiais naudota kaip kalėji- 
mas belaisviams laikyti, ir 60 m gylio šulinys liudija arabų ar- 
chitektų nagingumą. Į šulinį nulipama 225 pakopų laiptais. 

Nuo citadelės galiu atskirti senamiestį nuo naujų Alepo 
priemiesčių. Jie auga padrikai. Ir dengtasis Bazaras čia pat! 


Alepo tautinis muziejus 


Alepo muziejus visai jaunas. Įsteigtas tik 1965 m. Bet turi 
labai daug archeologinių radinių ir meno turtų. Be to, įdomiai 
ir nuosekliai sutvarkytas. Per keletą valandų neužmirštamai įsi- 
mena daugiaskarė Artimųjų Rytų kultūra: sumerai, amoritai, 
hetitai, mitaniečiai, asirai, babiloniečiai, persai, graikai, romė- 
nai, bizantai, turkai ... Sutelkta daug arabų musulmonų meno 
ir buities vertybių. 

3500-4000 metų senumo radiniai iš Tell-Hariri, senosios 
Mari miesto valstybės: vaisingumo bei vandens deivės ir maldoje 
paskendusio karaliaus Ištup-Izumo statulos, saulės dievo Ša- 
mašo (Šamaš) patekėjimas anapus kalnų, bronzinė liūtės galva 
ir karalių bei didžiūnų biustai. Radiniai iš Ras Šamros, senojo 
Ugarito, itin prabangūs — statulėlės iš aukso ar sidabro. Ra- 
diniai iš Tell Halaf (XIII-XII a. prieš Kristų) nuo Turkijos pa- 
sienio yra vertingiausi senovės sirų meno kūriniai: sparnuota 
saulė, ant liūtės nugaros stovinti deivė Aštara, sirų “Perkūnas" 
Hadadas, mitologiniai gyvūnai ir žvėrys ... Artimųjų Rytų me- 
nininkai leido savo vaizduotei mėgautis įvaizdinant žmogaus 
mąstymą ir aplinką! 

Alepo tautinis muziejus turi ir didžiumą Eblos karalystės 
archeologinių radinių. Visa kita jau buvau matęs per pirmąją 
kelionę po Siriją. Eblos karalystės radiniai anuomet tebedūlėjo 
po žeme ir buvo tik smilgomis apaugęs piliakalnis prie Tell-Mar- 
diko miestelio. Juo 1964 m. susidomėjo italų archeologas moks- 
lininkas Paolo Matthiae'as, jaunas, 23 metų Romos universiteto 
profesorius, o vėliau talkon atėjo Giovanni Pettinato, Romos 
universiteto asiriologijos profesorius. Kasinėjimų metu buvo at- 
rasta Ebla, senos imperijos sostinė su karaliaus rūmais bei ar- 

chyvu, turėjusių tūkstančius dantiraščiu rašytų molio lentelių 
sumerų ir eblaitų kalba iš 2500-2300 m. prieš Kristų. Ebios im- 
perija tuomet savo galybe prilygo Mesopotamijai ir Egiptui. Šie 
radiniai visą Artimųjų Rytų istoriją ir Šventojo Rašto pasaulį 
nušvies nauja šviesa. 

Sunku palikti Eblos radinius muziejuje, bet jau Ahmedas 
laukia! 


Eblos atradimas 


Nūdien Ebla vadinama Tell-Mardikho (Tel Mardikh) var- 
du. Paolo Matthiae'as buvo pasiųstas į Siriją parinkti vietovę — 
piliakalnį archeologinei ekspedicijai. Jaunam mokslininkui 
Tell-Mardikho piliakalnis patiko dėl savo dydžio. “Tell", arba 
piliakalnis, yra dirbtinė kalva, sukurta amžių būvyje žmonių, 
gyvenusių toje pačioje vietovėje ir pakartotinai atstačiusių gyven- 
vietę ant savo pirmtakų paliktų griuvėsių. Dėl šito “pakartotinio" 
statymo, t.y. stratigrafijos, archeologai gali sudaryti gyvenvietės 
klodų palyginamąją chronologiją. Pasitaiko, kad jie užtinka bui- 
tinių rakandų, įrašų ar keramikos, žinomų iš kitų vietovių, kurie 
padeda jiems nustatyti tikslią kiekvieno klodo chronologiją. 

Ahmedas noriai palieka Alepą. Kelrodis sako, kad esame 
ant vieškelio į Hamą, Homsą ir Damaską. Iki Damasko 362 km. 
Apie Eblą — Tell-Mardikhą nieko nesako. Net vietovės vardo 
nėra ant kelių rodyklės. Praskubame pro karinę užkardą. Išva- 
žiuojančiųjų nestabdo ir netikrina. 

— Tell-Mardikhas tolumoje kairėje, — staiga prakalba Ah- 
medas po gero pusvalandžio, Tell-Mardikho pašonėje lygumoje 
matyti ilgas Eblos piliakalnis. Jo kontūrai ryškūs. 

— Didžiulis “tell", — sakau. 

— Turi bent 140 akrų ploto, — pritaria Ahmedas. — Tai 
būtų apie 56 ha, — akrus pakeičia į hektarus, — didžiulis seno- 
vės miestas! 

Greitai privažiuojame ir kelrodį su “Tell-Mardikh". Mažo- 
mis raidelėmis yra ir “Ibla" (Ebla). Išsukus iš vieškelio, reikia 
pervažiuoti Tell-Mardikho miestelį. Namai.lyg senoviški Žemai- 
tijos bičių aviliai, avys ir ožkos klajoja po dulkinas gatveles. Žo- 
lės niekur nematyti, bet jos kažką kramto. Vaikai mėto sutižusį 
futbolą. Pamatę automobilį, viską palieka ir mus vejasi. Už mies- 
telio pasivejame ant asilo jojantį kerdžių su didele avių ir ožkų 
banda. Jam padeda keletas paauglių berniukų ir mergaičių. 
Vaizdas netikėtas: už kilometro ar pusantro tyso Ebla — pilia- 
kalnis, kurio žemės dengia senovės imperijos sostinę, priešais 
nūdienis kerdžius su avių ir ožkų banda, o už nugaros šiuolai- 
kinis Sirijos kaimas. 

Paolo Matthiae'o vadovaujami archeologai be didelio vargo 
atkasė milžiniškas šventoves, įtvirtinimus ir miesto vartus. Ir jų 
datą nustatė be didelio vargo: Artimųjų Rytų vidurinis bronzos 
laikotarpis (maždaug 1900-1800 m. prieš Kristų). Tačiau vie- 
tovės vardu pavadinti vis dar negalėjo, nes trūko įrašų. 1968 
m. buvo rastas karaliaus statulos gabalas su įrašu, — didysis pi- 
liakalnis buvo pirmąkart atpažintas kaip Ebla. 

Eblos vardas iki tol buvo žinomas tik keletui mokslininkų. 
Ji buvo vienas iš keturių miestų, minimų Nuzi žemėlapyje. O 
Nuzi buvo miestas valstybė nūdienos Kurdistane, apie 650 km 
nuo Eblos. Pats žemėlapis yra iš 2360-2180 m. prieš Kristų. Be 
to, Ebla minima ir Akado imperatoriaus Sargono Didžiojo sū- 
naus Naram-Sin paminkliniuose įrašuose, — jis giriasi ją užkaria- 
vęs. Po užkariavimo Naram-Sin pasivadino “Keturių šalių" kara- 
liumi. Mokslininkai darė išvadą, kad Ebla bus buvusi svarbus 
centras. 

Karališkojo archyvo atradimas 1974 ir 1976 m. iš laikotarpio 
prieš Naram-Sino (Naram-Sin) Eblos užkariavimą, — užtiktos 
dantiraščio lentelės yra iš 2500-2300 m. prieš Kristų, — padėjo 
mokslininkams pažinti senovės Eblą. Daugiau negu 17 000 dan- 
tiraščiu rašytų molio lentelių leidžia Artimųjų Rytų istorikams 

ir Šventojo Rašto mokslininkams suvokti, kad Ebla buvo ne tik 
miestas, bet ir sostinė didžiulės imperijos, turėjusios savitą kul- 
tūrą ir civilizaciją, kurios įtaka reiškėsi visame Derlingojo pusmė- 
nulio pasaulyje. Taigi turime žinių apie pasaulį, kuriame Dievas 
įėjo į istoriją, net iš laikotarpio prieš tikėjimo protėvius Abraomą 
ir Sarą. 


Keletas valandų Eblos imperijos sostinėje 
| 

Kick akys aprėpia lygi dykuma. Toli toli Alepo pusėje dunk- 
so Zagros kalnų kontūrai. Automobilis, įgudusių Ahmedo rankų 
valdomas, šliaužia smėlėtu dykumos keliu. Nematau nei upės, 
nei šaltinių, stebina žali lopai — dirvos su trumpais žeimenimis. 
Atrodo, lyg būtų miežiai. 

— Laukai laistomi, — paaiškina Ahmedas. 

Baigiasi ir smėlėtasis dykumos kelias. Ahmedas stabteli ir 
žvalgosi, akimis ieškodamas saugaus kelio per dykumos smėlį į 
šimtmetinių klodų saugomą Eblos imperijos sostinę. Esame va-| 
kariniame piliakalnio šone. Piliakalnis pailgas. 

— Esu vežęs archeologus prieš keletą metų, — prabyla Ah-; 
medas, — važiuodavau pro atkastus miesto vartus pietiniame 
gale, o iš ten į karaliaus rūmus ... 

Ahmedo automobilis pritaikytas kelionėms per dykumą. 
Šniokšdamas ir lėtai slinkdamas, jis mus priveža prie atkastų Eb- 
los vartų. Nutilus motorui, galima klausytis, ką sako Eblos pi- 
liakalnis. Kaitri dykumos popiečio tyla, tašyti akmenys miesto 
vartų griuvėsiuose, kiek atokiau — piliakalnio nugaros šlaite — 
dalis atkasto akropolio ... 


Ką sako Eblos piliakalnis? 


Skaitydamas apie archeologinius kasinėjimus, pasineri deta- 
lių apraše. Stovėdamas ant paties piliakalnio ir žvalgydamasis 

po atkastas piliakalnio detales, pajunti kur kas daugiau. Eblos 
būta milžiniško miesto su šaunia civilizacija ir kultūra. 

Ligšioliniai kasinėjimai rodo, kad Ebla buvo įdomi ir smagi 
vieta gyventi tarp 2400 ir 1600 m. prieš Kristų. Tai Eblos žydė- 
jimo šimtmečiai! Po 1600 metų Ebla pavirto griuvėsiais. Nūdien 
lankau ir liečiu tik miesto sienų, karališkų pastatų ir šventyklų 
likučius. Iš griuvėsių gali spręsti apie pastatų dydį, statybos me- 
džiagas, architektų nagingumą. 

Archeologai turi lakią vaizduotę! Griuvėsių kalba suprania- 
ma tik įgudusiam archeologui. Archeologai Matthiae'as ir Petti- 
natas mokėsi suprasti Artimųjų Rytų griuvėsių kalbą nuo 1964 m. 

Šiuo metu ant Eblos piliakalnio tylu, archeologai dabar ne- 
sirausia. Tylu! Įsiklausęs girdi dykumos vabzdžius. Kažkur ana- 
pus piliakalnio nugaros mekena ožka, o virš šiaurinės jo dalies 
didingai sklando keletas dykumos vanagų. Tylūs griuvėsiai ir 
tyli piliakalnio aplinka, tačiau šioje tyloje per šimtmečių šimt- 
mečius slypėjo daug pasakantys, dantiraščiu įamžinti, III-I prieš- 
kristinių tūkstantmečių liudytojai. 


Karaliaus Ibbit-Limo (-Lim) statulos liemuo 


Per penkerius metus archeologai atidengė akropolio šiaurėje 
karaliaus rūmų dalį, didžiulę šventyklą vakarinėje akropolio dalyje 
bei kitas šventoves žemutiniame mieste ir tvirtovę rytiniame pi- 
liakalnio šone, aptiko keletą miesto vartų ir paprastų trobų kvar- 
talus žemutiniame mieste, tačiau vis nežinojo tikrojo Tell-Mar- 
dikho piliakalnio vardo. Tik 1968 m. piliakalnis pasakė savo vardą: 
esu senoji Ebla! Tai įvyko aptikus statulos liemenį su įrašu akadų 
kalba. Statula, nors ir be galvos, savo vardą žinojo: Eblos karalius 
Ibbit-Limas, norėdamas pagerbti deivę “Eštarą" (Ištarą), dedi- 
kuoja jai savo statulą. Šis atradimas leido atpažinti Tell-Mardikho 
piliakalnio griuvėsiuose Eblą, iki šiol pažįstamą tik kaip vardą iš 
kitų Artimųjų Rytų archeologinių atradimų. 

— r Zi 


Vysk. Antanas Deksnys ir kun. Vladas Delinikaitis 


aptaria Vergilijaus Eneidą 


Valstybės automašina su vairuotoju turistui iš užsienio. 
„ Fone Eblos piliakalnio šonas | 


Tell-Mardikh miestelis prie Eblos piliakalnio 


Kelrodis į Tell-Mardikh ir Eblą 


21 

Sirijos dykumos miestelio vaizdas: Tell-Mardikh, netoli 
senosios Eblos piliakalnio 


Eblos karaliaus rūmų likučiai 


£S 


Paslaugūs gidai Palmyros griuvėsiuose 


Alepo muziejuje prie dievaičio Perkūno 

Maalula, Sirijos miestelis, kuriame ir nūdien 


tebekalbama aramėjiškai - Jėzaus kalba 


Palmyros griuvėsiai: agora 


Tautų apaštalo Pauliaus statula Šv. Petro bazilikos aikštėje. 
„Taigi Kristaus vietoje einame pasiuntinio pareigas... Kristaus 
vardu maldaujame: „Susitaikykite su Dievu?“ (2 Kor 5,20) 


Paestumas (Paestum). Atėnų nausėdijos miesto griuvėsiai pietinėje 
Italijoje. Atėnų imperija kūrė Graecia Magna - Didžiąją Graikiją - 
VI a. prieš Kristų, statydama šventoves Dzeusui ir Herai. 
Nūdien ši šventovė vadinama Poseidono vardu. Šventovės papėdėje 
prel. A. Bartkus ir kun. V. Delinikaitis 


ke 

Tautų apaštalo šv. Pauliaus statula Bazilikos šventoriuje - 
atriume. Kalavijas Apaštalo rankoje - Dievo žodžio įvaizdis 


|: almyra. Baal-Sami po - sven ykla 
in(o) Dangaus šeimininko š t 


= 14 


Damaskas. Romėniški miesto vartai nūdien nesaugomi 

Šv. Ananijo šventovės vidus 

Palmyra: Baalo šventyklos kolonos, asla ir sienų dalis 


Nūdienis raitas kerdžius gano avių ir ožkų kaimenę. 
Fone Eblos piliakalnis 


Karaliaus rūmai ir Karaliaus archyvas 


1973 m. akropolio šiaurvakarių šlaite buvo atidengti įspū- 
dingi pastatai. Vėlesni kasinėjimai parodė, kad jie buvo tik dalis 
Eblos karaliaus rūmų. Lankydamas archeologinius kasinėjimus 
be archeologo, pažįstančio vietą, pasijunti esąs tankiame miške. 
Daug matai, bet ne viską supranti. Mano laimei, pasirodo Eblos 
piliakalnio sargas. Ahmedas jį atveda. Mat jam pavesta globoti 
visus Eblos lankytojus. Gyvena Tell-Mardikhe. Pamatęs auto- 
mobilį, važiuojantį piliakalnio link, jis mus pasivijo dviračiu. 

Sargo padedamas, aplankau karaliaus rūmų kiemą su sto- 
ginėmis bent dviejuose šonuose. Kad čia kadaise būta stoginių, 
rodo apvalių skylių eilės asloje kolonoms. Kolonų nėra. Jos su- 
dūlėjo, nes buvo medinės. Kieme stovi neaukštas, bet masyvus 
keturkampis bokštas su laiptais viduje. Turbūt karaliaus rūmai 
buvo dviaukščiai! Sargas rūmų kiemą vadina audiencijų sale. 
Iš tikro šiauriniame pasienyje tebestovi sosto pakyla iš grubių, 
baltu tinku dengtų plytų. Taigi karaliaus rūmų kiemas buvo 
ypatinga visuomeninės Eblos sąrangos vieta, — perėja iš papras- 
tos gyventojų aplinkos į valdiškus pastatus. 

— Eime į karaliaus archyvą, — šypsodamasis mane tempia 
sargas. Du kambariai, viename ir kitame rytinės stoginės gale, 
yra vieta, kur buvo rasta dauguma dantiraščiu rašytų molio len- 
telių. 

— Čia buvo saugomi Eblos imperijos dokumentai, — iškil- 
mingai taria šiuolaikinis siras. 

Vienas kambarys mažas. Jis prie pat karaliaus rūmų kiemo, 
visiškai atkastas. Jį sargas vadina sandėliu. Jame buvę rasta maž- 
daug tūkstantis ūkinio ir administracinio pobūdžio molio len- 
telių. 

— Šiame kambaryje buvo laikomos pažymos maisto ir gė- 
ralo, išduoto Eblos tarnautojams ir pasiuntiniams, — šmaikš- 
čiai paaiškina sargas. 

Kitas kambarys atokiau nuo karaliaus rūmų kiemo. Jį sargas 
vadina biblioteka. Molio lentelių jame buvo rasta apie keturio- 
lika tūkstančių. Jų turinys apima tarptautinę audeklų prekybą, 
mokesčių bei duoklės mokėjimą metalais, ypač sidabru ir auksu. 
Be to, šiame kambaryje buvo aptikta ir sumerų kalbos žodžių 
rinkiniai bei sumerų ir eblaitų kalbų žodynai, tekstai su mitais, 
kerėjimais ir giesmėmis, tekstai su gyvulių bei augalų aprašais, 
asmeninių vardų sąrašais, detalus srities atlasas, karalių potvar- 
kiai, valdytojų pranešimai, keletas tarptautinių sutarčių ... 

— Ebla buvo didmiestis, imperijos sostinė! — didžiuojasi 
Ahmedas. 

— Kiek gyventojų galėjo turėti anuomet Ebla? — teirau- 
juosi. 

— Archeologai apskaičiavo, kad čia kadaise gyveno apie 
260 000 gyventojų. Būdama imperijos sostinė, Ebla davė darbo 
daugiau negu vienuolikai tūkstančių karaliaus tarnautojų, — 
atsako sargas. 

Karaliaus rūmų likučiai ir archyvas, atkasti prieš keletą me- 
tų, nūdien iš dalies vėl po smėliu. Saulė, dykumos liūtys ir smė- 
lio audros griauna atkastas sienas ir aslas. Archeologija, atkas- 
dama pracitį, sunaikina praeities likučius. 

Ahmedas man primena, kad jau laikas atsisveikinti su Ebla. 
Dėkoju sargui už paslaugumą. Jis ne tik Eblos sargas, bet ir 
Tell--Mardikho pradžios mokyklos vedėjas. Nuo akropolio Eblos 
piliakalnio viršus atrodo lyg krateris. Ant sienų, apneštų amžių 
nuosėdomis, reti dykumos želmenys, o vidurys — žemų miežių 
laukas. Sargą mokytoją pavežame iki Tell-Mardikho. Jo moki- 
niai palydi mus su itališku “Ciao!"(Čiau!) 

Didieji archeologiniai radiniai 
ir Sventasis Raštas 


Iki Damasko dar apie tris šimtus kilometrų. Ahmedas, pasie- 
kus vieškelį, klausia: 

— Ar užsuksime į Maalulą? 

— Ar spėtume prieš saulei leidžiantis? 

— Žinoma! Maalula yra Sirijos miestelis, kurio gyventojų 
dauguma yra katalikai ir kalba senoviška aramėjų kalba. 

Turėdamas laiko, bandau susieti Eblos piliakalnio radinius 
su kitais archeologiniais Artimųjų Rytų radiniais ir jų reikšme 
Šventojo Rašto, ypač Senojo Testamento, geresniam pažinimui. 


Tell el-Amarna Egipte 


1877 m. prie Tell el-Amarnos, palei Nilo upę, žemutiniame 
Egipte, buvo rasta keletas šimtų molio lentelių, kurios pasirodė. 
labai svarbios Šventojo Rašto tyrinėjimui. Tiesa, jos rastos Egip- 
te, bet tai buvo Egipto faraonui rašyti laiškai iš XIV prieškristinio 
amžiaus Sirijos ir Palestinos. Tyro, Biblos, Megido, Šechemo, 
Hazoro ir Jeruzalės miestų valstybių karaliukai rašė pranešimus 
faraonui dantiraščiu akadų kalba apie padėtį jų valdomose vie- 
tovėse. Tell el-Amarnos laiškai duoda ne tik istorinį foną žydų 
kelionei į Pažado Žemę, bet ir padeda geriau pažinti hebrajų 
kalbą. Abi — hebrajų ir akadų kalbos priklauso semitinių kalbų 
šeimai. Nenuostabu, kad Tell el-Amarnos laiškai nesiliauja do- 
minti Artimųjų Rytų ir Šventojo Rašto tyrinėtojus. 


Ugarito — Ras Samros radiniai 
1929 m. artojo norago užtikti radiniai ir maždaug keturi 
tūkstančiai dantiraščiu rašytų molio lentelių, — rašytu aštuonetu 


skirtingų kalbų, — XIV a. prieš Kristų yra tapę Šventojo Rašto 

mokslininkų “aukso kasykla". Beje, Tell el-Amarnos laiškuose 

užsimenama ir apie Ugaritą, labai turtingą miestą, su auksu“ 
grįstomis gatvėmis! Juk ši vietovė yra netoli Viduržemio pajūryje, 

tik už 85 km nuo Eblos, nuo vieškelio, kuriuo dabar mane Ah- 

medas skubiai veža. 


Mari miesto valstybės radiniai 


Mari miesto radiniai yra trečias reikšmingas šaltinis Šven- 
tajam Raštui pažinti. Mari miesto valstybės vietovę lankiau 1958 
m. Jos griuvėsiai riogso Eufrato upės kilpoje prie Sirijos ir Irako 
sienos. 1935 m. juose buvo aptikta maždaug dvidešimt tūks- 
tančių molinių, dantiraščiu rašytų lentelių iš 1800-1700 m. prieš 
Kristų. Kadangi, anot daugelio Se20j0 Testamento tyrinėtojų chro- 
nologijos, tai buvo Abraomo bei Saros kelionės iš Mesopota- 
mijos į Pažado Žemę metas, Mari miesto molio lentelės padeda 
susipažinti su anuometiniais papročiais, teisėtvarka, religija ir 
Abraomo bei Saros savitu mąstymu ir tikėjimu. 


Kumrano ritinių sensacija 


1947 m. Šventojo Rašto — abiejų Testamentų — tyrinėtojų 
pasaulį praturtino netikėtai užtikti Kumrano radiniai ir Mirties 
jūros ritiniai. Kumranas yra apleista vietovė prie Negyvosios įū- 
ros Palestinoje. Kadaise čia būta esenų — vienos žydų sektos — 
“vienuolyno". Kumrano radiniai ir Negyvosios jūros ritiniai sie- 
jami su laikotarpiu nuo 150 m. prieš Kristų iki 135 m. po Kris- 
taus. Negyvosios jūros ritinių reikšmė dvejopa. Šventojo Rašto 
ritiniai ir fragmentai liudija, kad tuomet žydai turėjo visą Senojo 
Testamento hebrajiškąjį Šventąjį Raštą, išskyrus Esteros knygą. Be 
to, pačių Kumrano "vienuolių" raštijos ritiniai padeda geriau 
pažinti istorinį judaizmo ir krikščionybės sąveikos foną Jėzaus 
Kristaus veiklos metu. 

Akmenys ir molio lentelės kalba 


Šventasis Raštas yra tikėjimo knyga ir istorija. Visas Dievo 
įkvėptas, bet ne visas apreikštas. Jo puslapiuose daug istorijos, 
geografijos, buitinių gyvenimo sąlygų, kurios ne tik dvelkia seno- 
ve, bet ir yra mums perdėm svetimos. Pajunti būtiną reikalą su- 
sipažinti su Artimųjų Rytų istorija, geografija ir, kiek tai įma- 
noma, buitinėmis gyvenimo sąlygomis. Archeologiniai radiniai — 
piliakalnių akmenys ir dantiraščio lentelės — padeda "išgirsti", 
ką sako “įsiraštinęs" Dievo žodis. Sakoma, kad bent 9096 Švento- 
jo Rašto puslapių gali suprasti kiekvienas Dievybei atviras žmo- 
gus. Likusieji 1090 reikalauja didesnių pastangų. 

Būdinga, kad ir garsūs Artimųjų Rytų žinovai ne sykį su- 
glūma ir nebežino, ką daryti. Prisimenu Giovanni Pettinatas, 
iššifravusio dantiraščio raštą eblaitų kalba, paskaitą 1974 m. Jis 
prisipažino: “Lengvai perskaitau dantiraščio lenteles, bet nė 
vieno žodžio nesuprantu!" Mat eblaitai, pasinaudodami sumerų 
dantiraščio ženklais, rašė savo, eblaitų, kalba. Panašiai būtų ir 
iškiliajam romėnui Julijui Cezariui skaitant lietuvišką knygą. Be 
abejo, ir jis panašiai skųstųsi, atpažindamas lotyniškas raides, 
bet nesuprasdamas lietuvių kalbos. Pettinato buvo sumerologas. 
Ilgainiui jis atpažino, kad eblaitų kalba buvo gimininga hebrajiš- 
kajai Šventojo Rašto ir ugaritų kalbai. 

Eblos akmenys ir dantiraščio lentelės padeda mums inty- 
miau susipažinti su anuometine buitimi. Nūdien šiaurinė Sirija 
atrodo lyg tuščia dykuma. Eblos ūkinio gyvenimo dantiraščio 
lentelės mums primena, kad šioje tuščioje dykumoje kadaise 
būta gausių vietovių su daugybe gyventojų. 

Ir dvasinis Eblos imperijos pasaulis buvo labai turtingas. 
Atrodo, kad Eblos religija buvo daug kuo panaši į Ugarito reli- 
giją. Atpažinta net 460 dieviškų būtybių, — Ugaritas teturėjo 
tik 260! — 25 Eblos dievai ir deivės buvo labiau gerbiami už 
kitus. Dievų panteono galva buvo dievas Daganas. Kai kuriose 

dantiraščio lentelėse jis vadinamas “Daganu, kanaaniečiu", Ket- 
veri Eblos miesto vartai turi dievų vardus: Dagan (as), Rasaplas), 
Baallas) ir saulės dievas Sipiš(as|. Baalas ir Rasapas turi po švento- 
vę. Šventovė pagerbta deivė Eštarla) ir dievas Chamiš(as| (Šven- 
tojo Rašto “Chemošas"). Mane stebina dievas Dabirlas| — Ma- 
ras! Kas mėnesį karališkoji šeima aukojo avių aukas svarbiesiems 
panteono dievams. Minimos ir maisto bei gėralų atnašos. Ne- 
trūko eblaitams nei kunigų, nei pranašų. 


Ebla ir pasakojimas apie tikėjimo protėvius 


Pradžios knygos pasakojimas apie Abraomą, Izaoką ir Jokūbą 
yra spalvingas. Jį skaitant, daugeliui kyla mintis, kad tai tik Ar- 
timųjų Rytų padavimai ir istorinės vertės neturinti tautosaka. 
Įdomiu sutapimu 1974 m. pasirodė veikalas Pasakojimo apie protė- 
vius istoriškumas (T.L. Thompson, The Historicity of the Patriarchal 
Narratives: The Ouest for the Historical Abrabam. Berlin: De Gruy- 
ter, 1974), kuriame autorius teigia, kad Abraomas ir Šventojo 
Rašto tikėjimo protėviai nėra istorinės 2000-1500 m. prieš Kris- 
tų laikotarpio asmenybės. Vadinasi, Senasis Testamentas klysta. 
Po metų pasirodė dar kitas veikalas: Abraomas istorijoje žr tikėjimo 
kraityje (J. van Seters, Abraham in History and Tradition. New 
Haven: Yale U. Press, 1975), kurio autorius daro tas pačias iš- 
vadas. Vienas ir kitas teigia, kad visuomeninis ir teisinis pasako- 
jimo apie protėvius kontekstas atspindi paskutinio tūkstant- 
mečio prieš Kristų laikotarpį ir buvo sukurtas Babilonijos trem- 
tyje šeštojo šimtmečio būvyje. Tremtis su visuomeniniais lūžiais 
ir pervartomis vertė žydus susikurti sau istorinę praeitį. Prisi- 
menu, skaičiau šių veikalų recenziją 1977 m. Recenzijos autorius 
teigė, kad pasakojimo apie protėvius istoriškumas vispusiškai 
nuvertintas ir senasis protėvių laikotarpio datavimas tarp 2000- 
1500 m. prieš Kristų yra visiškai klaidingas. 

Tikra ironija! Kai Vakaruose buvo spausdinami šie veikalai, 

iš vieno Artimųjų Rytų akmenų ir dulkių piliakalnio prie 
Teli-Mardikho išlindo molio lentelės, kurios niekais pavertė 
žinovų teiginius. Šventajame Rašte Abraomo vardą turi tik vienas 
asmuo, “mūsų tikėjimo tėvas", anot Apaštalo Pauliaus. Eblos 
lentelėse šį vardą turi įvairūs asmenys. Ir kiti vardai, žinomi tik 
iš Pradžios knygos, kaip antai Esavas, Išmaelis ir Eberis, — hebrajų 
tautos protėvis, — irgi pasirodo lentelėse. Pirmojo žmogaus 
Adomo vardą liudija vieno Eblos valdytojo vardas: A-da-mu. 
Iki šiol Adomo vardas nebuvo užtiktas jokiame kitame senovės 
tekste, išskyrus Šventąjį Raštą. 

Pradžios knyga pasakoja, kad Adomas davė vardus visiems 
galvijams, visiems padangių paukščiams ir visiems laukiniams 
žvėrims (žr. Pr 2,20). Šis teiginys man dabar daugiau pasako 
negu prieš Eblos lentelių skaitymą. Juk Eblos raštvedžiai ir kara- 
liaus dvaro mokyklos mokiniai sudarė paukščių, gyvulių ir žuvų 
sąrašus, rūšiavo daržoves, augalus ir medžius bei medžio dir- 
binius, svėrė metalus, brangius ir nebrangius akmenis ... 


Abraomo ir Saros laikai 


Žydų tautos kilmė iš Abraomo yra kupina mįslių. Kai kurie 
istorikai datuoja Abraomą apie 2000-uosius metus, kiti apie 
1700-uosius, o dar kiti apie 1400-uosius. Yra daug ir tokių, kurie 
nelaiko Abraomo ir Saros istoriniais asmenimis. Problemos 
šerdis yra Pradžios knygos 14 skyrius. Jis perdėm skiriasi nuo kitų 
Pradžios knygos skyrių apie Abraomą. Teigiama, kad Pr 14 skyrius 
yra neistoriškas ir turbūt pats vėliausias pasakojimo apie Ab- 
raomą tekstas. 

Pr 14,2 ir 8 eilutės apima penkių nedorų, Dievo už nuodė- 
mes sunaikintų miestų sąrašą. Tai Sodoma, Gomora, Adma, Ze- 
bojimai ir Bela. Šie penki miestai, tokia pat eile, pasirodo vieno- 
je Eblos dantiraščio lentelėje! Kaip paaiškinti šitokią atitiktį? 
Ar ji atsitiktinė? Remiantis Eblos dantiraščio lentelėmis, nuo- 

seklu manyti, kad įkvėptasis Pr 14 skyriaus autorius turėjo po 
ranka dantiraščio lentelę su penkių miestų sąrašu. Kitaip sakant, 
Pr 14 skyriaus turinys sietinas su Ebla. 

Eblos radiniai ne tik patvirtina Šventojo Rašto duodamas 
žinias, bet ir duoda naujos įžvalgos bei daugiau šviesos aprašo- 
miems asmenims, įvykiams ir mąstysenai pažinti. Šventajame 
Rašte Abraomas yra simbolis, didesnis negu istorinis asmuo: jis 
apima judaizmą, krikščionybę ir islamą. Tačiau archeologiniai 
radiniai rodo, kad Abraomas tikrai istorinis asmuo. Nors Abrao- 
mas turėjo ypatingą santykį su Dievu ir per savo tikėjimą tapo 
retu žmonijos pirmūnu, jis lieka konkretus istorinis asmuo. 


Vejamės gestančią saulę ... 


Ahmedas važiuoja sparčiai. Man berikiuojant mintis apie 
Eblos reikšmę Šventoje Rašto studijoms, jis mane pravežė pro 
Hamą ir Homsą. Nestojome. Hamoje atkreipė dėmesį į griuvė- 
sius miesto centre ir pridūrė: 

— Čia vyko skerdynės ... 

Alavitai, viena šiitų musulmonų sekta, buvo sukilusi prieš 
Sirijos prezidentą Hafez Asadą. Šis be gailesčio juos išžudė. Ah- 
medo apie tai daugiau nesiteirauju. Jis pats daugiau nieko ne- 
sako. Ar Ahmedas yra alavitas? 

Saulė vis arčiau akiračio vakaruose. 

— Ar spėsime užsukti į Maalulą? — klausiu. 

— Tik pusvalandžiui ... 


Maalulos gyveniojai kalba aramėjiškai 


“Maalula" reiškia “Įėjimas". Vos pasukus iš vieškelio, pamatai 
Maalulos vardo prasmę: slėniu “įeinama" į kalnus. Saulės jau 
nebematome. Ji jau slepiasi už kauburių, Tačiau dar šviesu, Slė- 
nyje vynuogynai, slėnio šonai uolos, o slėnio gale matyti it 


68 


kregždžių lizdai Maalulos namai. Maalula — spalvingiausias Si- 
rijos miestelis! Gyventojai krikščionys, kalbantys aramėjų kalba, 
kuria kalbėjo Jėzus. Tai reta salelė arabų jūroje! 

Maalulos žmonių kalba, išlikusi iki mūsų laikų, išsaugojo 
gyvą aramėjų kalbą, kadaise buvusią pietvakarių Azijos prekybos 
ir diplomatijos lingua franca. Būdinga, kad mokykloje jos ne- 
mokoma, ja nėra spausdinami laikraščiai, o tačiau ji gyva ir 
gaji. Vaikai gatvėse kalba aramėjiškai! Gailiuosi neturėdamas 
priemonės įsirašyti vaikų pokalbį. 

Ahmedas man primena, kad turiu tik pusę valandos. Dar 
60 km lig Damasko! O Maalula turi bent du tūkstančius gyvento- 
jų. Namai ant uolos briaunų bei šlaitų ir gatvelių rezginys — 
spalvingas chaosas. Tik vaikų vedamas surandu Mar Sarkis vie- 
nuolyną. Malonus prancūzas vienuolis tuojau siūlo apsistoti 
nakčiai ... Pasitenkinu pasižvalgymu nuo vienuolyno balkonėlio 
į apačioje pabirusią Maalulą ir sambrėškio gaubiamą “įėjimo" 
slėnį. 


Damaskas — omejadų kalifato sostinė 


Islamas, tiesa, gimė Mekoje (Makkah), augo Medinoje, bet 
tapo imperija Damaske. Pranašo Mahometo įpėdiniai save vadino 
kalifais. Pirmieji keturi kalifai turi rašidūnų — "teisėtai val- 
džiusiųjų" pravardę. Pirmieji du kalifai buvo kilę iš priešisla- 
minės Mekos visuomenės nereikšmingųjų klanų, o trečiasis, var- 
du Utmanas, buvo turtingo Mekos omejadų klano narys. Su Ut- 
mano mirtimi prasidėjo islamo skilimas. Mat ketvirtasis kalifas — 
Alis, Mahometo pusbrolis ir žentas, panūdo mažinti omejadų 
įtaką. Bet išėjo visai priešingai. Omejadai sukūrė savo dinastinį 
kalifatą, o Alio sekėjai, jam tragiškai žuvus, davė pradžią naujam 
poslinkiui islame — šiizmui. Tuo būdu atsirado islame dvi šakos: 
sunitai — ortodoksai musulmonai, ir šiitai — lakūs Alio sekėjai. 
Omejadų dinastija viešpatavo Damaske kone visą šimtmetį — 

nuo 661 iki 750 m. po Kristaus. Iš Damasko jie plėtė islamo 
imperiją ir Rytuose — Indijoje bei Kinijoje, ir Vakaruose. 
Omejadų armijos persikėlė per Gibraltarą ir, perlipusios per 
Pirėnus, brovėsi į pietinę Prancūziją. Damasko kalifai kūrė net 
laivyną Kiprui ir Bizantijai užpulti. 

Mano viza baigiasi po trejeto dienų. Noriu likusį laiką 
praleisti omejadų kalifato sostinėje — Damaske. Čia būta Apaš- 
talo Pauliaus, čia būta šaunaus krikščioniško centro, čia islamo 
kalifai mokėsi valdyti “pasaulį" Allos vardu. 


Omejadų mečetė su trimis minaretais 


Patirtis liudija, kad geriausiai galima įsiminti kojomis lanko- 
mas vietas. Ir Damaske taikau tą savo patirtimi įsigytą išmintį. 
Žinoma, reikia pradėti tuo, kas labiausiai domina. 

Omejadų mečetė, kadaise matyta, buvo palikusi gilų įspūdį. 
Mat imamas — islamo pamaldų vedėjas, rodydamas į mečetės 
viduje stovinčią koplytėlę, kurioje esą laikoma šv. Jono Krikš- 
tytojo galva, kelissyk pakartojo: “Kas nelaiko Isa ir Yahya Dievo 
pranašais, negali būti musulmonu!" Isa — arabiškai Jėzus, o 
Yahya — Jonas Krikštytojas. 

Mečetė milžiniška. Tai šauniausia Damasko šventa vieta. Ji 
stovi ant prieškristinės Hadado — Perkūno dievo šventovės. Ir 
romėnai čia kadaise garbino Jupiterį Damaskietį. IV kristiniame 
amžiuje krikščionis imperatorius Teodosijus ją perdirbo į bazi- 
liką šv. Jono Krikštytojo garbei, o musulmonas kalifas Al-Walidas 
708 m., norėdamas duoti Damaskui omejadų dinastijos vertą 
mečetę, atėmė ją iš krikščionių. Laimė, musulmonų architektai 
nebuvo nuožmūs ikonoklastai. Bazilikos sąranga, net šv. Jono 
Krikštytojo koplytėlė jos viduryje, nebuvo pažeista. 

Prie mečetės slenksčio daug žmonių. Seni vyrai ir moterys 
su vaikais ant rankų, berniukai ir mergaitės su knygų maišiukais 
ant nugarų nusimauna sandalus. Tik kai kurie palieka juos 

slenksčio šonuose stovinčiose lentynose. Didžiuma nešasi ran- 
kose. Pirmąkart tai matant, musulmonų elgesys daro didelį 
įspūdį. Kojų nusiavimas, prieš einant į mečetę — Allos artumą, 
akivaizdžiai ir apčiuopiamai ženklina perėjimą į maldą — atsi- 
davimą Allai. Nusiaunu ir aš batus, bet lentynoje nepalieku. 
Dedu juos į savo kelionės krepšį. Sakoma, kad atsarga gėdos 
nedaro! Likti be batų Damaske būtų nesmagu ... Keliu koją 
per slenkstį. Staiga mane kažkas paima už rankovės. Atsisuku. 
Mečetės durininkas, iki šiol ramiai mane stebėjęs, aiškina, kad 
per šias duris į mečetę eina tik musulmonai, o turistai turi eiti 
per kitas duris, mokėdami įėjimo mokestį. Turistų durys — šo- 
ne, už keleto žingsnių esančiame mečetės priebutyje. Įėjimo 
mokestis mažas, bet tarnautojas primena, kad patogumo dėlei 
būtų pravartu samdyti valandai kitai mečetės gidą ... 

Durys turistams atsidaro į mečetės kiemą — šventorių. Iš 
karto krinta į akis trys minaretai, paauksuotos mozaikos ant 
mečetės šono dešinėje, o kituose trijuose šonuose korintiškų 
kolonų stoginės. Gidas save vadina Saleh vardų. Kiemo lankymą 
pradeda supažindindamas mane su minaretais. 

5 Aukščiausias, — ranka rodydamas sako, — va anas me- 
četės pietryčių kampe, yra Isa (Jėzaus) minaretas. | 

— Kodėl jį taip vadinate? 

— Antjo nužengs pranašas Isa, kai ateis kovoti su Antikristu. 

— O kas per vienas tas Antikristas? — klausiu. 

— Jis reikšis prieš Paskutinį teismą, — gidas tik tiek man 
tepaaiškina. 

Gidas atkreipia dėmesį į Arous — Sužadėtinės minaretą. 
Jis seniausias — iš omejadų laikų. Kodėl minaretas taip vadina- 
mas, gidui neaišku. Abu nutariame, jog galbūt dėl to, kad jis 
puošniausias. 

Mečetės šventorius kone tuščias ir labai tylus. Viduryje šu- 
linys su čiaupais apeiginiams apsiplovimams. Dabar žvirblių bū- 
rys bando prie jų maudytis dienos karštyje. Kiemo šone ant 

grindinio sėdi vieniša moteris su maldai iškeltomis rankomis. 
Jos veidas neuždengtas, akys užmerktos. Mudviejų lyg nepastebi. 
Kairėje prie stoginių kampo stovi ant aštuonių kolonų bizan- 
tiško stiliaus “Iždo namai". 


Omejadų mečetės viduje 


Gidas paslaugus. Nors, — sako, — fotografuoti ir nelei- 
džiama, bet galite fotografuoti. Iš karto tai atrodo lyg turisto 
širdies paruošimas bakšišui duoti, bet, pabendravęs su Saleh 
ilgesnį laiką, pajutau, kad tai buvo paprastas, arabams įgimtas, 
svetingumo pasireiškimas. 

Iš mečetės kiemo turistas patenka į šaunią maldos salę. Ji 
didžiulė. Gidas žino jos ilgį ir plotį metrais: 136 m ilgio ir 38 m 
pločio. Lubas laiko dvi masyvių korintiškų kolonų eilės, o grin- 
dys išklotos brangiais kilimais. Mihrabas — niša sienoje, rodant 
į Meką, ir minbaras — sakykla — abi išpuoštos meniškomis 
mozaikomis ir auksakalių kūriniais. Rytinėje maldos salės daly- 
je maža koplytėlė, kurioje laikoma pranašo Jono Krikštytojo 
galva. 

Mečetė yra musulmonų šventovė, ir ji labai skiriasi nuo 
krikščionių šventovės ir žydų sinagogos. Matai žmones besi- 
meldžiančius, matai motinas maitinančias kūdikius, matai stu- 
dentus “kalančius" fizikos ar chemijos formules egzaminams, 
matai prie kolonos sėdintį šeichą, aiškinantį Koraną keliems 
vyrams, matai miegančius, vaikščiojančius, bėgiojančius ... 
Islamas yra pasidavimas visu gyvenimu Allai. Kiekvienas veiks- 
mas, nuo nežymiausio iki svarbiausio, priklauso Allai — Kūrėjui, 
Valdovui, Teisėjui ... 

Saladino — Salah ad-Din — mauzoliejus 


— Nepraleiskite progos aplankyti mūsų didžiūną Salah 
ad-Din, — atsisveikindamas vartuose po Sužadėtinės minaretu, 
man primena gidas. 

— Kur jis? Ar jis arti? — klausiu. 

— Salah ad-Din kapas už keleto žingsnių. Čia pat! 

Saladiną man garsų padarė ne tik istorija, bet ir kelionės po 
Artimuosius Rytus. Keliaujant po šiaurinį Iraką, teko stabtelti 
Saladino gimtinėje, Tikrito (Tikrit) mieste ant vakarinio Eufrato 
kranto. Tikritas, tiesa, kadaise buvo kurdų miestas, — Salah 
ad-Din buvo kurdas, — bet nūdien čia arabai Saladiną savu lai- 
ko. Būdamas Tunise ir Egipte, susidūriau su Saladinu kaip islamo 
karvedžiu ir ajubitų kalifato žymūnu; Irane girdėjau jį giriamą 
už asasinų — islamiškos šiitų sektos apkarpymą. Žinoma, Kry- 
žiaus karų istorija buvo vieta, kur pirmąkart susitikau su Saladinu. 

— Salah ad-Din gyveno Damaske dešimt metų, — didžiuo- 
jasi šiuolaikinis arabas — mano gidas. 

Hatino (Hattin) mūšis Galilėjoje 1187 m. buvo didžioji mu- 
sulmonų pergalė prieš krikščionis. Salah ad-Din buvo pergalin- 
gas vadas, sujungęs musulmonus į džihadą (jihad). Įdomu, kad 
krikščionys anuos karus laikė Kryžiaus karais, o musulmonai 
Džihado karais. Vieniems ir kitiems jie buvo šventas reikalas. 
Krikščionims netekus Jeruzalės, buvo susitelkta Trečiajam Kry- 
žiaus karui. Anglijos Ričardas I — Liūtaširdis ir Saladinas suėjo 
įgrumtynes, kurios tapo riterių romanų siužetu. Saladinas buvo 
krikščionių gerbiamas kaip garbingas karvedys, o Saladinas laikė 
Ričardą I vertingu priešu. Trečiasis Kryžiaus karas Jeruzalės ne- 
išlaisvino, bet Saladinas sudarė su krikščionimis taikos sutartį, 
sutikdamas palikti Lotynų karalystei siaurą žemės rėžį palei Vi- 
duržemio jūrą nuo Tyro iki Jafos. 

Saladino mauzoliejus statytas Vokietijos kaizerio Vilhelmo 
II. Puikiu marmuro mauzoliejumi vokiečių kaizeris pagerbė 

kurdą — islamo karvedį — 1898 m., norėdamas įamžinti savo 
kelionę po Artimuosius Rytus. Viduje medinis XII a. Saladino 
sarkofagas, išpuoštas geometrinio raštavimo raižiniais ir ka- 
ligrafiškais įrašais. 

Mauzoliejuje keliolika jaunų arabų. Tylu. Rankas sudėję ant 
krūtinės, stovi ir tik žiūri į Saladino sarkofagą. Išeidami žemai 
nusilenkia. Eina vis nauji lankytojai. Ir jie lenkiasi sarkofagui. 

Išėjęs į gatvę, palaukiu išeinančiųjų, nes mane domina pa- 
garbus lankytojų elgesys. Norisi išgirsti iš jaunų arabų musul- 
monų, ką jiems reiškia seniai gyvenęs kurdas — islamo karvedys. 

— Jis man idealus musulmonas! 

— Jis tikrai tikėjo Allą ir liudijo Mahometą [Tebūna jam 
ramybė!) buvus Allos pranašu ... 

— Šiuolaikiniai vadai nėra nuoširdūs musulmonai ... 

Šiuolaikinis jaunas arabas ieško autentiško islamo. Vienas 
jų mane vėl tempia į mauzoliejų ir rodo į turkišką įrašą, kuriame 
dėkojama Salah ad-Dinui už Jeruzalės išvadavimą iš kafyrų (ne- 
tikėlių) rankų. Sutiktieji jauni musulmonai nėra atviri kitoms 
religijoms. 


Liaudies muziejus pašos rūmuose 


Asad Paša El-Azem buvo turkas Damasko valdytojas XVIII 
a. Jo pastatytieji rūmai ir nūdien patraukia akį, nes savo ar 
chitektūra yra vieni įdomiausių arabų pasaulyje. Ir lankytojų 
daug. Vyrauja šeimos ir mokyklinio amžiaus vaikų grupės. Rū- 
mai ne tik patrauklūs akiai, bet ir talpūs. Juose net du muziejai: 
Folkloro ir Sirijos liaudies. 

Rūmai apima dvi dalis: selamlik — svečių ir priėmimo kam- 
barius ir haremlik — haremą su kambariais daugelio žmonų 
šeimai. Nūdien jie turi tik vaškinius asmenis, buitinius rakandus, 
sutelktus liaudies meno turtus. Visi jie atspindi XVII-XVIII a. 
Siriją. Haremo kieme marmuro grindinys, vandens telkiniai ir 

žydintys medeliai. Narveliuose čiulba paukščiukai. Svečių ir pri- 
ėmimo rūmų dalyje yra keletas didžiulių menių, kurias nūdien 
Sirijos vyriausybė naudoja svarbiems posėdžiams su kitų šalių 
diplomatais. Pagrindinį rūmų kiemą supa kolonų stoginė, o jo 
viduryje gausiai trykšta vanduo iš marmurinio fontano. Ir čia 
daug įvairių gėlių ir žydinčių medžių. Apskritai Artimųjų Rytų 
žmonės mėgsta puošti kiemus. Jautiesi lyg rojuje. Medžių 
paunksmė ir fontano vanduo pasodina bei nutildo net jaunus 
pašos rūmų lankytojus. 


Archeologijos muziejus 


Archeologija, kasinėdama piliakalnius, padeda susitikti su 
praeities buitimi. Tačiau ji piliakalnius ne tik apnuogina, bet 
ir apiplėšia. Atrastieji buities liudytojai sutelkiami į muziejus. 
Damasko archeologijos muziejus yra Tautinis Sirijos muziejus. 
Jame sutelkta visa, kas reikšmingiausia, kas būdingiausia ir kas 
šiuo metu ypatingiausia Sirijos archeologijoje. Pasižvalgęs po 
Sirijos piliakalnius ir bent šiek tiek pamatęs jos gamtovaizdį, 
paskutinę viešnagės dieną paskiriu šiam muziejui. 

Muziejus įsteigtas 1919 m., o 1936 m. perkeltas į naujus rū- 
mus palei Barados upę. Pastatas turi keturis sparnus: Artimųjų 
Rytų — Sirijos, graikų — romėnų — bizantų, arabų — islamo 
ir šiuolaikinio — dabarties meno parodų sales. 

XI a. prieš Kristų juodo bazalto hetitų liūtas tupi sodelyje 
prie įėjimo. Pirmoji salė įspūdinga. Ant dešinės sienos romėnų 
laikotarpio mozaikos triptikas su trimis moterimis — alegorijo- 
mis: Filosofija, Teisingumas, Auklėjimas. Grindyse šauni bizan- 
tiškojo stiliaus mozaika. Muziejaus sandara patogi lankytojui, 
nes radiniai sugrupuoti pagal jų vietoves: Ras Šamros, pajūrio 
Sirijos, Palmyros, Mari miesto ... kambariai. Radinių išdėstymas 
ir vykę architektūriniai vietovių atstatymai daro muziejų patrauk- 
lų ir lengvą lankyti. 

Radinių gausa verčia rinktis, kuo domėtis. Įėjimo salėje pa- 
stebiu nuorodą į Dura Europas sinagogą. Ją pasiekiu per kiemą 
su palmėmis ir gėlių lysvėmis. Ši sinagoga yra III kristinio ams 
žiaus žydų maldos namai, užtikti Dura Europas griuvėsiuose 
1933 m. Atstatyta viskas iki smulkmenų. Sinagoga apima maldos 
kambarį su kiemeliu, apsuptą dorėniškų ir jonėniškų kolonų 
stogine. Dvejos durys veda į sinagogą: centrinės, šiek tiek plates 
nės, skirtos vyrams, o siauresnės kairėje — moterims. 

Dura Europas sinagoga garsi savo freskomis Senojo Tea 
tamento motyvais. Kokia temų gausybė! Jokūbo sapnas, Išėjimas 
iš Egipto, Keturios Egipto rykštės, Mozė su pakelta lazda, Egip- 
tiečių mirtis Nendrių jūroje ... Visa Penkiaknygė ant žemos sie- 
nos! Panašiai ir su Pranašų knygomis: karaliai ir pranašai freskose 
ženkliai kalba apie Dievą istorijoje. Nebūk laiko auka, kurk is 
toriją su istorijos Viešpačiu! 

Dura Europas sinagogą lankau vienui vienas. Bent šiuo me- 
tu ji retai lankoma. Man užsibuvus, muziejaus tarnautojas ke- 
liskart įkiša galvą ir pasižvalgo. 


Archeologų radiniai perkelti į muziejų 


Žingsniuodamas ilgais muziejaus rūmų sparnais, mintimis 
grįžtu į neseniai matytus pracities griuvėsius — piliakalnius. 
Archeologai vienu kitu radiniu pailiustruoja Palmyrą, Ras Šam- 
rą, Marį, Eblą ... Paprastai maketas padeda vaizdingai atkurti 
vietovę ir susieti su ja radinį. 

Palmyra, šalia kambarių su gausiais reljefais, skulptūromis 
ir audiniais iš I-II a. po Kristaus, pailiustruota Iarhai šeimos ka 
pu, kuris turi 30 nišų mirusiesiems su jų atvaizdais. 

Ras Šamros kambariai atspindi archeologo M. Claude 
Schaefferio estetinį skonį. Lankytoją sveikina didžiulė dramb- 
lio kaulo lenta, užtikta karaliaus rūmuose. Abu šonai išpuošti 
reljefais. Galima atpažinti Ugarito deivę Ištarą, pavaizduotą kaip 

egiptiečių deivė Hatora, su sirų dievo Baalo ragais. Kitame 
dramblio kaulė įrėžta stovi nuoga deivė Ištara, su sfinksais iš 
abiejų šonų. Ras Šamros kambariuose gausu molio lentelių su 
dantiraščio įrašais. Ypatingoje vitrinoje išstatytas trisdešimties 
ženklų alfabetas, rašytas dantiraščiu. Rašoma iš kairės į dešinę, 
one iš dešinės į kairę, kaip tuomet įprasta. Šie trisdešimt ženklų 
rikiuojami ta pačia seka, kaip ir graikiškajame alfabete, kuris 
susijęs su finikiečių alfabetu. Juk čia yra ir mūsų lietuviškojo 
alfabeto ištaka! 

Damasko archeologijos muziejų sunku aprašyti. jame pra- 
leista diena mane nutildo. Žiūrėdamas į archeologijos radinius, 
nejučiomis įsiklausai į archeologų aistrą supažindinti šiuolaikinį 
žmogų ne tik su anuometine buitimi, bet ir anuometinio žmo- 
gaus galynėjimusi su būties klausimais. Du jausmai — nuostabos 
ir bėdos — sieja nūdicenį žmogų su senovės žmonėmis. 


Iš tamsos tenušvinta šviesa ... (2 Kor 4,6) 


Kelionė po Siriją baigiasi. Paskutinis vakaras Damaske. Esu 
vienui vienas viešbučio laukiamajame. Vartau Apaštalo Pauliaus 
laiškus, ieškau vietų, kuriose rašoma apie jo nuostabiąją pervartą 
ir didįjį lūžį pakeliui į Damaską. 

“Mes ne save pačius skelbiame, bet Kristų Jėzų kaip Viešpatį, 
save telaikydami jūsų tarnais dėl Jėzaus. Pats Dievas, kuris yra 
taręs: 'Iš tamsos tenušvinta šviesa'!, sušvito mūsų širdyse, kad 
pažintume Dievo šlovę, spindinčią Kristaus veide" (2 Kor 4,5- 
6). "Aš nesakau, kad jau esu ... gavęs [prisikėlimą iš numirusių) 
ar tapęs tobulas, bet vejuosi, norėdamas pagauti, nes jau esu 
Kristaus Jėzaus pagautas. Vis dėlto, ... nemanau, kad jau būčiau 
tai pasiekęs. Tik viena tikra: pamiršęs, kas už manęs, aš veržiuosi 
pirmyn, į tikslą, siekiu laimikio aukštybėse, prie kurio Dievas 
kviečia Kristuje Jėzuje" (Fil 3, 12-14). “Aš neperėmiau (Evange- 
lijos) iš žmogaus ir nebuvau jos išmokytas, bet gavau Jėzaus 

Kristaus apreiškimuų" (Gal 1,12). 

Kai Apaštalas Paulius žvelgė atgal į savo gyvenimą, jis dalijo 
jį į dienas be Kristaus ir dienas su Kristumi. Damaskas buvo ta 
pervartos ir lūžio vieta. Pervartą ir lūžio audrą ankstino Stepono 
nužudymas, krikščionių persekiojimas Judėjoje ir kelionė į Da- 
maską. Pervartą ir lūžį išgyvenęs, Saulius Paulius paskyrė visą 
save dalytis gyvenimu "Kristuje" su “visu pasauliu". 

Pervartos ir lūžiai kiekvieno žmogaus gyvenime yra susiti- 
kimai su būties klausimais. O būties klausimai neišvengiamai 
iškelia Dievo klausimą. Saulius Paulius, būdamas karštai tikintis 
žydas, tikėjo Dievą, — jam būties klausimas buvo Dievo užmojo 
pilnatvė, anas lemtingas Žemės įvykis — įėjimas į istoriją Dievo, 
“kuris mus per Kristų sutaikino su savimi ir davė mums sutai- 
kinimo tarnystę. ... Taigi kas yra Kristuje, tas yra naujas kūrinys. 
Kas buvo sena — praėjo, štai atsirado nauja" (2 Kor 5, 17-18). 

Lukas savo knygoje Apašialyų darbai sako: “Pabuvęs kelias 
dienas su Damasko mokiniais, Saulius beregint ėmė skelbti si- 
nagogose, kad Jėzus yra Dievo Sūnus. Visi, kurie tai girdėjo, 
stebėjosi ir klausinėjo: 'Argi čia ne tas pats, kuris Jeruzalėje 
persekiojo visus šio vardo išpažinėjus?!'* Jis jautė pareigą pa 
skelbti savo tautiečiams, kad Kristus yra Izraelio vilčių išsipildy- 
mas, žmonijos Gelbėtojas ir visų amžių bei visų tautų Laukiasis. 
Atrodo, kad neseniai Damaske susidariusi Krikščionių Bendrija 
apėmė bėglius iš Palestinos, kurie stengėsi palaikyti senuosius 
ryšius su sinagoga ir vengė sankirčių su tautiečiais žydais. Jiems 
buvo nejauku, kai naujasis Apaštalas Paulius atėjo pas juos, — 
Paulius dabar buvo jiems pavojingas. Damaske prasidėjo aitrioji 
Pauliaus tautiečių neapykanta Tautų Apaštalui ir nejaukusis krikš- 
čionių nerimas dėl jo saugumo. Pastarieji skatino jį bėgti — 
kaip galima greičiau palikti Damaską. Tai buvo Apaštalo Pau- 
liaus pirmasis pabėgimas. Nuo dabar jo gyvenimas bus pabėgi- 
mų ir skubių “Sudiev!" seka. 

... iškeliavau į Arabiją ... (Gal 1,17) 


Luko nuoroda: “Po tam tikro laiko" (Apd 9,23), regis, sie- 
tina su paties Apaštalo Pauliaus “po trejų metų" (Gal 1,18). 
Vadinasi, Pauliui teko kuriam laikui pasitraukti į Arabijos dy- 
kumą. 

Arabija tuomet apėmė didelį plotą — visą dabartinį Arabijos 
puūsiasalį iki pat Damasko ir Eufrato upės šiaurėje. Tačiau, turint 
omenyje tuometinę politinę padėtį, Arabija buvo Arabia Petrea 
—akmeningoji, arba kalnuotoji, Arabija su garsiaisiais karavanų 
mazgais: Gerasa, šiuolaikiniu Džerasu — graikų ir romėnų laiko- 
tarpio griuvėsiais, Filadelfija, šiuolaikine Jordanijos karalystės 
sostine, Bosra Haurane, ir Emesa, šiuolaikiniu Sirijos miestu 
Homsu. Kaip tik tuo metu Arabijos šeichas Aretas buvo įtūžęs 
ant tetrarcho Herodo Antipo. Mat šis buvo išvaręs namo Areto 
dukterį — savo žmoną, — ir paėmęs žmona Herodiadą. Todėl 
Apaštalas Paulius jautėsi saugus nuo Sinedrijos persekiojimo. 

Dykuma yra nepaprastas veiksnys išganymo istorijoje. Dy- 
kumoje Dievas susikūrė sau tautą iš padrikos bėglių minios. 
Dykumoje Jėzus pradėjo savo išganymo užduotį. Prieš keletą 
dienų klajojau po Simeono Stulpininko vietovę dykumoje ... 
Dykuma išaugino daugel pranašų ir religijos skelbėjų. 

Apaštalas Paulius nieko nesako apie gyvenimą dykumoje. 
Įsivaizduoju, kad jis turėjo Raštus — šventąsias Knygas ir skaitė 
jas, išgyvendamas savo pervartą ir lūžį. Kaip jis pragyveno? Kuo 
Jis vertėsi? Ar jam reikėjo varno su duona snape kaip pranašui 
Elijui? Ar. jis užsidirbo sau pragyvenimą ausdamas palapines? 
Juk ir nūdien dykumoje kaimenės avių ir ožkų, palapines te- 
bestato dykumos beduinai. Man į atmintį atklysta jo paties prisi- 
minimai: “ ... tą pirmenybę [Mozės įstatymą) aš dėl Kristaus 
palaikiau nuostoliu. O taip! Aš iš tikrųjų visa laikau nuostolių 
palyginti su Kristaus Jėzaus, mano Viešpaties, pažinimo didybe. 
Dėl jo aš ryžausi visko netekti ir viską laikau sąšlavomis, kad tik 

laimėčiau Kristų" (Fil 3,7-8). 

Pervarta. Lūžis. Kaita. “Apsivilkti Viešpačiu Jėzumi Kristu- 
mi" (Rom 13,14) ir “būti tokio nusistatymo kaip Kristus Jėzus" 
(Fil 2,5). Pervarta, lūžis ir kaita buvo žaizdras, kuriame buvo nu- 
lieti metmenys Žinios apie Dievą Kristuje, paties Apaštalo vadi. 
namos “mano paskelbtoji Evangelija", — ji nebuvo “iš žmonių", 
nes nebuvo perimta “iš žmogaus", bet “gauta Jėzaus Kristaus 


apreiškimu" (Gal 1,11-12), — ir jo įžvalga į Kristaus paslaptį — 


visuotinį išganymo užmojį. 
Buvau svečias Damaske 


Buvau svečias visuose Artimųjų Rytų kraštuose. Kai kur net 
po keletą kartų. Po Jeruzalės Damaskas man lieka artimiausias | 
miestas. Nei Bagdadas, nei Teheranas, nei Kairas, nei Amanas, 
net Tunisas neturi to, kas yra Damaskas. Damaske sutinki ge- 
rumą, kuris prašnekina, pajunti norą patarnauti, paeiti keletą 
žingsnių, kad parodytų tau kelią ... Bakšišo niekas neprašo! 


Sudiev, Sirija! 


Oro uoste jokios tvarkos. Rusai ir rumunai rengia skrydžius. 
Prie kontorų, skirtų tik jiems, kalnai važmos. Rusai dažniausiai 
uniformuoti — karininkai ir kareiviai. Kai kurių karininkų 
žvaigždės gan didokos. Sirija — Sovietų Sąjungos satelitas 
Artimuosiuose Rytuose. 

Muitinė nieko netikrina. Tik peršviečia kelionės krepšį. P2- 
prašius nešviesti filmų, juos tik peržiūri. Amerikietiškas pasas 
nustebina pasienio sargybos karininką. Ilgėliau juo domisi. Už 
dėjęs antspaudą, palinki “Bon voyage!" Apskritai sirai nemėgsta 
uniformų oro uoste. Saugumiečiai — civiliai. Pažinti nesunku iš 
didelio žvalgymosi ir laisvo judėjimo pro uniformuotų sargybinių 
saugomas vietas. Be to, kai kurių ryšku ginklas po pažastimi. 

Mano skrydis į Atėnus per Beirutą Maroko karalystės lėk- 
tuvu. Jis turi atskristi iš Rijado (Riyadh) Saudo Arabijoje. Vė- 
luojasi. Krautuvė apgulta rusų ir rumunų. 


Maroko karalystės lėktuvu į Atėnus 


Didžiuma keleivių išlipa Damaske. Keleivių tik keliolika. Ir 
automatiniais ginklais ginkluotų vyrų keliolika. Jie be uniformų, 
patarnautojos į juos nekreipia dėmesio. Prieš lėktuvui pakylant, 
patarnautoja keliomis kalbomis prašo ir įspėja nefotografuoti 
iš lėktuvo, nes skrisime virš “karo" zonos. 

Lėktuve pajunti, kad Marokas yra ilgokai buvęs prancūzų 
įtakojamas. Patarnautojos ne tik mandagios, bet paslaugios ir 
netrūpestingos. Prieš mane sėdi gerokai nesusigaudanti senutė. 
Patarnautoja jai skiria ypatingą dėmesį. Bemaž po dviejų sa- 
vaičių gaunu į rankas tą pačią dieną išėjusį laikraštį Vakarų kal- 
ba — “Le Matin du Sahara" — iš Kasablankos. Tik jis labai jau 
parapinis. 

Pakilus virš Damasko, daug matau. Pilna apkasų ir priešlėk- 
tuvinės gynybos! Ir pats Damaskas apačioje — senamiestis ir 
išsidriekęs naujasis Damaskas. Tuojau pat sukame į vakarus — 
vejamės sparčiai besileidžiančią saulę. Kasiono (Cassion) kalnas 
iš rytų pusės rudas rudas. Rytinė Antilibano kalnyno pašonė 
dar tebežėri dienos karščiu. Tačiau spalvos vakaro saulėje už- 
buriančios — rusva, gelsva, auksinė. Tikras aksomas! Vos per- 
skridus Antilibano kalnyną, vaizdas pasikeičia. Visur augmenija. 
Ne tik Beka'a slėnyje, bet ir ant kalnų šlaitų. Beka'a slėnis pla- 
tus ir derlingas. Esame kaip tik virš vietos, kur slėnyje yra ta- 
koskyra, — Nahr al-Asi — Oronto upė teka šiaurėn, o Nahr 
al-Litani — į pietus. Beka'a slėnį nuo jūros skiria kiti kalnai — 
Libano kalnynas. Libano kalnynas yra tirštai apgyventas. Kaimai 
ir miestai pradeda degti šviesas nakčiai. Matosi vingiuoti kalnų 
keliai. Vieškeliu nuo Damasko į Beirutą plaukte plaukia eismas. 

Lėktuvas jau prie Libano kalnų keterų. Vakaruose Vidur. 
žemio jūra ir Beiruto šviesos. Debesys! Antrąkart matau debesis 
Sirijoje. Dykumoje tik kartą debesis temačiau. Skrendame virš 
Beiruto stogų — virš “sunaikinimo" linijos. Ji skiria miestą į dvi 
dalis: šiaurėje — arabai krikščionys maronitai, o pietuose — 
arabai musulmonai. Daugelis namų teturi tik sienas. Jų vidus 
išdegintas. 

Beiruto oro uoste nutupiame tik išlaipinti ir priimti 
keleivių. Netrukus pakylame virš Viduržemio jūros, kuri ruošiasi 
nakčiai, dengdamasi rūko antklode. Tik Kipro sala dar proper- 
šomis rodo savo miestų žibintus. Žmogus išmoko apvaldyti tam 
są. Po valandos būsiu Atėnuose — mieste, kur Žemės vaikas 
mokėsi galvoti ir apvaldyti tamsą protu, kur Apaštalas Paulius 
užtiko aukurą “Nežinomam dievui" (Apd 17,23) ir Dievo Kūrėjo 
vardu kvietė apvaldyti proto tamsą tikėjimų. 

4 


APASTALO PAULIAUS 


PEDSAKAIS 
GRAIKIJOJE 


Geroji Naujiena ir Atėnai 


Kelionė nuo Kipro Atėnų link kone visa virš pilkos ir vis 
tamsėjančios debesų antklodės ant Viduržemio jūros. Kart- 
kartėmis toli vakaruose blyksteli paskutinė saulėlydžio prošvais- 
tė. Tik arti Atėnų, debesis perkirtus, žemai vėl ima mirkčioti 
šviesų salelės. Tai Egėjo jūros salos. Jau skrendame virš Grai- 
kijos. 

Krikščionybė gimė Jeruzalėje, bet augo, mokydamasi skelbti 
Gerąją Naujieną, graikų kultūros pasaulyje. Apaštalas Paulius 
kalbėjo ir rašė Atėnų kalba. 

Į Graikiją keliauju jau ne pirmą kartą. Nuo 1958 m. vasaros, 
kada tik keletą dienų pasižvalgiau po Atėnus, Korintą ir Delfus, 
bemaž kas antri metai bastausi po Graikiją. Mane suviliojo 
Graikijos pagarba proto šviesai. Tik kartą žmonijos istorijoje 
teįvyko šis žodžiais neapsakomas stebuklas. Mažutė tauta vos 
per vieną šimtmetį pasiekė dvasios viršūnes moksle, mene, fi- 
losofijoje, politikoje, sporte ... Tos tautos vardas Graikija. O 
vieta, kur įvyko šis stebuklas, yra Atėnai. 

Va. prieš Kristų Europa išgyveno sąmyšį. Romos karalystė 
jau buvo tapusi respublika ir mokėsi apsieiti be karaliaus. Be 
to, ji žvalgėsi po Ispaniją ir šiaurinę Afriką, kur steigė nausėdijas 
finikiečiai. Tuo tarpu graikai kūrėsi Apeninų pusiasalio pie- 
tuose, o etruskai — šiaurėje nuo Romos. Pačioje Graikijoje 
pradėjo iškilti miestai valstybės, o Atėnai, demokratijos idėjos 
pagauti, galynėjosi su diktatūrą pamėgusia Sparta. Tuometinė 
Europa išgyveno ir svetimųjų invaziją — veržėsi persai iš Rytų. 
Persai metėsi nešti Zaratustros šviesą — dualistinę pasaulio 
sampratą — “barbarams" anuometiniame Vakarų pasaulyje. 

Staigus lėktuvo posūkis atkreipia mano dėmesį į tamsą už 
lango. Toli žemai už tamsos spindi tūstančiai šviesų —— tai 
Atėnai. Pagarbą Atėnų proto šviesai sutikau mokykloje — 

Tėvynėje, Vokietijoje, Italijoje, Artimuosiuose Rytuose 
Nejučiomis prisimenu istorikus — Herodotą ir Tukididą, dra- 
maturgus — Eschilą, Sofoklį, Euripidą, filosofus — Sokratą, 
Platoną, Aristotelį, Epikūrą, Zenoną ... Lėktuvas daro posūkį 
virš Atėnų. Ant Akropolio švyti Partenonas — deivės Atėnės 
šventyklos griaučiai, o aplinkui šiuolaikinis Atėnų didmiestis. 
Stebiu pro lėktuvo langą amžinąją Atėnų dvasios jaunystę, 
spindinčią griuvėsiuose. Kaip jautėsi Apaštalas Paulius pasiekęs 
Atėnus? Jam nebuvo svetima graikų pagarba žmogui. Jis net 
rašys graikams krikščionims Filipuose: “ ... mąstykite apie tai, 
kas teisinga, garbinga, teisu, tyra, mylėtina, giriama, — apie 
visa, kas dorybinga ir šlovinga" (Fil 4,8). 


Laukiu kelionės bendro Atėnų oro uoste 


Išvažiuodamas į Siriją, buvau susitaręs su kun. Delinikaičiu 
susitikti Atėnuose bendrai kelionei po Graikiją. Skubiai pereinu 
pasų kontrolę ir muitinę ir suku prie informacijos stalo. Ten 
buvome sutarę susitikti. Jo nėra. Skubu prie atvykimų lentos. 
Olympic Airlines lėktuvas, kuriuo jis turėjo atskristi, jau senokai 
čia. Teiraujuosi kontoroje, ar toks keleivis jau atvyko. Nežino. 

Atėnų oro uoste keleivių sausakimša. Surasti kelionės bend- 
rą sunku. Jaučiuosi tarsi ieškočiau adatos šieno kūgyje. Grižtu 
vėl prie durų, pro kurias įėjau. Ogi mano kelionės bendras be- 
stovįs! Smagu surasti pažįstamą oro uosto kamšalynėje. 


Apaštalas Paulius Atėnuose 
Į Atėnus patogiai atskridau iš Damasko. Apaštalas Paulius 


į Atėnus atbėgo iš Makedonijos — šiaurinės Graikijos. Apie tai 
rašo Lukas Apaštalų darbuose. 


Sužinoję, kad Paulius jau Berėjoje skelbia Dievo žodį, Te- 

salonikos žydai atskubėjo ir čionai drumsti ir kurstyti 
žmonių. Tuomet krikščionys skubiai išsiuntė Paulių prie 
jūros, o Silas ir Timotiejus pasiliko tenai. Pauliaus paly- 
dovai nuvedė jį iki Atėnų. Gavę įsakymą pranešti Silui ir 
Timotiejui, kad kuo greičiausiai atvyktų pas jį, grįžo atgal. 
Belaukdamas Atėnuose jų atvykstant ir matydamas pilną 
stabų miestą, Paulius netvėrė apmaudu (Apd 17,13-16). 


Graikija, kuriai Apaštalas Paulius skelbė Dievo žodį, nebuvo 
ana išdidžioji, laisvę mylinti persų karų Hellas nei ana Periklio 
Graikija, netgi nei ne Makedonijos karalių Graikija, kadaise žė- 
rėjusi Aleksandro Didžiojo garbe. Nuo Korinto žlugimo 146 
m. prieš Kristų Graikija beliko Romos imperijos provincija, var- 
du Achaja. Gobšūs Romos valdytojai buvo ją apiplėšę ir nualinę. 
Graikija tebuvo tik praeities šešėlis, šalis nuniokota, jos miestų 
aikštėse ganėsi avys ir galvijai. Achajoje tik Atėnai ir Korintas 
dar gyvavo. Atėnai buvo gerbiami dėl jų praeities, o Korintą 
prikėlė iš griuvėsių Romos malonė. 

Vis dėlto Atėnų griuvėsiai taip masino Romos diduomenę, 
kad joks romėnas nebuvo laikomas išauklėtu nestudijavęs 
Atėnuose. Atėnuose net Ciceronas, Ovidijus, Horacijus ir Ver- 
gilijus sėmėsi įkvėpimo. Atėnų pagerbti keliavo politikai ir kar- 
vedžiai — Cezaris, Antonijus, Pompėjus ir Augustas. Kaip nū- 
dien kiekviena krikščioniška tauta laiko sau garbe turėti kokią 
įstaigą ar pastatyti paminklą Romoje ar Jeruzalėje, taip senovėje 
romėnai norėjo pastatyti šventovę, kolonadą, statulą. 

Apaštalas jautėsi vienišas ir visų paliktas tarp šaltų marmuro 
griuvėsių ir naujų statinių. Anot Luko pasakojimo, “Paulius 
netvėrė apmaudu". Po keleto metų Apaštalas Paulius iš Korinto 
rašys laišką Romos krikščionių bendrijai ir pasmerks pagonių 
religijos klystkelius: “Juk tai, kas gali būti žinoma apie Dievą, 
jiems aišku, nes Dievas jiems tai leido suprasti. Jo neregimosios 
ypatybės — jo amžinoji galybė ir dievystė — nuo pat pasaulio 


87 


sukūrimo aiškiai suvokiamos protu iš jo kūrinių, taigi jie ne- 
pateisinami. Pažinę Dievą, jie negarbino jo kaip Dievo ir jam 
nedėkojo, bet tuščiai svarstydami paklydo, ir neišmani jų širdis 
aptemo. Girdamiesi esą išmintingi, tapo kvaili. Jie išmainė ne- 
nykstančiojo Dievo šlovę į nykstančius žmogaus, paukščių, ke- 
turkojų bei šliužų atvaizdus“ (Rom 1,19-23). 

Turbūt Apaštalas Paulius taip jautėsi, kaip mes jaučiamės 
patekę į Indijos Benaresą ar Nepalo Baktipūrą. Nenuostabu, 
kad jis priminė tesalonikiečiams: “vienas pasilikau Atėnuose", 
o jį atlydėjusius krikščionis įprašė “pranešti Silui ir Timotiejui, 
kad jie kuo greičiausiai atvyktų pas jį". 


Leidžiamės po Atėnus 


Turime savaitę laiko Graikijai pažinti. Užsitikrinę skrydį 
grįžti į Romą ir užsisakę Chat Tours turizmo kontoroje penketo 
dienų kelionę po klasikinę Graikiją, leidžiamės pėsčiomis į Atė- 
nus. Daug kas taip daro. Atėnuose daug turistų, O ypač senų — 
vokiečių, prancūzų, italų ... Metais pasenstame visi, bet širdimi 
pasensta tik tie, kurie nori pasenti, ir širdimi išlieka jauni tik 
tie, kurie atsisako pasenti. 

Sintagma — Konstitucijos aikštė yra geras taškas pradėti 
klajones po Atėnus. Čia Graikijos parlamentas, čia už Par- 
lamento rūmų gražusis Tautinis sodas su Zappeion — Parodų 
pastatais. Priešais Parlamento rūmus Nežinomo kareivio kapas 
su zuavų garbės sargyba. Nors saulė spigina, jiedu iškilmingai, 
ritmingu žingsniu, daugelio akių lydimi, susitinka kapo priekyje 
ir, pagerbę kapą, šmaikščiai atsuka vienas kitam nugarą. Paėjėję 
į šonus, sutarškina šautuvus ir, atsigręžę vienas į kitą, lygiai iški!- 
mingai ritmingu žingsniu grįžta prie kapo priekio. O saulė ke- 
pina, pašaliais vaikai lesina balandžius, turistai deda naują juostą 
į fotoaparatus ... 

Žuavai liekni, kai kurie net šviesiaplaukiai, makedoniečiai. 

Jų uniforma neįprasta kareiviams: baltas klostėtas sijonėlis ir 
balta palaidinė po auksu išsiuvinėtu baltos vilnos apsiaustu, gal- 
vą dengia raudona kepuraitė su uodega, ant kojų rudi smaili 
batai ... Mėlyna stati apykaklė prilaiko rudos spalvos puošmenis 
ant krūtinės ir nugaros ... 

Zuavus užtinkame ir prie Prezidentūros. Čia jų ne du, bet 
keliolika. Matyt, laukia svarbių svečių. Prezidentūros rūmai ka- 
daise buvo Karaliaus rūmai. 1830 m. Graikija tapo karalyste. 
Pirmuoju karaliumi pasirinko princą Otoną iš Bavarijos, o po 
trisdešimties metų išsirinko Danijos princą Vilhelmą, kuris tapo 
Jurgiu I. Šiuolaikinė Graikija neišvengė perversmų, diktatūros 
ir politinio sąmyšio. Ypač mūsų amžiuje Graikijos istorija buvo 
judri. Paskutinis karalius — Konstantinas II buvo pulkininkų 
perversmo priverstas palikti Graikiją 1967 m. Pulkininkų dikta- 
tūra sukniužo, “naujoji demokratija" žada nūdien daryti krašte 
tvarką. 

Aplankę šiuolaikinį Graikijos centrą, nutariame eiti Akro- 
polio — “aukštojo miesto", graikų krašto kultūrinio ir dvasinio 
gyvenimo širdies link. Akropolį vis matome tai per skerstgavį, 
tai virš pastatų. Akropolis valdo Atėnų akiračius. Norime rasti 
vietą, iš kurios eidami galėtume turėti Akropolį prieš akis. Tokią 
vietą surandame prie Dzeuso šventyklos ir Adriano vartų. 

II a. po Kristaus Romos imperatorius Adrianas mėgo 
Graikiją ir nutarė užbaigti Dzeuso šventyklos statybą, graikų 
pradėtą prieš 700 metų! Korintiško stiliaus kolonos buvo mil- 
žiniškos — maždaug dviejų metrų storumo, ir jų būta net 104. 
Mudu berandame tik 16! Trys jau guli subirusios ant šonų, bet 
trylika dar tebestovi. Grakštūs Adriano vartai turi įrašus: vakari- 
nėje pusėje Akropolio link “Tai yra Tesėjo miestas", o rytinėje 
pusėje Dzeuso šventyklos link “Tai yra Adriano miestas". 

Adriano vartai įrėmina Akropolį su Partenono šventykla. 
Karalius Tesėjas yra legendinis Atėnų įkūrėjas. Pasak padavimų, 
jis sutelkė Atikos gentis prie Akropolio kalvos. Lygumoje tarp 

Parnes, Pentelikon ir Hymettos kalnų, Akropolio papėdėje 
ilgainiui išaugo Atėnai. Tačiau tik VI a. prieš Kristų (594 m.) 
Solonas, sukurdamas Atėnams demokratišką konstituciją, pa 
darė Tesėjo miestą politiniu ir kultūriniu graikų centru. 


Akropolis — šventasis Atėnų kalnas 


Skaisti, kaitri vidurdienio saulė teikia Akropoliui savitą spin- 
desį. Deivės Atėnės šventykla užburia akis savo architektūra — 
erdvės apvaldymu. Uolėta kalva — šventasis Atėnų kalnas. Žiūrė- 
damas į Akropolį, mintimis nukeliauju į Vilnių — Gedimino 
pilies kalną. Juk ten lietuvių Tesėjas sutelkė aisčių gentis! 

Palikę Dzeuso šventyklos griuvėsius ir Adriano vartus, žings- 
niuojame palei pietinį Akropolio šoną į Atėnų šventąjį kalną. 
Įėjimas į Akropolį, arba takas į šventąjį kalną, yra vakariniame 
kalvos šone. Aikštėje prie įėjimo spūsts. Vis atvažiuoja daugiau 
autobusų ir išlaipina naują turistų bangą. Visi nori tuojau pat 
pamatyti Partenoną! 


Į Areopago kalvą lipti reikia gerų kojų 


Aikštėje traukiamės į pašalį iš minios. Į Akropolį lipsime 
vėliau. Šalia Akropolio yra kita kalva — Areopagas. Ji turi ypa- 
tingą ryšį su Apaštalu Pauliumi. Graikai mėgo padavimus ir mi- 
tus. Pasak jų mitų, ant šios kalvos kadaise Olimpo dievai teisė 
karo dievą Arėją už Poseidono sūnaus nužudymą. Užtat jis ir da- 
bar vadinamas “Arėjo kalva“. Čia rinkdavosi Atėnų senatas — 
išminčiai ir didikai spręsti problemų. Apaštalas Paulius buvo 
pakviestas paaiškinti savo Gerąją Naujieną. 

Areopagas — neaukšta, masyvi uola. Slidūs, uoloje iškirsti 
laiptai veda į viršų. Atokiau nuo laiptų, dešinėje pusėje įmūryta 
bronzinė lenta su Apaštalo Pauliaus Gerosios Naujienos pa- 
aiškinimu graikų kalba. Ne pirmą sykį lipu į Areopagą. Noriu 

įspėti kun. Vladą Delinikaitį, kad būtų atsargus, nes laiptai sli- 
dūs. Tačiau nebereikia, nes jis pats pamato, kaip neatsargus 
“drąsuolis" išsitiesia aukštielninkas ... 

Nuo Areopago kalvos matyti ne tik Akropolis visoje savo 
didybėje, bet ir Agora, ir Plaka — Atėnų senamiesčio dalys, ir 
Pnygs (Pnyx) kalva. Tylomis skaitome apie Apaštalo nuotykius 
Atėnuose ir jo kalbą Areopago senatui. Lukas rašo Apaštalų dar- 
buose 


Belaukdamas Atėnuose (Silo ir Timotiejaus) atvykstant ir 
matydamas pilną stabų miestą, Paulius netvėrė apmaudu. 

"Jis aiškinosi sinagogoje su žydais ir dievobaimingaisiais ir 
kasdien kalbėdavo susirinkusiems aikštėje (agoroje). Kai 
kurie epikūrininkų ir stoikų filosofai bandė su juo ginčytis. 
Vieni klausė: “Ką šis plepys nori pasakyti?" Kiti: “Atrodo, 
kad jis — svetimų dievų skelbėjas". Mat jis skelbė Jėzų ir 
Prisikėlimą. 


Pagaliau jie paėmė, nusivedė jį į Areopagą ir tarė jam: 
“Ar mes negalėtume sužinoti, kokį naują mokslą tu skelbi? 
Regis, tu kalbi mūsų ausims negirdėtus dalykus. Taigi norė- 
tume sužinoti, kas tai būtų". Mat visi atėniečiai ir ten gy- 
venantys ateiviai temoka leisti laiką, pasakodami naujienas 
arba jų klausydami. 


Tada Paulius, atsistojęs Areopago viduryje, prabilo: 


“Atėniečiai, man rodos, kad jūs visais atžvilgiais pernelyg 
dievobaimingi. Vaikščiodamas ir apžiūrinėdamas jūsų 
šventenybes, radau aukurą su užrašu: "Nežinomam dievui". 
Taigi aš noriu skelbti jums tai, ką jūs nepažindami gar- 
binate. Dievas, pasaulio ir visko, kas jame yra, kūrėjas, bū- 
damas dangaus ir žemės valdovas, gyvena ne rankų darbo 

šventyklose ir nėra žmonių rankomis aptarnaujamas, tarsi 
jam ko trūktų. Jis gi pats visiems duoda gyvybę, alsavimą 
ir visa kita. Iš vienos šaknies jis išvedė visą žmonių giminę, 
kuri gyvena visoje žemėje. Tai jis nustatė aprėžtus laikus 
ir apsigyvenimo ribas, kad žmonės ieškotų Dievo ir tary- 
tum apgraibomis jį atrastų, nes jis visiškai netoli nuo 
kiekvieno iš mūsų. Juk mes jame gyvename, judame ir 
esame, kaip yra pasakę kai kurie jūsų poetai: 

"Mes esame iš jo giminės." 

Todėl, būdami dieviškos giminės, neturime manyti, jog 
Dievybė panaši į auksą, sidabrą, akmenį arba meno ar 
žmogaus minties kūrinius. 

Ir štai Dievas nebežiūri anų neišmanymo laikų, bet dabar 
skelbia žmonėms, jog visiems visur reikia atsiversti. 


Jis nustatė dieną, kada teisingai teis visą pasaulį per vieną 
žmogų, kurį tam paskyrė ir visiems už jį laidavo, prikel 
damas iš numirusių." . 

Išgirdę kalbant apie prisikėlimą iš numirusių, vieni ėmė 
tyčiotis, o kiti sakė: “Apie tai paklausysime kitą kartą". Ši: 
taip Paulius paliko jų būrį. Vis dėlto kai kurie vyrai stojo 
į jo pusę ir priėmė tikėjimą, Iš jų Dionizas, Areopago 
narys, viena moteris, vardu Damaridė, ir jų draugai (Apd 
17,16-34). 


Šie žodžiai nuskambėjo šioje vietoje maždaug prieš 1940 


metų! Apaštalas Paulius išgirdo mandagų: “Nesivargink dėl mū- 


Mat Apaštalo skelbimas priešinosi graikų protui, — religija, 


graikų supratimu, neturėjo drumsti proto išvadų. O Kūrimas 
ir Prisikėlimas buvo įvykiai, kurie visiškai nesiderino su graikų 
kosmologijos — Visatos ir antropologijos — žmogaus samprata. 


Atėnai: Dievo žodis ir filosofai 


Atėnuose Apaštalas Paulius susidūrė su stoikais ir Epikūro 
sekėjais. Graikų filosofijos aukso amžiuje Platonas mokė, kad 
tikrovė nėra vien pojūčiais suvokiami kasdieniški dalykai — na- 
mai, žmonės, geri ar blogi veiksmai. Tikrovė, anot Platono, yra 
ir amžinos idėjos. “Namo" idėja nepriklauso nuo vieno ar kito 
namo, “žmogaus" idėja — nuo vieno ar kito Žmogaus; "gerumo" 
idėja nėra susijusi su gerais ar blogais žmonių darbais. Idėjos 
yra amžinos, nes jos nėra žmogaus proto sukurtos sąvokos, o 
tobula tikrovė, esanti virš viso, kas žemiška ir žmogiška. Kasdie- 
niški daiktai ir veiksmai tėra tik netobuli šios amžinos tikrovės 
atspindžiai. Apaštalui Pauliui skelbiant Gerąją Naujieną, pla- 
tonizmas jau buvo patyręs nuosmukį. 

Stoikai atmetė Platono amžinąjį idėjų pasaulį ir kasdienos 
sampratą. Jų manymu, tikroji visata yra medžiaginių kūnų visu- 
mos sąveika, darniai veikiantis vienetas — organizmas, kurio 
širdis visatos siela, lygiai kaip ir žmogus yra kūnas, kurio širdis 
jo siela. O siela yra nuostabiai grakštus, visa apimąs, visur įsi- 
skverbiąs pradas. Gausiai jos turi žmogus, mažiau gyvuliai, 
paukščiai bei augalai, dar mažiau negyvoji gamta. Ši visatos 
siela, anot stoikų, yra Protas, — graikiškai "logos", — neas- 
meninė jėga, veikianti visatoje, kurianti jos ateitį, vedanti ją į 
nustatytą tikslą. Stoikų kosmologija — visatos samprata buvo 
panteistinė, nes Dievą tapatino su visata — kosmosu. Kosmo- 
sas yra Dievas, nesukurtas, amžinas. Stoikų antropologija — 
žmogaus samprata — buvo kilni, nes skatino pažinti ir save, ir 
vadovautis Protu. Stoiškas gyvenimo būdas patraukė daug di- 
duomenės ir liaudies, nes puoselėjo asmenišką žmogaus gal- 
voseną ir laikyseną. Stoikas buvo giedro veido ir giedros širdies 
asmuo, galįs ramiai priimti gyvenime laimę ir nelaimę. Tiesa, 
stoikų savitvarda atbaidė daugelį, bet daugelį jį viliote viliojo. 
Stoikai buvo įsitikinę, kad blogis kada nors bus nugalėtas ir 

pasakiška palaima viešpataus, o žmonijos darna bus įgyvendinta, 
sukuriant brolišką žmonių bendriją. Galop visata bus Dievo 
gerte sugerta, — Dievo, kuris yra visa visame. Didžiulis gaisras 
apvalys kosmosą, ir tada prasidės naujas amžių ratas. 

Epikūras IV-II a. davė pradžią kur kas įmantresnei gyvenimo 
filosofijai negu stoicizmas: “Gyventi tik smagu!" Jo pažiūras pir- 
mame prieškristiniame amžiuje priėmė net garsusis mąstytojas 
Lukrecijus ir poetas Horacijus. Epikūro mokymas liaudies nepa- 
traukė, nes jis teigė, kad dievai gyvena toli nuo šio pasaulio ir 
nesirūpina žmonių džiaugsmais ir vargais. Sakoma, kad epikū- 
rizmas ragino gyventi tik dabarties malonumais: “Valgyk, gerk 
ir linksminkis!" Tačiau ši epikūrizmo aptartis tėra tik dalis tiesos. 
Epikūras stengėsi vesti žmogų į vidinę ramybę, kuri remtųsi įsi- 
tikinimu, jog visatoje galioja pastovūs dėsniai. Jis norėjo iš 
vaduoti žmogų iš nerimo ir baimės, kuri kyla tikint kaprizų pil- 
nus dievus. 

Nei stoicizmas, nei epikūrizmas neišvengė priemaišų. Il- 
gainiui iš šių filosofijų kilo mišri religinė galvosena, kuri reiškėsi 
tarp pseudointelektualų pirmame amžiuje prieš Kristų ir pirma- 
me amžiuje po Kristaus. Iš stoicizmo buvo paimtas dėmesys 
protui, iš platonizmo — veržimasis į amžinybę, iš epikūrizmo 
ir stoicizmo — smalsumas medžiaginiam pasauliui. Tuo būdu 
atsirado eklektikai — mąstytojai, kurie rinkosi tai, kas jiems p2- 
tiko iš įvairių filosofinių sistemų. 

Kartu su filosofija klestėjo ir trys, vienas kitam artimi, keliai 
į visatos supratimą: astrologija, magija ir gnosticizmas. Tiesa, 
astrologija gimė ir brendo Mesopotamijoje, kur per amžių am- 
žius buvo stebimi ir užrašomi tikslūs žvaigždžių ir planetų keliai. 
Buvo prieita prie išvados, kad žvaigždės valdo žmogaus gyveni- 
mą, nes žvaigždžių sąranga žmogui gimstant nulemia jo gyveni- 
mą. Todėl žmogus, norėdamas pasiekti laimę, turi pažinti ir, 
jei reikia, permaldauti žvaigždžių dvasias. Našus troškimas ga- 
rantuoti sau malonę dvasių, kurios valdo žvaigždes, bei nuolati- 

nis mėginimas sau palenkti ir kitas gamtos jėgas skatino ieškoti 
magiškų formulių, kurios padėtų apsisaugoti nuo blogio, numal- 
šinti skausmą ir išvengti nelaimių. 

Magija buvo žmogaus mokslas — technika — A yčisi die- 
vus jam paklusti. Buvo tikima, kad žinantis daug magiškų formu- 
lių ir mokantis jomis kreiptis į didžiausią dievų skaičių gali ga- 
rantuoti sau laimę Anapus. Ilgainiui net magiškos formulės at- 
šipo. Žmogui reikėjo ieškoti naujų kelių į gyvenimo mįsles ir 
mirties paslaptis. Atsirado žinančiųjų — gnostikų — žmonių, 
kurie gyrėsi geriau žiną istorijos ir visatos paslaptis — turį gnosis. 
Jie siūlėsi padėti žmonėms suprasti savo likimą ir laiduoti sau 
laimingą ateitį. 

Apaštalo Pauliaus susitikimas su Atėnų filosofais nebuvo 
tik paprastas istorinis įvykis. Susitiko Jeruzalė — tikėjimo iš- 
mintis su Atėnais — proto išmintimi; Dievo išmintis, apreikšta 
per pranašus, su žmonių išmintimi, išreikšta per filosofus; teo- 
logija gyvojo Dievo, puoselėta Jeruzalėje, su teologija Olimpo 
dievų — Dzeuso ir Heros, Atėnės ... , aprašytų Hesiodo 720- 
gonijoje 1 apdainuotų Homero Iliadoje. 

Vos užmezgus pokalbį Areopage, dvi tiesos užgavo Atėnų 
protą, išmintį ir dievus. Viena jų siejosi su Visatos — kosmoso 
samprata: Atėnai Visatą — kosmosą laikė amžinu. Dievo, kuris 
yra visatos Kūrėjas, graikai nepažinojo. Kita tiesa, užgavusi Atėnų 
išmintį, lietė patį žmogų — žmogaus prisikėlimą. Pasak graikų 
sampratos, žmogus yra sudėtinė būtybė, nes turi kūną ir sielą. 
Kūnas sudėtas iš dalių, todėl žmogus mirdamas subyra į dalis, 
tuo tarpu siela yra vientisa ir išlieka, nes ji amžina. Siela, kaip 
ir idėjos, nėra žemiška, o tik per gimimą patenka į kūno kalė- 
jimą. Anot graikų galvosenos, mirtis sielą išlaisvina — sugrąžina 
į amžiną būseną. 

Apaštalas Paulius, skelbdamas žmogaus prisikėlimą, užgavo 
graikų išmintį. Apaštalas buvo žydas. Jis tikėjo, kad Dievas yra 
“dangaus ir žemės" Kūrėjas. Be to, jis skyrėsi nuo graikų ir žmo- 

gaus samprata. Pasak tikėjimo išminties, žmogus yra nedaloma 
būtybė — “įkūnytas aš". Graikai sakė: “Aš turiu kūną ir sielą", 
o Apaštalas Paulius mokė: “Aš esu dužlus (žmogiška prigimtimi) 
ir orus. Įsiela)". Taigi jam mirtis nėra žmogaus išlaisvinimas iš 
kūno kalėjimo, bet viso žmogaus prisikėlimo amžinajam gyveni- 
mui kaina. 


Religija — kultūros siela 


Ant Areopago — Arėjo kalvos — praleidžiame ilgoką laiką. 
Nuo jos galima pasižvalgyti. Čia pat Akropolis su turistų minia, 
čia pat Agoros griuvėsiai, čia pat Plaka — Atėnų senamiestis, 
čia pat Pnygs — Mūzų kalva ... Saulė karšta, oras pilnas taršos, 
iš gatvių ataidi eismo triukšmas ... Kun. Vladas D. vaikšto Areo- 
pago uolų pakraščiais. Dar kartą skaitau Apaštalo Pauliaus kalbą 
Areopago išminčiams. “Atėniečiai, man rodos, kad jūs visais 
atžvilgiais pernelyg dievobaimingi. Vaikščiodamas ir apžiūrinė- 
damas jūsų šventenybės, radau aukurą su užrašu: 'Nežinomam 
dievui'" (Apd 17,22b-23). Apaštalas vaikščiojo po Agorą ir ten 
rado šį aukurą. Agora man prieš akis. Aukuro nebėra. Vargu 
ar jo vietą kada nors archeologai atras. Nūdien Agora — griu- 
vėsiai. Ji virsta mišku. Pastebimai joje stiebiasi medžiai ir krūmai. 

Graikų mitologijoje begalė dievų, bet dievų gausybė, regis, 
nepatenkino graikų sielos. Graikai jautė reikalą statyti aukurus 
ir “Nežinomam dievui". Apaštalas Paulius, skelbdamas Dievo 
žodį žydų sinagogose, visuomet pradėdavo Šventuoju Raštu. Kai 
Apaštalas Dievo vardu prašnekino pagonis Likaonijoje, jis rė- 
mėsi jų pačių patirtimi: “Praėjusiais amžiais jis (Dievas) buvo 
leidęs visoms tautoms eiti savais keliais. Vis dėlto jis nepaliko 
savęs nepaliudyto geradarybėmis: iš dangaus duodavo jums lie- 
taus bei vaisingų metų, teikė jums maisto ir širdies džiaugsmo" 
(Apd 14,16-17). 

Ir Atėnuose Apaštalas Paulius ieškojo bendro išeities taško 

ir bendros kalbos, prašnekindamas Areopago išminčius jiems 
suprantama kalba. Graikų kultūra buvo pernelyg religinė. Tai 
liudija kolektyvinė graikų saviprata ir savimonė, išreikšta mitu. 

Turėdami Olimpo kalno dievų šeimą, graikai buvo atviri ir 
“Nežinomam dievui" — išgyveno ne tik amžinybės ilgesį, bet ir 
Dievybės paslaptį. Noras išlikti ir būti amžinam yra prigimties 
šauksmas, o reikalas būti atviram Dievybei, kuri yra Anapus, 
Viena ir Paslaptis, susijęs su drąsa gyventi mirties akivaizdoje. 
Gyvenimas nėra vien mįslė, kurią galima įspėti, nei problema, 
kurią galima išspręsti, bet paslaptis, kuria reikia gyventi. 

Graikija yra kalnų ir salų kraštas. Slėniai verčia žmogų kopti 
į kalnų viršūnes pamatyti, iš kur teka saulė ir kur ji leidžiasi, 
salos vilioja žmogų statyti laivą ir leistis anapus akiračio. Kuo 
aukščiau graikai įkopė, kuo toliau jie nukeliavo, tuo platesnis 
darėsi jų įžvalgų į gyvenimą ir Dievybę akiratis. Graikų filosofams 
Vieno Dievo idėja nebuvo svetima. Betgi ji liko tik idėja — šal- 
ta. Paprastiems žmonėms arčiau širdies buvo Homero dievai, 
nes jie buvo perdėm žmogiški. 

Ir literatūrinis žanras — tragedija turi savo religinę ištaką. 
Pasak graikų savimonės, žmonių gyvenime “du plius du yra ke- 
turi", o Olimpo dievų gyvenime “du plius du yra penki". Taigi, 
nors dievai ir yra žmogiški, jie gyvena dieviškai. Tačiau yra žmo- 
nių — didvyrių, kurių tėvas ar motina yra Dzeusas ar kuris nors 
iš Olimpo dievų. Tie žmonės nori gyventi ir elgtis, kaip gyvena 
ir elgiasi dievai. Deja, juos lydi nelaimė — tragedija, nes jie 
turi kliaudą. 

Graikų atvirybė “Nežinomam dievui" sudarė Apaštalui Pau- 
liui progą kreiptis į atėniečius dviašmeniu pagyrimu. Jam kaip 
žydui graikų religingumas buvo politeizmas — stabų garbinimas 
ir bjaurus dalykas. Graikų požiūriu, žydas buvo "ateistas" — be- 
dievis, nes jis atsisakė garbinti miesto dievus. Beje, Romos im- 
perija persekiojo žydus kaip ateistus. Kai Pompėjaus vedami 
pergalingi Romos kareiviai 63 m. prieš Kristų įsiveržė į Šventų 

Šventąją Jeruzalės Šventykloje, jie buvo apstulbinti, nes vietoj 
auksinių dievų rado ją tuščią. 

Žmonių rankomis padirbtų dievų gausybė atėniečių ne- 
patenkino, ir Paulius, būdamas jautrus Cerosios Naujienos apaš- 
talas, juos ir prašnekina Nežinomojo Dievo vardu: “Taigi aš no- 
riu skelbti jums tai, ką jūs nepažindami garbinate" (Apd 
17,23b). 


Vakaras Atėnuose 


Arabų kraštuose vakaras atvėsina orą ir sutelkia vyrus prie 
stalelių soduose bei vyrams skirtose arbatinėse. Moterys lieka 
namie. Mažai porų ar šeimų ieško pramogos mieste — restora- 
nuose ar viešbučiuose. Kas kita Atėnuose. Čia Europa! 

Vaikščiojame po Atėnus vakaro metu. Pastatai gęstančios 
saulės paauksuoti. Mokslų Akademijos rūmų laiptai ir sodelis 
dabar besimylinčių porų vieta. Viena jų krinta į akis: ji ašaroja, 
o jis su šypsniu ją ramina. Kokios tos ašaros: skausmo ar džiaugs 
mo? Turistinis jaunimas Atėnų gatvėse pernelyg laisvas. Nuo 
šilumos ginasi bemaž visai apsinuogindami ... 

Akropolis apšviestas. Partenone žaidžia šviesų kaleidosko- 
pas. Aikščių kavinėse lūkuriuoja atėniečiai ir Atėnų svečiai. Ir 
mudviem smagu atsigauti po dienos nuotykių. 


Dioniso Areopagiečio šventovėje 


Dionisas buvo Areopago narys ir vienas iš pirmųjų krikš 
čionių Atėnuose. Vėliau jis tapo Atėnų vyskupu ir yra Bendrijos 
šventasis. Nūdien jo šventovė yra Atėnų katalikų diecezijos ka- 
tedra. 

Šiandien sekmadienis. Gatvėse gyvenimas tingus. Tik turis 
tinių paslaugų įstaigos judrios. Judri ir Dioniso Areopagiečio 
šventovė. Žmonių spūstis. Sunku rasti vietos suoluose. Laikomos 

šv. Mišios. Kunigas — graikas, žvalus ir puikus Kunigo atspindys. 
Maldos kalbamos ir skaitiniai giedami dviem kalbomis — graikų 
ir lotynų. Skaitinius net graikų kalba lengva suprasti, nes jų 
kalba paprastutė. Aukojimo ir pašventinimo maldas kunigas 
gieda graikiškai, o Kyrie eleison, Sanctus, Pater noster ir Agnus 
Dei — lotyniškai. Dalyvių bendrijėlė daugiatautė. Graikiški atsa- 
kymai į kunigo maldas tik vos girdimi. Pax metu atsisuku į kun. 
Vladą D. dešinėje ir į nepažįstamą, šviesaus veido moterį kairėje. 
Spaudžiame dešinę. Ji man angliškai sako: 

— Aš nesu katalikė. Aš iš Olandijos. 

— Na tai kas ... Ramybė jums! — atsakau. 

Šypsodamasi spaudžia ranką ir rodo į savo vyrą, kuris irgi 
laukia Pax — Ramybės — ženklo. Įdomi ta Dievo karalystė! 
Krikščionija suskilusi. Graikija yra krikščionių ortodoksų kraštas, 
katalikų čia tik mažuma. Dioniso Areopagiečio šventovėje mel- 
džiasi ir protestantai iš Olandijos! Po šv. Mišių dalyvių bendrijėlė 
suskyla į grupes — italų, prancūzų, vokiečių ... Susibūriavę 
šventovės prieangyje ir ant laiptų, šnekučiuoja. O mudu sku- 
bame į Chat Tours turistinių paslaugų įstaigą susitarti dėl ke- 
lionės po Graikiją. 


Kur jūs buvote? 


Turistinių paslaugų įstaigoje tarnautoja mudu pasitinka sų 
klausimu: 

— O kur jūs buvote? Skambinau keliskart į viešbutį jūsų 
ieškodama ... 

— Meldėmės, — atsakiau. 

Mat vakar buvome buvę pas ją įstaigoje, norėdami užsisakyti 
penketo dienų kelionę po: klasikinę — senovinę Graikiją. Ši 
kelionė yra turistų vertinama. Nenuostabu, kad mudviem vietos 
nebeliko. Tarnautoja mus ramino sakydama, kad kartais iš anks- 
to užsisakiusieji kelionę negali atvykti. Gal jus lydės laimė ... 


99 


— Judviem yra vieta kelionei po senovinę Graikiją. Viena 
amerikiečių pora pabūgo teroristų ... — Graikė šypsosi, rodyda- 
ma aukso dantis. 

— Net eiti balsuoti dėl jūsų nudelsiau, — priduria. Grai 
kai turistus gerbia, nes turizmas atneša daug naudos. Graikų 
valiuta kelionės kaina prilygsta banknotų krūvai. Tarnautojai 
matant, skaičiuoju pinigus. Paskui ji pati atsargiai juos išlygina, 
surikiuoja ir perskaičiuoja. Tikra graikė! 

Kelionė po senovinę Graikiją garantuota. 


Sekmadienis Atėnuose 


Gatvėje kreipiamės į taksistą, kad nuvežtų į Pnygs — Mūzų 
kalvą. Ji yra į pietvakarius nuo Akropolio. Norisi iš ten pasižiūrėti 
į Atėnų širdį. Taksistas atsisako, nes šiandien Viešpaties diena — 
hemera kyriake — viskas esą uždaryta. Įtariu, kad jam ncapsi- 
moka judintis, nes kelionė į Pnygs kalvą per trumpa. Drožiame 
pėsčiomis. 

Parlamentą supa minia žmonių. Stebina, kad joje tiek daug 
vaikų ir paauglių. Priėjęs arčiau pastebi, kad šiandien zuavai 
apsirengę pernelyg spalvingai. Jų uniforma atspindi viduramžių 
Bizantiją ir XIX a. patriotų, kovojusių su turkais, aprangą. Visi 
tiesūs, aukšti, dailiai nuaugę. Rodydami savo žingsnių įgūdžius, 
jie žingsniuoja plačiu, lėtu ir trankiu, toli girdimu, kojų judesiu. 
Sakoma, kad jų batų puspadžiai turi bent šešiasdešimt vinių. 
Nežinomojo kareivio paminklas, ritmingi ir darnūs zuavų žings 
niai, iškilmingas karininko balsas keičiantis sargybai patraukia 
ne tik vaikus bei paauglius, bet ir suaugusius — graikus ir turis- 
tus. Žuavų sijonėlis turi 400 klosčių, — vėliau man aiškino pažįs- 
tamas graikas, — nes Graikija kentėjo 400 metų po turkų letena! 

Graikijos zuavai yra labai spalvingi, bet mažiau pažįstami 
negu Anglijos Karališkoji sargyba prie Buckingham'o rūmų, 
lralijos Corazzieri prie Kvirinalo ir Prancūzijos Respublikos sar- 

gyba. Graikai didžiuojasi savo zuavais. Jie yra Graikijos kariuo- 
menės dalis ir dalyvauja ginant kraštą nuo priešų. II pasaulinio 
karo metu, kai Graikija sėkmingai gynėsi nuo italų invazijos, 
zuavai reiškėsi kaip žvalgai priešo užnagaryje, prasiverždami 
per miškus ir kalnus. Zuavai kovodavo tik peiliais, rankomis ir 
dantimis, stengdamiesi išlikti nepastebėti. Mūšyje zuavų puo- 
limo riksmas yra “Aera! Acra!" (Vėjas! Vėjas! Duokite kelią!) 
Nūdien Graikijos kariuomenė turi tik apie 200 zuavų. 

Vėl praeiname Akropolį. Šiandien jis tylus — uždarytas. Ir 
Akropolis ilsisi sekmadienį. Partenonas — deivės Atėnės šven- 
tykla stovi vieniša. Tačiau ir iš tolo ji stebina žmogų, nes yra ar- 
chitektūros šedevras. Atėnų architektai, apvaldydami erdvę 
Atėnės garbei, sukūrė graikų — Vakarų — genijui rėmus. 

Atėnė buvo viena iš svarbiausių deivių tarp Olimpo dievų. 
Pasak mito, Dzeusui suvedžiojus Metidę, jam buvo pasakyta, 
kad bet kada iš jos gimęs sūnus nuvers jį nuo Olimpo sosto. 
Todėl Dzeusas prarijo Metidę gyvą. Vėliau Hefaistas kirviu per- 
skėlė Dzeusui galvą, ir iš jos išėjo ginkluota Atėnė. Taigi Atėnė 
buvo ypatinga Dzeuso dukra. Deivės Atėnės užduotys ir savybės 
buvo įvairios. Ji buvo karo deivė, karo dievo Arėjo antrininkė. 
Betgi ji buvo ir taikos deivė, garsi užuojauta ir dosnumu. Lygiai 
kaip Minerva, kurią romėnai tapatino su Atėne, ji buvo meno 
ir amatų, ypač verpėjų bei audėjų, globėja. Vėlesniais amžiais 
Atėnė buvo laikoma ir išminties deive. 

Atėnė buvo ir miestų gynėja, ypač Atėnų miesto, kur buvo 
pastatytas Partenonas — Atėnės šventykla. Graikų religinė vaiz- 
duotė buvo nepaprastai gaji. Mitas pasakoja, kad Atėnė ėjo į 
varžybas su Poseidonu dėl Atikos — Atėnų valdymo. Atėnė 
išaugino alyymedį ant Akropolio, tuo tarpu Poseidonas pripildė 
tvenkinį ant Akropolio jūros vandens. Atėniečiai kreipėsi į kitus 
Olimpo dievus, prašydami juos būti varžybų teisėjais. Olimpo 
dievų sprendimu varžybas laimėjo Atėnė. 

Džiaugiamės, kad taksistas nesutiko nuvežti pas Mūzas į 


101 


Pnygs kalvą. Pėsčiomis daugiau pamatai ir pastebi, pasikeiti 
mintimis ir įžvalga. Betgi Graikijos saulė karšta ir spiginte spigi- 
na. Man įprasta Viduržemio jūros kraštuose savo plikę kepure 
dengti. Žiūriu, kad kun. Vladas D. iš pagarbos Atėnams galvos 
kepure nedengia. Jam primenu, kad Saulė — Helios kadaise 
čia buvo “dievas", o žmonės galvos užsidengimu ne tik jam pa- 
garbą pareikšdavo, bet ir paklusdavo. Kun. Vladas D. užsimena 
apie mūsų tautiečius Tėvynėje, kuriems jau tiek metų neįma- 
noma dvasiškai praturtėti aplankant Atėnus. 

Pnygs kalva neturi jokių senovės statinių. Ją supa gaivus 
parkas. Vieta pasižiūrėti į Akropolį ir pasižvalgyti po plačiai 
padrikusius šiuolaikinius Atėnus. Parkas atviras, bet žmonių 
maža. Dienos karštis ir alkis primena, kad jau vidurdienis — 
pietų metas. Restoraną radome Pnygs kalvos papėdėje, už 
parko. Smagu sėdėti už stalo, gėrintis Partenonu ant Akropolio. 


Sekmadienio pietūs Atėnuose 


Viduržemio jūros kraštų keleivis kiekvienus pusryčius, pie- 
tus ir vakarienę pradeda vandeniu. Ryto metą geri saugų var 
denį, nes nežinai, kur saugaus vandens rasi, per pietus ir va 
karienę geri, nes esi "išdžiūvęs" — ištroškęs. Be to, vakare reikia 
dulkes nuplauti. Saugų vandenį ir Graikijoje reikia pirkti bu 
teliuose. 

Pasiūlau kun. Vladui D. atsigaivinti “liūto pienu". Negi, 52. 
ko, trauki mane per dantį. Bet, būdamas atviras staigmenai, 
sutinka. Užsakau ūzo (ouzo) gėrimo. Patarnautojas atneša stik-: 
lus su bespalviu gėrimu ant dugno ir dubenį ledų. 

— O kur liūto pienas? — klausia kun. Vladas D. 

Patarnautojas įdeda keletą ledo gabaliukų į stiklą su be: 
spalviu gėrimu, ir gėrimas pabąla, tampa “liūto pienu". Gėrimas 
yra kvapus ir nekenksmingas. 

“Liūto pienu" atsigaivina graikai ir arabai. Tik jį skirtingai 

vadina: graikai — ūzu, o arabai — araku. Artimuosiuose Rytuose 
vanduo ir maistas turi savybių, kurios ne sykį, ypač kelionės 
pradžioje, keleivį vargina. Užuot vartojus vaistus, pravartu sų- 
kramtyti citriną ir išgerti gerą stiklą ūzo (arako). 

Graikiška virtuvė yra pernelyg rytietiška ir mėgsta riebius 
ir aštrius patiekalus. Pagrindinė mėsa aviena. Kiaulienos ir 
paukštienos daug kur nerasi. Visur rasi “"mūsakas" — bulvių 
apkepo su mėsa ir daržovėmis, “pastitsio" — makaronų apkepo 
ir "suvlakia" — ant iešmo keptos mėsos. Vyno graikams netrūks- 
ta. Vienas jų, vadinamas “retsina", arba “retsinato", yra atumieštas 
sakais. Pirmąsyk gomuriui neįprastas, bet ilgainiui retsina vynu 
galima pasitikėti, — jo rasi kiekviename Graikijos kaime. Ret- 
sinos vynas yra liaudies žmonių gėrimas. 


Graikiškoji “trejybė" 


Pictaujant mudviejų pokalbis nukrypsta į neseniai švęstą 
Švč. Trejybės šventę. Krikščionys — katalikai, ortodoksai ir pro- 
tstantai — tiki Vieną Triasmenį Dievą: Tėvą, Sūnų, Šventąją 
Dvasią. Krikščionybės Trejybė, apreikšta išganymo istorijoje, liu- 
dija Triasmenį Dievą. Tuo tarpu graikų religinė patirtis liudija 
intymumą su trimis nuostabiomis vertybėmis: tiesa, gėriu, gro- 
Žiu. Tiesa, Olimpo panteonas turi ištisą dievų šcimą, kurie yra 
pernelyg žmogiški, bet Atėnų agora turi aukurą “Nežinomam 
Dievui". Graikai, pažindami daiktus, veržėsi anapus — į idėjas. 
Nenuostabu, kad graikų filosofus, poetus, dramaturgus skaito 
viso pasaulio žmonės! 


Vakaras ant Titanijos stogo 
Titanija yra paprastas viešbutis, bet turi platų ir svečių atgai- 
Vai parankų stogą. Vakarui atėjus stogas tampa kavine. Vieni 


smaginasi “liūto pienu", kiti vynu, alumi ar "graikiška" — tiršta 

kava, o dar kiti, radę patogų kampelį, laukia šviesų žaismo ant 
Akropolio. 

Vos subrėškus kintančių spalvų šviesos ne tik patraukia akis, 
bet tarsi nukelia ant Akropolio. Partenonas, Erechtejonas — 
Iždas ir Propilaja — Iškilmingieji vartai — prikausto akis. 
Daugiaspalvės šviesos lyg amžių skara glamonėja Atėnų žmogaus 
šventovę ir pasakoja be žodžių apie jo nuostabią drąsą protu 
apvaldyti aplinką. 


Akropolis — Atėnų šerdis 


Akropolis — "Aukštasis" miestas — yra uolėta 156 m aukščio 
kalva. Tai tikra gamtinė 150 m pločio ir 350 m ilgio tvirtovė, 
neprieinama iš visų pusių, išskyrus vakarų pusės šlaitą, kur ir 
nūdien tebestovi masyvūs iškilmingieji vartai. Nuo žilos senovės 
ji buvo ir Atėnų tvirtovė, ir religinis miesto valstybės centras. 
Skirtas deivės Atėnės garbinimui ir išpuoštas iškiliausiais, pa- 
saulinio architektūros masto, pastatais bei skulptūros pamink- 
lais. Svarbiausi: Partenonas, Erechtejonas, Propilaja ir Nikės — 
Pergalės deivės — šventovė. 

Lipome į Akropolį. Šiandien Propilaja — Vartai — turistų 
gulte apgulti. Vieni žvalgosi, kiti nori nusifotografuoti. 

“Propilaja" — graikų architektūros iškilmingi vartai į šven: 
tovę, tvirtovę ar kitokius svarbius pastatus. Šie marmuro vartai, 
Periklio statyti V a. prieš Kristų, pro juos einančius ir nūdien 
iškilmingai nuteikia. Dorėnų ir jonėnų stiliaus kolonos daro 
vartus įspūdingus. Vartų dešinėje, ant stačios Akropolio uolos, 
stovi grakšti Pergalės deivės — Nikės — šventovė. Ji yra gražiau 
sia jonėnų stiliaus šventovė Graikijoje. 

Vargais negalais prasiveržę pro turistų minią ir tankų verte: 
gų ratą, galime gėrėtis pro Propilajos kolonas Partenonu. Par 
tenonas, net ir toks, koks išlikęs, yra tobuliausias Antikos p2 
statas. Tai Graikijos istorijos aukso amžiaus — Periklio laiko 

tarpio — šventovė. Statyta Periklio įsakymu, architektų Iktinos 
ir Kalikrato 447-438 m. prieš Kristų. Garsusis skulptorius Fidijas 
su savo mokiniais išpuošė šią Atėnei skirtą vietą frizais ir skulp- 
tūromis. Beje, nūdien jų čia tik dalis. Norint visus pamatyt, 
reikia keliauti į Londoną ir nueiti į Elgin'o galeriją Britų mu- 
ziejuje. Anglai pasisavino Partenono puošmenis. Fidijas sukūrė 
ir 12 m aukščio, auksu ir dramblio kaulu dengtą, Atėnės statulą, 
kuri kadaise stovėjo šventyklos “cella" — deivės kambaryje. Nū- 
dien Partenonas saugomas nuo turistų, — aptvertas virvine tvo- 
ra. Girdėjome sargų balsus, draudžiančius eiti už jos. 

Išorinė maždaug 72 m ilgio ir 34 m pločio Partenono ko- 
lonų eilė turi 46 gerai išsilaikiusias 10 m aukščio dorėnų stiliaus 
kolonas. Ant kolonų remiasi reljefais išpuoštas architravas. 
Reljefai vaizduoja dievų kovas su milžinais, atėniečių kovas su 
amazonėmis, kovas su lapitais ir kentaurais bei Trojos karą. Iš 
92 reljefų grupuočių architravą tebepuošia tik 41. 


Partenonas — “Mergelės (Atėnės) buveinė" 


Partenonas ne tik prikausto lankytojo akis, bet ir jį savitai 
nuteikia. Architektūra yra statybos menas, erdvės apvaldymas — 
kūrimas vietos, kurioje malonu, gražu, gera būti. Partenonas, 
tiesa, yra graikų šventovė, bet ji kiekvienam Žemės vaikui malo- 
ni, graži, gera vieta. Tai liudija daugiaspalviai lankytojų veidai 
ir jų pagarbi laikysena. Nūdien į Partenoną galima tik pasi- 
žiūrėti. Prieiti ir paliesti neleidžiama. Šventovę saugo virvių tvora. 

Nustebę stabtelime Propilajos kolonų angoje. Tai būdinga 
daugeliui Akropolio lankytojų. Lipant laiptais, girdėjosi daug 
klegesio. Betgi čia, priešais Partenoną, nuostaba nutildo. Kun. 
Vladas D. pasitraukia nuo žmonių į šoną ir tik žiūri ... Parte- 
nonas be stogo, kolonos amžių nudilintos, reljefai ir frizai din- 
g€ ... bet Partenonas ir nūdien žmogų prašnekina. 

Partenonas yra V prieškristinio amžiaus — Graikijos aukso 

amžiaus — architektūros šedevras. Tuomet Atėnai kūrė demo 
kratinę imperiją, ėmė veržtis į išminties — filosofijos — aukštus 
mas, steigė ne tik politines lygas Kikladų salyne, bet stengėsi 
išlaikyti ir nausėdijas Sicilijoje bei Apeninų pusiasalyje, taip pat 
varžytis su diktatūron linkusia Sparta dėl Graikijos. Atėnietis, 
vardu Periklis, buvo Atėnų politikas, karvedys, Partenono staty 
tojas. 445 m. prieš Kristų Periklis sudarė su Atėnų varžove Sparta 
30-ies metų paliaubas. Taika vyravo keturiolika metų. Periklis 
turėjo progą išpuošti Atėnus. Jam rūpėjo šventovės, menas, dra 
ma, muzika. 

Šventovė sienų neturi — “permatoma". Pastato galuos 
erdvę paverčia vieta aštuonios dorėnų stiliaus kolonos, o iš šonų 
jų yra po septyniolika. Keturiasdešimt šešios 10 m kolonos stovi 
ant maždaug vieno metro aukščio platformos. Šventovės vidus 

"apima cella — išorinėmis kolonomis atskirtą erdvę — ir vidinį 
kambarį, patį Partenoną, davusį vardą visai šventovei. Abiejuose 
šventovės galuose, išorinėje kolonadoje buvo priebučiai, o cell 
turėjo dvi eiles dorėniškų kolonų. Ant jų rėmėsi stogo sijos. Be 
to, jos dalijo šventovės erdvę į navas. Vakariniame pagrindinė 
navos gale stovėjo Athena Parthenos — Mergelė Atėnė. Kadai 
se — 1958 m. vasarą — dar buvo leidžiama įeiti į pačią šventovę. 
Tada mačiau tik vietą, kur stovėjo Atėnė. Beje, Atėnės staiuli 
buvo sunaikinta žiloje senovėje. 

Bemaž tylėdami einame aplink Partenoną. Girdėti dažni 
sargų balsai, draudžiantys vogčiomis lįsti pro virvę arčiau prie 
Partenono. Rytiniame Akropolio gale yra belvederis. Ant jo 
matyti vėliavos stiebas su saulėje popiečio vėjuko laukiančia 
Graikijos vėliava. Radę laiptelius, lipame pasižvalgyti iš viršaus 
į dūstantį nuo oro taršos šiuolaikinį Atėnų miestą. 

Partenonas istorijoje 


Periklio Atėnai ir nūdien traukia žmones. Graikai didžiuo- 
jasi, kad net du milijonai turistų kasmet aplanko Akropolį su 
Partenonu. Būdinga, kad auksinį Periklio laikotarpį paruošė 
persų invazija. Maratonas, Termopilai, Salaminas ir Platėja — 
vietos, kuriose graikai būrėsi kovoti su “barbarais" persais, su- 
telkė graikus į epochinį kultūros ir civilizacijos proveržį. V-IV 
a. prieš Kristų davė graikams ir mąstytojų, ir dramaturgų, ir 
skulptorių, ir gydytojų: Eschilą, Sofoklį, Euripidą, Aristofaną, 
Fidiją, Heraklitą, Sokratą, Platoną, Aristotelį, Hipokratą ... Nors 
Periklio Atėnai ir buvo aplamdyti Peloponeso karuose su Sparta, 
tuomet gimęs kultūros ir civilizacijos proveržis liko gyvas. 

Grįžtu prie Apaštalo Pauliaus žodžio atėniečiams jo garsia- 
jame Areopago pamoksle: “Dievas gyvena ne rankų darbo šven- 
tyklose i nėra žmogaus rankomis aptarnaujamas" (Apd 17,23- 
24). Betgi VI a. po Kristaus Partenonas buvo paverstas krikščio- 
nių šventove. Krikščionys pristatė apsidą jo rytiniame gale. O 
musulmonai turkai, užkariavę Graikiją, Partenoną pavertė me- 
turkus Atėnuose, turkai panaudojo Partenoną kaip parako san- 
dėlį. Sprogimas sunaikino dalį Partenono vidaus. Tik XVIII a. 
imta domėtis Partenonu. O po 1830 m., graikams atgavus laisvę, 
Partenonu imta ne tik domėtis, bet ir kruopščiai jį tyrinėti bei 
uoliai prižiūrėti. 


Mudviejų laukia kelionė į Sounioną 


Ant Akropolio būtų galima daug laiko praleisti. Neužtenka 
senovės likučius pamatyt, reikia į juos įsijausti. Einame Pro- 
pilajos link šiauriniu Akropolio pakraščiu. Stabtelėjus šen ir 
ten prie žemo mūro, galima nuo čia matyti žemai ir Agorą, ir 
Areopagą, ir nūdien atstatytą Stoą — Stoginę. Prie Akropolio 


107 


mūro glaudžiasi kita šventovė, vardu Erechtejonas, statyta vėliau 
negu Partenonas, vietoj pirmojo kadaise persų sunaikinto Par- 
tenono. Erechtėjas buvo mitologinis Atėnų karalius. Pasak mito, 
jis įvedė Atėnės garbinimą. Erechtejono šventovės pietinė stogi- 
nė patraukia dėmesį, nes jos stogą laiko ant galvų šešios mar- 
muro merginos — kariatidės. Tik viena ar dvi iš jų tėra auten- 
tiškos, o kitos — kopijos. Mat kariatidės yra labai branginamos 
ir laikomos muziejuose. Kurios jų tikros, iš tolo sunku pasakyti 

Prieš Erechtejono šventovę galima atpažinti senosios persų 
sunaikintos Atėnės šventovės pamatus, o kiek tolėliau prie mi 
rinės Akropolio sienos glaudžiasi jaunųjų Atėnės šventovės tar 
naičių namo likučiai. Archeologai atpažino prie jų namo net 
kiemelį, kuriame jos žaisdavo! Tarnaitės turėdavo parengti Atė 
nei kas ketvirti metai naują apdarą. Akropolio lankymą bai- 
giame tariamojo Atėnės kunigės namo griuvėsiuose. 


Į Sounioną pas Poseidoną 


Keliauti po Graikiją lengva ir patogu. Tai ne Sirija. Sou- 
nionas (Sounion) yra pajūrio kyšulys prie Egėjo jūros, maždaug 
70 km į pietus nuo Atėnų. Kelionė autobusu patogi ir patraukli, 
nes vieškelis vingiuoja pajūriu. Vaizdai rėžte įsirėžia į atmintį, 
Dešinėje beribė Viduržemio jūra popiečio saulėje, o kairėje 
Atikos kalnai. Pajūrio kaimai ir miesteliai kuklūs, bet spalvingi. 

Poseidono šventovė ant aukšto Souniono kyšulio buvo Ati- 
kos jūreivių šventa vieta ir gimtosios žemės simbolis: iškeliaujant 
į jūrų platumas paskutinis ženklas, grįžtant iš klajonių po jūras 
pirmutinis ženklas. Net Šatobrianas ir Baironas ant šventovės 
marmuro savo vardus įbraižė! 

Poseidono — jūros dievo nebėra. Liko tik jūra. Vėjas šiaušia 
jos mėlyną veidą, neša nuo galvų apdangalus, taršo plaukus ... 
Kadaise, pasak graikų mitologijos, jis padėdavo Poseidonui šėli. 
Tikėjimas tų, kurie čia statė Poseidonui šventovę, stebina. Gam- 

tos jėgos ir aplinka sąlygoja žmogų, verčia nustebti ir stebėtis, 
pajusti ir patirti žmogiškos prigimties trapumą. 

Atikos gamtovaizdis niūrus. Žemė kalnuota ir trapi. Tik 
brūzgynai, puošdamiesi geltonais žiedais, primena, kad ir niūrūs 
kalnai pažįsta pavasarį. Graikija yra pats kalnuočiausias Europos 
kraštas. Vos 2590 jos paviršiaus tetinka žemės ūkiui. 


Kelionė po klasikinę Graikiją 


Iš Atėnų per Peloponesą į pietus, o iš Peloponeso keltuvu 
per Korinto įlanką į Tesaliją ... Kelionę pradedame pėsčiomis. 
Chat Tours turistinių paslaugų įstaiga netoliese. Išvykimas tik 
8.30 valandą, bet mudviem smagu pasivaikščioti po Atėnus ryt- 
mečio vėsoje. Autobusą su užrašu “Klasikinė Graikija" randame 
bestovinų prie kontoros. Į vidų lipti dar neleidžia, nors jau lau- 
kia didokas būrys pakeleivių. Palengvėle būrys auga: vienus at- 
veža Chat Tours autobusiukas, o kiti atvažiuoja taksiu. Didžiu- 
ma keleivių europiečiai — vokiečiai, prancūzai, anglai, — ame- 
rikicčių negirdėti. Stebina, kad bemaž visi įmetėję. Jauni žmonės 
klasikine Graikija nesidomi? 

Išvykimas nudelsiamas. Gidė aiškina, kad laukiame vienos 
amerikiečių poros atvykstant iš oro uosto. Be to, sutariame, 
kad ji kalbės angliškai, nes anglų kalbą supranta beveik visi ke- 
leiviai. Anglų kalba yra nūdien lingua franca Europoje! 

Pagaliau keliaujame į Peloponesą. Gidė paskelbia, kad su- 
stosime Korinte. Eismas Atėnų mieste ryto metą tirštas. Tik po 
geros valandos ištrūkstame iš miesto glėbio. 


Senovės Graikija pro autobuso langą 
Kas kita važiuoti autostrada pajūriu. Kairėje judrus Pirėjo 
uostas, ryto migloje dunkso Salamino sala. Čia kadaise — 480 


m. prieš Kristų — vyko lemtingas jūrų mūšis: mažutis graikų 

laivynas (350 laivų) gynė Graikiją nuo milžiniško persų laivyno 
(1200 laivų) užpuolimo. Tai buvo trečias iš keturių svarbių Per. 
sų karų mūšių (500-449 m. prieš Kristų). 

Sankirtis tarp Persijos imperijos ir Graikijos miestų valstybių 
prasidėjo su graikų pagalba Jonijos miestams, graikų nausėdi- 
joms Mažojoje Azijoje, mėginančioms išsivaduoti iš persų. Anot 
Persų karų istoriko Herodoto, suteiktoji pagalba buvo per silpna. 
Jonijos graikų miestai liko pavergti. Bet persų karalius Darijus 
I panūdo nubausti Atėnus ir prisijungti Graikiją prie savo im- 
perijos. Jo karvedys Mardonijus su didžiule kariuomene užėmė 
Trakiją ir Makedoniją 492 m. prieš Kristų, bet tuomet Atėnų 
nepasiekė, nes audra sunaikino jo laivus. Darijus nenurimo. 
Antrasis žygis nuvedė persus į Maratono lygumą, maždaug 32 
km nuo Atėnų. Čia jie ruošėsi lemtingam mūšiui su Atėnais, 
bet buvo netikėtai Atėnų ir Platėjos miestų kariuomenės užpulti. 
Persų kariuomenė buvo gausi ir stipriai ginkluota, bet graikai, 
nors ir negausūs, kovojo už savo gimtąją Žemę. Atėnai buvo 
prašę pagalbos iš Spartos, pasiųsdami bėgiką Feidipidą (Phei- 
dippides), bet Spartos kareiviai nespėjo laiku pasiekti Maratono 
lygumos. 

Beje, Feidipidas nubėgo į Spartą — 241 km (150 mylių) — 
per dvi dienas! Nūdien maratonas yra Olimpinių žaidynių pro: 
gramoje ir visas pasaulis rengia maratono lenktynes. Ir tarp lie 
tuvių yra maratono entuziastų. Išeivijos lietuvis Rimas Prižgintas 
jau yra sėkmingai bėgęs maratoną keturiasdešimt devyniose JA 
valstijose! Jam yra likęs nebėgtas maratonas tik Delaware vals 
tijoje, — nebėgtas, nes ši valstija nepajėgia rasti pakankamai 
vietos maratonui! Žinoma, šiuolaikinis maratonas yra kur kas 
trumpesnis — tik 42 km 195 m! 

Maratoną aplankiau 1976 m. vasarą. Lyguma nūdien yra 
vešlūs laukai. Tik jos dalis tėra skirta Maratono mūšiui prisi 
minti. Paminklas pribloškia savo paprastumu: iš žemių supiltas 
apvalus trejeto metrų aukščio kauburys. Siauri laipteliai užlipti 

į kauburio viršūnę. Po kauburiu persų ir graikų kaulų likučiai! 
Kauburį supa puošnūs medžiai, tarp jų — vienas kitas suolelis 
retiems lankytojams. Kai lankiau Maratono paminklą, buvo va- 
karas. Nors jūra ir yra žmonių nustumta bent keletą kilometrų, 
vakaro migla pamokė taksistą priminti man, kad naktį čia sunku 
surasti kelią. 

Net ir po Maratono mūšio persai nenurimo. Darijus ketino 
surengti trečią žygį prieš graikus. Jam mirus, jo įpėdinis Kserk- 
sas I 480 m. prieš Kristų pasiekė Graikiją su milžiniška kariuo- 
mene ir laivynu. Nugalėjęs graikus prie Termopilų, užėmė Atė- 
nus ir sunaikino Akropolio šventoves. Atėniečiai, rodės, pasi- 
tikėjo savo laivynu ir miesto negynė. Kai Kserksas I su savo 
laivynu ruošėsi švęsti pergalę vienoje Salamino salos pusėje, ki- 
toje pusėje graikai ruošėsi juos užklupti. Ir užklupo! 


Dafnių vienuolynas ir Eleusinas (Elefsis) 


Gidė žininga. Be to, naudojasi istoriniais šaltiniais. Hero- 
dotas, Tukididas, Pausanijas jai lyg seni pažįstami. Būdama guvi 
gidė, mezga įdomias sąsajas. Pamažėle ima ryškėti išvykos bend- 
rų domesys. 

Vairuotojas sulėtina autobusą. Gidė mums susieja dvi vie- 
toves: Dafnių vienuolyną — krikščionybę ir Eleusino vietovės — 
pagonių misterijų religiją. Dafnių vienuolynas stovi toje vietoje, 
kur kadaise prasidėdavo apeiginės eitynės į Eleusiną — gamtos 
atgimimo deivės Demetros šventovę. Demetra, pasak mus pasie- 
kusių mitų, yra žemės deivė. Jos dukterį Persefonę pasivogė 
Požemio — Hado, mirusiųjų karalijos — dievas. Beliūdėdama 
Demetra užmiršta rūpintis žeme, augmenija vysta ir miršta. 
Kitiems Olimpo dievams įsikišus, Požemio dievas Persefonę grą- 
žina motinai. Kadangi Požemyje būdama Persefonė valgė te- 
nykštį valgį, užtat ji turi ten grįžti ir praleisti dalį metų. Tais 
metų mėnesiais, kai motina ir duktė būna drauge, žemėje džiu- 

gu ir augmenija žydi. Žiemos mėnesiais Demetra liūdi savo 
dukters. Jos ieškodama, Demetra persirengia dukters auklės 
drabužiais ir gyvena Eleusino šventovėje, maždaug už dvide- 
šimties kilometrų nuo Atėnų. Todėl nuo pat žilos senovės grai 
kai kasmet rengdavo eleusinijas — eitynes su apeigomis iš Atėnų 
į Eleusiną Demetros gedulingai kelionei pakartoti ir Persefonės 
kelionei į Požemį bei jos džiaugsmingam grįžimui paminėti. 

Ir Eleusino šventovės griuvėsius lankiau prieš keletą metų. 
Nustebau atradęs tarp Demetros ir Persefonės garbintojų Ro- 
mos imperatorių Neroną. Jis save ten įamžino masyviu marmuro 
biustu. Atrodo, kad Romos imperijos viršūnės mėgo graikų mis 
terijų religijas. 


Bizantija ir Megara 


Graikija, pusiasalis, tad turi daug pajūrio. Pajūris itin graži 
vieta. Kam yra tekę matyti Amalfi pajūrį Italijoje ar Big Sur pa 
lei Ramųjį vandenyną tolimuosiuose JAV vakaruose, tas gali įsi 
vaizduoti Graikiją. Be to, autostradą puošia daugiaspalvių oleand- 
rų krūmai. 

— Dešinėje Megara! — atkreipia gidė dėmesį į didoką 
miestą prie autostrados atšlaitėse. 

— Megara garsi tuo, — tęsia, — kad kadaise iš Megaros 
kaimo iškeliavo Byzas ir įsteigė graikų koloniją prie Bosforo, 
kurį mes, graikai, vadiname Konstantinopoliu, o turkai Stam- 
bulu. 

— Nausėdija prie Bosforo turėtų vadintis Bizantija, — pri 
duria su graikišku kuklumu. 


Prie Korinto kanalo 


Peloponesą su Graikijos pusiasaliu sieja šešių kilometrų 
pločio Korinto sąsmauka. Sąsmauką kerta kanalas, kuris sujun- 

gia Adrijos jūrą su Sarono įlanka — Pirėjo uostu ir sutrumpina 
kelionę nuo Adrijos jūros į Pirėją maždaug 325 km. Pats im- 
peratorius Neronas kadaise davė jam pradžią, įsmeigdamas lo- 
petą į sąsmaukos žemę. Mat romėnai, iki tol tempę laivus sąs- 
mauka, ieškojo patogesnio būdo gabenti gėrybėms iš Rytų. Bet- 
gi kanalas tebuvo užbaigtas kasti tik 1881-93 m. 

Pervažiavę per kanalą, atsiduriame naujutėliame turistinių 
paslaugų centre. Graikija turi daug ką parodyti ir stengiasi pa- 
tenkinti šiuolaikinius turistus. Viešbučiai, restoranai ir krautu- 
vės. Gidė, iki šiol tekalbėjusi tik apie įžymybes šalia vieškelio, 
paskelbia priešpiečio programą. 

— Esame Peloponese. Jau atvažiavome 80 km. Kanalui ap- 
žiūrėti ir pasinaudoti proga kojoms pamiklinti turite penkiolika 
minučių. 

Pasižiūri į savo laikrodį ir primena pasitikrinti laikrodžius: 

— Dabar 10.30 val. ryto. Turite penkiolika minučių. Neuž- 
delskite. 

Jaučiu, kad turime reiklią gidę kelionei po klasikinę Grai- 
kiją. Reikli, kaip kad reiklus Likimas — Moira! 

Mudu nedelsdami grįžtame prie kanalo. Ant tilto daug eis- 
mo, bet abu šonai turi saugius takus pėstiesiems. Kanalas 23 m 
pločio, 6,3 km ilgio ir 8 m gylio. Tiltas 52 m virš vandens pavir- 
šiaus. Už keliolikos metrų geležinkelio tiltas. Žvalgomės į abu 
kanalo galus: Sarono įlanką rytiniame ir Korinto įlanką vaka- 
riniame gale. Sąsmaukos šonuose senovėje buvo uostai: Ken- 
chrėja ir Lechėjumas. Iš jų laivai būdavo tempiami sąsmauka. 
Šiuo metu kanale jokio laivo. Tik Sarono įlankos pusėje vilkikai 
tempia laivą į kanalą. Kanalu praplaukti gali tik vidutinio dydžio 
laivai, o didesni ir nūdien turi plaukti, darydami vingį, aplink 
Peloponesą. Laivus kanalu per pusvalandį pertempia vilkikai. 

Bėgte prabėga tos minutės. Ir mudu kone bėgte grįžiame 
prie autobuso. 

Į Korintą 


— Korintas už 10 km, — aiškina gidė. — Pirmiausia už 
suksime į Naująjį, o tik tada važiuosime į Senąjį Korintą. 

Naujasis Korintas gimė ir išaugo po 1858 ir 1928 m. žemės 
drebėjimų. Žemės drebėjimų baimė daro savo: bemaž visi Nau 
jojo Korinto namai yra vienaaukščiai. Turėdamas uostą, gele: 
žinkelio stotį ir daug žemės ūkio gaminių įmonių, miestas atro 
do judrus ir turtingas. Graikams būdinga namus dažyti baltai. 
Balta namų spalva, žali alyymedžių sodai ir vynuogynai prie 
mėlynos Korinto įlankos prikausto akis. 

Mes Naująjį Korintą tik pervažiuojame. Skubame į Senąjį. 
Senuoju Korintu mudu labiausiai domimės. Juk čionai Apaštalas 
Paulius atvyko iš Atėnų ir skelbė Gerąją Naujieną, “Jėzų Kristų, 
ir tą nukryžiuotą" (1 Kor 2,2), gyventojams miesto, garsaus s2 
vo prabanga ir palaidais papročiais. Čia jis ne tik skelbė Nukry: 
žiuotąjį kaip “Dievo galybę ir Dievo išmintį" (1 Kor 1,24), bet 
ir pradėjo rašyti Naująjį Testamentą: Pirmasis laiškas tesalonikie 
čiams yra pirmasis krikščionių dieviškosios Dvasios įkvėpimu 
parašytas Naujojo Testamento raštas. 

Mudu pasiekėmė Korintą iš Atėnų per dvi su puse valandos. 
Apaštalas galėjo arba atplaukti laivu į Kenchrėją, arba ateit 
pėsčiomis per Korinto sąsmauką. Kiek jis užtruko kelionėje? 

Archaia Korintos — Senasis Korintas nūdien yra tik maža 
kaimas su Pilies kalnų — Akrokorintu fone. Mūsų autobusas 
įsiliejo į ilgoką autobusų eilę palei Apaštalo Pauliaus laikų Ko 
rinto griuvėsius. 


Apaštalas Paulius Korinte 
Apaštalas Atėnuose nesijautė kaip namie. Jis buvo žmogis 
iš Rytų ir jautė, kad išdidi Atėnų dvasia nėra atvira “Dievui, 


kuriam nėra negalimų dalykų" (Lk 1,37). Be to, jam rūpėjo 

Makedonijos krikščionių bendrijos. Be abejo, prieš akis jam te- 
bebuvo įtūžusi, jo tautiečių sukurstyta prieš jį ir jo krikščionių 
bendriją Tesalonikos minia. Nenuostabu, kad jis buvo išsiuntęs 
į Tesaloniką Timotiejų, norėdamas padrąsinti ten savo bendriją 
ir gauti iš jos žinių. Į Korintą iš Atėnų išvyko vienas. 

Lukas Apaštalų darbų knygoje rašo: “Po viso šito Paulius ... 
nuvyko į Korintą. Čia jis sutiko vieną iš Ponto kilusį žydą, vardu 
Akvilas, su žmona Priskile, neseniai atsikėlusius iš Italijos. Mat 
Klaudijus buvo išleidęs įsakymą visiems žydams išsikraustyti iš 
Romos. Jis apsigyveno prie jų ir, kadangi mokėjo bendrą amatą, 
pasiliko ten ir ėmė darbuotis. Jie vertėsi palapinių audimu. 
Kiekvieną šabą Paulius kalbėdavo sinagogoje, įtikinėdamas žy- 
dus ir graikus" (Apd 18,1-4). 


Senasis Korintas 


Senojo Korinto senovė yra labai žila. Archeologai aptiko 
neolito — naujojo akmens amžiaus, 7000 metų senumo pėd- 
sakus! Bet Korintas, į kurį atėjo Apaštalas Paulius, buvo gana 
jaunas. Mat 146 m. prieš Kristų Romos generolas Mumijus buvo 
Korintą visiškai sunaikinęs, o Julijus Cezaris 44 m. prieš Kristų 
ji vėl atstatęs. Atgimęs iš pelenų miestas, vardu Colonia Laus 
Julia Corinthiensis — Julijaus Korinto kolonija, buvo apgyven- 
dintas kolonistais iš Italijos. Ilgainiui Korintą pamėgo ir patys 
graikai bei egiptiečiai, frigai, sirai ir žydai. Naujasis graikų-ro- 
mėnų miestas tapo Achajos Romos prokonsulo buveinė. Tik 
senoji graikų kultūra ir civilizacija jame neatgimė. Sirai atsinešė 
lytines Baalo ir Aštartės garbinimo apeigas, romėnai žiaurumą 
ir gladiatorių spektalius, frigai Ačio ir Kibelės kultą, egiptiečiai 
Izidę ir Serapį, o Trakija davė Dioniso misterijos religiją. Kadaise 
Korintas buvo buvęs miestas Poseidono, jojančio su trišake ant 
delfino, dabar Korintas buvo paskirtas Pandemos Afroditei — 
Liaudies Afroditei, kuri buvo tik perrengta Rytų Aštartė. Seno- 

vės geografas Strabonas aprašo Afroditės šventyklą, stovėjusią 
ant Akrokorinto kalno, su 1000 Afroditės kekšių. Užtat kai kurie 
Apaštalo Pauliaus laiškų aiškintojai prisegė Korintui Nuodėmės 
miesto vardą. Tiesa, Strabonas turi mintyje ne Julijaus Cezario 
atstatytą Korintą, bet Mumijaus sunaikintąjį. Betgi Afroditės 
kultas buvo paplitęs ir Apaštalo Pauliaus laikais. Atrodo, kad ir 
“korintietė mergina" buvo prostitutės eufemizmas, o girtas ko 
rintietis ir bon vivant buvo mėgstamas teatro scenos personažas. 
Abiejų uostų smuklėse ir viešuosiuose namuose telkdavosi ji- 
reivių pasaulio padugnės. Kai Apaštalas Paulius, rašydamas Laš 
ką romiečiams čia, Korinte, juodomis spalvomis nupiešė pago- 
nijos dorovinį aklagatvį, turbūt turėjo tai prieš akis. O vis dėlto 
Korintą jis labiau mylėjo negu Atėnus, nes didžioji kliūtis Ge- 
rajai Naujienai nėra Žmogaus prigimties trapumas, bet jo išdidi 
dvasia. Apaštalas tai buvo patyręs Atėnuose ir Korinte: “ .., kur 
buvo pilna nuodėmės, ten dar apstesnė tapo malonė" (Rom 
5,20). 


Lankome senąjį Korintą 


Prie įėjimo į atkastus Korinto griuvėsius, mažame muziejuje, 
išdėstyta daug aptiktų radinių iš romėnų laikotarpio. Lauke 
stovi graikų kolonų — dorėnų, jonėnų ir korintiškojo tipo 
pavyzdžiai. Griuvėsių šerdį sudaro Agora — romėniškoji preky 
vietė. Dabar ji nei kolonų, nei krautuvėlių šonuose nebeturi. 
"Tik pamatus ir aslą gali atpažinti. Romėnai, atstatydami Korintą, 
palaidojo keletą anksčiau sugriautų pastatų miesto centre. Ta 
čiau daugumą pastatų tik atstatė. Agoros šone tebestovi dalis 
bema — pakopos teismui ir kalbėtojams sueigų metu. Šiaurini2 
me griuvėsių šone dar žymu romėniškųjų vartų — Propilajo 
pamatai ir marmuriniai laiptai. Iš čia ėjo gatvė į Lechėjumo 
uostą. Platūs ir nuožulni laiptai rodo, kad gėrybės iš uosto ne 
buvo vežamos, bet gabenamos ant mulų nugaros. Stebina šali 

gatviai abiejuose gatvės šonuose. 

Einu dešinių gatvės šonu Lechėjumo link dar gana gerai 
išsilaikiusiu šaligatviu. Gidė, pasinaudodama II kristinio amžiaus 
keliautojo ir geografo Pausanijo knyga Graikijos aprašymas, 
atkreipia dėmesį į Euriklo pirtį, vieno spartiečio dovaną Ko- 
rintui. Už pirties slypi viešos išvietės, o pirties šonuose tebestovi 
smuklių pamatai su didžiuliais molio puodais įvairių rūšių vynui. 
Atrodo, kad senovėje stiklo buteliai vynui buvo retenybė, vyravo 
vynmaišiai ir moliniai ąsočiai. Be to, palei abu gatvės šonus te- 
besirikiuoja romėniškų krautuvėlių pamatai. 

Grįžtame vėl į Korinto Agorą. Dešinėje ant uolėtos terasos 
stovi septynios iškilios dorėniško stiliaus Apolono šventovės ko- 
lonos. Šventovė iš VI a. prieš Kristų. Gidė duoda mums penkio- 
lika minučių paklajoti vieniems po griuvėsius. Šiek tiek tolėliau 
įvakarų pusę nuo Apolono šventovės užtinkame Glauko šaltinio 
namelį uoloje su penketu kambarėlių. Vanduo nūdien nebe- 
trykšta, bet viena kita drąsuolė žolė uolėtos aslos plyšiuose liu- 
dija, kad kažkur apačioje esama vandens. 

Mane domina bema — pakopa sueigoms ir teismui — Ago- 
roje. Apie ją rašo Lukas Apaštalų darbuose: 


Galionui būnant Achajos prokonsulu, žydai visi kaip vienas 
sukilo prieš Paulių, nusitempė jį į teismą [prie bemos) ir 
ėmė skysti: “Šitas žmogus įkalbinėja žmonėms garbinti 
Dievą Įstatymui priešingu būdu“. Pauliui besirengiant 
kalbėti, Galionas tarė žydams: “Jei tai būtų koks nusikalti- 
mas ar piktas darbas, aš, žydų vyrai, deramai ir kantriai 
jūsų paklausyčiau. Bet kai kyla ginčas apie mokymą, vardus 
bei jūsų Įstatymą, spręskite jūs patys; tokių dalykų teisėjas 
būti nenoriu". Ir pavarė juos iš teismo [nuo bemos|. Tada 
visi graikai užpuolė sinagogos vyresnįjį Sosteną ir teismo 
akyse (prie bemos| jį sumušė. Galionas į tai nekreipė dėme- 
sio (Apd 18,12-17). 

Galionas buvo Achajos prokonsulu 52-53 m. po Kristaus. 
Šis Apaštalo Pauliaus susitikimas su Romos imperijos pareigūnu 
Korinte yra istorinis įvykis, duodantis raktą daug kam paaiškinti, 
ir padeda sudaryti Apaštalo veiklos chronologinius metmenis. 


Korinto žydų bendruomenė 
ir Apaštalas Paulius 


Atėnuose Apaštalui Pauliui nebuvo jauku. Nesėkmingos pa- 
stangos prakalbinti atėniečius vardu Dievo Kūrėjo, nugalinčio 
mirtį Prisikėlimu, jį suglumino. Atėnai jam buvo šalti, nes atė- 
niečių pomėgis aptarti tiesą, gėrį ir grožį buvo pernelyg aitsajus. 
Nenuostabu, kad atėniečiai ieškojo atgaivos širdžiai misterijų 
religijose, tragedijos ir komedijos spektakliuose. Apaštalas Pau- 
lius buvo širdies žmogus, — širdimi galvojo, širdimi ir apsi 
sprendė. Širdis jam sakė daugiau negu galva. 

Korintas Apaštalą Paulių patraukė gausia jo tautiečių ben- 
druomene. Be to, Korintas, Achajos — romėnų Graikijos pro- 
vincijos — sostinė, buvo geras ryšių su pačia Roma bei vakarine 
Romos imperijos dalimi mazgas. O tai Apaštalui buvo svarbu, 
nes jam rūpėjo prakalbinti visą Romos imperiją Žinia iš tikrojo 
Dievo. Žydų Atėnuose, rodos, Apaštalas Paulius nesutiko. Pasak 
Filono, žydai gyveno geriausiose Peloponeso vietose, o gau- 
siausia žydų bendruomenė buvo susitelkusi Korinte. Spėliojama, 
kad Apaštalas Korinte atrado 20 000 tautiečių bendruomenę. 

Savo laimei, turime du nešventraštinius šaltinius, kurie pa- 
deda visapusiškiau susipažinti su Apaštalo Pauliaus darbuote 
Korinte. Apaštalų darbuose skaitome, kad Apaštalas, atvykęs į Ko- 
rintą, sutiko tautietį, vardu Akvilas, ir jo žmoną Priskilę, neseniai 
atkeliavusius iš Romos (žr. Apd 18,1-3). Taigi Apaštalo atvykimas 
į Korintą bemaž sutampa su Akvilo ir Priskilės atkeliavimu ir 
imperatoriaus Klaudijaus neseniai paskelbtu potvarkiu, iš 
varančiu žydus iš Romos. Tai nebuvo pirmas sykis, kai romėnai 

ėmėsi priemonių prieš žydus savo sostinėje. Jau Tiberijus, valdęs 
tarp 14-37 m. po Kristaus, buvo ištrėmęs juos iš Romos į Sar- 
diniją. Klaudijaus valdymo pradžioje žydai turėjo gana daug 
laisvės Romoje, tačiau ilgainiui ir Klaudijus išvarė žydus iš 
Romos. Svetonijus, romėnų istorikas, tai aprašo savo veikale 
Klaudijaus gyvenimas: “Žydus, sukėlusius pernelyg didelį sąmyšį 
dėl kažin kokio 'Chrestos", jis išvarė iš Romos". Tai įvyko devin- 
taisiais Klaudijaus valdymo metais, tarp 49 m. sausio ir 50 m. 
sausio. Taigi Akvilo ir Priskilės atkeliavimo iš Romos ir Apaštalo 
Pauliaus atvykimo iš Atėnų data turi nešventraštinį liudijimą. 

Apaštalų darbuose minimas Achajos prokonsulas Galionas 
yra svarbus šventraštinis šaltinis Apaštalo Pauliaus veiklos chro- 
nologijai. Kaip jau užsiminta, Korinto žydai nutempė Apaštalą 
Paulių į teismą pas Galioną prie bemos agoroje (žr. Apd 18,12- 
17). Antrąjį nešventraštinį liudijimą archeologai aptiko viename 
paminkliniame Delfų įraše. Jis liudija, kad Galionas buvo Acha- 
jos prokonsulu tuo metu, kai Apaštalas Paulius kalbino Korinto 
žmones Žinia apie Jėzų Kristų. Delfų įraše skaitome: 


Cezaris Klaudijus, Tiberijus Augustas Germanikas ... dvy- 
liktaisiais savo valdymo metais, paskelbtas imperatoriumi 
dvidešimt šeštą kartą, ... siunčia pasveikinimą Delfų mies- 
tui ... , (susijusį su] Lucijaus Junijaus Galiono, Achajos 
prokonsulo, atsiųstu pranešimu ... 


Dvyliktieji Klaudijaus valdymo metai buvo nuo 52 m. sausio 
25 iki 53 m. sausio 24 d. Paskelbimų imperatoriumi ištakos bū- 
davo Romos imperatoriaus ar jo pareigūnų pergalės. Dvidešimt 
šeštasis Klaudijaus paskelbimas imperatoriumi įprasta datuoti 
52 m., ty. tuo metu, kai Klaudijus siuntė pasveikinimą, susijusį 
su pranešimu, kurį atsiuntė Calionas. Delfų įrašas leidžia ma- 
nyti, kad Galionas jau kurį laiką buvo buvęs Achajos prokonsulu. 
Taigi žydų užpuolis prieš Apaštalą Paulių galėjo įvykti anksčiau- 

siai 51 m. pavasarį, vėliausiai 52 m. pavasarį. Apaštalas Korin- 
te išbuvo aštuoniolika mėnesių. 


Korinte Apaštalas sutinka Akvilą ir Priskilę 


Nežinia, ar Akvilas ir Priskilė, du Apaštalo Pauliaus tautie- 
čiai, imperatoriaus Klaudijaus potvarkiu išvaryti iš Romos, jau 
buvo krikščionys, kai jie pasikvietė Apaštalą pas save. Nūdien 
už senojo Korinto griuvėsių slypinčioje šventovėje aptinku šv. 
Akvilo paveikslą — ikoną. Jis, kaip ir visi šventieji graikų 
ikonografijoje, stilizuotas. Veidas švyti ramiu gerumu, o rankos 
judesys lyg kviečia užeiti ir pasižmonėti. Kadaise jis ar ji — Pri- 
skilė — pakvietė iš Atėnų atkeliavusį dulkiną Apaštalą užeiti ir 
atsigaivinti. 

Gidė, baigusi rodyti Korinto griuvėsius, pasiūlo penkiolika 
minučių vieniems paklajoti arba aplankyti atminų krautuves ir 
vertelgas. Kun. Vladas D. dėmesingai apžiūrinėja teismo platfor- 
mą — bemą — ir dar kartą nužingsniuoja prie Apolono šven- 
tyklos. 

Korintas buvo Romos imperijos didmiestis. Sakoma, kad 
miestas turėjo ketvirtį milijono gyventojų. Nūdien atkasta tik 
jo dalis. Kur galėjo gyventi Akvilas ir Priskilė? Juk pas juos ap- 
sigyveno Apaštalas ir, mokėdamas bendrą amatą — austi palapi- 
nes, ten darbavosi. 


Kur pilna nuodėmės, ien dar apstesnė malonė 


Apaštalas, rašydamas laišką Romos krikščionims Korinte, 
išsitaria: “ ... kur buvo pilna nuodėmės, ten dar apstesnė tapo 
malonė" (Rom 5,20). Apaštalas Korinte su Žinia apie Jėzų Kristų 
nesikreipė į miesto vadovus, filosofus, kilminguosius, bet į p2- 
prastus žmones — uostų darbininkus, vergus, amatininkus ir 
didmiesčio darbininkus. Čia Apaštalas sukūrė krikščionių ben- 

druomenę, kuri garsėjo Dvasios dovanomis. Korintas — 
Afroditės miestas — buvo atviras Apaštalo skelbiamam nukry- 
žiuotajam Jėzui, “kuris žydams yra papiktinimas, pagonims — 
kvailystė. Bet pašauktiesiems — tiek žydams, tiek graikams — 
mes skelbiame Kristų, kuris yra Dievo galybė ir Dievo išmintis" 
(1 Kor 1,23-24). 

Lukas Apaštalų darbuose pasakoja: “Kiekvieną šabą Paulius 
kalbėdavo sinagogoje, įtikinėdamas žydus ir graikus. ... liudyda- 
mas žydams, kad Jėzus yra Mesijas (Kristus)" (Apd 18,4-6). Si- 
nagoga ir ir savaitinis šabo šventimas sudarė Apaštalui progą 
prašnekinti Dievo vardu savo tautiečius. Liudijimas, kad Jėzus 
yra Dievo Kristus, sudaro krikščioniškojo skelbimo šerdį. Neži- 
nia, kaip ilgai Apaštalas mokė apie Jėzų Kristų sinagogoje. Be 
to, neturime nei tikslių žinių apie vietą, kur stovėjo ta sinagoga, 
kurioje jis kas šabas lankėsi. Tiesa, papėdėje laiptų, kuriais pa- 
siekiami vartai į agorą iš Lechėjumo kelio, buvo aptiktas di- 
džiulis tašytas akmuo, kadaise tarnavęs kaip durų sąrama, su 
dalimi graikiško įrašo “Žydų sinagoga" — “Įsyna|GOGE 
EBR(aion)". Įrašas iškaltas nerūpestingai, tik septynios raidės 
tėra įskaitomos, nes sąramai trūksta abiejų šonų. Spėliojama, 
kad šis įrašas ir sinagoga, kurią jis ženklino, nėra iš Apaštalo 
amžiaus. Be to, buvo aptikta teatro griuvėsiuose kolonos galva 
su iškaltomis trimis menoromis — septynšakėmis žvakidėmis. 
Bet ir šį radinį archeologai priskiria vėlesniam laikotarpiui. Nū- 
dien abu radiniai yra Korinto muziejuje. O kur buvo ta sinagoga, 
taip ir nežinome. 

Apaštalas Paulius laimėjo nukryžiuotajam Kristui Stepono 
šeimą. Steponas buvo žydų konvertitas. Apaštalas jo šeimą vadi- 
na "Achajos pirmatikiais" (1 Kor 16,15). Stepono šeima pasekė 
du kiti garbingi vyrai — Fortūnatas ir Achaikas (žr. 1 Kor 16,17). 
Apaštalas laimėjo Kristui ir romėnų nausėdijos narį Titą Justą. 
Bet Apaštalo nukryžiuotojo Mesijo skelbimas ir sėkmė sukėlė 
žydų bendruomenės nepasitenkinimą. Turtingi žydai pirkliai 

ir bendruomenės šulai didžiavosi savo tauta ir Mesijo laukimu. 
Apaštalas Paulius, jų galvosena, buvo išsišokėlis, nes skelbdamas 
Mesiją, mirusį ant kryžiaus gėdinga nusikaltėlio mirtimi, der 
gė tūkstantmetę žydų Mesijo viltį ir sėjo nesantaiką tarp savo 
tautiečių. Vieną šabą sinagogoje kilo tikra audra. Lukas Apaštalų 
darbuose rašo: “Jiems nesiliaujant prieštarauti ir piktžodžiauti, 
(Paulius) nusipurtė drabužius ir tarė: 'Jūsų kraujas tekrinta ant 
jūsų galvų! Aš nekaltas ir nuo šiol eisiu pas pagonis". Ir, pasi- 
traukęs iš ten, persikėlė į vieno dievobaimingo vyro, vardu Titas 
Justas, namus, buvusius šalia sinagogos" (Apd 18,67). Korinto 
žydų bendruomenė pasidalijo. Kai kurie jų sekė paskui Apaštalą 
Paulių į Tito Justo namus. Net sinagogos seniūnas Krispas su 
visais savo namiškiais įtikėjo Viešpatį. Pats Apaštalas pakrikštijo 
Krispą ir jo šeimą (žr. 1 Kor 1,14). Išvarytas iš sinagogos, Apaš- 
talas Paulius skyrė savo dėmesį pagonims. Nukryžiuotasis Mesi- 
jas, — Dievo Sūnus žmogaus kančioje ir nerime, — atrodantis 
žydams papiktinimas, o graikams kvailystė, Apaštalui buvo: 
“Dievo kvailybė išmintingesnė už žmones ir Dievo silpnybė 
galingesnė už žmones" (1 Kor 1,25). 

Savo Laiške korintiečiams Apaštalas rašys: “Tik pažvelkite, 
broliai (ir seserys), kas gi jūs, pašauktieji, esate? Žmonių akimis 
žiūrint, nedaug tarp jūsų tėra išmintingų, nedaug galingų, ne- 
daug kilmingų. Bet Dievas pasirinko, kas pasauliui atrodo kvaila, 
kad sugėdintų išminčius. Dievas pasirinko, kas pasauliui silpna, 
„ kad sugėdintų galiūnus. Ir tai, kas pasaulio akims — žemos 
kilmės, kas paniekinta, ko nėra, Dievas pasirinko, kad niekais 
paverstų tai, kas laikoma kažin kuo, — kad joks žmogus negalėtų 
didžiuotis prieš Dievą. Jo dėka ir jūs esate Kristuje Jėzuje, kuris 
Dievo valia mums tapo išmintimi, teisumu, pašventimu ir atpir- 
kimu, kad, anot Rašto, kas giriasi, girtųsi Viešpačiu" (1 Kor 
1,26-31). 

Erastas, miesto iždininkas ... (Rom 16,23) 


Tarp įdomių radinių Korinte, mažoje aikštelėje netoli teat- 
ro, gatvės grindinyje archeologai aptiko marmuro gabalą su 
įrašu “Erastus pro aedilitate sįua] plecunia) stravit", t.y. “Erastas 
Į... iždininkas ... Į savo lėšomis išgrindė". Raidės gilios, kadaise 
buvusios pagražintos bronzos inkrustacija, praeivių kojų nudi- 
lintos ... Šis grindinys yra iš Apaštalo Pauliaus laikų. Kadangi 
Korintas buvo Romos imperijos didmiestis, rišlu manyti, kad jo 
iždininkas turėjo būti įtakingas ir turtingas žmogus. 

Apskritai Korinto pagonys buvo atviresni Apaštalo Žiniai 
apie Dievą, sutaikinusį Kristuje su savimi pasaulį, negu jo tau- 
tiečiai. Jie Apaštalo nelaikė išsišokėliu, bet Dievo pasiuntiniu, 
ir įtikėjo, kad “kas yra Kristuje, tas yra naujas kūrinys. Kas buvo 
sena — praėjo, štai atsirado nauja" (2 Kor 5,17). 


Protas ir tikėjimas: dvi išmintys 


Graikai mėgo proto išmintį. Mokslų pomėgis ir filosofija — 
"išminties meilė" — padarė graikus Žemės pirmūnais. Jie protu 
drįso žengti už žmogiškos būklės ribų. Betgi būdinga, protą 
pančiojo Anankė — Būtinybė ir Moira — Likimas. Net Olimpo 
dievai tai jautė ir patyrė. Gėrimės graikų drąsa veržtis ir kurti, 
bet jaučiame jų savipratoje liūdesį ir tragizmą. Graikai mokėjo 
juoktis pro ašaras, — komedija buvo jų teatro repertuare, — 
tačiau jie sukūrė ir tragedijos žanrą, — įžvalgos į gyvenimo 
dramą ieškojo ir mokėsi teatre. Nūdien einama į teatrą gražiai 
laiko praleisti, pasigrožėti ir susipažinti su kultūros laimėjimais, 
o graikai ėjo į teatrą pasimokyti ir išgyventi žmogaus tragizmą. 

Žydai kultūros nekūrė. Kultūrą ir civilizaciją jie skolinosi iš 
kaimynų. Jų genijus buvo tikėjimas vienu ir vieninteliu Dievu — 
Kūrėju bei istorijos Viešpačiu — ir žmogaus orumu — buvimu 
Dievo paveikslu ir panašumu. Žydų tikėjimo išminties nepančio-. 


123 


jo Anankė — Būtinybė, nes jie tikėjimu pažino visagalį ir mylint 
Dievą Kūrėją ir jautėsi šaukiami mylėti save ir dalyvauti istorijos 
Viešpaties rūpinimesi pasauliu. Būdinga, kad Senasis Tėstamen- 
tas, nors ir gyvenimiškai pasakoja apie žmogaus dužiumą — 
tragizmą, tragedijos nekuria. Priešingai, nuolat "grįžta" prie 
Dievo, nes jis išgano teisdamas ir teisia išganydamas. Žydai 
tikėjo Dievą, kurio teismus jie patyrė istorijoje. 

Apaštalas Paulius buvo giliai tikintis žydas — “aštuntą dieną 
apipjaustytas, kilęs iš Izraelio tautos, Benjamino genties, žydas 
iš žydų, įstatymo tiksliai besilaikantis fariziejus ... * (Fil 3,5). 
Buvimą žydu jis laikė pirmenybe, tačiau “dėl Kristaus" ją sakosi 
palaikęs “nuostoliu" (Fil 3,7). Jam tikėjimas yra išgyvenimas, 
kuriuo žmogus suvokia Žinios apie Kristų padarinius ne vien 
ausimis bei lūpomis, bet visa širdimi. Šis išgyvenimas prasideda 
“klausymusi" Žinios, arba žodžio, apie Kristų ir jo išganantį Ar- 
tumą. Šis klausymasis reiškiasi “tikėjimo klusnumu" — pripažini- 
mu širdimi, kad žmogui “Jėzus yra Viešpats". Tikėjimo klusnu- 
mas, suvoktas širdimi Jėzuje Viešpatyje, atveria žmogui duris į 
Dievo išminties akiračius, kurių žmogus vien protu negali pa- 
siekti. “Širdimi priimtas tikėjimas veda į teisumą" — į Dievo 
rūpinimąsi žmogumi (Rom 10,10). 


Autobusas veža iš Korinto, bet liekuosi 
su Apaštalu 


Gidė pereina per autobusą, skaičiuodama kelionės bendrus. 
Visi! 

— Sustosime Mikėnuose pas Agamemnoną. Tada į Nauf 
lioną — į viešbutį pietų, — paaiškina. 

Iš Korinto išvažiuojame. Nors ir vežamas vingiuotu ir siauru 
Peloponeso vieškeliu, vis liekuosi su Apaštalu. Juk Korinte jis 
parašė pirmąjį savo laišką — pirmąją Naujojo Testamento knygą! 
“Paulius, Silvanas ir Timotiejus tesalonikiečių bendrijai Dieve 

Tėve ir Viešpatyje Jėzuje Kristuje" (1 Tes 1,1). Tai įvyko maždaug 
praėjus dvidešimčiai metų po Jėzaus Kristaus Prisikėlimo. 

Lukas rašo, kad iš Makedonijos pas Apaštalą į Korintą atvyko 
Silvanas ir Timotiejus (žr. Apd 18,5). Tai turėjo būti smagi die- 
na Apaštalui, nes jis buvo pasiuntęs juos į Tesaloniką po to, kai 
jam iš ten teko išbėgti dėl žydų sukelto sąmyšio prieš jį (žr. 
Apd 17,1-10). Apaštalui rūpėjo sužinoti, kaip einasi jo jaunutei 
bendrijai Tesalonikoje. Silvanas ir Timotiejus atnešė Apaštalui 
gerą žinią. 

Tesalonikiečiai nepabūgo persekiojimo ir liko ištikimi. Tai 
atspindi jiems rašytas Apaštalo laiškas: “ ... jūs ne tik pasidarėte 
mūsų ir Viešpaties sekėjai, priėmę žodį didžiame suspaudime 
su Šventosios Dvasios džiaugsmu, bet ir tapote pavyzdžiu visiems 
Makedonijos bei Achajos tikintiesiems. Mat iš jūsų pasklidęs 
Viešpaties žodis pagarsėjo ne tik Makedonijoje bei Achajoje, 
bet jūsų tikėjimas tapo žinomas visur, ir mums nebereikia apie 
tai kalbėti" (1 Tes 1,6-8). 


Pirmieji krikščionys ir mirtis 


Kelios krikščionių šeimos Tesalonikoje buvo patyrusios ar- 
timųjų mirtį. Kodėl taip atsitiko? Mat jie buvo laukę šlovingosios 
dienos, kai Viešpats turėjo sugrįžti švęsti pergalės prieš Dievo 
priešus. Mirę artimieji nebegalės dalyvauti šioje šventėje. Tesa- 
lonikiečiai ypač rūpinosi dėl Paruzijos — Atėjimo dienos. 
Viešpats Jėzus buvo pažadėjęs greitai sugrįžti. Vieni bandė ap- 
skaičiuoti kiek įmanoma tiksliau Atėjimo dieną ir valandą, o 
kiti ieškojo visur Atėjimo ženklų. Eidami iš namų į namus, jie 
skelbė, kad dirbti nėra reikalo, nes užtenka laukti. Daugelis 
dėl tokių kalbų metė darbą, tapo vargšais ir našta kitiems. Te- 
salonikiečiai nebuvo supratę Apaštalo mokymo apie Viešpaties 
Atėjimo dieną. 

Tesalonikiečiai neabejojo prisikėlimu. Apaštalas būtų jiems 


125 


kitaip atsakęs. Jiems rūpėjo prisikėlimas artimųjų, užmigusiųjų 
Viešpatyje. Jiems atrodė, kad jie yra nuskriausti, nes numirė 
prieš Atėjimo dieną. 


Naujojo Testamento pradžia 


Mes turbūt pradėtume Naująjį Testamentą iškilmingu įvadu 
ar net sakiniu “Pradžioje buvo Žodis... ", bet Apaštalas Paulius, 
įkvėptas Dievo žodžio autorius, jį pradėjo kukliai padiktuoda 
mas: “Paulius, Silvanas ir Timotiejus tesalonikiečių bendrijai ... 
Malonė jums ir ramybė!" (1 Tes 1,1). 

Autobusas kyla vieškeliu į kalvą. Vėl matau turistų pilnus 
Korinto griuvėsius. Kadaise ten buvo rašomas Pirmasis laiškas 
tesalonikiečiams. Ar nepriminė Silvanas Apaštalui, kad tai yra Pau- 
liaus laiškas, todėl kitų vardai neturėtų būti minimi? Būdinga. 
kad Apaštalas laišką diktavo visų vardu, nes tesalonikiečiai buvo 
jiems visiems brangūs. Jaunųjų bendradarbių įtraukimas buvo 
būdingas Apaštalo kuklumo ir geraširdiškumo požymis. Vien 
šiame pirmajame laiške įvardis "mes" vartojamas šešiasdešimt 
penkis kartus norint parodyti, kad Silvanas ir Timotiejus buvo 
Apaštalo bendradarbiai steigiant Tesalonikos bendriją. “Mes 
visuomet dėkojame Dievui už jus visus, prisimindami jus savo 
maldose, nuolat minėdami mūsų Dievo ir Tėvo akivaizdoje jūsų 
tikėjimo darbus, meilės pastangas bei vilties ištvermingumą dėl 
mūsų Viešpaties Jėzaus Kristaus" (1 Tes 1,2-3). Trys žodžiai — 
tikėjimas, meilė, viltis — aptaria krikščionio laikyseną ir esmę 
gyvenime. 

Korinto jau nebesimato. Skaitau toliau Pirmąjį laišką tesalo- 
nikiečiams. Daug kartų skaitytas. Bet dabar jis patrauklesnis ir 
lyg suprantamesnis. Manau, kad ir Baranausko Anykščių šileli, 
skaitomas Anykščiuose, dar labiau užburtų skaitytoją! 

Antrasis Kristaus atėjimas 


Antrasis Kristaus atėjimas yra pagrindinė Pirmojo laiško tesa- 
lonikiečiams tema. Dvi laikysenos pakaitomis paimdavo viršų 
pradinėje Krikščionių Bendrijoje: laukti visapusiško Dievo kara- 
lystės įkūrimo ir gyventi dabartyje kiek galima sąmoningiau iš- 
ganymo malone per Šventąją Dvasią. Pirmoji laikysena turėjo 
savo ištaką Izraelio bendrijoje, o antroji buvo Krikščionių Ben- 
drijos aistra. 

Betgi abi laikysenos Krikščionių Bendrijoje sėmėsi jėgos iš 
Jėzaus, kuris sąmoningai skelbė Dievo karalystę esant dabartyje 
ir pažadėjo atbaigti Karalystę Antruoju Atėjimu, teisdamas pa- 
saulį. Tesalonikiečiai krikščionys dėjo kirtį ant Antrojo Atėjimo, — 
jie laukė tuojau pat ateisiančios Teismo dienos. Jų besaikis 
susirūpinimas ateitimi pastatė į pavojų jų dabartį ir padarė gy- 
venimą žemėje tuščią ir bevertį. . 

Apaštalas Paulius turėjo omenyje Jėzaus žodžius apie jo 
Antrąjį Atėjimą. Jėzaus mokymas, o ypač apie Antrąjį Atėjimą, 
turėjo dvigubą išsipildymą: tiesioginį ir atokų, arba laikiną ir 
amžiną. Apaštalas nežinojo nieko apibrėžto apie tiesioginį Jė- 
zaus žodžių išsipildymą nei nuvokė, kaip arti ar kaip toli Antrasis 
Atėjimas galėtų būti. Jam buvo aišku: tiek apaštalai, tiek tikintieji 
nežinojo, ar galas ateis rytoj, ar tik po tūkstančio metų. Skaitant 
jo laišką, susidaro įspūdis, kad jis manė, jog tiesioginis išsipil- 
dymas įvyks tuojau pat. Jis rašė korintiečiams iš Efezo: “Sakau 
jums, broliai [ir seserys): laikas trumpas! Belieka tiems, kurie 
turi žmonas [ar vyrus), gyventi, tarsi jų neturėtų, ir kurie verkia, 
tarsi neverktų, ir kurie džiaugiasi, tarsi nesidžiaugtų, ir kurie 
perka, tarsi neįsigytų, ir kurie užsiėmę pasaulio reikalais, — 
kaip neužsiėmę. Nes šio pasaulio pavidalas praeina" (1 Kor 
7,29-31). 

„ Būdinga, kad Apaštalas Paulius pabrėždavo pirmiausia “bu- 
vimą Kristuje" ir tik tada aiškindavo savo mokymą apie Antrąjį 

Kristaus Atėjimą. Jo “buvimo Kristuje" etiką galima glaustai ap 


tarti kaip iššūkį: Tapk tuo, kas jau esi! Krikščionio pašaukimas 
gyvenime yra buvimas sukristintu Dvasios jėga. 


Siuolaikinis žmogus ir pasaulio galas 


Žvelgdami atgal į krikščionybės istoriją, pastebime įdomų 
reiškinį. Šimtmečiams artėjant prie galo, reiškiasi domesys 
pasaulio galui. Toks domesys itin ryškus XX šimtmečiui artėjant 
prie galo, nes jis veda ir prie II tūkstantmečio pabaigos. Ekologai 
kalba apie apipešiotą Žemę, sociologai ir politikai — apie “ne: 
galimybę" valdyti šiuolaikinio miesto ar valstybės, psichologai 
skundžiasi, kad jaunimas “nenori suaugti" ... Ir tarp krikščionių 
yra grupių, laukiančių Atėjimo — pasaulio galo ... Jos patraukia 
prie savęs ne vieną, norintį pasiruošti Atėjimui — pasaulio ga 
lui. Jų gausu JAV tolimuosiuose vakaruose — Aidaho, Montanos, 
Kalifornijos valstijose. Statomos požeminės buveinės, norint ap- 
sisaugoti nuo pasaulio galo katastrofos, laukiama ant kalvų, kad 
atėjęs Kristus paimtų ... 

Tesalonikiečiai buvo pirmieji krikščionys entuziastai, laukę 
Atėjimo. Apaštalas Paulius savo laiškų grąžino jiems pusiausvyrą: 
“Dėl laiko ir valandos, broliai ir seserys], nėra reikalo jums 
rašyti. Jūs patys gerai žinote, kad Viešpaties diena užklups lyg 
vagis naktį. Kai žmonės kalbės: “Gyvename ramiai ir saugiai“, 
tada juos ištiks netikėtas žlugimas, tarytum gimdymo skausmai 
nėščią moterį, ir jie niekur nepabėgs" (1 Tes 5,1-3). 

Taip Apaštalas Paulius kalbėjo apie Atėjimą ir mokė būti 
jam pasiruošusius. Šiuolaikiniam žmogui kelia rūpestį pasaulio 
galas, o Apaštalas kalbėjo ir mokė savo krikščionis būti pasiruo- 
šusius džiugiam susitikimui su Kristumi, kuris visapusiškai įgy- 
vendins Dievo užmojį Kūrinijai. 

Apaštalui būdinga drąsinti krikščionį: “ ... jūs, broliai [ir 
seserys), neskendėkite tamsoje, kad toji diena jūsų neužkluptų 

lyg vagis. Juk jūs esate šviesos vaikai, dienos vaikai ... Todėl ne- 
miegokime kaip kiti, bet budėkime ir būkime blaivūs! Mat kas 
miega, miega naktį, ir kas pasigeria, pasigeria naktį. O mes, 
priklausydami dienai, būkime blaivūs ir dėvėkime tikėjimo bei 
meilės šarvus ir išganymo vilties šalmą. ... Todėl guoskite ir 
stiprinkite vieni kitus, kaip jūs ir darote" (1 Tes 5,4-11). 


Tiesa apie užmiegančiuosius ... 


Kai kurie tesalonikiečiai, regis, manė, kad žmogus po mir- 
ties bus be sąmonės, — mirtis, jų manymu, yra sielos miegas, 
iš kurio nebepabundama. Todėl jie sielojosi, kad jų mirusieji 
nebegalės dalyvauti džiugioje gyvenimo pilnatvėje — Kristaus 
Atėjime. 

Mirusiųjų likimas kėlė neviltį ir nežinią pagonims. Ir žydai, 
ir pagonys kalbėjo apie mirtį kaip miegą. Apaštalui Pauliui mir- 
tis buvo užmigimas amžinų miegu tik žiūrint žmonių akimis. 
Dievo akimis, mirtis vedė į tikresnį gyvenimą negu gyvenimas 
žemėje, — gyvenimą “Kristuje". 

Katakombų įrašai šią tiesą liudija glaustu “Vivas in Deo, in 
pace, in aeternum" — Gyvenk Dieve, ramybėje, amžinai! 
Apaštalui Pauliui žmogaus būklė po mirties nebuvo tik šio 
gyvenimo atspindys — vakaro žara, bet naujas gyvenimas “Kris- 
tuje" — buvimas “su Viešpačiu". Todėl mirtis yra bejėgė prieš 
ją nugalėjusį Kristų ir prieš Kristuje “užmiegančiuosius". 
Apaštalas Paulius primena savo tesalonikiečiams, kad jie pa- 
miršo ir tai, jog “užmigusieji Kristuje", jam atėjus, dalyvaus vi- 
suotiniame mirusiųjų prisikėlime. 

"Dievui nėra negalimų dalykų!“ Dievas, kurio Žinią apie iš- 
ganymą skelbė Apaštalas Paulius, yra staigmenų Viešpats. Visatos 
kūrimas “iš nieko", žmogaus laisvė, drąsa būti žmogumi duobėta- 
me gyvenimo ir istorijos vieškelyje, amžinybė per prisikėlimą ... 
yra Viešpaties staigmenos — lemtingos tikėjimo paslaptys. 

Ką darysime Mikėnuose? 


Mane, beskaitantį Apaštalo laiškus tesalonikiečiams, nutrau 
kia gidė. Autobusas ką tik išsuko iš vieškelio į šalutinį kelią. Va 
žiuojame per Peloponeso kaimelį. Prie posūkio mačiau kelrodį 
su graikiškomis ir lotyniškomis raidėmis “Mykinai" — Mikėnai. 
Kaimelio viešbutis didžiuojasi vardu “Orea Eleni" — “Pas gra 
žiąją Eleną". 

— Jame, — aiškina gidė, — gyveno archeologas Heinrichas 
Šlimanas — Trojos ir Mikėnų tyrinėtojas. 

Gidė spėja kelionės bendrus supažindinti su vienu kitu pa 
davimu apie Mikėnus. Pasak graikų tautosakos, miestą įkūrė 
Persėjas. Tačiau Mikėnus išgarsino mikėniečiai ir jų įnašas į 
graikų kultūrą bei civilizaciją. 

— Ar prisimenate Eschilo Orestejg? — klausia. Pakilo kelio 
lika rankų. 

— Eisime pagerbti Agamemnono, Klitemnestros, Oresto, 
Elektros ... — juokdamasi pakviečia gidė. Autobusas kaip tik 
sustojo prie pastato su užrašu “Xenia" — Turistų užeiga. 


Liūtų vartai 


Mikėnų akropolį supa milžiniškų akmenų siena. Akmenys 
tokie masyvūs, kad išmintingi archeologai sienas “priskiria" kik- 
lopams — vienaakiams milžinams. Dulkėtas keliukas palengvėle 
priveda prie jų arčiau. Lankytojų minia. Vieni lyg upė teka nuo 
akropolio, o kiti mus stumte stumia akropolio vartų link. 

Mikėnai buvo aptikti tik 1876 m. Vokietis archeologas Hein- 
richas Šlimanas, pasitikėdamas Homero mitais, rausėsi Mikė 
nuose ir aptiko pasakiškus karalių kapų turtus. Vien auksas svė- 
rė 14 kg! Ne veltui Homeras savo Odisėjoje (III, 304) Mikėnus 
vadino “aukso Mikėnais". Šiandien ypač daug graikų jaunimo. 
Jie viską nori “taxi, taxi" — “greitai, greitai" nubėgti ir apžiūrėti. 

Jiems svarbu ir ant sienų užlipti. 

Į Mikėnų akropolį įeiname pro Liūtų vartus. Mikėnų Liūtų 
vartai yra pirmasis nuostabus simbolis pradinės graikų kultūros 
ir civilizacijos, žydėjusios Graikijos žemyne tarp 1600-1100 m. 
prieš Kristų. Tai dvi milžiniškos, maždaug 3,25 m aukščio, tašytų 
akmenų staktos ir tokio pat dydžio akmeninė durų sąrama. Vir- 
šum durų sąramos reljefas, kurį sudaro didžiulis pailgas akmuo, 
jo viduryje stovinti tarsi įsmeigta akmeninė kolona ir kolonos 
šonuose piestu stovintys akmeniniai liūtai. Liūtai jau be galvų. 
Matyt, jų turėta metalo (o gal net paauksuotas!) galvas. Pačios 
durys buvo medinės. 

— Tai Mikėnų miesto valstybės ženklas, — aiškina gidė. 

— Didysis pailgas akmuo — aukuras, akmeninė kolona — 
karalius, o liūtai — mikėniečių kariuomenė, — religija, karalius 
ir kariuomenė sukūrė Mikėnų didybę, — priduria. 


Mikėnų karalių kapai 


Liūtų vartai slenksčio neturi. Tai greitai pastebiu, nes ak- 
menų grindinys pernelyg slidus. Kai kurie graikiukai batus ne- 
šasi rankose, basi bėginėja. Bijo paslysti. Gidė skubina mus eiti 
prie karalių kapų. Jie mažoje akropolio šlaito terasoje, po de- 
šinei. Kai kurie kelionės bendrai ieško vietos pavėsyje, nes Grai- 
kijos saulė ne tik šildo, bet ir svilina. Tik kun. Vladas D. Graikijos 
saulės nepaiso. 

Karalių kapų terasa apvali ir aptverta akmenine tvora. Šlima- 
nas aptiko penkis kapus 1876-1877 m., o šeštą kapą metais vė- 
liau aptiko graikas archeologas Stamatakis. Kapai buvo šachtos 
pobūdžio, su devyniolika auksu ir brangakmeniais išpuoštų nu- 
mirėlių: devyni vyrai, aštuonios moterys ir du vaikai. Šlimanas 
buvo įsitikinęs, kad jis surado Agamemnono ir Klitemnestros 
bei šeimos kapus (maždaug iš 1200 m. prieš Kristų). Nūdien, 
naudojantis šiuolaikinėmis datavimo priemonėmis, manoma, 

kad šie karalių kapai nebuvo vienos šeimos kapai, bet liudija 
kelias šimtmečiais ankstesnes karalių šeimas. 

Beje, visas Mikėnų auksas nūdien yra Atėnų muziejuje. Po- 
mirtinė aukso kaukė vis dar tebevadinama Agamemnono kaukę, 


Kas dar nepavargęs, gali lipti aukščiau ... 


Gidė stoviniuoja prie karalių kapų aptvaro. Kelionės bend- 
rai domisi mikėniečiais, Trojos karu, Agamemnonu ir Klitem- 
nestra, Orestu ir Elektra. Pastebėjusi, kad kai kurie nuobo- 
džiauja, sako: 

— Kas dar nepavargęs, gali lipti aukščiau. Ten rasite karalių 
rūmų pamatus. Be to, ten vėsiau, nes vėjukas pučia. Turite pus 
valandį. Grįžkite tiesiai prie autobuso. 

Mikėnų akropolis aukštokas. Į viršūnę veda laipteliai. Iš tik 
rųjų lipant aukštyn darosi vėsiau. Vejuosi kun. Vladą D. Ne 
įkandin, bet neatsilikdamas per toli. Pasiekiame Mikėnų akropo- 
lio 278 m aukščio viršūnę. Karaliaus rūmų asla ir pamatai, kur 
ne kur nuo vėjo linguoja drąsuolė smilga ... Šiaip tik akmenuotu 
Mikėnų viršūnė. Tik vaizdai nepaprasti. Matome ne tik Liūtų 
vartus, ne tik karalių kapų terasą, bet akimis aprėpiame ir visą 
akropolį. Be to, prieš akis visa Argolio lyguma — jos miestai ir 
miesteliai, upeliai, laukai, pievos ir sodai ... Gaila tik, kad nėra 
laiko prisėsti. Nulipti reikia slidžiais akmeniniais laipteliais. 


Žilo ji Mikėnų senovė 


Nūdien Mikėnai — tylus senovės miesto akropolis Argolio 
lygumos šiaurėje. O vis dėlto į kalną, kur kadaise stovėjo karalių 
rūmai, ir į šlaitus su karalių šeimos kapinėmis pro Liūtų vartus 
atskuba vis naujos saulėje įkaitusių turistų grupės. Mikėnų kalno 
rytinį šoną tebesaugo 604 m Zaros kalnas, o šiaurinį — 809 m 
Pranašo Elijo kalnas. Pietų pusėje tebežaliuoja upelių vagomis 

išsidabinusi Argolio lyguma. Pats vidurdienis. Dangus mėlynas, 
be jokio debesėlio. Lyguma kaip ant delno. Nuo Mikėnų seno- 
vės miesto griuvėsių ant kalno akys pasiekia ne tik Argos miestą, 
bet ir Argolio įlanką. Lipdamas žemyn nuo kalno, matau ne 
tik aplinką, bet ir dešimtis autobusų, atvežusių turistus. Auto- 
busai iš daugelio Europos kraštų. 

Kai Apaštalas Paulius atėjo į netolimą Korintą su Žinia apie 
Kristų, Mikėnai jau buvo sunaikinti. Vargu ar jis domėjosi graikų 
senove. Bet Mikėnų senovė masino graikų pasakorius, istorikus 
ir dramaturgus. Mikėnai nesiliauja ir mane masinti. Dėl ko? Iš 
dalies dėl vardo "Mikėnai"! Juk taip lietuviškai skamba ... 

Grįžtame prie autobuso niekur neuždelsdami. Gidė jau su- 
grįžusi ir malšina troškulį. Užklausiu ją apie Mikėnų ryšį su 
Kretos salos Mino kultūra ir žemyno achajais. 

— Ar tave domina tokia žila Graikijos senovė? — atsako. 

— Ne tiek senovė, kiek graikų tautos ištakos, — paaiškinu. 

Mūsų gidė žininga ir paslaugi. Ji tiksliai cituoja ne tik Ho- 
merą, bet ir Herodotą, ir Tukididą, ir Pausaniją ... Mikėniečiai 
atėjo į Graikiją iš šiaurės ar iš šiaurės rytų maždaug apie 2000 
m. prieš Kristų ir išstūmė, rodos, be smurto civilizaciją, gyvavusią 
maždaug nuo 4000 m. prieš Kristų. Mikėniečiai buvo graikiškai 
kalbantys indoeuropiečiai, guvūs keramikai, metalų apdirbėjai 
ir statybininkai. 

Gidė klausia: 

— Ar pažįsti Kretos. salos kultūrą? 

— Esu buvęs Kretoje, — atsakau. 

— Mikėniečiai išplėtojo prekybą su Kreta. Užtat Mino kul- 
tūra darė didelę įtaką ir skatino pažangą. Mikėniečiai buvo ne- 
paprastai imlūs: Mikėnai tapo vienu didžiausių antikinio 
pasaulio centrų, — toliau aiškina gidė. 

— Ar Graikijos istorikai turi tikslių duomenų apie mikė- 
niečių ir Mino kultūros santykius tarp 1600 ir 1400 metų prieš 
Kristų? — klausiu. 

— Ne! 

— Bet tais šimtmečiais, — tęsia gidė, — Viduržemio jūros 
salos varžėsi su žemyno gyventojais, kas ką sau pavaldžiais pa 
darys. Apie 1400 metus prieš Kristų, žemės drebėjimui sunaiki 
nus Knosą, Mikėnai gavo viršų ir didumą Kretos kultūrinio krai 
čio perkėlė į žemyną. Paskui per du šimtmečius vyravo mikė- 
niečių prekybinė imperija ir kultūrinė įtaka, kol dorėnai atnešė 
nuosmukį visai Graikijai XII amžiuje prieš Kristų ... O kas tie 
dorėnai? Ūmai autobuso vairuotojas paskelbia, kad jau laikas 
pajudėti. Gidė skuba aiškinti, jog Mikėnų lankymo dar nebai 
gėme, — sustosime pamatyti Atrėjo lobio. Gidė man pažada, 
kad apie dorėnus dar pasikalbėsime. 


Prie Atrėjo iždo 


— Atrėjo iždas, — aiškina gidė, — yra įspūdingas kapas — 
požeminis mauzoliejus, pastatytas po kalva, ant kurios kadaise 
gyveno paprasti mikėniečiai. Atrėjo iždas vadinamas ir Aga 
memnono kapu. 

Kelionė nuo Mikėnų akropolio į Atrėjo iždą trumpa, vos 
400 m. Nūdien graikai savo senovės vietas aptveria, padirba 
tvoroje vartus ir pastato sargą mokesčio už įėjimą rinkti. 

Atrėjo iždas — kalvos šlaite iškastas apskritas kapas. Įspūdin- 
gas savo architektūra. Į kapą veda takas tašytų akmenų sienomis. 
Akmenys masyvūs. Ir durys į kapą masyvios, savo išvaizda prime: 
na akropolio Liūtų vartus. Tik liūtų vietoje juoduoja skylė. Gidė 
tvirtina, kad durys esančios penkių su puse metro aukščio, 0 
durų sąramos akmuo — 8 m ir sveriąs 120 tonų. Atėnų muziejuje 
mačiau dvi žalias marmuro kolonas — Atrėjo iždo durų kolo 
nų reprodukcijas. Įėjus dėmesį patraukia senoviško bičių avilio 
išvaizdos kupolas. Žinoma, esi apskritame keturiolikos su puse 
metro skersmens avilyje, kuris turi 13 metrų skliautą viduje. 
Nuožulnios kapo sienos dengtos tašytais akmenimis. Anga šiai 

rinėje kapo pusėje veda į gilų šalutinį urvą. Sienos be papuoša- 
lų — nykios, tik pilki akmenys. Kadaise, pažymi gidė, jos buvo 
išpuoštos bronzinėmis rozetėmis. 

— O kur Atrėjo iždas? — klausia žmonės Kids: 

Gidė visuomet mums cituoja Pausanijo Graikijos aprašymą. 
Ir šį kartą, juo remdamasi, atsako: 

— Kai II amžiuje po Kristaus Pausanijas čia lankėsi, kapas 
jau buvo išplėštas. 


Ką manė mikėniečiai apie mirusiuosius 


Mikėniečiai tikėjo, kad mirusieji gyvena ir po mirties. Miru- 
siojo siela, anot jų, pasilieka žemėje ir rengiasi kelionei į kitą 
pasaulį tol, kol jos kūnas sudūlėja. Būdama šiapus, siela galinti 
reikštis ir net padaryti žalos gyviesiems. Užtat, norint turėti 
mirusįjį savo pusėje arba padėti jam iškeliauti į anapus pasaulį, 
svarbu €są sielai parūpinti, ką mirusysis buvo mėgęs gyvas bū- 
damas. Į kapą būdavo nešami indai su valgiu ir gėralu, puoš- 
menys ir ginklai — daiktai, kurie buvo laikomi kapo gėrybėmis. 
Kai kape likdavo tik mirusiojo kaulai, buvo tikima, kad siela 
jau pabaigė savo kelionę ir pasiekė kitą pasaulį. Todėl ji nebetu- 
rėjo ryšio su gyvenimu, nebegalėjo reikštis ar padaryti žalos gy- 
viesiems. Mikėniečiai negerbė nei seniai mirusiųjų kaulų, nei 
jiems skirtų kapo gėrybių. Kaulus sumesdavo bet kur į kampą, 
kai tik reikėjo kape laidoti naują kūną. Atrėjo iždo Agamem- 
nono kape kaulų neregėti. Matyt, buvo tikima, kad garbingi 
asmenys, turėję svarbią vietą gyvenime, nenustoja bendravę su 
gyvaisiais net tada, kai jų kūnai sudūlėja. Turbūt dėl to ir buvo 
statomi tokie įspūdingi požeminiai mauzoliejai giliai kalvų šlai- 
tuose. 

Mikėniečių keliais į Nauflioną 


Geras gidas pasako iš anksto, kas bus daroma. Mūsų gidė 
turi patirties. Ji visada pasako, kas planuojama. Be to, primeną, 
kad jau vėluojamės, betgi garantuoja, kad vis dėlto mūsų laukia 
vėlyvi pietūs bei kambarys Naufliono Amalijos viešbutyje. Pail 
sėję, sako, užsuksime į Epidauro kurortą vakaronei. 

Autobusas negrįžta į vieškelį, bet leidžiasi Naufliono link 
senu mikėniečių keliu. Jis siauras, bet neduobėtas. Turiu progos 
susipažinti su senovės, o ypač Trojos karo, Mikėnų žymūnais — 
Atrėju, Agamemnonu, Klitemnestra. 


Mikėnų šalies padavimai 


Legendinis Mikėnų įkūrėjas buvo Persėjas, Dzeuso ir Danz 
jės sūnus. Bet didvyris, kurio vardas buvo susietas su Homero 
Mikėnais — aukso miestu — ir Trojos karu, buvo Agamemnonas, 
Mat dėl Agamemnono ir jo šeimą ištikusių nelaimių Mikėnų var 
das garsėjo Graikijos istorijoje — Homero ir Eschilo raštuose. 

Pasak padavimų, Persėjas įkūrė Mikėnus — miestą ant kalno 
su kiklopinėmis sienomis, panaudodamas kiklopų, vienaakių 
milžinų, jėgą. Pausanijas teigia, jog Persėjas savo miestą pavad: 
no Mikėnais arba dėl to, kad toje vietoje iškrito iš jo kalavijo 
kniedė, — graikiškai “mykis", — laikiusi jo kalvijo ašmenis, arba 
dėl to, kad jis, pasilenkęs išrauti grybo, — graikiškai irgi "my 
kis“, — troškuliui numalšinti, aptiko gaivaus vandens šaltinį. 
Persėjo palikuonys, pasakoja Mikėnų šalies padavimai, jame vieš 
patavo bent per tris kartas. Paskutinis jo dinastijos karalius buvo 
Euristėjas — karalius, kuris įsakė Herakliui imtis garsiųjų žygių. 
Euristėjas žuvo mūšyje su Heraklio palikuonimis, nepalikdamas 
įpėdinio. Tada mikėniečiai paskelbė savo karaliumi Atrėją, skir 
tingos šeimos vyrą. Čia mikėniečių padavimas apsigaubia tragedi- 
jos skraiste. Mat ir Atrėjo brolis Tiestas norėjo atsisėsti į Mikėnų 

karaliaus sostą. Be to, Tiestas slapta mylėjosi su Atrėjo žmona. 
Tragedija prasidėjo Atrėjo sukviestais “Tiesto pietumis", kai jis 
pavaišino savo brolį Tiestą jo vaikų mėsa. 

Prakeikimas, kurį Tiestas metė broliui už šį baisų nusikal- 
timą, lydėjo Atrėją ir jo palikuonis. Vis pasak Mikėnų padavimų, 
Agamemnonas buvo Atrėjo įpėdinis, atsisėdo į Mikėnų karaliaus 
sostą maždaug 1220 m. prieš Kristų, o jo brolis Menelajas vieš- 
patavo Spartoje. Paris ir Elena, Menelajo žmona, susimylėjo ir 
slapta pabėgo. Dėl to kilo Trojos karas. Agamemnonas buvo 
visų graikų miestų valstybių išrinktas vadovauti žygiui prieš Tro- 
ją. Stengdamasis suburti graikų laivyną kariuomenei perkelti 
per jūrą, jis paaukojo dievams savo dukters Ifigenijos gyvybę. 

Ir dar ne viskas. Praėjus dešimčiai metų, Agamemnono 
žmona Klitemnestra jam atkeršijo už Ifigenijos mirtį. Kai po 
Trojos sunaikinimo Agamemnonas sugrįžo į Mikėnus, Klitem- 
nestra, savo meilužio Egisto padedama, vyrą nužudė. O praėjus 
aštuoneriems metams, Agamemnono sūnus Orestas nužudė sa- 
vo motiną ir jos meilužį. Netrukus patys Mikėnai buvo dorėnų 
sunaikinti. 

Mikėnų padavimai neturi mūsų Dainavos šalies padavimų 
lyrikos. Jie pernelyg audringi. 


Dorėnai buvo šiurkštūs, bet veržlūs 


Graikams buvo būdinga apgaubti legendomis ir mitais ne 
tik gamtos reiškinius, bet ir gyvenimo bei istorijos įvykius. Do- 
rėnai, kaip ir mikėniečiai, buvo seni Graikijos ateiviai ir gyveno 
Epiro kalnų srityje, šiuolaikinėje šiaurės vakarų Makedonijoje. 
Jie išsijudino keltis per centrinę Graikiją į Peloponesą tarp 
1100-950 m. prieš Kristų, nugalėdami achajus ir mikėniečius. 
Dorėnai buvo šiurkštūs, bet veržiūs. Trumpu laiku uždėjo savo 
leteną ant Kretos ir įsteigė nausėdijas Italijoje, Sicilijoje ir Ma- 
žojoje Azijoje. 

Dorėnų kilnojimasis suardė ankstyvesnę graikų kultūrą ir 
vedė į nuosmukio laikotarpį. Betgi, nors dorėnų kultūrinis lygis 
ir buvo žemesnis už achajų ir mikėniečių, ilgainiui jie daug 
kuo prisidėjo prie graikų dramos, poezijos, skulptūros tobulėji 
mo, ypač pagarsėjo didžiuliais statiniais iš akmenų. Tai buvo 
dorėnų architektūros užuomazga, kuri pasiekė savo apogėjų 
Atėnų akropolyje — Partenono ir Propilajos vartų statyboje. 


Eschilas ir Mikėnų Orestėja 


Eschilas buvo atėnietis poetas dramaturgas (525-456 m. 
prieš Kristų). Jis yra dramaturgų trejeto pirmūnas — Sofoklio 
ir Euripido pirmtakas. Sakoma, žmogus — stilius. Eschilo kaip 
žmogaus stilių sukūrė pats audringas gyvenimas. Persų karų 
dalyvis — Maratono ir Salamino mūšių kareivis — blaškėsi po 
Siciliją, gyveno karalių rūmuose ... Mirė ne Graikijoje tarp s2 
vųjų, bet Sicilijoje tarp svetimųjų. Stebina jo kūrybinga plunks 
na: parašė bent 90 dramų ir laimėjo net 13 premijų Dioniso 
festivaliuose! Septynetas jo dramų pasiekė mus be jokių sutrum: 
pinimų. Nūdien dauguma graikų raštijos tyrinėtojų laiko Eschilą 
tragedijos žanro kūrėju. Mat anksčiau tragedija buvo tik dialogas 
tarp choro ir vieno veikėjo — pernelyg ribota dramos forma, 
Eschilas pridėjo antrą veikėją. Jo tragedijų scenoje tuo pačiu 
metu reiškiasi du veikėjai ir choras. Eschilas pradėjo aprengti 
veikėjus jų vaidmeniui tinkamais drabužiais, dekoruoti sceną 
ir įvedė statistus. Būdamas nepaprastai jautrios širdies poetas 
ir jausdamas didžiulę pagarbą žmogui Likimo glėbyje, Eschilas 
padarė atėniškąją tragediją meniškesnę ir pereinančią iš buitiės 
į susimąstymą apie žmogaus būtį. Choro lyrika jo dramose yra 
priemonė veikėjų veiksmų etinei vertei aptarti ir būdas dramai 
vesti į jos atomazgą. Eschilo tragiškoji poezija laikoma viena 
iškiliausių žmonijos kūrinių. 

Orestėja — Mikėnų karaliaus Atrėjo dvaro istorija. Tai trys 

- paskutinės Eschilo tragedijos. Už šią trilogiją poetas laimėjo 
pirmąją premiją 458 m. Dioniso festivalyje. Čia Eschilas, sek- 
damas Sofokliu, įveda tris veikėjus scenoje. Dėl akiračių platumo, 
meninio siužeto sudėtingumo, teminių gelmių — kančios reikš- 
mė žmogaus gyvenime ir teisingumo prasmė — trilogija masino 
senovėje graikus eiti į teatrą, masina ir nūdien universitetų stu- 
dentus, jaunus ir senus Orestėją skaityti. Orestėjos trilogijos fonas 
yra Trojos karas — istorinis įvykis. Achajų kilnojimasis sukūrė 
graikų nausėdijas Mažojoje Azijoje. Viena jų buvo Troja prie 
Helesponto — Dardanelų sąsiaurio. Homero Iliada pasakoja 
apie graikų žygį prieš Troją, apipindama istorinį įvykį legendo- 
mis ir pagražinimais, kuriuos sukūrė pasakcriai per šimtmečius. 

Pelėjas, graikų didvyris, Achilo tėvas, tuokiasi su jūrų deive 
Tetide (Tetis). Į vestuves pakviečiami visi dievai, išskyrus Eridę 
(Eris) — deivę Nesantaiką. Įpykusi ji įmeta svečiams obuolį su 
įrašu “Gražiausiajai". Dzeusas, nenorėdamas įžeisti savo žmonos 
Heros ir savo dukterų Atėnės ir Afroditės, paskiria Trojos kara- 
liaus sūnų Parį grožio varžybų teisėju. Hera, stengdamasi paveik- 
ti jo sprendimą savo labui, siūlo jam turtus ir valdžią, Atėnė — 
didvyrio garbę karuose, o Afroditė — gražiausią moterį pasauly- 
je. Paris paskiria obuolį Afroditei. Gražiausioji moteris pasaulyje 
buvo Elena, Spartos karaliaus Menelajo žmona. Afroditės pa- 
dedamas, Paris nukeliauja į Spartą ir po svetingų vaišių Mene- 
lajo dvare, pabėga su Elena į Troją. 

Elena, prieš ištekėdama už Menelajo, buvo turėjusi visą būrį 
garbintojų. Jie visi buvo prisiekę vienas kitam kovoti, jei prireiks, 
užjos santuoką su pasirinktuoju garbintojų. Todėl jie surengia 
karo žygį prieš Troją, norėdami atgauti Eleną ir nubausti Troją. 
Žygiui vadovauti paskiriamas Mikėnų karalius Agamemnonas 
vyresnysis Menelajo brolis. 

Orestėjos tragedijos siužetas 


Autobuse tylu. Tik motoras dūzgia. Keleiviai snūduriuoja. 
Pirmoji išvykos diena. Vėluojamės pietums. Ginuosi nuo alkio 
vartydamas Orestėją. 

Agamemnonas, graikų kariuomenės vadas, prieš išplaukda- 
mas į Troją, paaukoja dievams ant aukuro savo dukterį Ifigeniją. 
Klitemnestra to jam negali atleisti. Karui tęsiantis dešimt metų, 
ji tampa slapta Tiesto sūnaus Egisto meiluže. Vengdama sūnaus 
Oresto priekaištų dėl savo meilės ryšių, sūnų išsiunčia pas Foki- 
dės (Focis) karalių ir susitaria su Egistu nužudyti Agamemnoną. 

Skaitau įžangą. Ji keliais brūkšniais nupiešia tragedijos užuo- 
mazgą. Naktis. Ant Agamemnono rūmų stogo budi sargybinis. 
Ten jį prieš daug mėnesių pastatė Klitemnestra, kad stebėtų, 
kada bus duotas ugnies signalas apie Trojos karo pabaigą. Staiga 
pasirodo signalinė ugnis. Sargybinis nudžiunga. Bet jį apima 
baiminga nuojauta. 

Įžengia choras. Meldžiasi Dzeusui, kuris baudžia žmones 
už nusižengimus, bet moko išminties per kančią. Ifigenija buvo 
paaukota, nors ir maldavo širdį veriančiais žodžiais savo tėvą 
Agamemnoną to nedaryti. Teisingumas reikalauja bausmės, bet 
išmintis ateina per kančią. 

Klitemnestra paskelbia Trojos sunaikinimą. Ji pasakoja apie 
Trojos gyventojų vargus ir jautriai primena, kad pergalingų 
didvyrių grįžimas sklidinas pavojų. 

Praslenka keletas dienų. Grįžta Agamemnonas karo vežime. 
Choras jį džiugiai sveikina. Agamemnonas dėkoja dievams ir 
pažada, kad jis pagerins Mikėnų būklę. Klitemnestra begėdiškai 
pareiškia jam savo meilę ir paaiškina, esą Orestas išsiųstas iš 
namų, kad būtų saugus. Agamemnoną kviečia į rūmus. Nusiavęs 
sandalus, jis žengia į savo namus. Choras džiaugiasi Agamem- 
nono grįžimu, bet kartu dejuoja dėl slypinčių pavojų. 

Staiga pasigirsta Agamemnono mirties šauksmas. Choras 

trenkte pritrenktas. Dabar Klitemnestra, laikydama kruviną kirvį 
rankoje, parodo savo tikrąjį veidą. Ji aistringai išskaičiuoja prie- 
žastis, dėl kurių nužudė Agamemnoną; Ifigenijos kruvina auka, 
jos meilė Egistui, Agamemnono neištikimybė jai ir šeimos pra- 
keikimas. Choras pranašauja, kad žmogžudystė susilauks baus- 
mės; viliasi, kad Orestas atkeršys piktadariams. 

Praslenka keletas metų. Orestas slapta sugrįžta į Mikėnus 
su draugu, nes Apolonas jam įsakė atkeršyti už tėvo nužudymą. 
Orestas padeda savo plaukų garbaną ant Agamemnono kapo. 
Jiedviem pasitraukus nuo kapo, pasirodo gedulingos eitynės — 
choras su Oresto seserimi Elektra. Tai daryti jiems buvo įsakiusi 
Klitemnestra, nes ją kankina blogi sapnai. Choras gieda raudą, 
Agamemnono siela pyksta, Klitemnestra negali užmigti. Choras 
buvo pasiųstas nuraminti Agamemnono sielos. Už žmogžudystę 
turi būti atkeršyta, nes to reikalauja teisingumas. Toks nusikalti- 
mas negali likti nenubaustas. 

Jaunutė Elektra, sumišusi ir nuliūdusi, nenori prašyti pagal- 
bos savo motinai. Choro skatinama, ji meldžiasi už Oresto su- 
grįžimą ir kerštą. Chorui giedant raudą, Elektra atranda plaukų 
garbaną ant kapo. Plaukai panašūs į jos plaukus, ji įtaria, kad 
Orestas sugrįžo. Jos įtarimas pasitvirtina, kai pastebi pėdsakus, 
panašius į savo. Iš už kampo ateina Orestas. Seniai atskirtieji 
brolis ir sesuo jautriai pasisveikina. Abu prašo Dzeuso globos. 
Orestas papasakoja Elektrai, kaip Apolonas jam įsakė imtis kerš- 
to prieš jų motiną ir Egistą. Choras, Orestas ir Elektra, klūpo- 
dami prie Agamemnono kapo, gieda raudą, pasikeičia minti- 
mis apie jo garsą ir didybę, prisiekia kerštą. Orestas apsispren- 
džia, o Elektra lyg atsinaujina. Choras pasakoja, kad Klitemnestrą 
kankina blogi sapnai. Orestas paskelbia savo planą nužudyti 
Klitemnestrą ir Egistą. 

Orestas su draugu persirengę beldžiasi į rūmų duris, prašy- 
dami užeigos. Pasirodo Klitemnestra, Elektros lydima, ir pa- 
kviečia juos į vidų. Orestas tvirtina, kad jie atėjo iš Fokidės (Fo- 

cis) pranešti apie Oresto mirtį. Klitemnestra džiūgauja, bet 
stengiasi paslėpti savo jausmus. Tuojau pat pasiunčia savo seną 
auklę pašaukti Egistą. Choras pataria auklei pasakyti Egistui, 
kad ateitų be asmens sargybinio. Choras prašo dievų, kad Oresto 
planas baigtųsi sėkmingai: jokio pasigailėjimo Klitemnestrai ir 
Egistui. 

Egistas ateina, abejodamas dėl Oresto mirties. Pasigirsta 
mirties šauksmas. Tarnas praneša Klitemnestrai apie Egisto 
mirtį. Kai Orestas su draugu vėl pasirodo pas Klitemnestrą, ji 
maldauja pasigailėjimo. Orestas svyruoja, bet jo draugas prime- 
na jam griežtą Apolono įsakymą. Tada jis tampa negailestingas, 
nutempia ją prie Egisto kūno ir ten nužudo. Choras gieda, kad 
teisingumas įvykdytas. 

Atsidaro rūmų durys. Egisto ir Klitemnestros lavonai guli 
ant guolio, apdengti skraiste, kurią Agamemnonas vilkėjo mir- 
ties valandą. Orestas eina iš proto, nors ir kartoja, kad Apolonas 
įsakė jam tai padaryti. Pamišimo apimtas, jis regi furijas, pasiren- 
gusias jį persekioti. 

Pamišęs Orestas, furijų persekiojamas, ieško prieglobsčio 
pas Apoloną Delfų šventykloje. Apolono kunigė, stovėdama 
prieš Delfų šventyklą, meldžiasi šventyklos dievams. Įeina į šven- 
tyklą, bet tuojau pat, siaubo apimta, išbėga, nes viduje ji pamatė 
prie aukuro kruviną Orestą ir miegančias furijas. 

Apolonas pažada Orestui jo niekad neapleisti. Jis sugėdina 
furijas ir pamoko Orestą eiti į Atėnus ieškoti Atėnės pagalbos, 
kad išsigelbėtų nuo furijų. Hermis išveda Orestą, o Klitemnes 
tros siela pasirodo ir priekaištauja furijoms už apsileidimą. 

Furijų choras apgailestauja dėl Oresto pabėgimo, priekaiš 
tauja Apolonui ir pažada, kad Orestui pabėgti neleis. Apolonas 
išvaro furijas iš šventyklos, o jos teisinasi, įspėdamos Apoloną, 
kad jis gina žmogų, nužudžiusį savo motiną. Apolonas furijoms 
atsako, kad Klitemmnestra buvo verta mirties, nes nužudė 5370 
vyrą. 

Toliau veiksmas vyksta Atėnuose. Orestas glaudžiasi prie 
Atėnės statulos priešais jos šventyklą ir prašo jį išgelbėti. 
Pasirodo furijų choras, pastebi Orestą ir prisiekia jam atkeršyti. 
Orestas vėl maldauja Atėnę jam padėti, teigdamas, kad jis jau 
gana kentėjo už savo nusikaltimą. Furijos primena savo pareigą 
bausti už žmogžudystę, skundžiasi dėl Apolono trukdymų joms 
atlikti Likimo duotą pareigą. Pasirodo Atėnė ir sužino iš furijų, 
kad Orestas nužudė savo motiną. Orestas prisipažįsta, bet teigia, 
kad nužudė Klitemnestrą Apolono įsakymu. Atėnė nuspren- 
džia, kad abi pusės turi teisybės ir bylą reikia spręsti teisme. 

Atėnė atveda dvylika Atėnų piliečių, kurie sudaro prisie- 
kusiųjų teismą. Apolonas yra Oresto gynėjas, o furijos — kaltin- 
tojos. Orestas prisipažįsta nužudęs motiną Apolono įsakymu. 
O pastarasis gina Orestą, pareikšdamas, kad jo įsakymas, duotas 
Orestui, turėjo Dzeuso pritarimą. Kyla ginčas: kas labiau nusi- 
kalsta — ar žmona, nužudydama vyrą, ar sūnus, nužudydamas 
motiną? Atėnė įpareigoja prisiekusiųjų teismą nuspręsti. Prisie- 
kusiųjų teismas pasidalija: šeši prieš šešis! Atėnė nusprendžia 
balsuodama Orestą išteisinti. Orestas dėkoja su džiaugsmu Atė- 
nei ir pažada amžiną draugystę Atėnams. 

Furijų choras ima dejuoti, bet Atėnė jas nuramina, sakyda- 
ma, kad Dzeusas ir jo teisingumas paėmė viršų, ir pažadėdama 
joms naujus namus ir didelę pagarbą Atėnuose. Atėnė jas per- 
kalba ir duoda joms naują vardą eumenidės (Eumenides) — 
gerosios. 


Naufliono uoste prie Argolio įlankos 


Orestėja, akimis perbėgta mikėniečių šalyje, daro stiprų įspū- 
dį. Pikta sukelia pikta, nusikaltimas gimdo kitą nusikaltimą, 
kerštas veda į kerštą ... Nekaltieji kenčia su kaltaisiais. Kančia 
moko žmones išminties. Šiurkšti jėga ir kerštas negydo žmogaus; 
visuomenę gydo išmintis ir pasigailėjimas. 

Pietūs mums paruošti valgykloje prie Naufliono uosto. Esame 
laukiami ... Vietų apstu. Radę stalą dviem, atsisėdame pietų at: 
gaivai. Vėjukas nuo įlankos, malonus valgių kvapas ir kalbų miš: 
nys, — kiekvienas stalas kalba savo kalba, — duoda pirmiesiems 
pietums kelionėje po klasikinę Graikiją perdėm savitą foną. 

Nautlionas — nedidelis miestas su senu uostu, kurį kadaise 
buvo įsitaisę finikiečiai, o dabar juo naudojasi turistų jachtos 
ir burlaiviai. Atokiau nuo krašto matyti maža Burdzi salelė su 
venecijiečių statyta pilimi. Venecijiečiai pilį statė uostui ginti, 
turkai ją pavertė mirčiai pasmerktųjų kalėjimu, o nūdien ten 
yra puikus viešbutis turistams. Uosto pietryčių šone dunkso 
Gidė juokauja ir ragina lipti. Sako, yra laiptai su 857 pakopomis! 

Nauflionas buvo pirmoji laisvos Graikijos sostinė. Kovos 
Graikiją. 1821 m. graikai pradėjo kovą už laisvę. 

Šilalės gimnazijoje pasaulinės literatūros pamokose mokyt. 
Kostas Doveika buvo mus, gimnazistus, supažindinęs su anglų 
rašytoju Baironu, graikų laisvės kovų dalyviu. Graikai ir nūdien 
juo didžiuojasi ir daugelyje vietų tai primena paminklinėmis 
lentelėmis. Tokią lentelę turi ir Nauflionas. Važiuojant per Nauf 
lioną, gidė pasakoja apie 1830 metus, — Graikija tapo savivaldi 
karalystė, kurios soste sėdėjo princas Otonas iš Bavarijos. “At 
siuntė mums karalių vokietį", — baigia gidė pasakojimą apie 
Nauflioną. 


Pakeliui į Epidauro teatrą ... 


Į teatrą einama, o mes važiuojame. Epidauras (Epidaurus) 
laikomas “hieron" — šventa vieta. Mat čia buvo garbinamas 
sveikatos dievas Asklepijas. Kelias į Epidaurą vingiuoja per 
Argolio kalnus. Gamtovaizdis pernelyg vienodas. Kuklių mede: 
lių ir krūmokšnių šaknys kalnus pavertė kalvomis. Drąsi augme 

nija dirbasi sau dirvožemį iš uolienos. 

Nuo Naufliono į Epidaurą kelias trumpas. Po gero pusvalan- 
džio autobusas įsuka į Asklepijo šventovę pušų slėnyje tarp Ky- 
nortijo ir Titijono kalnų. Gidė mums primena, kad nūdien ci- 
nama į teatrą gražiai laiko praleisti, o anuomet į Epidaurą eida- 
vo ne tik teatro mėgėjai, bet ir atletai, muzikai, poetai, ne tik 
sveiki žmonės, bet ir ligoniai, luoši ir raiši dalyvauti Asklepijo 
garbei skirtosc varžybosc. 

Vėlyva popietė. Jokio vėjuko. Pušų sakų kvapas ragina plau- 
čius giliai kvėpuoti. Gidės aiškinimo klausydamics, einame lan- 
kyti šventos vietos, turinčios teatrą, šventyklą ir sporto stadioną. 


Istorija — tautos saviprata 


Istorija nėra nuogi įvykiai, bet asmeninė ir tautinė žmonių 
saviprata. Graikija stebina pasaulį savo spalvinga saviprata. Isto- 
rinę graikų savipratą amžių tėkmėje kūrė įvairios kariaunos iš 
Peloponeso, iš Kretos, iš Kikladų salyno, iš Europos šiaurės ry- 
tų... Jų savipratai būdinga ne tiek chronologija, kiek geografija. 
Graikai išaukština Atėnus, Mikėnus, Epidaurą ... gyvai apie juos 
pasakodami. Atrodo, kad graikui ne tiek svarbu, “kada čia" kas 
nors įvyko, bet “kas čia" įvyko. Graikams rūpi įvykių prasmė, 
nės prasmingumas žmones suburia ir vienija. Todėl prasmingi 
įvykiai ir pasakojami. Homero //iada ir Odisėja yra šauni graikų 
tautinės savipratos išraiška. 

Vien susitikimas su kitu žmogumi gali būti prasmingas, sa- 
ko graikas, nes draugystė prasideda susitikimu. Vyro ir moters 
susitikimas gali suburti į šeimą, kurioje du žmonės ryžtasi kurti 
sau ateitį per kūdikį. Prasmingi įvykiai suburia genus, tautelės, 
tautas. Nenuostabu, kad graikų istorija yra jų tautinės savipratos 
stuburas, spalvingai aptartas legendose ir mituose. Graikijoje 
sutinki ne tik žmones, bet ir legendų bei mitų jėgą. 

Pas sveikatos dievą Asklepiją 


Epidauras — garsiausia sveikatos dievo Asklepijo šventovė- 
gydykla. Čia kadaise buvo rūpinamasi šventąja gyvate. Mat gyvatė 
senovės graikų išminties buvo laikoma jungtimi tarp gyvų ir 
mirusių, galinti gyventi ir virš žemės, ir po žeme. Be to, gyvatė 
savo nuodais gali išgydyti ir atnešti mirtį. Ir dabar gyvatė, apsi 
vyniojusi apie Asklepijo lazdą, reikliai tebežiūri į lankytojus. 

Anot Homero, Asklepijas buvo garsus gydytojas, o Hesiodui 
jis buvo pernelyg legendinė asmenybė. Hesiodas pasakoja, kad 
Asklepijas buvo Apolono ir Koronės sūnus. Būdama nėščia, Ko- 
ronė tapo neištikima Apolonui. Žinią apie jos neištikimybę 
Apolonui atnešė varnas. Išgirdęs apie nedorą savo mylimosios 
elgesį, jis taip įširdo, kad ėmė ir prakeikė žinią atnešusį varną. 
Nuo to laiko visos varnos yra juodos! O Koronę nužudė Arte- 
midė, Apolono sesuo. Bet Apolonas savo sūnų Asklepiją išgelbė- 
jo nuo mirties ant laidotuvių laužo ir nunešė jį ant Peliono 
kalno pas kentaurą Chironą, kad jį užaugintų. Pasak Hesiodo, 
Asklepijas išmoko iš Chirono rinkti ir panaudoti žoles ligoms 
gydyti. Ir vėl bėda! Asklepijas savo stebuklinga gydymo išminti 
mi, ypač galia atgaivinti mirusiuosius, užgavo Dzeusą. Šis jį mir 
tinai užgožė žaibu! Atrodo, kad Asklepiją imta garbinti prie jo 
kapo. Būdinga, jog bent iš pradžių jo garbinimas buvo susietas 
su gyvate. Gyvatė tapo nuolatine Asklepijo palydove ir įvaiz 
džiu. Ir nūdien medicina ir medikai tebenaudoja Asklepijo gy 
vatės simbolį. Pirmoji sveikatos dievo Asklepijo šventovė buvo 
įkurta ne Peloponese, bet kažkur Tesalijoje — Graikijos šiaurėje. 
Kada Asklepijo kultas išstūmė iš Epidauro Asklepijo tėvo Apo- 
lono garbinimą, irgi nėra žinoma. 

Gidė iš legendų ir mitų pereina prie dalykiškos istorijos. 

— Istorija liudija, — ji rimtai pabrėžia, — kad anksti klasi- 
kiniame amžiuje Asklepijo garbinimas ėmė plisti Atikoje, Pelo- 
ponese ir Egėjo salose. Turbūt tai įvyko dėl epidemijų, kurios 

siautė Graikijos miestuose V amžiuje prieš Kristų. 

Kelionės bendrai sveikatos dievu domisi. Vieni sakosi buvę 
Pergame, Turkijoje. Ir ten yra Asklepijo šventovė gydykla. Mudu 
su kun. Vladu Delinikaičiu prisimename Asklepijo statulą Pinčio 
parko ežerėlyje Romoje. Kai III a. prieš Kristų Romą nusiaubė 
baisi epidemija, Sibilės patarti, romėnai parsinešė sau iš Epi- 
dauro dievą Asklepiją su gyvate ant lazdos. 

— Dabar, — sako gidė, — turime skubėti ... Šiaip ar taip, — 
vesdama toliau ji tęsia, — Asklepijo šventovė gydykla, ant kurios 
griuvėsių dabar stovime, buvo pastatyta IV-III amžiuje prieš 
Kristų. 

Šventovės, gydyklos centre galima atpažinti mažo šventna- 
mio pamatus ir aslą su įdubomis kolonoms. Aplinkui įvairūs 
gydyklos pastatų likučiai, — viešbučių, stoginių, maudyklų, sta- 
diono, teatro ... Svečiams skirtas “viešbutis", rodos, buvo di- 
dokas. Gidė teigia, kad jis turėjęs bent 160 kambarių ir buvęs 
dviaukštis. Stebina maudyklos, stadionas ir milžiniškas amfi- 
teatras kalno šlaite. Dievo Asklepijo gydykla gydė žmones šven- 
tove, stadionu ir teatru ... 


Kaip buvo gydoma Asklepijo zydykloje 


Epidauro šventovė gydykla nebuvo ligoninė su gydomuoju 
personalu. Priešingai, ji buvo šventa vieta, kurioje kunigai ir jų 
pirma turėdavo apsiplauti šventojo šaltinio vandeniu ir atnašauti 
auką Asklepijui ant aukuro prie šventnamio. Tada jie pasitrauk- 
davo į stogines nakčiai praleisti. Nustatytu laiku, kunigui atlai- 
kius vakaro pamaldas, vienas kunigų padėjėjas pereidavo sto- 
gines ir užgesindavo jau nuo saulėlydžio degančias lempas. 
Šventovė gydykla pasinerdavo šventoje nakties tamsoje. Lau- 

mu ligoniui miegant. 

Pasitaikė atvejų, kada buvo tikimasi, jog Asklepijas išgydys 
stebuklingai, bet dažniausiai buvo tikima, kad jis tik nurodys, 
maudyklomis, sportu, teatru ... Asklepijas padarydavo bevaikos 
moteris nėščiomis, išgydydavo skilvio žaizdas, raupsus, artrilą ... 
Vienas plikagalvis iš Mytilenų padėkos įraše dėkoja Asklepijui 
už plaukus. Ligonis už gydymą turėjo mokėti. Ilgainiui, regis, 
Epidauro kunigija ėmė naudotis mediciniška išmintimi ir įgi- 
džiais. Asklepijo garbinimas gyvavo bent 1ūkstanimetį, nors am- 
žių būvyje šventovė gydykla išsigimė, tapdama apgavikų bei šar- 
latanų lindyne ir prietarų lizdu. Betgi ji buvo ir tikrosios medici 
nos lopšys. Būdinga kad Koso salos medikai draugė si 
medicinos mokslo tėvu Hipokratu didžiavosi sau duodami 
"Asklepiado" titulą. 

Mintimis nuklystu į Lietuvą — Birštoną ir Druskininkus. 
Juk ten žmonės ir šiandien ieško sveikatos? Būtų labai įdomu 
daugiau žinoti apie lietuviškųjų kurortų šventovių ir gydyklų is 
toriją. Prisimenu kelionę į Lurdą ir ligonių tikėjimą bei viltį iš 
gyti. Epidauro gydykla padėjo žmogui susitikti su savimi — "pi 
būti su savimi" malda, sportu, tragedijos spektakliu. Birštonas 
ir Druskininkai, šiuolaikiniai kurortai gydyklos, padeda žmogui 
sulėtėti, pasižvalgyti, pabūti su savimi gaiviame gamtos glėbyje. 
Ligonių tikėjimas ir viltis lankytoją stebina ir tuo, kad Asklepijo 
gydykloje, labiau negu bet kur visus gaubia antgaintinio pi 
saulio artumas. 


Į Epidauro amfiteatrą 


Asklepijo šventovė gydykla pernelyg amžių sunaikinta. Vien 
pamatai, aslos, kolonų gabalai. Tik vaizduote gali bandyt pajus! 
jos senąjį veidą. Visa, kas iš griuvėsių buvo vertinga, perkelu | 
netoliese esantį muziejų. 

Žingsniuojame paskui skubančią gidę teatro link. Pavakario 

vėjukas tyliai šnara alyvmedžiuose, bitės dar tebedūzgia. Ir Grai- 
kijoje bitės darbščios! Keliukas į teatrą eina palci stadioną. 

Stadionas nusidriekęs pailgame slėnyje. Ir jis pailgas — 181 
m ilgio. Slėnio aišlaitėse eilės sėdynių, išskobtų uolienoje ar iš 
akmens ištašytų. Šventovė gydykla kadaise buvo tuneliu sujungta 
su stadionu. Kas ketvirti metai šiame stadione vykdavo asklepei- 
ja — bėgikų, muzikos ir poezijos varžybos. 

Amifiteatras yra už pusės kilometro nuo šventovės gydyklos, 
Kinortijono kalno papėdėje. Gidė, viena atskubėjusi, laukia mū- 
sų prie įėjimo kolonų su bilietais. 

— Tai svarbiausias ir geriausiai išlikęs Epidauro pamink- 
las, — kalba ji, rodydama į amfiteatrą. Ir, ciiuodama senovės 
keliautoją Pausaniją, priduria: 

— Epidauro šventovėje yra teatras, kuris ypač vertas dėme- 
sio. Nors romėnų teatrai savo didybe ir viršija viso pasaulio 
teatrus, nors Megalopolio teatras Arkadijoje ir yra didžiausias, 
tačiau koks architektas drįstų rungtyniauti savo architektūriniais 
įgūdžiais ir išmone su Polikletu (Polykleites) Epidauro amfi- 
teatras yra Polikleto architektūros šedevras! 

Gidė Polikletui nesigaili pagyrimo žodžių. Teatrą sudaro 
scena, vieta orkestrui ir įdubęs pusratis kalno šlaite žiūrovų sė- 
dynėms. Vieta orkestrui yra tobulas 20 m apskritimas. [os centre 
dar tebėra senas Dioniso aukuro — Tymelės pastovas. Teatras 
atsirado iš festivalių Dioniso garbei. Nuoseklu, kad teatro vai- 
dinimas turėjo prasidėti auka teatro dievui Dionisui. Vieta 
orkestrui buvo vieta ir tragedijos ar komedijos spektaklio cho- 
rui. Įdubęs pusratis kalno šlaite labai įspūdingas. Gidė supažin- 
dina su jo matmenimis: 

— Penkiasdešimt penkios marmuro sėdynių eilės įdubu- 
siame pusratyje penkiolikai tūkstančių žiūrovų, nuostabi akusti- 
ka! Auščiausioji sėdynių eilė yra 22 metrais aukščiau negu ap- 
skritoji vieta orkestrui, tarp jos ir vietos orkestrui yra bevcik 60 
metrų tarpas. 

Kelionės bendrai paprašo išbandyti atviro teatro — amfi 
teatro — kalno šlaite akustiką. Bet ne visi nori lipti į amfiteatro 
viršų. Gidė stovi orkestro vietos centre, pasiruošusi mesti drach- 
mą. Lipti pavakario vėsoje malonų. Gidei numetus drachmą, 
jos skambesys atrodo lygiai garsus kaip ir apačioje. 

— Architektas sukūrė šią nuostabią akustiką, — girdžiu, 
aiškina gidė, — įtvirtindamas tuščius puodus po sėdynėmis, 
Puodai buvo atgręžti į vietą, skirtą orkestrui. 

Lipdamas žemyn, veltui bandau surasti puodus po sėdy- 
nėmis! Nuostabioji akustika Epidauro amfiteatre man liko malo- 
ni staigmena. 

Nuostabu, kad šį teatrą atvirame kalno šlaite ir nūdien pri- 
taiko sau tautinis Graikijos teatras. Kaip tik ir šį vakarą žadama 
vaidinti Sofoklio Antigonę. Gidė, plačiai šypsodamasi, sako: 

— Kasmet lakštingalos nutyla, kai Agamemnonas grįžta po 
pergalės iš Trojos! 


Skersai Peloponesą 


— Kalimera! — sveikina mus gidė kitą rytą. 

— Šiandien kirsime Peloponesą, — aiškina su žemėlapiu 
rankoje, — sustosime Tripolyje ir Megalopolyje. Pasiekę Jonijos 
jūrą prie Kiparisijos, leisimės pajūriu į šiaurę iki Olimpijos. 

Vieškelis nuo Argo (Argos) miesto į Tripolį tai priartėja, 
tai nutolsta nuo Peloponeso geležinkelio. Kertame Argolio Ir 
gumą. Kadaise čia būta didžiulių pelkių, o dabar vešlūs laukai 
ir lankos. Senovėje žmonės šias pelkes laikė Bedugne ir įėjimu 
į Hadą — Požemį. Heraklis kažkur čia, prie Lernos šaltinio, 
nugalėjo devyngalvę Hidrą, kuri nuodingu alsavimu užkrėsdavo 
maru visą apylinkę. 

Vieškelis vingių vingiais kyla į Ktenijos (Ktenios) kalnus. 
Vaizdai nuostabūs. Ir akys ryto metą nepavargusios! Matyti Mikė 
nai, Argos, Tirintas (Tiryns). Viena kalnų virtinė atrodo, tarsi 

žmogus ant nugaros gulėtų. 

— Žmonės tuos kalnus vadina mirusiu Agamemnonu, — 
paaiškina gidė. 

Nuo Argolio įlankos pakylame į Ktenijos kalnų perėją — 
555 m. Už jos išnyra dar kita kalnų virtinė. Vėl vingių vingiai. 
Autobusas dejuodamas ir pūškuodamas lipa aukštyn. Pagaliau 
prieš akis Arkadijos (Arkadia) lyguma su Tripoliu, Arkadijos 
provincijos miestu, svarbiu Peloponeso kelių mazgu. Arkadijos 
lyguma — sausos aukštumos. Tik Tripolio miestas pasipuošęs 
žaliuojančiais medžiais. Nuvažiavome tik 62 km, o trukome ko- 
ne dvi valandas. Peloponesas kalvotas, o vieškeliai nesaugūs. 

— Vairuotojui reikia pailsėti, — sustojus prie kavinės po 
medžiais, užjaučia gidė. 

Kelionės bendrai pabyra į visas puses kojų pamiklinti. Sė- 
damės išgerti tirštos graikiškos kavos, kurią turkai “turkiška" 
vadina, 


Sparta ir Peloponeso karai 


Šilalės gimnazijoje iš mokyt. Juozo Mickevičiaus lūpų išgir- 
dau apie graiką istoriką Tukididą ir jo knygą Peloponeso karai. 
Spartą lankiau prieš keletą metų. Tuomet turėjau progos net 
naktį Spartoje praleisti. O dabar, nors Tripolį nuo Spartos ir 
skiria apie 70 km nuotolis, prisimenu Tukidido aprašytų Pelo- 
poneso karų lemtingas grumtynes antikinėje Graikijoje 431- 
404 m. prieš Kristų. Juk šios grumtynės tarp Atėnų ir Spartos 
sužlugdė Atėnus! 

Varžybos tarp Atėnų ir Spartos jau prieš Peloponeso karus, 
nepaisant pernelyg skirtingų interesų, buvo nuožmios ir turėjo 
ilgą istoriją. Atėnų imperijai rūpėjo valdos jūroje: Egėjo jūros 
salos, Galipolio, Bizantijos ir Juodosios jūros nausėdijos. Atėnų 
proveržis į Viduržemio jūros vakarus, prasidėjęs VIII a. prieš 
Kristų, buvo sukūręs net Didžiąją Graikiją Apeninų pusiasalyje 

ir Sicilijos saloje. Atėnai Graikijos pusiasaliu mažai tesirūpino, 
Grūdus jie atsiveždavo iš Trakijos ir savo gausių Juodosios jūros 
nausėdijų. Spartos imperijai rūpėjo valdos graikų žemėje. Jos 
šerdis buvo Peloponesas. Kadangi Korintas ir Tebai buvo Spar. 
tos sąjungininkai, didžiuma Graikijos žemių buvo pavaldžios 
Spartai. 

Betgi daugumas Graikijos miestų, išskyrus Spartą, per keletą 
kartų buvo išgyvenę gyvas varžybas tarp turtuolių — oligarchų 
ir demokratų. Atėnai, Periklio vadovaujami (nuo 445 m. prieš 
Kristų), tapo graikų demokratijos modeliu ir ėmėsi remti demo- 
kratus Graikijos miestuose. Tuo tarpu Sparta, pati būdama 
oligarchija, padėjo oligarchams. Taigi daugumoje miestų, įskai- 
tant ir Atėnus, ėmė reikštis Spartai palankios mažumos. Abi 
imperijos pradėjo braškėti ir svirduliuoti. Atėnai buvo priversti 
trauktis iš savo valdų Didžiojoje Graikijoje ir telktis graikų 
žemėse, o Sparta buvo priversta ginkluotis. Tukididas savo 
veikale Peloponeso karai sako, kad abi imperijos — Atėnai ir 
Sparta — buvo gobšios, baimingos ir ieškojo garbės. Būdinga, 
jog Atėnai turėjo menką sausumos kariuomenę, bet stiprų 
laivyną, o Sparta priešingai — stiprią sausumos kariuomenę, 
bet menką laivyną. Taigi Atėnams nugalėti reikėjo laivyno, o 
Spartai nugalėti — invazijos į Peloponesą su sausumos kariuo- 
mene. Karas prasidėjo, kai Atėnai susikirto su Korintu dėl 
Kerkiros salos. Sparia atskubėjo kariauti Korinto pusėje. 
Prasidėjęs karas tęsėsi kone trisdešimt metų. Ne sykį Sparta 
prašė tartis dėl taikos, bet veltui. Ilgainiui Atėnuose ėmė reikštis 
gausi Spartai palanki grupuotė. Be to, ir persai ieškojo progos 
atsikeršyti Atėnams už savo pralaimėjimus, padėdami Spartai 
susikurti stiprų laivyną. Atėnai buvo nugalėti! Korintas ir Tebai 
norėjo Atėnus sunaikinti, bet Sparta neleido to daryti. Sparta 
davė Atėnams oligarchinę valdžią — Trisdešimt tironų ir likosi 
kuriam laikui pagrindinė galybė Graikijos žemyne. 

Tukididas buvo Atėnų kariuomenės generolas ir savo knygą 

Peloponeso karai rašė pasinėręs įvykių sraute. Įvykius aiškino ne 
likimo įtaka, bet žmogaus prigimties ir elgesio požiūriu. Anot 
jo istorinės patirties, žmogui įgimta vadovautis gyvenime gobšu- 
mu, iš baimės kitus pulti ir ieškoti sau garbės. 

Nūdien net Spartos griuvėsiai yra pernelyg kuklūs ir nedaro 
įspūdžio. Tik mažas muziejus primena, kad Spartą įkūrė iš šiau- 
rės atkilę dorėnai. Apie 820 m. prieš Kristų Likurgas sudarė 
Spartos miesto valstybės teisėtvarką, kuri padėjo jai tapti oligar- 
chine imperija. Persų karų metu Spartos generolas Leonidas su 
savo 300 narsuolių žuvo, gindami Termopilų tarpeklį Tesalijoje. 


Į olimpiadų miestą 


— Kodėl “Tripolis" tripoliu vadinamas? Juk "Tripolis" reiš- 
kia “Trys miestai"? O matome tik vieną? — klausia gidę vienas 
iš kelionės bendrų. 

— Kadaise Tripolio miestą sudarė trys skirtingos miesto 
dalys: centras, arba akropolis, ir du ratai apie centrą. O visus 
tris supo miesto sienos. Taip buvo saugiau gyventi, — aiškina 
gidė. 

Vėl važiuojame. Olimpija (Olympia) — Dzeuso šventovė 
ne ant Olimpo kalno, bet lygumoje, ir vieta, kur 776 m. prieš 
Kristų įvyko pirmoji olimpiada. Kelionė per kalnuotą, bet sausą 
Arkadiją lėta ir migdanti. Merkiasi akys, ima miegas. Vieškelis 
siauras ir vingiuotas, todėl autobusas dažnai turi staiga stabtelti. 
Nors gidė buvo žadėjusi, kad sustosime Megalopolyje “didžiau- 
sio" Graikijos amfiteatro apžiūrėti, bet nesustojame. Matyt, jai 
pagailo miegančiųjų ir nenorėjo jų budinti. Prie Kiparisijos 
(Kyparissia) pasiekiame Jonijos jūrą. Autobuse maloniau — 
pro langus veržiasi nuo jūros tyras, vėsus oras. Pajūryje daug 
žalumos. 

Vietos, kaip ir žmonės, turi savo likimą. Tolimame Graikijos 
užkampyje, vakariniame Peloponeso šone, tarp Alfėjo ir Kladėjo 

upių, yra vieta, tapusi pirmuoju atletų židiniu ir šventu žodžin 
visoje Žemėje. Jos vardas Olimpija (Olympia). 

Pats vidurdienis. Važiuojame Olimpijos gatvėmis. Ne did 
miesčio, bet Graikijos kaimo gatvėmis. Čia, kaip ir Nauflione, 
turistinis viešbutis už “miesto". Net viešbučio vardas toks pat: 
“Amalija". Esame laukiami! Stalai padengti pietums. 


Senieji Olimpijos mitai 


Olimpijos apylinkės žalios, ramios ir patrauklios. Slėnį puo- 
šia platanų ir alyymedžių miškeliai. Nors Apolonas ir ragino 
žmones eiti į kalnuotą Delfų apylinkę, žmonės rinkosi Olimpijos 
lygumėlę apsigyventi, nes ji buvo lengvai pasiekiama ir maloni. 
Jau II tūkstantmetyje prieš Kristų čia žmonės statėsi gyvenvietę. 
Pirmieji Olimpijos gyventojai nepažinojo nei Dzeuso, nei Olim- 
po kalno dievų. Jie garbino Kroną (Kronos) — Laiką. Senasis 
dievas Kronas, Dzeuso tėvas, buvo garbinamas ant kalvos į šiaurę 
nuo Olimpijos. Kalva buvo jam pašvęsta ir nūdien tebevadina 
ma Kronion — “Laiko kalva". 

Olimpijoje buvo garbinamas ir Pelopas (Pelops) — paslap- 
tingas didvyris, davęs savo vardą visam Peloponesui. Dzeuso — 
“žmonių ir dievų tėvo" kultas ilgainiui įsivyravo šventajame 
Olimpijos miškelyje, — jam buvo skiriamos gausios aukos, nors 
ir kiti šešiasdešimt devyni dievai čia turėjo savo aukurus! 


Olimpiada ir olimpinės žaidynės 


Nūdien įprasta olimpiadą sutapatinti su olimpinėmis žaidy 
nėmis, bet šis vardas keliasluoksnis. Graikams olimpiada buvo 
ketverių metų laikotarpis tarp dvejų olimpinių žaidynių. Pagal 
olimpiadas graikai skaičiavo laiką, laikydami jų pradžia 776 m. 
prieš Kristų. Romėnai skaičiavo laiką “Ab Urbe Condita" — 
“Nuo Romos įkūrimo" 754 m. prieš Kristų, o graikai nuo pirmo 

sios olimpiados. Taigi tiek graikai, tiek romėnai laiko skaičiavi- 
mu susidomėjo bemaž tuo pačiu mctu! Olimpinės žaidynės bu- 
vo graikų iškilmės ir sporto varžybos dievo Dzeuso garbei, kurios 
vykdavo kas ketvirti metai. Jose dalyvaudavo visi graikų miestai 
valstybės, jos trukdavo penkias dienas. Pirmąją ir penktąją dieną 
vykdavo iškilmingos eitynės, aukų nešimas ir apeigos, o kitomis 
dienomis — vyrų ir jaunuolių sporto varžybos. Varžybų metu 
tarp miestų valstybių turėjo būti taika. Kartu su atletais į Olim- 
piją atkeliaudavo ir miestų valstybių ambasadoriai taikai palai- 
kyti ir ginčams spręsti. Olimpinės žaidynės buvo iškiliausias 
graikų festivalis nuo VI iki IV a. prieš Kristų. Programą sudarė 
kumštynės, vadeliautojų lenktynės, penkiakovė — bėgimas, ie- 
ties ir disko metimas, šuoliai į tolį, imtynės — ir meno konkur- 
sai. Žaidynėse dalyvauti galėdavo tik pilnateisiai graikų miestų 
valstybių vyrai ir jaunuoliai, o vėliau ir romėnai. Nugalėtojai — 
olimpionikai — buvo apdovanojami alyvmedžių šakelių vainiku, 
įgydavo ekonominių bei politinių privilegijų ir būdavo dievina- 
mi. Ilgainiui mėgėjų sportas Graikijoje tapo profesija, dažnai 
virsdavo kruvinomis varžybomis, o ne sykį baigdavosi ir mirtimi. 

Moterys, svetimtaučiai, vergai ir vyrai, netekę gero vardo, 
negalėjo dalyvauti varžybose. Žaidynių varžovai turėjo ištikimai 
treniruotis per dešimt mėnesių prieš varžybas, praleisti trisde- 
šimt dienų Elio (Elis) piliečių, olimpinių žaidynių teisėjų, prie- 
žiūroje ir prisiekti, kad jie sąžiningai treniravosi varžyboms. Iš 
pradžių olimpinės žaidynės apsiribojo bėgimu. Pirmasis bėgimo 
lenktynių olimpionikas buvo Koroebas 776 m. Graikų moterims 
nebuvo leidžiama nei dalyvauti varžybose, nei jų žiūrėti. Mat 
vyrai varžėsi “gymnoi" — nuogi. Beje, graikai skulptūroje tik 
Afroditę vaizdavo nuogą, o moterį apskritai vaizdavo aprengtą. 
Tuo tarpu vyrus skulptūroje graikai vaizdavo nuogus. Moterys 
sukūrė savo olimpines žaidynes, vadinamas Heraea, — Heros, 
dievo Dzeuso žmonos, vardu. Ir jos vykdavo kas ketvirti metai. 

Olimpionikų sąrašą nuo 776 m. prieš Kristų iki 217 m. po 

Kristaus sudarė Julijus Afrikietis. Jis pasiekė mūsų laikus istoriko 
Eusebijaus raštuose. 

Olimpinės žaidynės yra ir iškiliausios šiuolaikinės tarptau- 
tinės sporto varžybos. Graikiją valdant Romai, olimpinės žai 
dynės išsigimė. Ilgainiui Teodosijus I, Romos imperatorius, jas 
uždraudė. Šiuolaikinių olimpinių žaidinių atgimimas prasidėjo 
XIX a. Prancūzo barono Pierre de Coubertin'o pastangomis 
olimpinės žaidynės buvo atgaivintos ne Olimpijoje, bet Atė- 
nuose 1896 m. ir yra rengiamos kas ketvirti metai. Ir Lietuva 
dalyvavo olimpinėse žaidynėse tarp dviejų pasaulinių karų. At- 
letų skaičius ir sporto šakos pagausėjo, iškilo Žiemos ir Vasaros 
olimpinės žaidynės. Betgi ryšys tarp pirmųjų olimpinių žaidynių 
Olimpijoje 776 m. prieš Kristų ir 1992 m. olimpinių žaidynių 
Barselonoje yra olimpinis deglas, uždegtas Saulės spinduliu 
Olimpinių žaidynių gimtinėje ir bėgikų atneštas į šio ketvirt 
mečio olimpines žaidynes. 


Atleto kelias į Olimpiją 


1948 m. Vasaros olimpinės žaidynės vyko Londone, Angli 
joje. Tą vasarą leidau Italijoje — prie Peskaros (Pescara), Adrijos 
pajūryje. Vieškeliu bėgikai nešė iš Olimpijos į Bari, Italijos mies 
tą, laivu atgabentą olimpinį deglą. Stoviniavau su daugeliu nakįį, 
laukdamas olimpinio deglo bėgikų. 1984 m. Vasaros olimpinės 
žaidynės vyko Los Andželo (Los Angeles) mieste, Kalifornijoje. 
Stovėjau su daugeliu dienos metu, laukdamas olimpinio deglo 
bėgikų. Saulės spinduliu uždegtas deglas, nešamas bėgiko ran- 
koje iš pat Olimpijos į olimpinėms žaidynėms svetingą miestą, 
palieka kiekvienam gilų įspūdį. 

Čia pat Olimpijos griuvėsiai. Vietoj atletų, graikų miestų 
valstybių ambasadorių ir olimpinių žaidynių teisėjų iš Elio mies 
to matau turistus. Lengva atskirti japonus, afrikiečių nedaug, 
daugumą sudaro baltieji. Tik juos su kraštais susieti jų kalbos 

neišgirdus neįmanoma. Gidė pataria pailsėti. Griuvėsius lan- 
kysime pavakare. 

Sėdėdamas po šakotu platanu, mėgaujuosi aplinka ir ban- 
dau sau atkurti atleto kelią į Olimpiją. “Athleta" yra graikiškas 
žodis ir ženklina žmogų, treniruotą ir pajėgų dalyvauti kūno 
kultūros varžybose, o veiksmažodis “athlein" reiškia “varžytis 
dėl prizo". Skaitau senovės olimpinių žaidynių aprašus. 300 m. 
prieš Kristų olimpinių žaidynių aprašas pasakoja apie vieną jau- 
nuolį, vardu Aristonas, ir jo kelią į Olimpiją. Aprašas gyvas, tar- 
tum šiuolaikinis sporto skyriaus reportažas laikraštyje. 

Kelias į Olimpiją Aristonui, — skaitau apraše, — nebuvo 
lengvas. Bet dabar Olimpijos šventovė jam prieš akis. Jam reikėjo 
ateiti pėsčiomis apie 50 km dulkėtu ir sausu šventuoju keliu iš 
Elio, olimpinių žaidynių treniruotės centro, į Dzeuso šventovę, 
garsiausią religinę graikų pasaulio šventovę. 

Aristonas ir kiti atletai atliko eitynes į Olimpiją su savo arti- 
maisiais, žaidynių teisėjais ir pareigūnais, po mėnesio treni- 
ruotės pareigūnų priežiūroje ir bandomųjų varžybų. Dvylikos 
valandų kelionė buvo reikli. Sustota tik vandens atsigerti ir 
duonos bei vaisių užkąsti. Aristonui buvo perdėm aišku, kad ši 
kelionė tik prakaituota įžanga į olimpines žaidynes. 

Prieš kelionę pėsčiomis į Olimpiją Aristonas turėjo treni- 
ruotėje nugalėti kitus sunkumus. Kadangi “grumtis dėl prizo" 
olimpinėse žaidynėse galėjo tik graikų piliečiai vyrai, buvo svar- 
bu ištirti atleto gimimo datą bei vietą ir šeimos padėtį. Reportaže 
skaitau, kad Aristonui tai buvo lengva, nes jį į treniruotę buvo 
atlydėjęs tėvas. Vergams, barbarams ir moterims kelias į olim- 
pines žaidynes buvo uždarytas. 

Amžius irgi buvo svarbus veiksnys. Nors Aristonas buvo tik 
penkiolikos metų, bet teisėjai turėjo jį rūpestingai ištirti, kad 
būtų tikri, jog jo vieta tikrai yra jaunuoliams skirtose varžybose. 
Aristonas atrodė amžiumi daug vyresnis, bet buvo pripažintas 
tinkamu dalyvauti jaunuolių varžybose. 

Atėjus į Olimpiją, Aristono laukė dar viena pareiga. Pirmąją 
olimpinių žaidynių dieną Aristonas ir jo tėvas turėjo įeiti į Olim- 
pijos Tarybos menę. Čia drauge su kitais atletais, giminėmis bei 
treneriais jis turėjo padėti ranką ant šerno mėsos gabalo ir prisiek 
ti bronzinės Dzeuso statulos akivaizdoje, kad grumsis garbingai, 
nepriims kyšio ir neužkerės savo varžovų. Aristonas, — baigia 
aprašas, — dabar puikiai suprato, kad jį, sulaužiusį savo priesai 
ką, Dzeusas nutrenktų vienu iš savo žaibų. 


Popietė Olimpijos griuvėsiuose 


Peloponeso saulė — graikiškai helios — karšta. Nenuosta 
bu, kad ne visi kelionės bendrai nori lankyti Olimpijos griuvė- 
sius. 

-— Ar yra ten medžių? Ar vėsu? — klausinėja. 

— Kadaise ten buvo net šventa giraitė, vardu Altis, — akimis 
perbėgdama pietų vyno nuvargintus veidus, atsako gidė. Ji grei- 
tai sumeta ir pasiūlo dvi galimybes: 

— Galime lankyti griuvėsius, galime pamatyti ir vertingą 
muziejų. Griuvėsiai labai įdomūs, bet ten daug saulės, o mu- 
ziejus tikrai įdomus. Be to, vėsinamas. Kas nori eiti griuvėsių 
lankyti? Kas nori eiti į muziejų? 

Mūsų grupė skyla į dvi nelygias dalis. Gidė parūpina bilietus 
einantiems į muziejų. Jų didžiuma. Likusieji leidžiamės Olim- 
pijos griuvėsių link. 

Olimpiją lankau antrą sykį. Kadaise jos lankymą pradėjau 
akimis nuo Kroniono kalvos. Mačiau visą senovės “Olimpinį 
miestą" palei Alfėjo upę. Šventosios Alčio giraitės nė ženklo. 
Mačiau saulėje įkaitusius Dzeuso, Heros šventyklų, ambasadorių 
viešbučio ... pamatus, iždų, sporto salių ir stadiono ... likučius. 
Ši kartą pradedu Olimpijos lankymą kojomis. Gidė, glaustai 
papasakojusi apie Olimpijos reikšmę Graikijai ir visai Žemei, 
eikliai žygiuoja pirmyn. Pasivejame ją tik sustojus prie Gym- 

nasiono griuvėsių. 

— Čia sportininkai lavindavosi olimpinių žaidynių varžy- 
boms, ristynėms, boksui, — sako. 

— Kodėl sporto salė buvo vadinama “gymnasion" — pa- 
sigirsta net keletas balsų. 

— Mat sportininkai atlikdavo pratybas nuogi. Graikų kalba 
"gymnos" reiškia “nuogas", o “gymnasion" yra vieta, kur nuogi 
sportuodavo, — paaiškina gidė. — Pats pirmasis olimpionikas, 
vardu Koroebas, bėgimo varžybose pajuto, kad drabužiai jam 
kliudo bėgti, todėl juos ir nusimetė ... 

Mums įprasta gimnazija vadinti mokslo įstaigą. Panašiai da- 
ro vokiečiai. Įdomu, kodėl taip įvyko? Negi gimnazijoje kadaise 
gimnazistai nuogi mokėsi? 


Į šventąjį lauką 


Šventajame lauke trys įžymybės — Alčio (Altis) iškilmių 
vieta, Heros ir Dzeuso šventovių aslos ir sukniužusios marmuro 
kolonos — mus ilgiau sustabdo. Alčio giraitė nėra išlikusi. Heros 
šventovė, statyta VI a. prieš Kristų, nūdien tik pailga asla su 
įdubomis kolonoms. Hera buvo garbinama kaip teisėta Dzeuso 
žmona. Atrodo, kad Dzeusas buvo dievas, "atėjęs" į Graikiją, o 
Hera graikų žemės deivė. Ilgainiui jiedu buvo suporuoti Olimpo 
kalno dievų panteone. Šalia Heros šventovės griuvėsių yra Heros 
aukuras — olimpinės ugnies vieta. Veidrodžių pagaunant saulės 
spindulius, senovėje ir nūdien uždegamas olimpinis deglas. 

Heros aukuras ir olimpinės ugnies deglas kelionės bendrus 
ypač sudomina. Saulė — ugnies ištaka, Prometėjas — ugnies 
nešėjas, olimpinės žaidynės ir ugnis ... Gidė guvi. Sieja ugnį su 
žmonijos kultūrine pažanga ir civilizacija. Šventojo lauko lanky- 
mas suburia kelionės bendrus. Net ugningoji Peloponeso saulė 
tampa malonesnė. 

Gidė dabar nebeskuba pirmyn žygiuoti. Atsakinėdama į 

klausimus, iš lėto mus nuveda prie įėjimo į stadioną rytiniame 
šventojo lauko šone. Dar neseniai archeologai jame atkasė mai- 
daug 192 m ilgio bėgimo takus, Demetros aukurą, Kunigės ir 
varžybų teisėjų sėdynes. 

Šiuolaikiniai olimpinių žaidynių stadionai yra milžiniški 
gelžbetonio pastatai, 0 pirmasis šių žaidynių stadionas buvo tik 
"sukultūrintas" pailgas slėnis. Demetros aukuras, Kunigės ir 
varžybų teisėjų sėdynės išskobtos nuožulniuose slėnio šlaituose. 
Gidė primena, kad tik Kunigė ir jos mergelių palyda tegalėjo 
žiūrėti vyrų varžybas, nes jie varžėsi nuogi. Šiaip moterims nebų- 
vo leidžiama žiūrėti vyrų varžybų. 

Šventasis Olimpijos laukas bemaž keturkampis. Dzeuso 
šventovės asla ir pamatų likučiai užima jo didelę dalį pietryčių 
pusėje. Prieiti prie jo reikia taku tarp sukiužusių marmuro pa- 
minklų ir subyrėjusių pačios šventovės kolonų. 

— Kodėl taip viskas sukiužę ir subyrėję? — klausiu gidę. 

— Amžiai Olimpijai buvo negailestingi, — aiškina gidė. 
293-ioji olimpiada 393 metais po Kristaus, tai yra 1169 metams 
praėjus nuo pirmosios, buvo paskutinė, nes kitais metais impe- 
ratorius Teodosijus uždraudė pagoniškąsias apeigas ir olimpines 
žaidynes. O po keleto metų krikščionys pasistatė čia trijų navų 
baziliką ant skulptoriaus Fidijo dirbtuvės, panaudodami jos sta- 
tybai medžiagas iš pagoniškųjų šventovių. Bet tai dar pusė bė- 
dos! VI kristiniame amžiuje baisus žemės drebėjimas visiškai 
sugriovė puikiąją Dzeuso šventovę. Ilgainiui abi upės — Alfėjas 
ir Kladėjas — pamažu paslėpė net griuvėsius taip, kad tik 1766 
metais Olimpija buvo anglo Ričardo Čandlerio (Richard Chand- 
ler) aptikta, o 1826 imta kasinėti. Tam pradžią davė prancūzai. 
Bet sistemingo kasinėjimo darbų ėmėsi vokiečių Archeologijos 
institutas tik 1875 metais. Darbai tebetęsiami ir nūdien. 

CGidė giria vokiečių archeologų atsidėjimą ne tik Olimpijos, 
bet ir apskritai Graikijos senovės tyrinėjimui. Tai jau buvau p2- 
tyręs studijuodamas Eichstatt'o kunigų seminarijoje. Vokiečių 

įnašas į Šventojo Rašto ir Artimųjų Rytų archeologiją yra mil- 
žiniškas. Gidė užsimena ir apie Olimpijos muziejų. 

— Ten nueisime, — sako, — aplankę griuvėsius. Visi, mylin- 
tieji Olimpiją, — tęsia gidė, — turėtų su dėkingumu minėti 
archeologų Adler'io ir Dorpfeld'o vardus. Jie nevežė radinių į 
Vokietiją, bet čia įsteigė muziejų. 

Dzeuso šventovė, statyta V a. prieš Kristų, nūdien tik vieta — 
pamatai, asla, marmuro krūvos. Gali matyti žemės drebėjimo 
padarinius, Alfėjo ir Kladėjo upių norą apkloti Dzeuso nelaimę 
sąnašynu. Kur ne kur tik dyka asla, — marmurą iš šios vietos 
turbūt buvo paėmę krikščionys bazilikos statybai. 

— Didžiuma Dzeuso šventovės puošmenų yra Olimpijos 
muziejuje. Be to, ten rasime ir archeologų atkurtą modelį, — 
susidariusią tylą pertraukia gidė. 

Trumpam užsukę į netoliese esančius krikščionių bazilikos 
griuvėsius ir skulptoriaus Fidijo dirbtuvę, leidžiamės į muziejų. 


Dzeuso šventovės frontonai muziejuje 


Muziejus tikrai vėsinamas. Mūsų kelionės bendrai jau sėdi 
kavinėje prie sultingų gėralų. Muziejuje, užuot lankęs griuvė- 
sius, gali akis paganyti apžiūrinėdamas didokus šventovės mode- 
lius. Jie atkurti įstatant archeologų aptiktus frontonų reljefų li- 
kučius. Dzeuso šventovės priekį — rytinį frontoną — puošė 
reljefas, vaizduojantis mitines Pelopo ir Oinomajo vežimų lenk- 
tynes. Visi lenktynių dramos dalyviai: Oinomajas ir jo Steropė 
vienoje pusėje, Pelopas ir jo Hipodamėja (Hippodameia) kitoje 
pusėje, o šalia jų — vežimų aptarnautojai, vežimai ir vadeliau- 
tojai. Tarp šių dviejų grupių tarsi frontono ašis stovi iškili Dzeu- 
so statula. 

Beveik nejučiomis pajunti reiklią darną: vertikalios dalyvių 
linijos sukuria šventišką tragedijos nuotaiką frontono centre, o 
horizontalios linijos šonuose tarsi įrėmina tragediją. Įsakmus 

Dzeusas mostu duoda ženklą lenktynėms. Lenktynės įrėminą 
tragediją, nes jose yra ir laimėtojas, ir pralaimėtojas! Frontono 
reljefo lenktynės prašnekina žmogų. 

Dzeuso šventovės vakarinį frontoną puošia perdėm mito- 
loginis reljefas: kentaurų ir lapitų mūšis. Pasak mito, kentaurai — 
padarai žmogaus galva, arklio liemeniu — buvo pakviesti į lapito 
Peiritojo (Peirithoos) vestuves. Pasigėrę kentaurai bandė pasi- 
grobti Deidamėją (Deidameia) — jaunąją — ir kitas lapitų mo- 
teris. 

Šio frontono reljefai visiškai skirtingi nuo rytinio frontono 
reljefų. Centre Dzeuso vietoje stovi dieviškai ramus Apolonas. 
Šalia jo, dešinėje ir kairėje, matyti Tesėjas ir Peiritojas, jaunasis, 
ir grupė lapitų moterų bei vyrų, besigrumiančių su kentaurais. 
Visi iš marmuro, bet atrodo kaip gyvi savo ritmiškais ir veržliais 
judesiais. Rodos, jauti lapitų ir kentaurų priešiškas, marmuro 
akmenyje iškaltas pastangas, pastangas pagrobti ir pastangas 
apginti, ko jie nori ir kas jiems brangu. Reljefas atrodo, tarsi 
banga judėtų nuo Apolono į abu šonus ir iš šonų vėl grįžtų 
prie Apolono. Apolonas buvo graikų šviesos, darnos ir muzikos 
dievas. Čia vaizduojama scena yra tikrai nuožmi, kontrastas tarp 
nekaltų mergaičių grožio ir kentaurų luošumo prikausto 
žiūrovą. 

Mitas yra žmonijos patirtis, išreikšta pasakojimu. Dzeuso 
šventovės frontonų skulptūros padeda žiūrovui įsiminti ir įsi- 
jausti ne tik į žmonijos patirtį, išreikštą pasakojimu, bet ir į s2- 
ve patį. Kontrastas tarp šių dviejų frontonų ryškus. Rytiniame 
frontone vyrauja kvapą užimanti tyla — tarsi ramybė prieš audrą: 
priešiškos jėgos pakilusios leistis į tragiškas lenktynes. Vaka- 
riniame frontone priešiškos jėgos jau grumiasi žūtbūtinėje ko 
voje. O vis dėlto abu frontonai meniškai išreiškia tragiškąjį gy 
venimo pradą. Tragedijos jėga viename ir kitame kelia nerimą, 
ji skiriasi tik išraiška — parinktas skirtingas gyvenimo dramos 
momentas. Rytiniame frontone visa rodo neišvengiamą lenkiy- 

nių atomazgą — vieno laimėjimą, kito pralaimėjimą. Vakari- 
niame frontone iškilios didvyrių figūros šalia šviesos dievo ga- 
rantuoja, kad pergalė prieš kentaurus — žvėriškąjį pradą žmo- 
guje — ilgainiui bus pasiekta. 


Olimpijos muziejaus įžymybės 


— O kur yra Olimpijos Dzeusas? — teiraujuosi kavinėje 
besiilsiančią gidę. 

— Ar tas, kurį sukūrė Fidijas? 

— Taip! Dzeusas, kurį įprasta laikyti vienu iš Septynių pa- 
saulio stebuklų. 

Gidė mane nuveda į tolimą muziejaus salę, ir parodo Fidijo 
sukurto sėdinčio Dzeuso reprodukciją. Tikrasis Fidijo Dzeusas 
vis dar nesurastas. O gal jau sutrūnijo! Gidė man primena, kad 
jau artėja laikas grįžti į Amalijos viešbutį. Be to, ir muziejus 
netrukus turįs užsidaryti. 

Dar spėju pasigėrėti Atėnės galva iš molio, sukurta V a. 
prieš Kristų. Stabteliu prie molinio Dzeuso, besinešančio pasi- 
vogtą gražuolį berniuką Ganimedą (Ganymedes) į Olimpo 
kalną. Molis yra šiltesnis už marmurą. Tai be galo drąsus ir sa- 
vitas kūrinys, teikiantis iškiliajam Olimpo dievui šiapusiškesnę 
išraišką nenuskriaudžiant jo olimpinės didybės. Dzeusas kaire 
ranka laiko molinę lazdą, jo spalvinga palaidinė atsagstyta. Vie- 
toje nestovi, kelia koją skubiam žingsniui. “Dievų tėvas" dešine 
ranka tvirtai laiko berniuką Ganimedą. O berniukas glėbyje 
laiko gaidį ir atrodo visiškai atsidavęs Dzeusui, nešančiam jį 
skubiai į Olimpo kalną. Tokio Dzeuso iš molio niekad nebu- 
vau matęs. Beje, mitas apie Ganimedą sako, kad Dzeusas suteikė 
berniukui nemirtingumo dovaną ... 

(Paionios) Nikė — Pergalė ir Praksitelio (Praxiteles) dievas 
Hermis. Nikės skulptūra yra iš V a. prieš Kristų. Galva jau be 

veido. Nė rankų nebeturi. Kūnas nuostabiai grakštus. Nikė sto- 
vėjo ant aukšto pjedestalo šventajame lauke prie Dzeuso šven- 
tovės. Hermis yra Praksitelio šedevras iš IV a. prieš Kristų, rastas 
Heros šventovėje. Hermis stovi, kaire ranka laiko kūdikį Dionisą, 
o dešine, iškėlęs vynuoges, jį vilioja. Nuostabu, kad marmuras, 
akmuo, menininko rankose gali kalbėti! 


Naktis nūdienėje Olimpijoje 


Amalijos viešbutis vienaaukštis. Daug kuo primena JAV mo- 
telius. Kambariai erdvūs. Čia pat valgykla ir baras. Mudviejų 
kambarys turi duris ne tik į koridorių, bet ir į lauko pusę. 

Diena buvo karšta. Vakare vėsu. Rūkas kyla nuo upių ir lyg 
skara uždengia netolimą šventąjį lauką. Viešbutyje turistai dali- 
jasi dienos nuotykiais ir ūzo stiklu. 

Pirmieji gaidžiai ankstyvi. Nors ryto žara dar nerausta, bet 
gaidžiai nesiliauja skelbti, kad ji jau arti. Graikų gaidžiai gieda 
"tarptautine" kakariekū kalba. Čia jų neįprastai daug. Jie gana 
balsingi. 

Žarai raustant, į ryto simfoniją įsitraukia žvirbliai ir kregž- 
dės. Girdėti ir asilų skundas. Matyt, ūkininkai juos balnoja ir 
apkrauna dienos darbų reikmenimis. 


Iš Olimpijos į Delfus 


Aštuntą ryto vėl riedame Peloponeso vieškeliu. Siaurutis. 
Žmonės jau pluša laukuose. Sutinkame asilus su manta ir šeimi- 
ninku ant nugaros, traktorius burzgiant į laukus. Matome mo 
teris, melžiančias karves ir ožkas. 

Augmenija aplinkui įvairi: figos, alyvmedžiai, persikai, abri- 
kosai ir liekni kiparisai. Vieškelis eina per platų kalvotą slėnį. 
Po pusvalandžio pasiekiame vieškelį palei Jonijos pajūrį. 

Šis vieškelis platus ir ne toks vingiuotas. Važiuoti saugiau. 

Gidė šį rytą dar nė žodžio neištarė. Kažką aptaria su vairuotoju. 
Ir kelionės bendrai pernelyg tylūs. Žinoma, yra ką pamatyti: 
vieškelio kairėje spalvingas pajūris su kaimeliais, o dešinėje kal- 
vos ir tolumoje dunksantys kalnai. 

Patrų (Patras) miestą aplenkiame. Atrodo, kad vairuotojas 
stengiasi skirtu laiku pasiekti keltuvą į Naupaktą (Nafpaktos). 
Patrai savo dydžiu yra ketvirtas Graikijos miestas ir svarbus Pe- 
loponeso uostas. Didžiuojasi tariama sena kilme, — sakosi senų 
senovėje buvę finikiečių nausėdija. Be to, didžiuojasi ir apaštalu 
Andriejumi, jį laiko savo šventuoju, nes jis čia buvo nukankintas 
ant kryžiaus. Patrų mieste teko būti keletą kartų. Jis yra perdėm 
šiuolaikinis judrus Graikijos didmiestis, likučių iš Romos am- 
žių — Apaštalo Pauliaus laikų, — išskyrus apaštalo Andriejaus 
atminimą, jame bemaž nėra. Tik nauja, bizantiško stiliaus šven- 
tovė apaštalo Andriejaus garbei. 


Keltuvu į Naupaktą 


Už šešeto kilometrų į rytus nuo Patrų yra siauriausia Ko- 
rinto įlankos vieta — sąsiauris. Riono (Rion) miestelyje yra kel- 
tuvo uostas Peloponese, o Antirionas — Naupaktas — kitoje 
pusėje. Keltuvas jau ruošiamas kelionei per sąsiaurį. Gidė šypso- 
damasi sako: 

— Mes, graikai, šį sąsiaurį vadiname Naupakto vardu. O 
kaip jį vadina Europos istorikai? 

— Lepantas! (Lepanto!) 

— Taip! 
mena apie lemtingą jūros mūšį, įvykusį šiame sąsiauryje, tarp 
krikščionių ir turkų 1571 m. spalio 7 d. Krikščionių — Švento- 
sios lygos — laivynui vadovavo Austrijos karalius Jonas, o turkų 
laivynui — Uluč Ali Paša. Šventosios lygos laivyne buvo maždaug 
200 galerų, neskaitant aibės mažesnių laivų, atsiųstų iš Ispanijos, 

Venecijos respublikos, italų respublikų ir popiežiškųjų valstybių, 
su 30 000 kareivių. Turkai laivų ir kareivių skaičiumi prilygo 
krikščionių kariuomenei. Bet mūšis faktiškai baigėsi turkų lai- 
vyno sunaikinimu. Tik 40 galerų tepabėgo iš mūšio, išgelbė 
damos Uluč Ali Pašą. Maždaug 15 000 turkų žuvo ar pateko į 
nelaisvę, apie 10 000 krikščionių vergų buvo išvaduoti iš turkų 
galerų, paimta daug karo grobio. Šventoji lyga neteko 7000 wy- 
rų. Tarp sužeistųjų buvo garsusis ispanas Servantesas (Cer- 
vantes), Don Kichoro knygos autorius. Jis neteko mūšyje kairės 
rankos! 

Lepanto mūšis buvo pirmoji svarbi krikščionių pergalė prieš 
turkus, parodžiusi, kad turkai nėra Viduržemio jūros viešpačiai, 
Žinoma, dar ilgą laiką turkai buvo pergalingi sausumos mū- 
šiuose. Romoje, Marija Madžiorės (Maria Maggiore) bazilikoje, 
Švenčiausiojo koplyčioje yra popiežiaus Pijaus V sarkofagas ir 
paminklas. Popiežius vaizduojamas besimeldžiantis. Pasakoja 
ma, kad Lepanto mūšio metu jis kalbėjo rožinį, prašydamas 
pergalės Šventosios lygos laivynui. Pijus V yra Katalikų Bendrijos 
šventasis. Dėkodamas Dievui, jis spalio 7 d. paskelbė Rožinio 
švente Marijos, Dievo Motinos, garbei. 

Besiklausydami gidės pasakojimo ir besižvalgydami, neju- 
čiomis atsidūrėmė kitoje Korinto įlankos pusėje. Keltuvas mus 
pervežė per 25 minutes. 


Kelionė į Delfus sunki ... 


Tai senovės graikų posakis. Delfai buvo Apolono — šviesos, 
darnos ir muzikos dievo šventovė orakulas Parnaso kalno p2- 
pėdėje. Senovėje į Delfus vieškelio nebuvo. Būdavo keliaujama 
nesaugiu keliuku grasių kalnynų pakriaušėmis. Kelionė į Delfus 
buvo fiziškai sunki ... Graikai keliaudavo pas Apoloną, ieškod2- 
mi drąsos gyventi, — dvasios stiprybės. Kelionė į Delfus buvo 
dvasiškai sunki ... 

Vos pervažiavus Naupakto miestą, vieškelių sankryža. Platus 
vieškelis eina į kairę — kelrodis sako ten Igumenica (Igume- 
nitsa); siauras kelias eina į kairę — kelrodis sako ten Amfisa, 
Itėja ir Delfai. Kiek kilometrų reikės keliauti, kelrodis nerašo. 

Siauras kelias verčia vairuotoją lėtai važiuoti. Turistai tuo 
džiaugiasi, nes lėtai važiuojant galima akimis panardyti po Ko- 
rinto įlankos pakrantę ir po vis didėjantį Parnaso kalno masyvą. 
Ilgainiui atsiplėšiame nuo pajūrio ir vis dažnesniais zigzagais 
kylame aukštyn. Atsiveria vis nuostabesnė panorama. Rūko šydas 
slepia rytiniame Korinto įlankos gale glūdintį senąjį Korintą, 
Apaštalui Pauliui brangų Graikijos miestą. 

Nūdien kelionė į Delfų miestą nėra sunki. O pas Apoloną — 
įjo orakulą — žmones traukia domesys senovės graikų pastan- 
gomis ieškoti šviesos, darnos ir muzikos dūstant tragiškajame 
Likimo glėbyje. Olimpijoje valgę pusryčius, Delfuose sėdame 
pietų valgyti. Viešbutis — vėl Amalija! Valgykla atvirais langais 
prie terasos su kolonomis. Girdėti tingus vasaros žiogų koncer- 
tas, nepažįstami paukščiukai vieversėlių čyru vyru garsais gaivina 
kelionėje įkaitusius keleivius. Nejau Delfuose yra vieversiukų?! 

Esame aukštai pačioje Parnaso kalno papėdėje. Iki Itea — 
Delfų uosto vieškeliu 6 km, o akims atrodo, kad čia pat. Kur 
ne kur matyti zigzaguoti vieškelio vingiai. Įdomu, visi Parnaso 
papėdės šlaitai apsodinti alyvmedžiais! 

Gidė praneša, kad Delfuose praleisime visą parą. Šiandien 
eisime pas Apoloną, o rytoj lankysime muziejų ir atokesnes 
Delfų įžymybes. 


Delfuose tebeaidi Apolono balsas 


Graikai Delfi orakulą — Delfus — laikė pasaulio omfalos — 
Žemės centru, lietuviškai “bamba", ir anapusinių jėgų sostu. 
Delfų orakulo ištaka, pasak graikų mąstysenos, buvo nuožmus | 
sankirtis tarp Apolono, šviesos, darnos bei muzikos dievo, ir 

Pitono, tamsos jėgų slibino. Sankirtis privedė prie Pitono tamsos 
jėgų išžudymo. Nūdienė Delfų aplinka su turistų autobusais ir 
vietinių gyventojų asilais, su pusiau nuogais miestelėnais ir stan- 
griais juodais drabužiais vilkinčiais kaimiečiais atspindi tą patį 
priešpriešų sankirtį. Delfuose pajunti amžiną pokalbį tarp 
šiurkščios žemės ir šventos Anapus ramybės. Tai, rodos, jaučia 
ir miestietis, ir kaimietis, nes vienam ir kitam tenka neišvengia: 
mai dalyvauti šiurkščios žemės ir šventos ramybės pokalbyje, 
susidurti ir su Apolonu, ir su Pitonų, 

Delfus pirmąkart lankiau 1958 m. vasarą. Tai buvo tik kele- 
to valandų susipažinimas su vieta. O vėliau, kada tik tekdavo 
sustoti Atėnuose, stengdavausi pabėgti iš saulėje įkaitusio 
miesto į Delfus Parnaso papėdėje, nes Delfuose tebeaidi Apo- 
lono balsas. Apolonas ir Kristus spindi šviesa, gydančia darna, 
drąsinančia muzika. Apolonas yra graikų — žmogaus sukurtas 
ir kuriamas teisingos darnos simbolis, o Kristus — Dievo 
išminties ir galybės įėjimas į žmogaus šiurkščią žemę ir šventą 
ramybę. 

Kai Apaštalas Paulius rašė korintiečiams apie Kristų “Dievo 
išmintį ir Dievo galybę" (žr. 1 Kor 1,24), kai jis kalbėjo apie 
Kristų “Evangelijos šviesą", jis skelbė, kad Apolonas žmogui nė- 
ra pakankamas, nes “Pats Dievas, kuris yra taręs: "Iš tamsos 
tenušvinta šviesa!', sušvito mūsų širdyse, kad pažintume Dievo 
šlovę, spindinčią Kristaus veide" (2 Kor 4,4.6). 


Apolono šventovėje 


Šiuolaikinis Delfų miestelis nėra senas. Galėtume jį vadinti 
naujaisiais Delfais, nes jį 1892 m. imta statyti Kastri kaime. Jis 
yra maždaug už 1 km nuo senovės Delfų griuvėsių. Tais pačiais 
metais prancūzų archeologai pradėjo raustis po senuosius 
Delfus. 


Delfų orakulo vieta Parnaso kalno pietvakarių šlaito Iy- 

gumoje nuostabiai žavi. Rodos, atsiremk į Parnaso kalną ir gė- 
rėkis panorama! Penkios terasos, — reikia iš vienos į kitą paly- 
pėti. Gidė pabrėžia, kad Delfai, prieš tapdami orakulu, buvo 
garsi žemės deivės Gejos ir jūrų dievo Poseidono šventovė. Anot 
jos, čia buvo piemenų šventovė jau XV a. prieš Kristų. 

— O kada Apolonas užmušė Pitoną? — pasigirsta klausi- 
mas. 

— Sunku pasakyti, — rimtai atsako gidė. — Apolono švento- 
vė, kurią tuojau lankysime, yra iš VIV amžiaus prieš Kristų. 

Senųjų Delfų centras yra maždaug 190x135 m dydžio Šven- 
tasis laukas. Įeiname į jį pro plačius pietinio kampo vartus. 
Įžulni šventoji gatvė veda į Šventojo lauko terasas. Jos šonuose 
aibė marmuro luitų — likučių įvairių pastatų, kuriuos kadaise 
Delfams pastatė dėkingi graikų miestai ar giminės. 

Šventoji gatvė sukasi į dešinę ir užveda į pirmąją terasą. 
Posūkio kairėje stovi puikiai atstatytas V a. prieš Kristų Atėniečių 
iždas. Šventoji gatvė eina pro Sfinksės pjedestalą, — pati Sfinksė 
nūdien stovi muziejuje, — ir atveda prie Apolono šventovės. 
Cidė pakartotinai primena, kad Apolono šventovė keliskart nu- 
kentėjo nuo žemės drebėjimo, o liekanos, kurias savo akimis 
matome, priklauso šventovei, statytai 510 m. ir atnaujintai IV 
a. prieš Kristų. Sprendžiant iš kolonų, ši Apolono šventovė buvo 
dorėnų stiliaus. 

Priešais Apolono šventovę stovi kunigės Pitijos auksinio tri- 
kojo pjedestalas. Pitija buvo svarbi Apolono orakulo moteris. 
Pasodinta ant trikojo viršum garų, kylančių iš žemės, ji išgyven- 
davo transą — savotišką ekstazę. Tada jai buvo užduodami 
klausimai. Šventovės kunigai jos atsakymus ir murmėjimus, duo- 
tus transo būklėje, aiškindavo ir persakydavo miglotu dvipras- 
mišku posakiu. Jų žodis buvo laikomas neklaidingu. 

Apolono orakulo atsakymai turėjo didelę svarbą graikų re- 
liginiame gyvenime ir buityje. Jie darė įtaką nuosprendžiams 
apie sveikatą ir ligą, taiką ir karą, nausėdijas ir emigraciją, nu- 

sikaltimą ir bausmę. Orakulo šventovė turėjo ir platų tarptautinį 
prestižą, nes buvo šventa vieta — graikų vienybės simbolis. Bū- 
dama šventa vieta, ji įkūnijo graikų išmintį — dievų mokymą. 
Paprasti Delfų Apolono įsakai buvo perduodami iš kartos į kar. 
tą ne tik Graikijoje, bet ir Azijoje. Ši šventa vieta traukė piligri- 
mus ir reiškėsi kaip mokslo židinys. 


Prie orakulo teatras ir stadionas 


“Pažink save!" buvo graikų šūkis. Šventoji Delfų vieta pa- 
traukia dėmesį trimis pastatais: orakulu, teatru, stadionu. Bemai 
šalia Apolono šventovės prasideda laiptai į teatrą. Gidė, matyda- 
ma, kad jos "globotiniai" ieško vietos šešėlyje palei paminklo 
sieną ar medį, pataria palypėti tik lig teatro, o stadioną palikti 
nepavargusiems ir entuziastingiems. 

Teatras, išlikęs iki mūsų laikų, yra iš II prieškristinio am- 
žiaus. Smagu jame atsisėsti. Teatro apskritimas iškirstas kalno 
uoloje. Maždaug 5000 žiūrovų ateidavo į šią vietą savęs pažinti, 
dalyvaudami Eschilo, Sofoklio bei Euripido tragedijose, dra- 
mose. Atsisėdus traukia ilgiau pasėdėti, nes šio teatro vieta Par- 
naso kalno šlaite tokia nuostabi. Saulei tolstant į vakarus, dangus 
puošiasi mėlyne, ir Korinto įlanka darosi ryškesnė. 

Gidė mus palieka teatre. Tik primena, kad po pusvalandžio 
ji lauks mūsų prie išėjimo vartų. Kun. Vladas D. kyla eiti į sta 
dioną. Keliukas į stadioną dulkinas, bet aukštyn lipa per 
pušynėlį. Eiti malonu. Stadionas yra aukščiausia senųjų Delfų 
vieta — 654 m. Pailgas — 178 m ilgio, bet siauras — maždaug 
28 m pločio. Kiekviename šone po dvylika sėdynių eilių. 

Stadione tik mes du. Sėdynių atsisėsti bent 7000. Ramu. 
Tik bitės dūzgia. Turime progos pasikeisti mintimis apie Olim- 
pijos Dzeusą ir Delfų Apoloną. 

Dzeusas sužino, kad Žemė yra apvali 


Kitą rytą mus pabudina ne tik gaidžiai, bet ir asilai. Gai- 
džiai pirmieji sveikina aušrą, o asilai ima skųstis savo sunkia 
dalia saulei patekėjus. Vieni šaukiasi šeimininko, nes per naktį 
išalko, o kiti mykia, nes nenori būti skubinami į dienos darbus. 
Šiuolaikiniai Delfai dar nėra miestas. Nors čia ir yra keletas 
viešbučių, nors juose ir yra daug turistų iš miestų, Delfai tebeat- 
rodo ir tebekvepia kaimu. Čionykščių darbai prasideda anksti, 
o turistų — kur kas vėliau. Apolono šventovė ir Delfų muziejus 
iki devintos valandos uždaryti. Amalijos viešbučio balkonas — 
puiki stebėjimo vieta. Iš čia matyti ne tik atbundantis dienos 
žygiams Delfų kaimas, bet ir jį saugantys kalnai bei ryto migla 
apsiklojusi Korinto įlanka. Saulė jau viršum Parnaso kalno, bet 
Apolono šventovė dar tebesaugoma jo šešėlio. Ryto metą būtų 
smagu joje pabuvoti. Gaila, kad ji nūdien tvoromis aptverta. 
Įeiti galima tik pro vartus. 

Gidė jau iš vakaro buvo pranešusi, kad priešpietį skirsime 
muziejaus ir žemutinės Delfų šventovės apžiūrai. Ji priminė, 
kad po apžiūros į viešbutį nebegrįšime, nes keliausime link Ka- 
lambakos (Kalambaka) Tesalijoję Meteorų (Meteora) vie- 
nuolynų aplankyti. 

Delfų muziejus dviaukštis, bet mažutis. Vos dešimt nedidelių 
salių. Bet jos labai turtingos. Sutelkta rinktiniai radiniai — sta- 
tulos, reljefai, keramikos dirbiniai, — visa, kas buvo užtikta ver- 
tingiausio Apolono šventovėje. Ryto meto vėsa daugelį turistų 
patraukia į griuvėsius, muziejuje spūsties dar nėra. 

Vos įėjus galima rinktis: eiti tiesiai į žemutinį aukštą ar paly- 
pėti laiptais į antrą aukštą. Laiptų pusiaukelėje tupi omfalos — 
akmuo, senoviško bičių avilio išvaizdos “bamba". Šis akmuo 
"bamba" kadaise stovėjo Apolono šventovėje ir ženklino pasau- 
lio centrą — laiko ir erdvės sankryžą. Pasakojama, kad Dzeu- 
sas susidomėjo pasauliu: koks jis — plokščias ar apvalus? Anot 

pasakojimo, jis nuo šio akmens išsiuntė du erelius — vieną į 
rytus, kitą į vakarus. Apskridę pasaulį, ereliai sugrįžo: siųstasis 
į rytus iš vakarų, o siųstasis į vakarus iš rytų. Graikų mokslą 
skatino plėtotis ne tik teorijų kūrimas, bet ir gamtos reiškinių 
stebėjimas bei teorijų bandymas. 


Graikų menas buvo paminklinis 


Grupinis muziejaus lankymas ne visus patenkina. Pastebiu, 
kad kun. Vladas D. jau vienas gėrisi Atėniečių iždo reljefais. 
Mane ilgiau sustabdo Sfinksė iš Nakso (Naxos) salos, — ne 
Sfinksas, bet sparnuota Sfinksė su kasomis. Šypsnys jos veide liu 
dija, kad skulptorius diena po dienos, savaitė po savaitės blizgino 
marmurą, kol akmuo ėmė šypsotis. Tai buvo maždaug 570 m. 
prieš Kristų. Sfinksė šypsosi ir nūdien. Tik jos akys akmeninės! 
Graikai menininkai kūrė savo mecenatams; urmo gamyba jie 
neužsiėmė. Mecenatai ir "valstybė" žinojo, ko jie nori, ir to rei 
kalavo. Graikai norėjo, kad jų menas ir kūriniai išliktų ir būtų 
vertingi ateities kartoms. Taip jie tikėjosi save įamžinti. Be to, 
jiems knietėjo sukurti šį tą gražaus iš padriko molio ar akmens. 
Jie troško iš padrikos aplinkos kurti “kosmos" — darnų pasaulį. 
Būdinga, kad graikai r pinosi ir save tvardyti. Todėl jų skulpti- 
roje ryšku ir pusiausvyra, ir pilnatvė. 

Sfinksė šiuolaikinį Delfų muziejaus lankytoją nejučiomis nur 
veda į Egiptą ir primena, kad būta glaudžių santykių tarp graikų 
ir Egipto. Betgi graikai, net egiptiečių veikiami, buvo atviri savi 
tiems “naujiems vėjams". Egiptiečių paminkliniam menui nėra 
būdingas nei šypsnys, nei judesys. Gizos Sfinksą arabai nūdien 
Baubu vadina! O graikų skulptūroje pilna judesio. Sekdamas 
kun. Vlado D. pavyzdžiu, apžiūrinėju įdomiausius radinius vienas. 
Ryškus graikų pomėgis vaizduoti atletus: Kleobis ir Bitonas galy 
nėjasi. Daug judesio ir Atėniečių iždo bei Apolono šventovės rel 
jefuose. Gaila tik, kad nėra laiko su jais ilgiau pabūu. Delfų 

apžiūrai valandų neužtenka; tam reikia keleto dienų. 

Paskutinė muziejaus salė slepia garsiausią Delfuose užtiktą 
statulą. Tai V a. prieš Kristų menininko Sodačio (Sodates) sukur- 
ta žalvarinė jauno vadeliautojo statula. Ketverto arklių ir vežimo 
tik likučiai, bet vadeliautojas tebelaiko vadžias, o jo akys tebe- 
spindi ryžtu laimėti lenktynes. Šis ketverto arklių vežimas — 
guadriga — kadaise stovėjo prie Apolono šventovės. 


Užsukime prie Kastalijos šaltinio 


Gidė nekantriai žvalgosi muziejaus prieškambaryje. 

— Ar jau visi? — vis klausia. Paprastai, tokį gidės klausimą 
išgirdę, bendrakeleiviai apsižvalgo ir pasižiūri, ar jų kelionės 
bičiuliai jau pasiruošę tolesnei kelionei. 

— Mano žmonos dar trūksta, — girdėti balsas. 

— Paieškokite, nes turime dar užsukti pas Sibarį (Sybaris) 
prie Kastalijos (Kastalia) šaltinio. Mūsų laukia ilga kelionė per 
kalnus į Tesaliją ... 

Vyras nuskuba į muziejaus krautuvėlę. Po keleto minučių 
grįžta vedinas žmona ir nešinas maišu pirkinių. 

Kastalijos šaltinis čiurlena siaurame slėnyje vos už puskilo- 
metrio nusileidus vieškeliu Arachovos (Arachova) link. Tar- 
peklio sienos — stačios uolos. 

— Nuo šitų uolų kadaise būdavo nustumiami į bedugnę 
nusikaltėliai, — ima pasakoti gidė. Toks likimas ištiko ir garsųjį 
VI amžiuje prieš Kristų išminčių Ezopą. Lidijos karalius Kryzas 
buvo atsiuntęs jį į Delfų orakulą su stambia atnaša Apolonui. 
Nepatenkintas atnašos padalijimu, jis susiginčijo su Delfų di- 
džiūnais. Už tai buvo nustumtas į bedugnę Kastalijos šaltinio 
tarpeklyje, — galvą linguodama baigia pasakoti gidė. 

Kastalijos šaltinio vanduo šaltas ir malonus gerti. Kadaise 
visi Apolono šventovės piligrimai turėjo apsiplauti šio šaltinio 
vandeniu prieš įeidami į šventąjį Delfų lauką. Ir dabar yra van- 

dens čiaupų žmonėms. Šiuolaikinis piligrimas — turistas. Van- 
deniu padrėkina kaktą, sprandą ir atsigaivina. 

Tarpeklis su šaltiniu yra kairėje vieškelio pusėje. Tarpeklio 
slėnis gilus. Juo galima palypėti į patį Parnaso kalną. Gidė pri 
mena, kad Delfus galima aplankyti per penketą valandų, bet 
norint Delfus pažinti ir pajusti, reikėtų bent penketo dienų. 

— Nuo Parnaso kalno pamatytum Delfų didybę ir paslaptį ... 

ži bp 

— Į Delfus reikia dažnai keliauti ... 

Dešinėje vieškelio pusėje Kastalijos šaltinio tarpeklis virsta 
griova. 

— Tai Papadijos (Papadia) griova su Zaleskos (Zaleska) 
šaltinių — senovės graikų Sibaris ir urvas, kuriame slėpėsi 
pabaisa, vardu Lamija, — šmaikščiai ima pasakoti gidė. 

Lamija buvęs baisi pabaisa ir, pasak legendos, išlįsdavęs 
žmonių gyvenviečių ir alyymedžių niokoti. Ilgainiui vienas drą 
suolis, vardu Euribatas, išdrįso pabaisai Lamijai pasipriešinti ir 
nustumti jį į griovos prarają. Toje vietoje, kur nukrito pabaisa 
Lamija, tuojau pat ištryško Zaleskos šaltinis. 

Vėl autobusu lėtai judame vieškeliu žemyn Arachovos link. 
Tik puskilometrį. Kairėje stati akmeninė Parnaso kalno papėdė, 
pilna drąsuolių augalų, pasipuošusių geltonais žiedais. Dešinėje 
kalnyno atšlaitės su tankiais alyvmedžių sodais. Gidė atkreipia 
dėmesį į romėnų laikotarpio Gymnasion — sporto salės likučius. 

"Kiek tolėliau matyti Marmarijos (Marmaria) terasa su šventyklų 
aslomis ir įdomia apvalia šventovėle, kuri graikiškai vadinama 
Tholos — “Apvaliuoju (kambariu) 

Gidė paragina išlipti ir iš arčiau į Tholos pasižiūrėu. Ne 

visi tuo patenkinti. Kai kam atsibodo griuvėsius lankyti! Bū- 

dinga, kad šios klasikinės kelionės po Graikiją bendrai labiau 
mėgaujasi pirkiniais nūdienėse turistų užeigose negu graikų 
senove. Tėvynėje buvo įprasta deklamuoti: “Kol jaunas, sėk pa- 
sėlio grūdą ... " Žiūrėdamas į nelipančius iš autobuso kelionės 

bendrus, bandau gilintis į įdomią įžvalgą: “Kol jaunas, keliauk 
pamatyti Kūrėjo mums duotą pasaulį ... " 

— Kokia buvo Apvaliojo kambario šventovėlės paskirtis ir 
prasmė? — klausiu gidę. 

— Neaišku. 

Ji buvo nepaprastai puošni. Pastatyta IV a. prieš Kristų do- 
rėnų stiliumi iš geriausio Graikijos marmuro su mėlyno kalkak- 
menio karnizais. Jos peristilis — apvali galerija tarp dvidešimties 
kolonų — iš dalies atstatytas. Didžiuma kolonų sutrupėjusios. 
Cidė sako, kad tai padarė dažni žemės drebėjimai. Trys kolonos 
ir jų sąsaja stabdo akis ir pagauna dėmesį. 

Kiti Marmarijos statiniai — iždas ir dvi Atėnės šventyklos — 
tebėra griuvėsiai. Net pamatus sunku atpažinti. Tai vis žemės 
drebėjimo padariniai. 

Graikų architektūros dorėniškasis stilius — erdvės apvaldy- 
mas — prakalbina lankytoją savo taupiu linijų orumu. Čia nerasi 
nieko padriko. Viskas simetriška, erdvė paklūsta tiesioms lini- 
joms, jokių puošmenų, — nėra kas lankytoją blaškytų. Žiūrė- 
damas į Tholos šventovėlę, pajunti graikų pomėgį suprasti, ap- 
tarti, apvaldyti, — kurti iš Visatos kosmosą — orų, gražų pasaulį. 
Grožis pranoko visa. Gidė man primena, kad, Bitinijos karaliui 
panūdus nusipirkti iš neturtingo Knido (Cnidus) miesto Prak- 
sitelio sukurtą Afroditės statulą užmokant knidiečių skolas, kni- 
diečiai nesutikę. Grožio nenupirksi! Grožį reikia pajusti, apval- 
dant erdvę, apvaldant aplinką, apvaldant patį save ... Žmogaus 
idealas būti “kalos k'agathos" — “gražiam ir geram", — nės 
kas tikrai gražu, yra ir gera. 

Graikų pagarba “kalos k'agathos" asmeniui, žmogui, ap- 
valdžiusiam patį save, reiškėsi ir taikos, ir karo laikais. Toks 
žmogus, buvo tikima, gali apvaldyti aplinką, vadovauti visuo- 
menei, vesti į rytojų. Pasakojama apie Ksenofontą, kad jis, per- 
imdamas vadovavimą 10 000 karių, paaiškino savo planus ir 
pareiškė: “Jei kas turi geresnį planą pasiūlyti, tepasiūlo". Atėnai 

išsirinkdavo savo generolus. Pasitaikydavo, kad ne vienas vaiki 
nas, pirmąkart išėjęs į karą paprastu kareiviu, kitame kare jau 
jodavo kaip generolas. Eschilas, rašydamas savojo antkapio įrašą, 
nutylėjo apie savo dramos kūrinius, bet paminėjo drąsą, paro- 
dytą kare su persais. Jis liko graikų istorijoje “kalos k'agathos" 
žmogumi. Graikai tikėjosi, kad jų kareiviai mūšyje bus bent 
veržliai drąsūs. Graikai vertino spartietį Dieneką (Dieneces), 
nes jis, sužinojęs, kad persų kariuomenė prie Termopilų tokia 
gausi, jog jų strėlės gali mūšio metu užtemdyti saulę, atsakė: 
“Dar net geriau, kovosime šešėlyje". 

Senovės kultūros — egiptiečiai, babiloniečiai, asirai, kaldė- 
jai ir persai — žmogų laikė niekintinu padaru, šliaužiojančiu 
dievų ir despotų akivaizdoje. Graikai pakėlė žmogų ir pastatė 
jį ant kojų. Sofoklis rašė apie žmogų: “Pasaulis yra kupinas nuo- 
stabių dalykų, bet nėra nieko nuostabesnio kaip žmogus". 


Į Kalambaką Meteorų lankyti 


— Ar jau visi? — girdžiu įprastą gidės klausimą. 

— Jau 1.15 valanda po pietų. Šį vakarą būsime Kalamba- 
koje prie Meteorų (Meteora) kalnų. Ten nakvosime. Rytoj, ap- 
lankę Meteorų vienuolynus, grįšime į Atėnus. Mūsų kelionė 
šiandien bus įdomi. Keliausime iš pradžių kalnų vieškeliu palei 
Parnaso kalną. Jis aukštokas: 2459 metrų. Pasiekę Amfisą, leisi- 
mės Lamijos link, o paskui per Tesalijos lygumą. 

Pagaliau vėl pajudame. Autobusas atsargiai, bet prityrusio 
vairuotojo rankose, leidžiasi Amfisos link. Palengva Parnaso 
kalnagūbriai lieka už nugaros. Nuo Amfisos sukame tiesiai | 
šiaurę, kildami slėnio šonu į kalnų perėją. Ūmai vakaruose 
išlenda sniego brūkšniais pasidabinęs Jionos kalnas (2457 m.). 
Savo aukščiu jis atrodo tarsi Parnaso viršukalnio dvynukas. 
Stebina sniegas. Kalnų atšlaitės rodo boksito kasyklų padarytas 
žaizdas. Kai kur ir dabar matyti dulkių debesys apnuogintamė 

šlaite. Atrodo, kad kai kur rausiamasi po urvus, o kai kur kalnų 
šonai nukasami tiesiai į sunkvežimius. 

Lamijos slėnyje daug ryžių laukų. Lamijos miestas, pabrėžia 
gidė, yra Eschilo gimtinė. Autobusas sustoja trumpam poilsiui. 
Iš Lamijos į vakarus atsiveria siaurutis slėnis, jis veda į Pindo 
(Pindos) kalnyną. Už jo — Epiras ir Ilirija, vietos, kur, kai kurių 
istorikų spėliojimu, Apaštalas Paulius buvo romėnų suimtas. Iš 
čia netoli ir Albanija, komunistų valdoma, pernelyg uždara Eu- 
ropos valstybė. Vos pervažiavę Lamiją, vėl kylame į kalnų virtinę. 
Kelias siaurutis ir duobėtas, o eismas jame tirštas. Perėja šį kar- 
tą žemesnė. Lengviau pasiekiama. Vos per ją persiritus, prieš akis 
aukso spalvomis išsidriekia Tesalijos lyguma. Pats pjūties metas. 

Važiuojame į šiaurę, bet darosi karščiau ... Vakaruose dunk- 
so Pindo kalnynas, rytuose kyšo net Olimpas — Graikijos dievų 
buveinė. Kelionės bendrai, staiga orui sušilus, snūduriuoja. Grįž- 
tu į Delfus, nes nakvynė prie Apolono orakulo sukėlė aibę klau- 
simų. 


Apolonas ir Kristus 


Apaštalas Paulius skelbė graikams Kristų, “Dievo išmintį ir 
Dievo galybę". Jis rašė korintiečiams: “Mes ne save pačius skel- 
biame, bet Kristų Jėzų kaip Viešpatį, šave telaikydami jūsų tar- 
nais dėl Jėzaus. Pats Dievas, kuris yra taręs: 'Iš tamsos tenušvinta 
šviesa!', sušvito mūsų širdyse, kad pažintume Dievo šlovę, spin- 
dinčią Kristaus veide" (2 Kor 4,5-6). 

Apolonas graikų religijoje buvo vienas iš svarbiausių Olimpo 
dievų. Saulės dievas, tiesos, muzikos, poezijos, pranašystės ... 
globėjas. Dzeuso sūnus, susijęs su esminiais graikų religijos nuo- 
statais: “Pažink save!" ir “Nieko daugiau, negu reikia!" Delfuose 
įkūrė orakulą — pranašų broliją, davusią Graikijai patarimus — 
gerus ir blogus, pranašystes — aiškias ir miglotas. Apolonas bu- 
vo "doras" dievas, susijęs su iškiliomis civilizacijos žiežirbomis, 

kaip antai teisėtvarka, filosofija, ir mūzomis. Tiesa, iš pradžių 
jis buvo garbinamas kaip ganyklų ir kaimenių dievas, bet jis 
buvo ir šviesos dievas. Nors Apolonas buvo laikomas Aristėjo, 
Asklepijo ir, pasak kitų legendų, Orfėjo tėvu, jo meilės polėkiai 
buvo pernelyg nesėkmingi. Dafnė verčiau pavirto lauro mede- 
liu, nenorėdama jam atsiduoti, o Marpesa verčiau pasirinko 
marų vyrą, nuo jo gindamasi. 

Po Dzeuso Apolonas buvo svarbiausias Olimpo panteone. 
Jis buvo graikiškiausias iš visų dievų; jo garbinimas buvo labai 
paplitęs Viduržemio jūros pasaulyje. Kaip augmenijos dievas 
jis gynė nuo pelių, nuo skėrių, nuo augalų ligų; kaip kaimenių 
dievas jis saugojo nuo vilkų. 

Apaštalo Pauliaus laikų pasaulis buvo graikiškai romėniš 
kas. Jame galia pranašiškai kalbėti dievų vardu buvo siejama su 
Apolonu, kurio pagrindinis orakulas kaip tik ir buvo Delfuose. 

Apaštalas Paulius pranašystę labai vertino. “Siekite meilės, 
taip pat rūpestingai ieškokite dvasinių dovanų, labiausiai pra- 
našavimo. Kas kalba kalbomis, ne žmonėms kalba, bet Dievui; 
juk niekas jo nesupranta, jis Dvasioje kalba paslaptingus dalykus. 
O kas pranašauja, tas sako žmonėms pamokymus, paskatinimo 
bei paguodos žodžius. Kas kalba kalbomis, tas save tobulina, o 
kas pranašauja — ugdo bendriją" (1 Kor 14,14). Kadangi mo- 
terys buvo Apolono pranašės Graikijos orakuluose, nenuostabu, 
kad pranašystė buvo susijusi su Korinto krikščionių bendrijos 
moterimis (žr. 1 Kor 11). Bet Apolonas buvo ir tvarkos dievas. 
Ir Apaštalas Paulius atspindi panašų poreikį, pabrėždamas, kad 
“ ... kiekviena moteris, kuri meldžiasi ar pranašauja neapgaubt 
galva, paniekina savo galvą: tai tolygu būti nuskustai" (1 Kor 11,5). 

Įgimta graikų nuojauta, išreikšta Apolono mokyme “Nieko 
daugiau, negu reikia", kaip priešprieša Dioniso ekstazei, Delfų 
orakule buvo sava. Kadangi Apolonas laidavo protu paremtą 
pokalbį su dievų pasauliu, jo kunigas Delfuose aiškino ekstazės 
pagautos Pitijos duotus atsakymus. Panašus rūpestis ryškus Apaš 

talo Pauliaus mokyme apie pranašystę ir aiškintojo vaidmenį, 
aiškinant kalbas, kalbamas ekstazės būsenoje. “Vadinasi, kalbos 
yra ženklas netikintiems, bet ne tikintiems. O pranašystė skirta 
ne tikintiems, bet netikinticms. Juk jei susirinktų visa bendrija 
ir visi imtų kalbėti kalbomis, ir įeitų pašaliniai ar netikintys, — 
argi jie nepasakytų, kad jūs išėję iš proto? Jeigu visi pranašautų 
ir įeitų koks pašalinis ar netikintis, jis būtų visų įspėtas ir visų 
apkaltintas. jo širdies slėpiniai taptų atverti, ir jis, puolęs veidu 
žemėn, pašlovintų Dievą ir išpažintų, jog Dievas iš tiesų yra ju- 
myse“ (1 Kor 14,22-25). Be to, Apaštalas Paulius moko, kad 
“Pranašų dvasinės dovanos yra pranašams klusnios, nes Dievas 
nėra sumaišties, bet santarvės Dievas" (1 Kor 14,32-33). Apaštalo 
pareiškimas, kad jis verčiau norėtų "ištar|ti) penkis žodžius savo 
protu, kad pamoklytų) ir kitus, negu tūkstančius žodžių kalbo- 
mis (t.y. kalbėjimu ekstazėje)" (1 Kor 14,19), galėjo būti lengvai 
suprastas visoje Graikijoje. 
Dvasios dovanų skalė Korinto krikščionių bendrijoje buvo 
plati. Apaštalas rašo: “Kai susirenkate, kiekvienas turi ar giedoji- 
mo dovaną, ar pamokymą, ar apreiškimą, ar kalbą, ar aiškinimą" 
(1 Kor 14,26). Tai atspindi graikų visuomenės auklėjimą Apo- 
lono dvasia. Kartu liudija, kad Apaštalas Paulius buvo atviras 
pagonių vertybėms. “Juk aš skolingas graikams ir barbarams 
[ty. žmonėms, kurie nekalba nei graikiškai, nei lotyniškai, mo- 
kytiems ir nemokytiems" (Rom 1,14). “Būdamas nuo nieko ne- 
priklausomas, aš pasidariau visų vergas, kad tik daugiau laimė- 
čiau. Žydams buvau kaip žydas, kad laimėčiau žydus. Tiems, ku- 
rie laikosi (Mozės) įstatymo, tapau įstatymo tarnu, kad laimėčiau 
besilaikančius įstatymo, nors pats nesu jam pavaldus. Tiems, 
kurie neturi įstatymo, buvau kaip neturintis įstatymo, kad lai- 
mėčiau tuos, kurie neturi įstatymo, nors pats esu ne be Dievo 
įstatymo, bet surištas Kristaus įstatymu. Silpniesiems pasidariau 
silpnas, kad laimėčiau silpnuosius. Visiems tapau viskuo, kad 
vienaip ar kitaip bent kai kuriuos išgelbėčiau. Visa darau dėl 

Tesalonika. Romėnų Egnatia vieškelis 

Taip atrodo Akropolis žiūrint iš agoros 


Atstatytoji Stoa - Stoginė 

Graikų kapinių paminklas iš prieškristinių laikų. Graikai laikė 
sielą amžina, o mirtį - išsilaisvinimu iš kūno varžtų. 
Vis dėlto mirtis nešė liūdesį 


Atėnai. Aikštė su kolonomis - likučiais šventyklos Olimpo Dze 
garbei, kurią buvo pastatęs imperatorius Hadrianas 


Korintas. Bema - Teismo ir sueigų kalbėtojų platforma. Apolon 
šventyklos kolonos ir Akrokorintas | 

Mikėnai. Atrėjo kapas 

Mikėnai. Miesto vartai 


Graikai mėgo teatrą - tragediją ir komediją 

Graikų kapinių paminklas iš prieškristinių Graikų zuavas sargyboje prie Parlamento 


Mikėnai (Mycenae). Agamemnono kapas 

Atstatytoji Stoa nūdien yra Agoros muziejus. Stoicizmas 
siejamas su Stoa, nes ji buvo filosofo Zenono mokykla 


Graikų karo laivas 

Korinto kanalas 


Korintas. Statula be galvos. Achajos 
prokonsulai buvo dažnai keičiami, užtat ta 
pati statula gaudavo vis naują galvą 


Gerasis kerdžius prieškristinėje graikų skulptūroje 

Nauflionas. Burdzio sala Argolio įlankoje 


Graikų skulptūros pavyzdys iš prieškristinių amžių 

Nauris) 


Apaštalo Pauliaus kalba bronzinėje lentoje, 
prisegta prie Areopago šono 


Korintas. Bema - Teismo ir sueigų kalbėtojų platforma. 
Apolono šventyklos kolonos ir Akrokorintas 


Evangelijos (t.y. dėl Gerosios Naujienos apie Dievo užmojį Kris 
tujeĮ, kad būčiau jos dalininkas" (1 Kor 9,19-23). Apaštalas Pau- 
lius, skelbdamas Kristų, buvo mokinys gyvenimo mokykloje. 

Delfų Apolono orakulas buvo garsus visame tuometiniamę 
pasaulyje dėl patarimų — atsakymų į klausimus — prekybiniais, 
politiniais ir asmeniniais reikalais. Apaštalui Pauliui skelbiant 
Kristų Graikijoje, orakulo įtaka buvo sumažėjusi. Tačiau Apolo- 
no geras vardas ir pagarba doro gyvenimo dėsniams buvo taip 
įaugusi graikų visuomenėje, kad ir Apaštalas Paulius — krikščio 
nybė, stengdamasi padėti žmogui atsakyti į buitinius ir būtinius 
klausimus, turėjo su tuo skaitytis. Skaitant Apaštalo Pauliaus Laiškų 
korintiečiams šiame fone, pajuntama jo pokalbis su graikais apie 
“Dievą, sutaikinusį su savimi pasaulį ir davusį [jam) sutaikinimo 
tarnystę" (2 Kor 5,19). “ ... kas yra Kristuje, tas yra naujas ki 
rinys. Kas buvo sena — praėjo, štai atsirado nauja" (2 Kor 5,17). 

Čia slypi protu neperžengiama praraja tarp Apolono ir Jė- 
zaus Kristaus. Apolonas, nepaisant viso jo padorumo Olimpo 
panteone, lieka tolimas žmogui. Joks Apolono garbintojas nie: 
kad nesakė: “Aš gyvenu Apolone ir Apolonas gyvena manyje“. 
Apaštalo Pauliaus saviprata iš esmės skyrėsi nuo Apolono garbin- 
tojo savipratos: “Esu nukryžiuotas kartu su Kristumi. Aš gyvenu, 
tačiau nebe aš, o gyvena manyje Kristus. Dabar, gyvendamas 
kūne Įtrapioje prigimtyje), gyvenu tikėjimu į Dievo Sūnų, kuris 
pamilo mane ir paaukojo save už mane" (Gal 2,19-20). Apolo- 
nas buvo idealus graikų dievas. O Apaštalo Pauliaus Jėzus “buvo 
nukryžiuotas [nes buvo trapus žmogus), bet dabar jis gyvas Dievo 
galybe" (2 Kor 13,4). 


Tesalija kadaise buvo jūra ... 
Mano mąstymą apie Apoloną ir Kristų pertraukia gidės balsas: 


— Važiuojame jūros dugnu. Tesalija kadaise buvo jūra ..- 
Autobusas skubiai rieda į šiaurę. Gidė toliau aiškina apie Te: 

salijos veido raukšles. Sėdžiu kairiame autobuso šone. Pindo kal- 
nų gūbriai vakaruose, šiaurėje dunkso tolimos kalnų virtinės, ry- 
tuose kyšo snieguotas Olimpas — dievų buveinė. Tesalija dabar 
yra kalnų saugoma, derlinga lyguma. Jūra, sako gidė, ilgainiui 
virto dviem ežerais, o ežerai ilgainiui "išbėgo" Tempės slėniu į 
Egėjo jūrą. Liko tik kalnų sniegynų maitinami sraunūs upokšniai. 
Jie maitina Pinijo (Pinios) upę, kuri vingiuoja jūros link. 

Gidė primena ir žilą Tesalijos istoriją. Pirmieji gyventojai, 
kurie paliko savo pėdsakų Tesalijoje, buvo pelasgai. Bet vardą 
jai davė tesalai, viena dorėnų giminė, įsikūrę joje apie 1200 m. 
prieš Kristų. Iki šiol svarbiausios Graikijos provincijos man buvo 
Atika, Achaja, Makedonija. Apie Tesaliją buvau tik girdėjęs. 
Manydavau, kad ji yra arti Salonikų — senosios Tesalonikos ir 
priklauso Makedonijai. Nuo III kristinio šimtmečio Tesaliją plė- 
šė, degino, laikė savo žeme gotai, hunai, bulgarai, serbai ir 
prancūzai. Ilgiausiai tesalus skriaudė turkai: nuo 1389 iki 1821. 

Romėnai mėgo kovoti vieni su kitais Graikijoje. Trys mūšiai 
buvo lemtingi Romos imperijai: Farsalos (Pharsala), Akcijumo 
(Aktion), Filipų. (Philippoi). Farsalą ką tik pravažiavome. Čia 
48 m. prieš Kristų Pompėjus su savo pergalingais legionais už- 
puolė pavargusius Julijaus Cezario legionus ir pralaimėjo, palik- 
damas mūšio lauke 15 000 nukautų savo legionierių. O Julijus 
Cezaris prarado tik 200 vyrų. Pompėjus, galvą pametęs, paliko 
savo legionus likimo valiai ir pabėgo į pajūrį. Susiradęs laivą, 
spruko į Egiptą ir buvo ten nužudytas. O Julijus Cezaris tapo 
Romos ir “pasaulio" viešpačiu. 

Gidės pasakojimai sudomina daugelį. Autobusas tarsi atsibu- 
do po ilgo pokaičio. Kardica (Karditsa) — vienas iš svarbių 
prekybos centrų — primena Turkijos miestus. Žmonių gatvėse 
mažai, krautuvės dar neatidarytos po pietų pertraukos. Tik kavi- 
nėse, kurios, rodos, mėgsta įsikurti sodeliuose ar mažų parkų 
pakraščiuose, vyrai plepėdami pypkes rūko. Jų apdaras neįpras- 
tas. Stebina avikailio švarkas ir galvos gobtuvas. Turbūt jie yra 

piemenys iš netolimų kalnų. | 

Pasiekus Trikalą, gidė vėl pagyvėja. Paprašo vairuotoją su- 
stoti prie apgriuvusio pastato miesto centre. Pastatas kadaise 
buvęs musulmonų mečetė. 

— Tai paminklas ilgai turkų okupacijai, — lėtai ištaria. 

Mečetė — tik pastato skeletas. Minaretas pusiau nugriautas, 
Jo viršuje gandrų pora. Vienas tupi, o kitas, ką tik parskridęs 
iš Pinijo pakrančių, kalenimu sveikina savo bendrą. 


Kas yra Meteorai 


Vos palikus Trikalą, šiaurės akiratį nusagsto pirmieji Me- 
teorai — aukšti, vieniši, statmeniški kauburiai kalnų virtinės 
fone. 

— Kodėl tos uolos vadinamos Meteorais? -— klausiame vieni 
kitų. Gidė ateina į pagalbą, paaiškindama: 

— Tai “Danguje kabantys vienuolynai". 

— 1? 

— Meteorai yra viena iš didžiausių Graikijos įžymybių, — 
pasakoja gidė. — Meteorai — “Danguje kabantys vienuolynai" 
buvo statomi ant tų uolų XIV amžiuje kaip vienuolių, bėgančių 
nuo turkų, prieglaudos namai. Iš pradžių jų buvo net dvidešimi 
keturi, nūdien tik šeši teturi vienuolių. Rytoj juos lankysime. 


Paskutinis vakaras klasikinėje Graikijoje 


Kalambaka gūžiasi Meteorų uolų papėdėje. Kuklus mies 
telis. Namai dažyti baltai, raudonai, mėlynai. Iš viešbučio stebiu 
tuos milžiniškus Meteorus. Pravardė “Danguje kabantys vienuo 
lynai" yra pernelyg vėlyvas jų vardas. Atrodo, jog kadaise uolos 
buvo laikomos iš dangaus nukritusiais meteoritais. Iš tikrųjų 
jos yra geologinis fenomenas — jūros vandenų išplautos. Vakaro 
saulėje ir Meteorai rodo savo spalvingus klodus. 

Šį vakarą pirmąkart turėsime bendrą vakarienę su atgaiva 
pas "Nikos" — gidė ir autobuso vairuotojas kviečia. Tai Chat 
Tours turizmo paslaugų įstaigos mandagus gestas. Paprastai ke- 
lionėje patys turistai moka už vyną ir vandenį, šį vakarą net 
uūzu vaišina turizmo paslaugų įstaiga. 

Kalambaka — ne Atėnai. Nikos restoranas kuklus, bet geras, 
maistas graikiškas, įdomus pažiūrėti ir šviežias valgyti. Daržovių 
gausa ir aviena ant iešmo sudomina kelionės bendrus, o bendra 
vakarienė suveda į artimesnę pažintį vienus su kitais. 

Ilgokai sėdžiu viešbučio verandoje. Mėnesienoje Meteorai 
tikrai atrodo tarsi “Danguje kabantys vienuolynai". Šiaurėje ir 
vakaruose už jų kai kur stiebiasi grasios Pindo ir Olimpo kal- 
nynų viršūnės. 

Ryto metas Kalambakoje liks atmintyje. Žadina gaidžiai. 
Pirmieji pakyla žvirbliai. Ilgainiui ima mekenti avys. Girdžiu ir 
varpus. 


Lankome danguje kabančius vienuolynus 


Viešbutis glaudžiasi prie pietinės Meteorų uolų papėdės. 
Mūsų kambarys yra pietiniame viešbučio šonc. Pro langus matyti 
spalvinga Tesalijos lyguma. Tolimi akiračiai. Upelių ir vieškelių 
išvagotas lygumos veidas. Vešlūs laukai ir lankos kur ne kur 
dangstosi lengvo rūko skraiste. 

Meteorų uolos stūkso šiauriniame viešbučio šone. Kiekvie- 
name viešbučio aukšte įtaisyti balkonėliai. Iš čia matai nuostabą 
keliančias bemaž statmenas uolas. Tikras milžiniškų kolonų 
miškas, augte įaugęs į Tesalijos lygumą, sniegu nuklotų Kasijos 
(Khasia) ir Pindo kalnų fone. Saulė dar žemai rytuose, virš Me- 
teorų debesėliai dar nesiburia. Mėlynas dangus, rudos statmce- 
nos uolos ir ant jų viršūnių užtupdyti raudonomis čerpėmis 
dengti vienuolynai ... Trinu akis. Tokių kalnų dar niekur nebu- 
Vau matęs. Kodėl ant jų kūrėsi vienuolynai? 

Ir kelionės bendrai domisi Meteorų kilme, stebisi vienuo- 
liais, bėgusiais iš lygumos į “meteorus" — ore kabančius vie: 
nuolynus. Šių uolų dydis vieniems kelia baimę, kitiems teigia 
mintį, kad Meteorų uolos yra suakmenėję senovės milžinai. Sa 
vo išvaizda man jos primena Žemaitijos miškų raudonviršius. 
Žinoma, šie raudonviršiai — milžinai! 

Gidė, paklausta, ar nėra graikų mitų ar liaudies pasakoji 
mų apie Meteorų uolas, ilgai kraipo galvą. 

— Nesu nieko girdėjusi, — prisipažįsta. 

— Mūsų amžiaus geologai, graikai ir svetimtaučiai, yra su- 
kūrę keletą teorijų apie jų savitą susikūrimą, — priduria. 

Mane sudomina vieno vokiečių geologo pateiktas Meteorų 
uolų kilmės aiškinimas. Pasak jo, prieš milijonus metų srauni 
kalnų upė prasiveržė į gilią ir siaurą tuomet Tesalijos lygumą 
užėmusios jūros įlanką. Įtekėdama upė sunešė sluoksnius nuo- 
sėdų ir akmenų, kurie geologinių amžių būvyje virto kalkakme- 
niu. Žemyno plutai kilstelėjus, Tesalijos jūra nutekėjo per Tem- 
pės slėnį į Egėjo'jūrą, išplaudama ir palikdama stovėti šias kalk 
akmenio uolas. Nūdien aukščiausia Meteorų uola siekia 
maždaug 555 m. Tesalijos jūra turėjo būti gana gili! 


Eremitai ieškojo Dievo ant Meteorų viršūnių 


Meteorų uolos buvo negyvenamos ir sunkiai pasiekiamos. 
Ant jų ieškodavo prieglobsčio Tesalijos žmonės, bėgdami amžių 
tėkmėje nuo įvairių priešų. Šios negyvenamos uolos padėjo ras 
ti saugią gyvenvietę ir eremitams, o vėliau ir vienuoliams — 
žmonėms, kurie, palikdami pasaulį, tikėjosi pamatyti iš arčiau 
Dievą tyroje Meteorų viršūnių aplinkoje ir čia išgyvendami nuo: 
stabą, vienatvės svaigulį ir skurdą, pasiekti krikščionišką tobuly 
bę. Iš pradžių šie eremitai gyveno vienišai, melsdamiesi olų ko 
plytėlėse, bet ilgainiui pajuto norą dalytis dvasios dovanomis ir 
jėgomis buriantis į krikščioniško gyvenimo židinius — “sketes" 

(skitus), vienuolynus. 

Žvelgdamas iš patogaus viešbučio į raudonai dengtus Me- 
teorų vienuolynus, jauti vidinį eremito gyvenimo pobūdį: jo 
vienatvę ir sunkumus, jo nuostabos akimirkas ir įžvalgas. Nuo 
kalno dangus atrodo arčiau! XIV a., kai serbų imperatoriai, tu- 
rintys sostinę netolimame Trikalos mieste, kovojo su Bizantija, 
stengdamiesi išsilaikyti vešliame Tesalijos slėnyje, Meteorų uolos 
vienuoliams teikė saugų prieglobstį. 


Į Meteorų tarpeklius 


Kalambaka — Meteorų uolų papėdė. Į Meteorų uolas, tarsi 
įakmeninių medžių mišką, važiuojame giliais tarpekliais. Tuo- 
jau pat gali pastebėti, kad į Meteorus lipti reikėjo ne tik jėgų, 
bet ir drąsos. Pirmieji eremitai kopdavo į uolų viršūnę naudo- 
damiesi mediniais pastoliais, kurių likučiai kur ne kur tebekabo 
prie kalkakmenio uolienos. Gidė šiandien itin gyva. Gyvas ir 
kelionės bendrų dėmesys. Ji rodo uolų plyšius su pastolių ga- 
balais. 

— Ilgainiui, — sako, — pastolius pakeitė virvių laiptai! 

— Šimtus metrų kopti virvių laiptais, pritvirtintais prie uo- 
lų! — girdėti susirūpinęs balsas. 

Cidė šmaikščiai nuramina: 

— Svečius, kurie bijo virvių laiptais kopti, vienuoliai į viršų 
užtempia tinkle suktuvu. 

Juokdamasi taria: 

— Trunka bent pusvalandį. Galva ima suktis. Įspėju, suk- 
tuvo virvės vienuoliai nekeičia, kol ji nenutrūksta ... Taigi lipti 
virvių laiptais baisu, keltis suktuvu pavojinga ... Nenusiminkite, 
1922 m. buvo iškirsti laiptai ir išrausti tuneliai uolienoje. Nūn 
pasiekti skitus, reikia tik gerų kojų ir stiprios širdies. Beje, — 
dar priduria, — vienuoliai ir nūdien naudojasi suktuvu maistui 
užsitempti. 

Barlaamas — pirmasis Meteorų eremitas 


Barlaamo vienuolyną pasiekti lengva. Autobusas bemaž prie 
jo priveža, uolos šone padirbtu keliu. Jau 1350 m. čia būta ma- 
žos šventovės, kurią pasistatė vienuolis Barlaamas. Po jo mirties 
šventovė buvo apleista ir tik 1518 m. ant šios uolos užkopė du 
kilmingos šeimos broliai. Jiedu atstatė Barlaamo šventovę ir 
dar dvi naujas šventoves pastatė. Visos trys išpuoštos meniškomis 
XVI a. ikonomis. Bizantiškas menas — ikonografija — nesisten- 
gia apvaldyti erdvės ar pagauti judesį; jam rūpi pagauti simbolinį 
ir mistinį Dievybės išgyvenimą. Ikonos amžių tėkmėje nekinta. 
Būdinga, kad jos rėžte įsirėžia į atmintį. Atrodo, Barlaamo vie- 
nuolyno Visų Šventųjų šventovės ikonų niekad neužmiršiu. 

Metamorphoseos tou Sotiros — Išganytojo -Atsimainymo 
vienuolynas turbūt yra ant aukščiausios uolos iš visų Meteorų. 
Eremitas Atanasijus jam davė “Meteoros" — “[Ore| Pakabintas" 
vardą. Tai uola su plačiausia viršūne. Vietos pakanka net ketu- 
rioms šventovėnis. Išganytojo Atsimainymo šventovė yra seniau- 
sia ir didžiausia Meteorų šventovė. Vienuolyne gausu relikvijų, 
ikonų, jis turi namą svečiams. Nykiame sodelyje vienuolis įsitrau- 
kęs į gilų pokalbį su jaunuoliu. Pokalbis neįprastai lėtas. Atrodo, 
kad kiekvienas žodis sveriamas ne vieną, bet keletą minučių. 

Šventovėje spindi Viešpaties Atsimainymo ikona. Jai būdin- 
gas judesys — atsimainymas. Jėzaus veido, rankų, drabužių 
judesys; judesys šventųjų, supančių Jėzų; visos žemės judesys. 
Atsimainymas tikrai galingas! Atsimainymas — Paskutinis teis 
mas. Šventovėje daug vietos skiriama Marijos, Dievo Motinos, 
ikonoms. Joms būdinga arba nuostaba, arba skausmas. 

Meteorų lankymas ne tik supažindina su krikščionių vienuo 
liais, bet duoda progą pasižvalgyti po nuostabiai gražias apylin- 
kes. Agia Triada — Švč. Trejybės vienuolynas, be abejo, tam 
tinkamiausia vieta. Prieš akis didinga uola, apjuosta vienuolyno 
pastatų vainiko. Pastatų sienos baltai dažytos, o stogai raudonų 

čerpių. Fone miškingi Pindo kalnagūbriai po mėlynu dangumi. 
Tarp didingosios uolos ir Pindo kalnagūbrių driekiasi gilus Pe- 
nėjo (Peneios) upės slėnis. Pasiekus patį vienuolyną ant uolos 
viršūnės patogiai uoloje išskobtu takeliu, vaizdas užima kvapą. 
Pietų pusėje Tesalijos lyguma dingsta tolimame rūke, o iš vaka- 
rų, iš šiaurės ir iš rytų dunkso masyvūs kalnai. Žemai tarsi po 
kojomis Kalambakos stogai. Ir jie raudonų čerpių. 

— Dar vieną vienuolyną aplankysime — Švento Stepono, — 
kartoja gidė mums lipant iš autobuso. 

Šį kartą lipti nereikia. Pakeliamasis tiltas jungia su vienuo- 
lynu kalnų šlaitą, kuriame sustojo mūsų autobusas. Šv. Stepono 
vienuolynas, būdamas lengvai prieinamas, teberodo musul- 
monų pomėgį kapoti ikonas ar bent išbadyti šventiesiems akis. 
Tai ryšku vienuolyno šventoriuje. Įėjus į Šv. Stepono šventovę, 
gidė atkreipia mūsų dėmesį į turkų išniekintas šventoves. ji sa- 
ko, kad graikai turkus laiko ir laikys barbarais. Turkų ir graikų 
sankirčio šaknys, anot graikų, nėra religinės, bet politinės. Bet 
turkai, būdami musulmonai, negali pakęsti krikščionių ikono- 
grafijos — rašymo paveikslais. Ikonos musulmonams yra baisus 
Dievo įžeidimas. 

Pastebėjęs bėgiojančius vaikus, klausiu gidę, iš kur tie vaikai 
vienuolyne. 

— Švento Stepono vienuolyne dabar yra pradžios mokyk- 
la, — paaiškina. 


Kelionė po klasikinę Graikiją baigiasi ... 


Pajudėjus iš Meteorų, gidė pereina per autobusą, sustodama 
prie kiekvieno keleivio. Teiraujasi, kaip patiko kelionė, ar nėra 
klausimų, ir primena, kad šįvakar grįšime į Atėnus. 

Graikai yra puikiai pasirengę turizmui. Gidai, dažniausiai 
gidės, yra išsilavinę žmonės. Jie turi jausti pareigą domėtis savo 
sritimi, lankydami kursus, jausti kolegų priežiūrą, kad nesusta- 

barėtų. Be to, graikai turi puikų viešbučių tinklą ir moka turistui 
patarnauti su šypsniu. 


Į Termopilus 


Kalambaką paliekame tik popiet. Meteorų uolose užsibų- 
vome. Kelionės bendrai, buvę tingūs Olimpijoje ir Delfuose, da- 
bar apipila gidę klausimais apie Meteorus. Gidė į juos glaustai 
atsako, primindama, kad mūsų kelionės tikslas yra susipažinti 
su klasikine Graikija, o Meteorai yra geologinė Graikijos įžymybė. 

Daugelis keleivių domisi šiuolaikiniu vienuolių gyvenimu 
Graikijoje. Gidė nukreipia kalbą į Atono (Athos) kalno vienuo- 
lių respubliką Graikijos šiaurėje, bet į klausimus atsakinėja ne- 
noriai. Ilgainiui paaiškėja, kad gidė nori mus paruošti 
Termopilų lankymui. 

— Po poros valandų pasieksime Termopilus, — pradeda ji. 

Gidė vykusi dėstytoja. Pajutusi, kad žodis “Thermopylae" 
daug kam laužo liežuvį, skuba pasakyti, kad vardas reiškia “Karšti 
vartai“, nes turi ryšį su karštais mineralinio vandens šaltiniais. 
“Karšti vartai" — Termopilai buvo maždaug 15 m pločio tar 
peklis tarp Oetos kalno uolų ir jūros. 

— Termopilų tarpeklyje 480 metais prieš Kristų žuvo Leo- 
nidas ir trys šimtai sparticčių, gindami Atėnus nuo persų, — 
gidė paruošia mus pasakojimui apie persų invaziją į Graikiją. 


Termopilai — mūšio vieta 


— Graikai, — sako gidė, — buvo nugalėję persus prie Ma- 
ratono 490 metais prieš Kristų, bet persai nerimo. 

Gidė įdomiai pasakoja. Po Maratono mūšio, sako, per de: 
šimt metų graikai galėjo atsikvėpti. Mat persai turėjo bėdų savo 
imperijos viduje. Mirė Darijus, sukilo Egiptas. Bet Darijaus si- 
nus Kserksas, atsisėdęs į Persijos sostą 485 metais prieš Kristų, 

buvo pasiryžęs tęsti tėvo politiką prieš graikus. 

Per metų metus vergas, stovėdamas šalia pietų stalo, valdo- 
vui primindavo: “Valdove, neužmiršk atėniečių!" Kserksas noriai 
ruošėsi karo žygiui prieš graikus. Net kanalą iškasė per Atono 
kalno pusiasalio sąsmauką, prie kurios jo tėvo laivai buvo audros 
paskandinti pirmosios invazijos metu. 

Tuo tarpu Atėnai buvo įsivėlę į politinius kivirčus ir karą 
su Eginos sala, tuomet stipriausia jūros galybe Graikijoje. Nepai- 
sant to, palengvėle daugiau žmonių gavo teisę balsuoti, ir aris- 
tokratų savivalė buvo aptramdyta. Ilgainiui vienas vyras iš pa- 
prastų žmonių tapo vadovaujančiu Atėnų demokratijos balsu: 
Temistoklis įkūnijo lakią atėniečių dvasią. Veržlus ir karštas, im- 
lus mokslui ir norus dalyvauti viešajame gyvenime. 

Gidė, rodos, Temistoklį labai mėgsta. Anot jos, Temistoklis 
buvo žmogus, kuris nemokėjo skambinti arfa, bet kuklų Atėnų 
miestą padarė garsų. Mat Temistoklis numatė, kad Atėnų ateitis 
slypi ne kalnuotame žemyne, bet plačioje jūroje. Užtai jis stipri- 
no laivyną ir statė uostus. Jam tai pasisekė padaryti kaip tik 
prieš Kserkso invaziją. 

Temistoklio dėka, tęsia gidė, Atėnai buvo kur kas geriau 
pasirengę gintis nuo persų invazijos negu bet kuris kitas graikų 
miestas. Tačiau garsas apie Spartos karo meną buvo toks didelis, 
kad graikai pavedė Spartai, o ne Atėnams, vadovauti gynimuisi 
nuo Kserkso. 

Spartos kvietimu visi graikų miestai susirinko ir sutiko laiki- 
nai pamiršti visas ilgalaikes nesantaikas ir gintis nuo bendro 
pavojaus. Pasivadinę Graikų lyga, jie patikėjo visas ginkluotąsias 
pajėgas Spartos vadovybei. Iš pradžių Lyga planavo sutelkti jėgas 
prie Korinto sąsmaukos, jungiančios Peloponesą su likusia Grai- 
kija. Bet planas buvo atmestas, nes visa centrinė ir šiaurinė 
Graikija būtų buvusi palikta Kserksui, o Atėnai pastatyti į 
Uesioginį pavojų. 

Tada graikai nutarė gintis šiaurinėje Tesalijoje. Vėl bėda! 

Jų užnugaris liko neapsaugotas. Galop jie pasitraukė į siaurą 
Termopilų tarpeklį pietinėje Tesalijoje. Gera strategija, bet blo- 
gas politinis žingsnis, sako gidė. Mat visa šiaurinė Graikija, many- 
dama, kad yra savųjų palikta, pasidavė persams. Tai turėjo įtakos 
ir graikų kariuomenės gretoms. Pasigirdo balsų, kad neįmano- 
ma Kserksui pasipriešinti, nes jo kariuomenė ir ištekliai be galo 
dideli. Reikią derėtis ieškant taikos geriausiomis sąlygomis. 

Gidė primena, kad ir Delfų orakulas iš pradžių pataręs ieš 
koti taikos, nes pasipriešinimas esąs beviltiškas. Kitaip, orakulas 
įspėjęs, persai sunaikinsią ir Atėnus, ir Spartą. 

Antrąkart kreiptasi į orakulą. Antrasis atsakymas buvęs ne 
toks pesimistiškas, bet dviprasmiškesnis: “Tada toliaregis Dzeu- 
sas tai suteikia už Atėnės maldas; saugi pasiliks tau ir tavo vai- 
kams ana medinė siena". Atėnai ir Sparta ryžosi orakulo ats2- 
kymą suprasti kaip garantiją, kad gintis apsimoka. Gintis prie 
Termopilų. 


Kserksas žygiuoja į Europą 


Gidės pasakojimas apie Termopilus man padarė gilų įspūdį. 
Grįžęs iš kelionės, ėmiau vartyti Herodoto knygą Persų kami, 
norėdamas rasti daugiau žinių apie Termopilų mūšį. 

Pasak Herodoto, Kserksas žygiavo į Europą su nepaprastai 
didele kariuomene. Ją sudarė 2 641 610 vyrų, 1207 karo laivai 
ir 3000 mažesnių laivų! Tačiau šiuolaikinių istorikų manymu, 
persų kariuomenė teturėjo maždaug 150 000 — 200 000 karei 
vių, o laivų persų laivyne tebuvo maždaug 700 ar 800. 

Herodotas aprašo Kserkso kėlimąsi per Helesponto sąsiaurį, 
nūdien Dardanelais vadinamą. Pasiekus Abidą (Abydos) ant He 
lesponto kranto, Kserksas įsakė savo inžinieriams pastatyti tiltą. 
Sąsiauris toje vietoje yra bent dviejų kilometrų pločio. Tiltą pastatė, | 
bet audra jį sunaikino. Įtūžęs Kserksas, rašo Herodotas, "įsakė 
nuplakti Helespontą (sic!), duodant jam 300 rimbo kirčių ... " 

Kiti inžinieriai buvo paskirti statyti dviejų naujų tiltų. Šį kar- 
1ą jiems pasisekė. Vienas tiltas turėjo 314 penkiasdešimties irklų 
galerų, o kitas — 360. Galeros buvo surištos viena, su kita iš 
abiejų galų trijų keturių metrų atstumu, kelias apdėtas len- 
tomis, išklotas šiaudais, o kelio šonai apstatyti sienomis, kad 
arkliai ir mulai nesibaidytų juo eiti. 

Persikėlęs per Helespontą, Kserksas žygiavo į Graikiją žemy- 
no keliu palei jūrą, o laivai, plaukdami jūra, vežė karo aprangą 
ir maisto atsargas. 


Mūšis Termopilų tarpeklyje 


Ūmai autobusas sustoja. Gidė pakyla nuo savo specialios 
sėdynės priekyje ir lėtai taria: 

— Pasiekėme Termopilus, garsiojo mūšio vietą ... 

— O kur tarpeklis? — girdėti net keletas balsų. 

Žvalgomės į abi plataus vieškelio puses. Dešinėje, vakarų 
šone, staigiai kyla kalnų šlaitai, kairėje, rytų šone, stovi pamink- 
las — marmurinė siena su Termopilų didvyrio Spartos karaliaus 
Leonido statula. Leonidas rankoje laiko iškėlęs kalaviją. Jūros 
nematau ... | 

— Jūra nutolo net 8 km... 

Vėl girdėti balsai: 

— Nejau tiek nuseko Viduržemio jūra?! 

— Viduržemio jūra nėra nusekusi, — aiškina gidė, — neto- 
lima Sperchėjo (Spercheios) upė užnešė sąnašomis pajūrį, 
sukurdama savo deltoje derlingą lygumą. 

Iš tikrųjų lyguma žaliuoja. Platūs laukai, vešlūs alyvynai ir' 
gyvenvietės. 

— Paminklas didvyriams buvo neseniai atnaujintas, — tęsia 
gidė, — senieji “Karštų vandenų" šaltiniai tebesiveržia, tebėra 
ir bendras Leonido bei jo narsuolių kapas. 

Gidė pakviečia išlipti, sakydama: 

— Archeologai 1959 metais kasinėjo kapą. Atrasta du šimtai 
devyniasdešimt devyni skeletai ir ginklų ... 

Kapas — medžiais apaugęs supiltas kauburys kalnų šlaite. 
Ant jo tik amžių nudilinta juoda marmuro lenta su labai pa- 
prastu įrašu graikų kalba: “Pracivi, pasakyk jiems Lakedemone 
(Spartoje), kad atsigulėme čia, paklusdami jų įsakymui"! 

Į kauburį lipa tik keletas. Didžiuma kelionės bendrų jau 
yra pavargę. Kelionė po klasikinę Graikiją jiems buvo nelengva. 
Mudu su kun. Vladu D. tik pastovime prie kapo, žodžio netarda 
mi. Mintimis skrendu į Lietuvą. Kiek ten būta Termopilų tarpek- 
lio kautynių! Jų atminimo gerbti neleidžiama. Tačiau imperijos, 
dirbtiniai tautinės neurozės junginiai, anksčiau ar vėliau pasi- 
traukia iš istorijos. O tautos lieka, nes jos yra žmogui įgimtas 
dalykas. Už tautą žmogus ir nūdien miršta! Persijos imperija 
žlugo, graikų tauta ir nūdien brangi Žemės tautoms, nes graikai 
gynė ir mirė ne už tautinę neurozę, bet už savo tautos teisę 
būti laisva. 

Termopiluose tik stabtelime. Bet mintis prie jų kaustyte 
prikausto. Vėl imu į rankas Herodoto Persų karus. Termopilų 
mūšį jis aprašo iki smulkmenų. Kserksas nekantravo keturias 
dienas, kol jo kavalerija ir pėstininkai išsidėstė kautynėms prie 
Termopilų. Jis siuntė žvalgus stebėti priešo stovyklos. Herodoto 
pasakojimas žmogiškai patrauklus. Kserksas, išgirdęs iš žvalgų, 
kad spartiečiai, laukdami kauvynių, atlieka gimnastikos pratimus 
ir šukuoja savo ilgus plaukus, prapliupo juoktis iš paniekos. 
Vienas iš Kserkso patarėjų, anot Herodoto, paaiškinęs, kad spar. 
tiečiai, ruošdamiesi statyti į pavojų savo gyvybę, rūpestingai 
išpuošia savo galvas, ir priminė Kserksui, kad persai tuojau susi 
tiks kautynėse “su pirmaujančiu Graikijoje miestu bei karalyste 
ir drąsiausiais vyrais". 

Penktą ir šeštą dieną po atžygiavimo į Termopilus Kserksas 
puolė Leonido drąsuolius. Nevaliodamas jų nugalėti, jis “tris 
kartus nušoko nuo sosto iš skausmo, matydamas savo Žuvusius 

kareivius ... * Net Kserkso Nemirtingieji nepajėgė prasiveržti 
pro tarpeklį. Tačiau kautynių eiga pasisuko nauja ir pernelyg 
tragiška, beviltiška linkme. Graikas perbėgėlis parodė persams 
taką per kalnus. Persai pradėjo pulti graikų užnugarį. Leonidas 
nedelsdamas išsiuntė pagrindines graikų pajėgas iš Termopilų, 
o pats su trimis šimtais spartiečių likosi žūtbūtinėms kautynėms. 
Jis puolė, nelaukdamas persų puolimo, ir krito kovoje. “Nūn, — 
rašo Herodotas, — kilo nuožmios kautynės tarp graikų ir persų 
dėl Leonido kūno. Graikai keturis kartus atstūmė priešą ir savo 
nuostabia drąsa pasiėmė kūną nuo mūšio lauko ... " Spartiečiai 
kovojo net Leonidui kritus. Galop jie buvo apsupti ant vienos 
kalnų šlaito kalvos. Čia, rašo Herodotas, jie gynėsi iki paskutinio 
vro kalaviju, rankomis ir dantimis, kol “barbarai juos užgožė 

ir palaidojo iečių lietumi ... 
Barbarai persai nuniokoja Atėnus 


Mūsų vieškelis eina palei Eubojos įlankos pakrantę. Eubo- 
jos įlanką nuo Egėjo jūros skiria Eubojos sala. Gidė tyli. Visi 
pernelyg pavargę. Lankyta Meteorai, ilgai keliauta per saulės 
įkaitintą Tesalijos lygumą, sustota prie istorinių Termopilų ... 

Kai pergalingas Kserksas su savo milžiniška kariuomene žy- 
giavo link Atėnų, šio vieškelio dar nebuvo. Sunku įsivaizduoti 
margas persų karhiomenės gretas, raitelius, karo vežimus ir pa- 
ų Kserkso dvarą nūdienėje Graikijoje. Anuomet graikai, užuot 
rengęsi ginti Atėnus, juos evakavo. Temistoklis įsakė išsiųsti mo- 
teris ir vaikus į artimas salas, o pajėgius vyrus paėmė į laivyno 
tarnybą. Mat jis norėjo nuvilioti priešą į jūros kautynes ir privers- 
jį pasitraukti žemynu. Seni vyrai ir naminiai gyvuliai buvo pa- 
likti likimo valiai. Pasakojama apie Periklio tėvą Ksantipą, tu- 
tėjusį šunį, kuris nenorėjęs būti paliktas, bet šokęs į jūrą ir 
plaukęs šalia laivo, kol pasiekė Salamino salą. Pasakojimo galas 
tragiškas: šuo, išlipęs iš jūros, parkrito ir nugaišo. 

Atėnus persai sunaikino. Ne tik Atėnų “medinė siena", bet 
ir Akropolis buvo sudeginti. Užtat graikai persus vadina barba- 
rais. Būnant Persijoje, nūdicniame Irane, teko dažnai girdėti, 
kad graikai yra barbarai. Mat IV a. prieš Kristų Aleksandras Di. 
dysis sunaikino Persepolį — Persijos dvasinę sostinę. 

Tuometinė Persija kūrė imperiją iš daugelio Artimųjų Rytų 
tautų ir valstybių. Ji jautėsi esanti pašaukta įgyvendinti vieno 
pasaulio idėją. Remdamasi Zaratustros mokymu apie šviesą ir 
tamsą, ji tarėsi nešanti Graikijai — Europai — šviesą. Ilgainiui 
Zaratustros mokymas tapo Persijos valstybine religija. VII a. po 
Kristaus ją užgožė islamas. Būdinga, kad religinės Zaratustros 
sąvokos apie žmonijos teismą ir visuotinį sankirtį tarp gėrio ir 
blogio, — dualistinė pasaulėjauta ir pasaulėžiūra, — pasiekė 
ne tik graikus, bet ir žydus bei krikščionis. 

Graikija, kuriai Kserksas norėjo atnešti šviesą, nebuvo t 
Graikija, kuria nūdien žavisi giliausi Žemės protai. Tai buvo 
Graikija dar iki Sokrato, Platono, Aristotelio ... , iki Aleksandro 
Didžiojo ... , iki Zenono stoicizmo; Graikija, kuri dar pasitenki- 
no Hesiodu, Homeru ... ir tebebandė ištrūkti iš mitologinės 
religijos glėbio. 


Klasikinė Graikija ir ašinis amžius 


Kadaise užtekdavo susipažinti su Mesopotamija, Egiptu, 
Graikija ir Dievo apreiškimu, duotu per žydų tautą, kad būtumėi 
"apsiskaitęs". Nūdien to nebepakanka. Į šiuolaikinius žmogaus 
akiračius beldžiasi ir veržiasi Indijos, Kinijos ir majų-inkų Ame- 
rikų žemyne kultūros, religijos bei civilizacijos poslinkiai ir lai: 
mėjimai. 

Pabuvojus penketą dienų klasikinės Graikijos šventovėse i 
patyrus jų trauką, menasi vokiečių filosofo Karlo Jasperso mir- 
tys apie ašinį žmonijos laikotarpį — VILII a. prieš Kristų. Ano' 
jo, tie amžiai yra ašinis laikotarpis, nes žmonija daugelyje vieti 

išsiveržė iš kolektyvinės, bendruomeninės, savipratos į indivi- 
dualinę, asmeninę, savipratą. 

Jis mini ne tik graikus ir persus, bet ir indus su budizmo 
steigėju Gautama Buda, ir kinus su Konfucijumi bei Lao-Dze, 
ir Senojo Testamento pranašus. Jie visi, būdami skirtingose Žemės 
vietose, sukėlė sąjūdžius, atnešusius nepaprastų pokyčių žmoni- 
jos istorijoje. Užtat jų amžių Karlas Jaspers ir laiko ašiniu laiko- 
tarpiu. 


Sustojame Tebuose 


— Vairuotojas turi atsikvėpti, — aiškina gidė lipant iš au- 
tobuso. Tas pats vairuotojas mus jau penkias dienas veža. At- 
rodo, kad Graikija nevaržo autobusų vairuotojų, leidžia sėdėti 
prie vairo kiek išgali. Tiesa, mūsų vairuotojas veža mus saugiai 
irvairuoja išmintingai, bet kai kurie kelionės bendrai jau buvo 
"teiravęsi" gidės, kada mūsų vairuotojas ilsisi. Beje, jis ne tik 
išmintingas vairuotojas, bet ir paslaugus žmogus. 

— Ar ilgai ilsėsimės? — klausiame. 

— Dvidešimt minučių! 

Autobusas stovi prie didokos aikštės. Ji apsodinta medžiais, 
šonuose valgyklos, atminų krautuvėlės, šiaip parduotuvės. Tebai 
turi maždaug 15 000 gyventojų ir yra Beotijos provincijos sos- 
tinė. Rusijos miestai paprastai turi “kremlių" — tvirtovę, O grai- 
kų miestai akropolį — saugų "aukštąjį" miestą. Tebų akropolis 
Iš dalies apstatytas nūdieniais pastatais. 

Tebai turi žilą istoriją. Miesto kilmė siejama su mikėniečiais, 
o beotijiečiai — kita graikų giminė jį užvaldė maždaug 1000 m. 
prieš Kristų. Būdamas miestas valstybė, Tebų miestas vargino 
Atėnus ir buvo Atėnų varginamas. Gidė primena, kad Tebai 
rėmė persus Kserkso invazijos metu! IV a. prieš Kristų Tebai 
buvo svarbus miestas valstybė ir drauge su Atėnais bandė priešin- 
tis jaunajam Aleksandrui. Aleksandras Tebus sunaikino, palik- 

damas nepaliestus tik mėgstamo poeto Pindaro namus. 

Tebų miesto valstybės vardas man įstrigo į atmintį dar gim- 
nazijoje. Mat pasaulinės literatūros pamokose skaitėme Sofoklio 
tragedijas. Nuo to laiko mano atmintyje Tebų vardą supo le: 
gendos apie karalių Edipą, nuožmiąją Sfinksę, Antigonę ... 

Pasak graikų legendos, Edipas buvo sūnus Tebų karaliaus 
ir karalienės, Lajo ir Jokastės, kurie buvo Delfų orakulo įspėti, 
kad Likimo lėmimu jų sūnus užmušiąs savo tėvą ir paimsiąs 
žmona savo motiną. Todėl sūnui gimus, jie padavė kūdikį vie- 
nam iš savo kerdžių nužudyti. Kerdžius bandė įvykdyti jų į52- 
kymą, bet pagailo jam mažylio. Perdūręs kūdikio koją, atidavė 
jį vienam kerdžiui iš Korinto. Kūdikis buvo įsūnytas Korinto 
karaliaus Polibo ir karalienės Meropės, kurie, pamatę sutinusią 
mažylio koją, pavadino jį Edipu — “Sutintakoju". 

Užaugęs Edipas nuvyko į Delfus. Tenai būdamas, sužinojo 
iš orakulo, kad jam lemta užmušti savo tėvą ir vesti savo motiną. 
Apsisprendęs niekuomet nebegrįžti į Korintą, jis paliko Delfus, 
kad išvengtų savo baisaus likimo. Vienoje trijų kelių kryžkelėje 
jo vežimas susidūrė su karaliaus Lajo vežimu. Jiedu susiginčijo, 
ir Edipas Lają užmušė. 

Jis toliau važiavo į Tebus keliu, prie kurio ant uolos tupėjusi 
Sfinksė užmindavo keleiviams savo mįslę: “Kas rytą vaikšto ketu- 
riomis kojomis, dieną dviem, o vakare trimis?" ir juos žudydavo. 
Iki tol niekas tos mįslės nebuvo įminęs, Tebai buvo po Sfinksės 
letena. 

Edipas jos mįslę lengvai įmena ir paaiškina: “Žmogus! Kė- 
dikystėje jis vaikšto keturiomis kojomis, kai paauga — dviem, 
o senatvėje trimis!“ Sfinksė nusižudo. Tebų gyventojai prašo 
Edipą vesti Lajo našlę ir būti jų karaliumi. Orakulo pranašystė 
išsipildė! Iš jų moterystės gimė du sūnūs — Polinikas (Poly 
nices) ir Eteoklis (Eteocles), ir dvi dukterys — Antigonė ir Iš 
menė. Ilgą laiką Edipas ir Jokastė laimingai ir išmintingai valdė 
Tebus. 

Tebus užklupus marui, Delfų orakulas apreiškė, kad marą 
galima suvaldyti tik nubaudžiant žmogų, kuris nužudė Lają. So- 
foklio tragedija Karalius Edipas jautriai pavaizduoja karaliaus 
Edipo ir karalienės Jokastės tragediją. Edipas, sužinojęs tiesą, iš 
siduria akis. Pasak Homero, Edipas ir toliau valdė Tebus, kol žu- 
vo mūšyje. Sofoklio tragedijoje Jokastės brolis Kreontas ištremia 
aklą Edipą, o jo sūnūs kovoja vienas su kitu, norėdami tapti Tebų 
karaliumi. Kitoje Sofoklio tragedijoje — Edipas Kolone — ištremtą, 
aklą elgetą Edipą vedžioja jo ištikima duktė Antigonė. 


Mūsų laukia Atėnai ... 


Dvidešimt minučių Tebuose! Paskutinis netikėtas sustojimas 
kelionėje po klasikinę Graikiją. Mikėnai ir Eschilas, Tebai ir 
Sofoklis! Šie abu dramaturgai mokė žmogų išminties kančioje. 
Likimo varžtai nenumaldomi, nes žmogus turi gyventi pagal 
gyvenimo dėsnį “du plius du yra keturi", o jaučia, kad nori gy- 
venti pagal “du plius du yra penki". 

Nuo Tebų pasiekiame Graikijos autostradą — vieškelį, jun- 
giantį Salonikus su Atėnais. Eismas tirštas, šalia autostrados 
daug pramonės, net ir autobuse jaučiama oro tarša. 6.30 val. 
vakaro pasiekiame Titaniją — savo viešbutį. Atsisveikiname su 
gide Persefone ir vairuotoju Tesakiu. Juodu kviečia su jais ir 
kitur keliauti! 

ŽMOGUS — JUDANTI KRYŽKELĖ 


Turkija — valstybė, kurios teritorija Europoje ir Azijoje. 
Bosforo ir Dardanelų sąsiauriai bei Marmuro jūra skiria ev- 
ropinę Turkijos dalį nuo azijinės ir jungia Viduržemio jūrą su 
Juodąja. Turkija — šalis, kurios istorija daugiasluoksnė. Čia pa- 
junti, kad žmogus — judanti kryžkelė. Senovėje ir viduramžiais 
dabartinė Turkijos šalis — visa ar dalimis — priklausė hetitų 
imperijai, Medijai, Achemenidams, Aleksandrui Didžiajam, Se- 
leukidų karalystėms, Ponto karaliui, Pergamui, Romai, Bizan- 
tijai ... otomanų sultonams, o nūdien priklauso Turkijos res 
publikai. 

1984 m. birželio 14-osios vakaras. Esu Stambule. Grįžau au- 
tobusu iš Azijos į Europą, atlikęs ilgoką kelionę po šalį, kur 
žmogaus būta judančia kryžkele — istorine sampyna. 


Turkija — islamiška respublika 


Įdomu Stambule pabūti tarp žmonių. Muedzinas ką tik p2- 
skelbė iš mečetės minareto, kad šiandien Ramadanas — musu! 
monų pasninkas — jau pasibaigė. Musulmonai kasmet Rama- 
dano mėnesį privalo susilaikyti nuo valgio ir vandens, rūkymo 
ir vedybinių santykių dienos metu. Dieną pasninkaujama, 0 
naktį valgoma. Ramadano naktys suveda šeimas pabendrauti, 
pasižmonėti ir atlikti kartu pamaldžias pratybas. Gatve skubama 
namo iš darbo. Atrodo, kad daug kas neturi kur skubėti, nes 
lūkuriuoja gatvėse, ant parko suolelių, siūlinėja praeiviams nie- 
kučių pirkti. Antai vyras su svarstyklėmis. Lipk ant jų ir pasisverk 

už labai mažą atlygį. Mažai kas sveriasi. Gausu vyrų su reikme- 
nų batams valyti dėžėmis. Jie laukia klientų. Laleli — Tulpių — 
mečetėje moterų būrys čiauška rengdamasis vakaro maldai. To- 
kio didelio būrio turkių, besirengiančių maldai, nebuvo tekę 
matyti. Krautuvių aplinkui labai daug. Jose prekiaujama ir Ra- 
madano mėnesio vakarais. Prie restoranų durų padavėjai kviečia 
įvidų vakarieniauti. 

— Kur galėtume gauti stiklą šalto alaus? — teiraujasi vokie- 
čių turistų būrelis. 

— Užeikite pas mus. Luktelkite. Kai nebebus galima atskirti 
juodo siūlo nuo balto, tuomet galėsime atnešti alaus, — paslau- 
giai paaiškina padavėjas. 

Užeinu ir aš į restoraną. Viduje bemaž sausakimša. Turkų 
šeimos rengiasi švęsti “iftar" — Ramadano pietus. Turkams bū- 
dinga gyventi būriais — kaimas, miestelis, miestas. Vienkiemių 
Turkijoje nepamatysi. Ir restorane sėdima būriais. Atskiro stalo 
šios miesto dalies restorane nerasi. 

Vakaras žilagalviame didmiestyje su tūkstantmete praeitimi. 
Gatvių triukšmas jaunas ir šiuolaikinis. Apgriuvę gynybos sienų 
bokštai nukelia vaizduotę į praeitį, kada juose budėjo Rytinės 
Romos imperijos legionai. 1453 m. gegužės 29 d. šį miestą už- 
ėmė arabai — Mahometo sekėjai. 


Iš Stambulo į Atėnus 


— Būkite oro uoste bent prieš dvi valandas iki išskridimo, — 
primena turkų avialinijos darbuotojas. 

Oro uoste daugiausia keleivių iš Vokietijos ir Japonijos. 
Skrendama ir į Maskvą bei į Tel Avivą. Turkai, nors ir musul- 
monai, palaiko ryšius su Izraeliu. Oro uostas modernus ir 
tvarkingas. Tarptautiniame skyriuje turkai lankstūs — pajėgia 
garantuoti skrydžių saugumą be akysna krintančių pastangų. 
Čia daugiau svetingumo negu krašto vidaus skrydžiuose. Krau- 

tuvėse apstu oro uostams įprastų prekių. Turbūt dėl to raginama 
atvykti į oro uostą bent prieš dvi valandas iki skrydžio?! Keleiviai 
noriai perka gėrimus, kvepalus, rūkalus ... , mat pigiau negu 
kitur Europoje. Pasigendi krautuvės, kur galėtumei išleisti liku- 
sią vietos valiutą Turkijoje gamintiems atminams. 

Turkų avialinijos lėktuve vietą reikia pačiam "išsikovoti". 
Stebina, kad turkai nepasirūpina vietų paskirstymu prieš skrydį. 
Esu vienas iš pirmųjų, todėl lengva pasirinkti norimą vietą prie 
lango. Sunkiau esti keleto asmenų šeimai ar grupei. Girdėti 
vokiški ir japoniški šauksmai: 

— Turiu dvi vietas viena prie kitos! — šaukia vyras vokiškai. 

— Ar prie lango? — teiraujasi. 

Lėktuvo personalas kreipiasi į keleivius dviem kalbomis: 
turkiškai ir angliškai. Kreipinio turinys — įprasti paaiškinimai 
apie lėktuvą, skrydį ir nurodymai, kaip elgtis bėdai ištikus. Pa- 
kylame laiku virš Žaliojo kaimo — Yešilkioj — Marmuro jūros 
link. Miglos skara slepia akiratį. Po keleto minučių lėktuvas 
prasiveržia virš debesų į saulėtą mėlynę. 


Turiu susitikti su lietuviu Atėnuose 


Prieš išvykdamas į kelionę po Turkiją, buvau susitaręs su 
kun. Vladu Delinikaičių vėl susitikti Atėnuose ir dar kartą pake- 
liauti po Graikiją. Perėjęs atvykimo reikalavimus, skubu į lau- 
kiančiųjų minią. Atėnų oro uostas nėra didelis, bet labai judrus. 
Atrodo, kad visa Europa, Azija ir Afrika keliauja. Mano laimė, 
kad dauguma žmonių žemaugiai. Galiu žvalgytis virš jų galvų. 
Buvome sutarę, kad palauksime vienas kito prie lentos su įrašu 
“Meeting place" (Vieta susitikti). Jo dar nėra. 

Lenta “Vieta susitikti" labai įdomi. Kiek ant jos trumpų 
laiškų! Kiek skirtingų šriftų! Parašiau ir aš laiškutį lietuviškai: 

“1984.VI.15 
3:10 PM 

Vladui 

Esi laukiamas. 

Būk čia, tuojau grįšiu. 
A." 

Laukiu keletą valandų. Jo vis nėra. Teiraujuosi apie jo skry- 
dį. Paaiškina trumpai: “Delayed" (Vėluojasi). Ilgainiui perbrau- 
kiu savo laiškutį ir apačioje parašau: 

“6 PM 

Išvažiavau į “Titania" viešbutį. 
Eik prie reservations desk, 
paprašyk, kad Tave ten atsiųstų. 
A" 


Atėnuose rinkimų kampanija 


Kelionė taksi iš oro uosto į Atėnus — apie 7 km — trunka 
kelis kartus ilgiau negu kelionė lėktuvu iš Stambulo į Atėnus. Be 
to, ji ir nuotykinga. Mat šį vakarą Nea demokratia — Naujosios 
demokratijos — partija būrėsi milžiniškam mitingui. Kur tik tak- 
sistas suktų, ten vis susiduriame su žmonių banga. Šaukdami 
“Nea demokratia!" — jie kelia grasius kumščius ir nepraleidžia 
toliau važiuoti. Nuožmi chaoso mūša Atėnuose — demokratijos 
tėviškėje! Taksistas, šiaip taip prasiveržęs pro rusiškas dainas niū- 
niuojančius demonstrantus, palieka mane Omonia — Vienybės 
aikštėje. Šią aikštę gerai.pažįstu. Titanijos viešbutis iš čia netoli. 


Atvyko tavo draugas 


Dar prieš vidurnaktį suskamba telefonas mano kambaryje. 
Viešbučio tarnautojas praneša, kad atvyko mano draugas. Pa- 
prašiau perduoti jam ragelį. Tikrai tas pats! Pasipasakojame 
apie dienos nuotykius. Jo skrydis iš Romos į Atėnus buvo nu- 
kreiptas į Korfu salą. 

Smagu išgirsti žinias iš lietuviškojo pasaulio. Sužinau, kad 
turime naują vyskupą lietuviams už Lietuvos ribų. Įdomu Atė- 
nuose sužinoti, kad Tėvas Paulius A. Baltakis, OFM, Šventojo 
Tėvo Jono Pauliaus II paskirtas mūsų vyskupu. Juo didžiuosis 
„visi, kas jį pažįsta. Teko girdėti žmones kalbant apie jo ryžtingą 
kvietimą statyti Židinį Brukline. Sako, Tėvas Paulius pasidėjo 

abilą, paėmė kastuvą ir, pats kasdamas, kvietė žmones imtis - 


darbo. Jis — žmogus, kuris pats dirbdamas kitus į darbą telkia! 


"Vėl Atėnuose 


Trys miestai mane masina: Jeruzalė, Atėnai ir Roma. Jeru 
zalė ir žmogaus tikėjimas — Dievo alkis, nes ten lankėsi ir 
Abraomas su Sara, ir Jėzus su apaštalais, ir Mahometas; Atėnai 
ir Žmogaus protas, nes čia gyveno ir Sokratas, ir Platonas, ir 
Aristotelis ... , ir Tautų Apaštalas Paulius “užgavo bei praturtino" 
žmogaus protą, skelbdamas Dievą Kūrėją ir Jėzaus Kristaus Pri- 
sikėlimą; Roma ir Ius Romanum — romėnų teisė, nes ten kūrėsi 
Vakarų pasaulio teisėtvarka. 

Pirmą dieną Atėnuose švenčiame pėsčiomis. Atėnuose kuria 
tik kryptimi eitum, iš visur matyti puošnusis Akropolis su seno- 
vės šventovių likučiais. Žinome, kad Apaštalas Paulius tikrai bu- 
vo Atėnuose. Tuomet Akropolis puošėsi ne šventovių likučiais, 
bet spindėjo visu savo Partenono puošnumu, tačiau Apaštalas 
Paulius jo niekur nemini. Tai stebina. Atrodo, kad žvalgytis jis 
neturėjo laiko. Apaštalas jautė, kad “Kristaus meilė valdo" einant 
Kristaus vietoje pasiuntinio pareigas žmogui, “tarsi pats Dievas 
ragintų per mus". Kristaus vardu jis skubėjo pas žmogų mal- 
daut, kad taikytųsi su Dievu (žr. 1 Kor 5,14-21). 

Vėl Korinte 


Atėnuose — visoje Graikijoje — turizmas yra svarbus verslas. 
Gausu įstaigų, kurios verčiasi turistinėmis paslaugomis. Chat 
Tours — Chat kelionės — yra tapusi mano mėgstama turizmo 
įstaiga. Paslaugi ir patikima. Užėję į Chat Tours įstaigą, užsi- 
sakome kelionę į salas, Idrą (Hidra), Porą (Poros) ir Ėginą 
(Egina), Saloniko įlankoje. Išvyka poryt. Kaip praleisime rytdie- 
ną? Dar sykį į Korintą! Norisi perskaityti Laišką romiečiams ke- 
lionėje į Korintą. 

Korinte Apaštalas Paulius rašė laišką Romos krikščionims. 
Šis laiškas yra tapęs Apaštalo Pauliaus Evangelija — Gerąja Nau- 
jiena — ir Vakarų krikščionijos Reformacijos XVI a. pagrindu. 

“Nesigėdiju Evangelijos, — rašo Apaštalas, — nes ji yra Die- 
vo galybė išgelbėti kiekvienam tikinčiajam, pirma žydui, paskui 
graikui. Joje apsireiškia Dievo teisumas iš tikėjimo į tikėjimą, 
kaip parašyta: “Teisusis gyvens tikėjimu'" (Rom 1,16-17). 


Graikų pomėgis mokytis 


Graikai mėgo išmintį. Jų išminties meilė — filosofija yra ir 
nūdien branginama. Didžioji graikų pergalė prieš persus padėjo 
Spartai tapti svarbiausiu Graikijos centru, o Atėnai, nepaisant jų 
šaunaus įnašo į Maratono ir Salamino įlankos mūšius, buvo lyg 
nustumti į antrą vietą. Betgi per tolesnius penkiasdešimt metų 
Atėnai buvo graikiškojo gyvenimo šerdis, o Sparta — tik stebėtoja. 
Mat Spartos pomėgis buvo karyba, o Atėnų pomėgis — mokymasis. 

Graikijos gamta auklėjo žmogų kietoje mokykloje, reikliai 
mokydama jį galynėtis su bauginančia aplinka ir brandindama 
žmogaus savipratą — orumą. Graikui buvo svarbu tapti sava- 
rankiškam ir žinoti, ko jis vertas. “Gnosce seauton!" — Pažink 
save! Įsitikinimas, jog Žmogus turi būti gerbiamas dėl savo lai- 
mėjimų ir rodoma jam pagarba dėl to, kad jis savitas asmuo, 

yra svarbus įnašas į istorinę žmonijos patirtį. 

Graikų menas ir mokslas derinosi su graikų religija. Iš tik- 
rųjų religija įkvėpė ir stiprino poetus ir filosofus. Nors graikų 
dievai šiuolaikiniam žmogui ir atrodo tik nevykę Dievybės šešė- 
liai, bet, drauge paimti, jie darė įspūdį. Visi jie, anot graikų, 
yra jėgos įsikūnijimas ne tik fiziniame pasaulyje, bet ir žmonių 
protuose. Visa, kas matoma ir nematoma, ateina iš dievų, o 
mirtingųjų užduotis yra deramai panaudoti, ką dievai parūpina. 

Graikai naudojo įvairias religijai įprastas priemones ryšiui 
su savo dievais palaikyti. Kreipdavosi į juos maldomis, giesme 
bei aukomis ir, orakulo žyniams tarpininkaujant, tardavosi su 
Jais savo gausios šventyklose. Graikai laukė, kad dievai bus 
Jiems palankūs, ir į dievus kreipdavosi su pasitikėjimu. Dievų 
artuną jie jautė visur, ypač bėdai — mūšiui — užklupus, ir 
džiaugsmingose šventėse. Dievai, anot graikų, neprivalėjo laiky- 
lis žmogaus clgesį saistančių nuostatų, nes dievai buvo galingi. 

Kadangi dievai buvo laikomi jėgos ištaka, graikai visus jėgos 
reiškinius laikė vertais dieviškos pagarbos ir stengėsi juos al- 
spindėti savo gyvenime — kare, dailėje, sporte ir mąstyme. Jei- 
gu kokioje nors srityje graikas tapdavo iškilus, jis būdavo laiko- 
mas artimu dievams, nes atspindėjo teisingą dieviškų dovanų 
panaudojimą. “Mes turime būti nemirtingi, kiek tai mums įma- 
noma", — mokė Aristotelis. Taigi graikų nuostata dievų atžvilgiu 
buvo dviprasmė — veržtis, kiek tai įmanoma, panėšėti į dievus, 
bet tai darant žinoti, jog žmonės neturi to siekti įžūliai, kad 
neimtų savęs laikyti dievais. į 


Apaštalas Paulius žiemoja Korinte 


“Sąmyšiui [Efeze) pasibaigus, Paulius susikvietė mokinius, 
davė jiems nurodymų ir atsisveikinęs iškeliavo į Makedoniją. Ke 
liaudamas per anuos kraštus, jis duodavo mokiniams ilgų p2- 
mokymų. Paskui atvyko į Graikiją, kur pasiliko tris mėnesius..." 

(Apd 20,1-3). Prasidedant 57-ųjų metų žiemai, Apaštalas Paulius 
vėl atvyko į Korintą su didoka bendradarbių palyda. Žiemos au- 
droms siaučiant jūroje, leistis kelionėn į tolimą Siriją nebuvo iš- 
mintinga. 

Žiemos sulaikytas Korinte, Apaštalas Paulius turėjo progą 
peržvelgti savo dvidešimtmetį Evangelijos skelbimą ir apmąstyti 
nuostabius Dievo kelius. “O Dievo turtų, išminties ir pažinimo 
gelme! Kokie neištiriami jo sprendimai ir nesusekami jo keliai!" 
(Rom 11,33). Sprendžiant iš Pauliaus laiškų, turbūt tai buvo 
pirmasis kartas, kai jis apmąstė savo nuotykį su Dievu, pagavusį 
Ji Jėzuje Kristuje (žr. Fil 3,12), ir keistą savo tautos likimą. 

Korinte susitiko tuometiniai Rytai su Vakarais. Apaštalas 
jautė, kad jo užduotis skelbti Evangeliją Rytuose atlikta. Didieji 
Rytų centrai jau buvo Evangelijos prašnekinti. Dabar jo akys 
krypo Romos link: “Taigi Kristuje Jėzuje aš galiu pasigirti Dievo 
darbais. Juk nedrįsčiau ko nors pasakoti, ko Kristus nebūtų per 
mane nuveikęs, kad pagonys paklustų, žodžiu ir darbu, ženklų 
bei stebuklų galia ir Dievo dvasios galybe. Tik taip aš galėjau 
paskleisti Kristaus Evangeliją nuo Jeruzalės apylinkių iki Ilyrijos. 
.. O dabar, šiuose kraštuose nebeturėdamas kitų užmojų ir 
Jau daugel metų trokšdamas atvykti pas jus, aš apsilankysiu, ke- 
liaudamas į Ispaniją“ (Rom 15,17-23). 


Laiškas romiečiams 


Apaštalas Paulius rašė laišką Romos krikščionių bendrijai, 
kuri buvo ne jo įsteigta ir su kuria jis beveik neturėjo asmeniškų 
ryšių. Labai galimas dalykas, kad Apaštalo bičiuliai Akvilas ir jo 
žmona Priskilė, imperatoriaus Klaudijaus išguiti iš Romos, — 
Jie minimi Luko Apaštalų darbų knygoje (žr. Apd 18,2), — vėl 
buvo grįžę į Romą (žr. Rom 16,3). Rašydamas Romos krikščio- 
nims, Apaštalas norėjo ne tik supažindinti juos su savo būsimais 
planais, bet ir aptarti savo skelbiamą Evangeliją bei savąją Dievo 

tautos sampratą. Taigi jis ieškojo bendros kalbos su romiečiais, 
o nebandė taisyti jų tikėjimo. Apie tai jis užsimena laiško pra- 
džioje ir pabaigoje: “Aš trokštu jus pamatyti, kad galėčiau per- 
duoti šiek tiek dvasinių dovanų jums sustiprinti, tai yra drauge 
pasiguosti bendru jūsų ir mano tikėjimu“ (Rom 1,11-12). "Aš 
pats, mano broliai, esu tikras, kad esate kupini gerumo, pilni 
tikro pažinimo ir mokate vieni kitus perspėti. Aš jums parašiau 
kiek per drąsiai, norėdamas jums tai priminti ir remdamasis 
man Dievo suteiktąja malone" (Rom 15,14-15). 

Užtat nenuostabu, kad Laiškas romiečiams yra nuosekliausias 
ir darniausias iš visų mus pasiekusių Apaštalo laiškų. Parašytas 
jo apaštališkos veiklos užsklandoje, — jame susumuojama Apaš- 
talo Evangelija — Geroji Naujiena — “Dievo galybė išgelbėti 
kiekvienam tikinčiajam ... 


„ 


Pagonys ir žydai bėdoje 


Anot Apaštalo Pauliaus, žmonija — ir pagonys, ir žydai — 
be tikėjimo Kristaus atėjimu yra liūdnoje būklėje, nes Dievas 
yra “ant jų įpykęs" (Rom 1,18). Dievas yra “ant jų įpykęs", nes 
kenčia dėl dalykų, kurių jų gyvenime neturėtų būti. Dievas pyks 
ta dėl žmogaus susikurtos būklės, kurios neturėtų būti, ir kalbi- 
na jį grįžti prie dalykų, kurie turėtų būti. 

Pagonys pažino Dievą — jo amžiną galybę ir dievystę — ir 
laikė save išmintingais, bet Dievu jo nepripažino. Būdami iškilūs 
politine, menine, filosofine ir etine išmintimi, jie neišvengė 
dorovinio nuosmukio. “Pažinę Dievą, jie negarbino jo kaip 
Dievo ir jam nedėkojo, bet tuščiai svarstyydami paklydo, ir neiš 
mani jų širdis aptemo. Girdamiesi esą išmintingi, tapo kvaili" 
(Rom 1,21-22). Žmogus, būdamas apdovanotas protu ir sąžinė, 
gali pažinti Dievą. Kūrinija yra Dievo galybės veidrodis, o “Daryk 
gera, venk pikta" — judrus šnabždesys žmogaus širdyje. Šis žmo- 
guje gimęs šnabždesys darė žmogų atvirą Dievo šventumui. 

Apaštalui rūpi prašnekinti nuostabos ir bėdos jausmą žmo- 
guje. Dievas nori ne tik būti pažintas, bet ir Dievu pripažintas, 
ne tik protu gvildenamas, bet ir visa širdimi tikimas, pagarbiai 
bijomas — garbinamas — ir mylimas. Smerktinas pagonijos 
Dievo nežinojimas ir dorovinis pakrikimas reiškėsi sudievinimu 
kūrinių, turėjusių būti pakopomis į Dievą, bei garbinimu gamtos 
jėgų, žvaigždžių, keturkojų, dailės darbų, proto laimėjimų, vals- 
tybės ir imperatoriaus. 

Pagonis, anot Apaštalo, užtemus Dievui jo gyvenime, nepa- 
jėgia net būti žmogumi ir elgtis pagal savo orumą. Kai žmogus 
save padaro dievu, jis ne tik netenka savyje įdiegto Dievo paveiks 
lo, bet sunaikina ir savo žmogiškumą. Apaštalo apkaltinimai pago- 
nijai tampa perdėm ryškūs lankant Graikijos bei Artimųjų Rytų 
muziejus. Ten nūdien gali matyti stabus, aptemdžiusius žmonių 
širdį. Kadangi jie nesirūpino pažinti Dievą, tai ir Dievas — san- 
tūrusis Kūrėjas — leido jiems vadovautis “netikusiu išmanymu ir 
daryti, kas nepridera" (Rom 1,28). Apaštalas susumuoja pagonijos 
esmę: “ ... neprotingi, neištikimi, be meilės, negailestingi" (Rom 
131). Senasis pagonijos pasaulis žlugo, nes nepripažino Kūrėjo, 
kuris myli savo kūrinius; pagonių pasaulis rėmėsi azijiniu savavalių 
despotizmų — mažuma, valdančia vergų masę. 

Atėnų Areopage Apaštalas Paulius buvo patyręs graikų iš- 
minčių patyčias. Laiške romiečiams jis šaukia ne tik graikus, bet 
ir žydus į Dievo teismą. Be proto ir sąžinės, žydai turėjo dar ki- 
ią vadovą, vedantį pas Dievą: Apreiškimą, Mozės Mokymą, pra- 
našus, šventuosius Raštus ir Mesijo pažadą. Betgi dabar su šird- 
gėlą jiems primena: “Esi nepateisinamas, kad ir kas būtum, 
žmogau, kuris mėgsti teisti kitus. Juk teisdamas kitą, pasmerki 
save, nes ir pats tai darai, už ką teisi" (Rom 2,1). Ką Apaštalas 
turi galvoje, rašydamas “Esi nepateisinamas, žmogau ... ", pa- 
aiškėja tolesnėse laiško eilutėse: “Aure tu vadiniesi žydas, pasi- 
kliauji įstatymu ir giriesi Dievu. Tu pažįsti jo valią ir, įstatymo 
pamokytas, išmanai, kas geriau. ... Tai kodėl gi, mokydamas 

kitus, nepamokai pats savęs?" (Rom 2,17-18.21). Taigi tie daly 
kai, turėję vesti žydus į išganymą, tapo jiems kliūtimi priimti 
Dievo Mesiją. Mozės Įstatymas nebuvo išganymo, bet auklėjimo 
priemonė. Anot Apaštalo, judaizmo tragedija yra Mozės Įstaty- 
mo nesupratimas. 

Žydų manymu, pats Mozės Įstatymas juos išganė. Apaštalo 
mokymu: “Prieš ateinant tikėjimui, mes buvome įstatymo galia 
įkalinti, kad lauktume apsireiškiant tikėjimo. Taigi įstatymas 
buvo mūsų auklėtojas (paidagogos), vedęs į Kristų, kad mes bū- 
tume tikėjimu nuteisinti. Tikėjimui atėjus, mes jau nesame auk- 
lėtojo globoje. Juk jūs visi tikėjimu esate Dievo vaikai Kristuje 
Jėzuje. Ir visi, kurie esate pakrikštyti Kristuje, apsivilkote Kris 
tumi. Nebėra nei žydo, nei graiko; nebėra nei vergo, nei laisvojo; 
nebėra nei vyro, nei moters: visi jūs esate viena Kristuje Jėzuje! 
O jei priklausote Kristui, tai esate ir Abraomo palikuonys bei 
paveldėtojai pagal pažadą" (Gal 3,23-29). 

Taigi Dešimt Dievo įsakymų — Dekalogas, Kristui atėjus, 
švyti nauja prasme. Ir žydas turi ieškoti išganymo iš Kristaus, o 
ne iš Mozės. 


Nauja žmogaus būklė Kristuje 


Laiške romiečiams Apaštalas Paulius moko, kad “visi yra nu- 
sidėję ir stokoja Dievo garbės" (Rom 3,23). Anot žydų pasau- 
„lėžiūros, ne dora, bet klusnumas gyvajam Dievui buvo idealų 
įgyvendinimas. Šią sampratą perėmė Paulius ir ją skelbė Bend- 
rijai. Žmogus be Dievo — žmogus, atsisakęs klusnumo ryšio. 
Jo būklė aptariama vienu žodžiu — Nuodėmė. Laiško romiečiam 
įžanginę dalį Paulius paskiria žmogaus — ir pagonio, ir žydo — 
nuodėmingumui. Graikiškas žodis, kurį Paulius vartoja nuodė- 
mingumnui ženklinti, yra “"Hamartia" — “nepataikymas [tapti /būti 
žmogumi)", arba “prašovimas Įtampant/būnant žmogumi)"; lie- 
tuviškai “žmogaus nu-s+dėjimas [ne į savo būklę)“, arba 

"nu-s>Žmoginimas". 

Anot Apaštalo Pauliaus, žmogus neišvengiamai priklauso 
žmonijai. Žmogus nuo pat savo gimimo turi ryšį su savo šeima, 
savo gentimi, savo tauta. Jis taip pat priklauso ir žmonijai, be- 
sistengiančiai tapti/būti savarankiška ir nepriklausoma nuo 
Dievo. Adomo ir Ievos troškimas “būti kaip Dievas" (Pr 3,5) 
yra kiekvieno žmogaus troškimas. Ir Adomo/Ievos istorija yra 
visos žmonijos ir kiekvieno žmogaus istorija — nuodėmės kelias. 
Sukurtas būti Kūrėjo bendradarbiu — kūrėjėliu, žmogus nori 
paveržti Dievo vaidmenį ir būti nepriklausomas. O tai reiškia 
"nu-si-dėti" ne į žmogaus būklę ir “stokoti Dievo garbės" — 
būti bėdoje, o “atpildas už nuodėmę — mirtis" (Rom 6,3). 
Žmogus gali didžiuotis daugeliu laimėjimų, bet savo jėgomis 
joks žmogus negali išbristi iš paties susikurtos būklės. Graikų 
išmintis to nepadarė, žydų įstatymas to negali padaryti. Įstatymas 
gali tik nurodyti, kas darytina ir ko vengtina; įstatymas tik prime- 
na kaltę, o ne išdildo. 

Į šią beviltišką padėtį įžengė pats Dievas, siųsdamas į pasaulį 
Jėzų Kristų: “ ... dabar, be įstatymo, pasireiškė Dievo teisumas, 
paliudytas Įstatymo ir Pranašų. Tai Dievo teisumas, tikėjimu į Jėzų 
Kristų duodamas visiems tikintiesiems. Nėra jokio skirtumo, nes 
visi yra nusidėję ir stokoja Dievo garbės, o nuteisinami dovanai 
jo malone dėl Kristaus Jėzaus atpirkimo" (Rom 3,21-24). 

Kalbėdamas apie žmonijos vienybę sukylant prieš Dievą, 
Apaštalas Paulius niekuomet nevadina to sukilimo “gimtąja 
nuodėme". Tačiau skaitytojui nesunku suprasti, kad jo dažnai 
kartojamas žodis “nuodėmė" ženklina teologinę gimtosios nuo- 
dėmės sąvoką. Sugretindamas Adomą su Kristumi, Adomo ne- 
klusnumą su Kristaus klusnumu, Apaštalas išreiškia savo 
nuodėmės ir atpirkimo sampratą istorijos sampynoje (žr. Rom 
5,12-21). 

Kadangi žmogus, dalyvaudamas Adomo nuodėmėje, yra pa- 
tekęs į pernelyg Žmogui įgimtą būklę, žmogaus išgelbėjimas ga- 

limas tik visiškai jį atnaujinus — atkūrus — iš naujo. Senoji 
žmonija yra paženklinta Adomo neklusnumų — įžūlumu Dievo 
sąskaita — ir pasidavimu blogiui. Beprasmiška liepti žmogui bū- 
ti geram, nes joks žmogus negali būti geras be malonės — be 
Dievo teisumo. Neužtenka žmogaus žaizdas šiek tiek apgydyti — 
žmogų aplopyti, reikia, kad žmogus būtų iš vidaus — iš pačių 
gelmių — atnaujintas. Tik tuomet jis pajėgia atsigręžti veidu ir 
visa širdimi grįžti pas Dievą. "Žmogus — gelmė, o širdis jo — 
bedugnė" (Ps 64,7). 


Zmogaus nuteisinimas tikėjimu 


Apaštalas Paulius gerbė graikų etikos nuostatus ir skaitėsi 
su jais, tačiau, jo manymu, kalbėti apie etiką doroviškai bejėgiam 
žmogui yra tik laiko gaišinimas arba net žmogaus suvedžiojimas. 
Mat žmogus gali pasiduoti iliuzijai, kad savo gerais darbais jis 
privers Dievą save priimti. Apaštalui Pauliui ne tik graikų iš 
mintis, bet ir Mozės Įstatymas žmogų ne kilnino, o žlugdė, nes 
priminė jam doros trūkumą. Nutolęs nuo Dievo, žmogus neturi 
vidinės jėgos daryti tai, kas gera, ar vengti to, kas pikta. Apaš- 
talas primygtinai pabrėžia, kad “įstatymo darbais [Dievo] aki 
vaizdoje nebus nuteisintas nė vienas žmogus. Per įstatymą tk“ 
pažįstame nuodėmę" (Rom 3,20). Dabar, rašo Apaštalas, Dievas 
prakalbina žmogų visai nauja kalba, kviečia žmogų tapti nutei- 
sintą tikėjimu, — tikėjimu patirti ir įeiti į tai, ką Dievas daro 
per Jėzų Kristų. Dievas grindė savo ryšį su vyrais ir moterimis 
nuo Abraomo ir Saros laikų: “Ką sako Raštas? Abraomas patikėjo 
Dievu, ir tai jam buvo įskaityta teisumu" (Rom 4,3). Taigi Evan- 
gelija, — Dievo galybė, apreikšta per Jėzų Kristų, nepaneigia 
pracities, tarsi Dievas būtų susisaistęs su Izraelio tauta vien Mo- 
zės Įstatymu, o su Krikščionių Bendrija tikėjimu! 

Buvimas Kristuje 


Evangelija, kurią skelbė Apaštalas Paulius, yra Geroji Nau- 
jiena, kad tikėjimu ir krikštu žmogus įskiepijamas į Kristų. Apaš- 
talas žmogų supranta skirtingai negu graikai. Anot graikų, žmo- 
gus turi kūną ir sielą, — žmogus sudėtas iš kūno ir sielos, medžia- 
gos ir dvasios. Kūnas, būdamas sudėtas iš medžiagos, yra dužlus 
ir laikinas, o siela, būdama vientisa, yra amžina. Gimimu siela 
patenka į kūną, tarsi į kalėjimą; mirtimi ji išsilaisvina ir grįžta 
įamžiną būklę. Apaštalas, skelbdamas žmogaus prisikėlimą, už- 
gavo graikų protą. Anot hebrajų, žmogus yra įkūnytas Aš — 
vienetas. Graikų žmogaus samprata buvo filosofinė žmogaus 
būklės analizė ir atsakė į klausimą “Kas yra žmogus?" Anot jų, 
žmogaus esmę sudaro kūnas ir siela. Apaštalo Pauliaus žmogaus 
- samprata yra hebrajiška ir atsako į klausimą “Kaip yra — kaip 
gyvena — žmogus?" Anot Apaštalo, žmogus yra orus, nes dvasin- 
gas — atviras bei imlus; žmogus yra dužlus, nes įkūnytas trapioje 
tikrovėje. 

Trys graikiški žodžiai yra svarbūs ir padeda suprasti Apaštalo 
Pauliaus žmogaus sampratą — antropologiją: “soma", “sarks" 
ir *'pneuma". 


"Soma" ženklina žmogų kaip įkūnytą Aš/asmenį; 

“sarks" — dužlią ir trapią žmogaus prigimtį — būklę, 

o “pneuma" — žmogaus dvasingumo būklę — atvirybę bei 
imlumą. 


Apaštalas buvo hebrajas, o ne graikas. Jis, tiesa, rašė grai- 
kiškai, bet mąstė hebrajiškai. Jis kalbėjo ne apie žmogaus sudėtį 
iškūno ir sielos, bet apie žmogaus būseną -— gyvenseną. Mums 
įprasta sakyti: “Turiu kūną ir sielą", “Noriu išganyti savo sie- 
ią... O Apaštalas sako: “Aš esu kūniškas, aš esu gyvastis [dvasin- 
gasį". Mūsų kalba nedaro skirtumo tarp “soma" ir “sarks" žodžių, 

abu verčiami žodžiu “kūnas". 


Bandau skaityti Rom 8,5-15; 

Kurie gyvena pagal dužliąją žmogaus prigimtį, tie rūpinasi 
dužliosios žmogaus prigimties reikalais; o kurie gyvena 
pagal žmogaus dvasingumą — atvirybę bei imlumą, tie 
rūpinasi dvasingumo reikalais. Žmogaus prigimties sieki- 
mai veda į mirtį, o žmogaus atvirybės ir imlumo siekimai — 
į gyvenimą ir ramybę. Žmogaus prigimties siekimai priešiš- 
ki Dievui; jie nepaklūsta Dievo įstatymui ir net negali pa- 
klusti. Kas gyvena tik žmogaus prigimtimi, tas negali patikti 
Dievui. 


Jūs nesate tik žmogaus prigimtis — negyvenate pagal 
dužliąją žmogaus prigimtį, bet esate dvasingi — atviri ir 
imlūs, — jei tik Dievo Dvasia — “Pneuma" — gyvena ju- 
myse. O kas neturi Kristaus Dvasios, tas nėra jo. Jeigu 
Kristus jumyse, tai tu, kaip įkūnytas asmuo/Aš, tiesa, esu 
marus dėl nuodėmės, bet “dvasia" — atviras ir imlus — 
dėl teisumo. Jei jumyse gyvena “Dvasia" to, kuris Jėzų pri- 
kėlė iš numirusių, tai jis — prikėlusis Kristų Jėzų — atgai- 
vins jus, marius/įkūnytus asmenis, savo “Dvasia", gyve- 
nančia jumyse. 


Taigi, broliai, mes nesame skolingi “sarks" — savo dužliajai 
žmogaus prigimčiai, kad gyventume pagal “sarks" — pagal 
savo dužliąją žmogaus prigimtį. Jeigu jūs gyvenate pagal 
“sarks" — savo dužliąją žmogaus prigimtį, mirsite. Bet jei 
“pneuma" — dvasingumu, atvirybe ir imlumu — marinatė 
“soma" darbus — savo darbus, gyvensite. Visi, vedami Die: 
vo “Pneuma" — Dvasios, — yra Dievo vaikai". 


Šventajam Raštui būdinga kalbėti apie žmogaus būklę — 
nuotykį su Dievu — pagal tai, kaip žmogus yra, gyvena. Skaitant 
apie žmogaus sukūrimą Pradžios knygoje, svarbu turėti omenyje, 
kad įkvėptasis autorius “žmogų iš žemės dulkių" susieja su dužlia 
bei trapia žeme ir Dievo “alsavimu", dvasingumu, darančiu že- 
mės vaiką orų bei didingą. 

Lietuviškasis vertimas nepajėgia perduoti graikiškųjų žo- 
džių — "soma", "sarks", “pneuma" — prasmės. Anglų kalboje 
žodis "body" atitinka graikų kalbos “soma", o “flesh" išreiškia 
"sarks" prasmę. Tą patį galima teigti apie vokiečių kalbos “Kėr- 
per" ir “Fleisch" arba lotynų kalbos “corpus" ir “caro". 


Gyvename pagal Dvasią 


Pagonys tikėjo dvasių buvimu ir jų įtaka žmonėms. Demonų 
apsėdimas buvo jiems kasdienių šnekų tema. Jie tikėjo ne tik 
piktomis, bet ir geromis dvasiomis, kurios, apvaldžiusios žmogų, 
galėjo nuveikti ką nors naudingo. Įkvėpta dievaičio Apolono 
dvasios, Delfų orakulo žynė — Pitija — pranašaudavo. Graikų 
kalbos žodis “pneuma", kaip ir hebrajiškasis “ruah", reiškia “ju- 
dąs oras" ir ženklina “dvasią" — vėją ir alsavimą. Kadangi oras 
juda ir alsuojant, ir vėjyje, žodis “dvasia" įgavo paslaptingą bei 
neapčiuopiamą prasmę. Betgi nors oro — dvasios — dvelkimas 
ir yra neapčiuopiamas, jis yra gyvybe alsuojanti tikrovė. Vėjai 
sukuria orus, o alsavimas apreiškia gyvybę. Apaštalui Pauliui 
Dvasia didžiąja raide yra visur prasiskverbianti Dievo jėga — al- 
savimas bei dvelkimas. Tai Dievo alsavimas — dvelkimas — 
kūrinijoje ir istorijos įvykiuose. O dvasia mažąja raide Apaštalas 
Paulius ženklina žmogaus dvasingumą — imlumą ir atvirybę 
Dievui, jo dvasiai. Nenuostabu, kad Apaštalas gali rašyti: Jeigu 
Kristus jamyse, tai jūs, tiesa, marūs dėl nuodėmės, bet dvasia 
imlūs ir atviri Dievui dėl teisumo" (Rom 8,10). 

Laiške romiečiams Kristus ir Dvasia yra artimi vienas kitam: 

“Kristus ... jumyse" ir “jumyse ... Dvasia". Taip Apaštalas Paulius 
aprašo buvimą, kai gyvenama pagal Dvasią, “kurioje šaukiame 
"Aba, Tėve!'“ (Rom 8,15). 


Zmogaus prigimtis kovoja su Dvasia 


Apaštalas Paulius savo gyvenimą iki atsivertimo vadina "gy 
venimu pagal žmogaus prigimtį [sarks)" (Rom 8,4), — gyveni- 
mas nuolatiniu nerimu, nutolus nuo Dievo, nepajėgiant tapti 
Dievui priimtinu. Žmogaus prigimtis yra linkusi pasitikėti savo 
dužliu bei ribotu tikrovės lopeliu ir jame ieškoti sau prasmės 
ir laimės. Mat žmogus sprendžia pagal išorines tikrovės lopelio 
apraiškas — vertina turtą ir jėgą, ieško žmonių pagarbos. Taigi 
žmogus, gyvendamas tik pagal savo žmogišką prigimtį — pagal 
“sarks", — ima vergauti daiktams, trokšdamas vis daugiau ir 
daugiau jų turėti. Taip jis įstringa savo dužliame ir ribotame 
tikrovės lopelyje. Kartu didėja spraga tarp žmogaus kūrėjėlio 
ir Dievo Kūrėjo; ilgainiui atsiranda neperžengiama bedugnė. 

Sugretindamas gyvenimą tik pagal žmogišką prigimtį su 
gyvenimu pagal dvasią/ Dvasią, Apaštalas kalba ne apie dualistinį 
medžiagos ir dvasios priešiškumą, bet apie dorinio gyvenimo 
nuostatą. Medžiagos bloga, o dvasios gera jis nelaiko, bet išryški- 
na priešiškumą tarp grynai žmogiškų siekių ir dvasios/ Dvasios 
įkvėpto dorinio gyvenimo. 

Apaštalui Pauliui nuolat rūpi iškelti, kad visa žmonija vargs 
ta su ta pačia bėda, nes joks žmogus, neišskiriant nė žydų, gyve- 
nančių pagal Mozės Įstatymą, savo prigimtimi nepajėgia vykdyti 
Dievo valios. “Per įstatymą tik pažįstame nuodėmę" (Rom 3,19- 
20). Dievas palaužė nuodėmės jėgą per Kristų. Visi, kurie yra 
Kristuje, pajėgia nugalėti nuodėmę ir Įmirtį| ne savo jėgomis, 
bet Dvasios jėga. Tikėjimas Dievu, kuris “nepagailėjo nė savo 
Sūnaus, bet atidavė jį už mus visus" (Rom 8,32), ne tik išvadavo 
žmogų nuo kaltės ir baimės jausmo, bet ir stiprina jo pasiti: 

kėjimą, kad niekas “negalės mūsų atskirti nuo Dievo meilės, 
kuri yra mūsų Viešpatyje Kristuje Jėzuje" (Rom 8,39). 


Sveikinkite Priską ir Akvilą ... 


Laiško užsklandoje Apaštalas Paulius perduoda sveikinimus 
dideliam būriui krikščionių Romos bendrijoje. Jie labai įvai- 
rūs — vyrai ir moterys, graikai ir romėnai, ir žydai, laisvieji ir 
vergai, suburti tikėjimo Kristumi. Bent 28 (23 vardais!). Pavedęs 
krikščionių globai Kenchrėjos bendrijos diakonę Febę, Apašta- 
las Paulius rašo: “Sveikinkite Priską ir Akvilą, mano bendradar- 
bius Kristuje Jėzuje" (Rom 16,3). 

Apaštalas sutiko Priską, kurią Lukas Apaštalų darbuose vadina 
Priskile (žr. Apd 18,2), ir Akvilą pirmąkart atkeliavęs į Korintą 
iš Atėnų. Akvilas pakvietė Apaštalą užeiti ir supažindino su Pris- 
ka, savo žmona. Jiedu laikė garbe priglausti Evangelijos skelbėją. 
Tai buvo pradžia našios ir šaunios draugystės pirminėje Bend- 
rijoje. 

Ši naujoji draugystė Apaštalui Pauliui buvo didelė palaima. 
Visų pirma ji atkreipė Apaštalo dėmesį į Vakarus — į Romą. 
Akvilas ir Priska buvo įdomūs žmonės. Daug keliavę ir matę. 
Akvilas buvo gimęs Ponto karalystėje — Mažojoje Azijoje — prie 
Juodosios jūros. Nuklydęs į Romą, vertėsi palapinių audimu. 
Romoje jis pažino savo būsimą žmoną. Priskos vardas “Priskilė" 
buvo užtiktas Gens Acilia — Acilijos šeimynos — mauzoliejuje 
Romos Šv. Priskilės katakombose. Priskilė turbūt buvo išlaisvinta 
anos kilmingos Acilijos šeimynos moteris ir krikščionė — pro- 
zelitė. Sprendžiant iš Priskos ir Akvilo bendravimo su Apaštalu 
Pauliumi ir Apolu (žr. Apd 18,24-28), abu turėjo būti apsišvietę 
žmonės. Atrodo, kad Priska buvo šeimos širdis. Ji tapo viena iš 
įžymiausių moterų pirminėje Bendrijoje; jokia kita moteris, rė- 
musi Apaštalo misijas, nėra Apaštalo vadinama "bendradarbe" 
(Rom 16,3). 

Akvilas ir Priska papasakojo Apaštalui Pauliui apie save ir 
Romą. Neseniai prieš Pauliaus atvykimą į Korintą jiedu buvo 
priversti palikti Romą, nes imperatorius Klaudijus po pogromo, 
ištikusio Romos getą dėl “Chrestos", buvo išvaręs iš Romos žy- 
dus. Dabar jiedu vėl Romoje. Klajodami iš vietos į vietą, jie ne- 
įgijo turtų, nors, anirąkart įsikūrę Romoje, pajėgė padovanoti 
savo namą ant Aventino kalvos krikščionims. 


Laiško romiečiams reikšmė 


Apaštalo Pauliaus Laiškas romiečiams palietė tolesnę krikš 
čionių teologiją labiau, negu bet kuri kita Naujojo Testamento 
knyga. Vargu ar yra kokia nors teologinė sritis, kuriai jis neturėjo 
įtakos. Jo įtaka ryški ir kitiems Naujojo Testamento laiškams — 
1 Petro, Laiškui žydams, Jokūbo laiškui — ir apaštalinių Tėvų raš- 
tams — Klemenso, Ignaco, Polikarpo, Justino. Patristiniai ir 
scholastiniai Laiško romiečiams komentarai, pradedant Origenu, - 
yra labai gausūs: Laiškas romiečiams padarė nepaprastai didelę 
įtaką Reformacijos debatams XVI a. M. Liuteris, P. Melanchto- 
nas ir J. Kalvinas rašė apie jį plačius komentarus. Šiuolaikinė 
teologija buvo stipriai paveikta K. Barth'o, H. Asmussen'o, E. 
Brunner'io ir J.A. Fitzmyer'io Laiško romiečiams komentarų. Laiš: 
ko romiečiams įnašas į Vakarų krikščionijos istoriją — teologiją 
ir gyvenimą — buvo ir lieka milžiniškas. 


Atgaiva ant viešbučio stogo 


Šios dienos kelionė į Korintą buvo viena iš daugelio. Kada 
tik nukanku į Atėnus, nukeliauju ir į Korintą. Keliolika kartų 
lankytos vietos — Sarono įlankos pakrantės, Peloponeso kalnai, 
Mikėnai, Epidauras, Tirintas ... — vis sustabdo akis, prikausto 
dėmesį, pagilina įspūdžius. 

Titanijos viešbutis turi plokščią stogą. Vakarais ten vieta at- 

gaivai. Šnekučiuojani iš čia galima stebėti ir gęstančią saulę, ir 
Atėnus sų Akropoliu. Saulei nusileidus, daugiaspalvės šviesos 
apgaubia Akropolį. Dabar tik jis traukia akis ir tampa dėmesio 
centru. 

Palengva tilsta gatvių triukšmas. Atgaivai Atėnų svečiai skiria 
daug laiko. Dalijasi dienos įspūdžiais, ruošiasi tolesnės dienos 
nuotykiams, plauna dienos dulkes ūzu ... Daug kas tik tyli, žiū- 
rėdami į apšviestą Partenoną ant Akropolio. 


Į Sarono įlankos salas 


Laivas išplaukia anksti. 8 val. ryto atsiduriame prie Chat 
Tours turizmo įstaigos. Autobusas į Pirėjo uostą jau burzgia. 

— En taksi, en taksi ... (Skubiai, skubiai ... ) 

Gidė — senukė graikė — aiškina angliškai ir prancūziškai. 
Mūsų laukia laivas, vardu “Alessandros", prie Pirėjo, Palaion 
Falerono uoste, tarp laivų į Salas. Iš tikrųjų laivų bent dešimt, 
o autobusų prie jų ilga virtinė. Mūsų “Alessandros" kažkur 
priekyje. Turime skubėti pėsčiomis. Gidė atsilieka. Vėl “En taksi, 
en taksi ... * Esame nekantriai laukiami. Mat paskutiniai. Užtat 
išplaukiame pirmieji. 

Laivas senas. Tik atnaujintas ir šviežiai nudažytas. Stenėda- 
mas, pūškuodamas ir garine gerkle vis atsidusdamas, jis ima 
sparčiau skrosti Sarono vandenis Idros — tolimiausios salos — 
link. “Alessandros" laivu keliaujama tik dieną. Bet galima išsi- 
nuomoti ir kabiną. Nors ir nedidelis, bet turi trejetą denių, 
vandens baseiną, šaloną, valgomąjį ir krautuvę. Žinoma, kiek- 
vienas denis turi savo barą su atgaiva jauniems ir vyresniesiems. 
Diena žada būti saulėta ir karšta. Gerti norėsis ir reikės. 

Akysna krinta patarnautojų paslaugumas. Nuolat ant kojų. 
Jie pluša. Be abejo, tai naudinga ir laivo savininkams, ir patiems 
patarnautojams. Užtat, nors ir sušilę, nesiliauja būti atidūs ke- 
leiviams. 

Kas keliauja į Salas 


Keleiviai iš visų žemynų. Europiečių daugiausia. Vokiečiai, 
italai ir prancūzai sudaro foną, kuriame galima lengvai atpažinti 
arabus, japonus, afrikiečius. Turistai iš arabų kraštų labiausiai 
išsiskiria, Tiesa, jie rengiasi vakarietiškai, bet ryšku, kad tokia 
apranga juos varžo ir įkalina. Vienas arabas, matyt, labai turtin- 
gas. Kartu keliauja jo žmona ir penki vaikai. Dvi paauglės mer- 
gaitės ir trys berniukai. Vienas vos iš motinos skreito teišrėplioja, 
kiti du nuolat motinos dėmesį užima. Labai judrūs, tikri vijurkai. 
Įdomu, kad vaikais rūpinasi tik motina. Tėvas, kabinoje pakeitęs 
drabužius į maudymosi kelnaites, visą laiką sėdi prie baro. 

Dauguma turistų žvalgosi. O žvalgytis yra kur. Sala prie 
salos. Be to, pati Sarono įlanka. Ypač vokiečiai rodo džiugią 
nuostabą. “Mein Gott, das ist doch Salamis Insel!" (Dieve, juk 
tai Salamis sala!) Tai sala, prie kurios graikai sumušė persus 
480 m. prieš Kristų. Prancūzai tylūs, varto kelionių vadovus, o 
italai būriuojasi. Nusimauna kelnes, nusivelka marškinius, nu- 
siauna batus ... “Ci sentiamo come a casa!" (Jaučiamės kaip 
namie!) Pajunti skirtingas tautybes ir jų savitumą. 


Pasiekiame Idrą 


Idros sala — Viduržemio jūros gyvenimo būdo mozaika. Ją 
pasiekiame tik vidurdienį. Čionykščiai žmonės, saulės, jūros 
vėjų ir sunkaus darbo išvagotais veidais, kraunasi ant mulų ir 
asilų mantą gabenti į salą, kalbina turistus joti į neaukštas kalvas. 
Uostas — spalvingas miestelis, siūlantis turistines paslaugas. Tu- 
ristai — jauni su kuprinėmis, vyresni su krepšiais pirkiniams — 
lyg skruzdės zuja nuo vitrinos prie vitrinos mirgančių mas: 
nančiais atminais. Šiuolaikinis žmogus — tarptautinis beduinas. 
Jaunas su miegmaišiu ir manta ant nugaros, senas su nuostaba 
ir pavydu akyse ... 

“Alessandros" išplauks Poro salos link lygiai pirmą valandą 
po pietų. Grįžtame į denį likus penketui minučių iki išplaukimo. 
Lygiai pirmą — atodūsis iš garinės gerklės, ir pajudame. Idra 
mažai kas domisi. Ji pasilieka už nugaros. Alkis varo prie valgo- 
mojo durų. Išplaukus ima dalyti šaltus pietus. Kuklūs, bet pa- 
traukia valgių įvairovė. Matyt, spėta išalkti. 

Sėdime prie stalo su penketu italų iš Pjemonto ir Lom- 
bardijos. Tarnautojai, inžinieriai ir darbininkai mėgaujasi Grai- 
kijos salomis. Graikijos praeitis jų nedomina. Tenkinasi pabūti 
dabar, — pereiti ir perbėgti, pažaisti ir užsimiršti. 


Mus lydi baltos žuvėdros 


Sarono įlankoje gausu salų. Laivas kapstosi šiaurėn tarp 
Poro salos ir Peloponeso. Žemynas netoli. Mus nuolat lydi bal- 
tutės žuvėdros. Lyg ir joms patiktų pakrykštauti ir kartu su laivu 
praleisti popietę. Viena kita nepasitenkina lydėdama laivą, ban- 
do lankyti keleivius ant viršutinio denio. O žuvėdrų grakštumas 
ir akylumas! Metamus duonos trupinėlius pagauna ore. Pa- 
gauna, nuryja ir vėl lygiuojasi, kito trupinėlio laukdama, ore 
palei kėdę ant denio. Baltutė, grakšti, akyla ... Tik retkarčiais, 
pavargusi, liaujasi plasnoti ir tampa gyvu sklandytuvu. Oro sro- 
vių padedama, apsuka platų ratą ir vėl ūmai ima prisigretinusi 
kalbinti. 

Salų daug. Pakrančių uolos, kalnai, įlankėlės, rodos, kviestų 
ir žmones ten gyventi. Gyventojų tik kur ne kur. Žmonės daž- 
niausiai susibūrę į kaimus. Retai kur pamatysi pavienį namuką 
pajūryje. Nūdieniam žmogui sunku būti atsiskyrėliu. 


Poro salos karo uostas 


Artėjant prie Poro salos, į akis krinta viešbučiai ir karo 
uostas. Mūsų laivas suka prie krantinės, kuri yra ir pagrindinė 

miestelio gatvė. Bešliaužiant į uostą, pro mus praūžia greitlaj- 
vis — “Dolfinas". Įdomu jį stebėti. Be kojų ir be sparnų, bet 
labai greitas. Ir jis, vos atūžęs, taikosi prie krantinės. Palengvėlę 
jo geltonas dugnas dingsta tyrame Sarono įlankos vandenyje. 
Lėtėdamas grimzta ir plūduriuoja savo putose. 

Poro miestelis salos įkalnėje. Pačios salos viršūnėje du pa- 
statai: senos šventovės kolonos ir radaro pastatas su miškelių 
antenų, judančių ir ramiai stovinčių. Namai maži, su daugybė 
langų. Baltučiai lyg žuvėdros. Akyli — prie atvirų langų spokso 
jauni ir seni veidai. Matyt, įprasta stebėti judėjimą uoste. 

Stabtelime tik pusvalandžiui. Įkalnės viršų pasiekti nėra ka- 
da. Užtat smagu palypėti siauromis gatvelėmis, kuriose lyg ant 
terasos kiekvieno namo langai visu veidu žiūri į Sarono įlanką, 
Pilna krautuvėlių, traukiančių akį gausybe atminų. Daug res 
toranų. Paprasta ir jauku. Duona šįryt kepta, sūris — avių ir 
ožkų, saloje slėgtas, žuvis ką tik pagauta. Atminai irgi vietos 
žmonių rankomis padirbti. 


Egina — Sarono įlankos puošmena 


Egina didesnė už Idrą ir Porą. Ji tupi atokiau Sarono įlanko- 
je, maždaug pusiaukelėje tarp Atėnų ir Peloponeso. Vėlyva po- 
pietė. Laivas artėja prie vis didėjančios Eginos. Gidas pasakoja 
apie salą ir jos istoriją. Egina buvusi turtinga ir nepriklausoma 
sala valstybė — Egėjo jūros galybė, kol Atėnai ją užgožė V a. 
prieš Kristų. Jos sidabriniai pinigai buvę Graikijos ir daugelio 
Viduržemio jūros salų bendroje apyvartoje. Be to, gidas kviečia 
užsirašyti kelionei į salos archeologinę įžymybę — deivės Afajos 
šventovės griuvėsius. 

Salos gamtovaizdis patrauklus akims ir širdžiai. Smagu pa- 
bėgti nuo sausakimšo laivo. Senas autobusas palengva šliaužia 
vingiuotu keliu įkalnėn Afajos šventovės link. Afaja — vietinė 
salos deivė — buvo tapatinama su Atėne. Šventovė, statyta VII a. 

prieš Kristų, panaši į Atėnų Partenoną. Tik čia tylu, nes vieta 
nuošali. Ant kalvos pušynėlis. Senovinei graikų architektūrai 
būdinga savitai apvaldyti erdvę. Aplinkos parinkimas ant kalvos 
su nuostabia panorama, pastato forma, kolonų simetrija sukuria 
vietą, kur žmogus nustemba, nutyla, susimąsto ... Architektai 
turi poeto gyslelę, nes padeda išgyventi ir beribę erdvę, ir vie- 
(4 su užuovėja. 

Grįžęs į uostą, veltui žvalgausi į salos kalvas. Dabar jas ima 
dengti vakaro rūkas. Po valandos kelionės aptilusiu laivu pasie- 
kiame Palaion Faleroną, uostą prie Pirėjo. Visa diena ant laivo 
denio Sarono įlankoje! 


APAŠTALAS PAULIUS MAKEDONIJOJE 


Makedonija — šiaurinė Graikija — yra išsaugojusi daug 
Apaštalo Pauliaus pėdsakų. Ten Filipai, Tesalonika, Berėja ... 
Naudotis turizmo įstaigų paslaugomis brangu. Be to, jų maršru- 
tai skiriasi nuo manojo maršruto. Laimė, suradau Atėnuose ke- 
letą bendraminčių — Šventojo Rašto studijų entuziastų: tris jėzui- 
tus iš JAV, benediktiną iš Danijos ir kunigą iš Ispanijos. Su- 
tariame samdyti taksį su vairuotoju savaitės kelionei po 
Makedoniją. Nors susispaudę, bet turime savus ratus. Vykstame 
į Makedoniją iš Atėnų taksiu. 

Apaštalas Paulius pirmąkart atvyko į Makedoniją — į Eu- 
topą — laivu iš Mažosios Azijos per antrąją savo misijų kelionę 
(49-52 m. po Kristaus). Šios kelionės metu Paulius lankė savo 
įkurtas Galatijos bendrijas, jas drąsino ir stiprino. Keliauti vienas 
Jis nemėgo. Galbūt baiminosi dėl savo maliarijos priepuolių. 
Be to, jis žinojo, kad Viešpats Jėzus savo mokinius siuntė po- 

romis. Paulius pasitelkė Silą — Silvaną, krikščionį iš Jeruzalės 
bendrijos bei Romos pilietį, ir prisitraukė Timotiejų būti paly- 
dovu. Timotiejus buvo jo mokinys iš Listros. Jo motina buvo 
žydė, o tėvas graikas. 


Apaštalas Paulius Aleksandro Troadoje 


Lukas Apaštalų darbų knygoje rašo: “Jie perėjo Frygiją ir 
Galatijos šalį, nes Šventoji Dvasia draudė jiems skelbti žodį Azi- 
joje. Atvykę netoli Mysijos, jie mėgino pasukti į Bitiniją, tačiau 
Jėzaus Dvasia jų neleido. Perėję Mysiją, jie nuėjo į Troadą' 
(Apd 16,6-8). Paulius ir jo bendradarbiai tarėsi su Dievu dėl 
savo planų. Sutiktos nenugalimos kliūtys jiems rodė Dievo už 
mojį. Taigi Apaštalas Paulius perėjo įstrižai nuo pietryčių iki 
šiaurvakarių visą Mažąją Aziją. Troadoje Paulius sužinos, ką 
Dvasia turėjo mintyje, dusyk jam drausdama skelbti žodį: Apai 
talas Paulius turi keliauti į Europą. 

Lukas, Apaštalų darbų knygos autorius, šios naujosios odisė- 
jos Homeras, laukė Apaštalo Pauliaus Troadoje. Iš čia Paulius 
pirmąkart pažvelgė Europos žemyno link, matė pirmąją Euro- 
pos salą Samotrakę, dunksančią pro rūką jūroje. Į šiaurę nuo 
Troados buvo senosios Priamo sostinės Trojos griuvėsiai. Iš ten 
iškeliavo Enėjas, nešinas ant pečių savo senuku tėvu, ir po ilgų 
kelionės vargų ilgainiui pasiekė Italijos pusiasalį. Vergilijus, Au- 
gusto dvaro poetas, padarė Enėją imperatoriaus Augusto dinas- 
tijos steigėju, apgaubdamas jį senovės mitais. 

Užtat Trojos griuvėsiai buvo tapę romėnams šventa vieta. 
Kartą ir Aleksandras Didysis iššoko iš savo laivo, skatinamas pa- 
garbos žuvusiam Achilui, atnašauti aukos Trojos didvyriui. 0) 
po Aleksandro mirties jo generolai pastatė šį gražųjį Aleksandro 
Troados miestą ir uostą. 

Pasakojama, kad Julijus Cezaris norėjo perkelti iš Romos į 
Troadą imperijos sostinę, o Augustas praturtino šį miestą gyven- 

tojais — Italijos legionų veteranais. Taigi Troadoje Graikija ir 
Roma padavė viena kitai ranką. Šios draugystės paminklai — 
masyvūs vandentiekių griuvėsiai, kolonos bei rūmų arkos — ir 
nūdien kalba apie Romos galybę. | 

Net jeigu Paulius nebūtų skaitęs graikų poetų, kuriuos jis 
retkarčiais cituoja, jis tikriausiai žinojo Homero poemas, nes jos 
buvo kiekvieno mokyklinio amžiaus berniuko skaitiniai. Be to, 
Paulius vertino žmonių siekius bei laimėjimus, tad sunku manyt, 
kad jis perėjo per Mažąją Aziją jų nepastebėjęs. Tiesa, Apaštalas 
gyveno tik viena mintimi: laimėti pasaulį Kristui. Ir Maratono 
bėgikas, nešęs žinią apie pergaię į Atėnus, niekur negaišavo, 
kol, įvykdęs užduotį, sukniubo iš nuovargio ir mirė. Galbūt ir 
Paulius jautėsi kaip bėgikas, skleidžiantis žinią apie nuostabią 
pergalę: atėjo Dievo Sūnus, nugalėjo Olimpo dievus ir atvėrė 
žmogui duris į nuostabią ateitį. Kas Troja, kas Ilionas palyginu 
su Žinia apie Dievo Sūnų, nugalėjusį nuodėmę ir mirtį? 

Mūsų taksis, ištrūkęs iš eismu perkrautų Atėnų gatvių, eikliai 
skuba plentu į šiaurę — Makedonijos link. Mintimis lankau 
prieš keletą metų. matytą Troadą. Apaštalas Paulius ir jo bendra- 
darbiai ten teiravosi apie laivus, plaukiančius į Makedoniją. 
Dienos norai Apaštalui virto nakties regėjimais. Vieną naktį jie 
tapo prasmingu sapnu: “Paulius naktį turėjo regėjimą: jam pa- 
sirodė makedonietis, kuris maldavo: "Ateik į Makedoniją ir pa- 
dėk mums!' Po šio regėjimo mes nedelsdami nutarėme keliauti 
į Makedoniją, įsitikinę, kad Dievas mus pašaukė skelbti jiems 
Evangelijos" (Apd 16,9-10). 


Graikijos stebuklas 
Kelionė ankštame taksyje Graikijos vieškeliais, ieškant Apaš- 
talo Pauliaus pėdsakų, sudaro gerą progą garsiai išsamiau pa- 


galvoti apie Graikiją. Tiesa, iš pradžių viešpatauja tyla. Stebime 
vieškelio ženklus. Nuorodos į Delfus, Tebus, Termopilus ... 

Retkarčiais dešinėje vieškelio pusėje sublizga mėlynas jūros 
paviršius. Palikus Atėnus, dangus pernelyg mėlynas ... Ilgainiui 
palengvėle ima megztis pokalbis apie Graikijos stebuklą. 

— Įvyko staiga! 

— Buvo nuostabus! 

— Kodėl įvyko, niekas nežino! 

Iš tikrųjų mažame uolėtame ir kalnuotame Viduržemio jū- 
ros pusiasalyje prieš 2500 metų sauja žmonių, vadinamų grai- 
kais, tapo istoriniu Vakarų pasaulio stebuklų pažadindami žmo- 
niją naujam nuotykiui ieškoti gyvenimo prasmės ir laimės. juk 
ir šiuolaikinis pasaulis jaučia ano veržlaus pokyčio įtaką! Mat 
graikai ne tik pažadino Vakarų pasaulį naujam nuotykiui, bet 
trumpu savo didybės laikotarpiu sukūrė tiek daug, kad bemaž 
visos mūsų gyvenimo sritys neišdildomai paženklintos jų ant- 
spaudu. 

Mokytojai tebedėsto apie graikiškąjį idealą — pranašumo 
ieškojimą. Medikai tebekartoja Hipokrato priesaiką. Teologai 
tebeskaito Naująjį Testamentą graikiškai ir tebelukštena tikėjimo 
tiesas, vartodami graikiškas sąvokas. Iškiliausias šiuolaikinis galy- 
nėjimasis su būties klausimais, anot kai kurių filosofų, tėra tik 
paraštės Sokrato, Platono ir Aristotelio filosofiniam mąstymui. 

Atletai tebesvajoja dalyvauti Olimpiadų varžybose. Meno 
žmones vis bakština noras varžytis arba sukilti prieš klasikinę 
Partenono kolonų simetriją. Teatro mėgėjai tebesimėgauja grai- 
kų dramos spektakliais. Graikiški žodžiai — geofizinis, astronau- 
tas, atomas ... — padeda mokslo žmonėms susikalbėti. Graikai 
išplėtojo ne tik geografiją, bet ir geometriją, ir aritmetiką — 
skaičiavimo meną, ir astronomiją ... , ir daugybę kitų mokslų. 
Jie išrado demokratiją ir sukūrė bent trumpam gyvenimo būdą, 
kuris yra tapęs pavyzdžiu. 

Neatrodo, kad graikai būtų tikę tokiai užduočiai. Juk jie 
tarp savęs nuolat kovojo, mėgo plepėti ir būti baisiai savimanūs. 
Be to, dažnai elgėsi išdavikiškai, buvo taip veržlūs ir tokie judrūs, 

kad turėjo pasikabinti Delfų orakule šūkį VISKO SU SAIKU! — 
parašytą didžiosiomis raidėmis, — kad sau primintų nebūti be- 
saikiams. Nepaisant viso to, jie turėjo tokią įžvalgą, tokią šviežią 
irgilią, kad ta jų įžvalga tapo naujos Vakarų pasaulio eros aušra. 
Anot graikų, žmogaus prigimtis, kad ir būdama kūniškai mirtin- 
ga, yra Visatos šlovė. Užtat gyvenimo tikslas yra kilnus: žmogus 
privalo stengtis gyventi pagal visas savo žmogiškas galias — ug- 
dydamas kūną, etinį elgesį, protą. 


Zmogaus orumas 


Pokalbis apie Graikijos stebuklą mus sutelkė. Rodos, taksio 
viduje erdviau pasidarė. Ūmai vairuotojas graikiškai šūkteli: 

— Thalassa! Poseidon! (Jūra! Poseidonas!) 

Vairuotojui, matyt, įkyrėjo mūsų pokalbis. Ir jam norisi įsikišti. 
Užtat dabar, vieškeliui raitantis palei jūrą, jis mus ir prakalbina. 

Graikų jūros dievas Poseidonas įasmenina dievišką didybę. 
Akys nukrypsta jūros link. Iš tikrųjų pajunti beribiame akiratyje 
ir galingoje bangų mūšoje dievišką didybę. Anot senovės graikų, 
ir žmogus yra didingas, nes nėra dievų tarnas. Graikai gerbė 
dievus, bet nuostabą tausojo žmogui. “Daug yra nuostabių da- 
lykų, — rašo tragedijų autorius Sofoklis, — bet nėra nieko 
nuostabesnio už žmogų". Graikus stebino ne tik tai, kas yra 
žmogus, bet ypač tai, kuo žmogus trokšta tapti. Iš tikrųjų graikai 
nesiliovė stengtis suprasti bei išreikšti esmę to, kas daro žmogų 
žmogumi, ir idealus, kuriuos žmogus turėtų stengtis įgyven- 
dinti. 

Olimpijos stadione rungtyniaudami, graikai varžybose vyk- 
dydavo Achilo tėvo įsaką: “Visad stenkis siekti pranašumo ir 
pralenkti kitus". Sporto mėgėjams graikams Olimpinės varžybos 
buvo daugiau negu sporto įvykis, nes jos atspindėjo patį graikų 
gyvenimo būdą. Varžybų laimėtojai gaudavo amžiną garbę. Lai- 
mingas žmogus, kuris, turėdamas pranašią ranką ar eiklias kojas, 

savo jėgomis ir drąsa laimėdavo iškiliuosius varžybų trofėjus! 
Būti pranašiam ir laimėti trofėjų nesiribojo sporto stadionu, 
nes kiekvienas graikas jautėsi esąs pašauktas galynėtis ir būti 
pripažintas laimėtoju. Graikų įsitikinimu, tik sukaupęs visas ji: 
gas, žmogus pajėgia suvokti, ką reiškia būti žmogumi. Nepaso- 
tinamas graikų noras būti pranašiausiam padeda suprasti jų 
nuostabius laimėjimus. Graikams buvo būdinga neleisti sau il. 
sėtis ir kitiems ramybės neduoti. 


Tembi — Tempės — slėnis 


Nuo Lamijos (Lamia) miesto vieškelis pasuka tiesiai rytų 
link. Dešinėje vieškelio pusėje stiebiasi aukštoki kalnai, o kairėje 
spindi jūros įlanka. Vairuotojas primena, kad kitame įlankos 
šone yra Termopilai. 

Vieškelio ženklai mini Larisą as) — Tesalijos provinci 
jos sostinę. Žemėlapyje ieškau Tempės (Tembi) slėnio, nes jis 
yra šiaurėje nuo Larisos, tarp Osos (Ossa) ir Olimpo kalnų. 
Apie šį slėnį buvo tekę daug skaityti ir girdėti. Senovės poetai 
juo žavėjosi. Vergilijus jį aprašo savo Georgikose. Slėnis neilgas — 
vos 8 km. Jį kerta Pinijo upė. Gaila, kad ne pėsčiomis eini per 
slėnį. Automobiliu netrunki jį pervažiuoti. 

Tembi — Tempės — slėnis buvo laikomas Apolono šven- 
tove. Laurų šakelės Pitijos varžybų laimėtojams buvo renkamos 
šiame slėnyje. Be to, slėnis buvo svarbus kelias į centrinę Grai- 
kiją. Nenuostabu, kad romėnai čia statėsi įtvirtinimus. 


Saulėlydis prie Olimpo kalno 


Pasiekus Katerinio (Katerini) miestą, Vasilijus — vairuoto- 
jas — rodo į vakaruose už kalnų dingstančią saulę. Laikas ieškoti 
nakvynės ... Graikijos miesteliuose nakvynę rasti lengva. Pa 
prastai randi pastogę “su lova ir pusryčiais". 

Katerinis jauki vieta. Esame pačioje Olimpo kalno papėdėje. 
Kai kurie narsuoliai jau teiraujasi, kiek laiko užtruktų įkopti į 
jo viršūnę. Olimpas yra 40 km kalnų virtinė prie Egėjo jūros, 
ant Tesalijos ir Makedonijos ribos. Aukščiausia viršūnė — Olim- 
po kalnas — Luri 2922 m aukščio. Atrodo, kad teks pasitenkinti 
tik akimis užkopus pas Olimpo dievus. Norint kopti į Olimpo 
kalną, reikia važiuoti į Litochorano miestelį ir tartis su graikų 
alpinistų klubu. O pats kopimas užtruktų bent dešimt valandų. 
Be to, būsią trejetas sustojimų poilsiui ... 

Graikų kaimai ir miesteliai bemaž visur turi centrinę aikštę. 
Čia vakarais susitinkama pasėdėti, išgerti vyno ar ūzo, parūkyti 
irpaplepėti. Susirandame užuovėją jaukioje užeigoje, norėdami 
atsigauti po kelionės karštą vasaros dieną, pasidalyti įspūdžiais 
ir aptarti Olimpo dievus. 


Olimpo dievai 


Iš pradžių, senovės graikų įsitikinimu, buvo milžiniška tuš- 
tuma — Chaosas. Galų gale iš: Chaoso, vedami Krono, išėjo Ti- 
tanai. Dievas Kronas — Laikas, laiko tėkmė. Krono sūnus Dzeu- 
sas davė pradžią naujai dievų kartai — Olimpo dievams. Olimpo 
dievus graikai garbino savo istorijos Aukso amžiuje. 

Olimpo dievų šeimoje buvo dvylika dievų, bet ne visuomet 
ir ne visur tic patys dvylika. Kai kurie svarbūs ir įdomūs dievai 
niekad nepriklausė dvylikai, kai kurie iš dvylikos turėjo kelerio- 
pą asmenybę. Kiekvienas Graikijos miestas valstybė turėjo savo 
globėją ar globėjus; žemdirbys atnašaudavo aukas Demetrai, 
prašydamas derlingos pjūties, o jūreivis — Poseidonui, maldau- 
damas saugios kelionės. Mažesnių dievų būta be skaičiaus. Panas 
ir nimfos buvo svarbūs kaime. Apaštalo Pauliaus laikais graikus 
masino misterijų religijos ir svetimi dievai — iš Mažosios Azijos 
Kibelė, iš Egipto Izidė ir Serapis. 

Dzeusas 


Dievas Dzeusas — Olimpo kalno valdovas, dievų ir žmonių 
karalius, klimatinių oro sąlygų viešpats. Graikai jį laikė šeštuoju 
Krono ir Rėjos sūnumi. Kronas — dievas Laikas — jį būtų "su- 
ėdęs", kaip buvo suėsti kiti jo broliai ir seserys, bet motina Rėja 
ji paslėpė, o Kroną pamaitino akmens luitu. Užaugęs Dzeusas 
pavaišino Kroną vėmulį sukeliančiu maistu ir privertė išvemti 
“suėstuosius" sūnus ir dukteris. Tada visi dėjosi prie Dzeuso ko- 
voti su senaisiais dievais. Pasitelkę iš senųju dievų pavogtus 
žaibus, sukilusieji dievai laimėjo mūšį ir paėmė Visatą. 


Atėnė 


Deivė Atėnė — mergelė namų apyvokos globėja, išminties 
deivė, savo garbintojų gynėja kare. Anot graikų, ji gimė visai 
suaugusi iš Dzeuso kaktos. Užtat ji ir buvo išminties deivė. Anks- 
tesniais amžiais Atėnė buvo vaizduojama kaip jauna mergaitė, 
bet Atėnams, jos mėgstamam miestui, senstant, seno ir deivė. 
Ilgainiui ji pradėta rodyti kaip garbinga moteris, kurios globoje 
klesti visa, kas vertingiausia Atėnų gyvenime: protas ir visi menai. 
Buvo pasakojama, kad ji išrado fleitą. Betgi, pamačiusi, kaip 
jos skruostai grojant fleita negražiai išsipučia, būdama moteris, 
fleitą paniekino. Nors Atėnė padėjo graikams laimėti Trojos 
karą, ji atkeršijo karo didvyriams, neteikusiems jai deramos pa- 
garbos. Ji davė teisme ir nuosprendį, paremtą gailestingumu, 
išlaisvinusi Orestą nuo kerštingųjų furijų tada, kai jis Apolono 
įsakymu nužudė savo motiną. Buvo pasakojama, kad Atėnė, 
dovanodama alyymedį žmonijai, laimėjo Atėnų meilę. 

Apolonas 


Apolonas — saulės dievas ir globėjas tiesos, šaudymo iš 
lanko, muzikos, medicinos ir pranašystės — buvo visų Olimpo 
dievų didingiausias. Šis Dzeuso sūnus buvo siejamas su esminiais 
graikų įstatais: “Pažink save!" ir “Visko su saiku!" Buvo tikima, 
kad Delfuose Apolonas įkūrė savo orakulą — pranašų broliją, 
kuri duodavo patarimus, gerus ir blogus, bei pranašystes, aiškias 
ir miglotas. 


Artemidė 


Artemidė — mergelė mėnulio deivė, dvynukė Apolono 
sesuo, šauni medžiotoja ir “lyjanti strėlių lietų" — buvo siejama 
su apsauga miestų, gyvulių jauniklių ir visokio amžiaus moterų. 
Moterys melsdavosi jai, prašydamos palaimos gimdant. Pasako- 
jama, kad Artemidė buvo pribuvėja savo dvynukui Apolonui 
gimstant. Artemidė galėdavo būti ir šiurkšti. Ji užkirtusi kelią į 
Troją graikų kariuomenei vien dėl to, kad Agamemnonas pasi- 
didžiavo esąs geresnis šaulys negu ji, ir reikalavusi kruvinos jo 
dukters Ifigenijos aukos. 


Afroditė 


Afroditė — meilės ir grožio deivė — viešpatavo, pasak poeto 
Hesiodo, “mergaičių tauškalams ir pokštams — saldžiam įsi- 
mylėjimui, glamonėms ir mylavimuisi". Kur tik Afroditė ženg- 
davusi, gėlės dygusios, balandžiai ir žvirbliai lydėdavę. Savo mei- 
lužiui Arėjui ji pagimdžiusi keletą vaikų. Tarp jų buvę Baimė 
tr Klaikas. Afroditė turėjusi galią suvedžioti net išmintinguosius 
dievus ir padėjusi pagundų Dzeusui ant tako, sugundydama jį 
užmiršti “Heros, savo sesers ir nuotakos, meilę“. 

Hera 


Hera — santuokos, ištekėjusių moterų, vaikų ir šeimos žid- 
nio globėja — buvo Dzeusui ir žmona, ir sesuo. Hera buvo vie- 
na iš deivių, kurias nenoromis “atkosėjo" Kronas. Pasakojama, 
kad Dzeusas jai piršosi net tris šimtus metų, kol ji sutiko už jo 
tekėti. Hera pasakojimuose apie dievus visuomet reiškiasi kaip 
apgauta žmona, kankinanti mergaites už tai, kad Dzeusas jas 
myli. * 


Demetra 


Demetra — derliaus deivė, grūdų ir vaisių teikėja — atsisakė 
teikti savo dovanas todėl, kad Dzeusas leido Hadui pagrobti 
jos dukterį Persefonę į Požemį — mirusiųjų buveinę. Badas tę- 
sėsi tol, kol buvo pasiektas, abiem pusėm nusileidžiant, susita- 
rimas. Persefonė turės prabūti Požemyje kasmet tik trečdalį 
metų. Tuomet Demetros širdis suminkštėjo, ir laukų derlius 
vėl vešliai augo. 


Hermis 


Hermis — Dzeuso sūnus ir pasiuntinys mirtingiesiems — 
buvo kaimenių ir galvijų, vagių ir nenuoramų gynėjas, keleivių 
globėjas, išgarsėjo pavogęs Apolono galvijus savo gimimo dieną. 
Pasakojama, kad jis sutrikdęs jį besivejančius priešus, palik- 
damas gudriai sumanytus klastingus pėdsakus. Vis dėlto sugau- 
tas, Hermis pareiškęs, kad jis esąs per jaunas vogti. Turbūt dėl 
šmaikštaus sąmojo šis gudruolis dievas buvo pramintas ne tik 
prekybos ir turgavietės, bet ir oratorių bei rašytojų dievu. 

Poseidonas 


Poseidonas — jūros ir žemės drebėjimo dievas, aprūpinęs 
žmones arkliu — turėjo, pasak Homero, rūmus iš “blizgančio 
aukso" giliai Egėjo jūroje. Graikai buvo dėkingi Poseidonui už 
arklį, bet visuomet atsargiai elgėsi su jūra. Užtat jie meldėsi 
Poseidonui, prašydami, kad “būtų palankus širdyje ir padėtų 
žmonėms, keliaujantiems laivais“. 


Dionisas 


Dionisas — vyno ir linksmo gyvenimo bei svetingumo die- 
vas — buvo Dzeuso sūnus iš mirtingos motinos. Pavydi Hera 
sunaikino Dioniso motiną, o Dionisą išvarė iš proto. Užtat jis 
klajojo po žemę, satyrų ir išprotėjusių moterų lydimas. Dionisas 
davė graikams vyno dovaną — ekstazės, ūžavimo simbolį. Vynas 
kartais yra žmogui palaima, o kartais neša pražūtį. 


Arėjas 


Arėjas — karo dievas, vaizduojamas vanagų — buvo Dzeuso 
ir Heros, savo tėvo ir motinos, neapkenčiamas, bet Hado mėgs- 
tamas, nes Arėjo karai gausindavo Požemio gyventojus. Arėjas 
sutrikdė kitus dievus, kai juodu su Afrodite buvo jos vyro užklup- 
ti besiglamonėjant. Hefaistas, Afroditės vyras, pagavo meilužius 
savo bemaž nematomu tinklu. Arėjas, nors ir atkaklus galiūnas, 
neturėjo laimės. Milžinai paėmė jį į nelaisvę, o Heraklis tris sy- 
kius sužeidė. Būdamas karo — karo vargų, kančios ir skausmo — 
simboliu, Arėjas buvo graikų gerbiamas, bet niekad nebuvo 
garbinamas. 

Hefaistas 


Hefaistas — ugnies ir amatininkų dievas — buvo išvarytas 
iš Olimpo, pasak legendos, savo motinos Heros, nes buvęs luo- 
šas. Iš Hefaisto kalvės žaizdro išėjo daug nuostabių kūrinių, 
tarp jų pirmoji mirtinga moteris Pandora, kuriai dievai suteikė 
gyvybę. Ant Olimpo kalno Hefaistas pasistatė šaunius bronzos 
rūmus, kuriuos aptarnavo aibė mechaninių tarnų. Atėnai, mies 
tas, vertinantis meistriškumą, rodė Hefaistui didelę pagarbą. 


Pokalbis apie dievus sudomina 
Katerinio mokytoją 


Mūsų užeigos stalas jaukus, bet nenuošalus. Pokalbis gyvas. 
Nors esame tik keletas, bet tarp mūsų yra gerai pažįstančių se- 
novės graikų religiją ir mitologiją. Ilgainiui mūsų būrelis padi- 
dėja: prisideda pokalbio dalyvių. 

— Ar leistumėte man prisėsti prie jūsų stalo — su ūzo stik- 
line rankoje angliškai kreipiasi graikas. 

— Žinoma, žinoma, — kone visi kviečiame. 

-— Mano vardas Alesandras. Esu Katerinio vidurinės mo 
kyklos dėstytojas. Man įdomu klausytis jūsų pokalbio apie mūsų 
senovę, — dar paaiškina. 


Archeologiniai atradimai Olimpo papėdėje 


Jam prisėdus, pasipila klausimai: 

— Ar archeologai domisi Olimpo kalnų? — kažkuris rimtai 
klausia. 

— Ar buvo užtikti Dzeuso rūmai? — šelmiškai domisi kitas. 

— Ar Katerinio gyventojai didžiuojasi Olimpo dievais?! 

Alesandras klausosi su graikišku šypsniu. Pasižiūri tai į mus, 
tai į Katerinio miesto aikštę. Būdamas mokytojas, imasi mums 

apibendrinti Olimpo kalno istoriją. 

— Maždaug prieš 3500 metų graikai sukūrė savo dievų pa- 
saulį, kurį jie sudarė pagal mikėniečių laikotarpio visuomeninę 
ir politinę sąrangą. Lygiai kaip Agamemnono rūmai Peloponese 
stovėjo ant aukšto Mikėnų kalno, taip jie sumanė Dzeuso, dievų 
tėvo, rūmus ant Olimpo kalno viršūnės — ant iškiliausio kalno, 
kyšančio virš Egėjo jūros. Žemesnės viršūnės ir daubos buvo 
paskirstytos likusiems panteono dievams. Olimpo dievai čia gy- 
veno iki IV amžiaus po Kristaus, kai dinamiška ir reikli religija — 
krikščionybė — pajėgė uždaryti pagonių šventoves ir panaikinti 
pagonių religijos apeigas. 

— Olimpo Dzeusas, — tęsia Alesandras, — turėjo šventovės 
daugelyje graikų miestų. Žinomiausia jų Olimpijoje — Pelopo- 
nese, kur buvo rengiamos Olimpinės žaidynės. Vienoje jų, — 
Alesandras rodo į Olimpo kalno papėdę, — yra Dionas. Dione 
Aleksandras Didysis sutelkė savo karines pajėgas ir po iškilmingų 
aukų dievų tėvui Dzeusui pradėjo žygį į Aziją, norėdamas susido- 
roti su persų imperija — istoriniu graikų priešu. 


Žemė drebina ir Olimpo kalną 


Alesandras užsimena apie baisius žemės drebėjimus, kurie 
VVI a. po Kristaus pavertė šventuosius Diono (Dion) pastatus 
griuvėsių krūvomis. Gyventojų pastangos atstatyti miestą nuėjo 
perniek, nes gamta ilgainiui nugalėjo žmones. Diono griuvėsių 
krūvos virto žaliais šlaitais, o dažnos kalnų griūtys ir potvyniai 
jo paminklus užliejo dumblo sluoksniu. Be to, pakilus Egėjo 
jūros lygiui, pakilo ir vandens lygis prie Diono, prasiverždamas 
šimtais šaltinių. Nūdien archeologai, kasinėdami vandenyje ir 
purve, atranda Dione tebestovinčias po 2000 metų statulas, die- 
vų skulptūrų galvas ir šimtus įrašų dailiomis graikiškomis rai- 
dėmis marmuro plokštėse apie visuomeninius reikalus, Ma- 
kedonijos karalius ir paprastų žmonių gyvenimą. 

Homeras ir Hesiodas aprašo Olimpo kalną 


Seniausias ir žymiausias graikų poetas, primena mokytojas 
Alesandras, garsina šią Olimpo kalno papėdę. Pasak Homero, 
iš čia dievai kopdavo į savo kalną i ir čionai nusileisdavo. Iš čia 
išžygiavo į Mažąją Aziją vyrai dalyvauti Trojos kare. Nuo aukštųjų 
Olimpo viršūnių, anot Homero, buvo matoma jūra ir visos grai- . 
kų salos. 

Hesiodas rašo apie du Dzeuso sūnus — Magnes ir Make- 
doną, valdžiusius sritis prie Olimpo kalnyno. Magnes, pasak 
Hesiodo, buvęs centrinės Graikijos srities — Magnesijos — įkū- 
rėjas, o jo brolis Makedonas — pirmasis šiaurinės Graikijos ma- 
kedoniečių protėvis. 

Archeologiniai radiniai iš Homero ir Hesiodo laikų Olimpo 
kalno papėdėje atspindi artimą ryšį tarp šiaurinės bei pietinės 
Graikijos ir liudija, kad senoviniai graikų mitai buvo pernelyg 
ypatinga istorijos rašymo forma. Diono archeologija padeda 
susieti mitus su istorine tikrove, leidžia pažinti dalį Graikijos is 
torijos — Makedonijos kilmę ir klestėjimą. 


Apaštalo Pauliaus pėdsakai Makedonijoje 


Nors vakaronė buvo ilgoka ir neleidžianti užmigti, atsi- 
bundu ir keliuosi su pirmaisiais gaidžiais. Gaidžių Katerinio 
mieste netrūksta! Keliuosi anksti, nes noriu pamatyti Olimpo 
kalno viršūnę be debesų vainiko. 

„Šiandien mūsų laukia ilga kelionė. Norime užsukti į Alek- 
sandro Didžiojo gimtinę Pelą (Pella) ir aplankyti Apaštalo Pau: 
liaus pirmąsias parapijas — bendrijas — Europoje: Berėją, Te- 
saloniką ir Filipus. Iš Troados Mažojoje Azijoje Apaštalas atvyko 
į Filipus, o iš ten į Tesaloniką ir Berėją. Šios trys Makedonijos 
vietovės tebesaugo Apaštalo pėdsakus. Man tenka pradėti Apaš- 
talo pėdsakų paiešką Berėjoje. 

Apaštalas Paulius Berėjoje. 


Apaštalų darbų knygos autorius rašo: “Broliai tuojau pat, 
nakčia, išsiuntė Paulių ir Silą (iš Tesalonikos| į Berėją. Ten 
atvykę, jie užėjo į žydų sinagogą. Tenykščiai pasirodė esą kilnesni 
už tesalonikiečius. Jic noriai priėmė žodį ir kasdien tyrinėjo 
Raštus, ar taip esą iš tikrųjų. Daugelis įtikėjo, iš jų nemaža kil- 
mingų graikų moterų ir vyrų" (Apd 17, 10-12). Tai įvyko antro- 
sios Apaštalo Pauliaus misijų kelionės metu — 51 m. po Kristaus 
pradžioje. Apaštalas buvo priverstas bėgti nakčia iš Tesalonikos 
įramią Berėją — šiuolaikinį Verijos miestą, prisiglaudusią ant 
rytinio Vermiono (Vermion) kalno šlaito. 

Berėja yra maždaug už 50 km nuo Tesalonikos. Atbėgęs į 
Berėją, Apaštalas tuojau pat pagal savo paprotį užėjo į sinagogą, 
kur patyrė, kad čia žydai “kilnesni" už tuos, kuriuos jis buvo 
sutikęs Tesalonikoje. Atviri Apaštalo skelbiamam žodžiui apie 
Jėzų Mesiją, jie tyrinėjo šventuosius Raštus, norėdami patvirtinti 
jo skelbimą. Be to, ir nemaža pagonių — “kilmingų vyrų ir mo- 
terų" — tapo krikščionimis. 

Senoji sinagoga, kurioje Apaštalas Paulius skelbė Kristų, nė- 
ra išlikusi. Sustojaine pric pakylos miesto griuvėsių centre, — 
vadinamoji “Šv. Pauliaus bema", nuo kurios kalbėjęs Apaštalas. 
Prie jos stovi šaunus marmurinis paminklas — atvira koplytėlė 
su šiuolaikine Apaštalo mozaika, — primenantis, kad čia, Bc- 
rėjoje, Šv. Paulius buvo ir skelbė Kristų. 

Nežinia, kiek laiko Apaštalas prabuvo Berėjoje. Apaštalų dar- 
byautoriaus nuoroda į norius klausytojus, “kasdien" tyrinėjančius 
Raštus, rodo, kad Paulius užsibuvo bent keletą dienų. Galima 
spėlioti, kad Apaštalas delsė toliau keliauti, nes tikėjosi grįžti į 
Tesaloniką (žr. 1 Tes 2,18). Betgi, kita vertus, Tesalonikos žydai, 
išgirdę apie jo sėkmę, nedelsė atskubėt. Paulius buvo priverstas 
palikti Berėją. Patikėjęs Silui ir Timouejui rūpintis naujųjų - 

"krikščionių tikėjimu ir bendrijos kūrimu, jis išvyko iš Berėjos. 

“Tuomet broliai skubiai išsiuntė Paulių prie jūros ... " (Apd 
17,14), kur jis sėdo į laivą, plaukiantį į Atėnus. Turbūt vieta 
“prie jūros" buvo Dionas, tuometinė svarbi romėnų gyvenvietė 
prie Olimpo kalno papėdės. 


Pasaulį užkariavęs nemarusis graikas 


— Į svečius pas dieviškąjį užkariautoją! — Su pasididžiavimu 
pareiškia Vasilijus. Mūsų vairuotojas mažai kalba, bet labai klau- 
sosi. Sako, kad Dievas davė žmogui dvi ausis ir tik vieną burną. 
Užtat padorus žmogus daugiau klausosi negu kalba, šelmiškai 
pasiaiškina ... 

— Ar toli Pela? — klausia vienas mūsiškių. 

— Tik keliolika kilometrų! 

Pela, Aleksandro Didžiojo gimtinė, yra tapusi archeologų 
pasaulio įžymybe nuo 1957 m. pradėtų archeologinių tyrinėji- 
mų. Nuo V a. prieš Kristų Pela, tapusi Makedonijos karaliaus 
Pilypo II sostine, buvo Atėnų varžovė. Nūdien matai tik archeo- 
logų atkastą gatvių grindinį, pamatus namų su mozaika asloje 
mitologinėmis temomis, sutrupėjusių kolonų likučius ... Ar- 
cheologai rausiasi ir šiandien. Po trumpų derybų šeimininkas 
veda mus supažindinti su darbais ir svarbesniais radiniais, bet 
paprašo neimti į rankas fotoaparatų. Be to, primena, kad neto- 
limoje Verginos (Vergina) vietovėje užtikta Makedonijos ka- 
ralių kapai, tarp jų Pilypo II, Aleksandro Didžiojo tėvo, kapas. 

— Ten, — sako, — verta ilgiau sustoti, o čia užteks tik šen 
ten akį užmesti, nes, kaip matote, mūsų atkastasis gatvių grin- 
dinys ir aslos su mozaikomis daug kur uždengti. 

Pela kadaise buvo platus miestas. Jo likučius apžiūrime p2- 
skubomis. Šeimininkas paslaugus, bet klausimams laiko skirti 
negali. O klausimų daug. Įveda ir į archeologų pastogę, kurioje 
laikomi rastieji namų apyvokos reikmenys iš akmens, geležies 
bei bronzos ir keramikos šukės. Be to, rastų monetų rinkinys. 

Monetos liudija, kad Pela buvo romėnų sunaikinta 168 m. prieš 
Kristų. 

Tėvynėje apie Aleksandrą Didįjį net pradžios mokykloje bu- 
vo tekę daug girdėti, o ką jau kalbėti apie istorijos ar literatūros 
studijas gimnazijos dienomis. Juk su Aleksandru žygiavo ne tik 
graikų falangos, bet ir graikų idealai! Iš tikrųjų, Aleksandro gy- 
venimas buvo judanti kryžkelė! 

Vėl sėdime susispaudę automobilyje. Tesalonika tik už tris- 
dešimties kilometrų. Važiuojame pajūrio lyguma. Kadaise ja 
žygiavo makedonietis Aleksandras su savo kariuomene Azijos 
link. 


Atėnai V a. prieš Kristų 


Graikai, nugalėję persus ir Atėnų vadovaujami, įsteigė Egėjo 
Jūros salų ir savo miestų valstybių lygą su centru Delos saloje 
prie Apolono šventyklos. Delos lygos tikslas buvo varginti persus 
ir gintis nuo jų mėginimų keršyti. Savo žydėjimo metu Lyga 
turėjo apie 250-300 narių. Nariai, tiesa, buvo lygiateisiai, bet 
pirmenybė priklausė Atėnams. Lygos remiami, Atėnai atnaujino 
ir karus su persais. Ilgainiui Atėnų vyravimas Lygoje virto vieš- 
patavimu. Atėnai tapo talasokratija — jūsų imperija. Valdydami 
imperiją, Atėnai teigė, kad jie rūpinasi visų Lygos narių gerove 
ir saugumu. Iš tikrųjų dažnai taip ir būdavo. Be to, kišdamiesi 
į Lygos sąjungininkų vidaus reikalus, daugeliu atvejų Atėnai 
įvedė demokratišką valdžią ir suvtramdė aristokratų gobšumą. 
Nenuostabu, kad daugumas žmonių įgijo politinių teisių. Užtat 
Atėnų talasokratija jautėsi tvirta. 

Sukūrę imperiją, atėniečiai kurį laiką jautėsi pergalingi. Jų 
laivai darė juos Egėjo jūros viešpačiais. Prekyba klestėjo. Ne- 
paisant nesėkmingo karo su Persija, Atėnai sudarė su ja taikos 
sutartį 449 m. prieš Kristų, o su Sparta, savo pagrindine varžovę 
Peloponese, 445 m. prieš Kristų. 

Periklio laikotarpiu, 443-429 m. prieš Kristų, Atėnai pasie- 
kė savo kultūros ir imperijos laimėjimų viršūnę. Perikliui val- 
dant, reiškėsi filosofas Sokratas ir trys žymieji dramaturgai: Es- 
chilas, Sofoklis ir Euripidas. Eschilas buvo graikų poetas, labiau- 
siai įsijautęs į Atėnų galybę ir didybę. Jam prie širdies buvo 
dorovinės problemos, kurias kėlė galybė ir didybė. Savo trilogi- 
joje Orastėja Eschilas tyrinėja išpuikusio įžūlumo — hybris — 
pavojus, senąjį teisės “kraujas už kraują" dėsnį ir neišvengiamą 
piktnaudžiavimą galybe. Eschilas įrodinėja ir pateisina dievų 
kelius, o tuo tarpu Sofoklis pasitenkina palikdamas dievus ramy- 
bėje, nors ir rodo jiems pagarbą. Pasak Sofoklio, kiekvienas 
kosminės dramos pažeidimas veda į kančią, o kančia gali atpirkti 
ir išaukštinti. Geriausias šios temos pavyzdys yra Edipas Sofoklio 
dramoje “Edipas karalius". Sofoklis vaizduoja Edipą kaip gera- 
norį, bet savavalį jauną vyrą, kuris nužudo savo tėvą nežino- 
damas, kad jis yra jo tėvas, ir veda savo motiną nežinodamas, 
kad ji yra jo motina. Paaiškėjus, ką buvo padaręs, jis apsiakina 
iš pasibaisėjimo ir sąžinės graužimo. Euripidas buvo skirtingas, 
nes, anot Sofoklio, “jis vaizduoja žmones tokius, kokie jie yra, 
o aš vaizduoju žmones tokius, kokie jie turėtų būti". 

Periklio laikotarpiu buvo pastatytas ir nuostabusis Par- 
tenonas ant Atėnų akropolio, klestėjo skulptūra ir tapyba. Atė- 
nai tapo nepakartojamo intelektualinio Vakarų žmogaus gyveni- 
mo širdimi. 

Betgi Atėnų varžybos su Sparta nebuvo pasibaigusios: 431 m. 
prieš Kristų prasidėjo Peloponeso karas tarp Spartos ir Atėnų, 
Atėnai turėjo šaunų laivyną ir buvo jūros imperija, o Sparta — šau- 
nią kariuomenę ir jai priklausė sėkmė žemėje. Peloponeso karas 
baigėsi 404 m. prieš Kristų visišku Atėnų pralaimėjimu. 

Atėnams besigrumiant su Sparta, šiaurėje brendo Pilypo II 
Makedoniečio galybė, grasinanti nustumti visiškai į šalį Atėnus. 
Nepaisant Demosteno maldavimų, kad atėniečiai nedelstų pasi- 
priešinti ir užkirstų jam kelią, Pilypas II 338 m. prieš Kristų 

lemtingai nugalėjo Atėnus. Atėnai nedrįso priešintis nei Alek- 
sandrui Didžiajam, Pilypo II sūnui ir įpėdiniui. 


Aleksandras Didysis 


Graikams Aleksandras Didysis buvo daugiau negu mirtingas 
žmogus. Mat jis atrodė ir elgėsi kaip dievas. Nors Aleksandras 
tvykstelėjo ir užgeso lyg žaibas, nespėjus žmonėms priprasti 
prie jo akinančios šviesos, Žemės tautos rodo jam pagarbą vaiz- 
dingomis legendomis. Per dešimt metų Aleksandras Didysis, 
Makedonijos karalius ir visos Graikijos valdovas, nuvedė graikų 
kariuomenę iki pat tuometinio pasaulio pakraščių ir užkariavo 
visa, ką užmatė jo akys. O buvo tik dvidešimt dvejų metų, kai 
leidosi į savo žygį, ir tik trisdešimt dvejų metų, kai jo žygis — 
baigėsi. Tačiau Aleksandro didybė buvo dau- 


ir jo gyvenimas 
giau negu karvedžio pergalės. Jo pergalėmis graikų kultūra iš- 
sirito iš savo lukšto, apėmė Aziją ir ilgainiui tapo bendra pa- 
sauline valiuta, atmiešdama žmoniškumų Romos šiurkštumą ir 
sustangrindama protu mistinę krikščionybės aistrą. 

Pasakojama, kad Aleksandrui dar esant paaugliui, jo tėvui, 
Makedonijos karaliui Pilypui, buvo padovanotas žirgas — Bu- 
kefalas. Lietuviškai “Jautgalvis"! Arklys buvo taip dirglus ir toks 
laukinis, kad niekas nedrįso net bandyti sėsti ant jo joti, bet 
berniukas įkalbėjo savo tėvą leisti jam pabandyti. Aleksandras 
atgręžė Bukefalą prieš saulę, kad negalėtų matyti to, kas jį gąsdi- 
no — savo šešėlio. Užsėdęs ant nūn paklusnaus žirgo, Alek- 
sandras jį prisijaukino. Pilypas, atskubėjęs prie berniuko su aša- 
romis akyse, sušuko: “O mano sūnau, ieškokis sau lygios kara- 
lystės, nes Makedonija tau per maža!" 

Pranašystė greitai išsipildė. Pilypas, tapęs visos Graikijos ka- 
raliumi ir apraminęs miestų valstybių varžybas, kilusias po Pe- 
loponeso karo, 336 m. prieš Kristų, buvo nužudytas. Perėmęs 
iš tėvo Graikijos karalystę, Aleksandras 334 m. prieš Kristų, lei- 

dosi į užkariavimo žygį, kuris padarė jį milžiniškų valdų vieš- 
pačiu. Jis užėmė Mažąją Aziją, prarijo Libaną, Palestiną ir Egip- 
tą, sutriuškino Persijos karalių Darijų, paėmė pasakiškuosius 
miestus — Babiloną ir Persepolį, prasiskynė kalaviju kelią per 
beribius Persijos ir Afganistano plotus, kol pasiekė tolimiausias 
Persijos ribas — šiaurėje Rusijos stepes, o pietuose drėgnas In- 
dijos lygumas. Užmetus akį į žemėlapį, galima suvokti Alek- 
sandro karalystės dydį. Jame senoji Graikija — susitraukusi į 
lopelį, o naujoji — Aleksandro užkariautoji — driekiasi į rytus 
ligi pat Himalajų! 


Aleksandro karalystė — nemarus nuotykis 


Aleksandras laimėjo savo karalystę ne su milžiniška kariuo- 
mene, bet su nepaprastai judriomis pajėgomis, kurios tik ret 
karčiais viršijo 35 000 kareivių. Tai buvo tautinė Makedonijos 
kariuomenė, vedama prityrusių vadų bei Pilypo II užgrūdinta, 
graikų pėstininkų pulkai, paimti iš sąjungininkų miestų valstybių 
ir kareivių samdinių daliniai. Žygyje Aleksandro armija turėjo 
atrodyti marga minia. Paskui kareivius sekė moterys ir vaikai, 
pirkliai ir nuotykių ieškotojai. Buvo ir matininkų, ir inžinierių, 
ir gamtos mokslų žinovų, renkančių pavyzdžius. Buvo amatinin- 
kų, arklių, mulų, karo vežimų ir gurguolių, o vėliau ir dramblių. 

Per dešimties metų žygį Aleksandras užkariavo 3 200 000 
km“ teritoriją, kuri nūdien priklauso septyniolikai valstybių. 
Nuo žygio pradžios iš Diono Makedonijoje iki jo galo Babilone 
Aleksandras ir jo kariuomenė nužygiavo apie 22 240 km. Nūdien 
tai bepigu padaryti, bet anuomet!.. Dabar taksiu lengva keliauti. 
Lygus vieškelis, tiltai ir pakelės paslaugos. Aleksandras tikriausiai 
man dabar pavydi. 

Mūšyje šios pajėgos buvo ryžtingiausia pasaulio kariuome- 
nė. Metai po metų jos įgūdžiai ir ištvermė buvo grūdinami lau- 
kinių genčių, nepereinamų upių, žudančių dykumų, kamuo- 

jančių liūčių ir ledo sukaustytų kalnų perėjų. Nebuvo įtvirtini- 
mo, kurio ji neįveiktų. Į tvirtoves uolų viršūnėse makedoniečiai 
veržliai kopdavo virvėmis. Pagarba savo vadui Aleksandrui skati- 
no kareivius ryžtingiems žygdarbiams. Kai, rengdamiesi mūšiui, 
jie matydavo žemaūgį, savimi pasitikintį vadą, saulės nurudintu 
veidu ir švytinčiomis akimis, kai girdėdavo jį šaukiant vardu sa- 
vo narsiuosius vyrus, kai, veržiantis į apgultą miestą, kovoje ma- 
tydavo jį kopiant kopėčiomis pirma savo kareivių ir metantis į 
kovos sukūrį, išsiskiriant iš visų savo iškilia ginkluote ir puošnių 
šalmu, tuomet kareivių pasitikėjimas uždegdavo kareivius ir lai- 
duodavo pergalę. 


Aleksandrą žmonės laikė Dzeuso sūnumi 


Pasakojama, kad pats Aleksandras įtarė esąs Dzeuso sūnus. 
Egipte jis leidosi į 560 km kelionę per Libijos dykumą į Amuno 
šventovę, norėdamas sužinoti tikrą tiesą apie save. Be abejo, 
tame buvo ir nemaža vaidybos. Aleksandras mėgo tokius vaidy- 
binius mostus. Taip jis elgėsi, kai, pasak legendos, perkirto pai- 
nųjį gordijo mazgą, idant įvykdytų pranašystę, kad žmogus, iš- 
drįsęs jį perkirsti, taps viso pasaulio šeimininku. Kitą kartą pa- 
našiu mostu Aleksandras išplaukė į Indijos vandenyną, kad ten 
atnašautų aukas Olimpo dievams. 

Aleksandras negyveno kaip Olimpo dievai. Nors jam buvo 
pavaldūs visi Azijos turtai, jis gyveno spartietiškai, kaip dera vy- 
rui, siekiančiam būti Homero didvyrių varžovu. Visur žygiuose 
Aleksandras nešiojosi Aristotelio, savo mokytojo, suredaguotą 
Homero //adą. Pinigai jam nebuvo prie širdies, o moterys dar 
mažiau. Lytiniai santykiai ir miegas, Aleksandras mėgdavo sa- 
kyti, jo netraukia, nes primena mirtingumą. Jėga, skatinusi 
Aleksandrą, kaip ir jo didvyrį Achilą, buvo garbės troškimas. 
Abu jos įsigijo, abu mirė jauni. 

Aleksandras — karvedys genijus 


Aleksandro genijų vadovauti ir energiją mūšyje reikia sietį 
su talentinga karvedžio asmenybe. Jis nevengė jokio mūšio, — 
nei partizaninių susidūrimų, nei įtemptų kovų mūšio lauke, — 
ir niekad nebuvo nugalėtas. Aleksandras mėgo savo mūšio ri- 
kiuotės centrą iš pradžių paremti plačia, lyg piestu stovinčia, 
pėstininkų siena, o mūšiui įsišėlus suduoti. priešui mirtiną smūgį 
pulku rinktinių raitelių, vadinamų Bičiulių, puolančių iš dešinio 
sparno. | 

Prie Iso (Issus), vėliau ir prie Gaugamelų, kur Darijus, pasi- 
ruošęs mūšiui, laukė Aleksandro lygumoje, patogioje persų karo 
vežimams sų pjautuvais ginkluotomis stebulėmis, Bičiuliai su 
Aleksandru priekyje metėsi į persų kariuomenės šerdį — tą 
vietą, kur stovėjo Darijaus kovos vežimas. Ir vienur, ir kitur jie 
prasiveržė pro persų rikiuotės spragas ir prišuoliavo prie dre- 
bančio iš baimės karaliaus. Darijui beliko tik apsisukti ir sprukti 
iš mūšio lauko drauge su klaiko apimta kariuomene. 

Po Iso ir Gaugamelų mūšių, užuot skubėjęs tiesiai į Azijos 
širdį, Aleksandras pasuko į pietus, lipdamas ant kulnų Darijui. 
Taigi, norėdamas turėti saugų užnugarį, Aleksandras užėmė 
Persijos laivyno uostus Viduržemio jūroje. Po Gaugamelų mūšio, 
kuriame visiškai sutriuškino Persijos galybę, Aleksandras, prieš 
vydamasis Darijų, pasuko į pietus ir užėmė didžiuosius Persijos 
miestus su jų rūmais ir turtais. Kai galų gale jis pasivijo prie 
Kaspijos jūros Darijų, nelaimingasis karalius jau buvo miręs. Jį 
nudūrė jo pavaldinys Besas (Bessus). Po dvejų metų Aleksan- 
dras, sugavęs Besą Baktrijoje, nubaudė jį mirtimi. 

Nūn jaunasis užkariautojas buvo neginčijamas Azijos vieš- 
pats. Prieš jo akis driekėsi Indija, o už jos — tik per keleto die- 
nų žygį nuo jos ribos, — taip jam kalbėjo jo geografai, — banga- 
vo Žemę supantis vandenynas. Aleksandras nusprendė žygiuoti 
prie vandenyno. Bet po nuožmaus mūšio su Indijos kariuo- 


262 


mene, turėjusia du šimtus dramblių, išvargę Aleksandro vetera- 
nai padėjo ginklus ant žemės ir atsisakė toliau žygiuoti. Alek- 
sandras, labai nusivylęs, vedė juos atgal Babilono link. 

Graikai keliavo žemyn laivais Indo (Indus) upės intakais, 
varginami žiaurių, lig tol dar nepatirtų, užpuolimų. Jie vilkosi 
pėsčiomis per įkaitusią pajūrio dykumą palei Arabijos jūrą, leis- 
gyviai nuo kaitros ir troškulio, o jų laivai plaukė apgraibomis 
palei jūros krantą. 


Aleksandras svajoja apie vieną pasaulį 


Aleksandras žygiavo į Aziją, norėdamas išlaisvinti graikiš- 
kuosius Mažosios Azijos miestus ir atkeršyti už senas, Kserkso 
Graikijai padarytas, skriaudas. Bet kai Aleksandras nusprendė 
perimti persų imperiją, jo laikysena pasikeitė. Užuot laikęs per- 
sus vergais, kaip jam buvo pataręs Aristotelis, jis elgėsi su persais 
kaip su savo pavaldiniais. Aleksandras draudė savo kareiviams 
plėšikauti ir skatino juos su persais bendrauti. Tiesa, jis pats 
sudegino Persepolyje karaliaus rūmus, bet tai padarė tik tam, 
kad pabrėžtų senosios Persijos santvarkos žlugimą. 

Aleksandras ėmė skirti persus valdytojais ir statyti imperijoje 
miestus, — garsiausias nūdien yra Aleksandrijos miestas Egip- 
te, — kur graikai ir negraikai galėtų kartu maišytis. Jis patvarkė, 
kad jauni Persijos vyrai skaitytų Homerą bei graikų poetų tra- 
gedijas ir lavino juos savo tarnybai. O pats padarė savais persų 
apdarą ir dvaro papročius. Išdidiems makedoniečiams ėmus 
maištauti ir priekaištingai šaukiant: “Persais pavertei savo tau- 
tiečius!" — Aleksandras jiems nuoširdžiai atsakė: “Visus jus lai- 
Pasakojama, esą taip taręs jis nuėjo melstis die- 
vams, kad graikai taikytųsi su persais ir visos tautos pratintųysi 
darniai gyventi. 

Persijos “vieno pasaulio savimonė" buvo sukurta dviejų iški- 
lių vyrų — Zaratustros ir Kyro Didžiojo VI a. prieš Kristų. Ji rė- 

kau tautiečiais 

mėsi išmintimi, kurios ištaka buvo savitas ir neįprastas gero ir 
pikto pažinimas. Šviesa — tai, kas gera, ir tamsa — tai, kas pik- 
ta, nes abi sąlygoja žmogaus būklę. Persai buvo pirmoji pasau- 
linė imperija, pradėjusi svajoti apie vieną pasaulį. Jie kadaise 
nešė šviesą į Graikiją! 


Aleksandras užgeso Babilone 


Mirtis pagavo Aleksandrą, iš tolo žiūrint, ne laiku, nes jis 
nespėjo įgyvendinti savo vieno pasaulio svajonės. Babilone dėl 
nuovargio ir dažnų išgertuvių jį užklupo karštinė, ir po vienuo- 
likos dienų ligos užkariautojas mirė. Tai buvo 323 m. prieš Kris- 
tų. Istorija vis dar nežino, kur yra jo kapas. Aleksandras buvo 
tik 32 metų. Jam mirus, imperiją — jo sukurtąją karalystę — 
pasidalijo valdingi generolai. Nuostabusis graikų veržiumas ir 
narsioji jėga išblėso su Aleksandro mirtimi, bet sugraikintasis — 
helenistinis — pasaulis, šalys nuo Gibraltaro iki pat vakarinės 
Kinijos, išliko per šimtmečius. 

Aleksandras, užuot pavergęs, skatino tautas kurti vieną pa- 
saulį, kuriame visi gyventojai turėtų lygias teises. Tiesa, jo vilūs 
sukurti tokį pasaulį išblėso su jo mirtimi, bet vientiso pasaulio 
idealas liko gyvas. 

Pasaulio sugraikinimas — helenizmas — padėjo Apaštalui 
Pauliui skelbiant Evangeliją — Kūrėjo svajonę — žmogui ir pa- 
sauliui. Kūrėjo svajonė, apreikšta aramėjiškai per Jėzų Kristų 
Palestinoje, buvo skelbiama graikiškai jau sugraikintoje Romos 
imperijoje. 

Tesalonikoje 

Tesaloniką pasiekiame patį vidurdienį. Graikai šį miestą va- 
dina Salonikais. Tai vienas iš šiuolaikinių Graikijos didmiesčių — 


trečias didumu po Atėnų ir Pirėjo, turintis pusę milijono gyven- 

tojų. Salonikų įlankos uostas daro Salonikų miestą svarbiu pre- 
kybos mazgu tarp Europos ir Artimųjų Rytų. Vasilijus mus užve- 
ža į aukščiausią vietą mieste — Tesalonikos Akropolį. Kur tik nuo 
jo žvelgtum, iš karto į akis krinta bizantiškų šventovių kupolai. 

Tesalonika buvo įkurta makedoniečio karaliaus Kasandros 
315 m. prieš Kristų, Vardą įkurtajam miestui davė jo žmona 
Tesalonikė, Aleksandro Didžiojo sesuo. Romėnams užkariavus 
Graikiją 146 m. prieš Kristų, Tesalonika tapo svarbiu kelių maz- 
gu prie Via Egnatia — Egnatijos vieškelio, kuris ėjo nuo Adrijos 
jūros per Balkanus į Bizantiją. Ir Bizantijos laikais Tesalonika 
buvo klestintis miestas. Tik po saracėnų nuniokojimo 904 m. 
po Kristaus jis vargo, nes keitėsi jo šeimininkai — normanai, 
frankai, turkai, venecijiečiai ... Nuo 1430 m. bemaž iki Pirmojo 
pasaulinio karo Tesaloniką valdė turkai. 

Besižvalgant nuo Akropolio, žiningieji kelionės bendrai pri- 
mena, kad Tesalonikoje 58 m. prieš Kristų gyveno ir tremtinys 
Ciceronas, ir Markas Antonijus su Oktavianu buvo sustoję po 
pergalės prie Filipų prieš Brutą ir Kasijų. Atsidėkodami gyven- 
tojams už suteiktą pagalbą, jie suteikė Tesalonikai “laisvojo 
miesto" teises. Užtat Tesalonikoje nebuvo romėnų įgulos, mies- 
tas turėjo tarybą su teise rinktis savo vadovus — “politarchus". 


Apaštalas Paulius Tesalonikoje 


Apaštalų darbų knyga wumpai aprašo Apaštalo, Silo ir Ti- 
motiejaus atvykimą į Tesaloniką iš Filipų: “Perėję Amfipolį ir 
Apoloniją, jie atvyko į Tesaloniką, kur buvo žydų sinagoga" 
(Apd 17,1). Nuo Filipų į Tesaloniką, keliaujant Via Egnatia, 
yra apie 120 km. 

"Apaštalas Paulius atėjo į pirmąjį Europos didmiestį. Nūdien 
romėnų šventyklų griuvėsiai ir triumfo arkos tebeliudija miesto 
senovę. Tesalonikos karštos versmės, teatras, sporto arenos ir 
uosto paslaugos tuomet viliojo pirklius ir keleivius, ir parei- 

gūnus, ir legionierius. Apaštalui turėjo kristi į akis uostas su 
laivais, iš įvairių kraštų atvykstantys ir išvykstantys žmonės, žinių 
ir naujų idėjų šaukliai ant gatvių kampų. Jeigu Žinia apie Jėzų 
Kristų čia būtų pasėta, ji netruktų pasklisti po visas Viduržemio 
jūros šalis! Iš tikrųjų, dar metams nepraėjus, Apaštalas rašys iš 

Korinto tesalonikiečiams: “... tapote pavyzdžiu visiems Make- 
donijos bei Achajos tikintiesiems. Mat iš jūsų pasklidęs Vieš 
paties žodis pagarsėjo ne tik Makedonijoje bei Achajoje, bet 
jūsų tikėjimas pasidarė žinomas visur, ir mums nebereikia apie 
tai kalbėti. Žmonės pasakoja apie mus, kaip buvome jūsų priimti 
ir kaip jūs atsivertėte prie Dievo, trokšdami tarnauti gyvajam, 
tikrajam Dievui ir laukti iš dangaus jo Sūnaus, kurį jis prikėlė 
iš numirusių ... * (1 Tes 1,7-10). 

Atrodo, kad Apaštalui Filipuose buvo patarta ieškoti užuo- 
vėjos Tesalonikoje pas tautietį Jasoną. Mat Jasonas turėjo audyk- 
14 ir buvo savo dirbinių krautuvės savininkas. Paulius bei jo. 
bendradarbiai buvo šiltai sutikti ir aprūpinti pastoge, maistu ir 
darbu. Užsidirbti pragyvenimą Apaštalui buvo būdinga. Kadangi 
jis rengėsi čia ilgiau užsibūti, nenorėjo būti našta. Vėliau tesalo- 
nikiečiams jis tai primins: “(Juk] ... atsimenate mūsų triūsą ir 
pastangas: dirbdami per dienas ir naktis, kad neapsunkintume 
nė vieno iš jūsų, skelbėme jums Dievo Evangeliją" (1 Tes 2,9). 

Pagal savo įprotį Paulius ėjo į sinagogą, kur per tris šabus 
po savo atvykimo aiškino Raštus. Anot Luko pasakojimo Apaštalų 
darbų knygoje, Apaštalas aiškino pagrindinius pranašų mesi- 
jinius skaitinius apie kenčiantį Mesiją. Izaijo pranašavimas apie 
nekaltąjį Tarną ir jo kančią už žmonijos nuodėmes yra svarbus 
ir lemiamas Senojo Testamento skaitinys: 


Tačiau jis mūsų negalias prisiėmė, 
mūsų skausmus užsikrovė. 

O mes laikėme jį raupsuotu, — 
Dievo nubaustu ir nuvargintu. 

Bet jis buvo sužalotas dėl mūsų nusižengimų, 
ant jo krito kirčiai dėl mūsų kalčių. 

Bausmė ant jo krito mūsų išganymui, 

jo žaizdomis mes buvome išgydyti (Iz 53,4-5). 


Šios pranašystės dalis buvo sutrikdžiusi etiopą eunuchą, 
Etiopijos karalienės Kandakės dvariškį. Tai buvo ta pati pranašys- 
tė, kurią diakonas Pilypas paaiškino, susiedamas ją su Jėzaus 
kančia (žr. Apd 8,26-35). Pagal pradinės Krikščionių Bendrijos 
tikėjimą, ši Izaijo pranašystė rado išsipildymą Kristuje. 

Per tris šabus Apaštalas kalbėjo savo tautiečiams apie Jėzaus 
Kristaus — Mesijo — kryžių. Mesijas, skelbė Paulius, vainikuotas 
kalavijo pergale, yra tuščia svajonė ir vaizduotės padaras, nes 
tikrasis Mesijas nešiojo erškėčių vainiką. O tai žydams buvo pa- 
piktinimas — suklupimo akmuo. Golgotos kryžius tapo tamsiu 
šešėliu Apaštalo tautiečiams Tesalonikoje. Tik kai kurie žydai 
įtikėjo ir prisidėjo prie Pauliaus. Bet pagonys buvo atviresni 
... lįtikėjo) daugybė dievobaimingų graikų 


Žiniai apie Kristų: “ 
ir nemaža aukštos kilmės moterų" (Apd 17,4). 

Atrodo, kad tuos tris šabus reikia suprasti tik kaip Apaštalo 
misijos pradžią Tesalonikoje. Mat Pauliaus sėkmė tarp pagonių 
verčia manyti, kad Tesalonikoje Paulius užsibuvo ilgiau negu 
tris savaites. Be to, ir laiškai, rašyti šiek tick vėliau iš Korinto, 
atspindi ilgesnius draugiškus santykius su Tesalonikos krikščio- 
nių bendrija. 


Dievas, kuris šaukia “į karalystę ir šlovę" 


Iš Apaštalo laiškų tesalonikiečiams žinome, kad jis skelbė 
Kristaus karalystės garbę: “Ir jūs, ir Dievas gali paliudyti, kaip 
šventai, teisingai ir nepriekaištingai elgėmės su jumis, įtikėju- 
siais. Jūs žinote, kaip mes kiekvieną iš jūsų, tarsi tėvas savo vai- 
kus, raginome, kalbinome, maldavome, kad elgtumėtės kaip 

dera akyse Dievo, kuris šaukia į karalystę ir šlovę" (1 Tes 2,10 
12). Be to, Apaštalas bus daug kalbėjęs ir apie Antrąjį Kristaus 
Atėjimą, nes laiške tesalonikiečiams užsimena apie savo skel- 
bimą, klausdamas: “Ar neprisimenate, jog aš tai sakiau jums, 
tebebūdamas tarp jūsų?" (2 Tes 2,5). 

Tesalonikos krikščionių bendrija atspindi Apaštalo Pauliaus 
eschatologinį mokymą, susietą su Antruoju Kristaus Atėjimu, 
artėjančia pasaulio pabaiga. Tuo metu visa Romos imperija ne- 
rimo, nes žmonės buvo apimti jausmo, kad pasaulio pabaiga 
yra čia pat. Ir Paulius buvo pernelyg užsiėmęs mintimi apie pa- 
saulio pabaigą, — jis kalba apie Antrąjį Kristaus Atėjimą, nenu- 
rodydamas pasaulinės katastrofos laiko. Girdėdami Apaštalą 
kalbant apie pasaulio pabaigą, Paskutinį teismą ir dalykus, tu- 
rinčius duoti šiems įvykiams eigą, tesalonikiečiai galėjo matyti 
pasaulio pabaigos raudoną dangaus skliautą. 

Imperatorius Kaligula savo liguistais kaprizais buvo sunai- 
kinęs žmonių pagarbą Romos imperijai, turėtą Augusto ir Ti: 
berijaus laikais. Klaudijui valdant, moterys be skrupulų — Me- 
salina ir Agripina — elgėsi nesaikingai su imperijos sostu. Buvo 
plačiai pasakojama apie keistus reiškinius: apie kometas dan- 
gaus skliaute, kraujo lietų, moterų ir galvijų persileidimus, ma- 
rus, potvynius ir žaibą, kirtusį į imperatoriaus statulą šventykloje, 
Žmonėms visa tai ženklino baisius įvykius. Visur buvo klausinė- 
jama: “Kas bus imperatoriumi? Mesalinos sūnus Britanikas? Ar 
Agripinos sūnus Neronas?" 

Turbūt kai kurie krikščionys blogai suprato Apaštalo mo- 
kymą: nesikrimskite dėl tų dalykų. Mes, krikščionys, turime savo 
karalystę ir valdžią. Šio pasaulio vaikai vadina imperatorių vieš- 
pačiu ir dievu, bet mes turime didesnį Viešpatį ir Dievą, kuriam 
pats Tėvas yra davęs karalystę. Jėzus yra mūsų Viešpats ir Dievas. 

Toks mokymas reiškė pavojų žydams. Mat tuomet Damoklo 
kalavijas kabojo virš jų galvų. Klaudijus buvo ką tik išvaręs žydus 
iš Romos. Bet kurią dieną jo potvarkis galėjo būti pritaikytas 

provincijoms. Užtat žydai nėrėsi iš kailio, stengdamiesi būti 10- 
jalūs imperatoriui, ir bandė nukreipti valdžios pykų į kitas aukas. 
Apaštalas Paulius skelbė “kitą karalių, būtent Jėzų" (Apd 17,7). 

“Surinkę iš gatvės piktų žmonių, — rašo Apaštalų darbų kny- 
gos autorius, — jie sukurstė minią ir sukėlė mieste sąmyšį" 
(Apd 17,5). Paulius išdavikas! Apaštalo bičiuliai, matydami, kad 
minia nori jį nulinčiuoti, paslėpė jį ir bendradarbius. Minia, 
įpykusi ir Apaštalo neradusi, nusitempė Jasoną bei kelis brolius 
krikščionis pas miesto politarchus ir apkaltino juos išdavyste, 
nes jie “laužo cezario įsakymus, tvirtindami, jog esąs kitas kar- 
alius, būtent Jėzus" (Apd 17,7). 

Tą pačią naktį Paulius, Silas ir Timotiejus paliko Tesaloniką. 
Jie leidosi kelionėn į Berėją (žr. Apd 17,10). 


Kur toji sinagoga 


— O kur ta sinagoga? — teiraujamės. 

— Kuri miesto dalis iš romėnų laikų? — klausiame žvalgy- 
damiesi nuo Akropolio. 

— Grįžkime prie Via Egnatia, —-pasiūlo Vasilijus, — ten 
yra daug senienų. 

Vasilijus atveža mus prie Agios Georgios — Šv. Jurgio šven- 
tovės — ir paprašo, kad leistume jam aplankyti savo seniai maty- 
tus gimines. Sakosi po valandos grįšiąs. 

Agios Georgios šventovė apvali. Ji stovi ant buvusios pagonių 
šventyklos iš III a. po Kristaus. Panaši į mauzoliejų. Nūdien ji 
yra tapusi bizantiško meno muziejumi. Gaila, kad jau esame 
"nusilesę" ir norisi sėstelti prie stalo. Esame ištroškę ir išalkę. 
Prie Via Egnatia valgyklų daug. Pasirinkę vieną netoli Galerijaus 
triumfo arkos, vis dar puošiančios Via Egnatia, sėdame prie 
stalo mažutės valgyklos sodelyje. Prieš akis Galerijaus triumfo 
arka, statyta 303 m. po. Kristaus, minint pergalę prieš persus. 

— O kur toji sinagoga? — vėl teiraujamės. Vartome gidus. 

Ilgainiui žiningieji sutaria: 

— Siūloma keletas vietų, bet istoriškai sunku patikrinti. 

Vladatono vienuolynas ant uolos prie Tvirtovės mūrų ant 
Akropolio, anot senų pasakojimų, yra vieta, kurioje Apaštalas 
Paulius skelbė Tesalonikoje Gerąją Žinią apie Kristų. Vienuo- 
lyno šventovė yra vėlyva — iš XIV a. po Kristaus. Vienuolyną 
vėliau aplankėme. Jis įdomus turtinga senų rankraščių bibliote- 
ka ir gražiu sodu, iš kurio galima gėrėtis miesto ir jūros panoramą. 


Į Filipus 


Vasilijus grįžta laiku. Vėl bandome sutilpti į taksį. Skubame 
į pietryčius — Filipų link. Via Egnatia nūdien geras vieškelis. 
Tik kur ne kur matyti romėnų kelio likučiai. | 

Tylim. Vartau Šventąjį Raštą. Apaštalų darbų knygoje susiran- 
du autoriaus aprašą: “Išplaukę iš Troados, leidomės tiesiog į Sa 
motrakę ir rytojaus dieną į Neapolį. Iš čia atvykome į Filipus — 
pirmąjį šitos Makedonijos dalies miestą bei koloniją“ (Apd 
16,11-12). Samotrakė yra Egėjo jūros sala, o Neapolis — “Nau- 
miestis" — šiuolaikinis Kavalos (Kavalla) miestas Makedonijos 
pajūryje. Kai Apaštalas Paulius su savo bendradarbiais — Silų, 
Timotiejumi ir Luku — atvyko į Makedoniją, tada krikščionybė 
įžengė į Europą. Kadaise jaunas makedonietis karalius — Alek- 
sandras, tapęs Didžiuoju, — turėjo didelę reikšmę, darant kelią 
Evangelijai. Šventasis Raštas iškilmingai pasakoja: “Tada, kai Pi- 
lypo sūnus Aleksandras Makedonietis ... nugalėjo persų ir medų 
karalių Darijų, jis tapo karaliumi jo vietoje ... Jis ėjo į daug ka- 
ro žygių, paėmė daug tvirtovių ir žudė žemės karalius ... Žemė, 
netekusi žado, gulėjo prie jo kojų, o jo širdis tapo išdidi ir įži- 
li ... Bet vėliau, ligos paguldytas į lovą, jis jautė, kad artinasi 
mirtis“ (1 Mak 1,1-5). Makedoniečiai buvo labai panašūs į ro- 
mėnus, bet nuo 146 m. prieš Kristų romėnai šeimininkavo 
Makedonijoje. 

Kairėje vieškelio pusėje driekiasi du siauri, bet ilgi ežerai — 
Koronija (Koronia) ir Volvis (Volvi). Dešinėje — tripirštis Chal- 
kidikės (Khalkidhiki) pusiasalis. Rytinis pusiasalio pirštas — 
šventasis Atono (Athos) kalnas — yra garsioji vienuolių res- 
publika. Kalnuotas kraštas. Pervažiavus Strumos (Struma) upę 
su paupyje tebetupinčiu Amfipolio liūtu, vieškelis vingiuoja per 
miškingus kalnus. Po trejeto valandų kelionės pasiekiame san- 
kryžą su nuoroda: posūkis į Dramą su ženklu “Filippoi" 14 km 
kairėn, posūkis į Kavalą — senąjį Neapolį — dešinėn pajūrio 
šlaitu. Sankryža ant aukštos jūros pakrantės. Matyti mėlyna jūra 
su spalvingų Makedonijos miestų. 

— Tai Makedonijos tabako pramonės centras, — paaiškina 
Vasilijus. 

— Kur uostas, į kurį atvyko Apaštalas Paulius? — nepaten- 
kintas klausia vienas mūsiškių. | 

— Kur suksim? — šmaikščiai užklausia Vasilijus. 

— Į Kavalą! 

Kavala — judrus uostas. Laivai — maži krovininiai ir daugy- 
bė šaunių turistų jachtų. Jūroje už keliolikos kilometrų dunkso 
Taso (Thasos) sala. Šlaito zigzagais leidžiamės į Kavalą. Pro 
uostą tik pravažiuojame. Aplankę Šv. Nikalojaus šventovę su 
ženklu, kad šioje vietoje Apaštalas Paulius išlipo iš laivo, sku- 
bame susirasti pigią nakvynę, nes likusią dienos dalį norime 
praleisti Filipuose. 


Iš čia atvykome į Filipus ... 


Apaštalas Paulius ir jo bendradarbiai kadaise perėjo Neapo- 
lį — Kavalą — ir kopė į pajūrio aukštumas garsiuoju romėnų 
Via Egnatia vieškeliu. Pasiekus šlaito viršūnę, šiaurėje jiems at- 
sivėrė nuostabi panorama. Prieš juos plytėjo vešli lyguma, o už 
jos prie Filipų dunksojo Pangėjaus kalnų virtinė. Filipų vietovė 
jau Va. prieš Kristų garsėjo aukso kasyklomis. Pilypas II Makedo- 

nietis ją atstatė ir pavadino “Filippoi" — savo vardu. Toje vešlioje 
lygumoje — prie Filipų — 42 m. prieš Kristų Markas Antonijus 
ir Oktavijus mūšyje už Romos laisvę nugalėjo Cezario Julijaus 
žudikus — Brutą ir Kasijų. Žudikai, mūšį pralaimėję, nusižudė, 
o nugalėtojai suteikė Filipams romėnų kolonijos teises ir atleido 
nuo mokesčių. Kolonijos pavadinimas buvo ilgokas: “Colonia 
Augusta Julia Philippensis". 

Filipuose gyvenantys veteranai save laikė tikrais romėnais. 
Drauge su savo dievais — Minerva, Diana, Merkurijumi, Her- 
kuliu — jie atsinešė ir savo kalbą bei kultūrą. Užtat jie jautėsi 
turį tiesioginius ryšius su Roma ir Kapitolijaus Jupiteriu, nes 
romėnų Via Egnatia kirto Makedoniją nuo rytų lig vakarų ir 
per Brindisi Adrijos pajūryje pasiekė Romą. Taigi Filipai buvo 
tipiškas romėnų miestas — Romos miniatiūra — su forumu, 
teatru, tvirtove ir sienomis. Gyventojai didžiavosi savo teisėmis, 
kasmet išsirinkdavo du merus, kuriuos vadindavo “vadais". 

Tarp šių romėnų veteranų Filipuose gyveno ir pirmutinių 
gyventojų likučiai. Karalius Pilypas II buvo juos atgabenęs iš 
Trakijos ir Makedonijos dirbti aukso kasyklose. Nenuostabu, 
kad jie buvo sunkiai suvaldomi: storžieviškai kalbėjo, išdidūs, 
užsidarę, triukšmingi, visad pasirengę dėtis prie politinio sąmy- 
šio. Žydų bendruomenė Filipuose turėjo būti maža, nes jie ne- 
pajėgė išlaikyti sinagogos ir pasitenkino “proseuche" — laikina 
maldos vieta už miesto sienų. 

Mūsų kelionė į Filipus trumpa. Keliaujame ne pėsčiomis. 


Filipų griuvėsiai 


Pavažiavus 10 km Dramos link, kairėje Via Egnatia vieškelio 
pusėje pasirodo Filipų griuvėsiai. Prie jų ir sustojamne. Jie plačiai 
kyšo palei Panėjaus kalnų papėdę. Atkasta nedaug. 

Viena bazilika — “karaliaus namai" — vieškelio kairėje su 
forumu, biblioteka ir pastatų pamatais iš II a. po Kr.istaus. Vis- 

kas bent ketvertu metrų žemiau dabartinio žemės paviršiaus. 
Dvi masyvios bazilikos fasado kolonos tebestovi savo vietoje, o 
kolonų ir kapitelių skeveldros archeologų kruopščiai sudėliotos 
bei išdėstytos. Kita bazilika — dešiniajame vieškelio šone. Jos 
kiemo asla nuvalyta. Prie šios bazilikos kairiojo galo kabo lentelė 
su nuoroda į Apaštalo Pauliaus kalėjimą. Paėjus šiek tiek kalno 
šlaitu į dešinę, matyti ir nūdien tebenaudojamas, visu svoriu at- 
sirėmęs į šlaitą, senųjų Filipų amfiteatras. Nuo jo laiptų smagu 
paganyti akis po naujųjų Filipų ir Dramos lygumos panoramą. 

— O kur proseuchė? — teiraujuosi. 

— Prie Gango (Gangas) upelio, — Vasilijus ranka rodo į 
vingiuotą krūmų ir medžių liniją. 


Sabo dieną išėjome pro vartus prie upės ... 


Apaštalų darbų knygos autorius rašo: “Šiame mieste užtru- 
kome kelias dienas. Šabo dieną išėjome pro vartus prie upės, 
kur tikėjomės rasią maldos vietą, ir atsisėdę kalbėjome susirinku- 
sioms moterims. Viena dievobaiminga moteris, vardu Lidija, 
prekiaujanti purpuro drabužiais, kilusi iš Tiatyrų miesto, ėmė 
klausytis, ir Viešpats atvėrė jos širdį Pauliaus žodžiams. Ji su 
savo namiškiais priėmė krikštą ir pakvietė: 'Jei mane laikote 
Viešpaties tikinčiąja, ateikite ir pasilikite mano namuose“. Ji 
tiesiog mus privertė“ (Apd 16,12b-15). 

Stebina dėmesys, kurį ir Apaštalas, ir Apaštalų darbų knygos 
autorius skiria pirmosios bendrijos įkūrimui Europos žemyne. 
Palyginę, pavyzdžiui, dvidešimt aštuonias eilutes, kurias autorius 
skiria pasakojimui apie Pauliaus veiklą Filipuose, su devyniomis 
eilutėmis, skirtomis jo veiklai Tesalonikoje, ar penkiomis eilu- 
tėmis, skirtomis jo veiklai Berėjoje, pastebime, kad Apaštalo 
veikla Filipuose buvo svarbus laimėjimas ne tik pačiam Pauliui 
bei Apaštalų darbų knygos autoriui, bet ir pradinei Krikščionių 
Bendrijai, branginusiai šį Apaštalo laimėjimą. 

Apaštalas Paulius laimėjo savo pirmąjį konvertitą — moterį 
Lidiją iš Tiatyrų miesto Mažojoje Azijoje — Filipuose. Lidija 
buvo atsikėlusi į Filipus verstis purpuro audinių prekyba. Tia- 
tyrai nūdien yra turkų miestas, vadinamas Akhisaru, garsus savo 
kilimais. Atrodo, kad Lidija buvo našlė, nes ji elgėsi kaip namų 
šeimininkė. Jos vyras neminimas. Kadangi ji vadinama “die 
vobaiminga", — Dievą tikinčia moterimi, — turbūt ji buvo 
priėmusi žydų tikėjimą Tiatyruose, kur gyvavo žydų ben- 
druomenė. Lidija nebuvo vienintelė purpuro audinių prekybos 
atstovė Filipuose iš Tiatyrų. Archeologai, atkasdami Filipus, už- 
tiko įrašų, liudijančių, kad Tiatyrų purpuro audėjai darbavosi 
Filipuose kaip gildija ir buvo vietos gyventojų gerbiami. 

“Maldos vieta" — nuošali, rami vieta prie upelio. Žydai, 
neturėdami sinagogos, rinkdavosi melstis prie upelio, kur pa- 
togu atlikti apeiginius apsiplovimus. Susėdame ant akmenų 
upelio pakrantėje. Vandens maža. Matyt, upelis yra kur nors 
užtvenktas. Kiek tolėliau jaunas meškeriotojas kantriai bando 
savo laimę. Skaitome Apaštalų darbų knygos skyrių apie Apaštalą 
Paulių Filipuose. 

Lukas, aprašydamas Lidijos atsivertimą, parodo savo me- 
niškumą ir jautrumą Dievo malonei. “ ... (Lidija) ėmė klausytis, 
ir Viešpats atvėrė jos širdį Pauliaus žodžiams" (Apd 16,14). Li- 
dija buvo protinga moteris. Versdamasi prekyba, ji žinojo, kad 
svarbu gerai apsigalvoti. Bet šiuo atveju ji neabejojo. Lidija įti: 
kėjo. Ji ir visa jos šeimyna buvo pakrikštyti. Po krikšto Lidija 
pakvietė Apaštalą ir jo bendradarbius gyventi jos namuose. Lu- 
kas priduria: “Ji tiesiog mus privertė" (Apd 16,15b). 

Lidija tapo vienu pradinės Krikščionių Bendrijos šulu. Vė- 
liau Paulius filipiečiams rašys: “Vis dėlto gerai padarėte, bend- 
raudami su manim varge. Jūs, filipiečiai, ir patys žinote: kai, 
pradėjęs skelbti Evangeliją, išvykau iš Makedonijos, jokia bend- 
rija neužmezgė su manimi davimo ir gavimo santykių, tik jūs 
vieni. Jūs mano reikalams prisiuntėte aukų vieną ir kitą karią 

į Tesaloniką" (Fil 4,14-16). Tos aukos tikriausiai perėjo per Li- 
dijos rankas. 


Į Europą Evangelija kukliai įžengė 


„Maldos vieta ant Gango upelio kranto. Čia Apaštalas Paulius 
pakrikštijo pirmuosius krikščionis ir įsteigė pirmąją parapiją 
Europos žemyne. Į Europą Evangelija įžengė kukliai ... Da- 
lijamės įspūdžiais apie kelionę iš Atėnų. Paulius iš Filipų nuo 
Gango pakrantės pradėjo kelionę į Atėnus. Evangelija, atėjusi 
į Europą, pirmiausiai prašnekino moteris, lygiai kaip kadaise 
pats Jėzus prie šulinio Samarijoje apreiškė moteriai Dievo kara- 
lystės paslaptį (žr. Jn 4). Moterys paskutinės pasitraukė nuo 
Kryžiaus, moterys pirmutinės atrado tuščią kapą. Evangelijos 
daug pasakoja apie vyrus, — veidmainius, kerštingus, perse- 
kiotojus, išdavikus, bailius, — bet apie moteris tokių dalykų 
niekad nepasakoja. Vyrai buvo dėmesio centre kaip Evangelijos 
šaukliai ir kaip didieji Žinios apie Kristų nešėjai. Betgi — kur 
būtų nūdien krikščionybė be krikščionės moters motinos, žmo- 
nos, sesers, — be meilės darbų, visuose gyvenimo varguose. 

Apaštalas Paulius didžiavosi moterų įnašu į Evangelijos skel- 
bimą. Jis rodė didžiulę pagarbą Priskai, padėjusiai mokytajam 
Apolui pažinti Kristų, dėkojo Chlojei už paslaugas Korinto ben- 
drijai, diakonei Febei už paslaugas Kenchrėjos krikščionims, ir 
Rufo motinai — “ ... jo bei mano motinai" (Rom 16,13). Ra- 
šydamas Filemonui, turtingam Kolosų pirkliui, nepamiršo per- 
duoti geradienius jo žmonai Apijai. Savo Laiške fslipiečiams Pau- 
lius prašo “Evodiją ir Sintichę būti vienos minties" (Fil 4,2). 
Šios kilnios moterys stovi prie Europos vartų, kad pasitiktų 
Evangelijos pasiuntinius ir primintų visų amžių moterims , jog 
ir jos turi šventą užduotį Krikščionių Bendrijoje, nes joms pa- 
tikėta šventoji ugnis — meilės rankos. 

Žinoma, negalima nutylėti ir kilnių vyrų Filipuose: Epafro- 

dito, kurį Paulius vadina savo “broliu, bendradarbiu ir žygių 
draugu" (Fil 2,25), aplankiusiu jį kalėjime su dovanomis įš 
Filipų, ir Klemenso bei kitų jo bendradarbių, “kurių vardai įra- 
šyti gyvenimo knygoje“ (Fil 4,3). 


Zyniavimo dvasios išvarymas 


Atrodo, kad iš pradžių jaunoji Filipų bendrija nepatyrė jo- 
kio priešiškumo iš šalies. Kas šabą jie rinkdavosi už miesto vartų 
prie upės pamaldoms. Kartą einančius į maldos vietą Apaštalą 
Paulių ir jo bendradarbius pasitiko viena vergė, apsėsta žyniavi- 
mo dvasios. Graikiškasis žodis “python" iš pradžių ženklino Del- 
fų orakulo sargą — smauglį, kurį užmušė Apolonas. Ilgainiui 
šiuo žodžiu imta ženklinti ir galia žyniauti, kuri retkarčiais siejama 
su pilvakalbyste. Savo šeimininkams ši vergė nešdavo didelį pel- 
ną. Jausdama pavojų savo užsiėmimui, ji pradėjo sekti paskui 
Paulių ir jo bendradarbius, šaukdama: “Šie vyrai yra Aukščiausio- 
jo tarnai ir skelbia jums išganymo kelią!" (Apd 16,17). Apaštalas, 
netekęs kantrybės, ją išgydė, — Jėzaus Kristaus vardu išvarė iš jos 
žyniavimo dvasią. Praradę pelno šaltinį, vergės savininkai nutempė 
Paulių ir Silą į forumą pas miesto pareigūnus, kaltindami juos 
esant tvarkos drumstėjais — žydais, norinčiais suvilioti filipie- 
čius — romėnus — neteisėtais ir neleistinais papročiais. 

Savininkų kaltinimas subūrė minią. Miesto pareigūnai įsakė 
kaltinamuosius išrengti, nuplakti ir įmesti į kalėjimą. Bet netikė- 
tas žemės drebėjimas pakeičia padėtį, — kalėjimo sargas bei jo 
šeima įtiki Dievą ir apsikrikštija. Pareigūnai apgailestauja dėl 
savo skuboto nuosprendžio ir nori tyliai paleisti Paulių ir Silą. 
Paulius nesutinka būti slapčia paleistas, bet pareikalauja, kad 
patys pareigūnai ateitų ir viešai juos paleistų, nes jis ir Silas — 
abudu Romos piliečiai — yra buvę be teismo viešai nuplakti ir 
įmesti į kalėjimą. Pareigūnai, tai išgirdę, išsigąsta ir atskuba jų 
viešai paleisti. Iš Filipų Apaštalui Pauliui neteko bėgti. Jis išvyko 


276 


su iškilminga palyda! 

Lukas ir Timotiejus nebuvo suimti. Apaštalas Laiške tesalo- 
nikiečiams užsimena, kaip jis ir Silas “nukentėjo bei patyrė nuo- 
skaudų Filipuose" (1 Tes 2,2), o Lažike korintiečiams primena, 
kad jis buvo gavęs tris sykius lazdų (žr. 2 Kor 11,25). 


Nakvynei į Kavalą 


— Koks puikus vakaras, — garsiai stebimės. 

— Rytoj anksti rytą išvažiuojame į Šventąjį Atono kalną, — 
įspėja Vasilijus, — prie viešbučio būsiu 4.30 val. ryto. 

Tylėdami grįžtame nakvynei į viešbutį. 

— Kas turi drachmų vakarienei? — girdžiu prašymą. 

— 7 

— Teks eiti į banką pinigų išsikeisti. 

— Bankas jau seniai uždarytas, — įsiterpia Vasilijus. Jis su- 
krapšto iškeisti mums pinigų kukliai vakarienei. 

— Pusryčiams laiko nebus, — pajuokauja, — o vėliau jus 
pamaitins Šventojo kalno vienuoliai ,.. 


Ir pinigų turint tenka alkti 


Iš tikrųjų Kavalą paliekame anksti. Be pusryčių. Ir pinigų 
turint tenka alkti ... Pasiekę pajūrio šlaito zigzagais vieškelį, 
patenkame į tirštą rūką. Vieškelis platus, bet vingiuoja miš- 
kingais Makedonijos kalnų slėniais. Laimė, eismo bemaž jokio. 
Galime šliaužti pirmyn be pavojaus susidurti. Ilgainiui rūkas 
ima tolti nuo vieškelio, mūsų kelionė spartėja. Švintanti aušra, 
žadėdama saulėtekį, drąsina. 

— Tripių (Tripiti) pasieksime laiku, — ramina Vasilijus, — 
laivas į Uranopolį išplaukia 10 valandą. Spėsime ... 

Po trejeto valandų kelionės vieškelis nusileidžia nuo kalnų 
prie jūros. Ūmai ištirpsta rūko likučiai. Jūroje matyti takas į te- 

kančią saulę. Prie Stavro (Stavros) miestelio pasukame į Hagion 
Oros — Šventojo kalno — kelią. Šis kelias tik žvyruotas. Laimė, 
nedulka. Nakties rūkas ir rasa čia naudinga. 

— Gal reikėtų stabtelti, — žvalgomės vieni į kitus, lyg klaus- 
dami be žodžių. Vasilijus, regis, pastebi. 

— Čia ne Atėnai ir ne Salonikai. Turistinių paslaugų čia 
nerasi, — įspėja. 


Hagion Oros — vienuolių respublika 


Rytinis Chalkidikės tripirštis yra 60 km ilgio ir 15 km plo- 
čio, — iš tikrųjų jis yra savivaldė Atono kalno vienuolių respub- 
lika. Tai 60 km“ Rytų ortodoksų bendrijos šv. Bazilijaus 
dvidešimties vienuolynų bendruomenė. Atono kalnas, davęs var- 
dą respublikai, kyla pačiame tripirščio gale ir yra 2030 m aukščio. 
Vienuolių respublikos istorija siekia Viduramžių pradžią. Ji buvo 
kukli. Atono kalno aplinka patraukė daug atsiskyrėlių — Dievo 
ieškotojų. Istorikai teigia, kad 963 m. buvo įsteigtas pirmasis 
vienuolynas. Tarp X ir XIV a. buvo įkurti visi didieji dvidešimt 
vienuolynų, — skitų — namų trejetui vienuolių. 

Atono kalno vienuolių bendruomenė naudojosi savivalda, 
būdama Bizantijos otomanų turkų imperijos globoje. Ir šiuolai- 
kinė Graikijos valdžia gerbia vienuolių respublikos savivaldą. 
1927 m. ji buvo paskelbta Graikijos globojama, Konstantinopo- 
lio — Stambulo — patriarcho valdoma, teokratinė respublika. 
Karija (Karyai) — svarbiausias vienuolių respublikos centras — 
yra Šventosios Bendruomenės sostinė. Taryba, sudaryta iš dvi- 
dešimties vienuolynų atstovų, sudaro tiesioginę Atono kalno 
vienuolių valdžią. 

Atono kalno vienuoliai laikosi ankstyvojo vienuolinio gyve- 
nimo būdo. Jiems būdinga rūpintis maldos gyvenimu ir būt 
ekonomiškai nepriklausomiems. Vienuoliai čia niekad nesi- 
rengė ir nūdien nesirengia žmonių mokyti ar juos atversti. Vie 

nuoliai pjauna ir valgo tai, ką sėja, savo nuosavybės neturi ir 
yra pavaldūs išrinktam vienuolyno abatui. Visi yra bepačiai. Sa- 
vo dieną skiria maldai, pasninkui ir darbui. 


Tripitis — vienuolių respublikos pasienis 


Kelionė žvyruotu keliu ilgainiui išvargina. Kankina duobės 
ir dulkės. Tripitis — prieplauka prie Kserkso kanalo, nūdien 
užversto, siauriausioje vienuolių respublikos tripirkščio dalyje. 
Mažas motorinis laivas ruošiasi išplaukti. Mes laiku atvykome. 

Norint svečiuotis pas Atono kalno vienuolius, reikia laiško 
iš Konstantinopolio patriarcho ir vizos iš Graikijos užsienių rei- 
kalų ministerijos. Laišką “Pros eikosin" — “Dvidešimčiai" — 
buvau gavęs Stambule, o vizą Atėnuose. Atono vienuolių res- 
publikos pareigūnas laišką ir vizą paima ir skubiai peržiūri. 
Nebegrąžina. 

— Atsiimsite, kai nuvyksite į Kariją, — paaiškina. 

Jau kelte. Išplaukiame. Buvau girdėjęs, kad vienuolių res- 
publika neįsileidžia nieko moteriško: jokios moters, jokios p2- 
telės, jokio vaiko ... Nelaiko nei karvių, nei asilių, nei vištų ... 
O laive matyti ir moterų, ir vaikų — mergaičių ir berniukų. 
Imu kasytis galvą. Man besistebint, laivas priplaukia prie neto- 
limos salelės. Prieplaukoje išlipa visos moterys ir visi vaikai. Lie- 
kame tik vyrai, Vėl išplaukiame. Grįžtame, rodos, į Tripitį. At- 
plaukiame į Uranopolį — “Dangaus miesto" prieplauką, keleto 
kilometrų atstu nuo Tripičio prieplaukos. Ir čia dar ne vienuolių 
respublika. Tai paskutinė prieplauka Graikijoje! 

Laivas prisipildo naujų keleivių. Visi vyriškos lyties — vyrai 
ir jaunuoliai. Girdėti kalbant ir prancūziškai, ir vokiškai, ir ispa- 
niškai. Keliolika kalba graikiškai. Pora vaikinų šnekučiuojasi 
rusiškai. Jie atokiai laikosi. Po gero pusvalandžio į kajutę galvą 
įkiša graikas policininkas ir suskaičiuoja mūsų galvas. Prie jo 
dar kitas prisideda. Šis paprašo pasų ir juos pasiima. Iškyla bėda 

su mūsiškių Karoliu. Mat jis savo pasą buvo palikęs saugioje 
vietoje — taksio bagažinėje, o taksis liko Tripičio prieplaukoje. 
Karolis pateikia pasieniečiui universiteto liudijimą su nuotrau 
ka. Nepakanka. Kelionės tęsti jam neleidžia. Išlaipina “Dan- 
gaus mieste". Jam teks čia laukti, kol mes grįšime. Čia ir moterys 
turi laukti savo vyrų — piligrimų, grįžtančių — po viešnagės 
respublikoje, skirtoje “Tik vyrams". Piligrimui, grįžtančiam po 
ilgesnės viešnagės, Uranopolis turi atrodyti tartum dangus su 
švelnia šokių muzika, sklindančia iš uosto restoranėlio. 


Į Dafnių uostą vienuolių respublikoje 


Atono kalno pusiasalis iš tolo atrodo mažas, bet kuo ilgiau 
plaukiame, tuo labiau jis didėja. Nors jis fiziškai priklauso Grai- 
kijos žemynui, bet savo papročiais ir įstatymais yra nuo jo visiškai 
atskiras. Kalnuotas, apaugęs tankiais miškais. Kalnų šlaitai nusėti 
vienuolynais lyg uolų tvirtovėmis. Laivas pūškuoja palei krantą. 
Stebina vienuolynų architektūros įvairovė. Daugumas jų seni ir 
atrodo perdėm apšepę. Kur ne kur kiemuose matyti vienas ki- 
tas triūsiantis vienuolis. Žydėjimo metu Atono kalno respub- 
likoje buvo apie 20 tūkstančių vienuolių, nūdien Šventojo Kaino 
respublika beturi vos tūkstantį. 

Vieno vienuolyno prieplaukoje kraunami į laivą rąstai. Vie: 
nuolis prižiūri krovėjus. Šis vienuolynas mėlynai dažytas. Kito 
vienuolyno prieplaukoje į mūsų laivą įlipa vienuolis. Kai kurie 
vienuolynai lyg kregždžių lizdai kabo ant statmenų uolų. Jie 
atrodo lyg budistų vienuolynai Tibeto kalnuose. Vienur kitur 
šlaitai apsodinti alyvmedžiais. Iš tolo jie spindi saulėje vėjo lin- 
guojami, lyg žalias aksomas. Laivo pakeleiviai, susiradę denyje 
laisvesnę kertę, tiesiasi pokaičiui. 

Dafnių uostą pasiekiame dar ankstyvą popietę. Prie molo 
stovi ne tik graikų pasieniečiai, bet ir keli vienuoliai. Policininkai 
vėl skaičiuoja galvas, palygindami kiekvieno veidą su nuotrauka 

pase, o vienuoliai įgudusiomis akimis įdėmiai apmeta kiekvieną 
išlipusį keleivį. Jų užduotis — atpažinti vyrais persirengusias mo- 
teris, bandančias įsigauti į “Tik vyrams" skirtą vienuolių respub- 
liką. “Nuo to laiko, kai Šventasis Kalnas buvo pašvęstas Mergelei 
Marijai, į jį moteris neįkėlė kojos!" Anksčiau, skundžiasi vie- 
nuoliai, mums būdavo lengviau, nes buvo reikalaujama, kad 
piligrimai atkeliautų barzdoti — nesiskutę. Vienuoliai apžiūri ir 
keltu atgabentus galvijus. Tik mulai ir asilai įleidžiami į vienuolių 
respubliką! 

Autobusas iš Dafnių į Kariją išvažiuos 2 valandą po pietų. 
Pagaliau turiu laiko alkį numalšinti. Dafnių uoste yra ir bankas 
pinigams į drachmas iškeisti. “Pastičio" — graikiški makaronai — 
dar niekad nebuvo tokie gardūs. “Eto", vienuolių gamintas retsi- 
na vynas, buvo ypač gaivinantis. 


Karija — vienuolių respublikos sostinė 


Nuo Dafnių uosto į Kariją, vienuolių respublikos sostinę, 
eina akmenimis pusiau grįstas kelias. Jis kerta kalnų virtinę. 
Nuo perėjos viršūnės atsiveria patraukli panorama į abi pusia- 
salio puses. Kelio pašonėse baltų ir spalvotų oleandrų miškeliai. 
Pievose ganosi ramūs jaučiai. Slėniuose šen ir ten stovi, vešlios 
augmenijos saugomi, seni vienuolynų pastatai. 

Karija yra rytiniame kalnų nugaros šone, švelniai besidrie- 
kiančiame jūros link. Čia gamta padėjo žmonių rankomis sukur- 
ti nepaprastą kampelį. Tai pajunti Prototos šventovėje — X a. 
statytoje bazilikoje, vienuolyne, daržuose, soduose, vynuogynuo- 
se. Palei pagrindinę Karijos gatvę raizgosi gervuogių ir gebenių 
krūmai, supdami takus į tuopų, pušų ir kaštonų miškelius. Iš 
vienos varpinės skambina varpai, kviesdami vienuolius į pamal- 
das. Vienuoliai, juodu apdaru su gobtuvu ant galvos, žingsniuoja 
neskubėdami akmenimis grįsta gatve šventovės link. Maisto ir 
daržovių pardavėjai, virėjai, verteivos, gatvių šlavėjai ... — jie 

visi vienuoliai! Tiek daug barzdų! Juodos, rudos, gentonplaukės, 
širmos, baltos kaip sniegas. Kai kurios nusmailintos, kai kurios 
plačios lyg šluotos, o kitos tankios, garbanotos ir neištiriamos 
kaip žiedinis kopūstas. 

Mus nuveda į Šventosios Bendruomenės rūmus. Užpildome 
“eisodos" — atvykimo kortelę. Čia mums sugrąžina pasus ir ati- 


duoda laišką “Dvidešimčiai" vienuolynų, kad priimtų keturioms 
dienoms į svečius. 


Keturios dienos pas Atono kalno vienuolius 


— Ką darysime? — klausiame vieni kitų. 
Sutariame pirmiausia nukeliauti į Megisti Lavra — svarbiau 
sią Atono vienuolyną. Mat ten yra sena biblioteka su gausiais 


reto senumo Šventojo Rašto rankraščiais — manuskriptais. O 
paskui pamatysime. 


— Kaip ten patekti? 

— Tai labai lengva, — paaiškina vienas paslaugus smaila 
barzdele vienuolis, — po valandos važiuoja autobusiukas į Ivero- 
ną (Iveron), o iš ten į Megisti Lavra galite plaukti motorlaiviu. — 
Be to, — priduria, — mūsų vienuolynai yra taip pastatyti, kad 
nuo vieno iki kito galima nueiti per vieną dieną ... 

Vienuolynų bent dvidešimt, o svečiuosimės tik keturias die- 
nas. Gal kam patiks ilgiau sustoti Megisti Lavra vienuolyne ir 
užkopti į Atono kalną? Juk tenai pats Hagion Oros — Šventasis 
Kalnas. Smagu butų užkopti ant Šventojo Kalno ir plačiau pasi- 
žvalgyti. Tokios mintys lydi pakeliui į Iverono prieplauką. 


Laivu į Megisti Lavra 
Iverono prieplauką valdo vienuolis. Motorinį laivą aptar- 
nauja paprasti vaikinai. Kelionė į Megisti Lavra — 50 drachmų 


(nūdien mūsų pinigais apie 2 Lt). Atrodo, vienuoliai mėgsta 

„būti varginami dėl to, kad jiems reikia pajamų. Prieplaukos 
kieme katinėlis, jaunas ir šelmiškas. Nori pažaisti. Ima švelniai 
glaustytis prie blauzdos. Man pasilenkus jo paglostyti, pasigirsta 


barantis balsas. Vienuolis, prieplaukos šeimininkas, aiskuba prie 
manęs ir piktomis akimis man pirštu pagrasina. Katinėlis tučiuo- 
jau pradingsta, o man tenka išklausyti trumpo pamokymo grai- 
kiškai apie katinų gašlumą. 

Megisti Lavra prieplauką pasiekiame jau saulei nusileidus. 
Greitai temsta. Į vienuolyną takas per tankų mišką. Čia dar 
tamsiau. Maloni tyla. Egėjo jūros mūša vos vos girdėti. jokio 
ėjelio. Paukščiai tikriausiai jau lizduose. Lipame šlaitu į Megisti 
Lavra. Po pusvalandžio beldžiamės į sunkius vienuolyno vartus. 
Už jų trys vienuoliai šnekučiuojasi. Jauniausias, matyt, mūsų 
ukė, pakviečia sekti paskui. Kalbus. Iš Serbijos. Vokiškai išmo- 
kęs Antrojo pasaulinio karo metu. 

Vienuolyno kieme ir kai kur prie namų dega žibalinės lem- 
s. Pakilus išoriniais laiptais į vieną namą, vienuolis mus įveda 
į erdvų kambarį su keliolika lovų. Paprašęs nerūkyti ir nedai- 
nuoti pasaulietiškų dainų, pažada sugrįžti po ketvirčio valandos 
ir nuvesti mus vakarienės į vienuolių valgomąjį. 


Lešių sriuba ir naminė duona 


Vienuolis mus pasodina atskirai prie nedengto marmurinio 
stalo. Lėkštė, šaukštas ir naminės duonos kepalėlis. Stalo vidury- 
j didžiulis ąsotis vandens. Yra ir daugiau svečių. Vienuolių tik 
šeioika. Jie valgo prie savo stalo. Valgomojo sienos išpuoštos 
ikonomis. Tylu. Tik svečiai nedrąsiai mėgina susipažinti ir už- 
megzti pokalbį. 
| Sriubos puodą atneša tas pats mus pasitikęs jaunasis vie- 
nuolis. Paaiškina, kad pietūs vienuolyne valgomi dieną. Tuomet 
€5ą ir salotų, ir žuvies. O vakarienei — lęšių sriuba ir vienuolių 


kepta duona. Gero apetito! Būdinga, kad nors Atono apylinkėse 

auginamos vynuogės ir daromas vyną, bei nei patys vyno negėrė, 
nei mums — svečiams — valgomajame nepasiūlė. 


Megisti Lavra — seniausias Sventojo Kalno 
vienuolynas 


Megisti Lavra — Didžioji Lavra — pastatyta X a. ant 60 n 
aukščio šlaito uolos. Vienuoliai didžiuojasi, kad ji niekad nen 
kentėjo nuo gaisro! Nūdien ji atrodo didžiulis įtvirtintas kaima: 
ant uolos viršūnės, išlikęs visiškai bizantiškas savo architekt 


nesudarkytas vėlesniais priestatais. 

Antrą viešnagės dieną Megisti Lavra šventė vieną savo gausių 
švenčių. Ir šventė padarė bizantišką įspūdį. Abatas priėmė 
čius — atstovus iš kitų vienuolynų ir Graikijos pareigūnus 
sėdėdamas ant mulo prie vartų, su apeigomis, kurias jo pirmta 
kai atlikdavo senovėje, priimdami imperijos didžiūnus. 

Tūkstantmetėje vienuolyno šventovėje žilabarzdžiai vienuo- 
liai ir novicijai kas naktį guli kniūbsčia, abatui sėdint a 
paauksuoto sosto, per ilgas naktines pamaldas. Pamaldos bai 


skaitančio pasakojimą iš kankinių gyvenimo. 

Svečiams nėra nustatytos dienotvarkės. Tik svarbu neužmi 
kada pietūs ir vakarienė. Nebūsi laiku valgomajame, liksi alka 
Maisto krautuvių nei restoranų nėra. Vienuolyno šventovė kupin 3 
XI a. mozaikų. Tai Kristus Pantokrator — Visagalis, Mergelė 
Marija — Panagija Dangaus Karalienė — ir Šventieji. Ikono 
žmogų savotiškai prašnekina. Vakarų menas — paveikslai — sten 
giasi apvaldyti erdvę ir judesį, o Rytų ikonos labiau pabrėžia die 
viškosios Paslapties bruožus. Megisti Lavra biblioteka — bizantiš 
kojo meno, Šventojo Rašto rankraščių ir knygų svirnas. Patalpo 
ankštos. Užtikau keliolika senų Naujojo Testamento rankraščių. 

Megisti Lavra apylinkės 


Atono kalnas yra buvęs graikams šventa vieta dar prieš Apaš- 
talo Pauliaus atvykimą į Filipus. Poseidono šventovės griuvėsiai 
buvo aptikti prie Atono kalno papėdės. Kulniuoju prie paties 
pusiasalio galo. Klausausi Egėjo jūros bangų, be paliovos puo- 
lančių išmėgintus Atono kalno pamatus amžių mūšoje. Bangos 
puola viena po kitos, puola, dūžta ir tyška purslais. Atono pama- 
tai išlieka. 

Naudojuosi proga paklajoti po Megisti Lavra apylinkes. Te- 
ko kopti į Alpių viršūnes Tirolyje ir Aostos slėnyje, pėsčiomis 
keliauti nuo perėjos į perėją Siera Nevados (Sierra Nevada) 
kalnais Kalifornijoje. Kalnai mane traukia. Jie man artimi, bet 
reiklūs. Hagion Oros — Šventasis Kalnas — erdvę paverčia geo- 
grafine vieta ir prašnekina dieviškąja Paslaptimi. Tiek žmonių 
čia ieškojo ir rado Dievo Artumą! 

Kopti į Šventąjį Kalną vienam? — klausiu savęs. 

Kalnai reiklūs ir neatlaidūs! — prisimenu alpinistų įspėjimą. 


Atgal į šiuolaikinį pasaulį 


— Laivas į Jerisą (Jerissos) išplauks penktą valandą ryto, — 
ketvirtą dieną mums primena bičiuliu tapęs jaunasis vienuolis. 
Atvykome į Dafnius iš Uranopolio palei vakarinį Atono pusi- 
asalio šoną, grįšime į Įerisą palei rytinį šoną. 

Guliau vėlai, keliuosi anksti. Dar tamsu. Išeinu ant verandos 
stogo ir, susiradęs krėslą, klajoju mintimis tai šen, tai ten. Pri- 
simenu vaikystės kelionę į atgautą Vilnių. Ir tada negalėjau už- 
migti. Žemėje yra vietų, kurias ne tik matai, bet ir jauti. Atono 
vienuolių respublika — gamta ir vienuolių gyvenimo būdas — 
priverčia jausti amžinai išliekančias vertybes. Šiuolaikinis gyveni- 
mo būdas — miestietiškas, skubotas, reiklus — žmogų apiplėšia, 
nes taip jį užvaldo, kad nepalieka laiko stabtelti ir pasižvalgyti. 

Ūmai mintis pertraukia vienuolyno varpai. Paskui vienas 
po kito nuaidi skambalai, tarškėlės ir mušimas į lentą, — trejo- 
pas ženklas vienuoliams keltis naktinei maldai. Po pusvalandžio 
vienuolis, eidamas nuo durų prie durų, ima žadinti ir svečius 
su “parakalo ... " — “prašyčiau" keltis. 


Vėl į kelią 


Rytuose žara. Leidžiamės nuo vienuolyno miškingąja at- 
šlaite į prieplauką. Pilnas mėnulis visu veidu tebežiūri į Šventąjį 
Kalną. Kažkur dindi galvijų varpeliai. Tikrai “žmogus yra gelmė, 
ojo širdis — bedugnė!" Mūsų laukia ilga kelionė. Bet ji praside- 
da pirmuoju žingsniu: turime surasti taksį su Vasilijumi ir Ka- 
roliu, skubėti per Makedoniją ir Tesaliją į Achają — Patrų uostą. 
Ten skirstysimės. Toliau keliausime kas sau. 

Laivo motoras jau dūzgia. Denio patarnautojas triūsia, verda 
kavą. Tirštą ir saldžią! Išgėrus kavos ir sukramčius duonos su 
saulėgrąžomis, darosi šilčiau. Plaukiame įlanka, bet jūroje rytas 
vėsus. Neriu į kajutę, nes ten šiokia tokia užuovėja. Keliauja tik 
vyrai. Nenuostabu, keliaujama iš Megisti Lavra vienuolyno. 


Kad visi būtų viena ... 


Pabuvęs keletą kartų krikščionių ortodoksų pasaulyje ir pa- 
jutęs Atono kalno vienuolių respublikos Dievo alkį, nustembi, 
kad krikščionija tokia susikaldžiusi. Juk graikai kadaise perėmė 
iš persų “vieno pasaulio idėją“, juk Apaštalas Paulius graikiškai 
rašė krikščionims, kad Dievas “dosniai apdovanojo mus savo . 
malone su įvairiopa išmintimi ir sumanumu, paskelbdamas 
mums savo valios paslaptį, kaip panorėjo iš anksto nutarti (Kris- 
tuje), amžių pilnatvei atėjus, visa, kas yra danguje ir žemėje, iš 
naujo suvienyti Kristuje tartum galvoje“ (Ff 1,8-9). 

Pasaulyje esama vieno milijardo aštuonių šimtų milijonų 

krikščionių. Tai maždaug trečdalis visos žmonijos. Daugiau negu 
milijardas yra Romos katalikai, apie tris šimtus milijonų — Rytų 
ortodoksai, apie šimtą milijonų Reformacijos bendrijų narių 
— liuteronų, anglikonų, presbiterionų ... , o likusieji — veržlus 
ir spalvingas protestantizmo pasaulis. 

Antrasis tūkstantmetis buvo krikščionių skaldymosi laiko- 
tarpis. Ko laukti iš trečiojo tūkstantmečio? Ar galima tikėtis 
krikščionių vienybės? Skilimas tarp krikščioniškųjų Vakarų ir 
Rytų įvyko 1054 m., o Vakarų skilimai prasidėjo su XVI a. Refor- 
maciją. Ortodoksų Bendrija nesutinka tik su Popiežiaus prima- 
tu. Ar ateis diena, kai bus sakoma, kad krikščionių vienybė yra 
svarbiau už pavaldumą? Kas sulaiko pasaulį nuo susinaikinimo 
baigiantis antrajam tūkstantmečiui? Ar religija liks antrojo tūks- 
tantmečio našta? Kada taps religija gyvenimo jėga? 


Paskutinė diena Graikijoje 


Graikų muitinę — Nea Rhoda — Naujosios Rožės prie- 
plauką — pasiekiame po penketo valandų lėtos kelionės. Užuot 
keliavus iki Jeriso, mus išlaipina netoli Uranopolio, tik kitoje 
pusiasalio pusėje. Bandome susisiekti su Vasilijumi ir Karoliu. 
Kur jie? Ar feriso, ar Uranopolio, ar Tripičio miesteliuose? Ne- 
žinia. Laimė, autobusas į Salonikus stoja ir Tripičio, ir Ura- 
nopolio, ir Jeriso stotelėse. | 

Vasilijų su taksiu ir Karolį randame mūsų belaukiančius 
Uranopolio prieplaukoje. Karolis besimėgaująs jūroje! Vėl sten- 
giamės sutilpti automašinoje. 


Aristotelio tėviškėje 
Į kelionę iš Graikijos leidžiamės per Chalkidikės pusiasalį 


prastu vieškeliu, nes norime užsukti į Stagirą — Aristotelio tė- 
viškę. Mums visiems buvo tekę susipažinti su Aristoteliu ir jo 

filosofija — išminties meile. Platonas žymesnio mokinio už Aris- 
totelį Atėnų Akademijoje neturėjo. Ir iškilusis krikščionių teolo- 
gas Tomas Akvinietis Viduramžiais taikė jo filosofiją savo teologi- 
joje, stengdamasis suprasti tikėjimo paslaptis — Dievą, žmogų, 
pasaulį. 

Stagira — kuklus Graikijos miestelis. Paminklas garsiajam 
kraštiečiui ant kalvos už miestelio. Kalva plika. Prie paminklo 
neauga medelis, nežydi gėlės. Mums sustojus, keletas paauglių 
atskuba iš miestelio į mus pasižiūrėti. Net Vasilijaus kalbinami 
jie nedrįsta žodžio tarti. Varžosi. O įdomu būtų išgirsti, ką jie 
žino apie savo žymųjį kraštietį. 


Zmogus — tikrai nerami kryžkelė 


Salonikuose atsisveikiname su Robertu North'u, žymiu Po- 
piežiškojo Šventojo Rašto instituto Romoje archeologijos pro- 
fesoriumi. Jis keliauja į Lenkiją, savo motinos tėvų gimtąjį kraštą, 
per Bulgariją traukiniu. Krokuvos universitete dėstys archeologi- 
jos kursą. Bulgarija jam kelia baimę, nes tai kraštas anapus Ce- 
ležinės uždangos. Kada bus man įmanoma būti naudingam Tel- 
šių Seminarijoje? Ar iš viso beatsikurs Lietuvos Seminarijos? 
Reikia laukti stebuklo! Ne per seniai skaičiau Apaštalo Pauliaus 
Laišką romiečiams, ir jo mintys rėžte įsirėžė atmintyje: “Nematy- 
danas jokios vilties, Abraomas patikėjo viltimi ... Kokie neištiria- 
mi (Dievo) sprendimai ir nesusekami jo keliai! Tr kas gi pažino 
Viešpaties mintį?" (Rom 4,18;11,33-34). 

Automašinoje daugiau vietos. Vėlai vakare Vasilijus manė 
ir Robertą Caplice paliko Patrų uoste. Laukiame laivo, kuris 
turi atplaukti iš Pirėjo. Mudu keliaujame į Italiją. Kitus kelionės 
bičiulius Vasilijus parveš į Atėnus. 

Visi keliai veda iš Romos | 


Jau kelinta diena, kai mėgaujuosi Roma. Ji man daugia- 
suoksnė — pagoniška, krikščioniška ir šiuolaikinė. Būdamas 
Romoje, kiekvieną kartą vėl aplankau Apaštalo Pauliaus vietas: 
San Paolo alla Regola šventovę, San Paolo fuori Ie Mura bazi- 
liką, Tre Fontane abatiją — kalėjimą, kapą ir nukankinimo 
vietą ... Į jas mane traukia Tautų Apaštalo gyvenimo užsklandos 
pėdsakai. Be to, ruošiuosi ilgesnei kelionei į Turkiją. 

Šiandien 1988 m. gegužės 26-oji. Mano skrydis į Stambulą 
Alitalia avialinija ankstyvas. Roma dar snūduriuoja. Metro die- 
nos metu bemaž lūžta, o dabar pustuštis. Tik autobusas prie 
Termini geležinkelio stoties į Fiumicino oro uostą jau pilnas. 
Šiaip taip randu vietos stovėti. 

Oro uoste manęs laukia staigmena: Alitalia streikuoja! Taigi 
ir mano skrydis panaikintas. Italams būdinga streikuoti. Stebina 
irtai, kad net avialinijos informacijų biuras atsisako patarnauti. 
Škubu prie Pan Am kontoros. Mat Pan Am rūpinasi visa mano 
kelione. 

Ilgainiui Pan Am darbuotojas randa man vietą Olympic 
avialinijos skrydyje į Konstantinopolį su nakvyne Atėnuose. 
Graikai Stambulą ir nūdien Konstantinopoliu vadina. Fiumici- 

L no oro uoste man reikės laukti iki 15.10 valandos. 

Laukiu. Ir Apaštalui Pauliui teko daug sykių laukti ... Už- 

! tinku ramiausią oro uosto vietą — katalikų koplyčią. Tikėjausi 

E būt Turkijoje jau šį rytą, bet esu priverstas nudelsti. “Nudel- 
simas" — žodis, ženklinantis įtampą. Apaštalo Pauliaus žmogaus 


| būklės teologija atspindi aitrią “nudelsimo" įtampą. Vartau jo 
„ kiškus. Sustoju prie Laiško romiečiams: 
Aš manau, — rašo Apaštalas, — jog šio laiko kentėjimai 

negali lygintis su būsimąja garbe, kuri mumyse bus apreikš 
ta. Kūrinija su ilgesiu laukia, kada bus apreikšti Dievo vai- 
kai. Mat kūrinija buvo pajungta tuštybei, — ne savo noru, 
bet pavergėjo valia, — su viltimi, kad ir pati kūrinija bus 
išvaduota iš pragaišties vergovės ir įgis Dievo vaikų garbės 
laisvę. Juk mes žinome, kad visa kūrinija iki šiol tebedūsauja 
ir tebesikankina. Ir ne tik ji, bet ir mes patys, kurie turime 
dvasios pradmenis, — ir mes dejuojame, laukdami įsūniji: 
mo (įdukrinimoj ir mūsų kūno atpirkimo. Tuo tarpu mes 
esame išgelbėti viltimi. Tačiau regima viltis nėra viltis. Jeigu 
kas mato, tai kam jam viltis? Bet jei turime viltį nematyda- 
mi, tada laukiame ištvermingai" (Rom 8,18-25). 


Žmogus negyvena vien tuo, ką akimis mato, bet ir tuo, ko 
širdimi trokšta! Apaštalas Paulius buvo nuoširdus Raštų, ypač 
Mozės Penkiaknygės, skaitytojas. Išėjimas iš Egipto ir įėjimas į 
Pažado Žemę su slaptingu nudelsimu per keturiasdešimt metų 
Sinajaus dykumoje jam buvo tapęs tikrove Įėzaus išėjimo iš nuo- 
dėmės ir mirties būklės per Kryžiaus kančią į Prisikėlimą. “Taigi 
kas yra Kristuje, tas yra naujas kūrinys. Kas buvo sena — praėjo, 
štai atsirado nauja. O visa tai iš Dievo, kuris mus per Kristų su- 
taikino su savimi ir davė mums sutaikinimo tarnystę. Juk tai 
Dievas Kristuje sutaikino su savimi pasaulį ... ir patikėjo mums 
sutaikinimo žinią. Taigi Kristaus vietoj einam pasiuntinių pa- 
reigas, tarsi pats Dievas ragintų per mus. Kristaus vardu maldau- 
jame: 'Susitaikinkite su Dievu!'" (2 Kor 5,17-20). 

Apaštalas Paulius "laukė" Kristaus Antrojo Atėjimo, jautė 
ir bandė suprasti “nudelsimą". Istorija tęsiasi. Pavienis žmogus 
krikščionis ir Bendrija “laukia" — jaučia ir mėgina suprasti iš 
ganymo istorijos pilnatvę — Kristaus Antrojo Atėjimo nudel- 
simą. Jau atėjo, dar ne visai ... 

Į koplyčią užeina daug žmonių. Vieni aiškiai žino, kas yra 
ši erdvė oro uoste, kiti — smalsuoliai ... Dažniausiai Azijos kraš 

tų žmonės žvalgosi, apžiūrinėja, pavarto ant altoriaus padėtą 
Mišiolą. 


Kodėl keliauju į Turkiją 


Šiuolaikinė Turkija — senovės Mažoji Azija — yra archeo- 
logijos ir istorijos lobynas. Norint pažinti Šventąjį Raštų — Senąjį 
ir Naująjį Testamentą — labai pravartu pažinti Turkiją. Apaštalas 
Paulius gimė Tarso (Tarsus) mieste Kilikijoje, skelbė Kristų Per- 
gėje, Pisidijos Antiochijoje, Galatijos Ikonijuje, Listroje bei Der- 
bėje ir Efeze, o iš Aleksandro Troados išvyko į Europą, nešdamas 
Žinią apie Kristų. Hetitų ir Urartų imperijos, Frygija, Lidija, 
persų ir graikų imperijos laikė Mažąją Aziją savo valdomis. Pir- 
mąkart vakarinę Turkiją lankiau 1958 m. vasarą. Tai buvo trum- 
pa keleto dienų kelionė. Praėjus keliolikai metų, keliavau po 
Turkiją visą mėnesį su Popiežiškojo Šventojo Rašto instituto 
studentais. Keliavome autobusu, aplankydami bemaž visas vie- 
ta, minimas Šventojo Rašto puslapiuose. Vėliau kas ketvirti metai 
ykdavau į Turkiją vienas. Ši kelionė turėtų mane nudanginti 
iki pat Ararato kalno. Mat ten, sakoma, Nojaus arka sustojo 
baigiantis Tvanui. Praleidęs dieną kitą Stambule, skrisiu į rytinę 
Turkijos dalį — į Erzurumą. Pabuvojęs Ararato kalno papėdėje 
keletą dienų, keliausių į vakarus, sustodamas mane dominan- 
čiose vietovėse. Turkija turi puikų autobusų tinklą. 


Skrydžio belaukiant 


Turkija yra tiltas tarp Vakarų ir Rytų, daugiaskarė šalis savo 
gamtovaizdžiu ir istorijos turtais. Kadaise Turkija labiausiai do- 
mino istorikus ir geologus, nūdien ji vilioja ir turistus — jaunus 
ir senus, — poilsio ir nuotykių ieškančius žmones. Po Mustafa 
Kemalo — Atatiurko — revoliucijos 1923 m., tapusi pasaulie- 
tiška respublika, Turkija pradėjo sparčiai vytis Europos šalis, 

kurdama pramonę ir rūpindamasi gyventojų gerove. 

Turkijos respublika yra bent trylika kartų didesnė už Lietu- 
vą — apima 780 576 km? teritoriją — ir turi apie 60 milijonų 
gyventojų. Tarp jų keliolika milijonų kurdų ir arabų. Stambule 
susiduri su armėnų, graikų ir žydų mažumomis. Turkai ir kurdai 
yra musulmonai sunitai. Turkijos miestai puošiasi musulmo- 
niškomis mečetėmis ir Korano mokyklų pastatais. 

Turkai kalba turkiškai, bet rašo lotyniškomis raidėmis. Užtat 
po Turkiją lengviau keliauti negu arabų kraštuose. Be to, net 
šalies užkampiuose sutinki vokiškai kalbančių turkų. 


Graikų avialinija punktuali 


Išskrendame laiku — 15.10 po pietų. Sėdžiu šalia malo- 
nios graikės. Šnekamės lyg būtume seni pažįstami. Ženevos uni- 
versiteto doktorantė, dirbanti Europos parlamento tarnyboje, 
rūpinasi aplinkos saugojimo nuo taršos politinėmis problemo- 
mis. Jos gerumas apčiuopiamas. Man užsisakius alaus ir patar- 
nautojai neturint grąžos, mano bendrakeleivė apmoka už alų. 

— Kur sustosite Graikijoje? — teiraujasi. 

— Kuo galėčiau padėti? — klausia. 

Graikės paslaugumas ir noras padėti mane stebina. Savo- 
tiškai kelia rūpestį. Ar neįdomus tas pasaulis? Netiki, kad gali 
sutikti tokių nuoširdžių žmonių. Nesąmoningai klausi savęs, 
kodėl ji tokia paslaugi. Nesmagu pajusti kylantį įtarimą. Pri- 
simenu vokišką patarlę: “Vorsicht ist die Mutter der Weishei!" 
(Atsarga gėdos nedaro!) 

Po valandos leidžiamės Atėnuose. Nakvynę randu arti oro 
uosto pigią. Į Hotel Hellenikon — Graikų viešbutį — nueinu 
pėsčiomis. Labai tinkamas viešbučio vardas mano vienai nakčiai 


Graikijoje. Esu pavargęs. Anksti keltasi. Ilgai keliauta, nors kelio- 
nė buvo trumpa. 

Ne į Stambulą, bet į Konstantinopolį 


Nakvynė prie oro milžinų stoties — vaizdingų sapnų naktis. 
Mat lėktuvų kriokimas kylant ir leidžiantis liudija galingas pas- 
tangas. Nejučiomis jų pastangų garsas prašnekina vaizduotę 
sapne. Sunku būtų atpasakoti sapnų turinį, bet pabundi kupinas 
neįprastų įspūdžių. 

Oro uoste nustembu. Veltui ieškau ženklo “Į Stambulą". 
Graikai ne į Stambulą skraidina, bet į Konstantinopolį! Net at- 
skiras aptvaras su kontora skrydžiui į Konstantinopolį. Atrodo, 
kad tarp graikų ir turkų nėra nei draugystės, nei šiltų santykių: 


Salos ir slėniai 


Olympic avialinijos skrydis 231 prasideda punktualiai 8.30 
valandą ryto. Graikija iš oro — salos ir slėniai. Laikas — Grai- 
kijos istorija — upė, kuriai salų ir slėnių žmonės davė kryptį. 
Mikėnų ir Mino kultūra brendo salose. Peloponeso, Atikos, 
Achajos, Tesalijos, Makedonijos kalnai ir slėniai ne tik dalijo 
graikus į miestus valstybes, bet ir mokė juos ieškoti bendros 
kalbos galynėjantis su gamta ir priešais. Salos ir slėniai, net pro 
lėktuvo langą į juos žiūrint, verčia žmogų svajoti. Svajonė vaiz- 
duotės sparnais nugali plačius vandenis ir aukštas kalnų 
viršūnės. 

Kabinos patarnautoja primena, kad lėktuvas Boeing 737, 
kuriuo skrendu į Konstantinopolį, turi vieno didžiųjų graikų 
mitologijos dievų — Apolono, saulės dievo — vardą. Pasak mi- 
to, būdamas žemėje, Apolonas užsidirbo pragyvenimą kaip pie- 
muo ir gyveno tarp paprastų kaimo žmonių. Jis mokė žmones 
džiaugtis gamta, žavėdamas juos nuostabia fleitos muzika. Vieną 
dieną, ganydamas kaimenę, jis pamatė Dafnę, vieną iš Osos 
(Ossa) kalno nimfų, ir ją pamilo. Norėdamas ją vesti, jis piršosi 
jai savo fleitos melodijomis. Bet gražuolė nimfa nesutiko už jo 

tekėti ir norėjo pabėgti nuo jo glamonių. Pajutusi, kad jau bus 
Apolono pagauta, Dafnė šaukėsi savo tėvo — Penėjo. Penėjas 
išklausė Dafnės maldavimo ir pavertė ją lauro medeliu. Sielvarto 
apimtas Apolonas, prisiskynęs lapų, nusipynė vainiką ir jį nešiojo 
savo prarastos meilės atminimui. Ilgainiui toks vainikas būdavo 
pinamas didvyriams, poetams, galiūnams ir atletams. 


“Giun aidin" — “Laba diena" 


Keliaudamas rytų link, žmogus sensti. Rodos, kelionė buvo 
tik poros valandų, o Stambule jau kone vidurdienis. Mat ką 
reiškia keliauti prieš saulę! 

Stambule pasų kontrolė lėta, bet neįprasta. Pasienietis pasi: 
tinka su “Giun aidin" — “Laba diena". Būdinga, kad kuo toliau 
į Rytus, tuo lėčiau gyvenama. Neskuba nei banko tarnautojas, ne 
skuba nei viešbučių kontoros darbuotojas. Bet reikalus sutvarko. 

Atlikęs visus pasienio formalumus, susirandu autobusą ke- 
lionei į miestą. Ir autobuse, įpratęs iškart toliau judėti, turiu 
laukti. Turkų muzika padeda laukti. Negirdi noro jaitrinti greitu 
ritmu, bet verčia sulėtėti skvarbiu riimo kartojimu. 

Krikščioniškoji Europa su Konstantinopoliu, senu krikščio- 
nijos centru, turi islamišką briauną Trakiją — europinę Turkijos 
dalį. Tai iš karto pajunti. Keleivių autobuse tik keletas. Rymo- 
dami ant rankų, jie tyli. Rymoti tylint būdinga musulmonui. 
Turkai nerymojo laiko tėkmėje, bet davė islamui laiko istorinius 
bruožus — turkišką požiūrį. Jungtinės Amerikos Valstijos — kraš 
tas be tautinių sienų, Europoje tuojau pat pajunti tautinės sienas. 


Musulmonai švenčia sekmadienį 
Pagaliau judame. Nors keleivių tik keletas, bet autobusą 


aptarnauja du vyrai — vairuotojas ir “berniukas", “Berniuko" 
pareiga padėti keleiviui su bagažu, paduoti atsigerti vandens, 

padėti įlipti ar išlipti. Važiuojame vieškeliu Marmuro pajūriu. 
Žmonių pilnos pakelės — pajūris, parkai, kiemai ... Vyrai spardo 
futbolą, vaikai laido aitvarus, moterys būriais sėdi. Betgi juk 
šiandien sekmadienis? Musulmoniškas miestas švenčia sekma- 
dienį! Musulmonų šalyse savaitės maldos diena yra penktadie- 
nis. Turkai 1924 m. atskyrė mečetę nuo valstybės, — islamą su- 
pasaulietinant, buvo įvesta ir europietiška savaitė. 

Stambulas man jau pažįstamas. Teko čia lankytis penketą 
kartų. Šiuosyk noriu praleisti keturias dienas ir išsamiau susipa- 
žinti su “naująja Roma" — Konstantinopoliu. Antrąkart apsisto- 
ju Astor viešbutyje, man patogioje Lateli — “Tulpių" miesto 
dalyje. Iš Čia arti senamiestis — Hagija Sofija, Topkapio — 
Seralio, rūmai — ir muziejai. 


Į Stambulo senovę 


Bizantijas — Konstantinopolis — Stambulas. Šio trejeto mi- 
lijonų gyventojų miesto senovę ženklina trys vardai. Stam- 
bulo-Bizantijo atsiradimas istorikų siejamas su Megaros dorėnų 
nausėdija, įkurta VII a. prieš Kristų kyšulyje tarp Auksinio rago 
ir Bosforo. Dorėnų vado vardas buvo Byzas, užtat nausėdija ga- 
vo Bizantijo vardą. Konstantinas Didysis pasirinko jį Romos im- 
perijos sostine ir pavadino Konstantinopoliu 330 m. po Kristaus. 
Anuometinė hipodromo aikštė liudija Romos kultūros likučius. 
Po 476 m. po Kristaus, netekus vakarinių valdų, rytinė Romos 
imperija — Bizantija — paveldėjo senąją imperiją. Bizantija 
Vstėsi romėnų civilizacijos, krikščionybės ir graikų kultūros 
veikiama, pasiekdama tvirtą politinę ir kultūrinę vienybę, lei- 
dusią sėkmingai gintis nuo priešų. 

Konstantinopolis ne tik perdavė Vakarams didelės svarbos 
vertybes, bet ir buvo gynybinis Vakarų bastionas prieš islamo 
veržimąsi į Europą. Miestas pasiekė žydėjimo apogėjų Justinia- 
nui valdant (527-565). Tuo metu buvo pastatyta ir iškilioji Stam- 

bulo šventovė Hagija Sofija(Haghia Sophia). 

Ketvirtojo Kryžiaus karo metais — nuo 1202 iki 1204 — 
Konstantinopolį niokojo krikščionių kariaunos. Kryžiuočiai čia 
įkūrė net savo imperiją. Tik 1261 m. Bizantijos imperatorius 
tepajėgė atkariauti iš jų Konstantinopolį. 

Nuo XIV a. otomanai pradėjo keltis per Dardanelus ir už- 
kariavo didesnę dalį Balkanų. Ilgainiui ir Konstantinopolis buvo 
apgultas. Paskutinis Bizantijos imperatorius Konstantinas XI 
veltui šaukėsi Europos karalystes padėti gintis. 1453 m. gegužės 
29 d. po penkiasdešimt trijų apgulos dienų Bizantijos imperija 
krito. Konstantinas XI žuvo mūšyje, o otomanų sultonas Meh- 
metas II, iškilmingai įžygiavęs į miestą, įsiveržė į Hagija Sofijos 
šventovę, įsakė ją paversti mečete. 

Miestas vėl pakeitė vardą — Konstantino miestas pavirto 
otomanų Stambulu — ir tapo centru naujos imperijos, kuri 
driekėsi nuo Austrijos sienų iki Persijos įlankos. Svarbesni 
otomanų pastatai Stambule yra iš XVI-XVII šimtmečių. 


Į Konstantinopolio hipodromą 


Stambule pasijunti lyg uodas nudistų kolonijoje: tiek daug 
nuogų, kad nežinai kuriam gelti. Stambule tiek daug įžymybių 
iš įvairių laikotarpių, kad sunku apsispręsti, nuo ko pradėti. 
Einu pėsčiomis Hagija Sofijos link. Saulėta. Nuo Bosforo pučia 
malonus vėjelis. Gatvės pilnos žmonių. Ir čia švenčiamas sekma- 
dienis. Net nepajutau, kad jau priėjau šventovę. 

Nūdien Hagija Sofija yra muziejus. Prieš jį plati aikštė su 
spalvoto vandens fontanais. Kaip tik dabar jis rodo visas savo 
gudrybės. Žmonių aplink jį kaip per Škaplierinę Laukuvoje. 
Musulmonai švenčia sekmadienį ne melsdamiesi, bet ilsėdamiesi 
ir pramogaudami. Šeimomis! Berniukams ir mergaitėms būdin- 
ga rankomis laikytis. Vedusieji — vyras neša kūdikį, o motina 


kitus — paaugusius mažylius už rankų tempia. Seimos gausios. 

Senimas, vėl susiporavęs, rankomis vienas kitą remia. Aikštė — 
plati, bet pramogų vaikams nėra. Ana vienas mažylis skruzdė- 
lėms galvą maišo, koja joms taką užkirsdamas, kiti “Pagauk ma- 
ne, aš tave pagavau" žaidžia, o dar kiti pardavinėja atvirukus. 
Turistą šnekina “visomis kalbomis". Įdomu, kad jie pradeda 
rusiškai ar lenkiškai. Nejau čia tiek daug rusų ir lenkų lankytųsi? 

Vėlyva popietė. Hagija Sofijos muziejus jau uždarytas. Tik 
vartai į šventorių — kiemą — atviri. Viename šventoriaus kampe 
medžių paūksmėje arbatinė. Šventorių supa aukšta stora siena. 
Miesto triukšmo negirdėti. Smagu prisėsti ir pasivaišinti turkiška 
arbata. Šalia mano stalo jaunas vaikinas geria arbatą ir kažką 
kala iš knygos. Keliskart į jį įdėmiai pasižiūriu. Pakilęs išeiti, 
prieina prie mano stalo ir vokiškai prakalbina: 

— Ich bin Mahmoud (Aš esu Mahmudas), — ištiesia ran- 
ką. — Wie heissen Sie? (Kuo jūs vardu?) — klausia. 

Susipažįstame. Studijuojąs teisę ir ruošiasi egzaminams. Vo- 
kiškai pramokęs universitete. 

— Ich bin kein Turke. Ich bin ein Kurde! (Aš ne turkas. 
Aš kurdas) — pareiškia ir atsisveikina. Kilimo jis iš Urfos — 
Edessa — miesto Kurdistane. Turkija Kurdistano nelaiko šalimi. 


Musulmonai meldžiasi kasdien po penkis sykius 


Vakaras ima gaubti Stambulo senamiestį. Iš minaretų sklin- 
da muedzinų malda — arabiškas islamo tikėjimo išpažinimas 
"La ilaha illa “Ilah; Muhamad rasu! Allah" Nėra kito Dievo kaip 
Alla; Mahometas [yra] Allos pranašas ir kvietimas eiti į mečetę 
melstis. Musulmonai privalo melstis kasdien po penkis kartus: 
saulei tekant, vidurdienį, popiet, saulei leidžiantis ir vakare. 
Nūn muedzinų balsai labai reiklūs ir aidi iš daugybės minare- 
tų, bet į mečetes žmonės neskuba. Užeinu į vieną didžiulę me- 
četę. Ji tuštoka. Man bestovint, įėjo trys jauni vaikinai. Apsiplovę 
"bobinčiuje" veidus, rankas, pažastis, kojas ir šlapiomis rankomis 

sudrėkinę galvas, jie pasimeldė. Musulmonai turi melstis ara- 
biškai, nes arabų kalba yra ir angelų, ir Korano kalba. 

Krikščionims įprasta poterius kalbėti. Mums įprasta laisvai 
kluptelti, sėstelti ar stabtelti prieš Viešpatį Dievą — pabūti jo 
Artume. Musulmonai turi tiksliai atlikti visus maldos judesius. 
Vienas jų — puolimas kniūbsčia. Pirmą kartą tai stebint, puoli- 
mas kniūbsčia daro didelį įspūdį. Kur nors maldoje suklydus, 
reikia vėl grįžti į pradžią. 


Kelionė Bosforu į Rumeli Hisari 


Antroji diena Stambule. Astor viešbutyje pusryčiai priklauso 
prie nakvynės. Kava be nuosėdų, šviežia duona su gabalėliu 
sviesto ir uogiene. 

Būti turistu Turkijoje lengva, nes gausu turistinių paslau- 
gų. Išsirenku Aksit turistinių paslaugų įstaigą kelionėms po 
Stambulą. Autobusėlis paima iš viešbučio sutartu laiku. Gerokai 
pavažinėjome „rinkdami pakeleivius. Vis dėlto įdomu stebėti 
gatves, žmonės ir ryto eismą. Pasiekus patį Aksit centrą, perso- 
dina į didelį autobusą kelionei į prieplauką. Pakeliui gidas pa- 
sakoja apie Stambulą ir Turkiją. Stambulas — augantis miestas, 
per du dešimtmečius paaugęs dviem milijonais gyventojų. Tur- 
kija turinti 27 universitetus, nes esą daug studijuojančio jauni- 
mo. Stebina, kad gidas temini tik du medicinos fakultetus: vie- 
ną Stambule, o kitą Ankaroje. 

Atvykus į prieplauką prie Galatos tilto, dar lieka laiko ap- 
žiūrėti didžiulį Sultonės turgų. Gidas keleivius paskirsto į grupe: 
les. Angliškai kalbančių grupelė negausi. Globojame jauną japo- 
nų porelę su mažyliu vežimėlyje. Sultonės turguje gali nusipirkti 
visko — aukso dirbinių ir šviežiai keptos žuvies. 

Įlipus į laivą, rasti vietos atsisėsti jau buvo sunku. Laimė, 
radome vietą japonų porai su mažyliu. Įuodu mielai pasakoja 
apie sūnelį ir save. Berniukas tik metų, o juodu dirba Bahreine 

ir naudojasi trijų savaičių atostogomis. Būdinga, kad vaikas nie- 
kad neverkia. 

Girdėti rusų kalba. Atrodo, kad rusė gidė aiškina savo tu- 
ristams apie kelionę Bosforu. Užlipęs ant viršutinio denio, pa- 
matau keleto dešimčių krūvoje sėdinčią grupę iš Sovietų 
Sąjungos. Nesišnekučiuoja. Sėdi tylėdami. Visi apkūnūs. 

Kelionė Bosforu Juodosios jūros link — fotografo svajonė. 
Kairiajame krante Europa, dešiniajame Azija. Abu krantai ap- 
statyti puošniomis vilomis ir sultonų rūmais. XIX a. statyti sul- 
tono Dolmabančės (Dolmabahče) rūmai patraukia visų foto- 
grafų dėmesį. Rūmų prieplauka — puošnus 600 m molas. Bos- 
foro sąsiauris yra 30 km ilgio, siauriausioje vietoje turi 660 m 
plotį ir jungia Marmuro jūrą su Juodąja. Juo plaukė Jasonas su 
argonautais ieškoti Aukso vilnos, per jį kėlėsi persai ir graikai 
vieni kitų užkariauti, kryžiuočiai Šventosios Žemės iš musulmo- 
nų vaduoti. Juodosios jūros lygis aukštesnis už Viduržemio lygį, 
užtat senas laivas ir dreba, ir pūškuoja, plaukdamas prieš galingą 
srovę. 


Ten, kur Vytautas Didysis girdė žirgus 


Aksit turistų grupė — mano pakeleiviai — išlipo ant euro- 
pinio Bosforo kranto nepasiekę Juodosios jūros. Aš nelipu, nes 
€sų taip netoli nuo jūros, prie kurios buvo atjojęs Vytautas Di- 
dysis su savo pulkais. Noriu dar kartą bent akį užmesti į Juodąją 
jūrą. Pasiimu iš gido grįžimo bilietą ir tęsiu kelionę laivu iki 
paskutinės Bosforo prieplaukos — Anadolu Kavagi. Čia laivas 
sustoja trejetui valandų. Visi keleiviai išlipa pasižmonėti Azijos 
miestelyje. Ir rusų būrelis tariasi, kur eiti. Aplinka ir nuotaika 
šventiška. Jauki popietė. 

Restoranėliai, keptuvės gatvėse. Kvepia kepiama žuvis ir 
šviežia duona. Užsisakau gatvės virtuvėje duonos su šviežia kepta 
žuvimi ir turkišku padažu. Troškuliui numalšinti pasiimu didelį 

alaus — Efes Pilsen birasi — butelį. Mažų butelių turkai neturi! 
Atsisėdu ant suolelio prie molo ir vaišinuosi. Duona Turkijoje 
balta ir gardi. Turkai turi įvairios duonos, bet ji tik balta, 


Einu paklajoti 


Anadolu Kavagi yra didelis kaimas azijiniame Bosforo šlaite. 
Toli nueiti negalima, nes vietovę supa karinė zona. Užtinku 
pašto įstaigą ir pasiunčiu atviruką broliui į Lietuvą. Įdomu, 
kada jis pasieks adresatą? 

Sutinku du amerikiečius iš Šiaurės Karolinos (North Caro- 
lina). Tarp turistų gausu vokiečių ir prancūzų jaunimo, o iš 
anapus Atlanto sutinki tik pensininkus. 

Palypėjęs šlaitu, atsiduriu priešais tvirtovės likučius su sie- 
nomis ir keletu bokštų. Prie užkardos ženklas, kad toliau eiti 
neleidžiama. Tvirtovė iš musulmonų karų su Bizantija, bet mai- 
daug 1350 m. buvusi Genujos respublikos pirklių atstatyta. 


Užsuku į Rumeli Hisari 


Laivas duoda skardų ženklą keleiviams. Laikas grįžti į Stam- 
bulą. Turkai punktualūs. Pajudėjus mums nuo molo, atskuba 
keletas jaunuolių su kuprinėmis, šaukdami "Bitte, warten!" (Pra- 
šom palaukti!) Laivas jų nelaukia. Beje, jie mus pasivijo, pasi- 
samdę taksi, Beykoze. Mat yra ir vieškelis palei abu Bosforo 
krantus. 

Prie Rumeli Hisari — Europinės tvirtovės — ir Anadolu 
Hisari — Anatolinės tvirtovės — yra siauriausia Bosforo sąsiau- 
rio vieta. Čia otomanų sultonas Mehmetas II prieš lemiamą 
Konstantinopolio apgulą, norėdamas priversti jį pasiduoti, p2- 
statė Rumeli Hisari per keturis mėnesius 1452 m. Anadolu Hi- 
sari buvo jo pirmtakų anksčiau pastatyta. Mehmetas užkirto 
sostinei kelią susisiekti su provincijomis. Iš tikrųjų tai buvo vy 

kusi strategija. Konstantinopolis krito 1453 m. 

Rumeli Hisari tvirtovė — įtvirtintas aptvaras Bosforo kranto 
šlaite — turi tris pagrindinius bokštus su dantytomis sienomis. 
Šeši mažesni bokštai stiprina silpnesnes tvirtovės vietas. Sienose 
įmūryta daug senų ir bizantiškų kolonų bei kapitelių. Rumeli 
Hisari tvirtovė yra klasiškas Viduramžių tvirtovės pavyzdys. Dvi- 
dešimt sunkių patrankų palei tvirtovės sieną prie sąsiaurio te- 
bestebi Bosforą. Nūdien tvirtovė — muziejus. 

Šiaurinis bokštas yra aukščiausias — turi septynis aukštus — 
ir labai įspūdingas. Smagu iš bokšto pasižvalgyti į du žemynus — 
Europą ir Aziją. Lipama į jį rampa be turėklų. Užlipti nesunku, 
nes žvalgaisi į viršų bei į tolį ir aukštis nebaugina, bet nulipti 
nuo aukšto bokšto rampa be turėklų — baugu. Jauna pora mė- 
gina lipti žemyn. Ji nebedrįsta! Atsiremia į sieną, rankomis užsi- 
dengia akis ir nebejuda. Pasisiūlau padėti. Patariu eiti užsimer- 
kus. Paėmę ją už parankės, žingsnis po žingsnio pasiekiame 
terra firma — tvirtą žemę, įveikiame kokių keturiasdešimties 
metrų rampą be turėklų. 


Trys pašos ir jų janyčarai 


Tvirtovės prieangyje lenta su tvirtovės įgulos aprašu. Kiek- 
vienam didžiajam bokštui vadovavo paša — otomanų generolas. 
Paprastai vienam pašai buvo pavaldūs du tūkstančiai janyčarų. 
Rumeli Hisari įgulą sudarė tik keturi šimtai janyčarų. Janyča- 
rai — turkiškai “naujos pajėgos" — buvo turkų pėstininkų 
pulkai, sudaryti pradžioje iš vergų, o ilgainiui tapo smogiamai- 
siais turkų kariuomenės daliniais. Daugumas jų buvo iš užkariau- 
tų krikščioniškųjų šalių. 

Tarnybinis otomanų imperijos karinis orkestras buvo vadi- 
namas “mehter'iu". Jį sudarė šimtai muzikantų, įgudusių vesti 
janyčarų pulkus į mūšį žingsniuojant pagal ypatingą maršų tem- 
pą. Mehter'is grodavo savo ypatingą muziką nuolat apgulos 

metu ar mūšyje, drąsindamas kareivius kovoti. Rumeli Hisari 
kiemo šlaite amfiteatras, kuriame ir nūdien kai kada atliekama 
ši muzika. Mehter'io muzikantai ir nūdien dėvi janyčarų unitor- 
mą. Ji labai spalvinga: mėlynos, raudonos, baltos spalvos skrais- 
tės ir balti turbanai, apjuosti raudonomis juostelėmis. 


Laivas manes nelaukia 


Rodos, sekiau laikrodį, bet užsižiopsojau. Grįžęs į prieplau- 
ką, bemačiau tik laivo keliamas bangas. Jis jau buvo Bosforo 
viduryje. Ką man daryti? 

— Ar kursuoja autobusas į Stambulą? — klausiu. 

— Evet(Taip) — atsako. Paslaugus Rumeli Hisari muziejaus 
darbuotojas parodo ir vietą, kur autobusas sustoja. 

Man dar rūpi naujasis tiltas per Bosforą — tarpžemyninis 
tiltas tarp Europos ir Azijos. Susiradęs kairiajame autobuso šone 
vietą prie lango, pasiruošiau fotoaparatą. 

Prie Ortakiojo miestelio akis prikausto ilgiausias Europos 
tiltas. Būdamas 1074 m ilgio, jis laiko 68 m aukštyje 30 m pločio 
šešių juostų kelią. Du pilonai — vienas Azijoje, o kitas Europo- 
je — yra 165 m aukščio. Tiltai mane stebina. Nuostabos ve- 
damas, esu pervažiavęs visus San Francisko ir Niujorko tiltus. 
Tarpžemyninis tiltas apstulbina. Argi žmogaus gyvenimas nėra 
panašus į dviejų pilonų tiltą? Juk žmogus patiria ir save, ir Die- 
vą. Žmogaus gyvenimas — išėjimas iš savęs, ėjimas į Dievą. Du 
paslaptingi pilonai. Katras svarbiau? 


Į viešbutį taksiu 


Stambule karšta ir tvanku. Smagu skubėti į vėsią viešbučio 
užuovėją. Kambarinė, regis, manęs laukia. Labai darbšti moteris. 
Ėmėsi mokyti mane turkų kalbos. Sužinojau, kad “sų" yra van 
duo, o "iki" reiškia du. Turkai nėra turtingi. Jų piniginis viene- 

tas — svaras — atsidūręs bėdoje. Turistinių paslaugų darbuo- 
tojai laukia iš turistų geros širdies. 

Vakarienę valgau Lokanta Sait restorane, priešais Astor vieš- 
butį. Tai kurdų valgykla. Smagi ir draugiška. Meniu ne tik turkiš- 
kai, bet ir arabiškai, ... net ir angliškai. Taisyklinga anglų kalba. 
Padavėjai su džiaugsmu, — man taip atrodo, — lenktyniauja 
šnekindami mane vokiškai. Puikiai susišinekame. Turėjau kara- 
lišką — puikią, pigią, draugišką vakarienę. Gavę arbatpinigių, 
mane išlydi su visu musulmoniškų nuoširdumu. Vos išėjęs iš 
Lokanta Sait, sutinku senutę elgetą — alkaną moterį ... 


Metropolis su daugeliu veidų 


Stambulas paveldėjo Konstantinopolį, atspindintį visą Vi- 
duramžių istorijos tūkstantmetį ir liudijantį kultūrą, kuri susin- 
tetino tai, kas gera bei gražu helenizme ir islamo religijoje, ir 
buvo ryšiu tarp Bizantijos imperijos ir Europos. Panašiai kaip 
šiuolaikinės Jungtinės Amerikos Valstijos, Bizantija buvo dauge- 
lio tautybių junginys ir tautų bei religijų mozaika — kūrybinga 
ekumeninė imperija. 

Rengiuosi rytdieną skirti hipodromui, muziejui, Hagija So- 
fijai ir Topkapiui — Seraliui. Hipodromas ir Hagija Sofija ats- 
pindi Bizantiją, o Topkapis — Seralis — otomanus turkus. Mane 
domina Bizantijos imperatoriai bei otomanų sultonai ir jų sukti 
diplomatai, linkę statytis rūmus, vieni su kitais tuoktis, puotauti 
ir prekiauti, o ne kariauti. Mane domina Bizantijos šventieji — 
Kapadokijos vienuoliai eremitai ir islamo mistikai — sufiai. 
Mano mėgstamas sufis yra poetas Rumi, apdainavusis vyno 
džiaugsmus, draugavusis su krikščionių vienuoliais ir atmetusis 
žodžius “žydas, krikščionis ir musulmonas". Jam visi buvo bran- 
gūs žmonės Dievo Artume. 

Muedzinas iš Lateli — Tulpių — mečetės šaukia vakaro 
maldai. “Allahu akhbar! Allahu akhbar! La illaha ill "Ilah!.." 

Į hipodromą ir Hagija Sofiją 


Hipodromas yra viena įžymiausių vietų Bizantijos imperijos 
istorijoje. Jį pastatė II a. po Kristaus romėnų imperatorius Sep 
timijus Severas, o Konstantinas, perkėlęs sostinę iš Romos į Bi- 
zantiją, jį išplėtė. Istorikai teigia, kad jame buvo vietos 30 000 
žiūrovų. Romos ir Bizantijos imperijų laikais hipodromas buvo 
sostinės pramogų, muzikos ir sporto centras, kuriame vykdavo 
kvadrigų lenktynės. Romėnai turėjo ypač daug švenčių ir skyrė 
daug laiko hipodromo malonumams. 

Hipodromas buvo U raidės formos. Imperatoriaus ložė, ke- 
turiais bronziniais žirgais papuoštu stogu, buvo palei rytinį hipo- 
dromo taką. Hipodromo takus skyrė spina (nugara) — žema sie- 
na. Ant jos buvo dedami trofėjai iš visos imperijos ir statomos 
žymių kvadrigų vadeliotojų bei žirgų statulos. Anais laikais kvadri- 
gos lenktynių laimėtojus žmonės laikė imperijos didvyriais. 

Per amžius hipodromas buvo vienas iš svarbių bizantiškojo 
miesto orientyrų. Bet po Ketvirtojo Kryžiaus karo kariaunos in- 
vazijos 1204 m. jis neteko visų anksčiau jį puošusių paminklų 
ir buvo nuniokotas. Vėliau, miestą valdant otomanams, hipo- 
dromo aikštė buvo retkarčiais naudojama musulmonų pra 
mogoms ir iškilmėms. Nūdien matyti tik hipodromo kontūrai — 
stačiakampė aikštė, sodas, kuriame stovi Teodosijaus obeliskas, 
Slibinų stulpas ir Konstantino kolona. 

Obeliską, kadaise puošusį faraono Tutmosio III (1505-1450 
m. prieš Kristų) statytą Karnako šventyklą, imperatorius Teodo- 
sijus I pastatė ant hipodromo spinos 390 m. Grakštus monolitas, 
įtvirtintas į keturis bronzos kubus, stovi ant marmurinio cokolio, 
Tobulai įraižyti hieroglifai garbina dievą Horą ir faraoną Tu: 
mosį. Ant obelisko smaigalio vaizduojami dievas Amonas ir f2- 
raonas. Cokolio šonai išpuošti reljefais, kurie vaizduoja dvariškių 
apsuptą Teodosijų, dalijantį vainikus lenktynių laimėtojams, ste- 
bintį obelisko pastatymą, priimantį duoklę iš nugalėtų priešų, 

dalyvaujantį kvadrigų lenktynėse. Turkiukai, matydami mane be- 
sidomintį reljefais, imz ir patys drauge su manimi jais domėtis. 

Trijų Slibinų stulpas irgi yra iš kitur atkeliavęs. Kadaise jis 
stovėjo Delfuose Apolono šventyklos priekyje. Graikai jį buvo 
nulieję, norėdami paminėti pergalę prieš Persijos karalių Kserk- 
są prie Platėjos 479 m. prieš Kristų. Stulpui jie buvo paskyrę 
dešimtadalį karo grobio. Auksiniame trikojyje buvo išraižyti var- 
dai visų graikų miestų, dalyvavusių pergalėje. Kadaise slibinų 
galvos laikė šį auksinį trikojį, kuris savo ruožtu laikė didžiulę 
auksinę vazą. Slibinų stulpą Konstantinas įsakė perkelti į savo 
sostinę. 

Ir krikščionys, ir musulmonai nemėgo Slibinų stulpo, nes 
sibinus laikė velnio įasmeninimu. Užtat slibinų galvos daug 
kartų nukentėjo, o ypač statulų daužymo — ikonoklazmo — 
laikotarpiu, valdant Teofilui I (829-842). Pasakojama, kad net 
Konstantinopolio patriarchas atėjo su kūjeliu, norėdamas 
sunaikinti šį velnio atvaizdą. Primenama, kad ir Mehmetas JI 
savo skeptrų nuskėlęs vienam slibinui žandą, o kitą dieną, pasak 
legendos, miestą apnikę slibinai. Sultonas nedelsdamas įsakęs 
Slibinų stulpą saugoti! 

Pačiame hipodromo gale stovi kitas obeliskas, vadinamas 
Konstantino Porfyrogenito vardu. Šis obeliskas yra sudėtas iš 
grubiai nutašytų akmens luitų. Apie jį mažai težinoma. Konstan- 
tinas VII Porfyrogenitas jį atnaujino. 

Nūdien hipodromas vadinamas At Meydani — Aikšte. Joje 
kvadrigos nelenktyniauja. Tik turistai rūpestingai apžiūrinėja 
paminklus, paaugliai mėgina užlipti ant cokolių, moterys stumia 
vežimėlius su mažyliais. 


Hagija Sofija: bazilika, mečetė, muziejus 


Iš hipodromo — At Meydani — tik keliasdešimt metrų iki 
Sultan Ahmet Meydani — Sultono Ahmeto aikštės priešais Ha- 

gija Sofiją. Dešiniajame aikštės šone yra Suliono Ahmeto mečetė 
su šešiais minaretais, o kairiajame Hagija Sofija. Ir Hagija Sofija 
turi minaretų — keturis. Minaretus pristatė turkų architektai 
XV-XVI a. 

Hagija Sofijos statybos istorija ilga ir daugiaskarė. Konstan- 
tinas Didysis dvidešimtaisiais savo valdymo metais — 325 — pa- 
statė pirmąją baziliką, kurią pašventė ne kokiai šventajai Sofijos 
vardu, bet Haghia Sophia — Dieviškajai Išminčiai. Bazilika buvo 
pastatyta pagonių šventykloms skirtoje vietoje. Konstantino si- 
nus Konstancijus, baziliką padidinęs, padarė ją Didžiąja Kon- 
stantinopolio bazilika. Imperatoriui Arkadijui valdant — 404 
m., kilus maištui dėl jono Krizostomo ištrėmimo, bazilika buvo 
iš dalies sudeginta. Ji buvo vėl atstatyta, ir vėl sudeginta 532 m. — 
penktaisiais Justiniano valdymo metais, per didįjį Nikės — Per 
galės — maištą. Šį kartą maištas kilo hipodrome tarp sirgalių 
dėl lenktynininkų! Numalšinęs maištą, Justinianas ėmėsi atsta- 
tyti nūdien lankomą Hagija Sofijos baziliką. Jis norėjo, kad bazi- 
lika būtų iškiliausias pastatas nuo pasaulio sukūrimo, — šaunės- 
nė už Saliamono šventyklą, — užtat įsakė, kad būtų sutelktos 
iš visų imperijos valdų brangiausios statybinės medžiagos — ge- 
riausias marmuras ir kolonos bei skulptūros iš žymiausių pago- 
nių šventovių griuvėsių. Iš Efezo buvo atgabentos aštuonios 
Dianos šventyklos kolonos, iš Romos aštuonios kolonos, anks 
čiau imperatoriaus Aureliano pargabentos iš Jupiterio šventyk 
los Baalbeke (Baalbek), statybinės medžiagos iš Atėnų, Delfų 
bei Delos salos šventyklų. Statyba buvo pavesta dviem graikams 
architektams. Buvo skelbiama, kad angelas davęs Justinianui ir 
naujosios bazilikos planą, ir lėšų jos statybai. Pats imperatorius 
prižiūrėjo, kaip dedami pamatai. 

Statyboje dirbo dešimt tūkstančių darbininkų ir šimtas meis 
trų — Mūrininkų. Sienos buvo plytų, šulai kalkakmenio luitų 
sienos iš vidaus dengtos marmuro plokštėmis. Lengvos plyto 
kupolui buvo degamos Rodo (Rhodes) saloje. Dvylika jų svėr 

mažiau už vieną paprastą plytą. Ant plytų buvo įrašas: “Dievas 
ją pastatė ir Dievas ją globos". Šventovė buvo nepaprastai išpuoš- 
ta. Statyba truko tik penkerius metus, dešimt mėnesių ir keturias 
dienas. 537 m. gruodžio 27 d. Hagija Sofija buvo pašventinta. 
Justinianas, atėjęs iškilmingoje procesijoje per hipodromą į bazi- 
liką, sušuko: “Tebūna garbė Dievui, kuris laikė mane vertu 
sukurti tokį kūrinį! Saliamonai, aš tave pralenkiau!" Bet 558 
m. žemės drebėjimo metu nugriuvo kupolas. Atstatant šventovė 
buvo keletu metrų paaukštinta. 

1453 m. gegužės 29 d., — tos dienos vakare, kai užėmė 
Konstantinopolį, — Mehmetas II įsiveržė į Hagija Sofiją ir įsakė, 
kad ji būtų paversta mečete, o birželio pirmąją jau meldėsi sa- 
vo naujojoje mečetėje. Jam įsakius, buvo pristatytas pirmasis 
minaretas. Otomanų sultonai savitai gražino mečete paverstą 
baziliką. Bizantiškos mozaikos pradingo po storu klijinių dažų 
sluoksniu. Tik XIX a. viduryje sultonas Abdiumecitas nusprendė 
atnaujinti Hagija Sofiją. Šveicaras architektas, atradęs mozaikas, 
jas nuvalė, bet vėl turėjo užtinkuoti, nes mečetėje neleidžiami 
Dievybės ar žmogaus atvaizdai. 

Hagija Sofija, turkų vadinama Aya Sofya, išbuvo mečete iki 
1935 m. Atatiurkas padarė ją muziejumi. Dabar mozaikos restau- 
ruojamos. Aya Sofya muziejų lankiau dažnai, daug kartų viešė- 
damas Stambule. Ne sykį teko matyti policininkus, tempiančius 
laukan iš "muziejaus" musulmonus, norėjusius akivaizdžiai atlik- 
ti savo maldą, ir graikų piligrimų būrius, pusbalsiu kalbančius 


„ 


"Pater hemon ... " (“Tėve mūsų ... ") bei į juos žvairuojančius 


policininkus. 


Lankau Aya Sofya 
Į muziejaus kiemą einama pro pietines duris. Dešinėje pusė- 
ję laikrodžio paviljonas, o už jo, rytiniame kiemo kampe, keturi 


mauzoliejai — sultonų ir princų kapai. Įėjęs į Aya Sofya prieangį, 

atsiduri prieš bronzines duris. Virš jų mozaika auksiniame fone, 
vaizduojanti Dievo Motiną su Kūdikėliu Jėzumi. Kairėje stovi 
imperatorius Justinianas su Hagija Sofijos modeliu rankose, o 
dešinėje — imperatorius Konstantinas I su miesto modeliu. 
Skaitau įrašą kairėje: “Justinianas, iškilusis karalius", o dešinėje: 
“Konstantinas tarp šventųjų, didysis karalius". 

Senosios krikščioniškos bazilikos prieangis — prieškamba- 
ris — 60 m ilgio ir 10 m pločio. Jo kairiame šone penkerios 
durys į išorinį prieangį, į kurį būdavo įleidžiami nekrikštyti as- 
menys, o dešinėje devynerios durys į pačią šventovę. Viršum 
vidurinių — Karališkųjų — durų, pro kurias eidavo į šventovę 
tik imperatorius, yra mozaika, vaizduojanti soste sėdintį Kristų. 

Įėjęs į šventovės vidų, pajunti, kad visą dėmesį patraukia. 
31 m skersmens ir 55 m aukščio kupolas. Nepaisant tamsios 
kupolo spalvos, šventovės vidus atrodo šviesus, nes šviesa veržiasi 
pro langų eilę aplink kupolo papėdę. Šalia centrinės šventovės 
navos driekiasi dvi šalutinės, kolonadomis atskirtos navos. Ap- 
sidą padalyta trim mažesniais kupolais, remiančiais didįjį ku- 
polą. 

Bizantiškų mozaikų mažai teišlikę. Apsidoje matyti didinga 
Madona. ji sėdi soste tarp angelų. Be to, kerubai puošia tri 
kampius gaubtoje šonų sienoje tarp apsidos ir kupolo. Palypėjus 
į galeriją virš navų — moterims skirtą vietą, — matyti daugiau 
bizantiškų mozaikų. Pietiniame šone garsi Mergelės Marijos 
mozaika. Gerai išlikusi tik Mergelės galva, dalis Jono Krikštytojo 
ir Kristaus su Šveniuoju Rašė — Pantokrator — mozaikos. Ši 
mozaika sustabdo ir prikausto akis, nes, be jokios abejonės, ji 
yra vienas nuostabiausių bizantiškojo meno kūrinių. Galerijos 
gale prie apsidos matyti mozaika, vaizduojanti Kristų su impera- 
toriumi Konstantinu Monomachu dešinėje ir imperatore Žoc 
kairėje. Šalia Konstantino įrašas: “Konstantinas Dieve — Kris 
' tuje, ištikimasis Romėnų karalius", o prie Zoės: “Zoė, pamal- 
džiausioji Augusta". Įdomu, kad imperatoriaus galva ir įrašas 

buvo įdėti į mozaiką vietoj mirusio pirmojo Zoės vyro galvos ir 
įrašo. Mozaikos Kristus yra itin įspūdinga bizantiška ikona. Iš 
galerijos gerai matyti apsidos Madona. 

Iš otomanų laikotarpio tebėra prie apsidos sultono ložė, 
mihrabas — maldos nuoroda į Meką, minbaras — sakykla su - 
dviem vėliavomis ir pakyla giesmininkams. Be to, aštuoni žali 
mediniai skydai su arabiškai įrašytais Mahometo bei Allos (lie- 
tuviams įprasta Allą vadinti Alachu) ir pirmųjų kalifų bei Alio 
sūnų vardais. Skydai tik iš XIX a. Dvi didžiulės vazos prie įėjimo 
buvo pastatytos XVI a.: į jas buvo pilamas vanduo apeiginiams 
musulmonų apsiplovimams. 

Aya Sofya turi ir prašmatnybių: “prakaituojančią koloną", 
nors iš bronzos, bet nuolat aprasojusią, ir “vėsų langą", pro ku- 
rį net karštomis dienomis dvelkia gaivus vėjelis. Įdomu, kad 
sienas dengiančiose marmuro plokštėse retkarčiais lankytojai 
mato ir keistas būtybes su kupranugario galva ar velnio snukį. 
Man nepasisekė pamatyti nei vieno, nei kito! 


Jėzus Kristus su Sventuoju Raštu rankoje 


Jėzus Kristus, dešine pakelta palaiminimui, su Biblija kairėje 
rankoje, yra svarbiausias sieninės mozaikos paveikslas galerijoje. 
Šalia jo dešinėje stovi Mergelė Marija, o kairėje Jonas Krikš- 
tytojas. Ši sieninė mozaika, nors žemutinė jos dalis ir labai suža- 
lota, prašnekina Hagija Sofijos svečią savo meniškumu ir turiniu. 
Gėrėjausi ja, kada tik lankiau šventovę. Ji yra bizantiškojo mo- 
taikos meno šedevras, vaizduojantis Paskutinįjį teismą. 


Vandens talpykla po Bazilika 
Pusiasalis, kuriame įsikūręs Stambulas, kenčia vandens sto- 


ką. Užtat visi miesto valdovai rūpinosi vandens atsargomis. Van- 
dentiekiai, nutiesti tam tikslui romėnų bei otomanų laikais, ir 


311 


nūdien tebenaudojami. Dalis vandens patenkina gyventojų po- 
reikius, o likusis sutelkiamas talpyklose. Žymiausia jų yra po- 
žeminė Bazilikos talpykla, turkiškai Yerebetan Sarayi. Įeinama 
į Bazilikos talpyklą pro mažutę būdelę prie vakarinio Hagija 
Sofijos aikštės kampo. 

Sakoma, kad šią talpyklą pastatė Konstantinas, o padidino 
Justinianas. Ją maitina net du vandentiekiai — Hadriano ir Va- 
lenso. Vardas "Bazilika" — “Karaliaus namai" — jai buvo duotas 
dėl to, kad ji aprūpino vandeniu karaliaus dvarą. Talpykla yra 
70 m pločio ir 140 m ilgio, jos skliautus laiko 336 kolonos, pa- 
dalytos į 12 eilių po 28 kolonas. Talpykla tuojau pat sudomina. 
Kolonos, kone visos su korintiškais kapiteliais, laiko plytinius 
talpyklos skliautus. Turistų dėlei padarytas aptvaras su tilteliais. 
Įdomu jais vaikščioti ir blankioje šviesos spalvų kaitoje stebėti 
kolonų atspindžius tyliame daugiau negu metro gylio vandens 
paviršiuje. 


Mečetė su šešiais minaretais 


Priešais Hagija Sofiją stiebiasi šeši Mėlynosios mečetės mi- 
naretai. Tai Sultono Ahmeto mečetė. Nuo Hagija Sofijos ją 
skiria spalvingoji Hagija Sofijos aikštė. Labai įspūdinga. Atrodo, 
ji buvo pastatyta tam, kad atsvertų Hagija Sofijos architektūrinę 
didybę ir būtų šio iškiliojo pastato varžovė. Dėl savo grakščių 
linijų ir labiausiai dėl mėlynom emalio plytelėm iškloto vidaus 
sienų ji vadinama Mėlynąja mečete. 

Einu į ją iš hipodromo pusės pro didžiąsias duris. Ūmai 
girdžiu: 

— Verboten! Prohibited! Vietato! (“Draudžiama!" vokiečių, 
anglų ir italų kalbomis.) 

Žvalgausi. Paprastai Turkijoje leidžia į mečetę visus žmones. 
Žinoma, penktadieniais — musulmonų maldos dieną — ne- 
mandagu trukdyti maldą. Mečetės darbuotojas paaiškina man, 

kad “netikinčiajam" reikia eiti pro kitas duris. Jam sakau, kad 
tikiu Dievą ir noriu jį mečetėje pagarbinti. Jis tik maloniai nu- 
sišypso ir rodo į kairį mečetės šoną. “Pro ten, — sako, — galima 
visiems tikintiesiems įeiti į Mėlynąją mečetę". 

Prie tų mečetės durų turistų spūstis. Mat reikia pirkti bilietą, 
nusiauti kojas ir apmokėti už apavo saugojimą. Tai buvo pirmoji 
mečetė, už kurios lankymą reikėjo mokėti. 

Sultono Ahmeto mečetė, pastatyta XVI a., yra viena iškiliau- 
sių ne tik Turkijos, bet ir viso islamiškojo pasaulio architektūros 
šedevrų. Visi ja gėrisi. Įspūdingas turkų architektūros meno 
pavyzdys. Ši karališkoji mečetė yra unikumas, nes tai vienintelė 
mečetė pasaulyje, architektų iš pradžių suplanuota su šešiais 
minaretais. Kadangi minaretų skaičius tolygus Kaabos mečetės 
minaretų skaičiui, kai kurie islamo ulemo nariai reiškė nepa- 
sitenkinimą. Sultonas Ahmetas juos patenkino, padėdamas pa- 
statyti jai septintą minaretą. Mėlynąją mečetę supa daugybė 
paminklų iš ankstesnių Stambulo istorijos laikotarpių, o jos si- 
luetas yra įžymi dalis pasakiškojo Stambulo vaizdo žiūrint iš jū- 
ros pusės. 

Mečetės vidus yra didžiulė vientisa erdvė. Pagrindinis kupo- 
las ir keturi sferiniai puskupoliai remiasi ant arkų ir ant keturių 
masyvių šulų. Pagrindinio kupolo skerspjūvis yra 23,50 m, o 
aukštis — 43 m. Tikrai didinga Allos šventovė! Mečetės grindys 
arabų papročiu išklotos tikinčiųjų dovanotais kilimais. Šiaip jo- 
kių puošmenų. Tik sienoje priešais didžiąsias duris mihrabas — 
maldos nuoroda į Kaabą Mekoje ir minbaras — sakykla, padirb- 
ta iš balto marmuro. Dešinėje nuo mihrabo — Sultono ložė, į 
kurią sultonas galėdavo atjoti ir melstis raitas. 

Islamas buvo ir yra veržli religija. Jų supratimu, Alla įsako 
žmogui nebūti laiko auka, bet būti istorijos kūrėju. Jų “jihad" — 
"pastangos" įgyvendinti Allos Koraną — ir nūdien drebina ne 
tik krikščionis, bet ir pačius musulmonus. 

Mečetėje užsibūnu. Jau vėlyva popietė. Saulės spinduliai 

pro langų gausybę — jų net 260 — kyla aukštyn rytine siena. 
Nepaisant daugelio turistų, mečetės viduje vyrauja tyla. Vienas 
musulmonas, — matyt, iš Vakarų, — nusiveda savo žmoną prie 


mihrabo. Mečetės darbuotojas jį bara ir liepia vesti žmoną į 
“bobinčių". 


Gegužės 29-oji 


Šiandien turkams didelė šventė: 1453 m. gegužės 29 d. tur: | 
kai užėmė Konstantinopolį. Metinės iš ryto kol kas nešvenčia- 
mos. Gal įdienojus jas kur nors minės. Tą dieną Konstan- 
tinopolis tapo Stambulu ir otomanų imperijos sostine. XIV a. 
otomanai, seldžiukų palikuonys Mažojoje Azijoje, pradėjo verž- 
tis per Dardanelus į Europą ir užkariavo kone visus Balkanus. 
Kosovo Lauko mūšyje turkai 1389 m., sultono Murado vedami, 
nugalėjo Serbiją ir jos sąjungininkus — Bosniją, Juodkalniją, 
Bulgariją. Konstantinopolis buvo iš visų pusių apsuptas. Pasku- 
tinis Bizantijos karalius, Konstantinas XI, veltui šaukėsi pagalbos 


iš Europos. Otomanų sultonas Mehmetas II po 53 dienų apgulos 
įsiveržė į Konstantinopolį. 


Į Erzurumą — Arz Rum (Romėnų šalį) 


Ryto oras Stambule sunkus. Persunktas anglies nuosėdų ir 
kvapų. Tai drėgmė nuo Bosforo ir Marmuro jūros. Nespėjęs 
aplankyti Tapkapio rūmų ir Stambulo muziejaus, vėl turiu ruoš- 
tis į kelionę. Šiandien skrendu į Erzurumą — Ararato kalno 
link. Vienam keliauti nėra lengva, nes išgyveni vienišumą ir na- 
mų ilgesį. Imi savęs klausti: “Kur mano namai? Anapus Atlanto 
ar Žemaitijoje?" O taip norėtųsi Žemaitijos link pasukti! Vienam 
keliauti yra ir labai naudinga, nes turi progos susitikti su daugia- 
veidžiu ir daugiaspalvių artimu. 


Taksistas, paprašytas vežtį į oro uostą, nudžiunga. Matyt, 

tokios ilgos — pelningos — kelionės retas dalykas. Norėdamas 
parodyti džiaugsmą, jis suplasnoja rankomis, lyg paukščiukas 
sparnais. Taksis Turkijos gamybos, “Anadol" — Anatolijos — 
įmonės. Važiuojame palei rūkuose skendinčią Marmuro jūrą. 
Eismo dar maža. Gatvės valomos žmogaus ranka — šluotomis. 

Oro uostą pasiekiu ankstokai. Turiu progą matyti, kaip Tur- 
kijoje keliaujama. Į Ankarą — sostinę — daugiausia skrenda 
turkai. Kiti skrydžiai — į Izmirą, Antakją, Erzurumą daugiau 
užpildomi turistų. Laukimo salėje “be jokio bilieto" vaikštinėja 
kačiukas. Našlaitis?! Veltui glaudžiasi prie keleivių kojų, ieškoda- 
mas užuovėjos. Visi lyg nepastebėdami praskuba pro jo šalį. II- 
gainiui kačiukas šokteli ant kėdės tarp dviejų keleivių. Girdžiu 
moterį kreipiantis į kačiuką prancūziškai: “O mon joli ... " (O 
mano gražuoli ... ). Kačiukas, keleivės paglostytas, patogiai įsitai- 
so tarp anų dviejų keleivių ir užmiega. Našlaičiui reikėjo šiltos 
užuovėjos užmigti. Mano skrydį į Erzurumą Pan Am avialinija 
nevykusiai sudarė. Būta ir tiesioginio skrydžio — be persėdimo, 
bet su dviem nusileidimais. Dabar man teks du sykius persėsti — 
Ankaroje ir Kayseri (Kapadokijos Cezarijoje). 

Turkija, sprendžiant iš oro uostų, jaučiasi nesaugiai. Stam- 
bule bagažą net du sykius kruopščiai tikrina, o Ankaroje išlipus 
vėl visus keleivius patikrina. Erzurume minios kareivių su auto- 
matais. Oro uostas mažas, toli nuo miesto. Užklausiu policininką 
apie “oteli".— viešbutį. Priveda prie žmogaus, kuris, rodos, to 
ir telaukė. Po poros minučių sėdu į taksį ir žvalgausi pro langą 
į vos vos sprogstančius medžius. Pavasaris — tik gegužei bai- 
giantis! 


Noriu pasiekti Ararato kalno papėdę 
Erzurumas įsikūręs maždaug 2000 m aukščio slėnyje. Užtai 
ir pavasaris vėlyvas. Vėsu, protarpiais lyja, debesys slenka pažeme. 


Klimatas žiemą ir pavasarį čia turėtų būti žvarbus. Vietos viešbu- 

tyje apsčiai. Be to, pigu. Teiraujuosi, kaip nukakti prie Ararato 
kalno ir pamatyti Nojaus arką. Pasiūlymų netrūksta, bet daugu- 
mas jų man per brangūs. Net užkopti į kalną esą įmanoma. Pa- 
siteiravęs apie autobusų stotį, pėdinu autobuso bilieto pirkti. 

Turkai dinamiški ir paslaugūs žmonės. Skuba padėti, patys 
užmezga kalbą. Sutinku turistą turką su žmonele, besėdinčius 
po medžiu prie autobusų stoties. Jis kadaise septynerius metus 
dirbęs Vokietijoje. Sužinojęs, kad noriu pasiekti Araratą, pataria 
vykti autobusu iki Agrio (Agri) miesto, o iš ten taksiu. Mat Ara- 
rato kalnas yra arti Irano ir Sovietų Sąjungos sienos, užtat auto- 
busai kursuoja tik iki Agrio. Nusiperku rytdienai bilietą į Agrį 
ir atgal. 


Lankau Erzurumą 


Užuot grįžęs į viešbutį, panūdau paklajoti po miestą. Beci- 
nant mane pasiveja neskubantis taksis. Siūlosi patarnauti. Pa- 
prašau nuvežti į miesto centrą mečečių apžiūrėti. Erzurumas 
maždaug 120 tūkstančių gyventojų miestas, glaudžiasi prie senos 
Bizantijos laikų pilies. Miesto senovė žila, bet jo svarba iškilo 
tik Bizantijos laikais. Persai, arabai, mongolai, seldžiukai, oto- 
manai ir nūdien turkai juo didžiuojasi. 

Erzurumą lankyti pradedu nuo pilies. Pataikiau. Mat nū- 
dien pilies kiemas yra sporto aikštė mokykliniam jaunimui. 
Žvarbiame pavasario ore berniukai ir mergaitės atskirai žaidžia 
vieni tinklinį, kiti krepšinį ir futbolą. Prie žaidynių nepritapę 
“dykaduoniai" apspinta mane. Turkiukai mėgsta miklinti savo 
svetimų kalbų mokėjimą su svečiais iš kitų kraštų. Susipažinome! 
Nenuostabu, kad sukėlėme erzelį. Atskuba budintis mokytojas 
manęs "gelbėti". Jis keliakalbis. Gaila, kad lietaus būrys mus 
greitai išginė iš pilies kiemo. 

Į viešbutį grįžtu taksiu. Paprašau, kad vežtų naujausiomis 
miesto gatvėmis. Čia perdėm šiuolaikinė architektūra, puikios 

krautuvės, restoranai, asfaltuotos aikštės. Tik žvarbus lietus par- 
varo į viešbutį. 


Kelionė per Kurdistaną 


Saulė Erzurume teka anksti. Lietus jau liovęsis. Žada būti 
giedra diena. Debesėlio dar jokio. Tik toliuose kalnus dengia 
rūkas. 

Autobusų stotyje įsitaisau į savo vietą autobuse. Autobuso 
langas purvinas. Išlipęs bandau jį bent šiek tiek nuvalyti, nes 
noriu nuotraukomis pagauti Kurdistano veidą. Žmonės kalbina. 
Būdinga, šalia manęs sėdintis keleivis tiesia man ranką, saky- 
damas: 

— Bayram. 

— Antanas — atsakau spausdamas ranką. 

Užsimezga pokalbis. Jis — jaunas mokytojas iš gyvenvietės 
prie Van Gioliu ežero. Primenu jam, kad apie tą ežerą esu šį 
tąskaitęs, nes ten senų senovėje buvo Urartu imperijos gyvenvie- 
tės. Bayram nori mokytis angliškai, nors žino tik vieną posakį: 

— Whar is that? (Kas tai yra?) 

Tai buvo gera pradžia trejeto valandų abipusei pamokai ... 
Tokiais atvejais galima labai daug išmokti. Bayram pastangos 
padėjo ir kitiems keleiviams įsitraukti į pokalbį. Ilgainiui vienas 
jų, iki šiol buvęs tylus, ėmė bandyti savo anglų kalbos mokėjimą. 
Jis universiteto studentas. Stiprokai pyktelėjęs ant europiečių 
turistų, kam jie turkus laiko laukiniais barbarais. Bandau aiškin- 
t, kad turistai lanko Turkiją dažniausiai atskiruose autobusuose 
ir uždaromis grupėmis. Užtat neturi tokios progos, kaip dabar 
aš, pažinti turkų svetingumo. Toks paaiškinimas mano jaunąjį 
bendrakeleivį visapusiškai patenkino. 

Autobuso keleiviai — rytinės Turkijos gyventojai. Spėju, 
kad tarp jų daug kurdų ir armėnų. Kresni, saulės ir vėjo išraštuo- 
tais veidais. Moterys petingos ir liemeningos. Vyrai dengia galvas 

megztais raštuotais baltos ar juodos spalvos dengtuvais. Senes- 
nieji apkarpyta barzda. 

Prieš mane sėdi šiuolaikiniais drabužiais dėvinti pora. Jie 
keliauja su dviem vaikais. Berniukas, matyt, nusižiūrėjęs į Bay- 
ramą, tiesia man rankutę, sakydamas: 

— Mehmet. 

— Tonis, — atsakau. Jis nieko nelaukdamas stipriai papurto 
mano ranką. Tėvas užmezga pokalbį. Motina nedalyvauja. Duk- 
relė seka motinos pavyzdžiu. Išlipantieji stotelėse sako “Giule!" 
(Iki!) Išmokau su visais atsakyti “Giule, giule!"“ (Sudie! Adieu!) 

Kurdistano gamta įvairi. Pavasaris šiose aukštumose dar tik 
ateina. Gamtovaizdis kalnuotas. Slėniuose ir kalnų atšlaitėse 
verčiamasi žemdirbyste ir gyvulininkyste. Ganosi avių kaimenės. 
Jas saugo raiti piemenys. 

Nuo Horasano autobusas pasuka per Arakso (Araxes) upės 
tiltą į to paties vardo slėnį. Sniegas kai kur tebetirpsta ant šlaitų 
prie kelio. Pakeleivis už mano nugaros baksteli man ir, rodyd2- 
mas kalnus kairėje kelio pusėje ir snieguotas su vos sprogstan- 
Čiais medžiais kalnų atšlaites, sako: 

— Colorado! California! 


Man palingavus galvą, jo veidas švyti pasitenkinimu. 
Iš Agrio Ararato nematyti 


Į Agrį autobusas atveža patį vidurdienį. Debesuota. Debesys 
dengia, glamonėdami kalnus, abu Arakso paupio šonus. 

— Kurioje pusėje Ararato kalnas? — klausiu Bayramą. 

— Šiaurės rytuose, — man atsako. 

— O kur šiaurės rytai? 

Bayramas tik nusijuokia. 

Bayramo padedamas, sutariu su taksistu, kad mane pavežtų 
iki Dogubayazito — miestelio prie pat Ararato kalno papėdės. 
Vietovė už 55 km. Bayramas pakviečia išgerti kavos ir suvalgyti 

turkišką riestainį. Nenorėdamas nuskriausti svetingojo mokyto- 
jo, susimoku už kavą ir riestainį. Pajuntu, kad užgavau svetingą 
žmogaus širdį. 

Po valandos taksis mane išlaipina Dogubayazite. Esu prie 
pat Ararato kalno. Popiete Araratas aiškiai matomas. Aplink jo 
viršūnę žaismingų debesėlių vainikas. Prieš keletą metų, skrisda- 
mas iš Teherano į Stambulą, mačiau jį iš lėktuvo. (Beje, ta pro- 
gaaprašiau Ararato kalną knygoje Šventojo Rašto kraštuose, pirmo- 
joje dalyje.) Paprašau taksistą manęs palaukti. Pereinu skersai 
išilgai miestelį. Bevaikščiojant ir beieškant vietos, iš kur kalną 
fotografuoti, debesėlių vainikas išaugo į didžiulį debesį, ir Ara- 
rato kalnas pasislėpė. 

Ši Turkijos dalis yra man labai mįslinga. Kiek daug neturto 
ir kiek daug pagarbos savo kultūrai — senai ir šiuolaikinei. Čia 
Turkijos gyventojai — armėnai ir kurdai — nors užgauti, bet 
didžiuojasi savimi. Savo jausmus slepia. Gausu kariuomenės sto- 
vklų. Atrodo, kad kareivių visur pilna. 


Nojaus arkos nemačiau 


Pradžios knyga aprašo Tvaną (žr. Pr 6-9). “Praslinkus šimtui 
penkiasdešimčiai dienų, vandenys buvo taip nusekę, kad septin- 
tą mėnesį, septynioliktą mėnesio dieną, arka sustojo Ararato 
kalnuose" (Pr 8,3-4). Nūdien yra nemaža archeologų, tapusių 
arkiologais — Nojaus arkos ieškotojais. Agri Dagi — 5712 m 
aukščio Ararato kalnas, dunksantis šiauriniame Dogubayazito 
„ šone, juos traukia. į 

Dogubayazitas yra dažnai arkiologų lankomas. Turkų turiz- 
mo įstaiga Erzurume turi alpinistų biurą arkiologams patarnau- 
ti — padėti kopti į kalną. Nenuostabu, kad ir mane Dogubaya- 
Zito žmonės palaiko vienu iš arkiologų. 

Mano iškyla į “Ararato kalnus" trumpa. Kopimas į Ararato 
kalną nėra lengvas. Tam reikia ne tik laiko, bet ir aprangos, ir 

pasiruošimo. Paprastai arkiologai užtinka ne Nojaus arkos liku- 
čius, bet rąstgalius namelių, kuriuos buvo pasistatę vienatvėje 
Dievo ieškantys atsiskyrėliai. Lipėjų — entuziastų arkiologų, 
anot alpinistų biuro darbuotojo, daug. Jis net skundžiasi, — 
sako: “Su jais dažnai daug vargo turime“. 


Atgal į Erzurumą 


Laukiu autobuso Agrio autobusų stotyje. Matyt, atrodau nu- 
vargęs. Van Oliu autobusų linijos tarnautojas išneša man krėslą 
atsisėsti. Atneša ir arbatos stiklą. Sėduosi rašyti. Nejučiomis mane 
apsupa vaikų būrys ir su pasigėrėjimo šauksmais lydi nesupran- 
tamus ženklus popieriuje. O rašiau lietuviškai. Vieni šūkteli 
“Deutsch!", kiti “English!", o dar kiti įtikinėja, kad tai paslaptinga 
kalba. Ilgainiui vienas berniukas įsidrąsina paprašyti manęs “pa- 
slaptinga kalba" rašančio šratinuko. Šalia sėdintis vyras berniuką 
sugėdina. Vargšiukas, nuleidęs akis, pasitraukia į šalį. 

Stebina, kad Turkijoje paaugliai neprašo “bakšišo" — ne- 
elgetauja. Berods Stambule buvau paprašytas išmaldos. Rytinėje 
Turkijoje pamatę prašant išmaldos ar imant arbatpinigius, suau- 
gusieji susiraukia. Kartkartėmis vaikas nori patarnauti ar patar- 
nauja. Prieš duodarnas pinigėlį, išmokau atsiklausti bent akimis 
tėvą ir vyresnį asmenį. 

Stabtelime prie arbatinės Murato slėnyje. Visi nuskuba į 
arbatinę. Vieta spalvinga. Šalia ir atminų krautuvėlė, ir degalinė. 
Keleiviams besiilsint, nuplaunamas autobusas. Gaila, kad langai 
vis dulkini. 

Prieš pasiekdami Erzurumą, pravažiavome dvi eismo nelai- 
mes. Pirmoje du sunkvežimiai buvo susidūrę. Žmonių aukų, 
rodos, nebūta. Antroje nelaimėje sunkvežimis, mirtinai užgavęs 
Žmogų, nuūžė sau Irano sienos link. Rytinė Turkija — kontrastų 
šalis. Čia raiti piemenys ramiai tebegano avių kaimenes, o nav- 
jais vieškeliais, gąsdindami avis, zuja sunkiai pakrauti sunkve- 

žimiai. Irakui su Iranu kariaujant, per Turkiją Rytų Europa ap- 
rūpina Iraną. Tarp Agri ir Erzurumo sutinkame vieškeliu rytų 
linkme riedančias sunkvežimių vilkstines. Daug sunkvežimių su 
Bulgarijos ženklais. 


Sį vakarą Erzurume šilčiau 


Didelis skirtumas nuo vakar. Malonu, nes atšilo. Gatvėse 
daug žmonių. Stabteliu kavinėje nusipirkti turkiškų skanėstų. 
Būriai jaunimo. Vienas vaikinas prašnekina angliškai. Giriasi 
perkąs ledų savo draugams. Žiūriu, kad jo draugai — draugės. 
Sakau, kad turi gerą skonį. Dar priduriu, kad jeigu jis yra toks 
geras studentas, kaip jo skonis pasirenkant draugus, jis toli nu- 
eis. Nė kiek neparaudęs, jis išverčia mano žodžius savo draugėms. 
Kai kurios šiek tick rausteli, bet juokiasi su dėkingu šypsniu. 

Ūmai girdžiu anglišką kreipinį: 

— Marhaba! Enjoying our city? (Labas! Džiaugiatės mūsų 
miestu?) — kalbina mane viešbučio darbuotojas. 

— Turite gražių dalykų Erzurume, — atsakau. 

— Galbūt tau, bet ne mums ... — ištaria. Nežinau, ką jis 
turi galvoje. Galbūt jis kurdas, o gal armėnas. Su “Mas' Allah!" 
(Keliauk su Alla!) nuskuba. 

Malonių akių ir veido berniukas prašnekina įprastu “What's 
your name?" (Kuo tu vardu), paduoda man ranką ir klausia, 
ar negalėtų mane palydėti po Erzurumą. Berniukas nori mokytis 
anglų kalbos. 

Grupinis turizmas, tiesa, patogus, bet atskiria turistus nuo 
vietos gyventojų. Ir turistai, ir čionykščiai neturi progos pažinti 
vieni kitų. Dar kita mintis kamuoja. Kaip gali tokia Kūrėjo do- 
vanomis ir istorija gausiai apdovanota šalis pakęsti tą didelį 
skirtumą tarp tų, kurie turi ir valdo, ir tų, kurie neturi ir yra 
valdomi? Juk šiame krašte yra buvę galingų, šimtmečius gyva- 
vusių, nuostabių imperijų! 


321 


Pusryčiams turiu svečią 


Užvakar autobusų stotyje, pirkdamas bilietą kelionei į Agri, 
teiravausi, kaip nukakti į Urf4 — miestą netoli senovės Harano, 
laikinosios Abraomo ir Saros gyvenvietės. Darbuotojas pakvietė 
kitą tarnautoją, vaikiną iš Urfos. Sako, esu Yusuf Urzum, anglų 
kalbos mokytojas, vasaros metu dirbu Erzurumo autobusų sto- 
tyje. Savo paslaugumu jis man padarė gerą įspūdį. Kadangi tuo 
met nebuvo laiko ilgiau apie Haraną pasikalbėti, pakviečiau jį 
vakarienės į viešbutį. Bet Yusufas laiku nepasirodė. Maniau, 
kad jis šiaip sau iš mandagumo buvo pasižadėjęs. Man vienam 
bevakarieniaujant, Yusufas paskambino ir atsiprašė. Todėl at 
naujinau kvietimą pusryčių. 

Įdomūs pusryčiai. Apie Haraną jis mažai težino. Žino, kad 
Haraną lanko archeologai. Kalbame apie Turkijos kaimą ir auk- 
lėjimą. Yusufas pasakoja apie savo vargus kaimo "universitete" — 
pradžios mokykloje — ir žmonių neturtą, analfabetizmą, prieta- 
rus ... bei kaimo žmonių dorumą. Miestu jis nepatenkintas. Po 
mėnesio būsiančios jo vestuvės. Ir jo būsimoji esanti mokytoja. 
Rūpinasi, kaip gyvens ir kaip pragyvens. Vienam, sako, bepigu 
būti idealistu, bet su šeima kitaip. 


Per anksti oro uoste 


Viešbutyje atsibosta. Be to, reikia laiku atsiskaityti. Keliauti 
į miestą jau laiko striuka. Atsiskaitau ir imu taksį į oro uostą. 
Atvykęs randu viską uždaryta ir kareivių saugoma. Taksistas su- 
stoja prie pirmosios užkardos. Kareivis sako, kad toliau važiuoti 
"uždrausta". Taksistas aiškina, kad vežąs turistą. Kareivis ima 
lauko telefono ragelį, bet atsakymo vis nesulaukia. Leidžia toliau 
judėti. Privažiavus prie antrosios užkardos, net trys kareiviai 
pastoja kelią. “Uždrausta!" Išėjęs puskarininkis bara taksistą, 
kam jis drįsta užkardą varginti. Pasižiūri į mane, į pasą ir bilietą. 

Ženklų parodau, kad man tereikia tik kėdės, nes turiu knygą 
ir noriu palaukti, kol bus atidarytas oro uostas. Puskarininkis 
jaunutis ir mandagus. Paliepia kareiviams paimti mano bagažą 
ir nunešti į budėtojo namelį. Čia pora minkštų kėdžių ir stalas. 

Su puskarininkių bandome kalbėtis vokiškai. Vyksta. Susi- 
pažįstame. Jis — Suleyman Uzelli iš Manisos miesto vakarinėje 
Turkijoje, 22 metų. Baigęs karinį mokymą ir puskarininkių mo- 
kyklą, nori būti liktiniu. Tėvas miręs, motina — gyva, turįs vieną 
brolį ir vieną seserį. Sužinojęs apie mano kelionės tikslą Tur- 
kijoje, surašo ilgoką sąrašą įžymybių, matytinų jo gimtajame 
mieste. Padėkoju jam už svetingumą keleiviui. Primenu, kad 
mano gimtoji kalba padeda man pirkti “vyšnė" sunkos ir “ar- 
būz'ų". Na, jeigu užsimanyčiau ir “kilim'ų". 

— Kokia ta kalba? — klausia. 

— Lietuvių ... 

Atėjus pietų metui, užkardos kareiviams atveža šilto maisto. 
Kviečia dalytis savo daviniu. Užsuka ir karininkas. Jau žino apie 
mane. Matyt, jam buvo pranešta. Stažavęsis JAV, kalba angliškai. 
Man pagiria savo kareivių svetingumą. 

Pusiau dvyliktos kareiviai atidaro oro uostą priimti vieninte- 
liam skrydžiui iš Ankaros. Po valandos tas pats lėktuvas skrenda 
į Ankarą. Atsisveikinu su Suleymanu Uzelli ir jo kareiviais, pasi- 
keičiame adresais. Kas žino, gal kartais vėl susitiksime ... Mane 
palydi tik turkams įmanoma šypsena. Turkai yra plačiaveidžiai ... 


Turkai bijo armėnų ir kurdų 


Peržengti Erzurumo oro uosto slenkstį nelengva. Keleivių 
ilga' eilė. Tarpduryję policininkas labai rimtai tikrina keleivio 
asmens liudijimą ir kelionės bilietą. Tada liepia padėti ant stalo 
bagažą. Viską išverčia ir labai kruopščiai peržiūri kiekvieną daik- 
tą ir knygą. Knygas net keletą kartų pavarto. Tada eini per ant- 
ras duris. Čia vyksta asmens peržiūra, — su elektroniniu įrankiu 

ieškoma ant kūno užslėpto ginklo. Dabar patenki į mažą laukia- 
mąją salę. Turbūt trečdalis žmonių joje yra uniformuoti poli- 
cininkai. Pagaliau prie kontoros paduodu bilietą. Darbuotojas, 
išsiplėšęs, kas jam reikalinga, turkiškai paklausia, ar neturiu 
“kargo" įduoti. Arsakau angliškai “Carry on only". Atrodo, kad 
suprato. Prie kontoros stovi du neįprastai aukšti kariški poli- 
cininkai. Spėju, kad jie priklauso ypatingiems apsaugos būriams 
rytinėje Turkijoje, nes vėliau tokios uniformos niekur neteko 
matyti. Nei armėnų, nei kurdų vardu neminima, bet jų baisiai 
bijomasi. 

Po penkiolikos minučių nuaidi garsintuvas. Kadangi kelei- 
viai skubiai rikiuojasi prie durų, vedančių į skrydžio kelią, su- 
prantu, kad ir man reikia skubėti. Durys — plačios, su dviem 
pertvarom naujam bagažo patikrinimui. Tikrina pirmuosius tik- 
rintojus! 

Vėl kitoje saliukėje. Tik čia tikros durys į lėktuvą. Moteris 
žiūri policininkė. Saliukės laikrodis teberodo 11.35 valandą ry- 
to, nors manasis jau rodo 1.30 po pietų. Keleiviai tylūs, lyg už- 
guiti. Esu vienui vienas svetimtautis. 

Pagaliau Tiurk Hava Yollari avialinijos tarnautojas atidaro 
duris. Vyrai bėga lėktuvo link. Mat vietos lėktuve iš anksto nėra 
nurodomos. Moterys, ypač su mažyliais, ramiai žingsniuoja. Ir 
vėl bėda! Avialinijos darbuotojai pristabdo ir vyrus, reikalauda- 
mi pirštu parodyti lagaminą, kuris priklauso jam ar jo šeimai. 
Lagaminai išrikiuoti palei lėktuvą. Man lengviau, nes viską su 
savimi nešuosi. Todėl žingšniuoju lyg paša pirmasis į lėktuvą. 

Skrendant per svetimą kraštą, įdomu sėdėti prie lango ir 
stebėti, kas dedasi žemai. Lėktuvas sprausminis, bet senoviškas. 
Kai kur ant langų matau “1969" metų datą. Turiu du lagaminė- 
lius: vieną ant pečių su fotoaparatūra, o kitą rankinį su kelionės 
reikmenimis ir knygomis. Senoviški lėktuvai sėdynei prie lango 
neturi pakankamai vietos abiem padėti. Noriu nenoriu turiu 
sėstis antroje nuo lango sėdynėje. 

Laimė šypsosi. Lėktuvas, tiesa, nedidelis, bet keleivių dar 
mažiau. Turiu dvi sėdynes! Atrodo, kad šie turkai nenori sėstis 
šalia svetimtaučio. Tai man išėjo į naudą. Lėktuvui pakilus, spėjau 
bent akį užmesti į Biujiuk Agri Dagi — Didysis Ararato kalnas. 

Skrydis malonus. Anatolijos gamtovaizdis spalvingas. Patar- 
nautojos pavaišina sausainiais ir bevarde sunka. Po poros valan- 
dų leidžiamės Ankaroje. 


Vokietijoje gimęs ir augęs turkiukas 


Skrydžio metu manimi susidomėjo vienas paauglys, saky- 
čiau, dvylikametis berniukas. Mat aš bandžiau fotografuoti iš 
lėktuvo Ararato kalną. Atslinkęs prie manęs, puikia vokiečių 
kalba kreipiasi: 

— Darf ich sehen, was Sie sehen? (Ar galėčiau pamatyti 
tai, ką jūs matote?) 

Nustembu. Klausiu, kur jis išmoko taip puikiai vokiškai. Sa- 
ko, grįžtu pas mamą į Miuncheną. Ten gimiau ir augau. Mama 
buvo pasiuntusi mane vieneriems metams į savo tėviškę — Er- 
zurumą — turkų kalbos mokytis. Berniukas užsibuvo su manimi 
per visą skrydį. Užleidau jam vietą prie lango. Turkija — jo 
tėvynė! Smagu matyti jaunuolį, norintį žiūrėti į savo tėvų gimto- 
jo krašto veidui Kūrėjo duotas ir žmonių padarytas raukšles. 

Klausiu berniuko, ar jis turi draugų Miunchene. 

— Viele! (Daug!) — nedvejodamas šūkteli. 

ANTRAKART ANKAROJE 


Ankara — šiuolaikinės Turkijos sostinė. Tarp oro uosto ir . 
miesto centro kursuoja autobusas. Jis greitai prisipildo keleivių, 
Vietos randu tik pačiame gale, šalia prie lango sėdinčio saulėje 
įdegusio trumpai kirptais plaukais jaunuolio. faučiu, kad mano 
pakeleivis mane šnekina. Iš pradžių žvilgsniu, o vėliau sklandžia 
prancūzų kalba. Pasirodo, jis kareiviukas iš Karso (Kars) kariuo- 
menės stovyklos prie Erzurumo ir važiuoja trejetui savaičių atos- 
togų. Tarnauti kariuomenėje esą privalu kiekvienam vyriškiui 
20 mėnesių. Iš užuominų suprantu, kad jis moka rusų kalbą ir 
iki šiol dirbo savo krašto pasienyje, sekdamas Sovietų Sąjungos 
ryšių pokalbius. Paaiškėjus, kad aš lietuvis iš JAV, jis pasisako, 
kad po atostogų į Karsą nebegrįšiąs, nes turįs keliauti į Arizonos 
valstiją karinės tarnybos kursams. 

Ankaroje jau antrąsyk. Avialinijos kontoroje pasirenku Hitt 
Otel — Hetitų viešbutį. Mane patraukė viešbučio vardas. Be 
to, arti senamiesčio. Viešbutis paprastas, perdėm turkiškas ir 
pigus. Turiu progą maišytis su vietiniais žmonėmis. Turkai labai 
paslaugūs turistams. Atrodo, kad tai turkams labai svarbu. | 

Hetitų viešbutis yra prie Anatolijos civilizacijų muziejaus, 
kuris mane domina. Viešbučio aplinka spalvinga garsais. Girdžiu 


vaikų šūkavimą gatvėje, ilgesingus turkiškos muzikos garsus ir 
asilo dejavimą ... 


Ankara — senas miestas 


Neperdedant galima teigti, kad Ankara yra Atatiurko (1881- 
1925) kūrinys. 1925 m. šis miestas turėjo tik 75 tūkstančius gy- 
ventojų, o nūdien daugiau negu tris milijonus. Betgi, nepaisant 

šiuolaikinės miesto aplinkos, Ankara turi ketverto tūkstantme- 
čių istoriją. Legendos priskiria miesto įkūrimą įmantriosioms 
amazonėms, bet archeologai tvirtina, kad miesto kilmė sietina 
su frygais ir jis atsirado Trojos karo metu, nors vėlesnių kasinė- 
jimų užtikta ir hetitų pėdsakų. Lidai, persai, graikai ir keltai 
čia jautėsi kaip namie. Romėnai Ankarą vadino Ankyra, — ji 
buvo jų Galatijos provincijos sostinė. Pokristiniais šimtmečiais 
Ankarą valdė ir bizantai, ir arabai, ir kryžiuočiai, ir seldžiukai, 
ir otomanai, ir mongolai. 

XV a. pradžioje otomanai turkai buvo užėmę kone visą Ma- 
žąją Aziją ir didžiumą Balkanų Europoje. Sultonui Beyazitui ruo- 
šiantis apgulti Konstantinopolį, iš Rytų atkilo Tamerlanas. Šis 
nuožmus galiūnas, Čingischano palikuonis, jojo risčia per istoriją 
lyg Apokalipsės raitelis, nors buvo pramintas Tamerlanu — Ti- 
mūru Luošuoju. Būdamas luošas ir vienarankis, Tamerlanas žu- 
dynėmis skynėsi kelią kaip mongolų chanas. 1370 m. su savo 
kariauna jis išjojo iš Mongolijos lygumų užkariauti viso pasaulio. 
Savo žygiais nuniokojo Azijos šalis į rytus nuo Kaspijos jūros, 
įsiveržė į Persiją, leidosi į karo žygį Baltijos link — prieš Lietu- 
vą ... Pasukęs pietų link, užpuolė Indiją, išvijo iš Sirijos egip- 
tiečius ir sunaikino Bagdadą. Ir nūdien Bagdade arabai rodo 
kruvinas mečečių sienas ... Šis nuožmus užkariautojas grasino 
Mažajai Azijai. Sultonas Beyazitas buvo priverstas ruoštis gintis 
nuo mongolų. Jis buvo žymus karvedys. Otomanai jį vadino Žai- 
bu. Nenuostabu, nes Beyazitas buvo atplėšęs iš Europos krikš- 
čionių valdovų Bulgariją, Makedoniją ir Tesaliją, o 1396 m. 
Nikopolio mūšyje prie Dunojaus sunaikinęs kryžiuočių pajėgas. 
Pajutęs nenugalimojo  Luošojo pavojų, Žaibas nutraukė 
Konstantinopolio apgulą ir leidosi į žygį su didžiule kariuomene 
prieš mongolus, kurie šuoliavo prieš jį su ne mažesnėmis pajė- 
gomis. Mūšis įvyko prie Ankyros. Sultonas pralaimėjo, pateko 
į nelaisvę ir po keleto mėnesių mirė. Islamo poetai daug rašė 
apie nugalėtą, palaužtą sultoną. 

Beyazito mirtį lydėjo keistas istorijos vingis. Sultonui mirus, 
Tamerlanui durys į Europą — Vakarus — tapo atviros. Bet, Eu- 
ropai drebant iš siaubo, Tamerlanas pasuko savo kariauną į 
Mongolijos lygumas. Nors nugalėti, bet turkai tik neilgai jautėsi 
bejėgiai. Po pusšimčio metų — 1453 — Mehmetas II užėmė 
Konstantinopolį, ir net keturis šimtmečius otomanų imperija 
buvo pasaulinė galybė. 


Kemal Atatiurko dvasia Ankaroje 


Visoje Turkijoje vaidenasi Kemal Atatiurko artumas, bet 
Ankaroje — mieste, kurį jis padarė savą — tai labiausiai jaučia- 
ma. Mat jis pasirinko tolimąją Ankarą savo sukurtos respublikos 
sostine, nepaisydamas vandens stokos, pelkių, sunkumą palai- 
kyti ryšį ir mažo gyventojų skaičiaus, nes nepasitikėjo Stambulo 
sultonais. Kemal Atatiurkas turėjo tikslą nutraukti saitus su pra- 
žūtinga pracitimi. Būdamas kariškis politikas, jis aiškiai matė, 
kad Stambulas nesaugi sostinė, o Ankarą saugojo pats jos atoku- 
mas. Atsakydami į Kemal Atatiurko mestą šūkį, tūkstančiai bena- 
mių ir bedarbių turkų traukė į Ankarą, dažniausiai pėsčiomis, 
kad jam padėtų statyti naują sostinę. Šie taikūs žmonės ėmėsi 
darbo, tiesė gatves, statė namus ir ne sykį, praturtėję iš uždarbio, 
juose apsigyveno. Taip Kemal Atatiurkas perkėlė traukos centrą 
nuo Stambulo į Ankarą. 

Dėkinga tauta pastatė Kemal Atatiurko garbei daug pamink- 
linių statulų ir pavadino jo vardu nesuskaitomą daugybę gatvių. 
Tai ypač ryšku Ankaroje, kur gatvėms duoti vardai pagarbiai kal- 
ba apie “Kemalą" (Tobuląjį), “Atatiurką" (Turkų tėvą) ir “Ga 
zi" (Vadą). 

Atatiurko mauzoliejus yra žymus šiuolaikinis paminklas, 
įspūdingai vienijantis senosios Anatolijos ir šiuolaikinės ar- 
chitektūros motyvus. Jis stovi ant kalvos. Į jį reikia lipti marmuru 
grįstu Liūtų taku. Šonuose paviljonai su būdingais reljefais. P2- 

čiame tako gale kolonų apsupta aikštė. jos centre tvirtai stovi 
aukštas stiebas su smagiai plevėsuojančia turkiška vėliava. Prie 
įėjimo iškalti žodžiai: “Be jokios abejonės valdžia priklauso tau- 
tai". Jūreiviai balta apranga ir kareiviai pilkai žalsva uniforma 
eina garbės sargybą. Paradiniai laiptai veda į auksine spalva da- 
žytą mauzoliejų — plačią erdvią salę su septynetu aukštų langų, 
išpuoštą auksinėmis mozaikomis ir marmuru. Salės viduryje — 
įspūdingas vienišas marmurinis sarkofagas. Tai tik simbolinis 
kapas. Kemal Atatiurko kūnas ilsisi požemyje po mauzoliejaus 
grindimis. 


Pėsčiomis susipažįstu su senamiesčiu 


Erzurume buvo tik pavasario pradžia, Ankaroje jau vidurva- 
saris. Vakar popiet, išlipęs iš lėktuvo, pajutau, kad čia karšta. 
Pirmąją dieną skiriu senamiesčiui lankyti. Nuo ko pradėti? Nuo 
muziejaus! 

Pirmą kartą svečiuojantis Ankaroje, mane sudomino Anato- 
lijos civilizacijų muziejus. Tuomet neturėjau pakankamai laiko 
stabtelti prie išlikusių Mažosios Azijos tautų kultūros liudinin- 
kų — įžymybių. Ankara frygų kalba reiškia “siaurą tarpeklį". Iš 
tikrųjų Ankara plečiasi siaurame tarpeklyje. Ant šlaito, apleistos 
tvirtovės paūksmėje, lyg dailios degtukų dėžutės tupi seni medi- 
niai namai. Smagu kulniuoti palei tvirtovės mūrus muziejaus link. 

Muziejaus pastatas dengtame otomanų laikotarpio turguje 
(bazare) — XV a. prekyvietėje. Pastatas skoningai atnaujintas, 
visų kultūrų, klestėjusių Mažojoje Azijoje — Anatolijoje, šedev- 
rai vykusiai išdėstyti, su angliškais paaiškinimais apie neolito ir 
bronzos amžių — hetitų, Asirijos, Frygijos, Urartų, helenizmo 
ir Romos laikotarpių — radiniai. Iš tikrųjų šiame muziejuje p2- 
junti, kad žmogus — judanti kryžkelė. Atrodo, kad archeologai, 
rausdamiesi po Anatolijos piliakalnius, atkasa vis naujų radinių, 
nes pirmąkart lankant muziejų jų buvo mažiau. Vien Bogazka- 

lėje — hetitų sostinėje — buvo užtikta apie 30 tūkstančių dan- 
tiraščiu rašytų plokščių iš atkastų Asirijos prekybinių kolonijų 
ir gausūs Urartų hieroglifai. 

Iš ryto lankytojų maža. Galiu apžiūrinėti radinius neskubė- 
damas. Viskas įdomu. Bet nustelbia vienintelis pasaulinio masto 
hetitų meno ir amatų šedevrų rinkinys iš antrojo prieškristinio 
tūkstantmečio. Stebiuosi menų mažai pažįstamos hetitų — indo- 
europiečių — tautos, kurios imperija pasitraukė iš istorijos Tro- 
jos karui baigiantis. Šiuolaikinis domesys archeologijai padeda 
susipažinti sų tautomis ir žmonėmis — istorijos kūrėjais. Ste- 
bina, kad tai vyko ir šalia tautos, tikėjusios Dievą Kūrėją, leidusį 
nebūti laiko auka ir kvietusį kurti istoriją. 

Muziejuje ne visi radiniai patraukia. Mane domina Mažosios 
Azijos tautų religinė nuojauta — stabai, nes religija yra kultūros 
širdis. Kai kultūra — viešoji “visuomenės aikštė" — supasaulėja, 
ji išsigimsta ir miršta. Stabteliu prie bronzinės jaučio statulėlės 
(2400 m. prieš Kristų), prie Kapadokijos kalkakmenio stabo su 
dviem galvomis (III tūkstantmečio prieš Kristų), prie Motinos 
deivės iš neolito — naujojo akmens amžiaus. | 

Sakoma, kad apetitas ateina bevalgant. Ir man taip atsitiko 
muziejumi besigėrint. Supratau, kad, norint susipažinti su Anz- 
tolijos kultūrų piliakalniu — judančia tautų kryžkele, neužtenka 
domėtis stabais, bet reikia pažinti pačias tautas. Atsigaivinęs tur- 
kiška kava muziejaus bare, pradedu iš naujo apžiūrinėti muziejų. 


Anatolijos civilizacijų priešistorė 


Grįžtu prie paleolito — senojo akmens amžiaus radinių. 
Vitrinoje akmeniniai įrankiai ir žmonių palaikai, ypač kaukolės, 
iš įvairių vietovių. Negaišuodamas einu prie neolito amžiaus — 
VIII-V tūkstantmečių prieš Kristų — vitrinų. Net penkiose vitri- 
nose su atstatyta Čatal Hiujuk'o šventovė su piešiniais ir barel 
jefais. Vyrauja Motinos deivės apvaisinimo kulto radiniai. Keletas 

šios deivės statulėlių yra iš degto molio ir nudažytos arba iškaltos 
iš marmuro, kalkakmenio ar alebastro. Daugumas jų pabrėžia 
moters derlingumo ar apvaisinimo požiūrį. Viena tokia apkūni 
deivė sėdi soste. Vienas piešinys vaizduoja jaučių medžioklę. 

Atrodo, kad Čatal Hiujuk'o gyventojai, — spėjama, kad jų 
buvo apie šešis tūkstančius, — skirdavo daug laiko mirties ir 
gyvybės paslaptims spėlioti. Vienoje VII tūkstantmečio prieš 
Kristų vidurio šventovėje įdomu stebėti ant vienos sienos 
piešinius ir bareljefus, susijusius su gimimu, o ant kitos — su 
mirtimi ir laidojimu. Kitame piešinyje gyvybė siejama su krū- 
timis, o mirtis — su vanagų snapais ir šernų nasrais. Mat vieni 
ir kiti maitinasi dvėsena. 

Nūdien archeologai ir antropologai įžiūri kur kas didesnį, 
anksčiau nepastebėtą ankstyvosios civilizacijos raidos tarpsnį. 
Per dešimtmečius žinovai buvo įsitikinę, kad maždaug apie 
3500 ar 4000 m. prieš Kristų kuriantis Artimuosiuose Rytuose 
"pirmiesiems miestams, ten žmonės gyveno kaip žemdirbiai 
kaimuose, nuo 10000-ųjų metų visai nekeisdami savo sėslaus 
gyvenimo būdo. Šie ankstyvieji žemdirbiai buvo laikomi tai- 
kingais kaimiečiais, laimingais ir savimi patenkintais savo saulė- 
tame žardyje, nesidominčiais tolimesne aplinka. Bet nūdien žŽi- 
novai daro išvadą, kad sudėtingas ir įmantrus ekonominis ir vi- 
suomeninis gyvenimas išsivystė tarp 9000 ir 7000 m. prieš Kristų. 
Visuomenė, kuri vystėsi tuo laikotarpiu, tiesa, dar nebuvo mies- 
tietiška, bet buvo sąlygojama ilgo ir nuolatinio perėjimo — iki 
šiol neatpažinto — iš ankstesnės paprastesnės sandaros į mies- 
tietišką. Ryškėjantis naujasis vėlyvojo neolito amžiaus žmonijos 
veidas rodo žmoniją buvus judrią, turėjusią prekybos tinklą, 
apimantį visą tuomet žinomą pasaulį, pažengusią toli nuo prasi- 
maitinimo žemdirbystės, tapusią išradinga keramikos, maisto 
produktų, kailių apdirbimo bei kitų gėrybių gamintoja ir mo- 
kančią naudoti metalus. Žmonės nebuvo vien paprasti — lygūs 
vieni su kitais — kaimų gyventojai, bet rikiavosi į visuomeninius 

sluoksnius, buvo vieni kitų varžovai, kūrė miestus su jiems paval- 
džiais kaimais, statė įtvirtintus miestus ir galbūt kariavo vieni 
su kitais. Pilkais žmonėmis savęs jie nelaikė! Anaiptol, spalvingai 
dažėsi ir nešiojo karolius bei apyrankes! 

Naujai pažintą žmoniją, — kupiną užsiėmimų įvairovės, su 
prekybos tinklu, visuomeniniais sluoksniais, užsiėmusią metalų 
gamyba ir mėgstančią puoštis, — stebiu muziejuje. Archeologija 
yra mokslas, kuriam labai padeda vaizduotė! Čatal Hiujuk'as — 
kaimas, tapęs miestų — yra pietinėje Turkijoje prie Konijos 
miesto. Čatal Hiujuk'ą "išsaugojo" dažni gaisrai ir daiktų su- 
anglėjimas. Audeklai, papuošalų lentynos, vulkaninio stiklo veid- 
rodžiai, mediniai indai, pagalėliai moterų vokams dažyti — visa 
prieš akis. Čatal Hiujiuk'ą galima vadinti anuometinio laiko: 
tarpio Mažosios Azijos Pompėja. Sienų piešiniai stebina. Galvos 
gobtuvai įmantrūs. Apdaro maža. Vyras su mohikanų šukuose- 
na, pasipuošęs karoliais, diržu, apyranke, gėdos uždanga. Šiaip 
nuogas. Kiti vyrai tik su juosmens aprišalais. Moterys kelnėtos 
ir dengta burna, kai kur nuogomis krūtimis ir trumpu sijonu, 
į kuodą susuktais plaukais. 


Istoriją liudijantis raštas 


Istorija, kurią liudija raštas, Artimųjų Rytų pasaulyje gavo 
pradžią apie 3200 m. prieš Kristų, skatinama technologinių po- 
reikių. Muziejuje itin gausu radinių su hetitų ir asirų imperijų 
raštu. Radinį su įrašu archeologai labai brangina, nes jis padeda 
daiktą susieti su asmeniu, vieta, įvykiu. Hetitų tarptautinių su- 
tarčių modelį įkvėptieji Išėjimo knygos autoriai panaudojo Si- 
najaus Sandorai išreikšti (žr. Iš 20,1-17; Įst 5,6-21). 

Hetitų ir asirų, frygų ir Urartų karalystės skyriai muziejuje 
turtingi. Didelį įspūdį daro hetitų skulptūros salė. Skulptūra — 
juodo bazalto bareljefai. Įspūdingas bareljefas iš Bogazkalės, 
vaizduojantis hetitų dievą Tešubą, patrauklūs reljefai iš Karke- 

mišo, — vienas jų vaizduoja Gilgamešo epo didvyrį Gilgamešą. 
Kibelės, frygų Motinos deivės, net trys statulėlės sėdi soste. 


Muziejus prisipildo turistų 


Nūdien vienas dalykas trukdo muziejų lankytojams: garsūs 
keleto gidų aiškinimai tuo pačių metu. Girdžiu prancūzų kalbą. 
Pusė bėdos. Kartais įdomu vėl į kokį nors daiktą pasižiūrėti, 
klausantis gido aiškinimo. Ūmai pasigirsta visai nepažįstama 
kalba. Kol kas ano gido grupė kitame kambaryje. Bet jie muziejų 
greitai perbėga. Pro tarpdurį ima veržtis didelė japonų grupė. 
Jie atidūs. Viską filmuoja ar fotografuoja. 

Muziejaus kiemelis yra paslaugi užuovėja. Dar vėsu. Be to, 
daug medžių. O medžiai Ankaroje padeda pasislėpti nuo saulės. 
Bandau šį tą užsirašyti. 

Muziejaus aplinka — aukštas šlaitas — puiki vieta pasižval- 
gyti po visą Ankaros “tarpeklį" — senamiestį ir kitą šlaitą. Gražių 
vaizdų ieškodami, atskuba ir japonai. Viena japonė panoro nusi- 
fotografuoti su manimi. Ji iš Kyoto. Džiaugiasi, kad Azija tokia 
plati, klausinėja, iš kur aš. 

— Iš Lietuvos ... 

— 2 

— Iš Europos, — paaiškinuų. Tada ji supranta ir dėkingai 
palenkia galvą. Turistų pasaulis didelis ir mažas! 


Saugomi senovės likučiai 


Dviguba siena supa senamiestį ir pilį Ak Kale — Baltąją 
tvirtovę. Tvirtovės sienoje galima skaityti Ankaros istoriją, nes 
kiekvienas užkariautojas miesto sienas tvirtino, panaudodamas 
sugriautų pastatų dalis. Užtat sienų mūre kyšo bareljefai, statulų 
gabalai, kolonų likučiai ir architektūrinės įžymybės. 

Ieškau Ulus Meydani — Tautos aikštės, nes iš ten žinau 

kelią į archeologinius senamiesčio likučius. Užsuku pasižiūrėti 
romėnų sporto salės aslos, atstatytų kolonų ir šalia jų padėtų 
kapitelių. Ji stačiakampė, su plačiomis kolonadomis šonuose, 
Prie vakarinio šono, rodos, būta ir plaukimo baseino. Šalia 
sporto salės — romėnų pirtis. Pirtis įdomesnė už sporto salę. 
Dar galima matyti pirties rūsius ir neaukštas plytų kolonas, ant 
kurių rėmėsi kambarių grindys. Pirtis, pastatyta III a. po Kris 
taus, apėmė bent dešimt didžiulių kambarių, kur buvo galima 
išprakaituoti, apsiplauti, atvėsti ir pabendrauti. Romėnų pirtis 
buvo ir vieta susitikti. Romėnai mokėjo gyventi! 

Romėnų pirtis buvo atrasta atsitiktinai tik 1926 m., ruo 
šiantis statyti pastatą Gynybos ministerijai. Atradus seną pirtį, 
vieta atiteko archeologams. Ir nūdien kasinėjama. Turkų archeo- 
logai radinius apsaugo nuo saulės ir lietaus, apdengdami seną- 
sias pirties aslas, sutvirtindami pamatus bei sienas naujomis ply- 
tomis. Ateitis parodys, kiek tai padės atkastoms vietovėms išlikti. 
Archeologija atkasa ir sunaikina! Žinoma, muziejai apsaugos 
rastas įžymybes ateičiai. 


Cezario Augusto žygdarbiai 


Ankaros senamiesčio gatvelės platesnės negu Jeruzalėje, 
bet ir jos raizgios. Rodos, žinau kelią, o vis dėlto nerandu, ko 
ieškau. Stabteliu krautuvėje pasiteirauti. Klausiu, kur Augusto 
šventykla. “Augusto šventykla", — pakartoja paslaugus pardavė- 
jas ir trauko pečius. Rodau jam žemėlapį. “A, tai Hači Bayram 
mečetė, — paaiškina. — Paeik iki gatvės kampo, suk į dešinę 
ir ją rasi. Ji netoli". 

Iš tikrųjų Hači Bayram mečetė glaudžiasi prie Augusto ir 
Romos šventyklos kairėje. Iš šventyklos tėra išlikusios tik aukštos 
prieangio sienos su Res gestae divi Augusti —- dieviškojo Augus- 
to žygdarbių įrašais graikų ir lotynų kalbomis. Augusto šventykla 
turi ilgą istoriją. Pastatyta II prieškristiniame amžiuje Kibelės, 

Mažosios Azijos gamtos deivės, garbei, vėliau buvo skirta deivės 
Artemidės garbinimui. Romos senatui išleidus įstatymą, kuriuo 
buvo sudievinti imperatoriai, Ankaros galatai, norėdami pareikš- 
ti dėkingumą už švelnų Romos viešpatavimą, paskyrė šią šven- 
tyklą sudievintam Augustui. Ilgainiui šventykla tapo krikščionių 
maldos namais. Nūdien tėra tik prieangio sienos, aplipusiais 
lizdais daugybės balandžių, piktai burkuojančių ir ginančių savo 
kampelį. Bet šventyklos griuvėsiai liudija labai vertingą istoriją. 

Augustas, Cezario įpėdinis, paliko aiškų ir glaustą testamen- 
tą. Reikliais žodžiais jis apibendrino savo viešpatavimo žygdar- 
bius. Ir politiškai, ir istoriškai šie įrašai yra neįkainojami. Impe- 
ratoriaus amžininkai apraudojo Augusto mirtį ir, brangindami 
jo atminimą, iškalė jo testamentą — žygdarbius — marmuro 
luituose. | 

Besidomint įrašais, mane prašnekina anglų pora. Ir jiedu lan- 
ko Ankaros senamiestį pėsčiomis. Kartu apgailestaujame dėl šio 
neįkainojamo istorijos paminklo nūdienės būklės. Balandžiai ne 
tik kovoja už savo lizdą, bet ir teršia sienas bei prieangio aplinką. 


Juliano Atskalūno kolona su gandrų lizdu 


Julianas Atskalūnas — Konstantino Didžiojo sūnėnas, Kon- 
stancijaus II įpėdinis — buvo Romos imperatorius (8361-3638). 
Atrodo, kad jo būta įdomaus žmogaus. Nors buvo išauklėtas 
krikščioniška dvasia su neoplatoniškos filosofijos priemaišomis, 
jis Ilgainiui atsisakė krikščionybės. Tapęs imperatoriumi, Ju- 
lianas mėgino nesėkmingai atgaivinti pagonių religiją ir papro- 
čius. Užtat jis ir vadinamas “Atskalūnu". Nors jo pastangos buvo 
nesėkmingos, bet sukėlė didelį sąmyšį, nes tuo metu krikščiony- 
bė galynėjosi su arianizmu — Jėzaus dieviškumo aptarimu. Ju- 
lianas žuvo mūšyje žygio prieš Persiją metu. Pasak legendos, jis 
mirė šaukdamas: “Galilėjieti, tu nugalėjai!" 

Juliano Atskalūno kolona stovi mažame sodelyje prie Hiu- 

kumet'o aikštės. Ji — 15 m aukščio, sudėta iš 15 gabalų su iš- 
ėmomis ir su grakščių korintišku kapiteliu. Virš kapitelio — 
gandrų lizdas. Stebiuosi gandrais. Tai ne Žemaitijos gandras. 
Ankaros gandrai — tikri miestelėnai. Galima juos užjausti, nes 
Ankara kenčia nuo oro taršos. Be to, kur jie gali rasti tokių 
apkūnių varlių Anatolijos aukštumose?! Šie gandrai, rodos, 


ux 


nebeskrenda šeimos auginti į šiaurę ... O gal ir jie yra “išguiti 
iš savo vietos paukšteliai"! 

Kolonoje nėra jokio įrašo. Spėjama, kad ji buvo pastatyta 
imperatoriui pagerbti per jo apsilankymą Ankaroje 362 m. Iš 
mažumės su nuostaba žiūrėjus į namų sodybos gandrus, nesi- 
nori nueiti nuo kolonos su gandru ir gandriukais. Besižvalgant 
grįžta antroji gandrų poros pusė. Vienas kalena, o kitas mažylius . 


maitina ... 


Apaštalas Paulius Galatijoje 


Apaštalų darbai aprašo antrąją Tautų Apaštalo kelionę (50- 
52 m. po Kristaus). Silo — Silvano — lydimas, Paulius leidosi 
iš Antiochijos prie Oronto į kelionę per Siriją ir Kilikiją, pietinės 
Galatijos miestų — Derbės ir Listros — link. Listroje Paulius * 


pasikviečia misijos palydovu Timotiejų (žr. Apd 16,1-3). Beje, | 
kadangi Timotiejaus motina buvo žydė, tik tėvas graikas, jis bu- 
vo laikomas žydu. Užtat Apaštalas sutinka, kad Timotiejus būtų 
apipjaustytas. “Keliaudami per miestus, jie liepdavo tikintie- 
siems laikytis Jeruzalės apaštalų bei vyresniųjų priimtų nutari- 
mų. Taip bendrijos vis stiprėjo tikėjimu ir kasdien augo skaičiu- 
mi. Jie perėjo Frygiją ir Galatijos šalį ... " (Apd 16,46). “Galatijos 
šalis" — šiaurinė Galatijos provincijos dalis: Pesino, Ankaros, 
Tavijumo miestai. 

Pasak legendų, Ankarą aplankė ir Apaštalas Petras, o Apaš- 
talas Paulius čią pastatė maldos namus. Bet Apaštalų pėdsakų 
Ankaroje nėra. 

lenybės ve tai į Seralį, statyti sultono Mehmeto II 1478 m. 
ise Seralio vietoje stovėjo šventieji Konstantino Didžiojo rūmai 


bulo sul'onų Seralis: bibliotekos rūmai 


Ž 


„Rumeli Hisari“, Mehmeto II statyta europinė tvirtovė, siauriausioje Bosforo vi 
je. Dvidešimt patrankų tebestebi Bosforą. Nūdien tvirtovė - muziejus. 
Smagu pasižvalgyti po du žemynus: Aziją ir Europą 


| 
Uin Žako siu 


Tarsas. Kleopatros vartai, nors ir sukniužę, liudija lemtingą Marko Antonijaus 
susitikimą su Kleopatra. Kadaise Tarsas buvo Viduržemio jūros uostas, 
nes Kydno upė tiko laivybai 


as Pergamo akropolio vaizdas. „Pergamo bendrijos angelui rašyk: „Tai sako 
is turi dviašmenį kalaviją. Aš žinau, kur gyveni: ten, kur šėtono sostas“ “ 
:2, 12-13) 


0 Asklepėjus ligonius gydė ir teatru. Gydymas apėmė įtaigą, sapnų aiškinimą, 
2 Vaidinimus ir sportą 


spar. “ - 
mo Ž 


Senasis Efezas. Šv. Jono bazilikos griuvėsiai. Statyta imperatoriaus Justiniano ir 


žmonos Teodoros VI kristiniame amžiuje 


Šv. Jono bazilikos griuvėsių dešinės navos asloje - vieta su šv. Jono kapu. KUNS 


„Jonas“? Apaštalas, evangelistas, teologas... 


2Ya Kapulu - Marijos namelis ant Lakštingalos - Biulbiul - kalno prie Efezo 


Didimai. Suakmenėjusi Medūza. „Kadaise Medūza buvo gražuolė, bet ji įžeid 
Atėnę. Keršydama Atėnė pavertė jos plaukus gyvatėmis ir jos veidą padarė šly 


kad kas tik į jį pažvelgdavo, pavirsdavo akmeniu“ 


Pergė. Agoros pastato detalė. Marmuras liudija architektų ir 
skulptorių meną bei įgūdžius 


Ikonijus - 
Konija. Sufių 
šeicho Mevlanos 
Šokančiųjų 
dervišų 
vienuolynas 


Kalė - "arpeklio tvirtovė Mažojoje Azijoje. Hetitų sostinė Hatūšaš „kenčia“ 
Teheologi;. Antrajame tūkstantmetyje prieš Kristų hetitai buvo sukūrę imperiją 


AK 


2 - 


Hamadanas. Dantiraščio įrašas granite, kalno šlaite, „Iždo parke“ 


“Ar graži Turkija?" 


Keliavimas autobusu Turkijoje — keliavimas lėktuvu JAV. 
Begalė autobusų linijų, autobusų stotys nuolat kimšte prikimštos 
keleivių. Pigu. Keliauti lėktuvu vietiniams dar per brangu. Įdomu, 
kad autobusų linijų tinklą tvarko ne valdžia, bet žmonių ka- 
pitalas. Ruošiuosi rytdienos kelionei į Bogazkalę — senovės hetitų 
sostinę. Į tą pusę kursuoja net trys autobusai. Mat Bogazkalė yra 
pakeliui į Samsuną ir Sivas. Bilietą galima — ir patartina — iš 
anksto pirkti. Perkant bilietą, nurodo ir vietą autobuse. 

Autobusų stotyje pasijunti esąs prekė. Vos atėjus “tarpinin- 
kai" teiraujasi, kur nori keliauti. 

— Į Bogazkalę. 

— Geriausia Samsuno kryptimi. 

Ima mandagiai už parankės ir kviečia eiti jam puikiai žino- 
mos kontoros link. 

— Ar graži Turkija? — užkalbina kontoros darbuotojas. 
JAV, būdavo, mūsų naujų ateivių klausia: “Kaip patinka Ame- 
rika?" Tas klausimas buvo tapęs daugeliui įkyrus. Klausimą “Ar 
graži Turkija?" tenka dažnai išgirsti. Kol kas jis dar nenusibodo. 
Galbūt dėl to, kad Turkijos gamtovaizdis tikrai patrauklus akims, 
0 istorija domina. 


Istorija prasideda Rojuje 


Atatiurk Bulvari (Tautos tėvo bulvaras) yra pagrindinė An- 
„karos — Tarpeklio — gatvė. Ji plati, medžiais apsodinta. Užsuku 
| pašto įstaigą, nes domina turkų pašto ženklai. Norisi padėti 
bičiuliams filatelistams. Ir čia žvali darbuotoja užklausia: “Ar 
graži Turkija?" Prie filatelijos langelio mažai klientų. Leidžiamės 

į pokalbį. Pasigiriu, kad buvau Erzurume ir prie Agri Dagi — 
Ararato kalno. Šypsodamasi ji ima kalbėti apie Rojų, kuris, — 
sako, — anot krikščionių Knygos, buvęs Mesopotamijoje — (Ša- 

lyje) tarp dviejų Upių. Samprotauja: 

— Tik pagalvokite. Ar negalime manyti, kad Rojus buvo 
šiaurinėje Turkijoje, kur lygiagrečiai teka Tigris ir Eufratas, bū- 
dami bent per šimtą kilometrų vienas nuo kito. 

— Vasarą, — priduria, — tai būtų idealus Rojus. 

—- O kaip būtų žiemai atėjus? — juokais paklausiu. 

Pašto darbuotoja padeda atrinkti vertingesnius ženkliukus. 
Ji turkė musulmonė. 

— Ar toli nuo čia Genčlik parkas? Ar lengva nueiti pėsčio- 
mis? — teiraujuosi. 

— Išėjęs sukite į kairę ir eikite Atatiurk Bulvari žemyn. 
Lengvai surasite. 


Cenčlik — Jaunimo parko — link 


Jaunimo parkas — didžiulis sodas su plačiomis gatvėmis, 
gausybe pramogų ir ežerėliu. O žmonių žmonių! Nors šiandien 
tik ketvirtadienis! Sėsteliu kavinėje prie ežerėlio išgerti stiklo 
alaus. Turkai nevengia alaus ir nesivaržo alų gerdami, nors ara- 
bai musulmonai juos už tai smerkia. Laikraščiuose turkai įrodi- 
nėja, kad “alus — maistas, sveikas net nėščioms moterims ir 
vaikams". , 

Gera sėdėti po stogu, nes kapsi stambūs lietaus lašai. Nuos- 
tabu! Buvo tokia spalvinga diena. Mėlynas dangus puošėsi 
šelmiškais debesėliais. Staiga jis toks rusvai pilkas. Ankara kenčia 
nuo oro taršos. 

Kavinėje motina su dviem dukromis. Viena jų jau motina — 
rūpinasi kūdikiu, o kita jau galėtų tekėti. Abi dukros valgo, o 
motina tik žiūri. Joms pavalgius, motina apmoka. Ežerėlyje, lie- 
taus nepaisydami, berniukai plaukioja kojomis varomais lai- 
veliais. Vieni berniukai, mergaičių nepamatysi. Nepamatysi nei 
suaugusių — vyresnių brolių ar tėvų. Vyresni broliai tikriausiai 
kariuomenėje. Genčliko parke matyti daug vyrų, dėvinčių kari- 

nę uniformą. [r jie būriuojasi prie alaus. 

Kavinėje net penketas ekranų. Rodomi filmai. Šiandien 
prasideda Ramadanas — musulmonų pasninkas, primena tele- 
vizoriaus pranešėjas. 


Į hetitų senovę 


Pamačius hetitų senovę muziejuje, norisi pamatyti ir jų isto- 
rinius likučius prie Bogazkalės — Tarpeklio forto. Noriu aplan- 
kyti tris svarbias hetitų vietas: sostinę Hatūšašą (Hatūšaš) su jo 
šventyklomis, Yazilikaya daubos bareljefus bei kapus ir Alača 
Hiujuk'ą. Visos trys įdomios ir archeologui, ir istorikui, ir Švento- 
jo Rašto tyrinėtojui. 

Autobusas iš Ankaros išvažiuoja vieškeliu Sivas-Samsun'o 
link. Pakelės rodyklės mini ir Erzurumą, ir Teheraną. Pa- 
tenkame į didžiulių sunkvežimių koloną su “TR" (tranzitas) ženk- 
lais. Gamtovaizdis tuštokas. Prie Kirik Kalės pervažiuojame Ki- 
zilirmako — Halys upės — tiltą. Prisimenu Krezą, Lidijos kara- 
lių, ieškanti atsakymo pas Delfų orakulo Pitiją, kai jo karalystę 
užpuolė Kyras, Persijos karalius. “Jeigu kelsiesi per Halys, sunai- 
kinsi karalystę", — buvo mįslingas Delfų orakulo atsakymas. 
Istorija liudija, kad Krezas kėlėsi per Halys upę Kyro užpulti ir 
sunaikino savo, o ne Persijos karalystę. 

Išlipu Sungurlu mieste. Atkeliauta 181 km. Liko dar 29 km 
iki Bogazkalės ir Alača Hiujuk'o. Turiu bent šešias valandas. 
Šutariu su taksiu ir po pusvalandžio lipu šlaitu į Hatūšašą — 
hetitų sostinę. 


Ant Hatūšašo pilies kalno 
Jau III tūkstantmetyje prieš Kristų — prieš penketą tūks- 
tantmečių! — čia būta gyvenvietės. Tarp 1800-1400 m. prieš 


Kristų, rytinėje Anatolijoje ėmus reikštis hetitams, Harūšašas 

tapo hetitų karalystės sostine. Ilgainiui jų karalystė išsiplėtė iki 
Tauro kalnyno vakarinėje Anatolijoje. Hetitai užkariavo ir Ba- 
biloniją (maždaug XVI a. prieš Kristų). Bet po to hetitų galybė 
patyrė nuosmukį. 

Hetitai vėl atgijo tarp 1400-1200 m. prieš Kristų. Atgijo ir 
tapo imperija — Artimųjų Rytų galybe, užkariavusia Siriją. 
1286 m. prieš Kristų Sirijoje prie Kadešo hetitų karalius Muvata- 
lis II, nugalėjęs garsųjį Egipto faraoną Ramzį II, sudarė su juo 
taikos sutartį. 

Tuo metu vyko ir izraeliečių išėjimas iš Egipto (apie 1290- 
1240 m. prieš Kristų). Be to, rytinėje Viduržemio jūros dalyje 
plėtėsi Mikėnų kultūra. Maždaug 1240 m. prieš Kristų mikė- 
niečiai graikai sunaikino Troją, o tautelės iš pietinės Europos 
veržėsi į Anatoliją ir sunaikino hetitų imperiją. 

Apie hetitus keliskart užsimena Senasis Testamentas. Egipto 
hieroglifai ir Mesopotamijos dantiraštinė raštija mini hetitų ka- 
ralius. Hetitų tarptautinės sutarties forma buvo įkvėptųjų Senojo 
Testamento autorių panaudota įamžinti Sinajaus Sandorai. Su- 
tartis tarp Muvatalio II ir Ramzio II yra įrašyta Karnake dantiraš- 
čiu ir hieroglifais — abiejų priešų, hetitų ir egiptiečių, kalba 
ir šriftu. 

Hetitai buvo indoeuropiečiai. Studentaujant Romoje, prieš 
keliasdešimt metų teko klausytis Tėvo marijono dr. Kazimiero 
Matulaičio paskaitos apie hetitų ir lietuvių kalbos panašumus. 
Jis siejo mūsų kalbą su hetitų kalba. 


Griuvėsius lankant pila prakaitas 


Hatūšašo griuvėsiai yra ant šlaito. Plytų sienos ant akmeni- 
nių pamatų dar daug kur tebestovi. Jų ilgis 6 km. Praėjus pro 
žemutinio miesto pylimus, pirmieji griuvėsiai priklauso Tešu- 
bo — Audros dievo — šventyklai. Hatūšašas turi penkias šveniyk- 
las. Jos visos, sprendžiant iš pamatų, slenksčių ir aslos, buvo 

labai panašios. Lygiai kaip Babilonijos šventyklas, jas sudarė 
maži kambariai, išdėstyti aplink grįstą maždaug 215x520 m 
kiemą. Vienintelis skirtumas tarp Babilonijos ir Hatūšašo šven- 
tyklų buvo įėjimas į pačią šventąją vietą, kurioje stovėjo dievo 
statula. Babilone buvo leidžiama žmonėms žiūrėti į statulą iš 
kiemo pro atvirus tarpinės koplyčios vartelius. Hetitų šventyklos 
buvo taip pastatytos, kad reikėdavo nugalėti kliūtis, norint pa- 
siekti pačią šventąją vietą. Dievo statula nebuvo siatoma priešais 
įėjimą, bet stovėdavo viename šone. Užtat nuoseklų manyti, 
kad hetitai religiją laikė dalyku, rezervuotu tik keletui rinktinių 
asmenų, kuriems buvo leista įeiti į vidinę šventovę. Kiti žmonės 
galėjo tik netiesiogiai dalyvauti religinėse apeigose. 

Kambariai su durimis į šventyklos kiemą turbūt buvo įstaigos 
ir archyvai, nes juose buvo rasta molinių dantiraščio plokščių. 
Tešubo šventykla stovi ant terasos, nuo kurios matyti didelių 
pastatų pamatų likučiai. Spėjama, kad jie priklauso turtingai 
asirų pirklių nausėdijai. 

Antrieji svarbūs griuvėsiai priklauso piliai Biujuk Kale — 
Didžiajai tvirtovei. Kopiu prie jos mūsų laikais padirbtais laiptais. 
Ant stačios uolos terasos kadaise stovėjo karaliaus rūmai, turbūt 
keleto aukštų, su didžiule sosto sale antrajame aukšte. Pilies 
priestatai apėmė sandėlius, kuriuose buvo laikomi archyvai. Čia 
1906 m. rasta tūkstančiai dantiraščiu rašytų akmens ir molio 
plokščių. Per dešimtmetį austrų mokslininkas Hroznas (Hroz- 
ny) juos iššifravo, atskleisdamas hetitų raštiją apie religiją, teisė- 
tvarką ir papročius. 

Kopiu aukštyn šlaitu. Man atrodo, kad jis eina statyn. Galop 
pasiekiu įtvirtintą aukštutinio miesto rytinę sieną su Karališ- 
kaisiais vartais. Čia ir pietiniame šone sienos įspūdingiausios. 
Jos apima dvi lygiagrečias sienas, sujungtas dvejais vartais, nenu- 
galimais gynybos įrengimais. Visi gynybos įtvirtinimai rodo, kad 
hetitai buvo pasiekę aukštesnį lygį karinėje, politinėje, teisinėje 
srityje negu mene, raštijoje ir religijoje. 

Pietiniame šone siena siekia pačią šlaito skiauterę. Einu, 
nuo saulės slėpdamasis, palei milžiniškus akmenis. Dešinėje 
šiek tiek žemiau ant šlaito vandentiekio likučiai ir ketverto šven- 
tyklų griuvėsiai. Prie Liūtų vartų mane pasitinka berniukas su 
dviem asilais. į 

— Gal, — sako, — norėtumei žemyn raitas grįžti?.. 


Hetitų imperija buvo atrasta 


Per tris tūkstantmečius hetitų imperija ir kultūra buvo už- 
miršta. 1812 m. vokietis keliautojas Burckhardt'as užtiko Ha- 
mate, Sirijoje, akmens plokštę su hieroglifais, kurie skyrėsi nuo 
egiptietiškųjų hieroglifų. Vėliau, 1839 m., prancūzas keliautojas 
Charles Texier atsitiktinai atrado Bogazkalės griuvėsius, o anglas 
John Hamilton užtiko Alača Hiujuk'ą, bet tik jo tautietis Henry 
Sayce 1879 m. ėmė teigti, kad Šventojo Rašto “Heto vaikai" pa- 
galiau yra atrasti. Archeologai — anglai ir vokiečiai — lenkty- 
niavo kasinėdami Bogazkalę. 

Nulipti nuo šlaito asilo neimu. Mano kojos ilgos, o asilas 
žemas. Jojant kojos žeme velkasi ... Apačioje randu šiuolaikinį 
Hatūšašo archeologą — dr. Neve. Pavardė itališka, bet kalba 
angliškai britų tarme. Rausiasi žemutinėje "miesto" dalyje su 
samdytais darbininkais. 

Archeologas jaučiasi vienišas. Mielai bendrauja. Užklaustas 
apie hetitų išvaizdą, mitybą, visuomeninę sąrangą, pasakoja, 
kad jie buvo kresni, žemo ūgio, bet labai raumeningi. Maitinosi 
duona, medumi, sūriu, daržovėmis ir vaisiais. 

— Ar jie buvo vegetarai? — klausiu. 

— Nebūtinai. Hetitų karaliai ir didikai, — juokdamasis at- 
sako, — turėjo ir mėsos, ir žuvies. 

Atrodo, kad hetitų visuomenė buvo griežtai padalyta į lais- 
vus žmones ir baudžiauninkus bei visavalį siuzereną ir vasalus. 
Siuzerenas buvo ir vyriausiasis kunigas. Po mirties jis pats tap- 

davo dievu. Betgi svarbiais reikalais siuzerenas privalėjo tartis 
su taryba. Įdomu, kad karaliaus motina imperijoje užimdavo 
antrąją vietą po karaliaus, o karalienė tik trečiąją. Būdinga, kad 
po trejeto tūkstančių metų panašiai tvarkėsi otomanų sultono 
dvaras. Vyriausias karaliaus sūnus paveldėdavo sostą, o kiti prin- 
tai valdydavo užkariautus miestus. Hetitai buvo karingi, — ka- 
rinė tarnyba buvo privaloma. Jų karo vežimus su vežėju ir dviem 
lankininkais lydėdavo pėstininkai. 


Hetitų šventovė po atviru dangumi 


Taksistas ragina mane skubėti. Autobusas, — sako, — ne- 
lauks. Hetitų šventovė po atviru dangumi Yazilikaya tarpeklyje 
yra už 2 km į šiaurės rytus nuo Hatūšašo. Platūs vartai atsiveria 
įnatūralų plyšį — siaurą koridorių — tarp uolų. Plyšys baigiasi 
maža apvalia vieta po atviru dangumi — šventove. Plyšio uolos 
išpuoštos bareljefais, vaizduojančiais žmonių pavidalus, kurie 
didėja artėjant į šventovę. Ant priešingų plyšio sienų vienas į 
kitą žiūri uoloje iškalti dievai — dievas Tešubas ir deivė Hepatu. 
Jiedu buvo hetitų perimti pagrindiniai huritų religijos dievai. 
XIII prieškristinio amžiaus karalius Tudhalijas vaizduojamas 
dievybės rankoje. Atrodo, kad šventovė buvo įrengta XIII a. 
prieš Kristų. 
 Alača Hiujuk'o vietovę pasiekiame po pusvalandžio. Pake- 
liui teko matyti ir vyrus, ir moteris, ir vaikus, dirbančius laukuo- 
se. Turkija — žemės ūkio kraštas. Žvyruotu keliu važiuoja trakto- 
rius, ant mulo joja saulės nurudintu veidu vyras, apkrautą mai- 
šais asilą veda moteris. Alača Hiujuk'as apima žilą Anatolijos 
senovę ir visą hetitų laikotarpį. Archeologiniai kasinėjimai at- 
skleidė net penkiolika skirtingų kultūrų klodų ir trylika stačia- 
kampių kapų. Juose buvo palaidoti Hatti karaliai su aukso vai- 
nikais, diržais, karoliais ir kitokiais puošmenimis. Sidabrines 
šukas, vulkaninio stiklo veidrodžius, taures ir įvairius mirusie- 

siems skirtus reikmenis neseniai teko matyti Ankaroje Ana- 
tolijos civilizacijų muziejuje. 

Į tipišką hetitų stiliaus šventyklą buvo įeinama pro Sfinksų 
vartus. Tikrieji sfinksai nūdien muziejuje. Čia nūn stovi sfinksai 
iš cemento. Egiptietiškas sfinksų stilius rodo, kad Alača Hiujuk'o 
šventykla buvo pastatyta hetitų imperijos laikotarpiu. 

Taksistas — rūpestingas žmogus. Džiaugiasi, kad man malo- 
numo padarė ir spėjo laiku parvežti į autobusų stotį Sungurlu 
mieste. Apskritai turkai yra svetingi savo krašto lankytojams. 


Iš Ankaros į Gioremės slėnį 


Gioremė yra Kapadokijoje, o Kapadokija — krikščioniškojo 
vienuolinio gyvenimo — monasticizmo lopšys. Trys didieji kapa- 
dokiečiai — Bazilijus, Grigalius Nysietis ir Grigalius Nazianzietis — 
buvo Krikščionių Bendrijos monasticizmo -— vienuolinio gy- 
venimo — pirmūnai. 

Trečią valandą ryto minareto šauklys — muedzinas — ėmė 
kviesti musulmonus maldai. Nors dabar Ramadanas, bet ženklo, 
kad pasninkas prasideda, negirdėti. Viešbučio virtuvėje nėra 
kam taisyti pusryčių. Kukliais pusryčiais rūpinasi pats viešbučio 


šeimininkas. 
Be vargo užsisakau taksį. Turkiškai. O tai buvo labai papras- 
ta, — užteko pasakyti: “Otogar Terminal". Šiuolaikinė turkų 


kalba turi daug skolinių iš prancūzų kalbos. Darau turkų kalbos 
pažangą! Keleivių stotyje aibė. Autobusai vienas po kito pasi- 
krauna ir išvyksta į plačiąją Turkiją. Manasis autobusas į “Nev- 
šehir" — į Naumiestį Kapadokijoje — pasirodo prie krypties 
nuorodos “34" maždaug likus pusvalandžiui iki išvykimo. Įsi- 
kraustau į vidų su visu savo bagažu. Turkai vežasi daug bagažo — 
lagaminų, dėžių, maišų. Be to, ir pirkinių iš miesto — radijo 
aparatų, televizorių ... Autobuso pakrovimas užima daug laiko. 

Keleiviai prižiūri, kaip pakraunamas jų bagažas. Autobuso 


344 


vairuotojas jaučiasi karalius, nes jis valdo milžiną. Autobusai 
lieka pakrovimo darbą. Atrodo, kad bagažinė turi skyrius. Ka- 
dangi autobusas sustos kelete vietų — Bala, Kaman, Kiršehir, 
Mačur, — bagažinėje bagažas rikiuojamas pagal kelcivio kelio- 
nės tikslą. Stebina, kad keleiviai negauna jokio kvito. 

Atidavę bagažą, keleiviai lipa į vidų ir ieško biliete nurodytos 
vietos. Mano vieta prie lango. Šalia manęs atsisėda keleivis su 
laidotuvių vainiku. Vainikas perrištas juodu kaspinu su įrašu, 
kuris mini pasimatymą Teismo dieną. Musulmonai tiki Dievo 
teismą. Gėlės apvytusios. Vargu ar bent viena iš jų bus panaši 
į gėlę, kol pasieks laidotuvių vietą. Į laidotuves važiuoja abu 
tėvai su trejetu vaikų. Prieš vairuotojo sėdynę arabiškas įrašas: 
“Vardan Allah, Gailestingojo, Gerojo" ir “Mas'Allah" (Telydi 
Allah ramybė ... ). 


Trys Dievo ieškotojai iš Kapadokijos 


Kapadokija buvo sugraikinta — helenistinė — karalystė su 
sostine Cezarėja, nūdien vadinama Kayseri. IV kristiniame am- 
žiuje Kapadokijoje brendo Krikščionių Bendrijai būdingas Die- 
vo ieškojimas nuošalyje, tyloje, vienatvėje. Jį stipriai sąlygojo 
trys kapadokiečiai — Bazilijus ir du Grigaliai — Nysietis ir Na- 
zianzietis. Šiuolaikinis Nevšehir'as yra senovės Nysa — Gri- 
galiaus Nysiečio tėviškė. 

Bazilijus gimė ir augo Cezarėjoje, iškalbos mokytojo šeimo- 
Je. Mokėsi Konstantinopolyje ir Atėnuose, kur bendravo su savo 
kraštiečiais — Grigaliais. Grįžęs į Cezarėją, Bazilijus atsidėjo 
tenka, — žmogui reikia atsidėti Dievo ieškojimui. Iš pradžių jis 
ieškojo Dievo tarp Egipto ir Sirijos vienuolių, bet vėliau pats 
sudarė vienuolinio gyvenimo regulą. 

Bazilijus vertino bendruomeninį vienuolių gyvenimą, pa- 

brėždamas fizinį darbą ir klusnumą, priešingai ankstyvųjų at 
siskyrėlių — eremitų — įmantriam gyvenimo būdui. Sirijos Si- 
meonas Stulpininkas Bazilijaus netraukė! Vėliau, tapęs Ceza- 
rėjos vyskupu, Bazilijus panaudojo didoką savo tėvų palikimą 
įsteigti labdaros įstaigai, kuri rūpintųsi vargšais ir ligoniais. Pats 
būdamas ligonis, jis asmeniškai rūpindavosi vargšų vargšais bei 
raupsuotaisiais ir rasdavo laiko sakyti turiningus pamokslus bei 
rašyti teologinius veikalus. 

Bazilijus yra vienas iš keturių didžiųjų Bendrijos Tėvų. Jo 
asmenybė ir raštai sklidini džiaugsmo ir gerumo artimui. Bazili- 
jus, Jonas Krizostomas, Ambrozijus ir Augustinas laiko apaštalo 
Petro sostą Romoje, Šv. Petro bazilikos apsidos altoriuje. 

Grigaliai — Bazilijaus kraštiečiai — abu buvo filosofai teolo- 
gai. Imperatorius Teodosijus Didysis paskyrė Grigalių Nazianzie- 
tį Konstantinopolio patriarchu, bet po mėnesio tasai turėjo at- 
sisakyti pareigų, nes priešinosi Egipto ir Makedonijos vyskupai. 


Kapadokijoje lyja 


Nevšehir'ą autobusas pasiekia tik vėlyvą popietę. Nuoto- 
lis — 274 km. Turkai mėgsta greitai važiuoti. Greitai važiavo ir 
autobuso vairuotojas. Kartkartėmis teko ir užsimerkti! Kelionę 
sulėtino keleivių išlipimas ir bagažo atskyrimas. 

Autobusų stotyje daug taksistų siūlo savo paslaugas. Nusi- 
žiūriu vokiškai kalbantį vaikiną. Iš gido knygos buvau išsirinkęs 
Lale — Tulpės viešbutį. Pakeliui į viešbutį sutariame dar šį va- 
karą nukakti į Gioremės slėnį. Tik pravažiuoti slėnio šonu šį 
vakarą ir vėl grįžti, o rytoj visą pusdienį praleisti pačiame slėnyje. 

Nūdien Gioremės slėnis yra tautinis Turkijos parkas. Man 
teko jį lankyti prieš keliolika metų. Atmenu nakvynę Urgiupo 
miestelyje ant Gioremės slėnio briaunos ir mėnesienos apšviestą 
Kapadokijos vienuolių slėnį. Norisi pasinaudoti dar viena proga 
ir Urgiupe pasižvalgyti. 

Ankaroje buvo neįprastai karštas ir tvankus rytas. Jau prieš 
Nevšehir'ą pradėjo niauktis, tviskėjo žaibai, bet negriaudėjo. 
Prapliupo lietus. Avys, asilai, mulai ... atsukę užpakalį pylos pu- 
sėn, kentėjo kantriai lauke. Žmonės bėgo po retais medžiais, — 
net žaibuojant, — arba žemų namukų link. Sulyti ir peršlapę. 
Ypač gaila moterų, nes jų sijonai bemaž žemę siekia. 


Vakaras Tulpėje 


Urgiupas tik už keleto kilometrų nuo Nevšehir'o — Nau- 
miesčio. Tik pravažiavome palei slėnį, nes retkarčiais smarkiai 
lijo. Lale — Tulpės viešbutyje kėdžių nėra. Sėdžiu ant lovos ir 
rašinėju. 

Nevšchir'as turi apie 50 000 gyventojų. Muedzinai iš mina- 
retų paskelbia, kad Ramadano dienos pasninkas pasibaigė. Gir- 
džių ne vieną, bet visą muedzinų chorą. Šaukimas maldai žmo- 
gaus balsu yra islamo varpai. Pasakojama, kad Mahometas buvo 
užklaustas, kaip reikia pašaukti tikinčiuosius maldai. Savo ruož- 
tu islamo pranašas paklausęs, kaip šaukia maldai savuosius žydai 
ir krikščionys. “Žydai ragu, o krikščionys varpais", — jam buvę 
paaiškinta. Tuomet jis ir įsakęs maldai šaukti žmogaus balsu. 

Paprastai Ramadano dienos vakarą gatvėse esti daug pramo- 
gų vaikams ir bendravimo suaugusiems. Šį vakarą lietus visus 
uždaro namie. Kelionėje pastebėjau, kad žmonės tik vaikus pa- 
maitina, bet patys nieko nevalgo. Užtat dabar net kuklioje 
Tulpės valgykloje šeimos ir pavieniai keleiviai vaišinasi. 

Kelionė iš Ankaros vedė per romėnų Galatijos provinciją 
— Likaoniją, tautinę galatų sritį, plačią, masinančiu horizontu. 
Bepigu važiuoti per kalvomis banguojančią lygumą vėsinamu 
autobusu, bet apie ką mąstė Apaštalas Paulius, kai ėjo pėsčio- 
mis, — galbūt vedinas mulu ar asilu, — nešdamas galatams Ge- 
rąją Naujieną. Turiu puikų žemėlapį, rodantį lygumos ribas, kal- 
nus, slėnius, Halys upę. Betgi juk viena yra žinoti iš žemėlapio 

ar knygų, kas slypi anapus horizonto, o kita patirti tai savo kojomis 
ir akimis. Atrodo, kad Apaštalas Paulius buvo taip užsiėmęs "Jė- 
zumi Kristumi, Tuo ant Kryžiaus", kad savo laiškuose niekur 
neužsimena apie ilgas ilgas valandas ir dienas, savaites ir mėne- 
sius, praleistus kelyje. Apaštalo pėdsakų čia neužtikau. Kad čia 
jo būta, žinau iš Naujojo Testamento. Vietovių vardai nūdien ki- 
toniški — turkiški. Galatija — suturkinta ir sumusulmoninta. 


Lietus nesiliauja ir kitą dieną 


Ir šiandien mane lydi lietus. Žaibuoja ir trankosi perkūnas. 
Gioremės slėnį lankau antrą kartą. Dvi jaunimo grupės — turkų 
ir prancūzų — išdykauja, taškydamiesi vandens klanuose. 

Mano gidas manęs neskubina. Atrodo, kad mudu mokomės 
vienas iš kito. Jis musulmonas, aš krikščionis; jam ši vieta — 
įplaukų šaltinis, man — nepaprastas Naujosios Bendrijos — mo- 
nasticizmo — liudytojas Mažojoje Azijoje. Pokalbiai su gidu 
įdomūs. Tiesa, jis mažai mokęsis, bet daug keliavęs. Įdomus 
žmogus savo mokėjimu klausytis. Kartu ir žmogus, kuris nenori 
likti kitam skolingas, — nori užsidirbti, o ne išmaldauti. Tokie 
asmenys yra sąžiningi! 

Gioremės slėnis yra tikra gamtos išdaiga. Jis man primena 
gamtos išdaigas Jutos (Utah) valstijoje, JAV, esančiame Braiso 
(Bryce) kanjone. Dažni Erdžiyas Dagi — Argėjaus ugnikalnio — 
išsiveržimai apdengė Urgiupo lygumą vulkaniniu tufu, storu 
purvo ir pelenų sluoksniu, ant kurio sukietėjo išsiliejusi lava. 
Lietaus, sniego ir vėjo sukeltas tufo irimas sukūrė lygumoje ne 
tik slėnį, bet ir išpuošė jį “fantastiškomis gubomis", nuosta- 
biomis keliaaukštėmis kalvomis, smailiomis adatomis, stulpais 
ir piramidėmis ne sykį su vykusiai subalansuota plokščio akmens 
luito viršūne. Prie begalinės pavidalų ir kontūrų įvairovės oksi- 
dacija pridėjo neįprastą spalvų mišinį — nuo balsvos per gelto- 
ną, rožinę, raudoną ir rusvą iki pilkšvai mėlynos. 

Gidas pabrėžia, kad šios žadą užimančios uolos, ilgą laiką 
teikusios užuovėją Dievo ieškotojams ir priešų persekiojamiems 
žmonėms, nūdien laikomos ne mažiau pavojingomis savo įna- 
miams negu nuožmiausi priešai. Jis paaiškina, kad per kartų 
kartas apylinkių gyventojai mirdavę skaudžia mirtimi, žmonių 
vadinama Karaino (Karain) agonija. Šiuolaikinė medicina nu- 
stačiusi, kad tai vėžio epidemija, kurios priežastis glūdi pilkšvai 
geltonoje uolienoje. Užtat Karaino miestelio ir aplinkinių kaimų 
gyventojai buvę evakuoti. Toks likimas žmonėms buvęs ne ma- 
žesnė nelaimė negu vėžio ligos epidemija, palinguoja galvą gi- 
das. Užtat keleto neįprastų gyvenviečių žmonės, apsipratę gy- 
venti uoloje išraustuose namuose, atsisako keltis. Be to, slėnio 
daugiaaukščių uolų olose ir nūdien randa užuovėją šiuolaikini- 
ai klajokliai. 


“Stebuklų slėnio" gyveniojų istorija 


Sunkiai prieinamas “Stebuklų slėnio“ gubų, piramidžių ir 
uolėtų kalvų viršūnes pirmieji panaudojo hetitai. Užtikę slėnį, 
hetitai rausė jame karines tvirtoves. Persai, o po jų ir kitos im- 
perijos, sekė hetitų pavyzdžiu. Bet neįprasta slėnio aplinka nebu- 
vo nei patraukli, nei patogi žmonėms gyventi. 

Bazilijus, būdamas Cezarėjos vyskupu, mėgo ir kūrė tarp 
Dievo ieškotojų bendruomeninį gyvenimą. Bet jis vertino ir 
griežtesnį asketinį gyvenimo būdą. Užtat pirmasis atsiskyrėlis, 
ieškantis Dievo vienatvėje, jo patarimu, pasinaudodamas savo 
lazda, išsirausė urvą — buveinę — kalioje uoloje. Statybos pa- 
prastumas patraukė kitus atsiskyrėlius, ir per keletą dešimtmečių 
susidarė vienuolių bendruomenės, kuriose buvo siejama pavie- 
nio atsiskyrėlio maldos gyvenimas su visų bendru darbu derlin- 
gos slėnio žemės lopeliuose. Kadangi Dievo garbinimas visad 
liko pagrindinis vienuolių užsiėmimas, daugėjo uolų urvuose 
koplyčių ir didesnių maldos namų. Ypač tai plito Gioremės slė- 

nyje. Šis slėnio turkiškas vardas, reiškiantis “Negali matyti", buvo 
raiškiai pateisintas arabų invazijos metu 642-aisiais m. Dideli 
krikščionių būriai ieškojo užuovėjos net kasdami gilius tunelius 
šioje slėptuvėje. Keletas keliolikos aukštų požeminių miestų su 
dešimtimis tūkstančių gyventojų išsisaugojo pasislėpę po žeme 
nuo užkariautojų musulmonų. Praėjus dviem šimtmečiams, kai 
arabai buvo atmušti, vėl imta rausti maldos namus slėnyje virš 
žemės piramidėse tuometinės bizantiškos architektūros stiliumi, 
ojų sienos puošiamos geometriniais piešiniais. Mat tuomet krikš- 
čionys išgyveno ikonoklazmo — paveikslų draskymo ir statulų 
daužymo — laikotarpį. Imperatoriaus Justiniano žmonai Teo- 
dorai pasisekė sugrąžinti visuomenei pagarbą šventiesiems pa- 
veikslams. Gioremės dievnamiai vėl buvo puošiami iškiliomis 
freskomis, — ne sykį savo spalvomis jos nustelbė “Stebuklų slė- 
nio" uolų spalvingumą. XI-XIII amžių būvyje buvo pastatyti 
svarbiausi maldos namai. 


Gioremė — muziejus po atviru dangumi 


Kantastiškos uolos, dievnamiai ir požeminiai miestai. Čia 
po tuo gamtovaizdžiu krikščionys, slėpdamiesi nuo užkariauto- 
jų, išsirausė didžiulius keleto aukštų miestus! Gidas nuveda ma- 
ne ant kalvos ir, paraginęs pasižvalgyti, sako: 

— Gioremė turi daugiausia įdomių vietų ... Spėkit, kiek 
koplyčių ir maldos namų gali būti Gioremės slėnyje? 

-— Keliolika ... — spėju, klausimo nustebintas. 

— Trys šimtai šešiasdešimt penkios, — pabrėždamas kiek- 
vieną skaitmenį, lėtai taria gidas. 

Anot gido, vietos gyventojai — kadaise krikščionys — tikė- 
jo, jog reikia pastatyti tiek šventų vietų, kad būtų atnašaujama 
jų Auka kas dieną per metus vis ant kito altoriaus. 

Seniausi uolos maldos namai buvo pastatyti IV amžiuje, bet 
freskos pasirodė tik VIII. Tuomet geometrinis raštavimas tiesiog 

ant uolos pradėjo nusileisti scenoms iš Naujojo Testamento ar iš 
šventųjų gyvenimo, pieštoms ant drėgno sienų-ar lubų tinko. 

Vos įėjus į muziejų po atviru dangumi, pasitinka beveik. 
statmenas uolos kūgis — piramidė, šešeto aukštų moterų vie- 
nuolynas, su virtuve ir valgomuoju žemai, su kryžiaus formos 
koplyčia trečiajame aukšte, su tuneliais sujungtomis vienuolių 
cėlėmis viršutiniuose aukštuose. Didžiuliai girnakmeniai tebegu- 
li paruošti užstumti keliui kilus pavojui. Priešais šį vienuolyną 
yra kitas, į jį panašus. Jis glaudžiasi prie Elmati Kilise — “Obuo- 
lio dievnamio", išpuošto daugiaspalvėmis freskomis tamsiai mė- 
lyname fone iš Jėzaus gyvenimo. Šios freskos, kaip ir kituose 
dievnamiuose, buvo atnaujintos Jungtinių Tautų — UNESCO — 
rūpesčiu ir lėšomis. 

Tos pačios uolos — “Obuolio dievnamio" kūgio — nugaros 
šone yra Šv. Barboros dievnamis, išpuoštas geometriniais pieši- 
niais ir XI a. freskomis. Kristus vaizduojamas kryžiumi, kurį su- 
pa dvylika medžių, vaizduojančių dvylika Apaštalų. Šie piešiniai, 
lygiai kaip ir Kristaus, šventųjų Barboros, Jurgio bei Teodoro 
paveikslai, nupiešti tiesiog ant uolos sienos, o ne ant tinko 
sluoksnio. Geometriniai piešiniai liudija ikonoklazmo laiko- 
tarpį, bet šventųjų paveikslai rodo, kad dievnamis buvo įrengtas 
vėliau — XI a. 

Yilanli kilise — “Slibino dievnamis" — paskirtas šv. Jurgiui. 
Vienoje freskoje slibinas, šv. Jurgio perdurtas, raitosi tarp pa- 
smerktųjų. Šventųjų pulkas puošia abi dievnamio dalis, — viena 
jų lyg statinės skliautu, o kita lygiomis lubomis, — pasiekiamas 
iš virtuvės pro siaurą tunelį. Konstantinas Didysis ir jo motina 
Elena (Helena) apgaubti šventumo aureolėmis. Jiedu abu kartu 
laiko tikrąjį Kryžių. Tarp šventųjų Tomo ir Bazilijaus — barzdota 
moteris. 

Gidas, pastebėjęs mano susidomėjimą, ima apie ją pasakoti. 
Sako: 

— Ši moteris skundėsi Pranašui Isai (Jėzui), kad negalinti 

susilaikyti nuo vyrų. Jie tokie patrauklūs. Isa moters atsiklausęs, 
— atsakiusi moteris. 

ar ji tikrai norinti susilaikyti. “Taip, taip 
“Tebūna, kaip nori", — taręs Jėzus. Staiga išdygusi moteriai i|- 
ga žiloka barzda ... " 

— Koks jos vardas? — klausiu. 

— Ji bevardė ... — paaiškina gidas. 

Siauroje oloje iškaltais laipteliais lendame į XI a. Karan- 
link Kilise — “Tamsųjį dieynamį", — šviesa patenka į jį tik pro 
mažą angą prieangyje. Gidas pasiruošęs. Uždega prožektorių. 
Šiame dievnamyje išlikusios gražiausios freskos. Kristaus freską 
tamsiai mėlyname fone pagrindinės apsidos centre net silpnos 
prožektoriaus šviesos prašnekina gyvomis spalvomis. 

— Ar dar įdomu? — išėjus iš Tamsiojo dievnamio, klausia 
gidas. 

Kitas lietaus būrys su žaibais ir griaustiniu verčia ieškoti 
prieglobsčio. Skubiai žingsniuojant dar nelankyto uolos kūgio 
link, gidas sako: 

— Dar viena Kilise — dievnamis — būdinga Gioremės slė- 
niui ... 

Pabėgame nuo lietaus ir perkūnijos į Čarikli kilise — “Pėd- 
sako dievnamį". Pėdsako vardas jai buvo duotas dėl to, kad po 
freska, vaizduojančia Kristaus Dangun žengimą, yra pėdsakas. 
Nors nedidelė, bet turi keturis kupolus — skliautus — virš trijų 
apsidų, atskirtų viena nuo kitos dviem kolonomis. Freskose 
šventųjų pavidalai dideli ir ištęsti, spalvos šiltos. 

Muziejaus po atviru dangumi lankymas panašus į laipiojimą 
po Sierra Nevados kalnų perėjas. Šventovės ir neįprastos žmonių 
buveinės rikiuojasi viena po kitos fantastiškųjų pavidalų slėnyje. 
Jų vidus yra nepaprastas bizantiško meno pasaulis. Tiesa, išraus 
tos iš tufo, bet įrengtos pagal šventovių architektūros reikalavi- 
mus, vyravusius Anatolijoje Bizantijos laikotarpiu, su armėniško 
ir siriško meno priemaišomis. 

Požeminiai miestai 


Saulė niekad nešvietė kitam Kapadokijos stebuklui — mil- 
žiniškiems požeminiams miestams. Du, atviri turistams, yra prie 
kelio į pietus nuo Nevšehir'o. Truko pusvalandį nuvažiuoti nuo 
Cioremės. Gidas pataria tik vieną aplankyti, nes esą abu panašūs. 
Sako, rinkitės arba Kaymaklį, arba Derinkujų. Klausiu, katrą 
žmonės labiausiai lanko. “Derinkujų". — “O kodėl?" — “Jame 
daugiau radinių ... " 

Hetitų ir romėnų namų apyvokos reikmenys buvo užtikti 
Derinkujų požeminiame mieste. Graikų istorikas Ksenofontas 
užsimena apie požemines gyvenvietes V a. prieš Kristų. Tai liu- 
dija, kad vėliau krikščionys, bėgdami nuo persekiojimo, pasinau- 
dojo jau esamais požeminiais miestais, juos išplėsdami ir įreng- 
dami išradingas gynybos priemones. Požeminius miestus panau- 
dojo ir turkų bėgliai 1839 m., kai jiems teko slėptis nuo 
egiptiečių invazijos. 

Požeminis Derinkujų miestas buvo tikra užuovėja daugeliui 
tūkstančių žmonių. Jis apima, pasak gido, dešimties aukštų 
labirintą su kambariais, dievnamiais, sandėliais, rūsiais, išradin- 
ga oro anga ir vandens šuliniais, leidusiais slapstytis ilgesnį lai- 
ką. Siaura įėjimo anga, uždaryta girnakmeniu, buvo užtikta 
tik 1950 m. Nuožulnūs koridoriai ir laiptai jungia savarankiškus 
aukštus; kapinės ir virtuvės buvo išdėstytos kas antrame aukšte; 
dūmams nebuvo leidžiama rūkti baiminantis, kad neišduotų 
slėptuvės. Tufas sugerdavo drėgmę ir palaikydavo tyrą orą visuo- 
se aukštuose. 

— Kiek metrų gilumo yra šis požeminis miestas? — klausiu gidą. 

— Bent šimto metrų, — atsako gidas. — Ir, be to, — tę- 
sia, — dar ne visas miestas ištirtas. Spėjama, kad būta dvide- 
šimties aukštų ... 

Iš tikrųjų lankytojams rodoma tik maža požeminio miesto 
dalis. Daug kur matyti ženklai: “Eiti draudžiama". Sargai labai 


353 


reiklūs. Kapadokijos požeminiai miestai man priminė Romos 
katakombas. Bet jos buvo skirtos mirusiesiems, o šiame požemi- 
niame mieste kadaise virė gyvenimas. 


Antra naktis Nevšehire — Nysoje 


Šiandien Kapadokiją dangus laistė lietaus būriais. Kartkar- 
tėmis lietaus teko gidui ir man. Beklajojant po Gioremę ir po 
požeminį Derinkujų miestą, sutemo. Baigėsi Ramadano dienos 
pasninkas. Dienos metu gidas nieko nevalgė. Dabar pakviečių 
jį "iftar'o", Ramadano vakaro pietums, Lale — Tulpės — res- 
torane. Kvietimą mielai priima. 

Tulpės restoranas ramus ir mažas, bet turi stalų viduje ir 
sodelyje. Sodelyje, tiesa, dar šlapia, bet gaivu. Čia net alkani 
žvirbliai, sutemų nepaisydami, dar čirška. Pro stogo kertę matau 
gandrus ant stulpo iškeltame lizde. Papasakoju gidui apie Lie- 
tuvą ir gandrus. Kai susiduriu su gandrais, visuomet prisimenu 
tėviškę Žemaitijoje su ištikima, kasmet vasaroti grįžtančia gand- 
rų pora. 


Į Apaštalo Pauliaus tėviškę 


Autobusas į Kilikijos Tarsą, į Apaštalo Pauliaus gimtąjį mies- 
tą, išvyksta 5 valandą ryto. Gidas pažadėjo ne tik nuvežti mane 
į autobusų stotį, bet ir laiku pažadinti. Betgi pažadinti nespėja, 
nes jau antrą valandą ryto “būgnais būgnijo", kad žmonės kel 
tųsi ir pasivalgytų prieš dienos šviesą, nes prasideda nauja Ra- 
madano pasninko diena. 

Kapadokijos gamtovaizdžio įvairovė Likaonijoje virsta be- 
ribe stepe. Prieš Nihdės (Nigde) miestą vėl iškyla kalnai. Šian- 
dien sekmadienis. Eismo mažai. Tik milžiniški sunkvežimiai su 
Bulgarijos lentelėmis ūžia Sirijos link. Turkų policijos užkardos 
kai kur juos tikrina, nes matyti laukiančių sunkvežimių gur- 

guolės. Pervažiavę Boro (Bor) miestą su didžiule cukrinių run- 
kelių apdirbimo įmone, įriedame į platų vieškelį, kertantį Tauro 
kalnus pro Kilikijos vartus — kalnų perėją. Beribė Anatolijos 
stepė po ketverto valandų kelionės baigiasi kalnais, besipuo- 
šiančiais baikščiu pavasario žalumu. 

Keleiviams autobuse būdinga tylėti. Liūdnomis akimis žiūri 
ne pro langą, bet prieš save. Dauguma keleivių iš kaimų ir 
miestelių, — jie įlipa ir išlipa. Važiuoja į miestą. Krepšyje ar 
plastiko maiše kaimo gėrybės: daržovės, uogos, mėsa ... Jaunieji 
keliauja be niekur nieko. Bendrakeleivis mano dešinėje “kala" 
matematikos lygtis, nes ruošiasi egzaminams Adanos universi- 
tete. Viena šeima keliauja su trim vaikučiais. Abu pakaitomis 
rūpinasi mažyliais. Du jų berniukai, ketverių ar penkerių metų, 
bėgiodami vidurio taku, ieško kuo nors užsiimti. Motinai tai 
kelia nerimą. Kartkartėmis kumšteldama, ji savo rūpestį per- 
duoda vyrui. Tasai bent kuriam laikui berniukus sumaniai ap- 
ramina tyliu, tėviškai įsakmiu žodžiu. 

Įvažiavę į Tauro kalnus, sustojame Pozančio (Pozanti) mies- 
telyje atgaivai. Čia yra ne tik degalinė, bet ir stotelė su lokanta — 
restoranų. Nors ir Ramadano pasninko diena, bet dauguma 
keleivių jo nesilaiko. Valgo, geria vandenį, rūko ... O turkai 
mėgsta rūkyti! Kas kita buvo Nevšehir'e. Ir man teko be pusryčių 
apsieiti. Laimė, ten buvo duonos kepykla. Bent duonos gavau. 
Duona Turkijoje tebėra pagrindinis žmonių maistas. 


Prie Kilikijos vartų 


Kilikijos vartai yra perėja iš Tauro kalnyno į Kilikijos lygumą 
palei Viduržemio jūrą. Nuo Agri Dagi — Ararato kalno — ry- 
tuose atkeliavau iki Kilikijos lygumos vakaruose! Apaštalas 
Paulius didžiavosi Kilikija, kai buvo suimtas Jeruzalėje. Minia 
jiapkaltino: “Šitas žmogus visur visus moko prieš tautą, Įstatymą 
ir šią šventyklą. Jis net atvedė šventyklon graikus ir suteršė šią 

šventą vietą" (Apd 21,28). Kilus sąmyšiui, romėnų tribūnas įsakė 
suimti Paulių ir uždėti grandines. 

“Vedamas į kareivines Paulius kreipėsi į tribūną: "Ar galiu 
tau šį tą pasakyti?" Šis atsiliepė: “Tai tu moki graikiškai? Vadinasi, 
tu — ne anas egiptietis, kuris neseniai sukėlė sąmyšį ir išsivedė 
į dykumą keturis tūkstančius sikarijų!' Paulius atsakė: "Aš esu 
žydas iš Kilikijos Tarso, taigi įžymaus miesto pilietis ... '" (Apd 
21,37-39). 

Tauro kalnynas prie Kilikijos vartų — perėjos — senovėje 
buvo ir šiandien tebėra laukinė vieta. Anatolijos aukštumos, iš 
kurių važiuoju, siekia 1000-1500 m aukštį, o Kilikijos vartai — 
nūdien vadinami Giulek perėja — yra 1050 m aukštyje. Kelias 
iš Anatolijos aukštumų iki perėjos ir kelias nuo perėjos į Kilikijos 
lygumą vingiuoja statmenų uolų tarpekliu palei Seyhan'o — 
senovės Kydno (Kydnos) upę. Pro langą stebiu dangų siekian- 
čias akmenines tarpeklio sienas, ant kurių šen ir ten dangaus 
mėlynės fone susvyruoja vieniša pušis. Mėgstu grumtis su kalnų 
perėjomis. Tačiau bepigu tai daryti sėdint ir žvalgantis pro lan- 
gą autobuso, riedančio žemyn 60 km greičiu. Kas kita kopti 
perėjos link ar leistis nuo jos palei upę tik laukinių gyvulių pra- 
mintu taku. Apaštalas Paulius, keliaudamas į Galatiją, galynėjosi 
su Kilikijos vartais per dienų dienas pėsčiomis. Ir nūdien vieške- 
lis raitosi statmeno kalno šonu, o kitoje kelio pusėje tyko žadą 
atimanti bedugnė. Be to, anuometinį keleivį dažnai pasitikdavo 
plėšikai. Antrajame laiške korintiečiams Apaštalas rašys: "Dažnai 
būdavau kelionėse, upių pavojuose, pavojuose nuo plėšikų ... 
Man teko daug triūsti ir vargti, dažnai budėti naktimis, badauti 
ir trokšti, dažnai pasninkauti, dažnai kęsti šaltį ir nuogumą" 
(2 Kor 11,26-27). 

Kilikijos vartus — perėją teko pervažiuoti tris kartus: du 
kartus žemyn nuo Anatolijos aukštumų ir vieną kartą važiuojant 
iš Antiochijos į Ikonijų — Koniją. Kartą autobusas net sustojo, — 
vairuotojas atsipūtė, o mes keleiviai, turėjome progą paliesti 

nutašytą uolos šoną su įrašais iš romėnų laikotarpio. Įrašai uolo- 
je -— amžini, bet esama ir šiuolaikinių “rašeivų", norinčių palikti 
savo vardus ir sužalojančių paminklinius įrašus. 


Aš esu žydas iš Kilikijos Tarso ... 


Tarso miestas driekiasi Kilikijos lygumoje laukinių Tauro 
kalnų dantytų viršūnių paūksmėje. Apaštalas Paulius didžiavosi 
savo gimtine. Tarsas buvo svarbus antikinio pasaulio prekybos 
tinklo mazgas. Čia viena kitą sąlygojo dvi senovės kultūros: Va- 
karų — graikų-romėnų ir Rytų — semitų-babiloniečių. Kilikijos 
vartai — šiaurinė Tauro kalnų perėja — Tarsą jungė su Mažąja 
Azija, o pro Sirijos vartus — pro rytinę Amanaus (Amanus) 
kalnų perėją — jis sėmėsi iš semitinio pasaulio kultūrų. Be to, 
didžiulis Tarso uostas jungė miestą su visais Viduržemio jūros 
kraštais. Apaštalo Pauliaus gimtasis miestas klestėjo vešlioje Ki- 
likijos lygumoje, saugomas nuo pikto šiaurio bei piratų, ir turėjo 
kuo masinti jauną berniuką. Paulius ilgainiui patirs daug nuoty- 
kių, — visas jo gyvenimas bus didelis spalvingas nuotykis. 

Tarsas buvo laisvas prekybos miestas. Čia tuometinis pasaulis 
gaudavo savo statybai reikalingą medieną, atplukdytą nuo Tauro 
kalnų šlaitų. Per miestą tekėjo tuomet laivybai tinkama Kydno 
upė, kurios abu krantai buvo apstatyti pakrovimo sandėliais ir 
prieplaukomis. Čia Pauliukas su draugais galėjo, bėgiodamas 
tarp besiderančių pirklių, žaisti, šnekinti praplaukiančių laivų 
jūreivius, laipioti prekių dėžėmis, atgabentų iš visų pasaulio 
kraštų. Berniukas Paulius iš jų girdėjo apie Efezą, Korintą, 
Aleksandriją, Romą bei Ispaniją ir klausėsi svetimų kalbų. 

Tautų Apaštalas augo aplinkoje, kur nebuvo skirtumo tarp 
žydo ir pagonio, graiko ir barbaro, laisvo žmogaus ir vergo, — 
mieste, kuriame maišėsi Romos imperijos tautybės, klestėjo pre- 
kyba ir kultūra. Pasak musulmonų legendos, Tarsas buvo įkurtas 
gerojo Adomo sūnaus — Seto, o pasak graikų mito, Pegasas 

Tarse susižeidė kanopą. Istorija liudija, kad Tarso uostas buvo 
vieta, kur romėnas Markas Antonijus pirmą kartą susitiko su 
Kleopatra. Tuomet karalienės laivas galėjo įplaukti į patį miestą. 
Kleopatros vartai, nors ir sukniužę, liudija aną įvykį, lemtingą 
ir Kleopatrai, ir Markui Antonijui. Rodoma ir šulinys prie taria: 
mo namo, kuriame gimęs Apaštalas Paulius. Iš pradžių šulinio 
būta tik vieno metro, bet ilgainiui, aplinkos lygiui pakilus, jis 
pagilėjo. Sargas turistams pasemia vandens ir primena, kad šu- 
linys yra dešimties metrų gylio. 

Nūdien Tarsas yra tik kuklus Turkijos miestas su maždaug 
60 tūkstančių gyventojų. Judrusis uostas, jungęs miestą su jūra, — 
ramioji įlanka su laivų stiebų ir burių mišku, — yra tapęs niūrio- 
mis pelkėmis. Bet Kilikijos lyguma tebėra derlinga. Laukuose 
linguoja javai, o sodai lūžta nuo vaisių. Tarsas turi neišsenkamą 
vandens šaltinį — Tčai upę. Kadaise ji vadinosi Kydnas ir tekėjo 
per patį miestą, dabar ji svajingai vingiuoja už pusantro kilomet- 
ro nuo miesto tarp krantų, apaugusių tuopomis, platanais ir 
gluosniais svyruokliais. Paėjęs porą kilometrų nuo miesto aukš- 
tupio link, gali klausytis ir gėrėtis Tčai upės kriokliu. 


Kur apsistoti? 


Į Tarsą autobusas atvežė patį vidurdienį. Palikęs savo bagažą 
stoties saugykloje, išėjau miesto lankyti. Užsibuvau. Dabar, su- 
grįžęs į stotį, rūpinuosi bilietu tolesniam kelionės tarpsniui ir 
užeiga. Surasti autobusų kontorą nesunku. Antakja — Antio- 
chija — svarbus provincijos miestas, visiems gerai pažįstamas. 
Kontorą aptarnauja tik jauni vyrai. Moterų iki šiol kontorose 
niekur nemačiau. Bilietą pirkti lengva: parašai datą, laiką, vietos 
numerį. Kadangi bilietas kitai dienai, norima vieta autobuse 
prie lango dar laisva. 

Diena tvanki. Erzurume buvo šalta, Ankaroje karšta, Nev- 
šehire lijo, o čia sodriai tvanku. Be to, išilgai pagrindinės gatvės 

pūsdamas, vėjas kelia dulkių debesis. Mat gatvės grindinys sun- 
kių “TR"(tranzito| sunkvežimių sumaltas bemaž į dulkes. Auto- 
busų kontoroje vaikinas buvo nurodęs Oteli Tčihan Palas. Sako, 
jis netoliese. Be to, vienas geriausių Tarse. 

Viešbučio šeimininkas atsigulęs pokaičio. Atsikelia neno- 
romis. Paima pasą, pavarto ir klausia: 

— Kokiai valstybei priklausai? 

Vargšiukas nemoka skaityti. Turkijoje daug kur sutinki žmo- 
nių, kurie arba nemoka skaityti lotyniško šrifto, arba iš viso ne- 
moka skaityti. Apaštalo Pauliaus gimtasis miestas yra labai nusi- 
gyvenęs! 

Turkija savo viešbučiais girtis negali. Oteli Tčihan Palas — 
pats kukliausias. Tai liudija ir kaina — 750 turkiškų Hrų (du su 
puse dolerio!). 


Ir Tarse diena baigiasi perkūnija 


Ramadano pasninko metu lokantos — restoranai — mieste 
žmonių nemaitina. Sutemus užtinku alinę. Čia galima pasivai- 
šinti ne tik alumi, bet ir turkišku kefyru bei keptais virtiniais. 
Tešla su įdaru virta ir kepta! Vakarienei to užtenka. Alinė pilna 
jaunų vyrų. Alų gerti, turkai sako, sveika. 

Alinė be langų. Pakilus eiti, vienas patarnautojas įspėja, kad 
lauke lyja ir žaibuoja. Siūlo palaukti. Sako, Tarse po tvankios 
dienos trankosi perkūnas. 

Lietus ir perkūnija Tarse turbūt yra du gamtos reiškiniai, 
kurie niekuo nepasikeitė nuo Pauliaus laikų. Tarse prisimenama 
žavioji Kleopatra ir romėnas Markas Antonijus, bet apie Apašra- 
I) — Paulių Tarsietį, kurio laiškus skaito milijardas krikščionių, 
šioje alinėje niekas nežino. 

Tarse žmonės keliasi anksti 


Po gaidžių kakariekū ir muedzino šaukimo maldai ima kel- 
tis ir žmonės. Matyt, jie ūkininkai. Saulė dar už Tauro kalnų, 
bet vieni išjuda iš miesto į laukus, o kiti atveža miestan laukų 
gėrybes — motociklu, triračiu sunkvežimėliu, asilo ar mulo 
traukiamu vežimu ir net dviračiu. Man miegoti nesiseka. 
Viešbutis pagrindinėje gatvėje — prie vieškelio, kuriuo riaumoja 
sunkvežimiai. Nakties metu jiems smagiau važiuoti, bet Tarso 
gyventojams jie atima miegą. Tikėjausi, kad musulmonai švęs 
“iftar'ą" — Ramadano dienos pasninko rytą ir vakarą — sočiu 
valgiu, bet apsirikau. 

Viešbučio kambaryje — labai kukliame — skaitau Apaštalų 
darbus apie Tautų Apaštalą. Čia jis gimė, ūgtelėjo ir po atsiver- 
timo, tautiečių persekiojamas bei krikščionių laikomas nepa 
tikimu, ilgus metus lūkuriavo, laukdamas Apvaizdos ženklo 
vykdyti savo, “rinktinio įrankio", užduotų skelbti Gerąją Naujieną. 
“Aš esu žydas iš Kilikijos Tarso, taigi įžymaus miesto pilietis" 
(Apd 21,39). 

Vakar teko pasitenkinti duona, arbata ir keptais virtiniais. 
Valgyti ne tik norisi, bet ir reikia. Pusė aštuonių. Miestas bemaž 
gyvas. Krautuvės atidaros, paštas priima telefoninių pasikalbė- 
jimų užsakymus, negrįstos gatvės iššluotos. Randu man žinomą 
alinę atidarytą. Įėjęs užsisakau kovalti — pusryčius. Šeimi- 
ninkauja vienui vienas vaikinas. Atpjauna pusę bandelės duonos 
bei pusę citrinos ir padeda lėkštėje su šaukštu prieš mane. Lau- 
kiu arbatos. Padavėjas atneša lėkštę sriubos. Aišku, kad reikia 
citriną išspausti į sriubą. Sriuba karšta. Paprastai, valgant dienos 
metu ar vakare, sriuba turkų valgyklose būna atvėsusi. Spėju, 
kad sriuba išverdama visai dienai. Tiesa, ji maistinga, nors gomu- 
riui ne per daug patraukli. Turkai valgo negaišuodami. Pusryčių 
kaina — 80 turkiškų lirų (= 25 amerikoniški centai). 

Autobusas į Antiochiją tik po pietų 


Laiko turiu marias. Įdomu paklajoti po Tarso gatveles, žval- 
gytis ir stebėti vyrus ir moteris, apsirengusius panašiomis klostė- 
tomis kelnėmis. Vyrų kelnių klostės sudaro sijono įspūdį, lygiai 
kaip moterų sijonai. Tik moterų sijonų klostės suimtos per ke- 
letą centimetrų nuo žemės, o vyrų aukščiau — truputį žemiau 
kelių. Suėmus klostes, sijonas tampa kelnėmis. 

Vėl stabteliu prie Kleopatros vartų. Tai didžiausia romėnų 
laikotarpio Tarso įžymybė. Vartai nūdien jaukiame sodelyje. 
Pro juos dabar niekas nevažiuoja. Trykšta aukštas fontanas. Gai- 
vu. Suoleliai traukia prisėsti. 

Be abejo, aplinka miesto, kuriame Paulius augo ir gyveno 
daugel metų po atsivertimo, buvo helenistinės kultūros sąlygota. 
Net žydukas, auklėtas atskiroje mokykloje ir kitokioje šeimoje, 
negalėjo išvengti antikinės Graikijos poveikio. Norint suprasti 
žmogų, kuris parašė Pauliaus laiškus, — jų nuotaiką, vaizdus, 
užuominas, — reikia susipažinti su helenistiniu pasauliu. Graikų 
kalba buvo Pauliaus gimtoji kalba, — jis mąstė, kalbėjo ir rašė 
graikiškai. Apaštalas Petras neapsiėjo be vertėjo, Apaštalui Pau- 
liui vertėjo ieškoti nereikėjo. 


Religinis Tarso pasaulis 


Vyraujanti religinė nuostata Tarse Pauliaus dienomis reiš- 
kėsi sąvoka dieviškos jėgos, slypėjusios aukštesnio rango dievy- 
bėje, skirtingoje nuo žemesnės — triūsiančios dievybės. Ši 
aukštesnė dievybė buvo vadinama Baal Tars — Tarso Šeimi- 
ninkų — ir vėliau sutapatintas su Dzeusu. Skirtumas tarp aukš- 
tesnio dievo ir triūsiančio dievo liudijo visuomeninių santykių 
priskyrimą dievybei. Rytiečiai visad vaizdavosi, jog Dievybės šlo- 
vėir orumas reikalauja, kad dievas tylėtų, ilsėtųsi, nieko neveiktų 
irbūtų atokus. Aukštesniojo rango dievas santykiavo su išoriniu 

pasauliu tik per savo tarnus ir vergus. Taigi didžiajam Tarso 
Baalui buvo duotas dievas, padedantis ir triūsiantis, kurį Tarso 
gyventojai didžiai gerbė. 

Šis mažesnis dievas buvo Sandanas (Sandan), vietinė Tarso 
dievybė, kuris ilgainiui susiliejo su graikų Herakliu į vieną dievą. 
Sandanas buvo gamtos dievas, vaizduojamas monetose ir barel 
jefuose žemdirbiu. Turbūt jis buvo Kilikijos pirmūnų žemdirbių 
genijus — globėja dvasia. Kaip visur Rytuose, taip ir Tarso Baalas 
bei Sandanas buvo augmenijos dievai, — jie ir vaizduojami su 
kviečių pėdais, su vynuogių kekėmis ir gėlėmis. 

Svarbiausia metinė Baalo ir Sandano garbinimo š šventė buvo 
laidotuvių laužo apeigos. Laidotuvių laužas simbolizavo augme- 
nijos dievo mirtį ir prisikėlimą. Tokia nuostata užtinkama visose 
Rytų misterijų religijose. Sandano atvaizdą, būdavo, užkelia ant 
išpuošto vežimo, perveža miesto gatvėmis ir tada sudegina ant 
laužo. Apeigos vaizdavo augmenijos ir dievo mirtį, atneštą degi- 
nančios vasaros saulės, ir prisikėlimą pavasarį. Laidotuvių ap- 
eigas lydėdavo gyventojų šventė, kurioje būdavo pagerbiamas 
dievas, garbintojai leisdavosi besaikiškai mėgautis. 

Savo laiškuose Apaštalas Paulius dažnai parodo, kad jis paži- 
nojo senąsias pagonių misterijas. Augdamas Tarse, jis turėjo 
progą matyti, kaip Izidės garbintojai apeigoms rengdavosi jos 
garbei skirtu apdaru. Misterijų dalyviai gaubdavosi ypatingu 
dievo apdaru, — jeigu dievas buvo vaizduojamas kaip žuvis, jo 
garbintojai apsivilkdavo apdaru, primenančiu žuvį, norėdami 
supanašėti su dievu. Apaštalui Pauliui būdingas posakis “apsi- 
vilkti Kristumi" buvo lengvai suprantamas krikščionims iš pago- 
nijos, — jiems Paulius skelbė Evangeliją ir rašė laiškus. Kai Pau- 
lius palygina Kristaus atpirkimą su vergo išlaisvinimu, jis turi 
galvoje dažnai Tarse jaunystėje matytą įvykį — vergą, nešantį į 
šventyklą susitaupytą išpirkos kainą. Savininkas ateidavo kartu 
su vergu ir priimdavo tą išpirkos sumą, o tas vergas buvo laiko- 
mas parduotu šventyklos dievui. Tuomet dievas išlaisvindavo 

vergą, ir vergas tapdavo dievo vergu. “Viešpatyje pašauktas tikėti 
vergas yra Viešpaties išlaisvintasis. Panašiai ir pašauktas tikėti 
laisvasis yra Kristaus vergas. Jūs, brangiai nupirkti, nepasidary- 
kite žmonių vergais“ (1 Kor 7,22-23). 

Jaunystėje Paulius domėjosi sportu, kareivių pratybomis ir 
paradais. Tai liudija jo laiškuose vartojami palyginimai apie bė- 
gikus lenktynėse, apie laimėtojui duotą prizą, apie boksininką 
ir romėnų sargybinį. Evangelijos atspindi Palestinos kaimo gyve- 
nimą, o Pauliaus laiškai rodo, kad Paulius buvo didmiesčio vaikas. 

Tarsas buvo tas didmiestis. Čia Paulius augo ir, Dievo pa- 
gautas Kristuje kelyje į Damaską (žr. Fil 3,12), subrendo — 
tapo “rinktiniu Dievo įrankiu": “Žydams buvau kaip žydas, kad 
tik daugiau jų laimėčiau. Tiems, kurie laikosi įstatymo, tapau 
įstatymo tarnu, kad laimėčiau besilaikančius įstatymo, nors pats 
nesu jam pavaldus. Tiems, kurie neturi įstatymo, buvau kaip 
neturintis įstatymo, kad laimėčiau tuos, kurie neturi įstatymo, 
nors pats esu ne be Dievo įstatymo, bet susaistytas Kristaus įsta- 
tymu. Silpniesiems pasidariau silpnas, kad laimėčiau silpnuo- 
šius. Visiems tapau viskuo, kad vienaip ar kitaip bent kai kuriuos 
išgelbėčiau. Visa tai darau dėl Evangelijos, kad būčiau jos da- 
lininkas. Argi nežinote, kad lenktynių aikštėje bėga visi bėgikai, 
bet tik vienas gauna laimėtojo dovaną? Ir jūs taip bėkite, kad 
laimėtumėte! Kiekvienas varžybų dalyvis nuo visko susilaiko; jie 
taip daro, norėdami gauti vystantį vainiką, o mes — nevystantį. 
Todėl aš bėgu nedvejodamas ir grumiuosi ne kaip į orą smū- 
giuodamas, bet tramdau savo kūną ir darau jį klusnų, kad, kitus 
mokydamas, pats nepasidaryčiau atmestinas" (1 Kor 9,20-27). 

Kuo daugiau gilinamasi į Pauliaus asmenybę, tuo labiau 
jaučiama nuostabioji malonės ir prigimties sampyna, padariusi 
jinepaprastu Apvaizdos įrankiu. Pats Paulius pagarbiai suprato, 
kad visas jo gyvenimas buvo malonės stebuklas (žr. Gal 1,15- 
24). Žvelgiant į pracitį, galima sakyti, kad Tarsui buvo lemta 
subrandinti žmogų, kuris turės įvykdyti Aleksandro Didžiojo 

svajonę — sujungti dvasia Rytus ir Vakarus, įgyvendinti Kristaus 
viziją: “ ... daugelis ateis iš rytų ir vakarų bei susės dangaus 
karalystėje prie stalo su Abraomu, Izaoku ir Jokūbu" (Mt 8,11). 


... kilęs iš Izraelio, Benjamino genties ... 


Graikų kultūra turėjo didelę įtaką Pauliaus būdo formavi- 
mui, bet dar didesnę įtaką turėjo tūkstantmetis žydiškas kraitis — 
žydiška Pauliaus kilmė ir ankstyvas žydiškas auklėjimas. Apaštalas 
Paulius didžiavosi savo žydiškumu: “Jei kas nors tariasi galįs pa- 
sitikėti kūnu (t.y. pasitikėti apipjaustymu ir kitų išorinių Mozės 
nuostatų vykdymu), tai aš pirmutinis, aštuntą dieną apipjausty- 
tas, kilęs iš Izraelio tautos, Benjamino genties, žydas iš žydų, įs- 
tatymo tiksliai besilaikantis fariziejus, uolus Bažnyčios perse- 
kiotojas, be priekaištų vykdęs įstatymo reikalaujamą teisumą“ 
(Fil 3,46). 

Žydų bendruomenės, paplitusios tuometiniame pasaulyje, 
buvo didesnės ir turtingesnės už Palestinos bendruomenes. 
Spėjama, kad tuomet pasaulyje gyveno apie tris su puse milijono 
žydų, o Palestinoje tik apie pusę milijono. Nuo Seleukidų kara- 
liaus Antiocho Epifano dienų, — apie jį daug rašoma Makabėjų 
knygose, — Tarso žydai sudarė mieste savitą atskirą bendruo- 
menę, politinį vienetą su lygiomis teisėmis kaip ir graikai. Jie 
buvo lyg valstybėlė valstybėje. Tuomet niekas negalėjo tapti 
Romos piliečiu, nepriklausydamas kokiai nors tautai ar klanui. 
Užtat Pauliaus šeima, kaip ir kitos žydų šeimos, didžiavosi kilme. 
Laiške romiečiams Apaštalas Paulius sveikina Androniką, Juniją 
ir Herodioną — savo “tautiečius" (Rom 16,7.11). Šie tautiečiai 
buvo Pauliaus klano nariai ir turbūt tolimi giminaičiai ar mokslo 
draugai iš Tarso. 

Pauliaus tėvas buvo fariziejus — žmogus tvirtų religinių ir 
tautinių įsitikinimų. Jis sąžiningai mokė sūnų šventųjų Raštų 
kalbos, nors skaitė Septuagintą — graikiškąjį vertimą. Žydai 

duodavo namie savo vaikams puikų išauklėjimą. Berniukas, vos 
penkerių metų sulaukęs, buvo mokomas pagrindinio Mozės 
Mokymo: “Klausykis, Izraeli! VIEŠPATS yra mūsų Dievas, vien 
tik VIEŠPATS. Mylėsi Viešpatį, savo Dievą, visa širdimi, visa siela 
ir visomis jėgomis" (Įst 6,4-6; žr. ir Įst 6-7 skyrius). Per šventes 
šeimoje buvo giedama Hallelu-Ja (Šlovinkite VIEŠPATĮ) psalmės 
(Ps 113-118). Šeimoje Pauliui buvo aiškinama ir svarbiųjų meti- 
nių švenčių prasmė. 

Sulaukęs šešerių metų, Paulius buvo siunčiamas į “Vynuo- 
gyną" — vaikų darželį, sinagogos mokyklos padalą. Kas rytą 
"paidagogos" — vergas — eidavo su juo, vesdamas jį per gatvių 
sankryžas ir nešdamas jo krepšį su rašymo reikmenimis. Vynuo- 
gne Paulius sėdėdavo asloje su kitais vaikais ir mokėsi rašyti 
geležine lazdele ant vaško lentelės. Keletą metų berniukas mo- 
kėsi istorijos iš Raštų ir sužinojo, kokia svarbi ir savita yra jo 
tauta tarp tautų. Įo mokytojai papasakojo jam ir apie jo tautos 
ateitį, mokydami jį, kad vieną dieną turi ateiti Mesijas ir savo 
stebuklingu kalaviju užkariauti visą pasaulį. Po Mesijo pergalės 
visas pasaulis ateisiąs Dievo pagarbinti į Jeruzalę, net imperato- 
rius paliksiąs Romą ir garbinsiąs Jeruzalėje. 

Galbūt graikai draugai niekino mažąjį žyduką, bet Paulius 
žinojo, kad jo tauta jau buvo daug pasiekusi, kai piemenys tebe- 
ganė avis Romoje ar Atėnuose. Jo draugams žaidžiant Scipiono 
karus su Hanibalu, pasakojant apie garbingus Aleksandro ir 
Cezario žygius, Paulius leidosi į Abraomo bei Saros ir Jokūbo 
kelionę su kaimenėmis per dykumą, stebėjosi su Juozapu pira- 
midėmis prie Nilo ir gėrėjosi Dovydo bei Samsono pergalėmis 
prieš Galijotą ir filistinus. Kai jo bendraamžiai graikiukai rašė 
apie Dzeuso spalvingus nuotykius, Paulius pagarbiai mąstė apie 
Jahvę — Viešpatį, kurio vardas yra neišreiškiamas. 

Būdamas dešimties metų, Paulius pradėjo antrąjį ir ne tokį 
malonų paaugliui auklėjimo tarpsnį. Tokio amžiaus hebrajų 
vaikai būdavo mokomi “žodinio įstatymo" — tautos Seniūnų 


365 


taisyklių rinkinio. Kas dieną jam teko mokytis vis ilgesnio nuodė- 
mių sąrašo. Rabinai buvo aptvėrę Dievo Mokymą — Dešimt įsa- 
kymų — žodinių įsakymų, taisyklių tvora. Buvo mokoma, kad 
šie įsakymai saisto žmogaus sąžinę lygiai taip, kaip ir Dešimt 
įsakymų. “To nedaryk! To neliesk!" Laiške romiečiams Paulius 
skųsis: “ ... atėjus įsakymui, atgijo ir nuodėmė, o aš numiriau; 
taip man paaiškėjo, kad įsakymas, skirtas gyvenimui, nuvedė 
mane į mirtį" (Rom 7,9-10). Šis auklėjimo tarpsnis padeda ge- 
riau suprasti Apaštalo nuostatą apie “gimusius po įstatymu“ ir 
didįjį atpirkimo džiaugsmą, slypintį Kristaus meilės įstatyme. 


Laikas ruoštis kelionei į Antiochiją 


Užtrukau prie Kleopatros vartų, užtat dabar tenka skubėti. 
Reikia rasti kur nors turkišką alinę ir pasistiprinti prieš kelionę. 
Be to, turiu atsilyginti viešbutyje ir pasiimti daiktus. Autobusas 
į Antiochiją išvyksta antrą valandą. 

Užeinu į tą pačią alinę. Užsisakau arbatos. Padavėjas, pakvie- 
tęs sėstis prie stalo, išeina ir grįžta su arbatos stiklu iš gretimos 
arbatinės. Arbata čia išnešiojama. Meduolių pardavėjas turi tik 
saldžių dalykų. Bet meduolį nusipirkus, jis atneša arba pašaukia 
berniuką atnešti arbatos. 

Alinėje randu ir pažįstamų. Mat vakar, sekmadienį, ši alinė 
buvo vienintelė atidara vieta Tčihan Palas Oteli apylinkėje, kur 
buvo galima pavalgyti. Valgiau joje šį rytą ir pusryčius. Taigi 
jau dusyk joje valgyta. Esu pažįstamas. Turkai noriai tiesia ranką 
pasisveikinti. Žodžiu “Giun Aydin" nepasitenkina. Padavėjas už 
arbatą mokėti neleidžia. Su draugišku šypsniu rodo, kad jam 
malonu turėti mane svečiu. Sako, buvai mūsų svečias. Atsisvci- 
kiname su “As Salaam aleikum!“ (Ramybė jums!) Retai kada 
Artimuosiuose Rytuose esu išgirdęs nuoširdesnį “Wa aleikum 
Salaam!" (Ir su tavimi!) 

Viešbučio šeimininkas teiraujasi, kaip patiko viešnagė Tarse. 

Šiandien jis nemieguistas. Jo mažylis sūnus domisi manimi, nes 
jim patinka mano žemėlapis. 

— Kiek tau metų? — klausiu. 

— Šešeri, — parodo pirštais. 

Šeimininkas patenkintas, kad jo sūnus bando perskaityti 
žemėlapio vardus. Turime daug “bendros kalbos". 


Seima, kurioje augo Tautų Apaštalas 


Pauliukas turbūt buvo savavalis berniukas, nelinkęs paklusti. 
Laiške efeziečiams yra įdomus pamokymas: “O jūs, tėvai, neerzin- 
kite savo vaikų, bet auklėkite juos drausmindami ir mokydami 
Viešpaties vardu" (Ef 6,4; žr. taip pat 1 Tes 2,10). Ar tai atspindi 
Apaštalo Pauliaus vaikystės patirtį? Valdingų tėvų ir neklaužadų 
sinų, senoviškų tėvų ir šiuolaikinių jaunuolių problema jau 
tuomet vargino šeimas. 

Apie Pauliaus brolius ir seseris nedaug tėra žinoma. Apie 
vienos sesers sūnų Jeruzalėje užsimena Apaštalų darbai. “Rytojaus 
dieną [po Apaštalo arešto) susirinko būrys žydų ir prisiekė nei 
valgyti, nei gerti, kol nenužudys Pauliaus. Tokią sankalbą padarė 
daugiau negu keturiasdešimt žmonių. Jie nuėjo pas aukštuosius 
kunigus bei seniūnus ir pasakė: "Mes prisiekėme nieko nera- 
gauti, kol nenužudysime Pauliaus. O jūs kartu su taryba pra- 
šykite tribūną, kad jis pristatytų jį jums, lyg norėtumėte tiksliau 
ištirti jo bylą. Tuo tarpu mes būsime pasirengę nudėti jį kelyje". 
Apie šią sankalbą nugirdo Pauliaus sesers sūnus. Jis atėjo į karei- 
"ines ir pranešė Pauliui. Tada Paulius, pasivadinęs vieną šimti- 
ninką, paprašė: 'Nuvesk šį jaunuolį pas tribūną. Jis turi jam kai 
ką pranešti'. Tas paėmė, nuvedė jį pas tribūną ir paaiškino: 
Kalinys Paulius pasikvietė mane ir paprašė, kad atvesčiau pas 
lave šitą jaunuolį. Jis turįs tau kai ką pasakyti". Tribūnas, paėmęs 
jiuž rankos, pasivėdėjo į šalį ir paklausė: 'Ką turi man pranešti?" 
Tas atsakė: "Žydai susimokė prašyti tave, kad rytoj nuvestum 

Paulių į teismo tarybą, neva norėdami tiksliau ištirti jo bylą. 
Netikėk jais! Daugiau negu keturiasdešimt vyrų susitarę prisiekė 
nei valgyti, nci gerti, kol jo nenužudys. Jie jau dabar pasiruošę 
ir laukia tavo sutikimo". Tribūnas atleido jaunuolį ir liepė nie- 
kam nesakyti, ką buvo jam pranešęs" (Apd 23,12-22). 

Gaila, kad nežinome nieko apie Pauliaus motiną. Visad 
įdomu pažinti įžymaus asmens motiną ir jos įtaką sūnui. Motina 
Pauliui buvo likusi švelnumo pavyzdžiu: “Būdami Kristaus apašta- 
lai, mes galėjome būti jums našta, vis dėlto jūsų tarpe buvome 
švelnūs, tarsi motina, globojanti savo kūdikius. Taip jus mylėda- 
mi, troškome pasidalyti su jumis ne tik Dievo Evangelija, bet ir 
savo gyvybe, nes tapote mums be galo brangūs" (1 Tes 2,7-8). 

Tarp fariziejų vyravo nuostata: “Girtinas dalykas auklėjant 
vaiką Įstatymo studijas sieti su pelningo amato mokymu". Al- 
rodo, kad Pauliaus tėvas prekiavo audeklais ir sėkmingai vertėsi 
palapinių dangų audimu. Tada palapinių statymas ir palapinių 
dangų audimas Tarse buvo pelningas verslas. Taigi Paulius 
mokėsi austi palapinių dangas iš pagarsėjusių Kilikijos ožkų vil- 
nų, — iš amatininkų ir vergų savo tėvo įmonėje jis mokėsi, 
kaip paruošti palapinėms dangas. Nūdien matyti Kilikijos lygu- 
moje avių ir juodų ožkų kaimenės. Kilikijos kerdžiai vilki neper- 
merkiamas ožkų vilnų skraistes. Turbūt ir Apaštalas savo kelio- 
nėse po Mažąją Aziją šildėsi panašiu apsiaustu (žr. 2 Tim 4,13). 


Buvai mūsų svečias ... 


Apsipratau Apaštalo gimtajame mieste. Norėtųsi ilgiau sve- 
čiuotis. Bet laikas eiti į autobusų stotį. 

Kelionė iš Tarso prasideda nuotykiu. Bandau fotografuoti 
Kydno upės tiltą. Mane jis domina, nes romėnų statytas. Paulius 
vaikystėje tikriausiai juo bėgiojo. Važiuojame lėtai. Taikausi pagauti 
geresnį tilto vaizdą. Ūmai autobuso konduktorius ima “šlakstyti" 
keleivius odekolono lietumi. Mano aparatą ne tik pašlaksto, bet 

ir "išmaudo". Bešluostant objektyvą, tiltas liko už nugaros. 

Nėra tokio blogio, kuris neišeitų į gera! Šalia sėdintis vy- 
riškis nelauktai pareiškia man užuojautą. Su šypsniu ... 

— Jus domina tiltai? — klausia. 

— Ne visi, — juokdamasis atsakau. 

— Kodėl šis jums įdomus? — teiraujasi. 

— Romėnų statytas! 

— Tai jūs iš Italijos? 

— Taip. Prieš atvykdamas į Turkiją, buvau sustojęs Italijoje ... 

Abu nutylame. Mane domina pakelės. Noriu tyliai jas stebė- 
ti. Po valandėlės mano pakeleivis vėl mane kalbina: 

— Kaip patinka Turkija? 

— Spalvingas kraštas. Labai daug istorijos. Daug brangių 
vietų krikščionims ... — mėginų patenkinti jo smalsumą, vis 
žiūrėdamas pro langą. 

— Tai jūs krikščionis. Graikas ar Romos? — domisi. 

— Katalikas, — atsakau. 

-— Malonu! Mes, turkai, graikų krikščionių nemėgstame, — 
nusišypso. 

Mano pakeleivis — musulmonas. Iš Stambulo. Vidurinės mo- 
kyklos dėstytojas. Turkai ir graikai yra vieni kitus labai įskaudinę. 


Savaitės belaisviai 


Kelionėje sutinki įdomių žmonių. Kalbame vokiškai. Nuo- 
širdus ir giliai tikintis musulmonas. Lyginame Korzng su Šventuo- 
ju Raštu. Sako, kad krikščionys, versdami Dievo žodžius į savo 
kalbą, sudarko apreiškimą. Didžiuojasi islamo nuostata: Koraną 
versti į kitas kalbas draudžiama. Smerkia savo tautos mėginimus 
versti Korang į žmonių šnekamąją kalbą. 

Ilgainiui mudviejų pokalbis sustoja prie savaitės istorijos ir 
prasmės. Ir musulmonai, ir žydai, ir krikščionys turi šventą sa- 
vaitės dieną: penktadienį, šabą, Viešpaties dieną. Dienas, mėne- 

sius ir metus mums teikia gamta — saulė ir mėnulis, bet septynių 
dienų ratą — savaitę — žmonės patys susikūrė. Esame savaitės 
belaisviai. Mus valdo savaitės ritmas! 

— Ar galėtum suprasti Penktadienio mečetę be penkta- 
dienio, sinagogą be šabo, krikščionių šventnamį be sekmadie- 
nio? — lyg pats save klausia mano pakeleivis. 

— Iš tikrųjų būtų bėda, jeigu nežinotum, kuri šiandien 52- 
vaitės diena. Ar gali turkai įsivaizduoti gyvenimą be savaitga- 
lių? — klausiu, pridėdamas savo trigrašį. 


Septynių dienų savaitės kilmė 


Menu dvi tikėtinas mūsų septynių dienų savaitės ištakas. 
Viena jų įrašyta Šventajame Rašte: Kūrimo pasakojimas ir Dešimt 
Dievo įsakymų. O kita yra senoji mesopotamiečių astrologija — 
mokymas apie septynias planetas, turinčias įtaką tautų, kara- 
lysčių bei žmonių gyvenimui ir gamtos reiškiniams. Šventasis 
Raštas apie Kūrimą rašo: “Septintą dieną", kurią Kūrėjas ilsėjosi 
“nuo visų darbų ... [Užtatį Dievas palaimino septintąją dieną 
ir padarė ją šventą, nes tą dieną jis ilsėjosi nuo visų kūrimo 
darbų" (Pr 2,2-3). O vienas Dešimties įsakymų, siejantis žmogų 
su Dievu, įpareigoja: “Atsimink, kad švęstum šabo dieną. Šešias 
dienas triūsi ir dirbsi visus savo darbus, bet septintoji diena yra 
VIEŠPATIES, tavo Dievo, šabas; nedirbsi jokio darbo — nei tu, 
nei tavo sūnus ar duktė, nei tavo vergas ar vergė, nei tavo galvi- 
jai, nei ateivis, gyvenąs tavo gyvenvietėse. Nes per šešias dienas 
VIEŠPATS padarė dangų ir žemę, jūrą ir visa, kas yra juose, bet 
septintąją dieną jis ilsėjosi. Todėl VIEŠPATS septintąją dieną pa- 
laimino ir ją pašventino" (Iš 20,8-11). Mesopotamijos tautų sep- 
tynių dienų savaitė buvo planetinė — astrologinė samprata — 
ir siejosi su planetų įtaka. Buvo tikima, kad septyni dangaus 
skliauto kūnai — nūdien vadinami planetomis — sukasi apie 
Žemę: Saulė, Mėnulis, Marsas, Merkurijus, Jupiteris, Venera ir 

Saturnas. Astrologinė septynių dienų savaitės samprata buvo 
romėnų dėka įvesta į Vakarų kultūrą pirmajame prieškristinia- 
me šimtmetyje. Vokiečių Sonntag ar Montag ir anglų Sunday ar 
Monday tebeseka mesopotamiečių papročiu. Kai į istorijos areną 
atėjo krikščionybė, pirmoji romėnų savaitės diena — Saulės die- 
na — buvo praminta Viešpaties diena, — dies Dominica, 1ta- 
liškai “domenica", — nes krikščionys iš Raštų žinojo, kad Vieš- 
pats Jėzus prisikėlė iš numirusių pirmąją savaitės dieną. Morkaus 
Evangelija rašo: “Šabui praėjus, Marija Magdalietė, Marija, Jo- 
kūbo motina, ir Salomė nusipirko kvepalų, kad nuėjusios galėtų 
Jėzų patepti. Labai anksti, pirmąją savaitės dieną, jos ateina sau- 
lei tekant prie kapo" (Mk 16,1-2). Užtat ilgainiui “pirmoji žydų 
savaitės diena" tapo krikščioniškosios septynių dienų savaitės 
ištaka. Krikščioniškoji savaitė prasideda Viešpaties diena — Pri- 
sikėlimu. Taigi turime naują septynių dienų savaitės sampratą. 
Pagal Sengjį Testamentą — Kūrimo pasakojimą ir Dešimt Dievo 
Įsakymų, savaitės viršūnė yra šabas — septintoji diena, o pagal 
Naujajį Testamentą — Atkūrimo pasakojimą, savaitės ištaka yra 
pirmoji diena. Mes tą dieną vadiname “sekmadieniu" — savo- 
tišku lietuvišku šabu. (Beje, šeštadienis Naujajame Testamente 
šabo nebeženklina!) Būdinga, kad rusiškas “pirmosios savaitės 
dienos“ vardas yra labai krikščioniškas: “voskresenje" — Pri- 
sikėlimo diena. 


Pokalbis autobuse sužadina apetitą 


Įdomusis turkas mokytojas išlipa Adana mieste. Dėkojame 
vienas kitam už įdomiai praleistą laiką. Jis nuskuba ieškoti auto- 
buso į Kayseri (Kapadokijos Cezarėją), o man rūpi rasti prie- 
monę.keliauti į Karatepę — “Juodąją kalvą“ — senovės hetitų 
nausėdiją. Sužinau, kad autobusas kursuoja tik iki Kadirlio, o 
iš ten reikės daryti iškylą taksiu. Sako, kad Karatepė — “čok 
giuzel!" (labai graži vieta!). 


371 


Tęsiu kelionę į Kadirlį. Dabar galiu ir žvalgytis pro langą, 
ir mąstyti apie žmonijos pastangas matuoti laiką. Religijų istorija 
liudija, kad žmonija daug kur gerbė “dies nefasti" — tabu die- 
nas, kuriomis žmonės susilaikydavo nuo svarbių užsiėmimų, 
nes buvo tikima, kad tos dienos yra pražūtingų jėgų veikiamos. 
Šventajame Rašte šabo diena buvo laikoma poilsio diena. Iš pra- 
džių šabas nebuvo iškilmė. Ilgainiui jis tapo labai svarbia tikėji- 
mo išpažinimo dalimi. Šabo metai, — kas septyneri metai, skelb- 
tas religinis įstatas laikyti laukus pūdymu, — liudijo tikėjimo 
išpažinimą, kad Sandoros Viešpats turi pradinę teisę į žemės 
nuosavybę. Panašiai ir šabo diena tapo atskirta nuo žmogaus 
užsiėmimų ir pašvęsta maldai — Dievui garbinti. 

Menu prancūzų revoliucinę respubliką, mėginusi4 pakeisti 
septynių dienų savaitę dešimties dienų savaite. Kruopščiu tik- 
slumu diena buvo padalyta į dešimt valandų, kiekviena valan- 
da — į šimtą minučių, kiekviena minutė — į šimtą sekundžių. 
Šis dešimtainis kalendorius, anot revoliucijos šviesuolių, buvo 
reikliai skelbiamas dėl to, kad to reikalauja protas ir aiškumas. 
Iš tikrųjų norėta išlaisvinti Prancūziją iš religinių prietarų. 
Naujoje prancūziškoje savaitės sampratoje sekmadienis buvo 
pakcistas pilietiniu šventadieniu — “dekadi", kurį piliečiai w- 
rėjo švęsti rinkdamiesi į “dekadi" šventyklas, sugiedodami tautos 
himną. Revoliucijos bandymas pakeisti "septynis" į "dešimt" tvė- 
rė maždaug dešimt metų! 

Menu ir gimnazijos dienas, kai Lietuvą okupavo Sovietų 
Sąjunga. Tada buvome verčiami nešvęsti sekmadienio. Prisime- 
nu mokytoją aiškinant naują tvarką. Mums buvo priminta sena 
Sovietų Sąjungos išmintis, siekianti padidinti darbo našumą. 
Jeigu atmintis neklysta, buvo skelbiama darbo savaitė be per- 
stojo. Anot naujos tvarkos, kiekvienas privalo dirbti keturias die- 
nas ir gali ilsėtis vieną dieną pagal taip reguliuojamą tvarkaraš- 
ų, kad kiekviena diena būtų darbo diena keturiems penk- 
tadaliams gyventojų ir poilsio diena vienam penktadaliui. 


312 


Atrodo, kad mokytojas šią sovietinę "išmintį" aiškino, norė- 
damas tyčia vaizdžiai parodyti, jog tuo siekiama atpratinti žmo- 
nes nuo "sekmadienio" — pamaldų lankymo — ir šeimos gyveni- 
mo. Ilgainiui sužinojome, kad sovietinė “nepreryvka" — neper- 
traukiama gamybos savaitė, įvesta 1929 m., tvėrė tik dvejus 
metus. 

Besižvalgydamas pro langą ir bemąstydamas apie septynių 
dienų savaitę, atsiduriu Kadirlio mieste. Autobusą apspinta tak- 
sių vairuotojai su plakatais “"Karatepė". Net išvykos kaina nurody- 
ta. Į Karatepę važiuoja keletas žmonių. Didžiuma jų atrodo vie- 
tiniai gyventojai. 


Karatepė — turkiškos Rumšiškės 


Karatepė yra tautinis Turkijos parkas. Tai tikras muziejus 
gamtoje. Čia VIII a. prieš Kristų hetitų karalius Asitavandas pa- 
sistatė ant kalvos didingus rūmus ir tvirtovę. Taksis važiuoja 
lėtai žvyruotu keliuku, kuris vingiuojasi palei kalvas, kerta upe- 
lius ir lipa kalvų šonais. Kai palipa ant kalvos, atsiveria Žemaitijos 
kalvų panorama. Kai kurios kalvos dar tik arimai, kur ne kur 
jau plaukia pasėliai. Žemaūgiai miežiai ir kviečiai. 

Karatepės miestas buvo senesnis už karaliaus Asitavando 
rūmus ir tvirtovę. Atrodo, kad Karatepė buvo tik hetitų imperi- 
jos saulėlydžio vieta. Mane domina dvikalbiai — finikiečių ir 
hetitų — įrašai, padėję iššifruoti hetitų hieroglifus. 

Archeologai tebesirausia po rūmų ir tvirtovės griuvėsius. 
Nenori būti trukdomi. Be to, draudžia fotografuoti. Matyt, nori 
apsaugoti pajamas iš savo leidinių. Valstybė neskiria pakankamai 
lėšų savo tautiniam parkui. 

Kur nakvoti? 


Grįžti į Kadirlį lengva. Taksis laukė neprašomas. Man kelia 
rūpestį tolesnė kelionė. Mat tikėjausi šiandien pasiekti Antio- 
chiją, o jau vėlyva popietė. 

— Ar dar rasiu autobusą į Antakją? — klausiu taksistą. 

— In š'Alla! (Tepadaro taip Alla!) — atsako. — Naktį nema- 
lonu keliauti, — tęsia, — mažai matysi. Turkija graži! 

Kadirlis — užkampis. Autobusai rečiau kursuoja. Reikia 
nukakti taksiu iki Čeyhano. Ten didelė autobusų stotis, kurioje 
galima “pernakvoti" laukiant autobuso į Antakją — Antiochiją. 

Nakvynė autobusų stotyje. Proga sėstelti ir prisiminti. 


Kelionė į Karkemišą ir Haraną 


Prieš keletą metų buvo tekę stabtelti Čeyhane. Tada Čey- 
hano stotį tik pravažiavau. Su grupe Šventojo Rašto instituto 
studentų keliavau nuomotu autobusu po Turkiją, norėdamas 
iš arčiau susipažinti su bibline Turkijos archeologija. Buvome 
pakeliui į Karkemišą ir Haraną. Karkemišas — paskutinė žlun- 
gančios asirų imperijos tvirtovė prie Eufrato, o Haranas — vie- 
tovė, kurioje Abraomas ir Sara buvo apsistoję, keliaudami iš 
Uro į Kanaaną. Dabar, sėdėdamas pilnoje ir dūmų, ir triukšmo 
autobusų stotyje, prisimenu aną tokią patogią studijų kelionę. 

Nūdicen Karkemišo piliakalnis Eufrato pakrantėje yra Turki- 
jos kariuomenės užtvara priė Sirijos pasienio. Kadangi tai pasie- 
nio zona, reikėjo gauti ypatingą leidimą. Mūsų autobusą pasitiko 
jaunas paslaugus karininkas. Apie mūsų atvykimą jis jau žinojo. 
Buvo karšta ir troškinanti liepos diena. Permetęs mus akimis, 
paklausė: 

— Ar neištroškę? — Atsakymo nelaukdamas, paliepė atnešti 
vandens kibirą. 

— Ant piliakalnio prašyčiau jaustis kaip namie. Visur aš 

jus lydėsiu. Niekas jums netrukdys. 

Karkemišo griuvėsiai apima “vidaus akropolį", iš dalies dar 
žiedinės sienos saugomą, ir “išorinį akropolį" su žemesne siena. 
Šio šimtmečio pradžioje anglų archeologų atliktų kasinėjimų 
vietos apaugusios vešliomis smilgomis. Kadaise čia būta šaunaus 
miesto, dėl kurio grūmėsi Artimųjų Rytų milžinai! 

Kai baigėme apžiūrėti piliakalnį, paslaugusis karininkas pa- 
kvietė pereiti geležinkelio tiltu Eufrato upę. Tiltas yra Turkijos 
ir Sirijos siena. Tik prieš užlipant ant tilto paprašė palikti foto- 
aparatus autobuse ir nieko nesinešti rankoje. Kai pasiekėme 
rytinį upės krantą, supratome, kodėl reikėjo tai daryti. Sirijos 
pasieniečiai išskubėjo iš savo sargybinės su ginklais rankoje. 
Mūsų priekyje ėjęs turkas karininkas sustojo ir pakėlė ranką, 
duodamas mums ženklą sustoti. Minutę kitą pasižvalgę, apsi- 
sukome ir grįžome į Eufrato pakrantę Turkijos pusėje. Turkai 
ir sirai nesibičiuliauja. 


Karkemišas ir išganymo istorija 


VII šimtmetis prieš Kristų buvo idėjinės įtampos, lūžių ir 
nuožmių pervartų laikas Senojo Testamento istorijoje. Kultūra ir 
tikėjimas varžėsi dėl žmogaus širdies. Kultūra rėmėsi gamtos įžval- 
ga ir buvo religinė. Sandoros bendrijos religija — jahvizmas — 
ėmė blėsti. Izraeliečiai, tapdami žemdirbiais, aumiešė tikėjimo 
kraitį kanaaniečių religija. Be to, Sandoros bendrija — izrac- 
liečiai — suvalstybėjo. Tapdami karalyste X a. prieš Kristų, jie 
pradėjo jaustis, kad gali apsieiti be Dievo pagalbos. Ginklu ir 
politinėmis sutartimis Izraelio karaliai elgėsi lyg savavaldžiai. 
Ekonominė ir visuomeninė raida užgožė Giminių lygos visuo- 
meninę sąrangą. Miestai pradėjo gožti kaimus, o miestelėnai 
užvaldyti kaimo gyventojus. Kaimietis, mokesčių naštos slegia- 
mas, tapo savo žemėje vargšu ir belaisviu (žr. Iz 5,8; Mch 3,1- 
11). Be to, ir politiniai pokyčiai Derlingojo pusmėnulio — Arti- 

mųjų Rytų — pasaulyje sąlygojo Sandoros bendrijos — mažutės 
Judo karalystės — karalių politiką ir žmonių gyvenimą. 

Pranašas Jeremijas šaukė Dievo vardu Sandoros bendriją į 
teismą: 


VIEŠPATS taip kalba: 
“Kokią mano ydą surado jūsų tėvai, 
kad jie atsitraukė nuo manęs taip toli? 
Eidami paskui beverčius stabus, 
pasidarė beverčiai jie patys? 
Jie niekuomet nepaklausė: 

"Kurgi tas VIEŠPATS, 
išvedęs mus iš Egipto žemės, 
dykumoje mums rodęs kelią 
per tyrlaukius ir smėlio daubas, 
per sausą ir pavojingą kraštą, 
per kraštą, kuriuo niekas nekeliauja, 
kuriame negyvena joks žmogus?" 


Kunigai neklausė: 
"Kur yra VIEŠPATS?" 
Įstatymo aiškintojai manęs nepaisė, 
ganytojai maištavo prieš mane. 
Pranašai kalbėjo Baalo vardu 
ir vaikėsi bejėgius stabus. 
Todėl dar kartą šauksiu aš jus į teismą, — 
sako VIEŠPATS, — 
net jūsų vaikus šauksiu į teismą. 


Ar pakeitė kuri nors tauta savo dievus? 
Nors iš tikrųjų jie nėra jokie dievai! 
O manoji tauta išmainė mano Šlovę 

į bejėgius stabus! 

Išsigąskite dėlei to, dangus, 
drebėkite iš klaiko, — 
tai VIEŠPATIES žodis! 
Nes manoji tauta nusikalto dvigubai: 
mane, gyvojo vandens šaltinį, paliko 
ir išsikasė sau tvenkinius — 
kiauras talpyklas, nelaikančias vandens. 
(Jer 2,5-6.8-9.11-13) 


Reforma ar atnaujinimas 


Dievo kelias yra istorija. Istorija mus dažnai stebina. Iš- 
ganymo istorija liudija, kad Dievas yra staigmenų Viešpats. VII a. 
prieš Kristų lūžiai ir pervartos paveikė ne tik mažutę Judo kara- 
lystę, bet ir imperijas. Asirija, valdinga ir nuožmi imperija, dėl 
karaliaus dvaro intrigų ir veržiaus Babilonijos princo Nebukad- 
nezaro iškilimo netekusi savo iškiliausio valdovo Ašurbanipalo, 
merdėjo. Asirijai kenčiant politinę suirutę, Judo karalius Jošijas, 
svajodamas atkurti Izraelio karalystę, įsidrąsino reformuoti San- 
doros bendriją. 

Asirų sostinė Ninevė 612 m. prieš Kristų sukiužo dėl bendro 
babiloniečių, medų ir skitų užpuolio. Asirai, traukdamiesi šiau- 
rėn, dar mėgino priešintis prie Karkemišo. Bet tada ištiko staig- 
mena: Egiptas šokosi gelbėti Asirijos! Faraonas Necho'as apsi- 
sprendė skubėti į pagalbą Asirijai — savo priešui. Mat Egiptui 
rūpėjo, kad nusilpusi Asirija būtų niekieno žemė tarp pavo- 
jingesnių priešų šiaurėje. Be to, Egiptas norėjo susigrąžinti į 
savo įtaką Siriją ir Palestiną. Prie Megido, kalnų tarpeklyje, 
Necho'ui pastojo kelią Judo karalius Jošijas. Jis panūdo rizikuoti, 
susieti savo likimą su Babilonija — Asirijos priešu. Mūšį Megido 
tarpeklyje Jošijas pralaimėjo. Necho'as jį nubaudė mirtimi už 
sąmokslą su Babilonija prieš Asiriją. Judo karalystė tapo Egipto 
vasalu (žr. 2 Kar 23,29-30), o Necho'as tęsė savo žygį Eufrato 

link prieš Babiloniją. Babilonija, Nebukadnezaro vadovaujama, 
605 m. prieš Kristų prie Karkemišo susidorojo su Egiptu ir Asi- 
rijos likučiais. Egiptiečiai buvo nuvyti per Palestiną į savo valdas 
prie Nilo. 

Jošijo mirtis skaudžiai palietė Judo karalystę. Mat jo refor- 
mos buvo sukėlusios daug vilčių ateičiai. Nepaisant jo gerų no- 
rų įgyvendinti reformas, dorasis karalius Jošijas buvo nubaustas 
mirtimi. Mat buvo tikima, kad “jeigu žmogus padaro gera, Die- 
vas privalo atlyginti ... * Išvada, kad “Dievas privalo, jeigu ... " 
. su Jošijo mirtimi supliuško lyg burbulas. Bemaž visuotiniu Judo 
gyventojų įsitikinimu, Dievo teisumas buvo aiškus ir žadėjo, kad 
padorus gyvenimas veda į ilgą amžių ir sėkmingą užsklandą. 
Užtat geram būti apsimoka! O dabar gyvenimas ir istorija — 
įvykiai ir gamtos reiškiniai — rodė visai ką kita. Net dorasis 
karalius Jošijas nebuvo atlygintas! Jis žuvo nė keturiasdešimties 
metų neturėdamas! Be to, po Asirijos priespaudos prislėgė ne- 
maloni Egipto letena ir nuožmus Babilonijos jungas. O 
Babilonija buvo išmokusi nuožmiai elgtis su kitomis tautomis 
iš savo buvusių engėjų — asirų. Nenuostabu, kad reformos en- 
tuziazmas virto beviltišku nusivylimu. Geram būti neapsimoka! 
Nėra prasmės! 

Pranašo Habakuko knyga savo istoriniu fonu atspindi laiko- 
tarpį po Karkemišo mūšio. Nebukadnezaras tuomet buvo nauja- 
sis pasaulio viešpats. Habakuką labai jaudino babiloniečių žiau- 
rumas. Todėl jis ir Dievą klausė: “Kodėl tad žiūri į klastūnus ir 
tyli, kai nedorėliai teisesnius už save ryja?" (Hab 1,13). Visa 
Habakuko knyga yra iššūkis gyventi tikėjimu, o ne klausti "Ar 
apsimoka būti geram?" 

Pranašas Jeremijas kankinosi dėl Judo karalystės nepagy- 
domos ligos, dėl žmonių su “užsispyrusia ir maištinga širdimi" 
(Jer 5,23). Jeremijas teigė, kad nepagydomoji liga slypi žmogaus 
viduje — širdyje — ir reiškiasi daugeliu būdų. Žmonės pasitiki 
daiktais: Sandoros Skrynia, apipjaustymu, Mozės Įstatymu, au- 

komis, Šventykla ... Išorinės negerovės turi šaknis viduje — šir- 
dyje. Širdis yra ištikimybės ir atsidavimo Dievui gimtinė. Su gi- 
lia įžvalga Jeremijas kalbėjo apie žmogaus širdį: 


Širdis yra užvis vylingesnė 
ir nepataisomai pasiligojusi. 
Kas gali ją perprasti? (Jer 17,9) 


Jeremijas Dievo vardu reikalavo, kad žmonės būtų atviri 
Dievui, kuris atnaujina širdį. Dievas “tiria širdį, bando jausmus" 
(Jer 17,10), — nuplėšia žmogaus kaukę ir parodo tikrąjį žmo- 
gaus veidą. Dievo akys ieško širdies dorumo, tarpstančio ir bręs- 
tančio Sandoroje su Dievu ir artimu. 

Karaliaus Jošijo reforma pranašo Jeremijo nepatenkino. 
Anotjo, širdies dorumas yra dvasios sveikata. Užtat širdies doru- 
mas privalo būti sugrąžintas į gyvenimą. Jeremijas skelbė, kad 
dorumas grįš į gyvenimą per Dievo teismą istorijoje — istorinį 
lūžį ir pervartą. 


Abraomas ir Sara Harane 


Pradžios knyga mini, kad “Terahas pasiėmė sūnų Abramą, 
savo vaikaitį Lotą, Harano sūnų ... ir išėjo su jais iš kaldėjų 
Ūro į Kanaano kraštą. Atėję lig Harano, jie ten apsigyveno" 
(Pr 11,31). Toliau ta pati knyga mini, kad “Abramas pasiėmė 
savo žmoną Sarai, savo brolio sūnų Lotą, visus turtus, kuriuos 
jie buvo sukaupę, ir visus asmenis, kuriuos jie buvo Harane įsi- 
giję. Jie leidosi į Kanaano kraštą ir į Kanaano kraštą atkeliavo" 
(Pr 12,5). 

Iš Karkemišo grįžome į Gazientepą nakvynės. Kitą rytą nu- 
keliavome į Urfą — miestą, senovėje vadintą Edessa. Edessa 
buvo svarbus krikščionybės centras, o XI a. čia būta kryžiuočių 
karalystės. Ji, tiesa, neilgai tegyvavo. Vos 50 metų. Betgi ją liudija 


379 


kryžiuočių statyta pilis. Mus domino vietos padavimas apie Ab- 
raomo kūdrą ir karpius. Urfos musulmonai juos labai gerbia. 

Šventojo Rašto Haranas, — vieta, kur buvo apsistoję Abrao- 
mas ir Sara su savo šeimyna, — yra maždaug už 40 km į pietus 
nuo Urfos prie Sirijos sienos. Šiuolaikinis Haranas — tik Tur- 
kijos užkampio kaimas su bičių avilio pavidalo namais. Senovės 
liekanos — nežymios: akmenų tvora apjuostas aptvaras, išlikę 
miesto vartų slenksčiai, sukiužusi tvirtovė. 


Sulaukiu autobuso į Antakją 


Autobusų stotyje gaišuoti nesmagu. Vieni autobusai išva- 
žiuoja ne ta kryptimi, kuria noriu važiuoti, o kiti pilni pravažiuo- 
ja. Galop, jau auštant, viena autolinija suranda man laisvą vietą 
autobuse į Antakją — Antiochiją. Autobusas iš Konijos — senojo 
Ikonijaus. Didžiuma keleivių ilsisi. 

Autobuse ir man norėtųsi snustelti, bet įdomu stebėti vie- 
toves ir gamtovaizdį. Vieškelis eina Viduržemio jūros pakrante. 
Pravažiuojame lauką garsiojo Iso (Issus) mūšio, kuriame Alek- 
sandras Didysis 333 m. prieš Kristų nugalėjo persą Darijų ir ap- 
sprendė Europos ir Azijos likimą. Man knieti bent pro autobuso 
langą pamatyti ir Amanaus kalnų perėją — Sirijos vartus. Juk 
kadaise Apaštalas Paulius ir Silas šiuo keliu leidosi pėsčiomis iš 
Antiochijos į savo antrąją misijų kelionę. 

Autobusas stabteli Iskanderune — Aleksandretoje. Miestas 
primena Italijos pajūrio miestus. Judrus uostas. Ryto vėsa ir pa- 
jūrio rūkas lyg permatomas šydas gaubia naujai dienai atsibun- 
dantį miestą. 


Antakja — Antiochija 


Nuo kalnų perėjos — Sirijos vartų — atsiveria Antiochijos 
lygumos toliai. Žalia panorama. Lyguma — laistoma ir derlinga. 

Autobusui šliaužiant vieškelio zigzagais kalnų šlaitu į lygumą, 
matyti laukuose ne tik būriai spalvingai apsirengusių moterų, 
bet ir daugybė lėtų traktorių. 

Nūdien Antiochija — turkai ją vadina Antakja — tik nežy- 
mus provincijos miestas. Ji išsidėsčius abiejuose Oronto upės 
krantuose. Namai žemi, stogai dengti raudonomis čerpėmis. 
Aibė minaretų kyšo tarp namų. Autobusų stotis užmiestyje. 
Pervažiavę Oronto tiltą, važiuojame palei upę per visą miestą, 
kol ją pasiekiame. 

Miestą įkūrė Seleukas Nikatoras, Aleksandro Didžiojo gene- 
rolas, 301 m. prieš Kristų. Kadaise Antiochija buvo Seleukidų 
karalystės sostinė. Apaštalo Pauliaus laikais ji buvo trečias di- 
džiausias Romos imperijos miestas, jame gyveno pusė milijono 
įmonių. Tik Roma ir Aleksandrija (Egipte) turėjo daugiau gy- 
ventojų. Būdamas Rytų metropolis, jis didžiavosi imperatoriaus 
legato Sirijoje buveine ir žymiausio Rytų miesto garsu. Apaštalo 
Pauliaus gyvenimo ir veiklos pėdsakai glaudžiai siejasi su anų 
laikų didmiesčiais. Po Jeruzalės Antiochija tapo antrąja jaunos 
Krikščionių Bendrijos motina. Pradinės Bendrijos raida siejosi 
su Jeruzale, Antiochija ir Roma. Dvidešimt metų Antiochija bu- 
vo Pauliaus namai ir būstinė, iš kurios jis leisdavosi į savo misijų 
keliones. 

Išlipęs iš vėsinamo autobuso, jaučiu, kad diena jau įkaitusi. 
Be to, ir naktis Čeyhano autobusų stotyje savo padarė. Imu tak- 
sį į Atahan Oteli — Atahano viešbutį. Reikia poilsio ... 


Antiochija — senovės didmiestis 


Kambarys Atahano viešbutyje — aukštai, pačioje pačioje 
pastogėje, su balkonėliu į vakarus. Balkonėlį nuo saulės saugo 
stogelis. Aplinkiniai namai žemesni, prieš akis įdomi panorama. 
Šeleukijos — Antiochijos uosto — link vingiuoja Oronto upė, 
dešinėje — į šiaurės pusę — Amanaus kalnas, kairėje — į pietų 

pusę — Silpijaus (Silpius) kalnas su Šventojo Petro grota šlaite. 
Stogelio saugomą balkonėlį mėgsta ir žvirbliai. Kai jame pasiro- 
dau, jie skubinasi dingti, o kai pasitraukiu į kambarį, jie grįžta 
čirkšti. 

Atahano viešbutis senamiestyje. Nūdien senamiestis nuvar- 
gintas ir apšepęs. Senovės Antiochija didžiavosi Oronto upės' 
vandens pajungimu žmonių labui — aibe viešų ir šeimos mau- 
dyklų, fontanų ir kanalų tinklu, švariu vandeniu ne tik turtuolių 
rūmams, bet ir vargšų lūšnoms. 

Senovės autoriai vadina Antiochiją “šviesų miestu", nes ji 
buvo susikūrusi gatvių ir kiemų apšvietimą. Stebiesi skaitydamas: 
“Naktį saulės šviesą Antiochijoje pakeičia kitokios šviesos. Dieną 
nuo nakties skiria tik apšvietimo būdas. Darbščios rankos vargu 
pastebi, kada naktis sutemsta, nes čia tamsa žmonių nesutrikdo. 
Ir jei kas nori, gali per visą naktį taip šokti ir dainuoti, tarsi 
Hefaistas ir Afroditė dalytųsi naktimi". Hefaistas — dievas ginklų 
kalvis, o Afroditė meilės malonumų deivė. Atrodo, kad Antio- 
chija vertėsi pelninga ginklų gamyba, o Afroditė šiame mieste 
buvo itin garbinama. Antiochijoje būta ir romėnų monetų ka- 
lyklos su cezario įspaudu Sirijai ir Palestinai. Kai Jėzus klausė 
fariziejų: “Kieno yra šis paveikslas ir įrašas?", turbūt.jis rankoje 
laikė Antiochijoje nukaltą monetą. 

Visuomeninis Antiochijos veidas, panašiai kaip ir kitų anti- 
kos miestų veidas, turėjo gilių raukšlių. Piliečio šeima galėjo 
turėti bent du vergus, o turtingi įmonių savininkai, pirkliai, 
stambieji žemvaldžiai ir kariuomenės bei valdžios atstovai turėjo 
viską, ko tik širdis geidė. Pirmąkart lankantis Antiochijoje, teko 
nukakti į garsiąją Dafnę, kur kadaise antiochėnai mėgaudavosi 
nuostabą keliančiame rojuje — laurų miškeliuose, soduose ir 
prie fontanų, klausydamiesi arfų ir Aleitų. Tą patį liudija ir aibė 
vilų griuvėsių iš Antikos Oronto pakrantėse. 

Antiochija — riba tarp dviejų pasaulių 


Antiochija buvo riba tarp Rytų ir Vakarų. Užtat Sirijos išlepi- 
mas, Indijos ir Egipto fakyrai, Rytų pomėgis naudotis apgaule 
čia kaupėsi į daugiaveidį miesto nedorumą. Kandusis Juvenalis, 
norėdamas išreikšti savo pasibjaurėjimą Romos ištvirkavimu, 
sako, kad Oronto vandenys su padugnėmis buvo perpilti į Tibrą 
prie Romos. 

Šią būklę itin sunkino misterijų religijos ir Rytų misticizmas. 
Visa, kas nedora ir šlykštu, buvo gaubiama pagarbia aureole. 
Gamtos reiškiniai ir žmogiškos prigimties potraukiai viliojo gar- 
binti augmenijos ir apvaisinimo dievus. Dievai dažniausiai buvo 
poruojami: frygų motina deivė Kibelė ir piktasis Atis, egiptiečių 
Izidė ir Oziris, Tarso Sandanas ir Heraklis. Dievų garbinimo 
apeigos vedė į orgiją. Sirai ir finikiečiai, izraeliečių kaimynai, 
buvo įklimpę į garbinimą dievų, reikalavusių kruvinos žmonių 
aukos. Trumpai tariant, žmogžudystė ir ištvirkavimas buvo gau- 
biami religinių apeigų aureole. 

Antiochijos gyventojai buvo spalvingas visų Rytų tautų rin- 
kinys. Minėtini keturi skirtingi tipai. Romėnas — tylus, įžūliai iš- 
didus ir valdingas. Graikas ir helenistas — sugraikėjęs kitatau- 
tis — atsidavęs pojūčiams ir praradęs bet kokį tikėjimą dievais. 
Vietinis siras — užguitas, save laikantis menkaverčiu, išstumtas 
įpriemiesčius. Žydas — atskiras nuo visų kitų, sąmoningai tikin- 
tis, kad Visagalis-jį myli. Anot Juozapo Flavijaus, žydai Antio- 
chijoje sudarė didoką koloniją, turėjo savo vadovus ir rūpinosi 
pagonių atvertimu į savo tikėjimą. Kas rimtai domėjosi religija, 
tas eidavo šabo dieną į žydų sinagogą. Nenuostabu, kad Antio- 
chijoje būta daug prozelitų — konvertitų. Vieni jų pilnutiniai — 
"Šventyklos prozelitai", o kiti pusiau prozelitai — “(Šventyklos| 
vartų prozelitai". Pastarieji buvo pagarbūs žydų religijai ir dažnai 
dalyvaudavo sinagogos pamaldose, bet apipjaustymo nepriėmė. 

Žinia apie Kristų ir Antiochija 


Apaštalų darbų knyga aprašo diakono Stepono nužudymą 
(žr. Apd 7). Užsimenama apie jauną vyrą, vardu Saulius, prie 
kurio kojų liudytojai “pasidėjo savo drabužius", mušdami akme- 
nimis Steponą (Apd 7,58). Saulius — būsimasis Tautų Apaštalas, 
kurio antrasis, romėniškas vardas Paulius, “pritarė Stepono nu- 
žudymui“ (Apd 8,1). Po Stepono nužudymo prasidėjo “didelis 
Jeruzalės bendrijos persekiojimas" (Apd 8,1). Visi krikščionys, 
išskyrus apaštalus, išsisklaidė Judėjos ir Samarijos apylinkėse. 

Apaštalas Paulius vėliau rašys, kad mylintiems Dievą viskas 
išeina į gera. “Išblaškytieji persekiojimo, kilusio dėl Stepono, 
nukeliavo į Finikiją, Kiprą ir Antiochiją. Jie skelbė Žodį vien 
tiktai žydams. Kai kurie iš jų, būtent kipriečiai ir kirėnėčiai, 
atvykę į Antiochiją, kreipėsi ir į graikus, skelbdami Gerąją Nau- 
jieną apie Viešpatį Jėzų. Viešpaties ranka buvo su jais: didelis 
žmonių skaičius įtikėjo ir atsivertė į Viešpatį" (Apd 11,19-21). 

Antiochijoje pamažu kūrėsi krikščionybė, nepažįstanti Mo- 
zės Įstatymo ir žydų tikėjimo kraičio. Skelbti “Gerąją Naujieną 
apie Viešpatį Jėzų" — tolygu skelbti jo išaukštinimą Dievo de- 
šinėje ir išpažinti, kad Mesijas — Kristus — yra visų žmonių 
Išganytojas, nes savo mirtimi ir Prisikėlimu jis išvadavo iš nuo- 
dėmės ir nugalėjo mirtį. Taigi čia, Antiochijoje šiame pasaulinia- 
me metropolyje, susikūrė pirmoji krikščionių bendruomenė iš 
žydų ir pagonių, Krikščionių Bendrija, išsilaisvinusi iš Mozės 
Įstatymo jungo. 


Jeruzalė mokosi “skelbti Viešpatį" 


Beje, visa tai įvyko savaime. Šis faktas davė didelę pamoką 
jaunutei Bendrijai. Bendrija nebuvo gavusi iš savo Viešpaties 
nurodymų, kaip skelbti “visų tautų žmonėms" išganymą ir galy- 
nėtis su ateities problemomis. Kai žinia apie Antiochijos ben- 

druomenę pasiekė Jeruzalės krikščionių ausis, jie “išsiuntė Barnabą 
į Antiochiją" susipažinti su stebinančia padėtimi (Apd 11,22). 

Vargu ar būtų buvę galima rasti tinkamesnį žmogų šiai keb- 
liai užduočiai. Barnabas buvo nesikarščiuojantis, ramaus būdo, 
įkvepiantis pasitikėjimą ir žmogus kitus užjaučiantis. Tuojau 
pat jis suvokė, kad Antiochija buvo nepaprasta dirva Žiniai apie 
Kristų. Matydamas tokią daugybę nepaprastų Šventosios Dvasios 
dovanų — pranašysčių ir stebuklų, — suteiktų Antiochijos krikš- 
čionių bendrijai, Barnabas įsitikino, kad tai Dievo pirštas. Užtat 
jis ir skatino visus Antiochijos krikščionis likti ištikimus Vieš- 
pačiui ir laikytis Viešpaties. Tokia buvo Barnabo religija. Jis ne- 
troško laimėti žmonių sau ar kokiai nors krikščionių grupuotei, 
bet linkėjo, kad visi atsiverstų į Dievą per Jėzų Kristų. 

Barnabo pranešimas Jeruzalei buvo raminantis. Jis patarė 
priimti tai, kas vyksta Antiochijoje, nes tai, jo manymu, yra Die- 
vo darbas. Bet jis jautė, kad viskas tuo nesibaigia, nes į klausimą, 
kaip “skelbti Viešpatį", liko neatsakyta. Jėzus nebuvo aiškiai nu- 
rodęs, ką daryti su Mozės Įstatymo reikalavimais. Pats Jėzus bu- 
vo laikęsis Mozės Įstatymo. Tai buvo galima įvairiai aiškinti. 
Betgi nūn privalu į klausimą atsakyti pagal Jėzaus Kristaus mintį. 

Iš tikrųjų tai buvo keblus klausimas, Mokytojo paliktas savo 
Bendrijai. Barnabas nesijautė pajėgus su juo galynėtis ir nu- 
spręsti, bet prisiminė žmogų — Saulių Paulių, galintį tai padary- 
ti. Galima sakyti, kad tai buvo lemtingas momentas krikščiony- 
bės istorijoje, nes Saulius Paulius ilgainiui ėmė reikštis kaip 
Tautų Apaštalas. Jis ir turėjo daug ką pasakyti, ir žinojo kaip 
tai padaryti. 


Saulius Paulius atvyksta į Antiochiją 
Apaštalų darbų knygoje rašoma: “Barnabas dar nukeliavo į 
Tarsą ieškoti Sauliaus. Radęs atsivedė jį į Antiochiją. Jiedu abu 


ištisus metus darbavosi Bendrijoje ir išmokė tokį gausų būrį, 

kad Antiochijoje pirmą kartą imta mokinius vadinti 'kriščioni- 
mis" (Apd 11,25-26). 

Turbūt tai įvyko 43 metų pavasarį — dieną, kai, Pauliui sė- 
dint staklėse, atėjo bičiulis Barnabas, uždėjo ranką jam ant pe- 
ties ir tarė: “Broli, esi reikalingas Mokytojui. Jis tave šaukia. Ei- 
me į Antiochiją". Vėliau Paulius stebėsis: “Kokie neištiriami 
ĮDievo| sprendimai ir nesusekami jo keliai" (Rom 11,33). O 
juk prieš keliolika metų, po savo susitikimo su Jėzumi kelyje į 
Damaską, jis buvo nuvykęs į Jeruzalę ir mėginęs prisidėti prie 
jo mokinių, “tačiau visi jo baidėsi, netikėdami jį esant mokinį. 
Tik Barnabas jį priglaudė, nusivedė pas apaštalus ir jiems išpa- 
sakojo, kaip Damaske jis atvirai mokęs Jėzaus vardu... Paulius 
kaibėdavosi bei ginčydavosi ir su helenistais, kurie nutarė jį nu- 
žudyti. Tai sužinoję, broliai jį nugabeno į Cezarėją ir iš ten iš- 
siuntė į Tarsą“ (Apd 9,26-30). 

Paulius, girdėdamas, kad Žinia apie Kristų plinta tarp pago- 
nių, džiaugėsi. Jeigu Barnabas nebūtų atėjęs, Paulius būtų užsi- 
sklendęs savo vienatvėje. Tiesa, vienatvė ir atskirumas nuo pa- 

"saulio padeda žmogui susikaupti, bet tai turėtų būti tarsi perėjos 
gyvenime. Žmogus pažįsta save ir išbando jėgas darbu ir veikla. 
Kvietimas į darbą buvo kita itin svarbi bičiulio Barnabo pagalba 
Pauliui. Net didžiausiam genijui reikia ne tik bičiulio, bet ir 
bendruomenės, nes be jos net didvyris nenuveiks nieko vertin- 
go. Krikščionių Bendrija pripažino Barnabo nuopelnus, suteik- 
dama jam Apaštalo titulą, nes ir jis tikrai priklausė Bendrijos 
puoselėtojams tarp pagonių. 

Pagaliau atėjo Pauliaus valanda! Dabar jis suvokė, kokia 
yra jo gyvenimo užduotis. 

Antiochijoje “pirmą kartą imta vadinti 
mokinius krikščionimis" 


Barnabo vadovaujama, Antiochijos bendrija buvo pirmoji 
nutolusi nuo Jeruzalės bendrijos Mozės Įstatymo sampratos. 
Kaip tai įvyko, Barnabas ir Paulius nežinojo. Tačiau juos stebino 
nepaprastas Gerosios Naujienos "sėklos" gyvastingumas pagonių 
dirvoje. Jiems atrodė, kad Žiniai apie Kristų pagonys buvo paties 
Dievo ranka parengta dirva. 

Įvykiai yra svarbus gyvenimo veiksnys. Dažnai per įvykius 
prasiveržia istorijoje naujos sampratos — idėjos ir sąvokos — į 
šviesą, kurioje jos gali toliau plėtotis. Antiochijoje visuotinė 
helenizmo kultūra buvo sukūrusi būklę, kurią galima gretinti 
su visuotine, bet giliai slypinčia, Krikščionių Bendrijos samprata. 
Šį naują pokytį ženklino naujas vardas, duotas Kristaus moki- 
niams: Antiochijoje pirmą kartą imta juos vadinti krikščionimis. 
Žydai buvo juos vadinę nazarėnais, patys tikėjimo broliai ir se- 
serys save vadindavo mokiniais, šventaisiais ir tikinčiaisiais. 

Ne sykį paprasti žmonės greičiau už kitus suvokia savo kai- 
myno esminį bruožą, kito žmogaus esmę, ir vienu žodžiu taikliai 
jį aptaria. Antiochėnai, pavadindami “krikščionimis" naujosios 
Bendrijos narius, taip taikliai aptarė Kristaus mokinių esmę, 
kaip vėliau "katalikas" ėmė ženklinti Krikščionių Bendrijos 
visuotinumą. Kad ir kas žmogus būtų, vergas ar laisvas, juodukas 
ar baltaodis, vyras ar moteris, romėnas ar žydas, graikas ar ski- 
tas, jis buvo “Kristuje" — sukristintas. Kadangi Kristaus mokiniai 
giedojo giesmes apie Kristų namie ir pamaldose, todėl vardas 
"Kristus" buvo jų lūpose dažniau negu “Jėzus". Užtat antiochė- 
nai ir praminė juos krikščionimis, o ne jėzuitais. Būdinga, kad 
žodžio “krikščionis" prasmė yra hebrajiška — Mesijo, t.y. 
Pateptojo, mokinys; žodžio šaknis “christ-" — graikiška, o ga- 
lūnė “-ianus" — lotyniška. Taigi krikščionio vardas "krikščionis" 
apima krikščionybės visuotinumo bruožą. 

Antiochijoje krikščionybė nusivilko savo aramėjišką apda- 
rą, — ji ėmė kalbėti graikiškai ir ryžtingai žengti į graikų-ro- 
mėnų kultūros pasaulį. Tikėjimas, kurio geografinė ištaka buvo 
Jeruzalė, ėmė mąstyti, kalbėti bei rašyti graikiškai ir puoselėti 
Kristaus Bendriją pagal Vakarų kultūros poreikius. 

Palengvėle Krikščionių Bendrijos centras persikėlė iš Jeru- 
zalės į Antiochiją, o ilgainiui į Romą. 


Istorija yra dviakė 


Ilsėdamasis Atahano viešbutyje, įnikau iš naujo į Apaštalų 
darbų knygą. Tai pirmoji Krikščionių Bendrijos istorija. Labai 
spalvinga. Laikas ir vieta — chronologija ir geografija — yra 
istorijos akys. Antakjoje turėtų būti gausu vietų su Tautų Apaš- 
talo pėdsakais. Kur jie? 

Žvelgiant nuo viešbučio balkonėlio, Antakjos senamiestis 
ant abiejų Oronto upės krantų atrodo lyg "aptvertas" šiuolai- 
kinių daugiabučių statiniais ir pernelyg nuvargintas. 

Teiraujuosi viešbučio darbuotojų, kur yra Antiochijos katali- 
kų patriarcho buveinė. Nežino. Klausinėja vieni kitus. Galop 
vienas paaiškina, kad 1939 m. Sirija sugrąžino Antakją Turkijai. 
Tada katalikų patriarchas išsikėlė gyventi į Damaską, nes Sirijoje 
gyvena didžiuma jo tikinčiųjų. 

Teiraujuosi, ar iš viso yra katalikų Antakjoje. 

— Žinoma, kad yra! Bet labai mažai ... 

— Didžiuma svetimtaučiai ... 

Vienas paslaugus darbuotojas suranda katalikų kunigo kor- 
telę su adresu: “Padre V. Roberto Ferrari Kiurtiulius Caddesi 
Kiutliu Sohak — n. 6, tel. 16703". 

Pasišaukiu taksi ir keliauju pas italą katalikų kunigą Antak- 
joje. Bėda. Taksistas nepajėgia surasti nurodyto adreso gatvelių 
labirinte. Grįžęs į viešbutį, skambinu nurodytuoju numeriu. At- 
sako moteris. Ji vokietė, ne vienuolė, bet pasaulietė, pasiaukojusi 

tarnauti katalikams tarp musulmonų. Katalikų esą visa šimtinė, 
o krikščionių būsią net keletas tūkstančių. Padre Ferrari išvykęs 
į Iskanderuną aplankyti parapijiečių. Grįšiąs vakare. — Būtinai 
aplankykite! — sako. Kai pasiskundžiu, kad jau mėginau apsi- 
lankyti, ji ima aiškinti, kaip “padėti" taksistui vietą surasti. 

— O kur katalikai renkasi pamaldoms? — klausiu. 

— Švento Petro grotoje, — atsako. — Tai vienintelė vieta 
Antakjoje, išlikusi iš pirmųjų krikščionybės amžių. 


Svento Petro grotoje 


Nauja diena Antakjoje prasidėjo anksti. Lygiai 1.55 valandą 
ūmai pažadino Ramadano patranka. Laikas pavalgyti pusryčius 
prieš aušrą. Muedzinai dar tyli. Trečią valandą patranka duoda- 
mas ženklas, kad jau baigiasi pusryčiams skirtas metas, jie ima 
šaukti melstis ir aiškinti Koraną bei Ramadano pasninko prasmę. 

Viešbučio svečiai nenoromis slenka į valgomąjį. Jų nedaug. 
Po pusryčių teiraujuosi kontoros darbuotoją kelio į Švento Petro 
grotą. 

— Ar įmanoma pėsčiomis nueiti? — klausiu. 

Mane akimis permetęs, atsako: 

— Jums bus labai lengva! 

— Kiek laiko truktų? 

— Skubiai žengiant reikėtų gero pusvalandžio ... Tik treje- 
tas kilometrų ... 

— Ar nepaklysiu? 

— Ne. Išėjęs pro duris, sukite į dešinę. Priėję Kiurtiulius 
gatvę, vėl į dešinę. Tai pagrindinė gatvė. Stebėkite ženklus, ro- 
dančius į muziejų. 

— Ar Švento Petro grota yra muziejus? — klausiu. 

— Taip! 

Rytmečio vėsa. Muedzinų, skaitančių Koraną, balsai, į darbą 
skubantys antiochėnai daro Antakją patrauklią. Be vargo paste- 

biu kelio nuorodą į Švento Petro šventovę. Ji išskobta Silpijaus 
kalno šone ir švyti baltu fasadu rusvos uolos fone. Šiuolaikinis 
miestas yra nutolęs nuo Silpijaus kalno. Į šlaitą reikia kopti ce- 
mentiniais laiptais. Jie aukštoki. Lipdamas aukštyn nejučiomis 
stabteli, nes atsiveria platus Oronto upės slėnis su lengvute ryt- 
mečio rūko skraiste besidangstančia Antiochijos lyguma. 

Čia Apaštalas Petras kadaise “skelbė Viešpatį" savo moki- 
niams, kuriuos antiochėnai praminė krikščionimis. Priešais gro- 
tos fasadą grįstas kiemelis su stulpu Turkijos vėliavai. Viduje — 
ola uoloje. Juodos uolos sienos. Kur ne kur žvakių dūmų dar 
daugiau pajuodinios. Olos gale akmens luitas — altorius. Infor- 
macijos lenta primena, kad šv. Mišios aukojamos kas pirmą mė- 
nesio sekmadienį, o birželio 29 d. švenčiama šventųjų Petro ir 
Pauliaus iškilmė. Be to, joje Padre Ferrari kvietimas dalyvauti 
pamaldose ir jį aplankyti. 

Kiemelyje, priešais Švento Petro grotą, kaip ir daugelyje 
Antakjos kiemų, rytmečio vėsa smaginasi žvirbliai. Jie tokie ar- 
timi! Vėl grįžtu prie dviakės istorijos sampratos. Vieta — ta pati; 
laikas — toks skirtingas, tūkstantmečiais vėliau. Krikščionybė, 
švęsdama vienkartinį Dievo įėjimą į istoriją, sudabartina ne tik 
Žinią apie Dievo Kristų, bet ir jos nešėjus — Apaštalus. 

O kur Paulius gyveno, skelbdamas Kristų Antiochijoje? Prieš 
keliaudamas buvau užsirašęs iš senų šaltinių Singono gatvės 
vardą. Kur ji? Kaip ją surasti? Atkeliavęs į Antiochiją, Singono 
gatvės nesuradau. 


Mozė ar Kristus? 


Paulius ir Barnabas vis labiau ir labiau jautė skirtumą tarp 
dviejų miestų — Jeruzalės ir Antiochijos. Antiochija rūpinosi 
“skelbti Viešpatį" tarp pagonių. Tik penkiolika metų buvo praėję 
nuo Viešpaties mirties ir Prisikėlimo, o misijų ir bendrijų grandi- 
nė jau puošė Oronto upės slėnį ir Sirijos bei Finikijos pajūrį. 

O Jeruzalės krikščionys liko uždari, norintys laikytis atskirai 
nuo pagonių krikščionių. 

Antiochija buvo atvira pasauliui. Paulius jautė, kad skelbti 
Žinią apie Kristų yra jo “būtina prievolė, ir vargas man, jei ne- 
skelbčiau Gerosios Naujienos" (1 Kor 9,16). Stebina mažosios 
Antiochijos krikščionių bendrijos drąsi nuostata. Tik neseniai 
sukurta, o jau ryžtasi laimėti Kristui visą pasaulį. 


Antiochijos bendrijoje buvo pranašų ir mokytojų: Barna- 
bas, Simonas, pravarde Juodasis, Lucijus Kirėnietis, Ma- 
naenas, augęs kartu su tetrarchu Herodu, ir Saulius. Kartą, 
kai jie laikė pamaldas Viešpaties garbei ir pasninkavo, 
Šventoji Dvasia pasakė: 'Skirkite man Barnabą ir Saulių 
darbui, kuriam aš juos pašaukiau'. Tada tie pasninkavo ir 
meldėsi, ir, uždėję ant jų rankas, išleido" (Apd 13,1-8). 


Antiochijoje Paulius pradėjo savo misijinių kelionių didįjį 
nuotykį priešinga kryptimi negu Aleksandras Didysis, “iš Rytų 
iki Herkulio šulų (Gibraltaro), iki pačių Vakarų ribos“. Iki šiol 
krikščionybė plito tik pajūriais ir paupiais, nuo dabar ji ims veržtis 
į svetimų kraštų širdį — miestus. Tai buvo 45 m. po Kristaus. 

Barnabas pasiūlė keliauti visų pirma į Kiprą, savo gimtinę. 
Vėliau Paulius įkalbės Barnabą keliauti į Mažąją Aziją. Ketverius 
metus jie “skelbė Viešpatį" pagonims. Kai grįžo į Antiochiją, 
jie buvo seniūnų ir brolių bei seserų priimti su pagarba kaip 
Žinios apie Kristų skelbimo pirmūnai. 


Apipjaustymas ar Kristus? 

Bet “Iš Judėjos atvyko žmonių, kurie įtikinėjo brolius: Jei 
nesiduosite apipjaustomi pagal Mozės paprotį, negalėsite būti 
išgelbėti" (Apd 15,1). Jeruzalės krikščionys, regis, nesuprato 


Antiochijos krikščionių entuziazmo. Anot jų, pagonys pirma 


391 


turi tapti žydais — turi priimti Mozės Įstatymą ir būti apipjausty- 
ti — ir tik tada gali būti pakrikštyti. 

Apaštalui Pauliui buvo aišku, kad viskam, ką jis pasiekė, 
gresia pavojus, jeigu šis sąjūdis norinčių pagonis sužydinti lai- 
mėtų arba jo “skelbimas Viešpaties" būtų paneigtas, arba Krikš- 
čionių Bendrija skiltų. Koks yra pagonio kelias į Jėzų Kristų? 
Nebuvo sunkumų su pilnutiniais prozelitais, bet didžiuma kon- 
vertitų buvo tik “vartų prozželitai“ ir “pagarbiai bijantys Dievo". 
Susieti jų priėmimą į Bendriją su apipjaustymu ir Mozės Įstaty- 
mo priėmimu reiškė padaryti Krikščionių Bendriją pavaldžia 
Sinagogai ir paneigti išganymo visuotinumą. Be to, krikščionybė 
taptų rasine religija, kurios teisėtumas priklausytų nuo žydų 
tautos. 

Apaštalas Paulius Lažške Galaiams primena, kad “Kai Kefas 
(Petras) atvyko į Antiochiją, aš jam pasipriešinau į akis, nes jis 
buvo peiktinas. Mat prieš atvykstant kai kuriems nuo Jokūbo 
(Jeruzalės vyskupo), jis valgydavo su pagonimis; bet kai tie atvy- 
ko, jis atsitraukė ir ėmė jų vengti, bijodamas apipjaustytųjų. 
Kartu su juo veidmainiavo ir kiti žydai, net Barnabas pasidavė 
jų veidmainystei. Pamatęs, kad jie nukrypsta nuo Evangelijos 
tiesos, aš pasakiau Kefui (Petrui) visų akivaizdoje: “Jei tu, būda- 
mas žydas, gyveni pagoniškai, o ne žydiškai, tai kodėl verti pa- 
gonis laikytis žydų papročių?'" (Gal 2,11-14). Tikėjimas negali 
būti atskirtas nuo gyvenimo. Užtat tikėjimas buvo pavojuje, 0 
su tikėjimu ir atpirkimas. Užtat Paulius papeikė Petrą net po 
Jeruzalės Susirinkimo, įvykusio 49 m. po Kristaus (žr. Apd 15). 

Tai buvo pagrindinė problema. Bandydamas nušviesti pago- 
nio kelią į Jėzų Kristų, Paulius Laiške galatams ir apie save šį tą 
parašo. Jeruzalės Susirinkime jo bendradarbis Titas, kadangi 
buvo krikščionis graikas, nebuvo verčiamas apsipjaustyti. Apaš- 
talas Paulius jį laikė pavyzdžiu kitiems, tuo nustatydamas prin- 
cipą: niekas neturi būti verčiamas priimti žydų apipjaustymo 
paprotį, norėdamas tapti krikščioniu. Žydų papročiai ir api 

pjaustymas nėra koks prieangis, pro kurį konvertitas turi pereiti, 
kad patektų į Jėzaus sekėjų Bendriją. Kelias iš pagonybės į krikš- 
čionybę — tiesus. Reikia vien tikėjimo Dievo išganingojo darbu 
per Jėzų Kristų ir krikšto. Jeruzalės bendrija, priimdama Titą — 
krikščionį graiką — kaip brolį, tuo pripažino Pauliaus principą. 
Negana to, anot Pauliaus, nes privedė prie įsitikinimo, kad jam 
"patikėta skelbti Gerąją Žinią apie Kristų pagonims kaip Petrui 
žydams, nes tas pats, kuris paskyrė Petrą apipjaustytųjų apaštalu, 
paskyrė (Paulių) pagonių apaštalu" (Gal 2,7-8). 


Jėzus ir Mozės Įstatymas 


Jeruzalėje dar buvo daug krikščionių, kurie liudijo, kad Jė- 
zus buvo pavaldus Įstatymui ir kad jo laikėsi. Jie patys buvo 
girdėję jį sakant, kad jis neatėjo panaikinti Įstatymo, bet taip 
jo įvykdyti, kad net brūkšnelis neišnyks. Užtat šie mokiniai bran- 
gino žydų nuostatus apie valgymą, šabą, apipjaustymą kaip ver- 
tingą paveldą, padedanų būti atskiriems nuo pagonių. Nejau 
žydų tauta, davusi tiek daug pasauliui, turi dabar trauktis iš ke- 
lio ir išnykti? 

Apaštalų darbų knyga aiškiai rodo, kad Jėzaus apaštalai nebu- 
vo šios siauros atskirumo pažiūros šalininkai. Net Senojo Testa- 
mento pranašų religija nebuvo tautinė religija, o pats Jėzus buvo 
paskelbęs savo religijos ir Dvylikos misijos visuotinumą. Jeruzalės 
krikščionių bendrija to nebuvo pamiršusi. Šventosios Dvasios atėji- 
mas Sekminių dieną buvo pripažintas įvykiu, apreiškusiu visuotinę 
Bendrijos misiją. Jėzus atėjo išgelbėti pasaulio, — atėjo užbaigti 
Kūrėjo užmojo, apreikšto Senajame Testamente, o Krikščionių 
Bendrija privalo nešti Žinią apie išganymą visam pasauliui. 

| Tačiau susidurta su problemomis: Jėzus niekur nebuvo kal- 
bėjęs apie sąlygas, kuriomis pagonys turėtų būti priimti į tikin- 
čiųjų Bendriją. Taigi nebuvo aišku, kaip vykdyti Jėzaus misiją. 
Be to, ir patys apaštalai laikėsi Mozės Įstatymo, kaip jie buvo 

matę darant Jėzų, nors tikėjo, kad išganymas ateina tik per Jė- 
zų. Laikotarpis, kai nauja religija turi nulemti savo gyvenimo 
būdą ir savitą kultą, yra pernelyg sunkus. Žydų gyvenime pamal- 
dumo poreikiai ir apraiškos buvo aptarti smulkmeniškai. Krikš- 
čionys iš judaizmo jų nuoširdžiai laikėsi. Atrodo, kad buvo del- 
siama apsispręsti, nes jie tikėjo, kad nuosprendis gali būti užvil- 
kintas. Užtat, kaip pats Petras, ir tylėjo. 

Didžiuma fariziejų, tapusių krikščionimis, su tuo nesutiko. 
Kai fariziejai buvo pakrikštyti, jie nusivilko savo fariziejišką apda- 
rą, bet savo fariziejiškos dvasios neatsisakė. Jų veikiama, krikš- 
čionybė Jeruzalėje buvo palengva reformuojama į judaizmą. 
Tiesa, jie sakė, kad Dievas yra ir pagonių Dievas ir kad Mesijas 
yra visų žmonių karalius. Užtat pagonys gali dalyvauti jo kara- 
lystėje, tačiau ne tokiomis pat teisėmis kaip žydai. Fariziejai, 
tapę krikščionimis, sutiko dalytis monoteizmu ir dorovės moky- 
mu su pagonimis, bet Mesijo laukimas, anot jų, lieka žydų tautos 
paveldas. Jie teigė, kad pagonis gali tapti pilnateisiu Mesijo ka- 
ralystės piliečiu tik arba būdamas Abraomo palikuonis, arba 
įskiepijamas į žydų tautą per apipjaustymą. Taigi išganymas tu- 
rėjo būti perduodamas per Mozės Įstatymą ir apipjaustymą kaip 
kitą sakramentą; Kristaus nuopelnai turėjo būti perduodami 
per išrinktąją tautą ir Mozės Įstatymą, nes krikščionybė buvo 
tik judaizmo žiedas ir įvykdymas. Užtat krikščionybės esmė — 
išganymo tikrovė tik per Kristų — atsidūrė rimtame pavojuje. 


Apaštalas Jokūbas Mažesnysis 


Apaštalas Jokūbas Mažesnysis, Jeruzalės krikščionių galva 
ir vadovas, savo kasdieniame gyvenime jungė smulkmenišką iš- 
tikimybę Mozės Įstatymui ir griežtą asketizmą su meile Jėzui. 
Fariziejai ir sadukiejai nedrįso jo užpuldinėti. Kai kiti apaštalai 
buvo priversti bėgti iš Jeruzalės, Jokūbas pasiliko. Jo dėka daug 
fariziejų buvo tapę krikščionimis, o įvairių padalų levitai ir ku- 

nigai, nors ir tapę krikščionimis, tebeėjo Šventyklos pareigas. 
Taigi iš išorės krikščionybė atrodė tik judaizmo sekta. 

Ši Jeruzalės krikščionių grupuotė, leisdama sau naudotis 
Jokūbo vardu (žr. Apd 15,1), kai tik sužinojo, kad Paulius ir 
Barnabas sugrįžę iš Mažosios Azijos, kur jie įkūrė gausias krikš- 
čionių bendrijas iš pagonių, pasiuntė atstovus į Antiochiją. At- 
stovai buvo Antiochijos seniūnų priimti su pagarba, nes jie bu- 
vo garbingojo Jeruzalės vadovo Jokūbo pasiuntiniai. Bet antio- 
chėnai greitai pajuto, kad Jeruzalės vyrai vengia bendrauti su 
krikščionimis iš pagonijos. Jų paliesti, skubėdavo apsiplauti, su 
neapipjaustytais krikščionimis prie bendro stalo nesėsdavo. Kai 
jie sėdosi atskirai nuo kitų šabo agapės metu ir ėmė įtikinėti 
antiochėnų bendrijos narius: “Jei nesiduosite apipjaustomi pa- 
gal Mozės paprotį, negalėsite būti išgelbėti" (Apd 15,1), kilo 
audra. Tarp jų ir Pauliaus bei Barnabo kilo daug nesutarimų. 
Apaštalas Paulius krikščionis iš pagonijos vadino “šventaisiais, 
Dievo vaikais, Dievo namiškiais ... ", bet dabar šie pamaldūs 
vrai iš Jeruzalės juos vadino "nešvariais, nusidėjėliais, svetimtau- 


čiais ... " ir net neigė, kad yra krikščionys. 


Vyrai iš Jeruzalės ne tik skaldė krikščionių bendriją į “švarius 
ir nešvarius", bet kėlė ir esminį klausimą, kas žmogų išgano: 
Mozės Įstatymas ar Kristaus malonė. Veltui Paulius mėgino įti- 
kinti, kad įstatymas, tiesa, nurodo daryti gera ir vengti pikta, 
bet jis nesuteikia malonės būti doram ir daryti, kas teisinga. 

“Buvo nutarta, — rašo Apaštalų darbų knygoje, — kad Pau- 
lius, Barnabas ir kai kurie iš anų [Jokūbo pasiuntinių) nuvyks 
dėl šio ginčo į Jeruzalę pas apaštalus ir vyresniuosius ... Atvykę 
į Jeruzalę, jie buvo priimti bendrijos, apaštalų ir vyresniųjų ir 
pranešė jiems, ką Dievas buvo per juos nuveikęs" (Apd 15,4). 
O Laiške galatams Paulius primena: “Paskui, po keturiolikos me- 
lų, vėl nuvykau į Jeruzalę kartu su Barnabu, pasiėmęs ir Titą. 
Nuvykau, apreiškimo paskatintas, ir jiems išdėsčiau Evangeliją, 
kurią skelbiu pagonims, atskirai išsiaiškindamas su įžymesniais 

asmenimis, kad kartais nebėgčiau ar nebūčiau bėgęs veltui" 
(Gal 2,1-2). 


Apaštalų Susirinkimas Jeruzalėje 


Susirinkimas įvyko 49 m. Apaštalui Pauliui rūpėjo du da- 
lykai: krikščionio laisvė ir jo apaštalo pašaukimo jam pripažini- 
mas. Jeruzalėje kai kurie iš priėmusių tikėjimą fariziejų reikala- 
vo: “Juos (krikščionis iš pagonijos| reikia apipjaustyti ir reikalau- 
ti, kad jie laikytųsi Mozės Įstatymo" (Apd 15,5). “Apaštalai ir 
vyresnieji susirinko šio klausimo svarstyti" (Apd 15,6) 

Jeruzalės bendriją sudarė trys grupės: apaštalai, vyresniųjų 
taryba ir tikintieji. Tarp apaštalų išsiskyrė Petras, fokūbas Ma- 
žesnysis ir Jonas. Susirinkimas išklausė tylėdamas Pauliaus ir 
Barnabo pranešimo. Pagonių atsivertimas buvo priimtas kaip 
vienas svarbiausių ženklų, kad Mesijo karalystė jau čia. Bei įta- 
kingoji priėmusių tikėjimą fariziejų grupė, norėjusi krikščionis 
iš pagonijos sužydinti, šaukė: “Juos reikia apipjaustyti! Jie turi 
laikytis Mozės Įstatymo!" (Apd 15,5). 

Paulių į Jeruzalę lydėjo Titas, jaunas vyras, kurį jis buvo 
laimėjęs Kristui iš pagonijos. Pauliaus drąsa atsivesti Titą į sueigą 
buvo iššūkis tikėjimą priėmusiems fariziejams. Jie pareikalavo, 
kad Titas būtų tuojau čia pat apipjaustytas. Laiške galatams Pau- 
lius rašo: “Jie Įapaštalai ir vyresnieji) nevertė apsipjaustyti nė 
mano palydovo Tito, kuris buvo graikas. ... įsibrovėliams, netik- 
riems broliams, tykojusiems pagrobti mūsų laisvę, kurią mes 
turime Kristuje Jėzuje, ir norėjusiems mus pavergti, — jiems 
mes nė valandėlei nepasidavėme, kad Evangelijos tiesa pasiliktų 
su jumis (galatais). O dėl įžymesniųjų asmenų, — kokie jie buvo 
kadaise, man nesvarbu, nes Dievas nėra žmonėms šališkas, — 
man įžymieji asmenys nieko nepridėjo. Atvirkščiai, jie įsitikino, 
jog man patikėta skelbti Evangeliją pagonims kaip Petrui žy- 
dams, nes tas pats, kuris paskyrė Petrą apipjaustytųjų apaštalu, 


396 


paskyrė mane pagonių apaštalu. Pripažindami man suteiktą 
malonę, Jokūbas, Kefas (Petras) ir Jonas, laikomi šulais, padavė 
man ir Barnabui dešines draugystės ženklan, kad mes eitume 
pas pagonis, o jie — pas žydus ... " (Gal 2,3-9). 


Bendrijos šulų kalbos 


Susirinkime kalbėjo Jeruzalės bendrijos šulai. Petro kalba 
yra tikras deimančiukas. Apie Paulių jis net neužsimena. Atpa- 
sakoja tik savo išgyvenimus ir pabrėžia, kad Dievas “nepadarė 
skirtumo tarp mūsų (žydų krikščionių) ir jų (krikščionių iš pago- 
nijos|, tikėjimu numazgodamas jų širdis". Užtat “kam gi gundote 
Dievą ir kraunate ant mokinių sprando jungą, kurio nei mūsų 
protėviai, nei mes patys negalėjome panešti? Verčiau tikėkime 
Viešpaties Jėzaus malone būsią išganyti kaip ir jie" (Apd 15,9- 
1). Anot Petro, išganymas susijęs tik su malone, kurią Dievas 
suteikia. Petro kalba buvo smūgis norintiems sužydinti krikščio- 
nis iš pagonijos. “Visas susirinkimas nutilo. Dalyviai ėmė klau- 
sytis Barnabo ir Pauliaus pasakojimo, kokių didžių ir nuostabių 
darbų per juos Dievas padarė pagonijoje"“ (Apd 15,12). 

Tada Jokūbas ramiai ir paprastai pareiškė, kad jis palaiko 
Petro nuostatą. Būdamas ištikimas Raštams įSemojo Testamento 
knygoms|, jis Petro žodžius susiejo su praeitimi, remdamasis 
pranašais, ypač Amosu, pranašavusiais apie Mesijo karalystę. No- 
tėdamas sutvirtinti ryšius tarp abiejų grupių, Jokūbas pasiūlė 
antiochėnams skaitytis su žydų krikščionių jausmais: “ ... man- 
ding, į Dievą atsivertusių pagonių nedera apsunkinti, o tiktai 
Jiems parašyti, kad susilaikytų nuo susiteršimo stabais, nuo iš- 
twirkavimo, pasmaugtų gyvulių mėsos ir kraujo" (Apd 15,19-20). 

Susirinkimo nutarimus, užrašytus apaštalinėje enciklikoje, 
Antiochijos bendrijai perdavė du Jeruzalės delegatai: Judas 
Barsabas ir Silas, kurį Paulius vadina Silvanu (žr. 1 Tes 1,1). Į 
Antiochiją juodu parlydėjo didelė palyda drauge su Pauliumi, 

Barnabu ir Titu. judas Barsabas sugrįžo į Jeruzalę, o Silas, kaip 
Barnabas prieš keliolika metų, susižavėjęs Antiochijos krikščio- 
nių dvasia, pasiliko. 


Jeruzalės Susirinkimo raštas 


“Tada apaštalai ir vyresnieji kartu su visa Bendrija nutarė 
pasiųsti į Antiochiją iš savųjų išrinktus vyrus kartu su Pauliumi 
ir Barnabu. Tai buvo Judas, vadinamas Barsabu, ir Silas, kurie 
buvo vadovaujantys tarp brolių. Jiems įteikė tokį raštą: 


'Apaštalai ir vyresnieji broliai siunčia sveikinimą Antio- 
chijoje, Sirijoje bei Kilikijoje gyvenantiems broliams, kilu- 
siems iš pagonių. Sužinoję, jog kai kurie iš mūsų nuvykę 
asmenys, mūsų neįgalioti, savo kalbomis pasėjo jūsų sielose 
nerimą bei sąmyšį, mes, bendrai susirinkę, nusprendėme 
pasiųsti pas jus išrinktus vyrus kartu su mūsų mylimaisiais 
Barnabu.ir Pauliumi, kurie už mūsų Viešpatį Jėzų Kristų 
yra guldę galvas. Taigi siunčiame su jais Judą ir Silą, ku- 
. rie jums tą patį praneš gyvu žodžiu. Šventajai Dvasiai ir 
mums pasirodė teisinga neužkrauti jums daugiau naštų, 
išskyrus tai, kas būtina: susilaikyti nuo aukų stabams, kraujo, 
pasmaugtų gyvulių mėsos ir ištvirkavimo. Jūs gerai elgsitės, 
saugodamiesi šitų dalykų. Likite sveiki!" (Apd 15,22-29). 


Kur rašė Evangelistas Matas ir Lukas? 


Nė vienas Naujojo Testamento raštas — knyga ar laiškas — 
savęs nesusieja su Antiochija. Tai stebina. Bet daugelis moksli- 
ninkų mano, kad Evangelija pagal Marą buvo parašyta Antio- 
chijoje. Tačiau jų išvados remiasi numanymu. Anot jų, jokia 
Evangelija nebūtų tapusi taip plačiai žinoma, jeigu ji nebūtų 
turėjusi artimų ryšių su svarbiu krikščionybės centru. Be to, 

Mato Evangelijos ekleziologija — teologinė visuotinės Bendrijos 
samprata — atspindi Antiochijos bendriją. Todėl, daugelio Nau- 
jojo Testamento tyrinėtojų teigimu, Antiochija yra tinkamiausia 
vieta, kurioje buvo Dievo Dvasios įkvėpta ir Evangelisto Mato 
parašyta Evangelija pagal Matą. 

Kai kurie Šventojo Rašto tyrinėtojai Antiochiją laiko miestu, 
kuriame Lukas rašė savo Evangeliją. Lukas buvo gimęs ir augęs 
Antiochijoje. 


Mažai archeologinių radinių 


Klajoju po Antakją. Oras malonus. Temperatūra — ypač 
rytmečiu ir popiete — palanki. Dienos, tiesa, sausos, bet nese- 
niai būta lietaus. Sausra mažiau vargina negu šutra. Naujamies- 
tyje gausu medžių, aikščių su suolais pavėsyje ir fontanų. Antio- 
thija netapo piliakalniu — tell'iu — dėl to, kad po karų ir že- 
mės drebėjimų ji buvo atstatoma panaudojant medžiagas iš 
sugriautųjų pastatų. Tik kur ne kur akys užkliūva už senojo 
miesto sienų liekanų, matyti buvusio hipodromo kontūrai, taria- 
mi Diokleciano rūmų pamatai ir Trajano akveduko arkos. Ka- 
daise Antiochija didžiavosi romėnų statytu Oronto tiltu. Nūdien 
jis tk žmonių atmintyje. 

Įspūdingiausi archeologiniai radiniai yra Antakjos muzie- 
juje. Tai aslų mozaikos, perkeltos iš graikų ir romėnų vilų griu- 
vėsių, su mitologinėmis scenomis. Įspūdį daro pomėgis vaiz- 
duoti gražuolį Narcizą, tampantų narcizo gėle. Didžiuma 
mozaikų iš Dafnės — iš Apolono sodo ir šventyklos. Dafnė — 
idiliškas slėnis maždaug 8 km į pietus nuo Antakjos. 

Graikų mitologijoje Dafnė yra nimfa. Viena iš gamtos dei- 
Yių — miško, kalno, jūros, upės, ežero gyventoja. Mūsų mito- 
logija turi undinę! Dafnę įsimylėjo ir dievas Apolonas, ir mir- 
tingas žmogus — Leukipas. Norėdamas būti prie savo mylimosios 
Dafnės, jis apsirengė kaip nimfa. Tačiau maudydamasis išsidavė 

ir buvo nimfų sudraskytas. O Apolonas sekiojo Dafnę, kuri 
meldėsi Gėjai, kad išgelbėtų, ir buvo paversta lauro medeliu. 

Svarbiausias archeologinis radinys — didžioji Antiochijos 
taurė iš gryno sidabro, nukalta pirmajame kristiniame šimtme- 
tyje, rasta Dafnėje 1910 m. Imta ją vadinti švenrąja Gralio taure, 
kurią legendos sieja su Jėzaus Paskutine vakariene. 

Pasak Viduramžių romanų ir legendų, šventąją Gralio taurę 
nugabeno į Angliją Juozapas iš Arimatėjos. Riteriai panūdo jos 
ieškoti. Tačiau, anot legendos, ji bus apreikšta tik kilniausiam 
riteriui. Artūro legendoje kilniausias riteris yra Parsifalis ar C2- 
lahadas. Ši legenda supina į vieną pasakojimą krikščioniškus 
pradus, keltų mitą ir senovės apvaisinimo kultą. 

Muziejuje gausu statulų skeveldrų. Viena statula beveik svei- 
ka. Tik šiaip amžių apdilinta. Tai romėniška Tichės kopija. Ori- 
ginalas priklausė grupei statulų, kurias buvo sukūręs Eutichidas 
ką tik pastatytai seleukidų sostinei (296-293 m. prieš Kristų). 
Tichė sėdi ant kalno su Orontu — upės dievu — prie savo ko- 
jų, o karaliai — Seleukas I ir Antiochas I — aukoja jai vainikus. 


Daug teologijos 


Studijuojant teologiją, teko susipažinti su Ignaco Antio- 
chiečio ir Nestorijaus raštais. Jų įnašas į teologiją, pastangos 
suprasti tikėjimo turinį — Dievą ir žmogaus santykį su Dievu — 
buvo žymus. Antiochijoje krikščionybė tapo pasauline religija. 
Čia buvo sielojamasi dėl Žinios apie Kristų skelbimo pagonims, 
stengiamasi išlaikyti glaudų ryšį su judaizmu ir kuriama krikš- 
čioniška žydų pagonių bendruomenė. 

Ignacas Antiochietis, Antiochijos vyskupas ir šventasis, mirė 
apie 107 m., valdant imperatoriui Trajanui. Apaštalo Pauliaus 
veiklos metais Ignacas buvo jaunuolis. Jis buvo Jono Evangelisto 
mokinys. Vežamas į Romą, kad būtų žvėrims atiduotas, Ignacas 
parašė septynis svarbius laiškus krikščionių bendrijoms Romoje 

ir Mažojoje Azijoje. Savo laiškuose jis dažnai mini Apaštalą Pau- 
lių. Šie laiškai yra vertingas liudijimas apie krikščionių įsitikini- 
mus ir ankstyvosios Bendrijos sandarą. Ignacas buvo pirmasis 
teologas, kuris vedė ginčus su gnostikais, neigusiais Kristaus 
žmogiškąją prigimtį, — apie Kristaus gimimą iš Mergelės, Švč. 
Trejybę, — ir su krikščionimis iš judaizmo, norėjusiais sužydinti 
krikščionybę. Tikroji garantija prieš klaidingą teologiją, jis mo- 
kė, yra bendrija vienybėje su vyskupu. Be to, Ignacas Antiochie- 
tis buvo pirmasis krikščionybės autorius, vartojęs žodį "katalikas". 

Nestorijus yra garsus dėl nestorianizmo — erezijos, kuri 
teigė, kad Kristuje yra du glaudūs ir neatskiriami asmenys. Nes- 
torijus, Antiochijos abatas, imperatoriaus Teodosijaus II 428 
m. buvo paskirtas Konstantinopolio patriarchu. Tapęs patriar- 
chu, Nestorijus užgavo krikščionis, uždrausdamas vadinti Mer- 
gelę Mariją Dievo Motina, nes, anot jo, Dievas Tėvas pagimdė 
Jėzų kaip Dievą, o Marija pagimdė jį kaip žmogų. Tokiai pažiūrai 
pasipriešino Kirilas, Aleksandrijos patriarchas. Kilo didelis san- 
kirtis tarp Antiochijos ir Aleksandrijos. Abu kreipėsi į Romą — 
popiežių Celestiną I. Popiežius sušaukė Efeze 431 m. visuotinį 
Bendrijos Susirinkimą reikalui spręsti. Efezo Susirinkimas pa- 
aiškino tikėjimo tiesą aptardamas, kad Jėzus Kristus turi dvi 
skirtingas prigimtis, kurios yra neatskiriamai sujungtos viename 
dieviškame asmenyje. Užtat Marija yra ir gali būti vadinama 
Dievo Motina — graikiškai “Theotokos" (Dievo Gimdytoja). 
Nestorijus buvo pašalintas iš patriarcho pareigų ir ištremtas į 
Antiochiją. 

Šiuolaikinė krikščionių nestorijonų bendrija Irake, Irane ir 
Malabare (Indijoje) atstovauja Persijos krikščionių bendrijai ir 
kartais yra vadinama asiriškąja bendrija. Ji nėra gausi. Turi apie 
100 000 narių. Nestorijus šioje krikščionių bendrijoje yra laiko- 
mas šventuoju. Nors Mergelė Marija ir yra gerbtina, anot nes- 
torijonų teologijos, jos Dievo Motina vadinti negalima. 

Jos labai kuklios. Skiriama daug pagarbos Kryžiui. Be to, nestori- 
jonai turi vieną sau būdingą pamaldų apeigą: dalytis “šventuoju 
raugu" — altoriaus duona, kurios kilmė, jų tikėjimu, siejasi su 


tešla, naudota per Paskutinę vakarienę. 
Sudiev, Antiochija! 


Trys dienos prabėgo nejučiomis. Noras paklajoti po Šv. 
Petro “pirmąją Romą", reikalas pasilsėti po ilgokos kelionės ry- 
unėje Turkijoje ir dėmesys Apaštalų darbų knygai padėjo užmiršti 
laiką. Rami vieta viešbutyje ir pigus turkiškas “McDonald'as su 
ayran“ — gėrimu iš pieno, paskanintu prieskoniais — bei turkiš- 
ka pica padarė mano viešnagę malonią. 

Ruošiuosi ilgai kelionei: nuo Antakjos į Koniją. Nuo Antio- 
chijos į Ikonijų. Aplankęs pirmosios Apaštalo Pauliaus misijų 
kelionės vietas, keliausiu į Mažąją Aziją, Egėjo jūros pakraščius. 

Autobusas išvažiuoja tik ketvirtą valandą po pietų. Mane 
dar traukia senasis Antiochijos uostas — Seleukija. Jis tik už 26 
km į pietvakarius nuo Antakjos. 

Taksistas pažada nuvežti ir laiku parvežti. Džiaugiasi galįs 
patarnauti. Pakeliui įdomu stebėti ne tik Antakjos apylinkes 
Oronto upės slėnyje, bet ir žmonių gyvenimą. Žmonės darbštūs. 
Prisimenu rugiapjūtės talką Žemaitijoje. Pragyvenimu užsidirba- 
ma įvairiai: kauptuvu ir traktoriumi, asilu ir automobiliu, nugara 
ir sunkvežimėliu. Vieškelis vingiuoja palei tingią Oronto upę. 
Taksistas kaltina Siriją. Sako, sirai stato užtvankas ir mūsų van- 
denį vagia. Vanduo Sirijoje labai branginamas. 

Antiochijos uosto griuvėsiai — Seleukija Pieria'oje — nū- 
dien bent 30 km atstu nuo Viduržemio jūros. Samandag'as yra 
naujoji pajūrio gyvenvietė. 

— Nejau jūra traukiasi? — garsiai stebiuosi. 

— Ne, — taksistas skuba paaiškinti, — upė pajūrį smėliu 
užnešė. 

Kadaise “jie (Paulius, Barnabas ir Jonas Morkus), Šventosios 
Dvasios siunčiami, nukeliavo į Seleukiją, o iš ten laivu pasiekė 
Kiprą" (Apd 13,4). Nūdien pajūris prie Seleukijos — judrus 
paplūdimys ir turkų kariuomenės stovykla. 


Išblyškęs Linkolnas — $ 20 


Autobusų stotyje užbėgu į banką, nes pritrūkau turkiškų 
lirų. Paprastai, tai greita procedūra. Paduodu banko darbuo- 
tojui $ 20. Paglamžęs banknotą, apžiūrinėja jį iš visų pusių, 
pasižiūri į jį prieš šviesą, pasideda po padidinamuoju stiklu ... 
Galop ištaria: 

— Man atrodo, kad šis banknotas netikras ... 

— O ko jam trūksta? — domiuosi. 

— Linkolnas per daug išblyškęs ... 

Autobusas jau sodina keleivius. Dar kelios minutės, pajudės. 
Paduodu darbuotojui tamsesnį Linkolną, mažiau nudėvėtą bank- 
notą. Atsiimu nudėvėtąjį. 

— Šis tikras banknotas, — šypsodamasis pakeičia jį į per- 
nelyg nudėvėtas turkiškas liras. 

“Su svetima moterimi nesėdėsiu ... 


Autobuso duryse stovi vairuotojas. Ginčijasi su senu rūstaus 
veido keleiviu. Mat jo vieta šalia moters. Vairuotojas jį ragina 
užimti savo vietą, nes laikas leistis į kelionę, o senukas aiškina: 

— Ji nei mano motina, nei Mano žmona, nei mano se- 
suo ... Su svetima moterimi aš nesėdėsiu ... 

Vairuotojas pasišaukia iš kontoros vyresnįjį. Abu tariasi, ką 
daryti. Vyresnysis mandagiai paprašo keleivį arba užimti savo 
vietą, arba lipti iš autobuso, nes jau laikas važiuoti. — Kelionė 
ilga, — sako, — reikia laikytis maršruto. 

Keleivis vėl kartoja: 

Pergė. Marmuro puošmenų detalė 

Izmyras. Šiuolaikinis miestas su 


tuščiu kvadratu - agora - centre iš senosios Smirnos 


Pergė. Bendras vaizdas 

Stambulas. Hagija Sofija bazilika. 
Minaretus pastatė otomanų sultonai 


Stambulas. Sultono Ahmeto Mėlynoji mečetė 

Tarsas. Autobusų stotis 


— iki sė — 


| Kilikijos vartai - Tauro kalnų perėja. Nūdien kopti nebereikia, 
galima patogiai nuvažiuoti iš Mažosios Azijos aukštumų į pajūrį - 
Kilikijos lygumą 

Tarsas. Svetingoje užeigoje 


Tarsas. Kleopatros vartai iš romėnų laikų 

Sardai. Bendras griuvėsių vaizdas žiūrint į sausą Pakteolo upės vagą 

Didimai. Medūzos galva Apolono orakulo kieme 


Efezas. Artemidės šventyklos likučiai. Ant kolonos - 
gandro lizdas, o kairėje ganosi avys 


Pergamas. Kelias nuo Asklepėjaus į Akropolį, kur buvo aukuras, 
Apokalipsės autoriaus vadinamas šėtono sostu, kuris tarnavo 
imperatoriaus kulto apeigoms. „Pergamo bendrijos angelui rašyk: 
„Aš žinau, kur tu gyveni: ten, kur šėtono sostas?“ (Apr 2,12-13) 

Troados prieplauka. Troadoje „Paulius naktį turėjo regėjimą: jam 
pasirodė makedonietis, kuris maldavo: „Ateik į Makedoniją ir 
padėk mums!? Po šio regėjimo nedelsdami nutarėm keliauti į 

Makedoniją, įsitikinę, jog Dievas mus pašaukė skelbti jiems 
Evangelijos“ (Apd 16,9-10) 


— Su svetima moterimi nesėdėsiu ... 

Mano vieta prie lango. Šalia manęs vyriškis. Matydamas, 
kad ginčas nesibaigia, pasiūlau pasikeisti vietomis su senukų 
musulmonu. Vairuotojas ir vyresnysis džiugiai priima mano 
pasiūlymą, o musulmonas šnabžda “Allahu akhbar!" (Alla yra 
didis!) | 

Senuko musulmono elgesys mane domina. Islamas Turki- 
joje yra gana supasaulėjęs, o šis žmogus atkakliai laikosi savo 
įsitikinimų. Moteris, prie kurios jis nesutiko sėstis, liko visą laiką 
tyli. Man, šalia atsisėdus, ji nieko nesako. Atrodo, kad šypte- 
li ... Ji liko tyli per visą kelionę į Koniją. 


Į Koniją atkeliausiu vidurnaktį 


Keliauti autobusu reikia daug laiko. Atrodo, kad laiką veltui 
leidi. Tiek daug įdomių vietų, o laiko trūksta. Be to, šį kartą 
tenka keliauti iš dalies naktį. Nieko nematai. Ir tai man atrodo 
laiko gaišinimas. Negali nei žvalgytis, nei ilsėtis. 

Važiuojame tuo pačiu keliu, kuriuo atkeliavau. Iskande- 
rūno link. Tuomet buvo vėlyvas rytmety, dabar jau vėlyva popie- 
tė. Laukuose vis dar darbymetis. Triūsia seni ir jauni, moterys 
ir vyrai. Paaugliai padeda suaugusiems. Būdinga matyti dirban- 
čius paauglius — berniukus ir mergaites — tarp piemenų, tarp 
žemdirbių, tarp miestelėnų. Ilgų plaukų puoselėtojai — jaunuo- 
liai svetimtaučiai — šioje Turkijos dalyje reti. Jiems arčiau širdies 
Egėjo jūros salos ir Mažosios Azijos pajūris. 

Autobusas stabteli Iskanderūne. Tuojau pat įlipa jaunas sun- 
kos pardavėjas. Ant nugaros nešasi nušveistą bronzinį indą su 
sunka. Garsiai šaukia sunkos vardą ir siūlo atsigerti. Kai paprašo 
gėrimo, kaire ranka mikliai ištraukia vieną iš stiklinių, kabančių 
ant diržo, dešine įpila vandens jai paskalauti. Tada dar mikliau 
taip pasilenkia, kad per ilgą čiaupą pripildo stiklinę. Nė lašo 
sunkos nepraranda ... Gavęs užmokestį, eina toliau. 


414 


Kilikijos vartai iš kitos pusės 


Tarsą pravažiuojame saulei leidžiantis. Žmonės gatvėse lū- 
kuriuoja, turbūt laukdami ženklo, kad greitai bus galima gaivin- 
tis Ramadano pasninko skanėstu — Iftar'o — Ramadano “pusry- 
čių" sunka. Gatvėse šventiška nuotaika. 

Vieškelis iš vakarų Kilikijos vartų link kyla plačiais zigzagais. 
Vakaro žara gaubia tolstantį Tarsą, nuspalvindama visą Kilikijos 
lygumą. Įvažiavus į kalnus, sutemsta. Dabar vieškelis vingiuoja 
slėnio šlaitu. Kairėje tamsios statmeniškos uolos, dešinėje srauni 
putojanti upė. 

Iftar'o valgiui sustojame Posančio (Pozanti) miestelyje. Bend- 
rakeleiviai klegėdami geria vandenį, valgo šiškebabą ir perkasi 
maisto tolesnei kelionei. Mat Ramadano pasninko metu naktį 
galima valgyti. Pasninkaujama tik dieną. 

Pervažiavus Tauro kalnus, atsiveria centrinės Turkijos 
stepės. Mėnesiena. Tolumoje žibsi kaimų ir miestelių šviesos. 
Ima rūpestis, kur rasiu užeigą vidurnaktį. Raminuosi, nes Konija 
yra Turkijos didmiestis. Išsirenku iš gido viešbutį, vardu Dergah.. 
Mat jis pagal manu kišenę. Be to, arti Mevlanos dervišų muzie- 
jaus. 

Konijos autobusų stotyje ir naktį pilna keleivių. Kreipiuosi 
į pirmą pasitaikiusį policininką, rodydamas Konijos viešbučių 
sąrašą. Tuojau pat supranta, ko man reikia. Pasišaukia už save 
žemesnį ir įsako jam nuvesti mane prie taksio. Vokiečių kalba 
pataria už taksį mokėti tik 350 lirų — maždaug vieną dolerį. 

Po pusvalandžio — lovoje. Laikrodis rodo 1.42 valandą ry- 
to. Stebina budinčio vaikino paslaugus patarnavimas. Jis tikrai 
budi, o ne snūduriuoja. 


415 


Apaštalas Paulius Mažojoje Azijoje 


Apaštalų darbų knygoje rašoma: “Iš Pafo (Kipro saloje) Pau- 
lius ir jo palydovai atplaukė į Pergę, Pamfilijoje. Čia Jonas (Mor- 
kus| pasitraukė nuo jų ir sugrįžo į Jeruzalę. O jie iš Pergės lei- 
dosi toliau ir pasiekė Pisidijos Antiochiją ..." (Apd 13,13-14). 

Tai buvo pirmosios Apaštalo misijų kelionės metu (45-49 
m. po Kristaus). Prieš keliolika metų ir aš atsibaldžiau per Pergę 
į Pisidijos Antiochiją, sekdamas Pauliaus pėdsakais. Šį kartą at- 
keliavau į Ikonijų iš kitos pusės — pro Tarsą, Apaštalo gimtąjį 
miestą. 

Žinios apie Kristų skelbimas Pisidijos Antiochijoje buvo lem- 
tingas. Šabo dieną Paulius ir Barnabas nuėjo į sinagogą. Po 
Mozės ir Pranašų skaitymo, sinagogos seniūnas kreipėsi į juos: 

— Broliai, jei turite paskatinimo žodį tautiečiams — tarkite! 

Apaštalas Paulius prašnekino tautiečius Žinia apie nukry- 
žiuotąjį Mesiją: 


Broliai, Abraomo giminės sūnūs ir čia esantys dievobai- 
mingieji žmonės! ... jums atsiųstas šis išganymo žodis. Je- 
ruzalės gyventojai ir jų seniūnai nepažino Jėzaus [Dievo 
duoto Izraeliui gelbėtojo) ir, jį pasmerkdami, įvykdė pra- 
našų žodžius, skaitomus kiekvieną šabą. Nors nerado jame 
jokios mirties vertos kaltės, jie reikalavo iš Piloto, kad jis 
būtų nužudytas. Įvykdę visa, kas buvo apie jį parašyta, nu- 
ėmė jį nuo (kryžiaus medžio ir paguldė į kapą. Bet Dievas 
ji prikėlė iš numirusių. Jis per daugelį dienų rodėsi tiems, 
kurie buvo jį atlydėję iš Galilėjos į Jeruzalę. Dabar jie yra 
jo liudytojai žmonėms. Ir mes jums skelbiame gerą nau- 
jieną apie protėviams duotąjį pažadą: jį Dievas įvykdė 
mums ... (Apd 13,26-33). 


Apaštalas metė iššūkį: “Taigi žinokite, broliai, kad jums 

skelbiamas nuodėmių atleidimas per Jėzų. Ir kiekvienas jį tikin- 
tis nuteisinamas jo dėka nuo viso to, nuo ko nepajėgė jūsų nu- 
teisinti Mozės Įstatymas" (Apd 13,38-39). Pats Paulius buvo ra- 
dęs Įėzuje nuodėmių atleidimą, širdies ramybę ir susitaikymą 
su Dievu. Čia pirmą kartą Paulius aptaria kontrastą tarp malonės 
ir įstatymo, — Mozės Įstatymas yra pakeistas malonės įstatymu. 
“Jiems išeinant, — skaitau Apaštalų darbų knygoje, — žmo- 
nės prašė, kad jie ir kitą šabą pakalbėtų apie šituos dalykus" 
(Apd 13,42). Sinagogos seniūnui buvo nejauku. Vyrai aiškinosi 
vieni su kitais pranašų žodžius, o prozelitai ir “pagarbiai Dievo 
bijantieji" džiaugėsi, kad nėra jokio skirtumo tarp jų ir kitų. 


Žinia apie Kristų — sensacija 


Apaštalo kalba sinagogoje tapo Antiochijos sensacija. Žmo- 
nės lankėsi pas apaštalus, norėdami pasiteirauti, ar Paulius iš 
tikrųjų matė Prisikėlusįjį. 

Kitą šabą sinagoga prisipildė dar prieš pamaldas. Sinagogos 
seniūnams nepatiko, kad didžiuma žmonių buvo pagonys. jie 
nenoromis užleido svečiams vietą prie pulpito, bet šį kartą buvo 
pasiryžę kelti priekaištų. 

Paulius kalbėjo atvirai apie Kristų. Tai, kas svarbu, jis teigė, 
nėra kraujo ryšiai, bet tikėjimas Jėzumi. Jėzus atėjo nugriauti 
sienos tarp žydo ir pagonio. Kristuje nėra skirtumo tarp žydo 
ir pagonio, tarp šeimininko ir vergo, tarp vyro ir žmonos. Kris- 
tuje visi yra viena! Sinagogos seniūnai matė, kad atskirumo sie- 
na, statyta per šimtmečius, griūva. Atrodo, kad sinagogoje kilo 
sąmyšis. 

“Tuomet Paulius ir Barnabas drąsiai pasakė: "Pirmiausia 
jums turėjo būti skelbiamas Dievo žodis; kadangi jūs jį atmetate 
ir patys laikote save nevertais amžinojo gyvenimo, tai mes krei- 
piamės į pagonis. Taip mums liepė Viešpats: 


417 


“Paskyriau tave, kad būtum šviesa pagonims, 
kad gelbėtum juos iki pat žemės pakraščių“. 


Tai girdėdami, pagonys džiaugėsi ir šlovino Viešpaties žodį; 
ir įtikėjo visi paskirtieji amžinajam gyvenimui" (Apd 13,46-48). 


M 


Žinia apie Kristų išplito po visą Galatiją 


Nuo tos dienos Krikščionių Bendrija nešioja Apaštalo Pau- 
liaus įspaudą, nes jis buvo ištyręs nuodugniau už kitus visuotinę 
Mokytojo dvasią. Kristaus Bendrija yra pasaulinė Bendrija, — 
ji priima visas tautas ir nė vienai nėra pavaldi. Nūdien mums 
tai savaime suprantama, bet tada žydams reiškė dvasinę revoliu- 
ciją. 

Pauliui ir Barnabui buvo uždrausta skelbti Žinią apie Kristų 
sinagogoje. Užtat jiedu tai darė savo užeigoje, šeimose, lauke, 
gatvėje. Iš pradžių vakarais tikintieji rinkdavosi pas Paulių ir '. 
Barnabą, o ilgainiui jie eidavo pas apaštalų parengtus kateche- 
tus — mokytojus. Paulius Lažške galatams, užsimindamas apie 
mokytojus, suteikia jiems teisę laukti paramos savo pragyveni- 
mui iš tų, kuriuos jie moko: “Kas mokomas žodžio, tegul dalijasi 
savo gėrybėmis su mokytoju" (Gal 6,6). 

Pisidijos Antiochija, panašiai kaip Antiochija prie Oronto 
upės, buvo derlingas Apaštalų triūso laukas. Dabar jie galėjo 
skelbti Žinią apie nukryžiuotąjį Mesiją — Kristų — nevaržomi. 
Pauliaus ir Barnabo Dievas nebuvo sąskaitas vedantis pirklys, 
skaičiuojantis centus ir trupmenas, bet didis karalius, dalijantis 
palaimą visiems nusidėjėliams savo malonės žodžiu. 

Klausantis Pauliaus, pasakojimai apie Dzeusą jieras atrodė 
kvailoki. Dzeusas nuolat buvo įsivėlęs į romantišką nuotykį, 0 
Kibelė visad gedėjo savo mylimojo Ačio. Apeigos, kuriomis Ki- 
belės statula buvo prausiama upėje ir paskui vežiojama po mies- 
tą dviejų asilų traukiamame vežime, atrodė vaikų žaidimas. 

Jie žinojo, kad šis garbingasis Kristus iš tikrųjų buvo gyvenęs 
vos prieš penkiolika metų, kad jo mokiniai dar tebegyvi, kad 
jis pats buvo pasirodęs Pauliui. Jie jautėsi laimingi, kai Paulius 
juos išlaisvino iš jų dvasių ir demonų baimės. Ryšys tarp apaštalų 
ir bendrijos darėsi vis artimesnis. Vėliau Paulius rašys galatams: 
“... jūs būtumėte išsilupę akis ir atidavę man" (Gal 4,15). 

Naujasis krikščionių sąjūdis plito po visą Galatiją. Žemdir- 
biai, kai atkakdavo į turgų, išgirsdavo apie savo giminių ir bičiu- 
lių laimę. Jie eidavo pas apaštalus, kviesdami atvykti ir į jų kai- 
mus skelbti Žinios apie Kristų. 


"Laiškas galatams ir Pauliaus liga 


Laiške galatams Apaštalas Paulius rašo: “Jūs žinote, kad pirmą 
kartą jums paskelbiau Gerąją Naujieną sirgdamas" (Gal 4,13). 
Atrodo, kad ši liga paguldė jį čia, Pisidijos Antiochijoje, pirmą 
kartą. Paulius susirgo maliarija keliaudamas per Pamfilijos 
pelkes, pilnas maliarinių uodų. Antiochijoje liga jį paguldė. 
Dieną ar dvi jis turėjo gulėti ir nuožmaus karščio kankinamas 
kliedėjo savo užeigoje, o vėliau dienų dienas jautė didelį nuo- 
vargį. Tris kartus Paulius buvo patyręs šiuos priepuolius, kai 
rašė Antrąjį laišką korintiečiams, ir tris kartus buvo maldavęs Vieš- 
patį, kad atitolintų šį “dyglį kūne" (2 Kor 12,7). Kai gulėjo be- 
jėgis, maliarijos nualintas, jo laukė skubūs darbai. Užtat jis mal-' 
davo Viešpatį. Bet girdėjo balsą: “Gana tau mano malonės, nes 
mano galybė geriausiai pasireiškia silpnume" (2 Kor 12,9) 

Sirgdamas Paulius pajuto, kaip prisirišę prie jo ir kaip dėkin- 
gi jam galatai. Sergantis maliarija jaučia pasibjaurėjimą savimi 
ir mano, kad ir kiti juo bjaurisi. Užtat ligonis nori rasti vienišą 
kampelį ir išvengti lankytojų. Bet Rytuose tai nebuvo įmano- 
ma, — nuošalaus kambario Pauliui nebuvo galima surasti. 
Maliarija, anot galatų, buvo viena iš ligų, kuria dievai ištikdavo 
žmogų už tai, kad jis įėjo į šventą vietą būdamas "nešvarus". To- 

kio dievų baudžiamo žmogaus akivaizdoje prietaringi galatai, 
būdavo, nusispjauna, norėdami išvaryti maliarijos demoną. Pau- 
lius turbūt turi galvoje šį paprotį, kai Laiške galatams rašo: “Mano 
kūno negalė buvo jums išmėginimas, bet jūs jo nepaniekinote 
ir neatmetėte, o mane priėmėte kaip Dievo angelą, kaip patį 
Kristų Jėzų" (Gal 4,14). Galatai, lankydami Apaštalą, nespjaudė 
norėdami išvaryti demoną. Jie ėmė suprasti, kaip krikščionys 
priima kančią ir mirtį. 

Pauliaus liga privertė jį keisti misijos planus. Užuot keliavęs 
į Jonijos pajūrį, jis nutarė atsidėti Žinios apie Kristų skelbimui 
visoje pietinėje Galatijoje. Paulius vadovavosi savo “atvirų durų" 
taisykle, — jis ėjo ten, kur atsidarydavo durys Gerajai Naujienai. 
Tokia buvo Galatijos bendrijų pradžia. Galatija — mažoji Galija 
(Prancūzija). Iš pradžių Galatijos gyventojai buvo galai ir keltai, 
bet Pauliaus laikais Galatija apėmė visas skirtingas tauteles, kurias 2 
buvo sujungęs galatų karalius Amyntas — keltus, frygus, pisidie- 
čius, likaoniečius. Tikrieji galatai buvo Keltų legiono veteranai. 


„ išvijo juos iš savo žemių 


Praėjo metai. Galatų krikščionų bendrija, sudaryta bemaž 
vien iš pagonių, klestėjo. Bet Pauliaus ir Barnabo sėkmę gaubė 
persekiojimo šešėlis. Apaštalų darbų knyga rašo: “Tuo tarpu žydai 
sukurstė maldingas bei kilmingas moteris ir įtakingus miesto 
piliečius. Jie sukėlė Pauliaus ir Barnabo persekiojimą ... " (Apd 
13,50). Žydai Pisidijos Antiochijoje buvo turtingi ir įtakingi. 
Daugelis žydžių buvo graikų ir romėnų pareigūnų žmonos, to- 
dėl žydai puoselėjo draugystę šu jų vyrais. Sinagogos vadovai 
per savo moterų įtaką palenkė savo pusėn miesto valdžią. 

Žydai įrodinėjo valdžios įstaigoms, kad Paulius ir Barnabas, 
skelbdami Kristų Rytų karaliumi, įveda svetimą ir uždraustą 
kultą. O tas Kristus Piloto laikais buvo romėnų valdžios nubaus- 
tas mirtimi. Taigi jie nusikalsta imperijos išdavimu. 


420 


Minią galima lengvai sukurstyti kelti sąmyšį. Taip ir atsitiko. 
Tuomet tvarkos saugotojai pareiškė, kad jie už tvarką mieste 
bus atsakingi tik tada, kai Paulius ir Barnabas bus išvaryti. O 
Paulius ir Barnabas, — rašo Apaštalų darbų knyga, — “nusikratę 
prieš juos nuo kojų dulkes, atvyko į Ikonijų" (Apd 13,50b-51). 


Ikonijuje 


Man į Ikonijų — nūdien vadinamą Konija — teko atkeliauti 
patogiu autobusu iš Tarso, o Paulius ir Barnabas, išvyti iš An- 
tiochijos, atėjo į Ikonijų pėsčiomis. “Panašiai ir Ikonijuje, — 
rašoma Apaštalų darbų knygoje, — jie nuėjo į sinagogą ir taip 
sėkmingai kalbėjo, jog įtikėjo didelė daugybė žydų ir graikų" 
(Apd 14,1). 

Kai Paulius ir Barnabas buvo išvyti iš Antiochijos, jie galėjo 
rinktis kelią arba į vakarus, arba į rytus. Eidami į vakarus kalnuo- 
ta Pamfilija per Apamėją, jiedu būtų nuėję į Efezą. O rytuose, 
anapus druskingos stepės ir beveik nepereinamų pelkių, buvo 
Ikonijus. Apaštalus turbūt traukė eiti į rytus, nes čia buvo pamil- 
tųjų galatų kraštas. Galatai — krikščionys iš pagonijos — buvo 
pavergę jų širdį! 

Ikonijus — Konija, šventasis Anatolijos miestas — išsidėstęs 
plačioje plynaukštėje, kurią supa tolimi sniegu dengti ugnia- 
kalniai. Plynaukštė yra tyrai, panašūs į centrinės Azijos stepes. 
Vasarą ši plynaukštė, — bent tūkstančio metrų stepės, — elgiasi 
lyg nesvetinga dykuma, po kurią viesulas varo dulkių debesis, 
žiemą apsikloja stora sniego antklode, o pavasarį, kai baigiasi 
žiemos pūgos, tampa klampiomis pelkėmis. 

Tarkime, kad Paulius ir Barnabas triūsė Antiochijoje viene- 
rius metus. Taigi turėjo būti 46 m. ruduo, kai jiedu atėjo prie 
Konijos centre esančios kalvos, kur nūdien stūkso didingos tvir- 
tovės pamatai. Ši tvirtovė iš kryžiuočių laikų. Istorija pasakoja, 
kad Fridrikas Barbarosa po nepaprastai sunkaus žygio Ikonijaus 

link, praradęs daug riterių, buvo turkų valdovo vis viliojamas į 
spąstus. Galop 1190 m. gegužės 18 d. išretintos jo gretos, šaukda- 
mos kovos šūkį “Christus vincit, Christus imperat", vis dėlio pa- 
jėgė įsiveržti į Ikonijų. Imperatorius įsakė jį lydėjusiam vyskupui 
surengti padėkos pamaldas ir pasakyti pamokslą, remiantis Apas- 
taly darbų knygos tekstu: “Bet jie, nusikratę prieš juos nuo kojų 
dulkes, atvyko į Ikonijų" (Apd 13,51). Net nūdien Ikonijaus 
miestas atrodo lyg užburta žydinti oazė, apsupta plačių smėlio 
tyrlaukių, tarsi nejudanti šimtmečių ir kultūrų kryžkelė. 


Ikonijaus vardo kilmė 


Ikonijaus gyventojai didžiavosi savo miestu. Pasak padavi- 
mų, jis buvo įkurtas prieš Tvaną ir po Tvano atstatytas. Prome- 
tėjas padirbdino naujus žmones iš molio pagal seną “ikon" — 
paveikslą, norėdamas pakeisti nuskendusius Tvano metu. Iko- 
nijaus gyventojai siejo savo miesto vardo kilmę su šiuo įvykiu. 
Kitas padavimas sieja vardo kilmę su Persėju ir Medūza. Kadaise 
Medūza buvo gražuolė. Bet ji įžeidė deivę Atėnę, užtat Atėnė 
pavertė jos plaukus gyvatėmis ir jos veidą padarė tokį šlykštų, 
kad kas tik į ją pažvelgdavo, pavirsdavo akmeniu. Persėjas, At- 
ėnęs įsakytas, ją nužudė ir jos galvą pamovė ant stulpo kaip 
“ikoną", nes Medūzos galva neprarado savo galios paversti akme- 
niu net po mirties. Iš čia vardas “Ikonion" — Ikonijus. 

Kai Paulius ir Barnabas atvyko, miesto vardas buvo Klaudi- 
konijus. Mat imperatorius Klaudijus buvo įkūręs čia legionie- 
rių veteranų koloniją, o pastarieji, jį pagerbdami, vardą pratur- 
tino. Miesto pareigūnai buvo romėnai. Rasta romėnų monetų 
su Popėjos, Nerono žmonos, atvaizdu. 

Didžiumą gyventojų sudarė sugraikėję galatai, romėnų pa- 
reigūnai ir veteranai bei žydai. Ikonijus buvo tuomet garsus, 
kaip ir nūdien, vilnų audyklomis. Užtat Paulius galėjo be vargo 
rasti darbą ir pastogę. 

Pauliaus ir Teklos darbų knyga 


Pauliaus ir Teklos darbų knyga yra apokrifinė. Ji nepriklauso 
Naujojo Testamento knygų kanonui. Tekla, pasak knygos, buvo 
jauna pagonė, Apaštalo Pauliaus konvertitė. Pati knyga — vaiz- 
dinga novelė. 

Novelės turinys įdomus. Paulius ir Barnabas, išvyti iš Antio- 
chijos pasuko Karaliaus vieškeliu — Via Sebaste — Listros link. 
Prie Ikonijaus kryžkelės jų laukė žmogus, vardų Onesiforas. 
Mat jis per sapną buvo gavęs žinią apie jų atėjimą. Įsižiūrėjęs į 
du praeivius, jis atpažino Paulių iš jo išvaizdos: smulkaus sudėji- 
mo, suaugusiais antakiais virš kumpos nosies, praretėjusiais 
plaukais, kreivomis kojomis, patraukliai spindinčiu veidu. One- 
siforas parvedė apaštalus į Ikonijų ir priglaudė pas save. Taip 
jo namai tapo pirmąja Bendrijos sueigų vieta Ikonijuje. 

Onesiforas turėjo turtingą kaimyną. Sėdėdama namų lange, 
jo duktė galėdavo girdėti visa, ką Paulius kalbėjo. Tarp kitų da- 
lykų Tekla išgirdo Paulių giriant skaistybę. Tai jai padarė tokį 
įspūdį, kad ji atšaukė savo sutikimą tekėti už jaunuolio iš turtin- 
gos šeimos. Abi šeimos stebėjosi jos elgesiu ir pradėjo sekti 
Paulių, nes pas jį į užeigą ateidavo daug jaunimo. Kai kurie jų 
padarė išvadą, kad jis draudžia vedybas. Paulius buvo įmestas į 
kalėjimą ir kaltinamas kišimusi į piliečių šeimos reikalus bei 
magija. 

Tekla, papirkusi savo tėvų namų durininką, nakčia nuėjo 
metu į kalėjimą pas Paulių. Visą naktį jis ją mokė tikėjimo tiesų. 
Ryto metą, Pauliui dar ją tėbemokant, Teklos motina ir sužadė- 
tinis atrado ją prie Pauliaus kojų. Tada miestas pasidalijo į dvi 
stovyklas: vieni už Paulių, kiti prieš Paulių. Minia buvo kyšiais 
papirkta, Paulius gavo lazdų nuo romėnų pareigūnų. Apaštalai 
turėjo bėgti iš Ikonijaus. 

Ką rašo Apaštalų darbų knyga 


Ikonijuje apaštalai taip sėkmingai skelbė Žinią apie Kristų, 
jog "įtikėjo didelė daugybė žydų ir pagonių“ (Apd 14,1). Apie 
Teklos legendą nieko neužsimena. 

Apaštalų darbų knygos autoriui rūpi parodyti dvejopą žmo- 
nių laikyseną: Žinios apie Kristų priėmimą ir atmetimą. Po žo- 
džių “ ... įtikėjo didelė daugybė žydų ir graikų" eina “Bet tikė- 
jimą atmetusieji žydai kurstė ir pjudė pagonis prieš brolius [ir 
seseris)" (Apd 14,2). 

Paulius 17 Barnabas “pasiliko ilgesnį laiką ir drąsiai kalbėjo, 
remdamiesi Viešpačiu, kuris liudijo savo malonės žodžius ir per 
jų rankas darė ženklus ir stebuklus" (Apd 14,3). Galime manyti, 
kad apaštalai Ikonijuje triūsė daugiau negu metus, darydami 
išvykas į apylinkės gyvenvietes, kur jie įkūrė krikščionių bendrijė- 
les, vėliau prisidėjusias prie Ikonijaus bendrijos. Kartu su Pisi- 
dijos Antiochija Ikonijus ilgą laiką reiškėsi kaip svarbi krikščiony- 
bės vietovė vidurinėje Mažojoje Azijoje ir apėmė patriarchatą 
su keturiolika miestų. 

Viskas persimainė. Atėjo metas, kada Ikonijus tapo sultonų 
sostine ir svarbiausiu Šokančių dervišų centru turkiškoje Mažo- 
joje Azijoje. Prieš Pirmąjį pasaulinį karą Ikonijus turėjo 60 000 
gyventojų ir garsėjo dėl geležinkelio į Bagdadą. Armėnai krikš- 
čionys Ikonijuje ištikimai laikėsi savo tikėjimo, kol karo metu 
turkai juos išžudė. Taip Pauliaus paveldas, jo pastangų ir kančių 
vaisius, — mylimoji galatų bendrija, — buvo visiškai ištrinta iš 
gyvenimo. ; 


Ieškau Sventojo Pauliaus šventovės 
Mano viešbutis vakariniame Mevlanos gatvės gale. Mevlanos 
gatvė — viena iš pagrindinių Konijos gatvių. Su žemėlapiu ran- 


koje leidžiuosi į dienos klajonę. Noriu pažinti šiuolaikinę Koni- 

ją — Ikonijų — ir užsukti į Šventojo Pauliaus šventovę. Žemė- 
lapyje ji vadinama “Prancūzų dievnamiu". 

Mieste jau verda gyvenimas. Kai kur dar kuopiamos šiukšlės 
ir laistomos gatvės. Šaligatviai pilni žmonių su naštomis ant pe- 
čių. Neša į krautuves šviežią duoną pintinėse, daržoves ir vaisius 
krepšiuose. Kvapu. Diena dar neįkaitusi. Bet rytas neįprastai 
tankus. Stebina drėgmė Anatolijos plynaukštėje. 

Namai neaukšti, dažniausiai mūriniai ir tamsūs. Daug kur 
kyšo minaretai. Mevlanos gatvė tiesi. Žengiu sparčiu žingsniu, 
lyg žinodamas, kur einu. Ūmai atsiduriu aikštėje: Iš čia praside- 
da keletas kreivų gatvių ir nežinia kur jos baigiasi. Žvalgausi 
ieškodamas Ala ed-Din bulvaro, nes Šventojo Pauliaus šventovė 
yra prie Ala ed-Din parko. Rytą iš gido perskaičiau, kad Ala 
cd-Din parkas yra kalva su seldžiukų tvirtovės griuvėsiais. Kalvą 
akimis surasti nesunku. Pasirenku tiesiausią gatvę kalvos link. 
Pataikiau. Gatvės vardas — Ala ed-Din Bulvari. 

Ant kalvos gaivus parkas, jame seldžiukų rūmų griuvėsiai, 
Ala ed-Din mečetė ir turistų paviljonas. Iš čia galima mėgautis 
miesto vaizdais. Parko kalvą supa plati gatvė. Mečečių ir Korano 
seminarijų portalai vilioja turistus. Daugiausia vokiečių ir pran- 
cūzų mokyklinio jaunimo grupės. Korano seminarijose auklėti- 
niai kadaise skaitė ne tik Koraną, bet ir studijavo astronomiją 
bei filosofiją. Ant sienų juoduoja įrašai, nuolat primindami 
žmogaus sprendimų trapumą ir žmonijos žinojimo būklę. Nū- 
dien šios Korano mokyklos yra muziejai. 

Šventojo Pauliaus šventovė — Prancūzų dievnamis — pie- 
tUniame Ala ed-Din parko šone. Skubu prie durų. Uždarytos. 
Irjokio ženklo, kur kreiptis. Apeinu aplinkui, kitų durų nerandu. 


Dvylika Herkulio žygių 


Musulmonų mečetė, krikščionių dievnamis — šventovės. 
Kelionėse pamėgau muziejus — žmonijos pažinimo šventovę. 

Muziejuje pajunti žmonijos savipratą, religiją, kultūros ir civi- 
lizacijos proveržius. | 

Konijos archeologijos muziejus turi tik vieną salę. Bet dė- 
mesį patraukia savo III a. po Kristaus sarkofagu, išpuoštu Dvylika 
Herkulio žygių. Herkulis ir liūtas, Herkulis ir hidra, Herkulis ir 
šernas ... Ką visa tai reiškė anuometiniam žmogui? Ilgai žiūriu 
į sarkofago savininko pavidalą, bandydamas atspėti jo mąstyseną. 

Prie salės durų iš šonų stovi Afroditės statulos. Bronzinė — 
kairėje, marmurinė — dešinėje. Salės gale — vitrina romėniškų 
stiklo dirbinių. Būdinga, kad muziejuje neužsimenama apie 
Ikonijaus krikščioniškąją praeitį. Graikų ir romėnų laikai, rodos, 
turkų nevaržo, bet krikščionybė lieka paslėpta. 


Konija nėra klaidi 


Rytmečio tvankumas virto vidurdienio šutra. Stabteliu prie 
biufės — sunkų kiosko — greitosiom atsigaivinti. Turkai turi | 
įvairiausių sunkų. Paprastai jos esti pašaldytos. Be to, daug kur 
galima gauti ayrano — pieno su prieskoniais. 

Biufė maža, bet atgaivos ieškančių eilė. Berniukas padeda 
savo tėvui aptarnauti pirkėjus. Vienas turkas domisi mano “Mi- 
nolta". Sako, kad tokių pas juos dar nėra. 

— Gal norėtumei parduoti? — klausia. 

— Duočiau vieną milijoną lirų, — šiek tiek luktelėjęs priduria. 

Turiu progą tapti Turkijos milijonieriumi ... Trumpa naktis 
ir dienos tvanka verčia ieškoti poilsio — eiti pokaičio. Grįžtu į 
viešbutį. Vokiečių jaunimas dalijasi įspūdžiais ir žiniomis apie 
Fridriką Barbarosą ir seldžiukų sultonus. 


Sufis Mevlana 


Konija Apaštalu Pauliumi nesidomi. Ji turi savo šventąjį. 
Tai Čelal ed-Din Rumi (Jalal al-Din) — sufis, pravarde Mev-“ 

lana, Didysis šeichas. Mevlana yra XIII šimtmečio asmenybė, 
Gimęs Afganistane, šeimoje garsaus šiitų teologo, kuris, bijoda- 
mas Čingischano gaujų, pasitraukė į Vakarus ir priėmė Konijos 
sultono kvietimą apsigyventi jo valdose. Čelal ed-Din'as tuomet 
buvo dvidešimt ketverių metų. Jis studijavo šios svetingos sel- 
džiukų sostinės filosofiją ir religijas. Ilgainiui jį burte užbūrė 
Šems'as iš Tabrizo — paslaptingas, savitas, audringas pamoksli- 
ninkas. Šems'o veikiamas Čelal ed-Din'as tapo sufiu — mistiku. 

Šemns'as mokė, kad meilė viršija protą ir kad protavimas žmo- 
gų varžo bei riboja. Šems'o vardas reiškia “saulę". Čela- 
led-Din'ui jis atrodė ir apšvietimo saulė, ir žmogiškumo viršūnė, 
ir Dievo įsikūnijimas; jo vadovaujamas pateko į ekstazę, pajuto 
savyje poetinės kūrybos polėkį ir atsidėjo “šemai" — mistiniam 
šokiui, skriejimui sukantis. Visi didieji šuoliai prasideda nuo 
kitų pastatytos scenos! 

Kai Šems'as nežinia kur pradingo (turbūt buvo nužudytas?), 
Čelal ed-Din'as išliejo begalinį savo skausmą poemų rinkiniuose 
Divan-i-Kebir ir Mesnevi. jie laikomi sonetų pirmtakais pasau- 
linėje raštijoje. Mesnevi rinkinį Čelal ed-Din'as padiktavo persų 
kalba vienam savo mokiniui, atlikdamas savo “šemą" palydint 
nendrinės fleitos muzika. Tai vienintelė filosofinė sistema, iš- 
reikšta poetine forma, užimanti islamo raštijoje antrą vietą po 
Korano ir pelniusi persų mistikui — sufiui — Mevlanos, Di- 
džiojo šeicho, titulą, prie kurio buvo pridėta “Rumi" — “Ro- 
mietis", norint pabrėžti sultono valdžią antrosios Romos — Kons- 
tantinopolio — valdose. 

Mevlanos vienuolinis sufizmas tiki, kad žmogus yra ne tik 
Dievo kūrinys, bet ir Dievo atspindys, — mylintis žmogus yra 
Dievo dalelė. Kas laikinai yra atskirtas nuo Dievo, trokšta grįžti 
pas Dievą. Protas yra niekas palyginti su meile. Tokia savita 
poezijos bei filosofijos sintezė įprastas institucijas laikė varžtais 
ir užtat skatino iš jų vaduotis, peržengiant tautinį bei religinį 
žmonių pasidalijimą. 

Mevlana buvo įsitikinęs, kad muzika ir šokis — muzikos drau- 
gas — yra nuostabi priemonė atsiduoti Dievo meilei ir išsilaisvinti 
iš žemiškų varžtų. Skriejimo sukantis judesį jis laikė ir išoriniu 
Žemės ir vidine sielos nerimo būklės išraiška. Nenuostabu, kad 
šis įspūdingas išorinis bruožas supažindino pasaulį labiau su Šo 
kančiais dervišais, negu su jų teologu bei jo mokymu. 

Mevlana mirė 1273 m. gruodžio 17 d., o Mevlanos sūnus 
Sultan Veled'as įkūrė dervišų broliją. 


Į svečius pas Mevlaną 


Mevlanos tekkė — vienuolynas — ir tiurbė — mauzoliejus 
— yra arti mano viešbučio. Nuo balkonėlio galiu matyti kūgio 
formos, žydros spalvos čerpėmis dengtą kupolą ir skarda dengtus 
kupolėlius virš dervišų namelių, išsirikiavusių tarsi garbės sargyba 
aplink sodą, prie įėjimo nusagstytą marmuriniais vėliavų stovais. 

Mevlanos tekkė ir tiurbė arti, bet nueiti ten ne taip lengva. 
Mat reikia pereiti gatvių sankryžą, o vieškeliu be perstojo zuja 
sunkus eismas. Bet turint kantrybės pasiseka. 

Krinta į akis aštuoniolika marmurinių stovų vėliavoms. Aš- 
tuoniolika yra mistinis dervišų skaičius. Tekkę Mustafa Kemal 
Atatiurkas padarė muziejumi, bet Mevlanos tiurbė liko maldos 
vieta. “Kad ir kas tu būtum — ištikimas tikintysis, žydas ar krikš- 
čionis, paprastas žmogus ar gatvės mergina, ateik ir būk namie!" 

Pirmasis muziejaus kambarys yra kvadrato formos menė — 
Korano salė. Ant sienų rėmuose kabo išgarsėjusios musulmonų 
kaligrafijos pavyzdžiai. Virš pasidabruotų durų įrašas: “Kas 
ateina čia netobulas, išeis tobulas". Kairėje ir dešinėje žymiausių 
mokinių, artimiausių Mevlanai, karstai — iš viso 65! Vyriausio 
Mevlanos sūnaus karstas šalia tėvo tiurbės. 

Milžiniškas Mevlanos sarkofagas — tiurbė — ilsisi ant paky- 
los. Prie galvos padėtas jo juodasis turbanas ir savitas, kūgio 
pavidalo, dervišų brolijos galvos apdangalas. Du pasidabruoti 

laiptai veda prie sarkofago ant pakylos. Aplink sarkofagą stovi- 
nėja daug žmonių. Tikintieji glaudžia prie jo veidą. Sunkus, 
aukso siūlais išsiuvinėtas, beveik 50 kg sveriantis užtiesalas den- 
gia Mevlanos ir jo sūnaus sarkofagus. 

Menės kairėje — įėjimas į muzikos salę, kur kadaise vykdavo 
dervišų ekstazės malda — skriejimas Dievop sukantis. Dvi ga- 
. lerijos supa visus keturis muzikos salės šonus. Žemutinė skirta 
+ wrams, 0 aukštutinė — moterims. Moterų galerija turi pinučių 
sienelę. 


Sokančių dervišų festivalis 


Mustafa Kemal Atatiurkas 1925 m. uždraudė Šokančių der- 
višų brolijos veiklą, bet po poros metų leido jiems vieniems 
skriejimo į ekstazę šokiu melstis. “Derviš'as" yra persiškas žodis 
ir reiškia “[namų) slenkstį". Perkeltine prasme šis žodis turi dvi 
reikšmes: dervišas — elgeta, kuris ateina prie slenksčio prašyti 
išmaldos; dervišas — sufis, kuris yra ant slenksčio — skriejimo 
įekstazę šokiu išgyvena Dievo Artumą. Nūdien, sakoma, dervišų 
yra visoje Turkijoje. Be to, Šokantys dervišai sudaro folklorinę 
šokėjų grupę, kuri gastroliuoja Europoje ir JAV. 

Prieš keletą metų man teko būti dervišų festivalyje Niujorke. 
Ši garsi Šokančių dervišų malda padarė didelį įspūdį. Ji sim- 
bolizuoja žmogaus meilę Dievui. Be galo smulkmeniški ir ypatin- 
gi nurodymai valdo net mažiausią judesį šio apeiginio šokio, 
kurio galutinis tikslas yra pasiekti mistinę vienybę. Muzikantai 
ir giesmininkai sėdi priešais aslą, ant kurios šokėjai sukdamiesi 
skrieja į ekstazę. Šeicho lazda stovi aslos gale, ir tariama linija, 
jungianti šią lazdą su angos į salę viduriu, yra tiesiausias kelias 
įvienybę su Dievu. Šeichas įkūnija Mevlanos mokymą ir apei- 
gose atstovauja islamui. Lazda — raudona. Tai vienybės ir skrieji- 
mo į ekstazę sukantis apeigos spalva. 

Dervišų ritualas prasideda maldos ir mąstymo sueiga. Ri- 

tualo dalis be žodžių prasideda, kai muzikantai, šokėjai ir Šei- 
chas įeina ir užima savo vietas. Fleitos užgroja melodiją, 
išreiškiančią troškimą susivienyti su Dievu, ir duoda ženklą pra- 
dėti skriejimo į ekstazę šokį. Tris kartus Šeichas ir dervišai skrie- 
ja sukdamiesi, muzikos lydimi, aslos viduryje. 

Dervišų drabužiai yra simboliški: kūgio pavidalo kepurė 
vaizduoja antkapį, apsiaustas — patį kapą, o sijonas — įkapes. 
Dešinė salės pusė vaizduoja tai, kas pažįstama — pojūčių pasaulį, 
o kairė yra tai, kas yra, bet nepažįstama ir neregima. 

Kiekvienas skriejimas į ekstazę sukimosi judesiu turi tris 
tarpsnius: pirmasis — Dievo pažinimas; antrasis — Dievo maty- 
mas; trečiasis — vienybė su Dievu. Po pirmojo tarpsnio Šeichas 
grįžta prie savo lazdos, o dervišai užima savo vietas. Dabar pra- 
sideda pagrindinė šokio dalis. Dervišai nusivelka apsiaustus, 
simbolizuodami, kad jie atsisako žemiškų varžtų ir veržiasi iš 
savo kapų. 

Dervišai, skriedami sukimosi judesiu, tiesia dešinę maldai 
delnu, atsuktu aukštm, o kairę — delnu, atsuktu į aslą, tarsi 
šiais gestais norėtų pasakyti, kad ką gauname iš Dievo, duodame 
žmogui, — mes patys nieko neturime. Dervišų skriejimo judesys 
yra Visatos sukimosi simbolis Dievo akivaizdoje. Jis yra ir prie- 
monė pasiekti ekstazei, kuri sielai atveria laimę ir visapusišką 
dieviško Artumo išgyvenimą. Visi dervišai seka vadovo kojų ir 
galvos gestus. 

Paskutiniame dervišų šokio tarpsnyje Šeichas — Mevlanos 
įsikūnijimas — įsiterpia tarp šokėjų ir skrieja sukimosi judesiu 
jų viduryje. Užbaigęs skriejimą, jis lėtu žingsniu grįžta prie laz- 
dos, ir šokis baigiasi. 

Metinės paminėjimo apeigos — dažniausiai “šema" palydint 
mistinei muzikai ir simpoziumas apie Mevlanos gyvenimą ir fi- 
losofiją — tęsiasi visą savaitę su užsklanda Vedybų naktį — 
gruodžio 17-ąją dieną. Šokantys dervišai tiki, kad tą naktį Mev- 
lana susivienijo su Dievu. 

Dievo ieškantis musulmonas 


Vos įėjus į Mevlanos mauzoliejų, mane prakalbina vokiškai 
jaunas turkas. Neseniai baigęs studijas kalbų skyriuje Konijos 
universitete. Malonus, žiningas. Pasiūlau jam kartu aplankyti 
Mevlaną. Sakosi esąs musulmonas, bet nepraktikuojąs. Stebisi 
mano smalsumu ir dėmesiu islamui. Klausia, ar aš nesu musul- 
monas. Atsakau netiesiogiai, bet aiškiai: “Tikiu, kad Dievas yra 
vienas ir vienintelis. Tikiu, kad Jėzus — Isa musulmonams — 
yra Dievo Sūnus". Atrodo, kad jam šio atsakymo pakanka. Musul- 
monas nesakytų, kad Isa yra Dievo Sūnus! Mano naujasis pažįs- 
tamas islamo istoriją, teologiją ir teisėtvarką mažai tepažįsta. 

Mevlanos muziejaus lankymas turiningas. Mudviejų pokal- 
bis įdomus. Jaučiu, kad jis yra Dievo ieškantis musulmonas. Po 
apžiūros jis pakviečia mane į biufę atgaivai. Sakau, kad dabar 
Ramadano pasninkas ir dar šviesu ... Primena, kad islamo ne- 
praktikuoja. š | 

Biufėje girkšnojame arbatą. Šnekamės apie Šokančius der- 
višus. Sako, kad Konijoje esą apie 100 dervišų. Tarp jų daug 
paprastų žmonių ir mokytojų bei įstaigų darbuotojų. Jie mel- 
džiasi skriedami į ekstazę tarp savųjų. Esanti ir grupė Šokančių 
dervišių, — ir jos šoka uždaruose rateliuose. Dervišų amžius 
esąs įvairus — nuo 10 iki 70 metų! 

Pokalbis nukrypsta į studentų gyvenimą. Įdomu, kad dau- 
gelis studentų vengia privalomos karinės tarnybos, stengiasi 
nuo jos išsisukti tarnybos studijomis. Mat karinė tarnyba baugi- 
nanti kiekvieną jauną turką! 


Kaip pasiekti Listrą ir Derbę? 
Anot Apaštalų darbų knygos autoriaus, Žinios apie Kristų 
skelbimą lydi ir priėmimas, ir atmetimas. Nors Ikonijuje įtikėjo 


didelė daugybė žydų ir graikų, bet “tikėjimą atmetusieji žydai 

kurstė ir pjudė pagonis prieš brolius. ... Miesto gyventojai suski- 
lo: vieni už žydus, kiti už apaštalus. Pagonys ir žydai su savo 
vyresnybe rengėsi juos iškoneveikti ir užmušti akmenimis. Su- 
žinoję šie pabėgo į Likaonijos miestus Lisirą ir Derbę. Ten jic 
skelbė Žinią apie Kristų". (Apd 14,1-2.4-7) 

Antrą kartą apaštalai buvo priversti palikti savo triūsą mieste 
ir bėgti. Šį kartą kelias vedė juos į nesvetingą Likaonijos sritį. 
Likaonija buvo pagarsėjusi smurto veiksmais. Imperatorius 
Klaudijus buvo mėginęs ten smurtą tvardyti, kurdamas romėnų 
kolonijas. Ypač kalnuose plėšikai jautėsi esą viešpačiai. Jau Ci- 
ceronas, būdamas Kilikijos prokonsulu, kartą leidosi į žygį prieš 
šiuos plėšikus. Viename laiške savo bičiuliui Romoje jis rašė: 
“Atžygiavau į Laodikėją liepos 31 d. |? 51 m. prieš Kristų). Ši 
data turėtų ženklinti naujo kalendoriaus pradžią. Šiandien kur- 
siu stovyklą Likaonijoje, o iš ten žygiuosime Tauro kalnų link, 
kur mėginsiu priversti stoti į mūšį plėšikų vadą Morageną (Mo- 
ragenes) ir užbaigti šį reikalą". 

Per šimtmečius, turkams viešpataujant Mažojoje Azijoje, Pau- 
liaus ir Barnabo įsteigtų galatų bendrijų vieta, išskyrus Ikonijų, 
nebuvo žinoma. Tik pereito šimtmečio pradžioje buvo aptikta 
Pisidijos Antiochija, o šimtmečio užsklandoje Listra ir Derbė. 

Veltui ieškau autobusų stotyje autobuso į Listrą ir Derbę. 
Šiedu senovės miestai — tik vardai archeologų žemėlapyje. Sto- 
ties kontoroje mėginu rasti taksį kelionei į Listrą. Ji maždaug 
už 40 km į pietus nuo Konijos, o Derbė — 104 km į pietryčius. 
Veltui taksistas mėgina surasti Listrą ir Derbę šiuolaikiniame 
žemėlapyje. Vežti nesutinka. Sako, man gaila mano taksio! 

Kreipiuosi į archeologijos muziejaus darbuotojus. Gaunu 
tikslesnių žinių apie Listrą ir Derbę. 

— Listra turbūt yra prie Hatunsaray-Zolduros kaimo, nes 
tame kaime buvo rastas romėnų aukuro akmuo su įrašu “Listra", 
ženklinančiu seną to vardo karinę stovyklą. Bet kelias, — įspė- 
ja, — į Hatunsaray-Zoldurą pernelyg pavojingas šiuolaikiniams 

ratams. Kai kur tik šunkelis, o kai kur ir baigiasi pelkyne. 

— O Derbės griuvėsių, — sako paslaugusis muziejaus dar- 
buotojas, — kadaise buvo ieškoma ant Karos (Kara) kalno šlaito. 
Bet įrašai su Derbės vardu buvo užtikti Kerčio (Kerti) gyvenvie- 
tėje, maždaug 24 kilometrai nuo Karamano (Karaman). 


Pauliaus ir Barnabo nuotykis Listroje 


Likaoniečiai buvo geraširdžiai ir prietaringi nemokšos. Jie 
kalbėjo anatoliška tarme, išjuokta Aristotelio ir Cicerono. Tik 
nedaugelis likaoniečių kalbėjo ar suprato graikiškai. Graikai, 
įkūrę Listroje nausėdiją, buvo atnešę padavimus apie Dzeusą 
ir Hermį bei pritaikę juos prie vietinių likaoniečių padavimų. 
Dažnai šie padavimai siejosi su neįprastais gamtos reiškiniais. 
Prie Listros vartų augo dvi senos liepos, susipynusiais kamienais 
ir šakomis. Graikai, visad atviri mitams, sakė, kad šios liepos 
buvo Filemonas ir Baukidė (Baucis) — pora, priėmusi į svečius 
dievus — Dzeusą ir jo palydovą Hermį. Ilgai ieškoję ir neradę 
užeigos, jiedu atėjo į Filemono ir Baukidės lūšną. Čia buvo vai- 
šingai priimti. Ryto metą apsireiškę dievai liepė juos prašyti vis- 
ko, ko jų širdis trokšta. Svetingoji pora sakė, kad jiedu norėtų 
būti sveiki iki žilos senatvės ir tuomet tą pačią dieną mirti. No- 
ras buvo suteiktas. Be to, Dzeusas nutarė, kad jiedu būtų paversti 
tomis dviem liepomis ir liktųsi amžinai sujungti. 

Šis gražus padavimas apreiškia seną žmonijos troškimą bend- 
rauti sų Dievybe ir slaptingą Dievo bei jo žodžio / Žodžio įsikūni- 
jimo ir apsireiškimo ilgesį, nes Hermis buvo dieviškas pasiun- 
tinys ir delegatas. Dievybės ilgesys reiškiasi visur, pagonių liau- 
dies mituose ir žydų Raštuose, — Dievas apsilankė pas Abraomą 
prie Mamrės ąžuolų (žr. Pr 18). Betgi graikų padavimas apie 
Dievo nužengimą pas žmones ilgainiui virto parodija, — Dzeu- 
sas persirengė ir įsimylėjo žmonių dukras, tapo svetimautoju. 

Listros gyventojai buvo pašventę savo miestą Dzeusui ir pa- 

statę šventovėlę dievų kunigui prie miesto vartų. Rytietiško mies- 
to vartai yra turgaus, teismo ir bet kokios visuomeninės sueigos 
vieta. Vieną dieną, Dzeuso šventės ir turgaus dieną, miestas bu- 
vo pilnas žmonių iš plačios apylinkės. Apaštalai pasinaudojo 
proga skelbti Žinią apie Kristų. 

Apaštalų darbų knygoje pasakojama: “Listroje gyveno vienas 
vyras nesveikomis kojomis. Jis buvo luošas nuo pat gimimo, 
niekuomet nė žingsnio nežengęs. Jis klausėsi Pauliaus kalbant. 
Šis įdėmiai pažvelgė ir, pamatęs jį turint tikėjimą, kokio reikia 
pagyti, garsiai pasakė: 'Stokis ant savo kojų!' Tasai pašoko ir 
ėmė vaikščioti" (Apd 14,8-10). 

Stebuklo neįmanoma išaiškinti įtaigos sau pačiam jėga. Tie- 
sa, stebuklas apima gamtos jėgas, bet jomis nesiriboja, nes jas 
viršija. Nežinome, kokia yra toji riba, kai dieviškoji žiežirba šok- 
teli panaikinti nuotolį tarp gamtos jėgų ribotumo ir baigtinio 
antgamtinio poveikio. 

“Minia, — pasakoja Apaštaly darbai, — pamačiusi, ką Paulius 
„padarė, pradėjo garsiai likaoniškai šaukti: 'Dievai, pasivertę žmo- 
nėmis, nužengė pas mus!' Barnabą jie vadino Dzeusu, o Pau- 
lių — Hermiu, nes jis vadovavo kalbai" (Apd 14,11-12). | 

Dzeuso kunigai pradėjo ruoštis atnašauti jiems auką. A- 
trodo, kad iš karto apaštalai nesuprato, ką žmonės šaukė savo 
kalba, bet ilgainiui perprato jų aukos prasmę. Apaštalų darbų 
knygoje užrašytas pradinės Žinios apie Kristų kerygmos pago- 
nims pavyzdys: 


... Barnabas ir Paulius persiplėšė drabužius ir šoko prie 
minios, šaukdami: “Vyrai, ką darote?! Juk mes tokie pat 
mirtingi žmonės kaip ir jūs. Tik mes jums skelbiame gerąją . 
naujieną, kad nuo šių tuštybių atsiverstumėte į gyvąjį Die- 
vą, kuris sukūrė dangų, žemę, jūrą ir visa, kas juose yra. 
Praėjusiais amžiais jis buvo leidęs visoms tautoms eiti savais 
keliais. Vis dėlto jis nepaliko savęs nepaliudyto geradary- 

bėmis: iš dangaus duodavo jums lietaus bei vaisingų metų, 
teikė jums maisto ir širdies džiaugsmo". Taip sakydami, 
jiedu šiaip taip perkalbėjo minią, kad jiems neaukotų (Apd 
14,14-18). 


Atimti žaislą iš žmonių, kurie dar nėra išaugę iš savo vaikys- 
tės, ar paneigti kokią nors jų numylėtą idėją visad pavojinga. 
Pavadinti kvailyste prietaringų ir nemokšiškų žmonių iliuzijas, 
kai jie nori garbinti žmogų, dar pavojingiau. Jų laikysena gali 
visiškai pasikeisti: “Jeigu tiedu vyrai nėra dievai, jie turi būti 
magai!" 


„ vienąkart buvau muštas akmenimis ... 


Dabar reikėjo tik pakurstyti, kad ugnis virstų gaisru. Taip 
ir įvyko: “Iš Antiochijos ir Ikonijaus atvykę žydai sukurstė žmo- 
nes, tie mušė Paulių akmenimis ir išvilko iš miesto, palaikę jį 
mirusiu" (Apd 14,19). 

Atrodo, kad tą dieną Barnabas skelbė Žinią apie Kristų ki- 
toje miesto dalyje. Vakare, Pauliui nesugrįžtant, Barnabą apėmė 
nerimas. Greit jis sužinojo iš krikščionių, kas buvo nutikę. Vėlai 
tą naktų Barnabas ir krikščionys išėjo mirusiojo apraudoti. 
Paulius nebuvo miręs! Viešpats jį buvo išgelbėjęs, nes jo darbas 
dar nebuvo užbaigtas. 

Drovus vaikinas, jaunasis Timotiejus, išgyveno šį nakties įvy- 
kį prie Listros vartų. O Apaštalas Paulius laimėjo vieną ištiki- 
miausių mokinių, guodusių jį gyvenimo užsklandoje. Tą naktį 
Timotiejus ėmė suprasti, ką reiškia būti apaštalu ir kentėti už 
Kristų. Po dvidešimties metų, kai Timotiejus jau buvo Efezo 
vyskupu, laiške jam ši naktis bus priminta: “Juk tu esi stebėjęs 
mano mokymą, gyvenimo būdą, sumanymus, tikėjimą, ištvermę, 
meilę, kantrybę, persekiojimus, kančias, ištikusias mane Antio- 
chijoje, Ikonijuje, Listroje" (2 Tim 3,10-11). 

Apaštalai nebegalėjo triūsti Listroje. “Rytojaus dieną [Pau- 
lius| kartu su Barnabu iškeliavo į Derbę" (Apd 14, 20b). 


Apaštalo Pauliaus mokinys Timotiejus 


Atrodo, kad Paulius ir Barnabas, atkeliaudami į Listrą, ar- 
sinešė iš Ikonijaus tikinčiųjų laišką kokiai nors žydų šeimai šia- 
me pernelyg pagoniškame mieste. Šeima, pas kurią apsistojo, 
buvo jaunojo Timotiejaus šeima. Laiške Timotiejui rašoma: “Aš 
vis prisimenu tavo nuoširdų tikėjimą, kuris iš pradžių gyveno 
tavo senelėje Loidėje, tavo motinoje Eunikėje ir, esu tikras, te- 
begyvena tavyje“ (2 Tim 1,5). Taigi šią Listros šeimą sudarė 
trys asmenys: žydė senelė Loidė, jos duktė Eunikė, kurios pago- 
nis vyras buvo miręs, ir jos sūnus Timotiejus. Timotiejaus tėvas 
turbūt buvo romėnų pareigūnas. Mišrios vedybos dažnai pasi- 
taikydavo tarp išsisklaidžiusių žydų. Šios šeimos motina ir senelė 
gyveno laukdamos Izraelio paguodos atėjimo ir uoliai dalijosi 
su jaunu Timotiejumi Raštų pažinimu. 

Galime spėlioti, jog moterys patikėjo Pauliui, kad jų ber- 
niukas dar nebuvo apipjaustytas. Bet Paulius, rodos, apipjausty- 
mo nelaikė labai svarbiu dalyku, nes krikšto, — jis mokė, — 
visiškai pakanka. Timotiejaus šeima tapo Listros krikščionims 
sueigų vieta. 

Antrosios misijų kelionės metu Paulius “atvyko į Derbę ir 
Listrą, — rašoma Apaštalų darbų knygoje. — Ir štai ten buvo 
vienas mokinys, vardu Timotiejus. Jo motina buvo įtikėjusi žydė, 
o tėvas graikas. Kadangi Listros ir Ikonijaus broliai apie jį gražiai 
liudijo, Paulius panorėjo jį padaryti savo palydovu. Paėmęs api- 
pjaustydino jį dėl žydų, gyvenančių tame krašte. Visi žinojo jo 
tėvą esant graiką“ (Apd 16,1-3). Mat vaikas, gimęs iš žydės, 
laikomas žydu. Užtat jis gali būti apipjaustytas pagal žydų papro- 
čius. Anot Pauliaus, žydas gali sekti apipjaustymo papročiu, bet 
pagonis neprivalo to daryti. 

Apašialai Derbėje 


Nuotolis tarp Listros ir nūdien tariamosios Derbės — maž- 
daug 60 km. Derbė — kalnų miestelis ties Galatijos riba. Jis 
buvo buvęs plėšikų lindyne, bet imperatorius Klaudijus čia įkūrė 
veteranų koloniją. 

Žinoma, apaštalų priešai, būdami tikri, kad Paulius buvo 
užmuštas akmenimis, jų į Derbę nesivijo. Priešų nevarginami, 
apaštalai galėjo skelbti Žinią apie Kristų ir kurti krikščionių 
bendriją tarp pagonių. Vėliau Apaštalų darbų knygoje bus užsi- 
minta apie Gajų iš Derbės (žr. Apd 20,4). Labai tikėtina, kad 
apaštalai rado pas jį saugią užuovėją. 

Derbėje apaštalai triūsė maždaug metus, išplėsdami savo 
skelbimo tarnystę į aplinkinius kalnų slėnius. Paulius palaikė 
ryšį su Listros, Ikonijaus ir Antiochijos bendrijomis. Timotiejus 
turbūt buvo visad ištikimas pasiuntinys. 

Ketveri metai buvo prabėgę nuo to laiko, kai Paulius ir 
Barnabas leidosi į kelionę iš Antiochijos prie Oronto upės. 
Tiesa, jie galėjo palaikyti šiokį tokį ryšį per keliaujančius pirklius 
ir karavanus, nes jautė pareigą pranešti Bendrijai apie Gerosios 
Naujienos sėkmę. 

Apaštalų darbų knygoje rašoma: “(Derbėje) jie skelbė Gerąją 
Naujieną ir sulaukė nemaža mokinių. Paskui pasuko atgal į Lis- 
trą, Ikonijų ir Antiochiją. Ten jie stiprino mokinių dvasią bei 
ragino juos išlaikyti tikėjimą ir sakė: 'Per daugelį vargų mes tu- 
rime įeiti į Dievo karalystę'. Kiekvienoje bendrijoje su malda 
irpasninku, uždėdami rankas, jie paskyrė vyresniuosius Įgraikiš- 
kai “presbyterous": Kunigystės šventimai apėmė ir vyskupus, ir 
kunigus| ir pavedė juos Viešpačiui, kurį šie buvo įtikėję. Apke- 
liavę Pisidiją, jie atvyko į Pamfiliją ... * (Apd 14,21-24). 

* Tragiškas krikščionybės likimas 


Kur dingo šios bendrijos, įkurtos tokiu triūsu ir tokia kan- 
čia? Dėl ko pražuvo visos šaunios krikščionių bendrijos Mažojoje 
Azijoje, Armėnijoje, Šiaurės Afrikoje? Ar ne dėl to, kad nesilaikė 
Jėzaus ir jo Tautų Apaštalo dvasios? 

Ar ne dėl to, kad nepaisė Laiško galatams ir Apreiškimo Jonui 
įspėjimų? Ar ne dėl to, kad sustabarėjo, tarnaudamos raidei ir 
brangindamos išorę? Ar ne dėl to, kad leido sau paskęsti ginčuo- 
se apie teologines subtilybes ir asmeninę naudą? Ar ne dėl to, 
kad atsiskyrė nuo dvasią atnaujinančio šaltinio, trykštančio iš 
Petro uolos? 

Apokaliptiniai raiteliai su žalia Mahometo vėliava jojo per 
druskingas stepes, buvusias kadaise krikščioniška tauta. 


Laikas man keliauti Apaštalų pėdomis 


Konija — didmiestis, kuriame girdi ankstyvą gaidžių giedo- 
jimą, balandžių ulbavimą, žvirblių čirškimą ... Be to, muedzinus, 


šaukiančius ankstyvai maldai minaretuose. Turkų muedzinai 


neturi arabiškos dykumos reiklumo ir tolių aidėjimo. | 

Išvykstu anksti į autobusų stotį. Vakare turėčiau būti Antali- 
joje — senovės Atalijoje. Maždaug 400 km kelionė su persėdimais. 
Taksį viešbučio tarnautojas pašaukia švilptelėjimu. Taksistas, 
matyt, visą naktį budėjęs laukdamas keleivių, sveikina su “Mar- 
haba!“ Didžiosiomis gatvėmis nevažiuoja, sako, ten daug “truk- 
dymo", bet gatvelėmis. Stotį pasiekiu greičiau, negu tikėjausi. 

Stotis nauja, bet žvirbliai ir balandžiai jau spėję įsigyvenu. 
Ir dabar sunku pasakyti, ar tėvas žvirblis barasi ant žvirbliuko, 
ar jauniklis pagalbos šaukiasi. Kartkartėmis ir kregždė meistriš- 
kai įskrenda į savo lizdą aukštame palubyje. Ilgai ten neužtrun- 
ka. Ji vėl gina keleivius nuo uodų. 

Pusryčiai prie biufės. Šviežia bandelė ir saldi arbata. Taip 

valgo didžiuma keleivių. Įdomu stebėti žmones svetimame kraš- 
te. Vietiniai keliauja ne iš malonumo, bet iš reikalo. Vyrai, krep- 
šiais ir sulankstytais dalgiais nešini, moterys su mažyliu ant deši- 
nės ir kitą kaire paskui save tempdamos, senukai ir senutės. 
Turistų, keliaujančių vietiniais autobusais, maža. Būdamas Ko- 
nijoje sutikau tik vieną — vokietį studentą iš Dortmundo. Jaunas 
pramuštgalvis. Buvęs net Sirijoje! 

Stebina, kad berniukai bučiuojasi: atsibučiuoja ir išsibučiuo- 
ja. Mergaičių viešai bučiuojantis dar nematau. Užtat berniukų 
bučiavimasis juo labiau krinta į akis. Tėvą sūnus išbučiuoja į 
abu žandus, o motinai tik ranką pabučiuoja. Moteris Turkijoje, 
kaip ir kitose musulmonų šalyse, dengiasi daugiaskariu apdaru. 
Šilta ar šalta, moteris praeina lyg stirta. 

Beje, moterys mečetėse turi savo “bobinčių". Net čia jos 
skaromis atitvertos — uždengtos — nuo besimeldžiančių vyrų. 
Stebina turkų laikraščių nuogybės. Tokių Europoje nematyti. 
Turkijoje nematyti moterų, skaitančių laikraštį. Laikraščiai tur- 
būt vyrams skirti. 


Turkai mėgsta punktualumą 


Lygiai aštuntą valandą suskamba prie vairuotojo sėdynės 
skambutis. Motoras ima ūžti, patarnaujantis vaikinas nubėga 
už autobuso ir įspėja žmones trauktis į šalį. Prie išvažiavimo 
vartų — užkarda ir budėtojas. Mūsų vaikinas su kelialapiu ranko- 
Je iššoka iš autobuso, budėtojas pasižymi savo sąraše, deda ant- 
spaudą. Užkardos buomas pakeltas! 

Iš Konijos oazės išvažiuojame į saulės nurudintą stepę. Stepė 
su kalvų bangomis. Toli toli dunkso kalnai. Kur ne kur matyti 
kaimeliai. Turkai, rodos, vienkiemių nemėgsta. Vieškelis ir ge- 
ležinkelis tai sueina į draugystę, tai atsiskiria. Ahšehiro mieste 
teikės persėsti. 2 

Autobusas sustoja paimti keleivių kiekviename miestelyje. 

Išlipti niekas neišlipa. Stabtelėjus Ilgino mieste, autobusą pasi- 
tinka mūsų “berniuko" — patarnaujančio vaikino — tėvas. La- 
bai rūstus. Beveik nieko nesakydamas apdaužo vaikinui ausis 
ir nuvaro namo. Mat jis buvo pasprukęs iš namų, norėdamas 
ieškoti laimės ne Ilgine, bet plačiojoje Turkijoje. Tėvui mušant 
sūnų, žmonės nesikišo, tik kai sūnus mėgino nuo tėvo gintis, 
žmonės jį sutramdė ... Vienas policininkas palydi sūnų su tėvu 
namo ... Tėvas ir sūnus — senoji ir naujoji Turkijos karta ieško 
kelio į ateitį. 


Pisidijos Antiochijos griuvėsiai prie Jalvačo 


Ahšehiro mieste persėdu į vietinį autobusą kelionei į Jalvačą 
(jalvač). Prie Jalvačo — už 2 km į šiaurę — Pisidijos Antiochija. 

Jalvače krapnoja. Turgaus diena. Arklių nematyti. Moto- 
ciklas ir asilas; minibusas 1 mulų traukiamas vežimas. 

— Ar laisvi? — priėjęs prie pirmojo taksio eilėje, klausiu. 

— Kur norite keliauti? 

— Į Antiochiją, — atsakau. 

— Į kurią? — taria, palydėdamas savo klausimą paauksuotų 
dantų šypsena. 

Taksistas turi būti įdomus žmogus. Jis žino, kad Turkijoje 
yra daugiau negu viena Antiochija. 

— Į artimiausią! 

Pisidijos Antiochija buvo įkurta Seleuko Nikatoro anksčiau 
negu 280 m. prieš Kristų toje vietoje, kur būta senos frygų 
šventovės. Roma, nugalėjusi seleukidus mūšyje prie Magnesijos 
190 m. prieš Kristų, paskelbė Antiochiją laisvu miestu, bet ilgai- 
niui jis grįžo į Romos valdas. Pisidija buvo varginama plėšikų. 
Imperatorius Augustas atsiuntė savo patikėtinį Publijų Sulpicijų 
Kviriną, — jį mini Luko Evangelija (Lk 2,2), — plėšikams mal- 
šinti ir suteikė miestui daug lengvatų. Užtat Antiochija romėnų 
laikais buvo klestintis miestas. 

Vieversėlis gieda Pisidijos Antiochijoje 


Keletas senojo miesto pastatų — pamatai ir aslos — buvo 
atrasti archeologinių kasinėjimų metu. Radiniai kuklūs. Tri- 
gubos akropolio propilajos — vartų — liekanos iš Augusto lai- 
kų. Už vartų — aikštė, žinoma kaip Augusta Platea. jos viduryje 
pamatai šventyklos, kuri turbūt buvo skirta Augustui ir frygų 
mėnulio dievui Menui (Men). 

Vartų priekyje kita aikštė, vadinama Tiberia Platea — Tibe- 
rijaus aikštė. Šiauriniame aikštės šone būta kolonados preky- 
staliams. Aikštės asla tebeturi įspaudus žaidimų, kurie padėdavo 
gyventojams leisti laiką. 

Tolokai šiaurėje, slėnyje, liekanos romėnų akveduko, kuris 
tekdavo vandenį Antiochijai. Žvalgausi nuo nykaus Antiochijos 
akropolio ir klausausi. Šniokščia vanduo. Tai Anthios upokšnis, 
tekantis stačiu tarpekliu. Girdžiu “čyrū vyrū". Ausis pastatau! 
Juk tai vieversėlis?! Nejaugi ir Turkija yra vieversio šalis? 


O kur dabar? 


Gudrusis taksistas iš taksio nelipo. Mat pradėjo labiau krap- 
noti. 

— O kur dabar? — klausia. 

— Į otogar (autobusų stotį). 

Vidurdienis. Ikonijuje buvo tvanku. Pisidijos Antiochijoje laš- 
noja. Ką rasiu pakeliui į Ataliją, keliaudamas per Tauro kalnus? 

Grįžus į Jalvačą, dėkoju taksistui už paslaugą. 

— Iš kur esate? — domisi. 

— Iš Lietuvos ... 

— 2?! 

Ar neskaudu! Ieškau vietovių, kurių vardai žinomi net po 
šimtmečių, o tuo tarpu Lietuvos vardo Turkijoje nebegirdėti. 
Jis ištrinamas iš žemėlapių ir atlasų ... 

Autobuso dar nėra. Jis atvyks po kelių minučių, tvirtina 
kontoros tarnautojas. Stoties biufė turi kavos ir jogurto. Esu 
Turkijos užkampyje. Viskas pernelyg skirtinga nuo Konijos. Mo- 
terys sulinkusios, — nešioja sunkias naštas. O vyrai sėdi be dar- 
bo, girkšnoja kavą, arbatą, traukia vandeninę pypkę. Matyti mo- 
teris, sekanti paskui vyrą, bent per žingsnį ar du atsilikusi. 


Per Tauro kalnus į Ataliją 


Paulius ir Barnabas atžingsniavo pėsčiomis į Pisidijos An- 
tiochiją per Tauro kalnus iš Atalijos. Jie užtruko kelias savaites. 
Keliauju iš Pisidijos Antiochijos į Ataliją. Užtruksiu tik kelias 
valandas. 

Tauro kalnų virtinė apima 560 km palei Mažosios Azijos 
Viduržemio pajūrį. Ji sudaro pietinę Anatolijos plynaukštės ribą. 
Aukščiausia viršūnė — Allos kalnas 3734 m aukščio. Per prie- 
kalnius vieškelis asfaltuotas, bet siauras. Priekalniai miškingi. 
Jalvače krapnojo, dabar būriais palyja. Autobuse vėsu. Ieškau 
krepšyje megztuko. 

Žemėlapis rodo, kad netoli didžiulis Ehridyro (Egredir) 
ežeras. Iš tikrųjų vieškelis ima palengva leistis žemyn priekalnių 
šlaitais. Atsiveria graži panorama. Pro debesų properšas saulė 
glamonėja ežerą šešėliais ir dangaus mėlyne. Pisidijoje yra ne 
tik pelkynų su uodais, bet ir žavių ežerų! Po trumpo poilsio 
Ehridyro mieste vieškelis, perlipęs ežero šlaitą, veda uolėtų kal- 
nų link. Lietaus debesys už nugaros. Kalnų gamta tviska saulėje. 
Pačioje Aglasuno kalno papėdėje — miestas, vardu Isparta, p2- 
siskleidę vešlioje kalnų lygumoje su rožių laukais. Maži, baltai 
dažyti namai, švarios gatvės ir kvapus kalnų oras daro Ispartą 
patrauklų miestą. Autobuso vairuotojas prisėda atsigaivinti su 
stiklu arbatos. 

„Nuo Ispartos leidžiamės kalnų tarpekliais ir slėniais. Slėniai 
platūs ir derlingi. Driekiasi milžiniški saulėgrąžų laukai. Sau- 

lėgrąžos, visos kaip viena, atsisukusios į saulę ir linguoja, vėjeliui 
pajudinus. Turkija — spalvingas kraštas! Kai kur slėniuose pasi- 
taiko ir aguonų laukų. Jie mažesni. Turkija augina aguonas 
opiumui. JAV narkotikų specialistai ir Jungtinių Tautų parcigū- 
nai pasitiki Turkija, nes ji garantuoja, kad visas aguonų derlius 
perduodamas Olandijos ir JAV laboratorijoms vaistų gamybai. 

Kai kur matyti vieškelio nuorodos į chromo ir mineralų 
kasyklas. Atrodo, kad Tauro kalnai teikia Turkijai švino, sidabro, 
lignito, cinko, geležies rūdos. 


Viduržemio pajūryje 


Po ketverto valandų kelionės kalnų vieškeliu išlendame iš 
slėnių ir tarpeklių į žalią pelkėtą pajūrio lygumą. Pelkės plačios, 
pasipuošios baltomis vandens lelijomis. Pelkėmis netenka ilgai 
džiaugts. Autobusas negaišuoja įriedėti į Antaliją — senąją Ataliją. 

Antalija glaudžiasi prie Antalijos įlankos. Vakariniame šo- 
ne — aukšta kalnų virtinė, šiaurėje pelkėta lyguma staiga bai- 
giasi statmenomis uolomis, o pietų pusėje mėlynuoja Antalijos 
įlanka. Gamtovaizdis nepaprastai įspūdingas. 

Antalija knibždėte knibžda turistų. Didžiuma vokiečiai. Ypač 
daug jaunimo su manta ant kupros. 


Antalijos senovė 


Šiuolaikinė Antalija senovėje buvo vadinama Attaleia — 
Atalija, nes buvo įkurta Pergamo karaliaus Atalo (Attalus) II a. 
prieš Kristų. Romėnai jam pavedė valdyti Pamfiliją. Bet tame 
pačiame amžiuje romėnai Pamfiliją prijungė prie Kilikijos, o 
vėliau prie Galatijos ir Likijos ir ilgainiui imperatoriui Had- 
tianui valdant, 135 m. po Kristaus, ją padarė Senato provincija. 
Hadriano laikais Atalija tapo įtvirtintu miestu — tai ir nūdien 
liudija masyvių pylimų liekanos. Kryžiaus karų metu Atalija bu- 

vo labai svarbi, nes iš čia kryžiuočiai sėsdavo į laivus plaukti į 
Palestiną, vengdami kelionės per seldžiukų valdomą Anatoliją. 
Po Kryžiaus karų Atalija tapo otomanų Antalija. 

Man Atalija yra svarbi dėl to, kad čionai iš Kipro atvyko 
Tautų Apaštalas kartu su Barnabu ir Jonu Morkumi. Užtai vieš- 
nagę Atalijoje pradedu uosto aplankymu. Ankšta įlankėlė, 
aptverta aukšta uolų siena, yra nūdien mažo patrauklaus žvejų 
uosto vieta. Nuo jūros bangų įlankėlę saugo akmenų molas. 

Stoviu prie pylimo virš uolų sienos ir skaitau Apaštalų darbų 
knygą: “Apkeliavę Pisidiją, jie atvyko į Pamfiliją, skelbė Dievo 
žodį Pergėje ir leidosi žemyn į Ataliją. Iš čia išplaukė į Antiochiją 
(prie Oronto upės], kur buvo buvę pavesti Dievo malonei, kad 
nuveiktų darbą, kurį dabar pabaigė" (Apd 14,24-26). 


“Laikas trumpas!" 


Besižvalgant nuo pylimo į uostą, atplaukia burlaivis. Pasie- 
kęs įplaukimo angą mole, laivas nuleidžia bures. Jam belieka 
įplaukti į doką. Laikas trumpas! Prisimenu Apaštalo Pauliaus 
mokymą Pirmajame laiške korintiečiams, “Sakau jums broliai Įse- 
serys|: laikas trumpas! Belieka tiems, kurie turi žmonas, gy- 
venti, tarsi jų neturėtų, ir kurie verkia, tarsi neverktų, ir kurie 
džiaugiasi, tarsi nesidžiaugtų, ir kurie perka, tarsi neįsigytų, ir 
kurie užsiėmę pasaulio reikalais, — kaip neužsiėmę. Nes šio 
pasaulio pavidalas praeina" (1 Kor 7,29-31). “Laikas trumpas" 
yra graikiško posakio “kairos synestalmenos" vertimas. Lietu- 
viškasis vertimas yra prasmingas, bet neturi graikiškojo posakio 
vaizdingumo. Sakytume: “Laikas! Burės jau nuleistos!" — grai- 
kiškasis žodis “systello" gali ženklinti ne tik ribą (laiko), bet ir 
nuleidimą (burių). 

Apaštalo mokymas reiklus, nes yra eschatologinis. Didysis 
Atpirkimo įvykis — Kristaus mirtis ir Prisikėlimas — jau įvyko, 
bet dar ne pabaiga, nes istorija tęsiasi. Burės jau nuleistos, bč- 

lieka tik įplaukti į doką. Užtat laikas buvo ir yra trumpas ... 
Užrat ir krikščionio laikysena gyvenime yra “gyventi, tarsi neuž- 
siėmus pasaulio reikalais, nes belieka ... " Apaštalas Paulius 
nuo pasaulio nebėgo, bet mylėjo jį nušviestą tikėjimu. 


Ką matysiu Antalijoje? 


Pačiame miesto centre yra Archeologijos muziejus. Jis užima 
seną krikščionių dievnamį, buvusį paverstą mečete. Kai seldžiu- 
kų sultonas XIII a. pradžioje pavertė jį mečete, jis pristatė aukštą 
“raukšlė1ą" minaretą, kuris dabar man padeda nepasimesti sc- 
namiesčio gatvelių labirinte. 

Muziejus teturi vieną salę. Įėjus į vidų, pasitinka priešais 
duris stovintis Apolonas (iš III a. prieš Kristų) ir sarkofagas su 
Herkulio žygdarbiais, užtiktas Pergėje (iš II a. po Kristaus). 

Salės gale stovi vitrinos su graikiškos keramikos radiniais, 
su Afrodite bei Tiche, laikančia rankoje gausybės ragą. 

Muziejus turi ir šį tą krikščioniško — bizantišką relikvijorių 
iš Demrės, vaizduojantį šv. Nikalojų — tikrąjį Kalėdų senelį. 


Vakaras Antalijoje 


Po klajonių po rytinę Turkiją ir aukštumų stepes Antalija — 
atgaiva. Be to, kur tik eitum, visur girdi kurią nors pažįstamą 
kalbą. Pajūris gaivus. 

Pasižvalgęs muziejuje, nutariu niekur neiti į vidų, tik vaikš- 
čioti ir sustoti ten, kur man įdomu. Ūmai pastebiu pašto įstaigą. 
O man pravartu turėti pašto ženklų ... Užeinu. 

Atatiurko gatvė eina palei romėnų statytų senamiesčio sienų 
liekanas. Hadriano vartai sustabdo daugelį. Kadaise jie buvo 
miesto sienų dalis. Statyti iš balto marmuro, norint pagerbti 
imperatorių, kuris lankėsi Antalijoje. Šis Romos imperatorius 
Nuo seno mane stebina. Villa Adriana prie Tivoli, Italijoje, liu- 

dija jo pomėgį keliauti, domėtis vietos reikalais ir gražinti pro- 
vincijų miestus. 

Hadrianas numalšino Palestinoje Bar Kokbos sukilimą (132- 
135). Šis karas buvo vienas iš nuožmiausių jam valdant. Atsta- 
tydamas sunaikintą Jeruzalę, jis pastatė Jeruzalėje, Kristaus kars- 
to vietoje, Kapitolijaus Jupiterio šventyklą, o Jeruzalę pavadino 
Colonia Aelia Capitolina. Atrodo, kad visur jo rankos būta: ar- 
ka Atėnuose, atnaujintas Panteonas ir mauzoliejus Romoje, gy- 
nybos sienos Vokietijoje ir Britanijoje ... Be to, Villa Adriana 
prie Tivoli! 

Pasivaikščiojimą baigiu Atatiurko gatvės gale — Karaali par- 
ke įspūdingame sode, pilname gėlynų ir atgaivos užeigų. Nuo- 
stabi vieta sutikti Ramadano pasninko vakarą. 


Į Pergę vietiniu autobusu 


Iki Pergės tik 13 km į rytus nuo Antalijos pajūrio vieškeliu. 
Keliauju ne vienas, keliauja ir vasarotojai. 

Pergė — miestas, įkurtas achajų ant akropolio pirmojo 
prieškristinio tūkstantmečio pradžioje. Kai persų Kyras Didysis 
išplėtė savo valdas, Pergė plėtėsi akropolio papėdėje. Ji pasidavė 
Aleksandrui Didžiajam, kai tik jo kariuomenė atžygiavo į Pam- 
filiją (333 m. prieš Kristų). Helenizmo laikais Pergė klestėjo, — 
seleukidų karaliai miestą aprūpino stipriomis sienomis ir įgula. 
Graži Artemidės šventykla garsino Pergę visoje Pamfilijoje. Ro- 
mėnai, nugalėję seleukidus prie Magnesijos 190 m., Pergę ap- 
gulė. Seleukidų įgula ilgainiui pasidavė. 

Pergė minima Apaštalų darbų knygoje: “Iš Pafo (Kipre) Pau- 
lius ir jo palydovai atplaukė į Pergę ... Apkeliavę Pisidiją, jie 
atvyko į Pamfiliją, skelbė Dievo žodį ĮŽinią apie Kristų) Pergėje" 
(Apd 13,13; 14,24-25). 

Smilgos tarp Pergės griuvėsių 


Pradedu Pergę apžiūrėti nuo teatro. “Išraustas" kalvos šlaite 
šalia miesto sienų. Balto marmuro sėdynių eilės neseniai nuva- 
lytos. Jos spindi rytmečio saulėje. Galerija — viršutinis teatro 
aukštas — dar tebesipuošia reljefų likučiais. Paaiškinimo lentelė 
lankytojui sako, kad kadaise čia išgyvendavo Eschilo, Sofoklio, 
Euripido ... dramas 15 000 žmonių. 

Graikų miesto kultūrai buvo būdinga skirti tam laiko ir 
mėgautis teatru, stadionu ir šventykla. Netoli teatro, kitoje kelio 
pusėje, tarp teatro ir miesto sienos yra stadiono griuvėsiai. Tai 
vienas iš geriausiai išsilaikiusių romėnų laikų stadionų. Dvylika 
sėdynių eilių kur ne kur tebesiremia ant tvirtų pamatų. Stadio- 
nas — pasagos formos (234 m ilgio ir 34 m pločio). Ir stadionas 
turėjo sėdynių 15 000 žiūrovų. 

Girdžiu dūzgiant bites. Tušti, bet tamsūs debesys tingiai 
slenka nuo pajūrio. Pavieniai turistai ir grupės jaunų moksleivių 
iš Vokietijos tyliai žingsniuoja Pergės vartų link. Senasis miestas 
apėmė keturkampę erdvę į pietus nuo akropolio. Įėjimas į mies- 
to griuvėsius turi dvejus vartus: romėniškus ir graikiškus. Grai- 
kiškieji vartai iš III a. prieš Kristų. Pro juos įžengė apaštalai — 
Paulius ir Barnabas, nešdami Žinią apie Kristų! Nišos vartų sie- 
nose — tuščios. Be abejo, kadaise jose buvo mitologinių dievų 
iržymių Romos imperijos asmenų statulos. Šonuose prie graikiš- 
kųjų vartų stovi du apgriuvę aukšti apvalūs bokštai. Praėjęs pro 
vartus, atsiduriu akmenimis grįstoje gatvėje su kolonada šonuo- 
se. Kadaise čia būta krautuvių. Akmenyse — romėnų ratų palik- 
tos žymės. Šaligatviai grįsti mozaika. 

XIII a. Pergę ištikęs žemės drebėjimas nuvertė visas kolonas. 
Nūdien kai kurios vėl atstatytos. Net su savo kapiteliais! Keturios 
papuoštos dievų statulomis, dievai — Demetra, Dzeusas, Arte- 
midė ir Apolonas — atrodo tokie vieniši. Vargu ar visi Pergės 
lankytojai panori jų vardus sužinoti. 

Užlipu ant akropolio kalvos. Čia tik griuvėsių krūvos. Visur 
auga aukštos smilgos. Bet įdomu pasižiūrėti į Pergės keturkam- 
pę erdvę. Ji atrodo lyg platus, kalvų apsuptas dubuo žemame, 
pelkėtame pajūryje. Paulius turbūt ketino ilgiau užsibūti, bet 
staiga paliko Pergę ir Pamfiliją. Labai gali būti, kad tai susiję 
su “dygliu kūne" (2 Kor 12,7) ir maliarijos liga. 


“Vieno pasaulio" idėja 


Kelionė po Artimuosius Rytus atveria istoriją tautų — im- 
perijų, puoselėjusių “vieno pasaulio“ idėją. Būta nuožmių im- 
perijų — tai Asirija ir Babilonija; būta imperijų, norėjusių dalytis 
kultūros gėrybėmis, tai Persija ir Graikija; būta imperijų, no- 
rėjusių dalytis civilizacija, tai Roma. 

Į Pergę Paulius ir Barnabas atėjo per Tauro kalnų tarpeklius 
ir slėnius. Čia jie įsteigė naujas bendrijas. Pirmoji Tautų Apaš- 
talo misijų kelionė buvo reikli ir stebinanti. Su Žinia apie Kristų 
apaštalai prakalbino žmones daugelyje vietovių ir grįžo į Antio- 
chiją prie Oronto pranešti apie septynias bendrijas Kipro saloje 
ir Mažojoje Azijoje: Salaminą, Pafą, Pisidijos Antiochiją, Ikonijų, 
Listrą, Derbę ir Pergę. 

Sirija, Kipro sala, Pisidija, Galatija, Pamfilija ... buvo vienos 
“pasaulio valstybės", Romos, valdos. Tautų Apaštalas buvo ir “ci- 
vis Romanus" — Romos imperijos pilietis, — ir helenistas, grai- 
kiškai kalbantis žydas. Žinia apie Kristų, šnekinusį žmogų ara- 
mėjiškai, skambėjo graikiškai ... Ilgainiui ir lietuviškai, ir Že- 
maitiškai. 


Į Aspendą tik pusvalandis autobusu 
Laukiu autobuso grįžti į Antaliją. Atvažiuoja autobusas su 


užrašu: “Aspendos". 
— Ar toli Aspendas? — teiraujuosi. 

— Pusvalandis autobusu ... 

Žiūriu į laikrodį. Į Denizlio autobusą, lipantį per Tauro 
kalnus, dienos metu nebespėju. Nakvosiu dar naktį Antalijoje. 
Dieną keliauti naudingiau. 

Aspendas, nūdien vadinamas Belkiu, yra maždaug už 27 
km nuo Pergės. Apie Aspendą buvau skaitęs vienur ir kitur. 
Ksenofontas savo knygoje Anabasis mini Kyro Jaunojo kariuo- 
menės kareivius samdinius iš Aspendo. Tada Aspendas buvo 
svarbiausias Pamfilijos miestas. Vėliau, pasak Tukidido Pelopo- 
neo karų istorijos, daugiau kaip 147 Atėnų galeros rado doką 
Eurymedono upės uoste prie Aspendo. 

Mane į Aspendą traukia ne istorinės užuominos, bet As 
pendo teatras. Apie jį su dideliu entuziazmu buvo kalbėję vokie- 
čių moksleiviai Konijos viešbutyje. Teatras, romėnų statytas II a. 
po Kristaus, ir nūdien tarnauja. 


Siandien noriu pasiekti Denizlį 


Tauro kalnynas su savo kalnagūbriais, plokščiakalniais ir 
tarpukalnių slėniais tęsiasi lyg vientisas bastionas, tik jį kerta 
keletas perėjų palei pietinį Turkijos pajūrį. Dvi pajūrio lygumos 
— Pamfilija ir Kilikija — yra laistomos Čeyhano ir Giogsu'o 
upių, mėgaujasi smėlio paplūdimiais. 

Autobusas zigzago vingiais kopia vieškeliu į kalnų tarpeklį. 
Noriu šiandien pasiekti Denizlio miestą. Ten, apsirūpinęs nak- 
vyne, ketinu nukakti į Honazą ir pasiekti Kolosų piliakalnį. Sa- 
koma, žmogus ketina, o Dievas užbaigia ... Autobusui lipant 
aukštyn zigzagais šlaitu, vis dar galiu užmesti akį į Pamfilijos ly- 
gumą — Antaliją, Pergę prie Aksu'o upės. Vieškelis kol kas tas 
pats, kuriuo atvažiavau. Žemyn leidžiantis tarpekliai, rodos, ne- 
buvo tokie gilūs ir tamsūs kaip dabar. 

Mintimis grįžtu į lankytus muziejus. Kiek daug juose radinių 
iš senų senovės, iš graikų ir romėnų laikotarpių, bet kaip mažai 

iš krikščioniškosios Romos imperijos ir Bizantijos laikų! Nuo 
graikų ir romėnų laikotarpių peršokama į seldžiukų ir otomanų 
laikus. 


Pax Romana ir Pax Bizantina 


"Romos sukurtoji taika Anatolijoje buvo ir reikli, ir veiksmin- 
ga. Užtat, rodos, ilgą laiką nebuvo ko užrašyti. Romos legionai 
palaikė ramybę. Bizantijos taika turėjo protarpių, nes Bizantiją 
vargino religiniai ir politiniai sankirčiai. 

Trečiojo kristinio šimtmečio gale imperatorius Dioklecianas 
išsirinko Nikomediją — nūdienį Izmitą — pagrindine impera- 
toriaus buveine, pripažindamas, kad imperija Rytuose reikalauja 
daugiau dėmesio. Po pasikartojančių krikščionių persekiojimų 
ir net pilietinių karų Konstantinas Didysis (306-337) perkėlė ir 
sostinę iš Romos į Bizantiją ir paskelbė krikščionybę imperijos 
religija. Tačiau šis naujas ir svarbus santykis tarp krikščionybės 
ir imperijos bemaž tuojau pat buvo sumenkintas dėl kivirčų, 
kilusių Pirmajame visuotiniame Susirinkime, kuris įvyko 325 
m. Nikėjoje — nūdieniame Izniko mieste. Šie kivirčai tapo im- 
perijos reikalais, kai trys Konstantino įpėdiniai — sūnūs — me- 
tėsi skatinti ir remti savo imperijos dalies valdose tikėjimo tie- 
sų išpažinimą, skirtingą nuo kitų. Teodosijus Didysis (378-395) 
suvienijo krikščionybę ir imperiją, nes jis jautėsi ir dvasinis, ir 
laikinas Krikščionių Bendrijos regentas žemėje, tačiau be- 
sipešančios krikščionių grupuotės neišvengiamai priešinosi vie- 
nai ir kitai valdžiai. Imperija buvo padalyta jo sūnums. Arkadijus 
gavo svarbesniąją Romos imperijos dalį Rytuose, o Honorijus — 
vakarinę Romos imperijos dalį. Arkadijaus įpėdiniai buvo bejė- 
giai užkirsti kelią germanų tautelėms pasidalyti Romos imperijos 
dalį Vakaruose. 

Kai pati Roma krito 476 m., — paskutinis imperatorius buvo 
Romulus Augustulus (!), — beliko tik rytinė jos dalis. Čia hele- 

nizmo paveldas buvo įteisinęs graikų kalbą kaip antrinę imperi- 
jos kalbą, bet dabar ji palengvėle užėmė pirmąją vietą. Lotynų 
kalba pamažu išnyko, — ilgainiui ir romėniškoji pertrauka išblė- 
so iš istorijos. Betgi iki pat galo ir jos imperatoriai, ir jos piliečiai 
taip sėkmingai laikė nesamą Romos imperiją tikrove, kad iki 
pat turkų imperijos žlugimo jos krikščionys pavaldiniai buvo 
vadinami “rumi" — romėnais. Žodis “Bizantija" buvo istorikų 
imtas vartoti XVII šimtmetyje. 

Rytų imperija pasiekė savo zenitą valdant Justinianui (527- 
563). Norėdamas atkariauti šiaurinę Afriką ir Italiją, jis nesigai- 
lėją žmonių ir švaistė iždo lėšas. Valdant jo įpėdiniams, persai, 
nepatenkintų monofizitų ir nestorijonų sektų skatinami, nu- 
siaubė pietinę imperijos dalį. Imperatorius Heraklijus (610- 
641), tiesa, apsigynė nuo persų, bet dabar Rytų imperiją ir Per- 
siją užpuolė arabai — musulmonai. 636 m. Rytų imperija ne- 
teko visam: laikui Sirijos, Palestinos ir Egipto, o kitais metais 
žlugo Persija. 663 m. Arabai pasiekė Bosforą, o vėliau apgulė 
ir Konstantinopolį. 

Rytų imperiją per šimtmečius vargino ir vidaus bėda — pra- 
žūtingas religinis sankirtis — draudimas vaizduoti Dievybę statu- 
la ar paveikslu. Tai žydų ir musulmonų religijų nuostata. Fa- 
natiškas statulų daužymas ir paveikslų draskymas skaldė Rytų 
imperiją per šimtmečius. 


Schizma ir seldžiukai 


Konstantinopolio patriarchas Michaelis Cerularius 1054 m. 
atsiskyrė nuo Romos kilus samyšiui dėl teologinio ginčo apie 
Šventosios Dvasios prigimtį. Ginčo fonas buvo kivirčai dėl Krikš- 
čionių Bendrijos primato ir apeigų. Nors po penketo metų pa- 
triarchas buvo iš pareigų pašalintas, bet sukurta schizma tarp 
Rytų ir Vakarų krikščionijos neišgijo, nepaisant pastangų ieškoti 
krikščionių vienybės. Kur anksčiau buvo dvi imperijos, atsirado 

dvi Krikščionių Bendrijos. 

Schizma ištiko krikščioniją pačiu blogiausiu metu. Rytų im- 
perijai teko pakelti antrąją milžinišką musulmonų invaziją. Į 
imperijos valdas iš centrinės Azijos veržėsi seldžiukų kariauna. 
Seldžiukai buvo T'u-Kin'ų šaka, — kinai šiuo vardu ženklino 
turkus, — pagarsėję savo narsumu. Būdami gana gausūs ir galin- 
gi, jie sekė paskui savo vadą į Persiją, ten priėmė islamo tikėjimą 
ir pramoko valdymo meno. Ilgainiui seldžiukai užkariavo 
Armėniją ir Persiją. Abasidas, Bagdado kalifas, nominalus isla- 
mo galva, paskyrė Seldžiuką Togrul Beijį (Togrul Bey) Rytų ir 
Vakarų sultonu — rytinio islamo pasaulio valdovu. 

Armėnija buvo visą tūkstantį metų užuovėja nuo užpuoli- 
mų iš Azijos. Kai ji pateko į seldžiukų valdžią, imperatorius Ro- 
manas IV susidūrė tiesiogiai su Seldžiuku Alp Arslanu. Impe- 
ratorius buvo nugalėtas ir paimtas į nelaisvę prie Mantzikerto 
1071 m. Sultonas paklausė imperatorių, ką jis būtų daręs, jeigu 
likimas būtų buvęs kitoks. Turkų pasakotojai mėgsta kartoti im- 
peratoriaus atsakymą: “Būčiau tave kalaviju nudūręs!" ir pasako- 
jimą užbaigti sultono žodžiais: “Nenoriu nusikalsti veiksmu, 
kuris yra priešingas tavo Viešpaties Jėzaus Kristaus mokymui". 
Tai pasakęs, sultonas grąžino imperatoriui laisvę. 

Po Mantzikerto pergalės Alp Arslanas įkuria Anatolijoje kara- 
lystę su sostine Konija. Mongolų ir otomanų varginama, ši sel- 
džiukų karalystė suskyla į emyratus. Keleto Kryžiaus karų riteriai, 
žygiuodami per Mažąją Aziją dviejų šimtmečių būvyje — tarp 
1096-1204 — Palestinos atkariauti, nusiaubia Konijos karalystę. 
O 1258 m. mongolai, Hulagu vedami, įsiveržia į Anatoliją. 


Otomanų imperija 
Ir otomanų tėviškė yra centrinė Azija. Iš rytinių Kaspijos 


jūros sričių, chano Ertugrulo vedama, kita turkiška tautelė įsi- 
veržė į Mažąją Aziją 1281 m. Jo sūnus Otomanas, vadinamas ir 

Osmanu, sukūrė mažą karalystę tarp Eskišehiro, Šiogiuto 1r Do- 
maničo miestų prie pat Bizantijos ribos. Otomanai vadinosi jo 
valdose gyvenantys turkai. 

Otomanas plėtė savo valdas nuolatiniais karais su Bizantija 
ir seldžiukais. Jo sūnūs Orhanas ir Ala ed-Din'as savo sostine 
padarė Bursą; subūrė reguliarią kariuomenę, gerai apmokytą 
ir gerai apmokamą, viršijančią bet kokios Europos tautos karinės 
pajėgas. Orhano įpėdinis Muratas I, pirmasis otomanų sultonas, 
įvedė į savo kavalerijos ir pėstininkų kariuomenę, sudarytą iš 
jam pavaldžių žemvaldžių, janyčarus — “naujas pajėgas“. Ilgą 
laiką janyčarais buvo į vergovę pakliuvę krikščionys vaikinai. 
Tapę musulmonais, jie buvo rūpestingai išauklėti ir įpratinti 
būti pavaldūs Sultono vergai. Ilgainiui jie pasidarė Sultono šei- 
mininkais! Muratas I pasinaudojo šia didžiule kariuomene nuo- 
latiniam karui dviem frontais. Iš pradžių jis užėmė Ankarą ir 
užpuolė savo varžovus turkus pietuose. Tada išplėtė turkiškąjį 
prietiltį Europoje, užimdamas Bulgariją, ir pradėjo raudonosios 
pusmėnulio vėliavos žygį Vienos link. Sutriuškinęs prie Kosovo 
1389 m. serbus, bosnius ir albanus su jų sąjungininkais vengrais 
ir lenkais (galbūt ir lietuvių ten buvo!), jis buvo vieno serbo 
didiko klastingai nudurtas. 

Murato I sūnus Bayezitas, tapęs sultonu dar mūšio lauke, 
įsakė nužudyti jaunesnįjį brolį, kovojusį visą dieną šalia jo, norė- 
damas pašalinti varžovą dėl sultono sosto. Mat brolžudystė buvo 
vienintelis kelias išvengti politinio karo, nes, nors sultonatas 
perėjo iš tėvo sūnui, nebuvo aišku, kuriam sūnui, — pirmagi- 
mystės įstatymo otomanai neturėjo. Dabar Bayezito tikslas buvo 
užkariauti Konstantinopolį. Prieš tai jam atrodė svarbu susido- 
froti su Vengrijos karaliumi Zigmantu ir užkariauti Graikiją. 
Bayezitą I lydėjo sėkmė. Žmonės jam suteikė “Jilderimo" — 
“Žaibo" — pravardę. 

Bizantijos laimei, rytinėje Anatolijoje pasirodė užkariautojas 
mongolas Tamerlanas — Timūras Luošys. 1402 m. prie Ankaros 

Timūro Luošio mongolų kariauna stojo į mūšį su Bayezito Žaibo 
kariais. Sultonas buvo nugalėtas ir paimtas į nelaisvę, o Anato- 
lijos miestai nuniokoti. Žygis į Konstantinopolį turėjo būti atidėtas. 

Dešimt metų truko sąmyšis, broliams rungiantis dėl sosto. 
Mehmetas I savo brolį tik apakino ir uždarė į patogią buveinę 
Bursoje. 


Otomanų imperijos zenitas 


Du sultonai — Mehmetas II (1421-1451) ir Suleimanas 
(Siuleyman) Iškilusis (1520-1566) — buvo dvi otomanų imperi- 
jos žvaigždės. Dėl Mehmeto II pergalių Turkija iapo svarbia 
Europos galybe. Pergalės buvo triuškinančios: Konstantinopolio 
užėmimas (1453), frankiškų (prancūzų) ir bizantiškų kunigaikš- 
tysčių Graikijoje užkariavimas. Be to, Mehmetas II uždėjo duok- 
lę valdoms, prijungė prie savo imperijos Serbiją ir Bosniją, Juo- 
dąją jūrą padarė turkų ežeru. 

Mehmetas II buvo ne tik talentingas karvedys, bet ir nepa- 
prastas valdovas, jis pertvarkė imperijos įstaigas ir susistemino 
jos įstatymus. Atrodo, kad jis norėjo atgaivinti Rytų imperiją, 
nes save vadino “Kayser-i-Rum" — Romos cezariu, — nors ofi- 
cialiu titulu tapo “Padiša" — imperatorius. 

Suleimanas I tapo sultonu būdamas dvidešimt šešerių metų. 
Greitai jis tapo “Kanuni" — įstatymų leidėju — savo imperijoje, 
o europiečiai jam davė “Iškiliojo" titulą, nes laikė jį galingiausiu 
tarp galingųjų monarchų. Užėmęs Belgradą ir Vengriją, jis pasu- 
ko Vienos, Vakarų Europos imperatoriaus sostinės, link. Tiesa, 
jam nepavyko miesto užimti, bet Turkija jautėsi saugi galybė 
centrinėje Europoje, Artimuosiuose Rytuose ir šiaurinėje Afri- 
koje. Užtat imperijos valdose klestėjo vietos savivalda. Suleima- 
nas padvigubino kariuomenę, jos artilerija ir drausmė neturėjo 
sau lygių Vakaruose, janyčarų skaičius išaugo iki 20 000. Išgud- 
rėję janyčarai mėgino varginti sultoną, bet Suleimanas pats savo 

rankomis nukirto dviem vadeivoms galvą. 

Otomanų pergalių banga viliojo žmones tapti musulmonais, 
Taigi didėjo ir konvertitų skaičius. Suleimanui valdant, iš dešim- 
ties vizirių aštuoni buvo konvertitai, panašiai dvylika iš žymiųjų 
pašų ir beveik visi garsūs admirolai. Tačiau prekyba liko krikš- 
čionių ir žydų rankose, nes šį verslą musulmonai niekino. Impe- 
rijos taryba mielai teikė lengvatines prekybos teises Europos im- 
perijoms. Padariniai buvo pražūtingi, — įplaukų mažėjimas ir 
kitoms valstybėms suteiktos lengvatos ilgainiui išsekino imperiją. 


Sudie, Pisidija! 


Nuo Antalijos iki Burduro miesto tik 130 km, bet autobusas 
įjį užkopia tik vidurdienį. Vieškelis siauras. Be to, vietomis iš- 
plovos. 

Kai kur vieškelis taisomas. Tenka laukti, kol leis pravažiuoti. 
Užuot ritęsi per Tauro kalnus, šliaužiame. 

Burduras lygumoje prie ežero. Randu autobusą į Denizlį. 
Sako, tik apie 170 km. Truksime kokias keturias valandas. Ši 
Anatolijos dalis yra Turkijos ežerų sritis. Diena saulėta, bet ne 
karšta. Rytų ir pietų pusėje boluoja snieguotos kalnų viršūnės. 

Ežerų sritis, būdama nuošali, tebesaugo savo giedrą ir pa- 
prastą gyvenimo būdą. To nematyti Antalijoje ar Konijoje. Vie- 
tinė architektūra savita. Namai medinėm sijom. Stogai dengti 
raudonomis čerpėmis. Sakau sudie Pisidijai. Pisidijos gyventojus 
istoriniai šaltiniai vaizduoja kaip “laukinę, neišprususią tautelę, 
graikų kolonistų išvarytą iš pajūrio srities". Taigi ir pisidai ka- 
daise buvo “Dievo paukšteliai". Nepaisant išvarymo, jie išliko ir 
savitai stato namus ... 

Didžiulis Dinaro kaimas — geležinkelio ir vieškelių mazgas. 
Žaliuoja obuolių ir kriaušių sodai. Vieškelis, kirsdamas kviečių 
ir miežių laukus, suka tiesiai į vakarus. Ir tabako daug auginama. 
Karvės slepiasi nuo stiprios saulės po karobo medžiais, avys 

glemžia pilkos žolės kuokštus, juodos ožkos, regis, patenkintos 
laipioja po plikas uolas. 

Artėjant prie Denizlio, gamtovaizdis pasikeičia. Dabar vieš- 
kelis kerta Tauro priekalnių slėnius su vynuogynais ir sodais jų 
šlaituose, su medvilnės ir tabako laukais bei alyvmedžių miške- 
liais. Denizlis — turtingas miestas ir svarbi vieškelių kryžkelė. 
Matyti daug eismo nelaimių. Turkai — valdingi vairuotojai ir, 
sėdę už vairo, nepaiso “mandagumo taisyklių", nes reikalauja, 
kad kitas tai darytų. Užtat ir daug avarijų ... Denizlis — miestas 
palyginti naujas. Mat jį buvo nušlavę du žemės drebėjimai. 


Į Kolosus pas Filemoną 


Susiradęs viešbutį, užsisakau taksį ir skubu į Honazą. Kelio- 
nė trumpa — 20 km. Vairuotojas pažada padėti “nueiti" iki Ko- 
losų piliakalnio. Iš pradžių jo pažado nesupratau, bet, atvažiavus 
į Honazą, jo pažadas buvo didelė pagalba. 

Honazas yra nuošalus kaimas, o Kolosų piliakalnis maž- 
daug už šešeto kilometrų. Vairuotojas vietos žmonių gerai pažįs- 
tamas. Sustojame prie lokantos — kaimo valgyklos. Kiemelyje 
keliasdešimt vyrų, įdegusiais veidais, girkšnoja alų ir sunką. Ra- 
madano pasninkas jau pasibaigė?! Žmonės labai svetingi. Pa- 
sodina tarp garbingųjų Honazo vyrų, kviečia nuplauti dulkės. 
"Tuo tarpu vairuotojas papasakoja jiems apie mane ir mano no- 
rą eiti aplankyti Kolosų. piliakalnio. Vyrai linguoja galvas. 

— Bet juk tai toli nuo Honazo? 

— Reikia eiti palaukėmis, lipti per tvoras! 

— Ten nėra ko pamatyti ... 

Vienas vaikinas pasižiūri į mano kojas, nusišypso ir taisyklin- 
ga vokiečių kalba taria: 

— Ich werde mit Ihnen gehen ... (Eisiu su jumis.) 

Iš tikrųjų ėjimas į Kolosus buvo per laukus, lipant per tvoras, 
gaivinantis prinokusiais pomidorais. 

Ant Kolosų piliakalnio 


Nūdien Kolosai tik nuošalus piliakalnis. Neaukšta kalva. 
Niekad archeologų nekasinėtas. Plikos kalvos viršūnėje keletas 
granito ir marmuro nuolaužų. 

Kolosai yra Frygijoje, Lykaus (Lykus) upės aukštupyje. Vieta 
labai spalvinga. Gęstanti pavakario saulė glamonėja piliakalnį 
ir slėnį, gaivus tylus vėjelis padeda stebėtis vieta, kur kadaise 
gyventa bent 10 000 žmonių — frygų, graikų ir žydų. Krikščionių 
bendriją, daugiausia iš pagonių (žr. Kol 1,21.27; 2,13), Kolosų 
mieste turbūt buvo įkūręs Epafras, vietos gyventojas (žr. Kol 
1,7; 4,12). Ir vergas Onesimas buvo iš Kolosų, turbūt ir jo šeimi- 
ninkas Filemonas (žr. Laišką Filemonuj. 

Kolosai buvo svarbus miestas vėlesniuoju Antikos laikotar- 
piu ir yra minimas Herodoto, Ksenofonto ir Strabono raštuose. 
Jame klestėjo vilnos ir audyklų verslas. Žodis “colossinus" — 
“kolosinis" — ženklino tamsiai raudonus vilnos dažus. Kolosų 
piliakalnis ir griuvėsiai buvo užtikti 1835 m., bet kol kas archeo- 
logų nepaliestas. Krikščioniškosios eros pradžioje Kolosus nu- 
smelkė Laodikėja, o 60 m. po Kristaus žemės drebėjimas sunaiki- 
no didžiumą Lykaus slėnio miestų drauge su Kolosais. 

Du Apaštalo Pauliaus laiškai — Laiškas kolosiečiams ir Laiškas 
Eilomonui — buvo skaitomi Kolosų mieste. Paulius rašė: “Dabar 
aš džiaugiuosi savo kentėjimais už jus ir savo kūne |žmogiškojojc 
prigimtyje) papildau, ko dar trūksta Kristaus kančioms dėl jo 
Kūno, kuris yra Bendrija" (Kol 1,24). Iš tikrųjų, nors žmogus 
būtum aukso grynuolis, bet, norint tapti Karalystės pinigėliu, 
tenka pereiti per Dievo pinigų kalyklą. O Filemonui apie vergo 
laisvę Paulius iš Romos kalėjimo rašė: “Nors tikrai galiu Kristuje 
tau liepti, bet verčiau prašau meilės vardu, toks, koks esu: aš, 
Paulius, senas žmogus, o šiuo metu ir Kristaus Jėzaus kalinys, 
prašau tave už savo vaiką, kurio tėvu tapau, būdamas surakin- 
tas, — už Onesimą. Seniau jis buvo tau nenaudingas, o dabar 

ir tau, ir man naudingas. Siunčiu jį tau kaip savo širdį ... " 
(Fm 8-12). 


Man malonu, kad lankote mano šalį ... 


Iškyla iš Honazo į Kolosus užtruko apie dvi valandas. Grįž- 
tame tylėdami. Saulė jau pasislėpė už Honazo kalno. Vėsu. 

Grįžus į Honazo lokantą — užeigą, malonu sėstelti. Turkų 
kaimas taip vaišingas, kaip Žemaitijos vienkiemiai. Klausiu savo 
gidą, kiek esu kaltas už paslaugą. Atlyginimo jis atsisako. Mėginu 
jam šį (ą paduoti. Nepriima. 

— Man malonu, kad lankote mano šalį ... — paaiškina, 

Bandome nusifotografuoti. Deja, jau per tamsu. Vyrai užei- 
goje giria vaikino paslaugumą. 

Į Denizlį nakvynei grįžtu visiškai sutemus. 


Laodikėja ir “Medvilnės tvirtovė“ 


Grįžtant į Denizlį, sutariu su vairuotoju rytoj rytą užsukti 
į Laodikėją bei Hierapolį — “Medvilnės pilį" ir iš ten važiuoti 
į Afrodisiją (Afrodisias). Laodikėja yra viena iš septynių bendri- 
jų, kurioms Apreiškimo Jonui knygos autorius rašė: 


Laodikėjos (bendrijos) angelui rašyk: “Tai skelbia Amen, 
ištikimasis bei tiesiakalbis Liudytojas, Dievo kūrybos Pra- 
džia. Žinau tavo darbus, jog nesi nei šaltas, nei karštas. 
O, kad būtum arba šaltas, arba karštas! Bet kadangi esi 
drungnas ir nei karštas, nei šaltas, aš išspjausiu tave iš sa- 
vo burnos. Tu sakai: "Aš esu turtingas ir pralobęs, ir nieko 
man nebereikia', — o nežinai, kad esi skurdžius, apgailėti- 
nas, beturtis, aklas ir plikas. Aš tau patariu pirkti iš manęs 
išgryninto ugnyje aukso, kad pralobtum, baltus drabužius, 
kad apsirengtum ir nebūtų matoma tavo nuogumo gėda, 

ir tepalo pasitepti akims, kad praregėtum. Aš baru ir ug- 
dau tuos, kuriuos myliu; būk tad uolus ir atsiversk! Štai 
aš stoviu prie durų ir beldžiu: jei kas išgirs mano balsą ir 
atvers duris, aš pas jį užeisiu ir vakarieniausiu su juo, 0 
jis su manimi. Nugalėtojui aš leisiu atsisėsti šalia savęs, 
savo soste, panašiai kaip aš nugalėjau ir atsisėdau šalia sa- 
vo Tėvo jo soste". Kas turi ausis, teklauso, ką Dvasia skelbia 
Įbendrijoms| (Apr 3,14-22). 


Laodikėja, įkurta III a. prieš Kristų, buvo žemės drebėjimo 
sunaikinta. Liko tik imperatoriaus Vespasiano statyto stadiono 
kontūrai, vėliau Tito pristatyto teatro arkos ir maudyklų pama- 
tai. Būta ir žemės drebėjimo sukelto gaisro. Griuvėsiai ugnies 
paženklinti. Būta ir Izidės šventyklos. Spėjama, kad Izidė buvo 
garbinama tarp II-V a. po Kristaus. 

Laodikėjoje buvo įsikūrusi žydų nausėdija. Miestas greitai 
sukrikščionėjo. Atrodo, kad Laodikėjos krikščionys buvo pasitui- 
rintys ir užėmė palyginti aukštą vietą visuomenėje. Būdami pasi- 
turintys ir gerbiami, jie jautėsi savimi patenkinti. Užtai Apreiš- 
kimo Jonui knygos autorius juos šaukia liudyti savo tikėjimą, 
nars tai reikštų visuomeninį paniekinimą ir medžiaginį nuostolį, 
valdžios įstaigų apkaltinimą ir mirų. Žodžiai “Štai aš stoviu pric 
durų ir beldžiu" atrodo lyg nuoroda į ateitį, tačiau tolesni žo- 
džiai rodo į dabartį: “ ... jei kas išgirs mano balsą ir atvers du- 
ris". Labai tikėtina: kad Laodikėjos krikščionių drungnumas ar 
jų nerimas, kad neteks-visuomenės pagarbos, paskatino jų ne- 
svetingumą Jonui, kai jis keliavo po Aziją, ir dėl to jie atmetė 
jo mokymą. Nuoroda į valgį gali būti nuoroda į Paskutinę va- 
karienę. Jėzaus išaukštinimas Dievo dešinėje yra nepaprastas jų 
lygybės vaizdinys. 

“Medvilnės tvirtovė" — Pamuk-Kalė 


Pamuk-Kalė vadinama “Medvilnės tvirtove“ dėl savo ne- 
įprastos išvaizdos. Milžiniška, apvali, balta, 100 m aukščio uola 
kyla nuo lygumos į aukštumą, iš kurios kaskadomis teka kal- 
kingas vanduo ir laša nuo aukštesnės pakopos telkinio į žemes- 
nės pakopos telkinį, kristalizuojasi į spindinčius iš baltumo sta- 
laktitus tartum į savotiškus vargonų vamzdžius. Iš tolo baltoji 
uola atrodo lyg baltos medvilnės tvirtovės siena. 

Nuo kelio į Pamuk-Kalę matyti romėnų akveduko likučiai. 
Romėnų statytas Lykaus upės tiltas dar tebetarnauja. 

Pamuk-Kalės vardu turkai ženklina senąjį Hierapolį, įkurtą 
II a. prieš Kristų. Senasis miestas buvo žemės drebėjimo sunai- 
kintas 17 m. po Kristaus ir atstatytas. Jis pasiekė savo žydėjimo 
metą II-I kristiniame amžiuje. Krikščionybė atsirado Hiera- 
polyje anksti. Pasak padavimų, čia 87 m. mirė kankinio mirtimi 
apaštalas Pilypas. Be to, Hierapolis man tapo garsus dėl vyskupo 
Papijo liudijimo 'apie Jėzaus "žodžius". Maždaug 140 m., būda- 
mas Hierapolio vyskupu, Papijas rašė: “Matas surinko Viešpaties 
žodžius hebrajų (t.y. aramėjų) kalba, o kiti juos vertė, kaip išma- 
nydami". Po Jėzaus mirties ir Prisikėlimo, Krikščionių Bendrijos 
vadovai laikė savaime suprantamu uždaviniu surinkti Jėzaus 
mokymą ir parodyti, kokiai elgsenai ir kokiam gyvenimo būdui 
juos šaukė Prisikėlusis Viešpais. 


Senienos plaukykloje 


Trinu akis ir vis negaliu patikėti. Virš baltosios uolos vieš 
bučiai, aplink mineralinių vandenų plaukyklos su romėnų senie- 
nomis! Jose tarp senienų plūduriuoja vokiečių turistai! Pernelyg 
neįprasta "archeologija" ... 

Pamuk-Kalės stebuklas nėra nei gydomieji šilti vandenys 
(35*C), teikę romėnams pasakiškas sąlygas mėgautis plaukyk- 

lose, nei neįtikimas atsparumas Hierapolio pastatų, pragyvenu- 
sių du nuožmių žemės drebėjimų tūkstantmečius. Tikrasis ste- 
buklas yra pati vietos gamta. Vanduo trykšta kartu iš visur. Švie- 
žias geriamas vanduo sruvena žemyn šlaitu, o karšto vandens 
iš gelmių srovelės, nematomos dėl gausaus kalkių karbonato, 
skirstosi tarsi į šydus, grauždamos uolą, kurdamos joje pakopas 
ir per kraštus besiliejančius vandens telkinius. Dalis krintančio 
žemyn vandens suakmenėja, virsdamas blizgančiais baltais sta- 
laktitais. Ši nuostabi pavidalų visuma yra stulbinantis reginys, 
fantastiška sukietėjusio, kabančio ore skysčio terasų ir užuolaidų 
šūsnis. 

Tylą prie baltosios uolos šnekina nepaliaujamas karšto van- 
dens čiurlenimas. Vėjas jį verčia purškulais, žemė jį geria, o jis 
pats darosi akmeniu. 

Bizantijos pilies sienos supa Tusano motelį, kurio plau- 
kykloje galima mėgautis ant pat baltosios uolos briaunos ir žval- 
gytis po platų Denizlio slėnį. Plaukykloje kolonos, paminkliniai 
akmenys, kapiteliai. Motelio valdyba įspėja nešokti žemyn galva 
įvandenį ... 


Ar dar ketinate važiuoti į Afrodisiją? 


Hierapolio plotas, ypač kapinyno dydis, stebina. Žmonės, 
sergantys reumatizmu ar artritu, atvykdavo čia ieškoti sveikatos. 
Kai numirdavo, — o didžiuma jų buvo pasiturintys, — buvo 
Jiems statomi brangūs ir ilgalaikiai paminklai. Traverūino — Ro- 
mos pasididžiavimo — čia buvo apsčiai, o marmuro, būdami 
pasiturintys, atgabendavo iš kitur. Marmuriniai paminklai 
kapinyne, statulų skeveldros ir kolonos, nors šimtmečių dilinti 
ir žemės drebėjimų niokoti, primena lankytojui, kad Hierapolis 
luri garsingą senovę. 

Prie “Plutono karalystės" — Požemio angos — nuodingos 
gamtinės dujos kyla iš žemės. Hierapolio gyventojai dusinantį 

šių dujų poveikį priskyrė piktosioms dvasioms. Užtat ši vieta 
buvo saugoma kunigų, turinčių pareigą ir įspėti, ir numalšinti 
praeivių baimę. 

— Ar dar ketinate važiuoti į Afrodisiją? — mane pasivijęs, 
klausia maniškis taksio vairuotojas. — Juk kelionė ilgoka. Dau- 
giau negu šimtas kilometrų, — skatina nebeapžiūrinėti Hiera- 
polio. 


Afrodisijas — paminklas deivei Afroditei 


Pakeliui į Afrodisiją mėginu susipažinti su Afrodisijo atradi- 
mo istorija. Ji įdomi. Vienas jaunas nenuorama archeologas 
apsilankė 1959 m. turkiškame Geyrės kaime. Stebėjosi, kad ne- 
seniai statyti namai paremti korintiškomis kolonomis. Mat per 
metų metus kaimo gyventojai, ardami savo derlingus laukus, 
atrasdavo senos civilizacijos skeveldrų ir panaudodavo jas savo 
reikalams. Prašmatniai iškalti marmuriniai sarkofagai tapdavo 
patogiais loviais 'avims girdyti ar kubilais vynuogėms traiškyti. 

Pasak legendos, graikai ir romėnai pastatė didingą marmu- 
ro miestą, norėdami pagarbinti Afroditę — meilės, gyvybės ir 
apvaisinimo deivę. Po trisdešimties metų kasinėjimų pavyko su- 
sidaryti jo vaizdą. Tai būtų plataus kultūros centro, turėjusio 
30 000 žiūrovų stadioną, šildomas maudyklas ir dirbtuves, kur 
skulptoriai paliko savo meno kūrinius. 

Nūdien Afrodisijas yra viena įdomiausių Turkijoje archeo- 
loginių vietų. Matant Geyrės žemdirbius, ariančius, akėjančius, 
javus pjaunančius šių senienų fone, kyla mintis apie dingusią 
gerovę. | 

Archeologų nuomone, Afrodisijo akropolis turėjo gyvento- 
jų jau bronzos amžiuje (II tūkstantmetyje prieš Kristų). Afrodi- 
tės šventykla, rodos, buvo dedikuota deivės kultui VII a. prieš 
Kristų, bet pats miestas tapo reikšmingas tik romėnų laikotar- 
piu — LII a. po Kristaus. Kadangi Afrodisijas buvo ištikimas 

Romai, Julijus Cezaris ir Augustas laidavo miestui apsaugą ir 
suteikė Afroditės šventyklai prieglobsčio teisę. Turėdamas šias 
lengvatas, Afrodisijo miestas klestėjo. 

Apaštalas Paulius, matyt, į Afrodisiją nenukako, nes krikš- 
čionybė Afroditės šventovę pasiekė vėlokai. Bizantijos laikotarpio 
pradžioje, turint omeny palaidą Afroditės kultą, miesto vardas 
“Afrodisijas" buvo pakeistas į “Stavropolį" — “Kryžiaus miestą". 


Galiu tik akį užmesti 


Naujas Geyrės kaimas yra už trijų kilometrų į rytus nuo 
senojo Afrodisijo. Bizantiškoji siena aplink miestą, bent trėjeto 
kilometrų ilgumo, vietomis išlikusi sveika. Kadangi man laiko 
maža, Afrodisiją apžiūrinėti pradedu nuo svarbiausios vietos — 
Afroditės šventyklos. Artėdamas prie šventyklos, prieinu prie 
Tetrapilono — kolosališkų vartų, kuriuos sudaro keturios eilės 
korintiškų kolonų su išdrožomis. Prašmatniai išpuoštos lubos 
vaizduoja Erotą, meilės dievą ir Afroditės sūnų, išdykaujanų su 
Nike, pergalės deive. Iš pradžių Tetrapilonas buvo dalis sienos, 
sudarančios vartus į šventyklą. 

V a. Afroditės šventykla buvo paversta krikščionių bazilika. 
Drožinėtos korintiškos jos kolonos buvo perstatytos, sudarant 
centrinę navą ir dvi šonines. 

Spėjama, kad savo žydėjimo laikotarpiu Afrodisijas galėjo 
turėti bent 30 000 gyventojų. Taigi visi gyventojai galėdavo kar- 
tu susėsti stadione, šiauriniame miesto gale, ir mėgautis sporto 
žaidynėmis, o vėliau ir gladiatorių bei žvėrių kovomis. 

Viena iš Afrodisijo kasinėjimų sėkmių yra teatro, statyto I a. 
prieš Kristų, atstatymas. Prieš kasinėjimus teatro vieta buvo ap- 
statyta šio amžiaus gyventojų nameliais iš sutrupėjusių kolonų 
ir sudaužytų marmuro sėdynių. Kasinėtojai užtiko prašmatnias 
statulas, kurios kadaise puošė teatrą. 

Kolonados palei agorą. Viena jų dedikuota Tiberijui. Taigi 

ji turėjo būti pastatyta tarp 14 ir 29 m. po Kristaus. Miesto cent- 
re dvi ilgos lygiagretės stoginės sueina į šventovę, šlovinančią 
Romos imperatorius. 


Afrodisijo muziejuje 


Pagal dabartinius archeologijos pokyčius didžiuma radinių 
laikoma vietos muziejuje. Užtat smagu užbėgti į turtingą Afro- 
disijo muziejų. Jame dvi salės: imperatorių ir Afroditės. Aibė 
imperatorių ir jų žmonų statulų pripildo imperatorių salę, o 
Afroditės statulos dalijasi salės erdve su savo kunigais ir kuni- 
gėmis. 

Afrodisijas buvo savito stiliaus skulptūros centras. Skulpto- 
riai naudojo žaliavą — marmurą — iš netolimo Baba Dag (“Tė- 
vas kalnas"). Afrodisijo stiliui būdingas pomėgis pabrėžti realiz- 
mą ir kreipti dėmesį į detales. Begalvė Romos imperatoriaus 
statula su karišku apdaru pabrėžia raumeningas galiūno kojas. 
Polis, miesto reljefas, — grakšti angeliško veido moteris, simbo- 
lizuojanti miestą — vaizduoja vėją, pučiantį per jos drabužių 
klostes, prispaudžiantį audinį prie kojų. 

Afrodisijo radiniai rodo, jog kadaise marmurinių sarkofagų 
verslas turėjo būti pelningas, nes daug jų prigaminta Vienas 
sarkofagas muziejaus kieme vaizduoja kerubišką Erotą, apkabi- 
nusį Psichę virš vynuogių kekės ir lapų. Toks vynuogių panau- 
dojimas sarkofagų šonuose “pamokė" nūdienius Geyrės kaimo 
gyventojus naudoti sarkofagus vynuogėms traiškyti! 


Antra naktis Denizlio mieste « 


Iš Afrodisijo grįžau vėlai naktį. Taksio vairuotojas pasisiūlo 
parūpinti bilietą kelionei autobusu į Izmyrą — Smirną. Jis — 
šaunuolis. Stebina nuoširdus turkų paslaugumas. 

Naktis Turkijos mieste ar kaime skiriasi nuo nakties Niu- 

jorke ar Šiaurės Amerikos prerijoje. Nors Turkija ir yra supa- 
saulietinta — nuo Atatiurko laikų — respublika, islamas tebėra 
viena religija. Nėra kas skųstųsi ankstyvu muedzino šaukimu 
maldai. Kas kita būtų JAV ir net Europoje. Skambinti varpais 
trečią valandą ryto! Žmonės kleboną iš namų išvarytų ... Krikš- 
čionybė vis labiau darosi patogia religija. Nesiryžta kelti nerimo 
ir mįslės, kaip daro islamas. 


Smirna — amazonių didvyrė 


Vėl autobuse. Šį kartą keliauju į gerai pažįstamą Smirną. 
Nūdien turkai Smirnos miestą vadina Izmyru. Nuo Denizlio 
vieškelis vingiuoja kartu su upe Mendero (Menderes) slėniu. 
Izmyras man bus vieta, iš kurios galėsiu domėtis ne tik Apaštalo 
Pauliaus pėdsakais, bet ir Evangelisto Jono veikla. 

Legenda priskiria Smirnos įkūrimą ant Tepekulės kalvos 
prie Bayraklio, į šiaurės rytus nuo jūros įlankos, Smirnai, amazo- 
nių karalienei. Pasak graikų mitologijos, Mažojoje Azijoje buvo 
karingų moterų giminė. Amazonių visuomenė buvusi matriar- 
chatas, — moterys kariavusios ir valdžiusios, o vyrai rūpinęsi 
namų apyvoka. Prieš tuokdamasi kiekviena amazonė privalėjusi 
užmušti vieną vyrą, o visi berniukai vos gimę būdavę arba užmu- 
šami, arba suluošinami. Jos buvusios narsios galiūnės, ėmusios 
pirmos naudoti mūšyje kavaleriją ir kadaise užkariavusios dalį 
Mažosios Azijos, Frygijos, Trakijos ir Sirijos. Net keletas graikų 
didvyrių mėginę savo jėgas kovodami su amazonėmis: Heraklis 
nusegęs auksinį Arėjo diržą nuo jų karalienės Hipolitės, Tesėjas 
pagrobęs Hipolitės seserį Antiopę ir nugalėjęs kerštingą amazo- 
nių kariauną prie Atėnų. Amazonės dalyvavusios net Trojos kare! 

Iš stoties skubu į Babadan Oteli — “Tėvo Dano" viešbutį. 
Mat ten jau keliskart buvau apsistojęs. Izmyre turistams brangu. 
Čia ne rytinė Turkija ir ne plynaukštės miestai. Pirmąsyk per 
visą kelionę vakarienė kainuoja tris su puse dolerio. Po trejeto 

savaičių pagaliau sveikai pavalgiau. Valgis pakelės valgyklose 
būna seniai pagamintas. Jame visko rasi. Viešbučio restorane 
vaišino gerai iškepta aviena, bulvių griežinėliais ir pomidoru. 
Be to, sriubos lėkštė cu citrinos prieskoniu! 

Visa bėda, kad Izmyre labai karšta. 


Mano pirmosios kelionės į Izmyrą 


Pirmą kartą į Izmyrą atplaukiau laivu. Tai buvo 1958 m. 
vasarą. Baigęs Šventojo Rašto studijas archeologijos semestrų 
Artimuosiuose Rytuose, atkeliavau į Izmyrą, o iš čia — į Efezą. 
O antrąjį kartą turėjau progą Izmyre ilgiau pabūti. Tai buvo 
1976 m. vasarą Popiežiškojo Šventojo Rašto instituto studijų 
kelionės metu. Tada buvau ne vienas. Du mėnesius keliavę po 
Iraką, Iraną ir Turkiją, Izmyre skirstėmės į du būrelius, norėda- 
mi skirtingais keliais grįžti į Europą. Didžiuma rengėsi grįžti 
autobusu į Stambulą, o iš ten kiekvienas savo keliu. Buvau tame 
būrelyje, kuris keliavo į Graikiją, pakeliui aplankydami Samo 
ir Patmo salas Egėjo jūroje. 

Prisimenu paskutinį vakarą grupėje žmonių, pasišventusių 
tyrinėti Šventąjį Raštą. Šventojo Rašto tikėjimo istorija — judanti 
ilgaamžė kryžkelė — buvo pokalbio tema. Per du mėnesius su- 
sipažinta ne tik su Šventojo Rašto istorija bei archeologija, bet ir 
su klausimais bei studijomis šiuolaikinių Švenzojo Rašto tyrinėtojų 
iš Europos, JAV, Kanados, Azijos bei Afrikos, išmokta “garsiai 
pamąstyti" apie Dievą, prakalbinusį žmogų per žmones, gyvenu- 
sius ir keliavusius šiose judriosios kryžkelės šalyse. Tiesa, kelionė 
per spalvingą Turkiją, nejaukų Iraką ir sparčiai priekin žengiantį 
Iraną buvo įdomi, bet ir varginanti. Nenuostabu, kad šį vakarą, 
vienas sėdėdamas viešbučio kambaryje, ir noriu daug ką pri- 
siminti. 

Balandžiai burkuoja žemaitiškai 


Mano kambarys — trečiojo aukšto palėpėje. Nevėsinamas. 
Ieškodamas gaivos, laikau atidarą langą. Deja, langas atsidaro 
į tarpeklį tarp namų, o tarpeklyje bemaž tiek pat šilumos, kiek 
mano kambaryje. 

Širyt mane pabudina ne muedzino šaukimas maldai, bet 
balandžių burkavimas. Du balandžiai, užtikę atvirą langą, gaivi- 
nasi vėsa ant palangės ir burkuoja žemaitiškai. Turbūt jiedu 
keikiasi “"rupūž, rupūž, rupūž ... ", nes ir jiedviem karšta. 

Balandžių pabudintas, ieškau atgaivos po drungno vandens 
dušu. Metas planuoti tolesnę kelionę. Viešbutį užsisakiau sa- 
vaitei, nes taip pigiau. Taigi Izmyras bus mano išvykų centras. 
Lankysiu Apaštalo Pauliaus ir Evangelisto Jono veiklos vietas 
šioje Turkijos dalyje. 


Turizmo paslaugos Izmyre 


Keliauti iš didesnio į didesnį centrą — lengva. Kai nori nu- 
kakti į vietos įdomybes, susiduri su bėda. Mat turistinių paslaugų 
biurų svarbiausias tikslas nėra noras patarnauti, bet užsidirbti 
pragyvenimui. Tiesa, turizmo įstaigos siūlo keliones į visas puses, 
bet kai imi jomis domėtis, patiri, kad bus keliaujama tik “jeigu 
atsiras pakankamas skaičius" turistų. Čia ir reiškiasi grupinių 
kelionių patogumas. Užtat kartais tenka ribotis ir brangiai mo- 
kėti. 

Rankų nuleisti niekuomet nedera! Be to, man šypsosi laimė. 
Ramtur turizmo įstaiga paskambina ir praneša, kad turi pakan- 
kamai keleivių ne tik į Efezą, bet ir į Pergamą ir net į Miletą, 
Prienę bei Didimus. Be to, yra proga ir nukakti į Sardus. 

Kelionė į Pergamą 


Dešimtą valandą manęs kelionei į Pergamą paimti atvažiuo- 
ja malonus turkas, vardu Murat Paša. Angliškai kalba labai vaiz- 
dingai. Sako dar turįs paimti du keleivius iš Biujuk Efes Oteli — 
Didžiojo Efezo viešbučio. Šis viešbutis — ištaigingiausias Izmy- 
re — netoli. Bendrakeleiviai — amerikiečių pora iš Chapel Hill 
universiteto, Šiaurės Karolinos. Jis — medikas, patologijos pro- 
fesorius emeritas. Jauni senukai! Jis švenčiąs šiandien 76-ąjį gim- 
tadienį. Jinai šį faktą išduoda. Ramturo turizmo paslaugų įstaiga 
šiandien turi tris turistus. Tiesa, ir automobilyje vargu ar daugiau 
negu trys patogiai sutilptų. 

Muratas ir vairuoja, ir pasakoja apie Izmyrą ir pakelės 
įdomybes. O jų daug. Judrus Izmyro uostas siaurame plačios 
Viduržemio įlankos fiorde rodo savo nugarą Pago (Pagos) kal- 
nui. Nuo palmėmis pasipuošusio pajūrio bulvaro kopia į prie- 
kalnius daugiaukščių namų kvartalai. Vieškelis į Pergamą — 
turkiškai Bergama — eina palei įlanką Bayraklio pusėn ir ten 
suka į dešinę Tepekulės — tariamosios amazonių karalienės 
Smirnos sostinės — link. 

Egėjo pajūris yra Antikos vitrina. Iš europiškosios Graikijos 
dorėnų išstumti, eoliečiai ir jonėnai rado užuovėją svetingose 
salose ir Egėjo jūros pakrantėse. Čia lėtasis žmogaus dvasios at- 
sibudimas po trijų šimtmečių buvo epinio ir lyrinio poetų geni- 
jaus transformuotas. Homero, Sapfo, Anakreonto, Simonido, 
mums geriausiai pažįstamų tarp daugelio kitų, įkvėpti filosofai, 
matematikai, architektai ir skulptoriai šlovingajame VI a. prieš 
Kristų, padėjo Vakarų mąstysenos ir meno pamatus. Tiesa, dėl 
persų invazijos jie turėjo laikinai pasitraukti anapus jūros, tačiau 
graikų kultūra pergalingai sugrįžo su Aleksandru Didžiuoju po 
dviejų šimtmečių ne tik į pajūrio miestus, iš kur ji buvo kilusi, 
bet pasklido ir po visą vakarinę Aziją. Turtingi ir dosnūs hele- 
nistiniai karaliai mieste ir kaime statė įstabaus grožio ir dydžio 

šventyklas, rūmus ir paminklus. Egėjo pajūryje, senosiose My- 
sijos bci Pergamo karalystėse ir dvylikoje Įonėnų lygos miestų, 
gausu graikų šventyklų ir teatrų, helenistinių ir romėnų rūmų 
bei viešųjų pastatų. 


Į Pergamo akropolį 


Asfaltuotas kelias vingiuojasi 6 km stačiu kalno šlaitu ak- 
ropolio link. Pravažiuojame terasą su žemutinės agoros ir De- 
metros šventyklos griuvėsiais. Atsiveria plati Pergamo apylinkės 
panorama. 

Pats Pergamas — nūdien Bergama — įsikūrė 330 m aukš- 
čio Pergamo kalno papėdėje. Per miestą teka upė Bergama. 
Senovėje jos vardas buvo Selinus. Svarbiausios Pergamo įdomy- 
bės yra dvi: šis akropolio kalnas ir kalno papėdėje Asklepėjus — 
sveikatos dievui Asklepijui skirta šventykla. 

Pergamo kilmė miglota. Labai tikėtina, kad kalnas, kurio 
papėdėje buvo įkurtas helenistinis miestas, jau VI a. prieš Kristų 
buvo persų įgulos buveinė, nes nuo jo matyti derlingas Kaikaus 
(Kaikus) slėnis. Lisimachas, gavęs Trakiją, Bitiniją ir Lidiją kaip 
Aleksandro Didžiojo imperijos dalį, įvertino šios vietos strategi- 
nę reikšmę ir įsakė pastatyti tvirtovę, norėdamas joje laikyti sa- 
vo lobį. Filetairas, Pergamo įgulos vadas, 282 m. prieš Kristų 
sukilo prieš Lisimachą ir, pasinaudodamas jo lobiu, įkūrė 
Pergamo karalystę. Ir jo įpėdiniai — atalidai — buvo ryžtingi, 
veiklūs, meną mylintys valdovai. Jie sukūrė įžymų helenizmo 
centrą. 

Atalidų dinastija valdė Pergamo karalystę 150 metų. Šiuo 
laikotarpiu Pergamo akropolis buvo įtvirtintas ir išpuoštas didin- 
gais pastatais. Eumenas II (197-159 m. prieš Kristų) pastatė 
garsiąją, antrą savo didurnu, biblioteką. Galima atpažinti keturių 
jos salių pamatus ir aslą. Didžiausios salės matmenys įspūdingi: 
16x14 metrų. Išlikusių pjedestalų įrašai rodo, kad ant jų kadaise 

stovėjo Homero, Sapfo ir pergamento išradėjo Herodiko statu- 
los. Rankraščių skaičius stulbinantis. Plutarchas rašo, kad, Juli- 
jaus Cezario legionams padegus Aleksandrijos biblioteką, Mar- 
kas Antonijus “paėmė iš Pergamo bibliotekos 200 000 knygų 
kaip dovaną Kleopatrai", norėdamas jai atlyginti už patirtas ne- 
tektis. Tarp žymiųjų Pergamo mokslininkų buvo Parmenidas ir 
Zenonas. 

Pergamo biblioteka, archeologų nuomone, buvo pati pir- 
moji graikiškai kalbančiame pasaulyje. Aleksandrijos karaliai, 
sekdami Pergamo pavyzdžiu, tapo svariu varžovu. Ptolemėjas 
V, norėdamas pakenkti savo varžovams, uždraudė išvežti iš Egip- 
to papirusą. Eumenas II atkeršydamas pagamino naują rašymo 
priemonę iš avių odos — pergamentą, pramintą vardu miesto, 
kuriame jis buvo išrastas. Carta pergamena — pergamentas bu- 
vo brangesnis, bet taupesnis, nes galėjo būti rasoma ant abiejų 
šonų. Be to, pergamentas ilgiau išsilaiko. 

Pergamas ir nūdien didžiuojasi skulptūros šedevrais: gar- 
siuoju “Mirštančiu galu", kurio kopiją teko matyti Romos Kapi- 
tolijaus muziejuje, “Dzeuso aukuru", kurį turi Berlyno muziejus, 
“Laokoonto ir sūnų grumtynės" su mirtinais slibinais dabar Va- 
tikano muziejuje ... Jie priklauso dviem skirtingiems Pergamo 
istorijos laikotarpiams. Pirmojo laikotarpio skulptoriai mėgavosi 
Atalo (Attalus) I lemtinga pergale prieš galatus (230 m. prieš 
Kristų), — nugalėtas galas smeigia durklą sau į kaklą. Realizmas 
skulptūroje! Vėlesnį laikotarpį atspindi Dzeuso aukuro frizai, 
šlovinantys Seleukidų karaliaus Antiocho III pralaimėjimą prie 
Magnesijos. 

Pergamo nepriklausomybė baigėsi dramatiškai, kai Atalas III 
savo testamentu paliko karalystę romėnams (133 m. prieš 
Kristų). Romai valdant, Pergamo karalystė tapo Azijos provincija. 

Dzeuso aukuras 


Pergamo akropolis pilnas senovės pastatų. Mano bendra- 
keleiviai pavargo ir, radę medžių paunksmę ant Dzeuso aukuro 
pakylos, sėdasi poilsio. Dvylikos metrų aukščio aukuras kadaise 
stovėjo ant 167 m“ pakylos. Dabar jo vietoje auga du medžiai 
lapuočiai. Nūdien ant pakylos tik keletas marmuro skeveldrų, 
apaugusių smilgomis, — tuščia, seniai Dzeuso palikta vieta. 

Vokiečių archeologai išsiuntė viską — kiekvieną užtiktą ak- 
menį — į Pergamo muziejų Berlyne. Ten aukuras buvo 
kruopščiai atstatytas. Nuostabieji frizai, šlovinantys Pergamo 
pergalę prieš galatus, Dievų mūšis su Milžinais. Šioje milžiniško- 
je reljefų serijoje daugiau negu 1200 dievų ir žmogaus-žvėries 
pavidalo milžinų. Nepaprastas besiraitančių figūrų sąmyšis — 
dievų pergalė prieš chaosą ir pikta — vaizduoja atalidų karalys- 
tės laimėjimą. 

Muratas primena, kad archeologai padarė “tikrą" Dzeuso 
aukuro kopiją ir pažada užvežti jos pamatyti į muziejų. 


Dzeuso aukuras — “šėtono sostas“ 


Leidęsis į antrąją misijų kelionę, Apaštalas Paulius turbūt 
žingsniavo romėnų vieškeliu pro Pergamą. Ar jis stabtelėjo už- 
mesti akį į šią didžiulę Dzeuso šventyklą, stovinčią ant pakylų? 
Ta šventykla vaizdavo dievų mūšį, kuriame Apaštalo Pauliaus 
pamiltieji galatai buvo graikų kultūros pavergti. 

Apreiškimo Jonui knygos autorius rašė laišką Pergamo krikš- 
čionių bendrijai. 


Pergamo bendrijos angelui rašyk: “Tai sako tas, kuris turi 
aštrų dviašmenį kalaviją. Aš žinau, kur tu gyveni: ten, kur 
šėtono sostas. Bet tu tvirtai laikaisi mano vardo ir neišsigy- 
nei mano tikėjimo net ir tomis dienomis, kada pas jus, — 

kur gyvena šėtonas, — buvo nužudytas mano ištikimasis 
liudytojas Antipas. Vis dėlto aš turiu šį tą prieš tave: tu 
tenai turi besilaikančių mokymo Balaamo, kuris yra mokęs 
Balaką viešai suvedžioti Izraelio sūnus, kad šie valgytų sta- 
bams aukojamą mėsą ir ištvirkautų. Ir tu turi panašiai be- 
silaikančių nikolaitų mokslo. Tad atsiversk! O jeigu ne, aš 
greitai ateisiu ir kovosiu su jais savo burnos kalaviju". Kas 
turi ausis teklauso, ką Dvasia kalba bendrijoms: “Nugalė- 
tojui aš duosiu paslėptos manos ir baltą akmenėlį, o ant 
akmenėlio bus įrašytas naujas vardas, kurio niekas nežino, 
tiktai gavėjas" (Apr 2,12-17). 


“Tas, kuris turi aštrų dviašmenį kalaviją“, yra Kristus. “Še. 
tono sostas" įvairiai suprantamas: Dzeuso aukuras Perįramo ak- 
ropolyje, Asklepijo šventovė, Romai ir Augustui dedikuota šven- 
tykla, Romos valdytojo Pergame buveinė. Tiesioginis kontekstas 
“šėtono sostą" sieja su mirtimi Antipo, kurį Kristus vadina “išti- 
kimu liudytoju". Šėtonas laikomas paskutiniu kurstytoju prie- 
monių, kurių ėmėsi prieš krikščionis vietos valdžia. Taigi “šėtono 
sostas" yra Romos valdytojo būstinė — Pergamas — kaip pagrin- 
dinė imperatoriaus kulto vieta. Pergamas buvo paskelbęs ce- 
zarį Augustą dievu. 

“... mokymo Balaamo": Balaamas buvo kanaanietis kerėto- 
jas, Moabo karaliaus Balako priprašytas užkerėti — suvedžioti — 
izraeliečius (žr. Sk 22-24). Daroma tipologinė sąsaja tarp Ap- 
reiškimo knygos Jono varžovo ir Senojo Testamento Balaamo, mo- 
kiusio Balaką padėti suklupimo akmenį izraeliečiams ant tako. 
Balaamas ir Balakas suvedžiojo izraeliečius, liepdami vesti moa- 
bietes ir garbinti jų dievus (žr. Sk 25,1-2). Žydų tikėjimo kraityje 
Balaamas buvo laikomas nedoru pirmavaizdžiu tų, kurie mokė 
žydus garbinti stabus. Stabų garbinimas siejosi su valgymu mais- 
to ir apeigine prostitucija — religiniu kekšavimu. Lytinis ištvir- 
kavimas Senajame Testamente yra metafora stabų garbinimui ženk- 

linti. Ši metafora dažna Apreiškimo Jonui knygoje (žr. 14,8;17,2.4; 
18,3.9;, 19,2). Nikolaitų mokymas aiškiai yra tapatus Balaamo 
mokymui. 

Pasak žydų apokaliptinio kraičio, Mesijo dienomis mana 
vėl kris iš dangaus kaip penas teisiesiems. Kristus duos kankiniui 
"baltą akmenėlį" su “nauju vardu" jame — su vardu, kurį žinos 
tik tas, kuris jį gauna. Paslaptinga malonės dovana! 


Muratas nori viską parodyti 


Mano bendrakeleiviai nuvargo. O Muratas nori viską paro- 
dyti. O parodyti yra daug ko. Su Muratu apeiname visą akropolį. 
Kasinėjama, atstatoma, dedami ženklai ... Akropolio šlaite mil- 
žiniškas teatras, nuo kurio matyti jūra, karaliaus Eumeno rūmai, 
Trajano ir Atėnės šventykla, karalienės sostas. Galop mudu grįž- 
tame į Dzeuso šventyklos pakylą. 

— Dar ne viskas, — šypsosi Muratas. — Matau, kad jau pie- 
tų metas, — šmaikščiai priduria. 

Važiuojant akropolio šlaitu žemyn, išsikalbu su bendra- 
keleiviais. Daktaras Brinkhous buvęs mūsų garsaus lietuvio dr. 
Avižonio kolega Chapel Hill universitete. Buvę netgi kaimynai! 
O aš prieš keletą savaičių, būdamas Romoje, sutikau dr. Avižo- 
nienę. Pasaulis tikrai mažas! Jiedu su žmona domisi, kaip jai 
sekasi. Buvo smagu jiems pasakyti, kad ji rūpinasi dr. Avižonio 
raštų leidyba. 

— Užsukime dar į “Raudonąją salę", — įsiterpia Muratas. 

Raudonoji salė — milžiniškas apkiužęs raudonų plytų pasta- 
tas, iškilęs virš Selino (Selinus) upės. Jis paskirtas imperatoriaus 
HRadriano (117-138 m. po Kristaus) dievo Serapio (Serapis) 
garbei, o vėliau krikščionių dedikuotas Apaštalui Jonui. 

Muratas, užmokėjęs sargui už įėjimą, paprašo vietos gidą 
mums salę parodyti. Pastarasis, priėjęs prie įrašų, sako: 

— Tai įrašai Serapio garbei egiptiečių kalba ... 

O įrašai hebrajiški. Neiškentęs įsikišu į jo aiškinimą. Įrašą 
ir perskaitau, ir išverčiu. Gidas nenori tikėti. Atskuba Raudo- 
nosios salės galva su knyga rankoje: 

— Žiūrėk, — sako, — taip valdžios gide išspausdinta... 


Muratas mus skubina 


Skuboti pietūs. Muziejuje stabteliu prie Dzeuso aukuro mo- 
delio. Jis labai sumažintas ir neįspūdingas. Būtų įdomu tikrąjį 
aukurą Berlyne pamatyti! 

Turizmo paslagų darbuotojai Turkijoje, rodos, turi sutartį 
su kilimų audyklomis. Ir Muratas mus nutempia į vieną iš jų, 
pažadėdamas ar turkiškos kavos, ar arbatos. Sako, turėsite progą 
pasidomėti viena iš pelningųjų Turkijos pramonės šakų. Pirkti 
neprivers! 

Viduje keletas staklių. Prie vienų audžia motina su dukteri- 


mi. Motina moko dvylikametę dukterį austi kilimą. Motina moka - 


raštuoti, duktė be žodžių įsijaučia į motinos mokėjimą. Motina — 
kilimo audimo “trintukas". Ji taip įgudusi, kad pastebi ir "ištrina" 
dukters klaidas. Audimas — kūryba, žaismas, poezija ... Dabar 
suprantu, kodėl žmonės taip noriai perka Rytuose kilimus. 
— O dabar pas daktarą Galeną, — išėjus iš audyklos, sako 


Muratas. 
Į Asklepėjų 


Pergamas buvo ne tiktai žymiojo daktaro bei chirurgo Ga- 
leno tėviškė, bet ir medicinos dievo Asklepijo garbinimo cent- 
ras. Jam čia buvo skirta šventykla su medicinos biblioteka ir 
teatru, galėjusiu susodinti 3500 žiūrovų. 

Asklepėjus yra rūpestingai atstatytas. Įdomu jį lankyti su 
šiuolaikiniu medicinos daktaru. Beje, vos atvažiavus į Asklepėjų, 
dr. Brinkhous užmiršta nuovargį. Atsigauna. Dabar jis ir Muratas 

pakaitomis maitina mus žiniomis, 

Pirmiausia mitas — spalvingas pasakojimas apie patį dievą 
Asklepiją. Pasak mito, jis buvo Apolono ir nimfos Koronidės 
(Koronis) sūnus. Sužinojęs, kad jo meilė jam neištikima, ją nu- 
žudė strėle ir, išėmęs iš jos kūno savo negimusį sūnų, atidavė 
jį kentaurui Chironui auginti. Išmokytas gydymo menų, jaunasis 
Asklepijas, savo sėkmės drąsinamas, nuėjo per toli ir užerzino 
Dzeusą, nes, sugrąžindamas žmones į gyvenimą, jis vogė iš Hado 
numirėlius. Užtat Dzeusas nutrenkė jį žaibu ir, norėdamas paro- 
dyti, kad jis negriežė ant jo danties, padėjo jį į dangaus skliautą 
tarp Nemirtingųjų su žvaigždėse įrėžta jo mediko lazda. 

Žodžiai, įrėžti virš durų staktų, tebeliudija neribotą gydan- 
čiojo išdidumą: “Vardan dievų, Mirčiai čia įeiti neleidžiama". 
Romėnų laikais ir Karakala, ir Markas Aurelijus lankėsi kurorte, 
kuriame gydymas apėmė įtaigą, sapnų aiškinimą, teatro vaidini- 
mus ir maudymąsi dar ir nūdien trykštančių šaltinių vandenyje. 

Žiūriu, du kareiviukai, pripildę baką vandens, tempia jį nuo 
šaltinio į netolimą kariuomenės stovyklą. Eidamas prie šaltinio 
atsigerti, pasveikinu juodu su “Salaam aleikum!" Sustoja. Vienas 
nuima savo puoduką nuo diržo ir pasemia man Asklepijo van- 
dens. Atsisveikiname lyg seni pažįstami, ranką paspausdami. 


Asklepijas atkeliavo iš Graikijos 


Istorikai sako, kad Asklepėjų įkūrė princas Archijas. Sužeis- 
tas mūšyje, jis iškeliavo gydyti savo žaizdų į Graikiją, į garsią As- 
klepijo gydyklą-šventyklą prie Epidauro. Reikšdamas dėkin- 
gumą už išgydymą, parsivežė keletą gydytojų-kunigų ir pastatė 
savo mieste šventyklą. 

Teatras ir biblioteka buvo vėliau, valdant Antoninui Pijui 

"(138-161 m. po Kristaus), pristatyti. Be to, trys šventyklos: apvali 
Telesforo, Asklepijo sūnaus ir garsaus gydytojo, Higiėjos, vyriau- - 
sios Asklepijo dukters, sveikatos globėjos, ir apvali, kaip pirmoji, 

paties Asklepijo. Tik Asklepijo jauniausioji duktė Panacėja — 
vaistų globėja — neturėjo savo šventovės Asklepėjuje! 


Lankome Asklepėjų 


Perėjus mažą kiemelį, kadaise apsuptą iš trijų pusių puoš- 
niomis korintiškų kolonų stoginėmis, mus pasitinka marmuro 
aukuras su įraižytu žalčiu, Asklepijo simboliu. Už propilajos — 
įėjimo salės — nulipame dvylika pakopų į didelį vidaus kiemą. 
Dešinėje likučiai II a. po Kristaus bibliotekos su mozaika išgrįsta 
asla, sutrupintomis marmurinėmis lentynomis ir kai kur išliku- 
sia ant sienų spalvoto marmuro apdaila. Šiek tiek tolėliau, vidaus 
kiemo šiauriniame šone, iš dalies atstatyta stoginė veda į erdvų 
maždaug 3500 sėdynių teatrą. Ant afišų lentos tebekabo skel- 
bimas apie gegužės mėnesį vykusį Bergamos festivalį! Vidaus 
kiemo viduryje žymės šventųjų tvenkinių ir šventasis gydamojo 
vandens šaltinis. Prie šaltinio — laiptai į šventąjį tunelį, kuriuo, 
aplankę šaltinį, bėgdavo ligoniai, prašantys sveikatos, kunigams 
drąsinant šauksmais pro tunelio stogo angas. Jiems bėgant bū- 
davo šaukiama, kad jų organizme ima reikštis šventyklos gydymo 
jėga, ir, kai jie atbėgs į apskritąją Telesforo, sapnu apreiškiančio 
gydymą dievo, šventovę, bus išgiję. 

Asklepėjų su miestu kadaise jungė šventasis kelias. Iš dalies 
jis atkastas. Dr. Brinkhous švyti iš pasitenkinimo pamatęs vietą, 
kur Galenas gydė. Net nuovargį pamiršo! 

Saulė skęsta vakaruose į Viduržemio jūrą. Muratas tyli. Ty- 
lime ir mes. Tik retkarčiais kelionės bendrai vienu kitu žodžiu 
persimeta. Atsisveikindami Efeze, žadame vieni kitiems susitikti 
“stateside" — Valstijose. 

Apaštalas Paulius ir Efezas 


Grįžęs nakvynei į viešbutį, mėginu atnaujinti pažintį su Efe- 
zu. Mat rytoj ten keliauju Ramturo turizmo paslaugų autobu- 
siuku. 

Apaštalų darbų knygos autorius rašo: “Paulius pasiliko Ko- 
rinte (antrosios misijų kelionės metu) ilgesnį laiką. Paskui atsi- 
sveikino su broliais ir kartu su Priskile bei Akvilu iškeliavo į 
Siriją. Kenchrėjoje jis nusiskuto galvą, nes padarė įnaziro) įžadą. 
Atvykęs į Efezą, jis atsiskyrė nuo palydovų, nuėjo į sinagogą ir 
ėmė skelbti žodį žydams. Jie prašė jį pasilikti ilgesnį laiką, bet 
jis nesutiko ir atsisveikindamas tarė: 'fei Dievas panorės, aš vėl 
atvyksiu pas jus'. Ir iškeliavo iš Efezo" (Apd 18,18-21). 

Kai Korinto bendrija pajėgė atsistoti ant savo kojų, Apaštalas 
Paulius nebenorėjo pasilikti Graikijoje. Keistas nerimas ragino 
jį lankyti senąsias savo triūso vietas ir ieškoti naujų dirvonų Ži- 
niai apie Kristų. Anksčiau “Dievo Dvasia" nukreipė jį nuo Efezo, 
kai jis ruošėsi ten vykti. Šį kartą, būdamas pakeliui į Siriją — 
Antiochiją prie Oronto upės, — Apaštalas Paulius stabtelėjo 
Efeze. 

Efeze buvo turtinga žydų nausėdija, turinti savivaldą ir reli- 
gijos laisvę. Visų Azijos provincijos žydų suaukotas Jeruzalės 
Šventyklai lėšas tvarkė žydiškas Efezo bankas. 61 m. prieš Kristų 
Ciceronas teisme gynė Azijos provincijos valdytoją Flaką (Flac- 
cus), apkaltintą trukdymu išvežti “aurum iudaicum“ — žydų 
Šventyklos lėšas. Apaštalas Paulius ir jo palyda be vargo rado 
užcigą pas savo turtingus tautiečius. Iki to laiko Efezo žydai 
mažai težinojo apie krikščionybę. Bet Žinios apie Kristų jie no- 
riai klausėsi. Atrodo, kad laivas į Siriją kitą savaitę turėjo išplauk- 
ti, užtat Paulius galėjo Efeze praleisti tik vieną savaitę. Kadangi 
Žinia apie Kristų buvo mielai priimta, jis pažadėjo greitai pas 
juos sugrįžti. 

Paulius antrąkart atvyksta į Efezą 


Apaštalų darbų knygoje rašoma: “Šiek tiek pabuvęs (Sirijos 
Antiochijoje, Paulius) vėl leidosi į kelionę, eidamas per Galatijos 
kraštą, per Frygiją ir stiprindamas visus mokinius. ... Paulius 
keliavo aukštumomis ir atvyko į Efezą" (Apd 18,23; 19,1). 

Tai buvo trečiosios misijų kelionės metu. Apaštalas leidosi 
į kelionę, norėdamas aplankyti bei padrąsinti savo įkurtas bend- 
rijas ir pasiekti Jonijos pajūrį — Efezą. 

Efezas buvo Azijos provincijos šerdis, nes šis miestas buvo 
Mažosios Azijos metropolis, visi kaimynai jam pavydėjo. Efezas, 
į kurį atėjo Paulius, — kadaise miestas buvo atstatytas vieno iš 
Aleksandro Didžiojo įpėdinių — Lisimacho, — kvėpavo tarptau- 
tine helenizmo dvasia. Apreiškimo Jonui knygos regėtojas, aprašy- 
damas milžiniškus Romos imperijos turtus ir prabangą, tikriau- . 
siai turėjo mintyje didžiulius Efezo sandėlius ir pasaulinę preky- 
bą. Užtat galima teigti, kad Efezas buvo Apokalipsė Babilonas, — 
ne Romos miestas, bet Efeze viešpataujanti dievaitė Roma, nes 
jo žodžiai tinka tik uosto miestui: “Per vieną valandą niekais 
virto šitokie lobiai!" Kiekvienas laivo vairininkas, kiekvienas jū- 
ros keleivis, jūreiviai ir visi, kurie prekiauja jūroje, sustodavo iš 
tolo ir, matydami gaisro dūmus, šaukė: "Kas galėtų lygintis su 
didžiuoju miestu?!" Jie bėrė dulkes sau ant galvos, šaukė, verk- 
dami ir gedėdami sakė: “Vargas, vargas tam didžiajam miestui, 
kuriame pralobo visi, turintys laivų jūroje, iš jo prabangos. Per 
vieną valandą jis virto tyrlaukiais!'* (Apr 18,17-19). 


Efezas — magijos centras 


Jeruzalė, Atėnai ir Efezas buvo trys šventi Antikos miestai. 
Turėdamas Artemisiumą — Dianos šventyklą, Efezas buvo pa- 
grindinė visos Mažosios Azijos magijos buveinė, įvairiausių malo- 
numų, ydų ir Rytų misterijų religijų rojus. Aibė dievų ir deivių 

statulų galėjo priminti Pauliui Atėnų agorą. O Artemisiumas — 
Dianos šventykla — ant milžiniškos pakopos buvo vienas iš sep- 
tynių pasaulio stebuklų. 

Efezo Artemidė nebuvo graikiškoji medžiotoja ir mergelė 
ar romėnų Diana, bet šlykštu Kibelė. Pajuodijęs stabas, išdrožtas 
iš medžio, bet ji buvo laikoma nukritusia iš dangaus. Diana at- 
rodė lyg kokia priešistorinė gamtos deivė su daugybe krūtų, 
stambiomis šlaunimis, miesto sienų pavidalo vainiku ant galvos 
ir netašytu vėzdu rankoje. 

Dianos šventykla buvo taip pat ir didžiulė banko įstaiga, 
nes žmonės ja aklai pasitikėjo. Jos apsaugai buvo patikėtas visas 
Azijos provincijos iždas, — čia, kaip ir Jeruzalės Šventykloje, 
buvo padėta saugoti visos kunigų santaupos ir indėliai. Pati 
Dianos šventykla, sudegusi tą naktį, kai gimė Aleksandras 
Didysis, buvo atstatyta. Jos stogas rėmėsi ant 127 kolonų. Vieną 
jų teko matyti Londono Britų muziejuje. Beje, joje yra Lidijos 
karaliaus Krezo iš VI a. prieš Kristų įrašas. 

Efezo senamiestis buvo Dianos kunigijos rankose. Aibė 
kunigių, įpareigotų saugoti deivės statulą, ir lygus skaičius ku- 
nigų, — didžiuma eunuchai, — buvo vyriausiojo kunigo valdžio- 
je. Be to, buvo samdomi šventyklos sargai, muzikantai, gies- 
mininkai, magai ir fakyrai. Šventykla turėjo ir teisę teikti prie- 
globstį — užuovėją — nusikaltėliams. 

Artemidės-Kibelės garbinimas Anatolijoje turbūt siejosi su 
padavimais apie amazones. Pasak padavimų, amazonės leisda- 
vosi į lytinius santykius su vyrais kartą per metus, norėdamos 
palaikyti žmonijos prieauglį. Artemidė graikų skulptūroje vaiz- 
duojama amazonė. Tai paaiškina medžioklės deivės skaistybės 
kultą ir kilmę metinės orgijos Artemidės šventės dienomis. Efc- 
z0 gyventojai prekiavo tikėjimu, norėdami pasipelnyti. Užtat 
metinės šventės sudarydavo progą apeigoms ir pramogoms, ku- 
rios ne visad būdavo dvasiškos. 

Į Efez4ą Ramturo furgonu 


Muratas atvažiuoja į viešbutį manęs paimti anksti rytą. Veža 
prie savo turistinių paslaugų įstaigos. Čia laukia furgonas. Šiandien 
esame šešetas keleivių. Gidė, jauna mergina, vardu Ikrnura, kalba 
angliškai amerikietiška tarme. Patraukli savo atvirumu. Net apie 
savo būsimas vestuves kalba ... Sako, iki Efezo yra 78 km. 

Vos išvažiavę iš Izmyro, sustojame puodų gamykloje. Egip- 
uetė nusiperka du turkiškus puodus. Ji — kultūros atašė An- 
karoje. Įdomi moteris — perka puodus, nes pigu. Be to, sako, 
atvažiavau iš Ankaros į Izmyrą apsipirkti. Sustojame ir kilimų 
įmonėje. Egiptietė perka turkiškus kilimus, nes autentiški. Už- 
moka $ 4800 už pusantro metro ilgio, vieno metro pločio kilimą! 
Perka kilimą turbūt todėl, kad brangus! 

Bendrakeleivių grupė įspūdinga. Keli su diplomatiniais pa- 
sais. Airis — konsulas, amerikietis — Jungtinių Valstijų darbuo- 
tojas Ankaroje. Be to, cgiptietė. Kelionė kol kas neįdomi, nes 
diplomatams rūpi pirkiniai. 

Sekmadienis. Žemdirbiai nepramogauja, bet triūsia laukuo- 
se. Jauti skirtumą tarp Stambulo ir Izmyro. Stambule sekmadie- 
nį pramogaujama, o Izmyre triūsiama. 


Lankau Efezą 


Pasiekus Seldžiuką — Efczo naujamiestį, mūsų gidė Ikrnu- 
ra paaiškina, kad ji turinti rūpintis ypatingaisiais Ramturo sve- 
čiais — diplomatais. Užtat mus, likusius tris, perduoda Efezo 
gidui. Jis — irgi Ramturo darbuotojas. 

Senasis Efezas — griuvėsiai. Seldžiukas — naujamiestis — 
turkiškas miestelis su bisantiška, arabų sau pritaikyta tvirtove. 
Tvirtovės papėdėje ant kalvos yra Šv. Jono bazilikos likučiai. 
Statyta VI a. imperatoriaus Justiniano ir jo žmonos Teodoros 
toje vietoje, kur jau II a. būta šventovės Apaštalo Jono garbei. 

Bazilika — 110x40 m asla, navų kolonos — nūdien restauruoja- 
ma. Dešinės navos asloje — vieta su šv. Jono kapu. Kuris “Jonas"? 
Apaštalas, Evangelistas, Teologas ... Jis visaip vadinamas. Lenta 
su įrašu, kad Popiežius Paulius VI ir Popiežius fonas Paulius II 
čia meldėsi, sustabdo kiekvieną lankytoją. 

Užkariavę Efezą, seldžiukai perdirbo baziliką į mečetę. II- 
gainiui žemės drebėjimas ją sunaikino. 

Iš Artemisiumo — Dianos šventyklos — nieko nelikę. Viena 
kolona atstatyta. Ant jos gandras lizde tupi. Vieta — pelkėta 
daubelė, kurioje varlės kvarkia. Tarp išmėtytų marmuro luitų, 
moters prižiūrima, ganosi karvė. 

Milžiniški Artemisiumo turtai sugundė Neroną apiplėšti 
šventyklą. Gotai dar kartą ją nualino, bet ji buvo vėl atnaujinta. 
Ilgainiui, susilpnėjus tikėjimui Diana ir imperatoriui Teodosijui 
IV a. uždraudus imperijoje pagoniškus kultus, šventykla neteko 
lankytojų. Šventyklos marmuras buvo panaudotas statant Hagija 
Sofijos baziliką Konstantinopolyje, Šv. Jono baziliką Efeze ir ki- 
tus bizantiškus bei turkiškus pastatus. 

Nuo Artemisiumo autobusas mus apveža apie Piono kalną ir 
priveža prie senojo Efezo Magnesijos vartų. Čia nemaža spūstis. 
Automobilių, furgonų, autobusų pilna. Be to, aibė vertelgų, siūlan- 
čių pirkti skaidrių, atvirukų, atminų. Vyksta metinis Efezo festivalis. 

Magnesijos vartai kadaise turėjo tris pravažiavimus. Dabar 
pro juos įeinama į helenistinį romėnų miestą. Abiejuose Kure- 
ių — Kunigų tarybos — gatvės šonuose romėnų Efezo likučiai. 
Lankyti — lengva, nes Austrijos archeologijos institutas nuo 
1895 m. ne tik rausiasi po Efezo senovę, bet ir sumaniais įrašais 
padeda lankytojui su ja susipažinti. Gerai žinomi imperatorių 
vardai — Domicianas, Trajanas, Hadrianas ... — tampa apčiuo- 
piami, kai juos susieji su gatvės, šventyklos, paminklo vardu. 
Tiesa, jie vėlesni už Apaštalo Pauliaus veiklos Efeze laikotarpį, 
bet buvo tikri istoriniai asmenys ir paliko mums savo liudijimą. 
Domicianas ir Trajanas persekiojo krikščionis Romos imperijo- 

je, o Hadrianas, numalšinęs žydų sukilimą pirmoje II kristinio 
amžiaus pusėje, pakeitė iš esmės Jeruzalės veidą. 


Marmuro gatve 


Dar ne visas Efezas atkastas. Kuretų gatvė prie didvyrių ka- 
pų iš Augusto laikotarpio įeina į Marmuro gatvę. Čia telkiasi 
daug pastatų likučių: kairėje Celso biblioteka ir helenistinė 
agora, o dešinėje viešieji namai ... Pastatą savo tėvo, Azijos 
provincijos valdytojo filosofo Celso garbei 135 m. pastatė sūnus. 
Šiuo metu biblioteka archeologų atstatoma. Nišos tuščios, prie 
užpakalinės sienos — rūsys su Celso sarkofagu. 

Filosofą Celsą teko pažinti studijų metu. Jis Kristų laikė 
kvailiu, kam, būdamas visagalis, savo galybe nesinaudojo, bet 
mirė ant kryžiaus. Juk, anot Celso, būtų užtekę pasakyti Pilotui, 
kas jis ir ką nori padaryti. Pilotas būtų pasitelkęs Romos legio- 
nus ... Kryžius ir Celsui buvo suklupimo akmuo. 

Agora — 110 m kvadrato formos prekyvietė. Kadaise ją su- 
po kolonados su krautuvėmis. Nuo agoros eina takas tariamojo 
Pauliaus kalėjimo link. Nūdien šis kalėjimas — miesto sienų 
bokšto griuvėsiai. 

Viešieji namai prie Kuretų ir Marmuro gatvių kampo statyti 
IV a. 


Efezo teatras 


Efezo teatras yra vakariniame Piono kalno šlaite. [į pradėjo 
statyti Lisimachas — graikai, o užbaigė romėnai — imperatoriai 
Klaudijus ir Trajanas. 25 000 žiūrovų 66 sėdynių eilėse rasdavo 
vietos atsisėsti, norėdami dalyvauti dramos vaidinime ir Arte- 
midės šventėse. 

Teatras ir nūdien naudojamas. Kaip tik šį sekmadienio vaka- 
rą čia vyks “Šviesų ir vaizdų" spektaklis. Montuojama reikalinga 

technika. 

Palipu iki pat teatro viršaus. Iš šia matyti Arkadijaus alėja 
ir Kaystros upės — nūdien vadinamos Biujuk Menderės — sąna- 
šomis užnešta jūros įlanka. Pusės kilometro ilgio Arkadijaus 
alėja kadaise jungė Efezo uostą su teatru. Imperatoriaus Arka- 
dijaus įrengta, ji buvo išklota prašmatniu šaligatviu po dengto- 
mis galerijomis, kuriose buvo užeigų vietos ir krautuvės. Naktį 
galerijos būdavo apšviečiamos. Kadaise į šią alėją iš laivo išlipo 
ir į Efezą įėjo Kleopatra. 


Dvigubas dievnamis 


Gidas nori poilsio. Aplankius teatrą sako: turite pusę valan- 
dos laiko sau. Man rūpi apžiūrėti “dvigubą dievnamį", kurio 
griuvėsiai apima Hagija Marijos šventovę, dviejų Krikščionių 
Bendrijos Susirinkimų — 431 ir 449 m. — vietą. 

Hagija Marijos šventovė yra IV a. Ji pastatyta ant didžiulio 
romėniško antrojo šimtmečio pastato, buvusios Mūzų šventyk- 
los. Po kelių šimtmečių pristatytas šalia antrasis dievnamis. Nū- 
dien abu — griuvėsiai. Ir čia marmuro lenta su įrašu, kad Po- 
piežius Paulius VI aplankė šią baziliką 1967 m., o Popiežius 
Jonas Paulius II — 1983 m. 


Paskutiniai Marijos namai 


Maždaug už 8 km į pietus nuo Efezo ant Biulbiul'o (Lakš- 
tingalos) kalno yra Meryem Ana — Paskutiniai Marijos namai, 
arba Panaya Kapulu — Mergelės tarpduris. Kelias į Meryem 
Ana kopia staigiais posūkiais. Atsiveria plati Efezo lygumos pa- 
norama. Retkarčiais pasirodo net Viduržemio jūra su Samos 
sala. Po pusvalandžio sustojame Biulbiul'o kalno viršuje. 

Palikę furgoną plačioje automašinų aikštelėje, einame per 
įdomią musulmonų krašto Marijos šventovę. Mat ir musulmonai 

laiko Mariją Pranašo Jėzaus — ne Dievo Sūnaus — Motina. Už- 
tat ją gerbia. Pilna maldininkų — krikščionių ir musulmonų. 
Šventovė — kuklus pastatas. Pamatai iš I a. po Kristaus, didžiuma 
sienų iš bizantiško laikotarpio, atstatyta 1951 m. 

Viduje — mažas paprastas altorius. Jo dešinėje Marijos Už- 
migimo kambarys ir gėlių puokštės. Lauke lyg iš sienos auga 
klevas. Dar įmanoma atpažinti senųjų namų pamatus, nes jie 
atskirti juoda linija nuo vėlesnių sienų. Namo gale auga kitas 
gražus klevas. Po jo šešėliu smagu atsiremti į Marijos namelį. 
Šiek tiek žemiau nuo namo iš mišku apaugusių uolų trykšta 
Marijos šaltinis. Nepaisant skirtingų įsitikinimų, ši vieta gaubia 
giedra kiekvieną lankytoją. 

Ar Marija buvo paimta į dangų iš Efezo, ar iš Jeruzalės, 
nėra aptarta. Kai kurie autoriai, įskaitant šv. joną Damaskietį 
(676-754), kurių nuomonė remiasi vyskupo Juvenalio laišku 
imperatorei Pulcherijai V a., teigia, kad Mergelė Marija buvo 
palaidota prie Getsemanės sodo ir iš ten angelų paimta į dangų. 
Kiti autoriai tvirtina, kad Mergelė Marija atkeliavo į Efezą su 
Apaštalu Jonu tarp 37 ir 48 m. po Kristaus. Diskusijos buvo itin 
karštos XIX a., bet iki šiol nėra pavykę tiksliai nustatyti vietos, 
kur žemėje Marija baigė savo dienas. 

Kaip tik tada pasirodė vertimas į prancūzų kalbą knygos 
Švenčiausiosios Mergelės gyvenimas, kuri rėmėsi mistikės Katerinos 
Emmerich regėjimais (1774-1824). Knyga apėmė pernelyg tiks- 
lų Efezo vietos aprašymą. Be to, anot mistikės, paskutiniai Mer- 
gelės Marijos namai buvo ant kalno prie Efezo. Pasinaudodamas 
mistikės duomenimis, tėvų lazaristų vienuolis P. Poulinas (Pou- 
lin) atrado namo griuvėsius mistikės nurodytoje vietoje. Nuo 
to laiko vietiniai krikščionys ir mulsumonai pradėjo vietovę va- 
dinti Švč. Mergelės namais. 

Popiežius Benediktas XIV (1740-1758) tikėjo, kad Marija 
mirė Efeze. Popiežius Paulius VI aplankė Meryem Aną 1967 
m., o Jonas Paulius II 1983 m. 

Apaštalas Paulius Efeze 


Efezo sekmadienį baigiu Izmyro uoste. Saulė leidžiasi toli 
toli už įlankos. Šviesus, daiktais raudonas lyg aksomas takas virš 
vandens kviečia eiti į saulę. Smagu sėdėti. Vaikščioti po griuvė- 
sius įdomu, bet nuvargina. 

Mintimis nuklystu į Apaštalo Pauliaus veiklą Efeze. Jis čia 
lankėsi du kartus. Pirmą kartą, keliaudamas į Sirijos Antiochiją, 
Paulius tik trumpam stabtelėjo Efeze (Apd 19-20), 0 trečiosios 
misijų kelionės metu antrą kartą skelbė Žinią apie Kristų sinago- 
goje “per tris mėnesius" (Apd 20,1.8). Kadangi “kai kurie, užkie- 
tėję ir atmetę tikėjimą, piktžodžiavo (Kristaus) keliui didžiumos 
akyse, užtat Paulius pasitraukė nuo jų, atskyrė mokinius ir pra- 
dėjo juos mokyti Tirano mokykloje. Tai truko dvejus metus" 
(Apd 19, 9-10). 

Saulė palengvėle skęsta toli jūroje. Dabar visas jūros pavir- 
šius parausta. Uostas tuštėja. Ką tik išplaukė keltuvas į kitą įlan- 
kos pusę. Grįžtu į viešbutį. Gatvės tuščios. Džiugiosios Rama- 
dano pasninko vakaronės pasibaigė. 


Apolas iš Aleksandrijos 


Trečioji Apaštalo Pauliaus kelionė įvyko 53-58 m. Apaštalų 
darbų knygoje rašoma: “Paulius (grįžęs iš antrosios misijų kelio- 
nės) pasveikino (Jeruzalės) bendriją ir patraukė į Antiochiją. Šiek 
tiek pabuvęs, vėl leidosi į kelionę, eidamas per Galatijos kraštą, 
per Frygiją ir stiprindamas visus mokinius" (Apd 18,22-23). 

Atkeliavęs į Efezą, Apaštalas Paulius rado sau paruoštą sve- 
tingą užeigą Priskilės ir Akvilo namuose. Atrodo, kad Efezo 
krikščionys buvo savita, neužbaigta, pusiau krikščioniška, nea- 
paštalinė ir nebendrijinė religija. Tai buvo pasauliečių sąjūdis, 
prasidėjęs su Jonu Krikštytoju, skelbiančiu Žinią. Šie Efezo krikš- 
čionys dar nebuvo pažinę savo tikėjimo. 

Efeze Paulius susidūrė su labai įdomiu šios Jono Krikštyto- 
jo skelbtos Žinios apie Kristų atstovu. Jis, vardu Apolas, buvo 
helenistas žydas iš Aleksandrijos, puikiai išmanantis Raštus, ug- 
ningas kalbėtojas, patraukli asmenybė. Ir jis buvo Krikštytojo 
sąjūdžio narys įr “rūpestingai mokė apie Jėzų, nors tepažinojo 
Jono krikštą" (Apd 18,25). 

Apolas įnešė gaivų kultūrinį pradą į pirminę Bendriją: kul- 
tūrą Aleksandrijos mokyklos, kurios filosofiniai skrydžiai ir drą- 
sios Raštų aiškinimo įžvalgos buvo svarbus indėlis į Žinią apie 
Kristų. Tuo metu Aleksandrijos miestas buvo laisvų pažiūrų ju- 
daizmo teologinis centras, mėginantis padaryti savą visų tautų 
žodžio" — "logos" — mokymą, jų užuomazginių 

išmintį, graikų “ž 
sąvokų teoriją ir protui prieinamą Mozės Įstatymą. Visų pri- 
pažinta šio sąjūdžio galva buvo Filonas, mėginantis taip glau- 
džiai susieti Platoną su Senojo Testamento Raštų išmintimi, jog 
buvo sakoma, kad “arba Filonas platonizuoja, arba Platonas fi- 
lonizuoja". Pagrindinis Aleksandrijos žydų mokyklos tikslas buvo 
padaryti graikų filosofiją ir graikų kalbą parankia priemone, 
padedančia suprasti Mozės mokymą žydams helenistams:ir pa- 
gonims. Apolas galbūt buvo Filono veikiamas. Užtat jo religija 
buvo krikščionybė su Platono priemaiša. Jis uoliai sekė Jėzaus 
dorovės mokymu, jo religijos samprata — Dievo. garbinimu 
"dvasia ir tiesa", bet neįvertino Žinios apie Kristų šerdies — 
Kristaus mirties bei Prisikėlimo ir Šventosios Dvasios atėjimo. 

Apolas tapo vadovu Aleksandrijos krikščionių, uoliai skai- 
tančių Šventąjį Raštą, bet nepažįstančių Bendrijos. Jie buvo si- 
nagogos dalis. Efeze Apolas tapo sensacija. Atrodo, kad vieną 
dieną ir Priskilė sų Akvilu nuėjo jo pasiklausyti. Apolas skelbė 
mesijinę Žinią, kalbėjo apie žodį, “Iogos", bet jo Žinia stokojo 
Dvasios. Po pamokslo Priskilė su Akvilu pasikvietė Apolą pas 
save ir papasakojo jam išsamiau apie “Dievo kelią" (Apd 18,26). 

Sužinojęs apie Korinto bendriją ir jos Dvasios dovanas, Apo- 
las nusprendė ten vykti, norėdamas patirti pilnutinį Bendrijos 

gyvenimą. Atrodo, kad Korinte Apolas buvo priimtas į Bendriją 
Krikštu ir Sutvirtinimo sakramentu. Ilgainiui Apolas tapo vado- 
vaujančiu asmeniu Korinto bendrijoje. 


Jono Krikštytojo sekėjai Efeze 


Ne tik Egipto Aleksandrijoje, bet ir Mažosios Azijos Efeze 
būta Jono Krikštytojo sekėjų. Paulius laikė pirmąja savo pareiga 
parodyti šiems pusiau krikščionims ir keistiems šventiesiems 
kelią į pilnutinį krikščionio gyvenimą ir tikėjimą. Apaštal4 darbų 
knygoje pasakojama: 


(Paulius) atvyko į Efezą. Ten jis užtiko kelis mokinius ir 
paklausė: “Ar, tapę tikinčiaisiais, gavote Šventąją Dvasią?" 
Jie atsakė: “Mes nė girdėti negirdėjome, kad yra Šventoji 
Dvasia". Jis klausė toliau: “Tai kokį krikštą jūs esate 
priėmę?" Jie atsakė: “Jono krikštą". Tada Paulius paaiškino: 
“Jonas krikštijo atsivertimo krikštu, ragindamas žmones 
tikėti tą, kuris ateis po jo, būtent Jėzų". Tai sužinoję, jie 
buvo pakrikštyti Viešpaties Jėzaus vardan. Paskui Paulius 
jiems uždėjo rankas, ir ant jų nužengė Šventoji Dvasia. 
Jie ėmė kalbėti kalbomis ir pranašauti. Iš viso jų buvo be- 
ne dvylika vyrų (Apd 19,1-7). 


Apaštalo klausimas “Ar gavote Šventąją Dvasią?" buvo lem- 
tingas klausimas pirminėje krikščionybėje. Ne krikštas buvo 
krikščionio tapatybės antspaudas, bet Dvasios gavimas. Užtat 
Sutvirtinimas yra Krikšto pilnatvė, lygiai kaip Sekminės yra Ve- 
lykų pilnatvės užsklanda. Buvimas krikščioniu — kelionė maiti- 
nantis Eucharistija. Ne veltui šie trys Sakramentai ir nūdien 
yra vadinami Atpirkimo sakramentais. 

Apaštalas įsteigia Efezo bendriją 


Efeze "Paulius nuėjo į sinagogą ir ten per tris mėnesius 
drąsiai įtikinėjo ir aiškino Dievo karalystę" (Apd 19, 8). Efezo 
sinagoga, nesuvokdama ir nenoromis, buvo tapusi Žinios apie 
Kristų prieškambariu. Tačiau tik Pauliui atvykus krikščionys su- 
vokė savo iš esmės skirtingą pobūdį. Skelbdamas Žinią apie 
Kristų sinagogoje, Paulius užmezgė ryšius su žydų prozelitais, 
kurie ilgainiui sudarė Efezo bendrijos branduolį. Per tris mėne- 
sius Apaštalas laimėjo daug mokinių Kristui, bet ir žydai pajuto, 
kad Žinia apie Kristų reiškė jų tautiškai ribotos religijos galą. 
Paulius nevengė nuoširdaus pokalbio, bet pokalbiai dažnai baig- 
davosi nemaloniai. 

Tuo tarpu domesys naująja religija gyvėjo, — Pauliui teko 
ieškoti naujų būdų dalytis Žinia apie Kristų. Kadangi bičiulių 
pirkios sueigoms buvo per ankštos, Apaštalas pradėjo mokyti 
apic Kristų agoroje ir gatvių kampuose. Bet, artėjant žiemai, 
Apaštalas jautė, kad veikiai lauke mokyti nebebus įmanoma. 
Kažkoks mokytojas, vardu Tiranas, turbūt vienas iš konvertitų, 
mielai išnuomojo Pauliui savo erdvius namus. Paulius “pradėjo 
juos mokyti Tirano mokykloje. Tai truko dvejus metus ... " (Apd 
19,9-10). Bandau įsivaizduoti Apaštalo dienotvarkę. Visą rytą 
sėdėdavo staklėse, norėdamas užsidirbti pragyvenimui, popiet 
skubėdavo į mokyklą, kur jo laukdavo klausytojai — mokiniai, 
krautuvininkai, pirkliai, tarnautojai, darbininkai, pareigūnai, 
filosofai, kilmingi vyrai ir moterys, vergai ir laisvieji. 

Artemidės festivaliai sutraukdavo daug lankytojų iš visos 
Azijos provincijos. Nenuostabu, kad “visi Azijos gyventojai, tiek 
žydai, tiek graikai, išgirdo Viešpaties žodį" — Žinią apie Kristų 
(žr. Apd 19,10). 

Pauliaus rankomis Dievas darė stebuklų 


Apaštalų darbų knygoje pasakojama: “Pauliaus rankomis Die- 
vas padarydavo ne bet kokių stebuklų. Žmonės net dėdavo ligo- 
niams jo kūną lietusias skepetaites, prijuostes, ir nuo jų pasi- 
traukdavo ligos, išeidavo piktosios dvasios. Panašiai ir kai kurie 
keliaujantys žydų egzorcistai mėgindavo piktųjų dvasių apsės- 
tiesiems prišaukti Jėzaus vardą, sakydami: 'Aš jus saikdinu per 
Jėzų, kurį skelbia Paulius'. Taip darė vieno žydų vyresniojo ku- 
nigo Skėvo septyni sūnūs. Bet piktoji dvasia jiems atšovė: "Pažįstu 
Jėzų ir žinau Paulių. O jūs kas būsite?' Ir žmogus, turįs nelabąją 
dvasią, užpuolė juos, apgalėjo vienus bei kitus ir taip nutąsė, 
jog jie nuogi ir sužaloti turėjo bėgti iš anų namų. Tatai sužinojo 
visi žydai ir graikai, gyvenantys Efeze. Visus pagavo baimė, o 
Jėzaus vardas buvo išaukštintas" (Apd 19,11-17). 

Skėvos epizodas yra sudėtinis Pauliaus legendos pasako- 
jimas, brangintas tolesnėje krikščionių kartoje. Žydai egzorciz- 
mą naudojo iš seno, — žydų egzorcistai klajojo po Palestiną. 
Jėzus apie juos užsimena (žr. Mt 12,27; Lk 11,19); evangelistai 
pasakoja apie egzorcistus, dariusius stebuklus Jėzaus vardu (žr. 
Mk 9,38; Lk 9,49). Vyriausiasis lotynišku vardu kunigas lieka 
nežinomas, bet jo vieta didina jo septynių sūnų gėdą. Apie sū- 
nų paraudimą iš gėdos pasakojama su sąmoju, norint atskirti 
Žinią apie Kristų — Dievo darbą — nuo magijos darbų. Dievo 
darbas — stebuklas — nėra magiškas “abrakadabra" burtažodis, 
bet paslaptinga, nuostabą kelianti tikėjimo ir Dievo visagalybės 
sąveika. Gerąją Naujieną atskiria nuo magijos faktas, kad Kristus 
nėra pavaldus magui. 

Užtat Apaštalų darbų knygos autorius pažymi: “Daug įtikė- 
jusių ateidavo išpažinti ir pasisakyti, ką buvo darę. Nemaža užsi- 
iminėjusių kerais sunešdavo savo (magijos) knygas ir visų akyse 
sudegindavo. Apskaičiuota, kad jos buvo vertos penkiasdešim- 
ties tūkstančių sidabro drachmų" (Apd 19,18-19). 

Vienas tokių papiruso lapų pasiekė mūsų laikus su savo 
raidėmis, su savo nesuprantamų žodžių palaida bala: “Aski-Ka- 
taski-Aiks-Tetraks“. Tokie kerų bilietai buvo tarsi atsiųsti iš 
dangaus, kaip nūdienės laiškų grandinės, ir laikomi priemonė- 
mis nuo visokiausio pikto: ne tik gydė reumatizmą bei podagrą, 
bet gynė ir nuo raganų, ir nuo piktos akies. 


Apaštalo laiškai iš Efezo 


Netrukus po atvykimo į Efezą Paulius parašė Laiiką galatams. 
Daugelio Naujojo Testamento tyrinėtojų nuomone, Laiškas fili- 
piečiams ir Laiškas Filemonui priklauso šiam laikotarpiui. Pauliui 
Efeze triūsiant, kilo bėdų su Korinto bendrija. Norėdamas tai- 
syti padėtį — išklaidyti abejones, klikas, apmaudą prieš save, 
skandalus, jis parašė bent penkis laiškus į Korintą. Tik du laiškai 
yra išlikę (vienas iš jų yra sudėtinis). Pirmasis Pauliaus laiškas, 
kuriame Apaštalas įspėja korintiečius nebendrauti su nedorais 
krikščionimis, mūsų nepasiekė (žr. 1 Kor 5,9). Mūsų skaitomas 
Pirmasis Pauliaus laiškas korintiečiams — 1 Kor — buvo parašytas 
prieš pat Sekmines, turbūt 57 m. Šis laiškas korintiečių nepaten- 
kino, ir Apaštalo santykiai su korintiečių klikomis pablogėjo. Ši 
padėtis privertė Apaštalą vykti į Korintą — “su liūdesiu" (2 Kor 
2,1; žr. 12,14; 13,1-2). Bet padėtis nepagerėjo. Grįžęs į Efezą, 
Paulius rašė korintiečiams trečią kartą. — laišką “su daug ašarų" 
(žr. 2 Kor 2,3-4,9; 7,8.12; 10,1.9). Šį laišką turbūt nunešė Titas, 
kuris pats lankėsi Korinte, mėgindamas pagerinti santykius tarp 
korintiečių ir Apaštalo. 

Labai galimas daiktas, kad, Titui esant Korinte, įvyko sidab- 
rakalių sukeltas sąmyšis (Apd 19,23-20,1). Žinios apie Kristų — 
“Kelio" — skelbimas sukursto Demetrijų, sidabrinių Artemidės 
šventovės miniatiūrų dirbėją, sušaukti į teatrą triukšmingą minią 
protestuoti prieš Paulių ir krikščionių Kelią. Šis įvykis privertė 
Apaštalą palikti Efezą ir vykti į Troadą (žr. 2 Kor 2,12). Neradęs 

ten Tito, jis nusprendė vykti į Makedoniją (žr. 2 Kor 2,13). Pau- 
lius surado Titą turbūt Filipuose ir sužinojo iš jo, kad bėdos su 
korintiečiais taikiai išspręstos. Iš Makedonijos Paulius parašė 
korintiečiams savo ketvirtą laišką 57 m. rudenį (žr. 2 Kor 1-9). 
Tik nėra aišku, ar Apaštalas tuojau pat nuvyko į Korintą, ar pa- 
suko į Ilyriją (žr. Rom 15,19). Iš čia jis galėjo parašyti 2 Kor 10- 
13. Galop Paulius atvyko į Korintą ir išbuvo Achajoje trejetą 
mėnesių (žr. Apd 20,2-3; 1 Kor 16,5-6; 2 Kor 1,16). 


Esate pašaukti laisvei 


Apaštalui Pauliui atėjo žinia, kad jo mylimieji galatai pasi- 
davė žydžiuojančių krikščionių įtakai. Atvykę iš Jeruzalės nešini 
apaštalų laišku, pastarieji sakė, jog nuo dabar jic vadovausią 
galatų bendrijoms. Atrodo, kad žydžiuojantys krikščionys teigė, 
jog Paulius buvo skelbęs iškraipytą Gerąją Naujieną, o iš tikrųjų 
Paulius nesąs apaštalas ir Jėzaus niekad nesąs matęs. Be to, 
Paulius nepasirūpino jiems paskelbti svarbiausio dalyko — bū- 
tent, kad visi konvertitai iš pagonių privalo paklusti Mozės Įstaty- 
mui. Paulius to nereikalavo, nes norėjo pritaikyti Gerąją Nau- 
jieną pagonių skoniui. Kartais, žydžiuojantys krikščionys sakė, 
Paulius laikėsi vienos taisyklės, o kartais — kitos: Listroje, norė- 
damas patikti žydams, jis apipjaustė Timotiejų, o būdamas tarp 
pagonių apie apipjaustymą visiškai nekalbėjo. Užtat jie ir atvykę 
iš Įeruzalės skelbti vietoj iškraipytosios Gerosios Naujienos tik- 
rąją. 

Pati krikščionybės esmė atsidūrė pavojuje. Nejau Bendrija, 
išgyvenusi tokį gaivų pavasarį Galatijoje, ims garbinti iškraipytą 
Kristų ir ilgainiui išnyks? Laišką galatams Paulius turbūt parašė 
54 m., trečiosios misijų kelionės pradžioje, netrukus po atvyki- 
mo į Efezą. 

Laiške galatams randame Pauliaus Gerosios Naujienos sam- 
pratą: ką reiškia būti krikščioniu? Jame kalbama apie kelią į 

Jėzų Kristų. Žydžiuojantys krikščionys kėlė du svarbius klausi- 
mus. Ar pagonis, norėdamas tapti Jėzaus mokiniu, turi pirmiau- 
sia tapti žydu, apsipjaustyti ir laikytis žydiškojo gyvenimo būdo? 
Ar tapti krikščioniu užtenka tikėti Jėzų Kristų ir būti pakrikšty- 
tam? Ar nieko daugiau nereikalaujama? 

Prieš atsakydamas į šiuos klausimus, Paulius jautėsi turįs 
paaiškinti galatams, kad jo “paskelbtoji Geroji Naujiena nėra 
iš žmonių" (Gal 1,11), nes “tas, kuris mane pasirinko dar esantį 
įsčiose ir pašaukė savo malone, panorėjo apreikšti manyje savo 
Sūnų, kad paskelbčiau Gerąją Naujieną pagonims" (Gal 1,15- 
16). Todėl jis ir aprašo savo gyvenimą prieš ir po atsivertimo 
(Gal 1,11-17). Prisikėlusiojo Jėzaus apsireiškimas jam kelyje į 
Damaską tapo Pauliaus gyvenimo šerdimi (žr. Fil 3,12). 

Mėgindamas nušviesti pagonio kelią į Jėzų Kristų, Paulius 
ir apie save šį tą pasako. Jo bendradarbis Titas, graikas krikščio- 
nis, nebuvo verčiamas apsipjaustyti. Paulius jį laikė pavyzdžiu 
kitiems, tuo nustatydamas principą: nė vienas, norintis tapti 
krikščioniu, neturi būti verčiamas priimti žydų apipjaustymo. 
Žydų tikėjimas ir jo apeigos nėra koks prieangis, per kurį turi 
pereiti konvertitas, norėdamas būti priimtas į Kristaus Bendriją. 
Kelias iš pagonybės į krikščionybę — tiesus. Reikia vien tikėjimo 
išganinguoju Dievo darbu per Jėzų Kristų. Jeruzalės bendrija, 
priimdama Titą kaip brolį, tuo pripažino šį Apaštalo dėsnį. Įžy- 
mesnieji Jeruzalės bendrijos asmenys "įsitikino, jog man patikė- 
ta skelbti Gerąją Naujieną pagonims kaip Petrui žydams, nes 
tas pats, kuris paskyrė Petrą apipjaustytųjų apaštalu, paskyrė 
mane pagonių apaštalu. Pripažindami man suteiktą malonę, 
Jokūbas, Kefas ir Jonas, laikomi šulais, padavė man ir Barnabui 
dešinę draugystės ženklan, kad mes eitume pas pagonis, o jie — 
pas žydus" (Gal 2,7-9). 

Laiškas galatams siejasi su Laišku romiečiams. Abu laiškai kalba 
apie Dicvo teisumą ir meilę, apreikštą per Jėzų Kristų, kuri tei- 
kia žmogui nuteisinimą ir išganymą — Kelią, kurio ištaka yra 

tikėjimas. Laiškas romiečiams yra taikus dėstymas, o Laiškas gala- 
tams — karštas įspėjimas Galatijos bendrijoms apie žvdžiuojan- 
čių krikščionių klaidą. Paulius pabrėžia laisvę nuo įstatymo, ku- 
ri buvo laimėta žmonijai per Jėzų Kristų. 


Paulius rašo: 


O neprotingi galatai! Kas apkerėjo jus, kuriems akivaizdžiai 
buvo nupieštas nukryžiuotasis Jėzus Kristus? Noriu jus 
paklausti tiktai vieno dalyko: ar jūs gavote Dvasią įstatymo 
darbais, ar paklusdami tikėjimo skelbimui? Nejaugi jūs 
tokie neprotingi, kad, pradėję Dvasia, dabar užbaigsite 
Įdužlia žmogiška prigimtimi|? Nejaugi tiek daug esate iš- 
kentėję veltui? O, iš tiesų būtų veltui!.. Ar tas, kuris jums 
teikia Dvasią ir pas jus daro stebuklus, tai daro dėl jūsų įs- 
tatymo darbų, ar dėl jūsų klusnumo tikėjimu? (Gal 3,1-5). 
Apipjaustymas ar neapipjaustymas nėra svarbu. Svarbus da- 
lykas — naujasis gyvenimas Kristuje, naujoji būtis Kristuje. Žmo- 
gus savo trapia prigimtimi — egzistencine būkle — nėra pajėgus 
įvykdyti tai, ko reikalauja bet koks įstatymas. Pačiam vienam, 
būnančiam be malonės, nėra įmanoma tapti/būti pilnutiniu 
žmogumi — Dievo paveikslu ir panašumu, nes žmogus yra bejė- 
gis. Dievas prakalbina žmogų Žinia apie Kristų — savo išmin- 
timi ir jėga nugalėti nuodėmę ir mirtį, — o žmogus tikėjimu 
paklūsta Žiniai apie Kristų — Dievo išminčiai ir jėgai nugalėti 
savo trapioje būklėje nuodėmę ir mirtį. 


Paulius rašo: 


Iš tiesų, broliai [ir seserys), jūs esate pašaukti laisvei! Tiktai 
dėl šios laisvės nepataikaukite Įtrapiai žmogiškai prigimčiai), 
bet stenkitės vieni kitiems su meile tarnauti. Juk visas įs- 
tatymas telpa viename sakinyje: “Mylėk savo artimą kaip 

save patį". ... Aš sakau: gyvenkite Dvasia, ir jūs nepasiduo- 
site (trapios žmogiškos prigimties) geismams. Mat (trapios 
žmogiškos prigimties| veiksmai priešingi dvasiai (atvirybei 
Dievui, imlumui), o dvasios [atvirybės dievui, imlumo| — 
(trapiai žmogiškajai prigimčiai); jie vienas kitam priešingi, 
todėl jūs nedarote, kaip norėtumėte. Bet jei leidžiatės Dva- 
sios vadovaujami, jūs nebesate įstatymo valdžioje ... Jei gyve 
name Dvasia, tai ir elkimės pagal Dvasią (Gal 5,13-18.25). 


Apaštalas aptaria laisvės sąvoką. Naujoji žmogaus būtis Kris- 
tuje leidžia žmogui taip elgtis, kad jis pasieks laisvę. Dievo teisu- 
mas ir meilė žmogų išgydo ir padeda vykdyti tai, ko reikalauja 
įstatymas. Mozės Įstatymas ir bet kokie kiti nuostatai įsako — 
reikalauja — daryti, bet nepadeda įvykdyti tai, ko reikalauja, 
nes jie yra žmogaus išorėje. Lygiai kaip gležnam, neseniai paso- 
dintam medeliui lazdos, prie kurių jis yra pririštas, nepadeda 
augti, bet padeda nesvyruoti vėtrai užėjus, taip įstatymas, būda- 
mas išorinis veiksnys gyvenime, nepadeda žmogui tapti/būti 
žmogumi. 

Mozės Įstatymui Paulius priskyrė “paidagogos" — auklėto- 
jo — vaidmenį. Graikų auklėjimo papročiu pirmieji vaiko metai 
praeidavo arba motinos, arba auklės globoje. Septynmetis ber- 
niukas būdavo atskiriamas nuo moteriškos įtakos ir pavedamas 
“paidagogui". Pastarasis nebuvo mokytojas. Jis buvo šeimos ver- 
gas, įpareigotas prižiūrėti berniuko elgesį ir, svarbiausia, paly- 
dėti jį į mokyklą. Pasitaikydavo, kad “paidagogos" buvo išauk- 
lėtas ir gero būdo asmuo, bet dažnai jis būdavo šlubas ir nusenęs 
vergas. “Paidagogos" nemokė, bet vedė pas mokytoją. Kai vaikas 
pasiekdavo brandos metus, jau nebebūdavo “paidagogos" globo- 
jamas. 

“Pilnametystės" diena romėnų-helenistų visuomenėje buvo 
svarbi. Tai būdavo “Liberalia" — Laisvinimo diena — kovo 16-oji 
arba Bakcho (Bacchus) šventė. Diena prasidėdavo namie atna- 

šomis šeimos dievams. Atnašaudamas aukas, jaunuolis nusivilk- 
davo savo raudoną togą ir apsivilkdavo baltą — “laisvą" — vy- 
riškumo togą. Ji buvo jaunuolio laisvės simbolis. Tada jaunuolis 
būdavo nuvedamas į forumą pas piliečius, kurie nuo dabar 
turėjo priimti jį į savo tarpą. 

Laisvės bc Dievo nėra žmogaus gyvenime. Užtat krikščionio 
laisvė yra krikščionio meilės jėga. Laisvės ir meilės ištaka vra 
Šventosios Dvasios dovana ir Artumas (žr. Rom 5,5; 2 Kor 3,17). 
Dievas laikosi savo žodžio! 


Skelbiame Kristų — Dievo išmintį ir galybę 


Pirmasis laiškas korintiečiams yra langas, per kurį galime susi- 
pažinti su viena pradine Krikščionių Bendrija. Korinto krikš- 
čionys turėjo daug Dvasios dovanų — charizmų — ir daug bėdų 
bei klausimų, būtent apie Eucharistiją, Krikštą, prisikėlimą, 
Bendriją kaip mistinį Kristaus kūną, eschatologiją, meilę ir jos 
santykį su krikščioniškąja išmintimi bei žinojimu, tikėjimo kraitį, 
Šventosios Dvasios vaidmenį, krikščioniškąją laisvę, santuoką ir 
bepatystę ... Nenuostabu, kad pastarasis laiškas taip dažnai skai- 
tomas nūdien liturgijoje. 

Apaštalas skiria daug vietos Bendrijos vienybei ir Prisikė- 
limui. Po trumpo pasveikinimo jis rašo apie veiksnius, vedančius 
Bendriją į susiskaldymą, kylančius nesutarimus ir palaidumą. 


Kryžiaus kvailystė 


"Pauliaus Laiškuose korintiečiams Žinios apie Kristų skelbimo 
ir mokymo branduolys yra Kristaus kryžius, žmogaus silpnumo 
bei trapumo simbolis. Žmogiškai žiūrint, Jėzus buvo tragiškai 
žuvęs nenusisekėlis. Nei jis, nei jo sekėjai nemokėjo išsisukti iš 
Romos nagų. Išmintingai galvojantis žmogus tegalėjo piestu 
stoti prieš Pauliaus mokymą, kad Dievo planas buvo įvykdytas 

mirtimi žmogaus, kuris buvo visų atmestas ir paniekintas. Jeigu 
Jėzus žemėje nepajėgė susidoroti su savo priešais, kas gali jį 
laikyti baigtinių pergalės įrankiu Dievo rankose, kaip Paulius 
tvirtino? Mirtimi ant kryžiaus Jėzus tapo “prakeikimu" (Gal 
3,13) pagal Mozės Įstatymą (Įst 21,23). Žydams nukryžiuotasis 
Mesijas buvo papiktinimas — suklupimo akmuo, 0 pagonims — 
kvailystė (1 Kor 1,23). 

Nepaisydamas galimų priekaištų, Paulius tvirtina, kad Die- 
vas atpirko žmogų per kryžių, žmogiško silpnumo ir trapumo 
ženklą, nes “[Dievo] galybė geriausiai pasireiškia silpnume" 
(2 Kor 12,9). Tai Dievo kelias kuriant Naujosios Sandoros tautą. 
Dievas pasirinko klusnųjį iki mirties (žr. Fil 2,8) ir leido jam 
mirti nusikaltėlio mirtimi (žr. Gal 3,13). Taip pat Dievas pasi- 
rinko silpną ir baimingą pasiuntinį — Paulių — skelbti pago- 
nims gerosios Žinios apie Kristų. Paulius aiškina, jog Dievas 
rinkosi silpnuosius ne dėl to, kad neturėjo kito kelio, bet dėl 
to, kad “niekais paverstų tai, kas laikoma kažin kuo, — kad joks 
žmogus negalėtų didžiuotis prieš Dievą" (1 Kor 1,28-29). Tik 
tokiu keliu žmogus, įklimpęs į savo trapią prigimtį, gali atsiverti 
savo Kūrėjui. Taigi Žinia apie žmogaus atpirkimą kryžiumi, 
žmogiškai imant, daugeliui buvo ir lieka suklupimo akmuo bei 
nesąmonė (žr. 1 Kor 1,23). 


Bendrijos vienybė 


Paulius primena korintiečiams, kad tikroji krikščionio bran- 
da yra džiugus įsiliejimas į Bendrijos gyvenimą. Tikras dvasingu- 
mas yra jautrumas Dvasios atskleistai Dievo išminčiai ir, kuriant 
pašauktųjų Bendriją, elgimasis pagal jos reikalavimus. Bendriją 
Paulius lygina su Dievo "dirva" ir Dievo "statyba" (žr. 1 Kor 3,5-9). 
Medžiaga, kuri naudojama šiai Dievo statybai, bus išbandoma 
ugnimi, ir tik vertingoji dalis išliks (žr. 1 Kor 3,10-15). Klikomis 
griauti Bendriją yra tas pats, kaip griauti šventovę, kurioje gyve- 

na Dievo Dvasia (žr. 1 Kor 3,16-17). Bendriją statant, nėra pa- 
grindo girtis savo darbais ar žmonėmis, kurie darbuojasi, nes 
“ar Paulius, ar Apolas, ar Kefas (Petras) ... — viskas yra jūsų, 
bet jūs patys Kristaus, o Kristus — Dievo" (1 Kor 3,22-23). 

Išmintis, kurią Paulius nori perduoti — Dvasios teikiama 
išmintis, — liečia ne vien tik Anapus. Anaiptol! Dvasia duoda 
išmintį, kuri vis šviežia druska padažo kasdienį elgesį: asmeninį 
apsiėjimą, santuokinius santykius, susikirtimą su artimu teisme, 
triūsą dėl pragyvenimo, svečiavimąsi pas pagonis kaimynus, de- 
jones dėl sunkaus likimo ir net blaivumą švenčiant Eucharistiją 
krikščioniškoje agapėje — meilės puotoje. 

Pirmasis konkretus klausimas, kurį Paulius imasi spręsti 
Dvasios išmintimi, yra kraujomaišos nusikaltimas, pasitaikęs tarp 
korintiečių: “ ... kažkas (vienas korintietis krikščionis gyvena 
su savo tėvo žmona (savo pamote)“ (1 Kor 5,1). Atrodo, kad 
čia korintiečiai ne tik nematė nieko bloga, bet netgi didžiavosi 
savo krikščioniška dorine laisve, kad taip gali elgtis. O graikai, 
kaip liudija Edipo tragedija, kraujomaišą laikė šiurkščiu ir pasi- 
baisėtinu dievų valios pažeidimu. Korintiečiai krikščionys jau- 
tėsi pranašesni už pagonis, nesiskaitydami su šiuo doros dėsniu. 
Tačiau Apaštalas jų laikysenoje matė bendrijos supuvimo pra- 
džią, nes “truputis raugo suraugina visą maišymą" (1 Kor 5,6). 

Korintiečiai krikščionys buvo patekę į kitą bėdą. Nepajėg- 
dami išspręsti kivirčų tarp savųjų, bylinėdavosi vieni su kitais 
pagonių teismuose (žr. 1 Kor 6,1-11). Paulius išbara juos, pava- 
dindamas neišmanėliais, nes jie dar nesupranta savo vaidmens, 
kada “šventieji teis pasaulį" (1 Kor 6,2-3). 

Dar kiti Korinto bendrijos nariai, girdamiesi naujai patirta 
laisve Kristuje, pradėjo palaidai gyventi. Savo laisvę garsindami, 
rūpinosi tik pilvu (žr. 1 Kor 6,13), ištvirkavo su gatvės mergi- 
nomis (žr. 1 Kor 6,15). Juos sudrausdamas, Paulius kreipia jų 
dėmesį į krikščionio būtį ir savimonę. Krikščionis, rašo Paulius, 
nėra vien savarankiškas lopelis bendrijoje, bet kiekvienas jo 

veiksmas geras ar blogas, banguote nubanguoja per mistinio 
Kristaus kūno narius — kelia arba teršia Bendriją. Piktu jis iš- 
niekina Šventosios Dvasios buveinę (žr. 1 Kor 6,12-20). 


Dvasios dovanos — charizmos 


Charizma, rašo Apaštalas, yra Dvasios dovana, kuri leidžia 
atlikti užduotį. (Vokiečiai sakytų: “ ... die Gabe fūr eine Auf- 
gabe"; amerikiečiai — “ ... gift for a task".) 


Esama skirtingų malonės dovanų, tačiau ta pati Dvasia. 
Esama skirtingų tarnysčių, tačiau tas pats Viešpats. Ir es2- 
ma skirtingų darbų, tačiau tas pats Dievas, kuris visa veikia 
visur kur. Kiekvienam suteikiama Dvasios apraiška bend- 
ram labui. Antai vienam Dvasia suteikia išminties žodį, 
kitam ta pati Dvasia — pažinimą, kitam — tikėjimą toje 
pačioje Dvasioje, kitam — gydymo dovaną toje pačioje 
Dvasioje, kitam — stebuklingus darbus, kitam — prana- 
šavimą, kitam — dvasių atpažinimą, kitam — įvairių kalbų 
dovaną, kitam — kalbų aiškinimą. Ir visa tai veikia ta pati 
Dvasia, kuri dalija kiekvienam atskirai, kaip jai patinka 
(1 Kor 12,4-11). 


Jūs esate [mistinis) Kristaus kūnas ir atskiri jo nariai; ir 
Dievas kai kuriuos paskyrė Bendrijoje, pirmiausia apašta- 
lais, antra — pranašais, trečia — mokytojais; paskui eina 
stebuklų darymas, po to gydymo dovanos, pagalbos teiki- 
mas, vadovavimas, įvairių kalbų dovanos ... Argi visi apaš- 
talai? ar visi pranašai? ar visi mokytojai? ar visi stebuk- 
ladariai? ar visi turi gydymo dovanų? ar visi kalba 
kalbomis? ar visi aiškina? (1 Kor 12,27-30). 


Nė vienas neturėjo šių visų dovanų. Dievas pasirūpino ir 

užduoties padalijimu, ir dovanų skirtingumu. Tada Apaštalas 
atkreipia korintiečių dėmesį į meilės dovaną — buvimą dėl ki- 
tų. Meilės dovana — buvimas dėl kitų — yra jėga, kuri atnaujina 
žmogų ir veda į Bendriją. 


Pauliaus himnas meilei 


Tryliktasis Pirmojo laiško korintiečiams skyrius — Pauliaus 
himnas meilei — buvo, yra ir liks vienas nuostabiausių litera- 
tūros kūrinių ne tik Šventajame Rašte, bet ir pasaulinėje raštijoje. 
Atrodo, jog Apaštalas, rašydamas šį himną, nepraleidžia progos 
priminti savo skaitytojams, kad gyventi vien sau — nemylint — 
reiškia likti nesubrendėliu. 


Aš trokštu jums parodyti dar prakilnesnį kelią: 
Jei kalbėčiau žmonių ir angelų kalbomis, 
bet neturėčiau meilės, 
aš tebūčiau 
žvangantis varis ir skambantys cimbolai. 
Ir jei turėčiau pranašystės dovaną 
ir pažinčiau visas paslaptis ir visą mokslą; 
jei turėčiau visą tikėjimą, 
kad galėčiau net kalnus kilnoti, 
tačiau neturėčiau meilės, 
aš būčiau niekas. 
Ir jei išdalyčiau vargšams visa, ką turiu, 
jeigu atiduočiau savo kūną sudeginti, 
„bet neturėčiau meilės, — nieko nelaimėčiau. 


Meilė kantri, meilė maloninga, ji nepavydi; 
meilė nesididžiuoja ir neišpuiksta. 

Ji nesielgia netinkamai, nėieško savo naudos, 
nepasiduoda piktumui, pamiršta, kas bloga, 

nesidžiaugia neteisybe, 
su džiaugsmu pritaria tiesai. 
Ji visa pakelia, visa tiki, 
viskuo viliasi ir visa ištveria. 
Meilė niekada nesibaigia. 


Pasibaigs pranašystės, paliaus kalbos, baigsis žinojimas. 
Mūsų žinojimas dalinis ir mūsų pranašystės dalinės. Kai 
ateis metas tobulumui, pasibaigs, kas netobula. Kai buvau 
vaikas, kalbėjau kaip vaikas, mąsčiau kaip vaikas, protavau 
kaip vaikas; tapęs vyru, mečiau tai, kas vaikiška. Dabar 
mes regime lyg veidrodyje, mįslingu pavidalu, o tuomet 
regėsime akis į akį. Dabar pažįstu iš dalies, o tuomet pažin- 
siu, kaip pats esu pažintas. Taigi dabar pasilieka tikėjimas, 
viltis ir meilė — šis trejetas, bet didžiausia jame yra meilė 
(1 Kor 13,1-13). 


Apaštalas Paulius suprato meilės jėgą kaip buvimą dėl kitų. 
Betgi jo meilės samprata: “ ... gyvenu tikėjimu į Dievo Sūnų, 
kuris pamilo mane ir paaukojo save už mane" (Gal 2,20) niekuo 
nesiskiria nuo Evangelisto Jono meilės sampratos: “Mes pažino- 
me ir įtikėjome meilę, kuria Dievas mus myli. ... Mes mylime, 


nes Dievas mus pirmas pamilo" (1 Jn 4,16.19). 


Prisikėlimo sąvoka užgavo graikų protą 


Graikų protą užgavo dvi krikščionių tikėjimo tiesos: kūrimas 
ir mirusiųjų prisikėlimas. Paulius tai patyrė Areopage, skelbd2- 
mas Atėnuose Žinią apie Kristų. Atėniečiai, išgirdę jį kalbant 
apie prisikėlimą iš numirusių, “vieni ėmė tyčiotis, o kiti sakė: 
'Apie tai paklausysime kitą kartą'" (Apd 17,32). 

Prisikėlimo tiesa yra Pauliaus Gerosios Naujienos širdis. 
Nenuostabu, kad jis jaudinosi, kai Korinte krikščionys ėmė 

abejoti prisikėlimu. Graikai laikė žmogaus sielą nemirtinga, o 
mirtį išlaisvinimu iš kūno varžtų. Aiškindamas prisikėlimo tiesą, 
Paulius rašo: “Štai aš jums atskleidžiu paslapų: ... visi būsime 
pakeisti, — staiga, viena akimirka ... Juk reikia, kad tai, kas 
genda, apsivilktų negendamybe, tai, kas maru, apsivilktų nema- 
rybe" (1 Kor 15,51-53). Pauliui prisikėlimas nebuvo koks mis- 
tinis regėjimas, bet įvykis “trečiąją dieną" (1 Kor 15,4) po Jėzaus 
mirties ant kryžiaus. Anot žydų, diena prasidėdavo ir baigdavosi 
saulėlydžių, ir net dienos dalis buvo laikoma visa diena. Taip 
nuo Jėzaus mirties penktadienio popietį iki prisikėlimo anksti 
“pirmosios savaitės dienos" rytą susidarė trys dienos. Be to, po- 
sakis “trečiąją dieną" turi ne tik chronologinę, bet ir teologinę 
prasmę. Paulius "trečiąją dieną" sieja su pranašo Ozėjo, guo- 
dusio kenčiančią Dievo tautą vilties žodžiu: “[Dievas| atgaivins 
mus po dviejų dienų, pažadins mus trečią dieną, ir mes būsime 
gyvi jo akivaizdoje" (Oz 6,2). Taigi Paulius Jėzaus Kristaus Pri- 
sikėlimą suprato kaip Dievo galybės darbą. Anot jo, Žinia apie 
Kristų “kalba apie (Dievo| Sūnų, kūnu kilusį iš Dovydo giminės, 
šventumo Dvasia per prisikėlimą iš numirusių pristatytą galingu 
Dievo Sūnumi, — Jėzų Kristų, mūsų Viešpatį" (Rom 1,3-4). 
Pariziejai, o Paulius buvo vienas iš jų, tikėjo kūno prisikė- 
limu iš numirusių. Nors prisikėlimas Senajame Testamente mini- 
mas tik užuominomis ir prabėgomis (žr. Iz 53,10-12; Ez 37, 
Dan 12,1-3), fariziejai mokė, kad Mesijo amžiaus pabaigoje Die- 
vas prikels visus mirusius, atlygins teisiesiems ir nubaus nedo- 
rėlius. Paulius, tapdamas krikščioniu, šios sampratos neatmetė, 
bet pritaikė tikėjimui Prisikėlusiojo Viešpaties pažinimo šviesoje. 
Apaštalas žino, kad Dievas prikėlė Jėzų Kristų, nes savo aki- 
mis matė Prisikėlusįjį. Prisikėlimo tiesa jam nebuvo tiktai sąvoka, 
bet jo asmeniškas susitikimas su Prisikėlusiuoju. Būdamas fari- 
ziejus, jis turėjo prisikėlimo viltį, bet ta viltis tapo tikrove, kai 
jis pamatė Prisikėlusįjį. Anot Pauliaus, Jėzus Kristus savo Prisi- 
kėlimu yra žmonijos pirmtakas, -— jis “pirmagimis tarp užmigu- 

siųjų", pirmieji atkurtos žmonijos pjūties vaisiai (1 Kor 15,20; 
Įst 26,1-11). Anot Apaštalo mokymo, Kristus, paaukojęs save 
Tėvui, tapo naujosios žmonijos — Prisikėlimo tautos — pirma- 
vaizdžiu. 

Pauliaus laikų žmonėms buvo taip pat sunku, o gal net 
sunkiau, suprasti prisikėlimo tiesą, kaip mums. Helenistinė mąs- 
tysena prisikėlimo nepripažino. Tiesa, ypatingi žmonės, paskelb 
ti didvyriais, galėjo gyventi su dievais po mirties. Bet paprastas 
žmogus tegalėjo tikėtis, kad, jam mirus, jo kūnas virs dulkėmis. 


Ilga vakaronė su Pauliaus laiškais 


Variau Pirmąjį laišką korintiečiams. Sustoju prie vietos, kur 
Paulius rašo apie savo ryžtą aukoti gyvybę dėl Gerosios Nau- 
jienos: “Jei aš grynai kaip žmogus kovojau Efeze su laukiniais 
žvėrimis, tai kokia man iš to nauda? Jeigu mirusieji nebus pri- 
kelti, tai 'valgykime ir gerkime, nes rytoj mirsime"" (1 Kor 15,32). 
Jeigu žmogaus viltis ribojasi tik šio gyvenimo akiračiais, labai 
lengvanuleisti rankas ir netekti drąsos, kai nematai savo triūso 
vaisių. Prisikėlimo viltis leido Paulių įprasminti dabarties sunku- 
mus. Laiške filipiečiams Paulius sako: “Trokštu pažinti (Kristų), 
jo prisikėlimo galybę ir bendravimą jo kentėjimuose, noriu pa- 
našiai kaip jis numirti, kad pasiekčiau ir prisikėlimą iš numi- 
rusių" (Fil 3,10-11). 

Labai galimas dalykas, kad Laišką felipiečiams Apaštalas rašė 
būdamas Efezo, o ne Romos, kalėjime. 


Mirties geluonis 


“Kada tai, kas genda, apsivilks negendamybe ir tai, kas 
maru, apsivilks nemarybe, tuomet išsipildys užrašytas žodis: 

"Pergalė sunaikino mirtį! į 

Kurgi, mirtie, tavoji pergalė? 


502 


Kurgi, mirtie, tavasis geluonis?! 

Mirties geluonis yra nuodėmė, o nuodėmės jėga — įstaty- 
mas. Bet dėkui Dievui, kuris duoda mums pergalę per mūsų 
Viešpatį Jėzų Kristų" (1 Kor 15,54-57). 


Didi efeziečių Artemidė! 


Savo ilgąją vakaronę baigiu, balandžiams sugrįžus ant kam- 
bario langinės, skaitydamas apie Ffezo sidabrakalių sukeltą s3- 
myšį. Atrodo, kad Paulius buvo ką tik sugrįžęs iš trumpos ke- 
lionės kaip tik tuo metu, kai buvo švenčiamas. Artemidės ke- 
turmečio gegužės festivalis. Paprastai ši iškilmė paversdavo 
miestą didžiule muge ir bakchanalija, kurios centras buvo gra- 
žioji Artemidės šventovė. Minios žmonių iš jonėnų miestų ir vi- 
sos Mažosios Azijos, būdavo, pripildo užeigas. Atėjus gegužei, 
šventės dalyviai leisdavo dienas atnašaudami aukas, dalyvau- 
dami kaukių eitynėse ir varžybose, o naktį šokdavo ir linksmin- 
davosi. | 

Festivalį tvarkė dešimties turtingų piliečių — aziarchų — 
taryba. Efezas didžiavosi Artemidės kultu. Efezo griuvėsiuose 
buvo užtiktas įdomus marmure įrašytas dekretas, susijęs su Ar- 
temidės festivaliu: 


— kadangi šventovės, sodai, statulos ir aukurai yra pašvęsti 
Artemidei ne tik Efeze, bet ir visoje Graikijoje; 

— kadangi ypatingas mėnuo yra paskirtas Artemidės gar- 
bei, vadinamas Artemision'u; 

— kadangi dera, kad šis visas mėnuo, paženklintas deivės 
vardu, privalo būti švenčiamas jos garbei, 

— Efezo gyventojai nutarė šiuo dekretu tvarkyti Artemidės 
garbinimą. Kiekviena šio mėnesio diena bus šventadienis ir 
per visą mėnesį bus rengiami festivaliai, panegirikos ir šven- 
tos apeigos. Šie dalykai skleis vėl mūsų miesto šlovę ir garsą. 

Žaidynės, kurios vykdavo Artemisiumo metu, buvo vadi- 
namos Ffesia, Artemisia ir Okumenika. 

Atrodo, kad Pauliaus veiklos dėka Efeze ir aplinkiniuose 
Mažosios Azijos miestuose ir salose buvo įkurtos krikščionių 
bendrijos. Krikščionys nebelankė Artemidės festivalio, — sidab- 
rakalių profsąjunga pastebėjo pajamų smukimą. Apaštalų darbų 
knygoje rašoma: 


Vienas sidabrakalys, vardu Demetrijas, gamindavo sidab- 
rines Artemidės šventovės miniatiūras ir duodavo gerai 
uždirbti amatininkams. Susivadinęs juos ir kitus to amato 
darbininkus, jis kalbėjo: “Vyrai, jūs suprantate, kad šiuo 
amatu remiasi mūsų gerovė. Bet jūs matote ir girdite, jog 
tasai Paulius ne tik Efeze, bet ir kone visoje Azijoje įtikino 
ir patraukė į savo pusę daug žmonių. Jis tvirtina, esą tai 
ne dievai, kurie pagaminami žmonių rankomis. Gresia 
pavojus, kad ne tik nusmuks mūsų amatas, bet kad bus 
paniekinta didžiosios deivės Artemidės šventykla ir žlugs 
didybė tos, kurią garbina visa Azija ir visas pasaulis". Tai 
išgirdę, jie labai įniršo ir ėmė šaukti: “Didi efeziečių Arte- 
midė!" Sąmyšis apėmė visą miestą, ir visi kaip vienas pasilei- 
do bėgti į teatrą, pasigriebę Pauliaus palydovus, makedo- 
niečius Gajų ir Aristarchą. Pauliaus, panūdusio įsimaišyti 
į minią, mokiniai neleido. Taip pat ir keli jo bičiuliai aziar- 
chai per kitus prašė, kad jis neitų į teatrą (Apd 19,24-31). 


Demeitrijas gudriai maišė pelną su religija, vietinį patrio- 
tizmą ir prietarus. Sakoma, kad alkis atveria žmogui platesnius 
akiračius. Iš dalies taip atsitiko žmonėms, subėgusiems į pirmąją 
Šventajame Rašte aprašytą amatininkų profsąjungos sueigą Efe- 
zo teatre. 

Miesto tarybos raštvedys nuramina minią 


Sueigoje vieni rėkavo vienaip, kiti — kitaip. Sueiga buvo 
tokia pakrika, jog daugumas net nežinojo, kuriam galui sueita. 
Apaštalų darbų knygoje rašoma: 


Kai kas iš minios ragino kalbėti Aleksandrą Įvieną iš pikčiau- 
sių Pauliaus priešų|, kurį žydai stūmė į priekį. Aleksandras, 
pamojęs ranka, norėjo pasiaiškinti miniai. Bet, pažinę jį 
esant žydą, visi vienu balsu ėmė spiegti ir kokias dvi valan- 
das šūkavo: “Didi efeziečių Artemidė!" Galiausiai miesto 
raštvedžiui pavyko nuraminti minią. Jis pasakė: “Efeziečiai! 
Kur rasite žmogų, kuris nežinotų, jog efeziečių miestas 
globoja didžiosios Artemidės šventyklą ir iš dangaus nukri- 
tusią jos statulą?! Šito niekas negali paneigti. Taigi nusi- 
raminkite ir nieko galvotrūkčiais nedarykite. Jūs atitem- 
pėte čionai šiuos vyrus, kurie nėra nei šventvagiai, nei 
piktžodžiautojai mūsų deivei. Jei Demetrijas ir jo bendrai 
amatininkai turi prieš ką nors skundą, tai tam yra teismo 
dienos ir prokonsulas, tegul sau bylinėjasi. O jeigu jūs tu- 
rite kokį kitą apsvarstytiną reikalą, tai jį bus galima išspręsti 
teisėtoje sueigoje. Šiaip jau yra pavojus būti apkaltintiems 
maištų dėl to, kas šiandien čia dėjosi, nes nėra jokio pa- 
grindo, kuriuo galėtume pateisinti šį triukšmingą sam- 
būrį". Tai pasakęs, jis paleido sueigą (Apd 19,33-40). 


Miesto tarybos raštvedys rankos mostu paleido sueigą. 54- 
myšis aprimo. Likosi tik aidai dviejų šauksmų: “Didi yra Diana!" 
ir “Didis yra Jėzus Kristus!" 

Sąmyšiui pasibaigus, “Paulius sukvietė mokinius, davė jiems 
nurodymų ir atsisveikinęs iškeliavo į Makedoniją“ (Apd 20,1). 

Apaštalas buvo priežastis didžiulių lūžių ir pervartų: Mozė 
ar Kristus? Artemidė ar Kristus? Demetrijas buvo teisus, baimin- 

damasis dėl Artemidės likimo. Jos šventyklos vieta — pelkėta 
dauba pilna kvarkiančių varlių. Artemidės didybė dingo, o kartu 
su ja ir visuomeninė pagonijos santvarka ir kultūra. Jėzus nu- 
galėjo Artemidę ir imperatorių garbinimą. Čia, Efeze, Evan- 
gelistas Jonas rašys savo Evangeliją ir laiškus: “Juk kiekvienas, 
kuris yra gimęs iš Dievo, nugali pasaulį, ir štai pergalė, nugalinti 
pasaulį: mūsų tikėjimas!“ (1 Jn 5,4). Tikėjimu žmogus įeina į 
Dievo teisumo ir meilės užmojį. 


Dar kartą į Efezą 


Ramturo turistinių paslaugų darbuotojas paskambina klaus- 
damas, ar nenorėčiau pamatyti Miletą, Prienę ir Didimus. Ši 
kelionė prasideda nuo trumpo Efezo muziejaus ir griuvėsių ap- 
lankymo. Įdomu dar kartą nukakti į Efezą. O Miletas užima 
svarbią vietą Apaštalo Pauliaus misijų veikloje. 

Po pusvalandžio Ramturo furgonas rieda Efezo link. Gi- 
das — pats Ramturo įstaigos savininkas. Išprusęs. Nežinia kodėl, 
bet primena, kad šiandien nestosime puodų ar kilimų pirkti ... 
Į mane su užjaučiančia šypsena pasižiūri. “Teks keliauti, — sa- 
ko, — maždaug 400 km". 

Du apaštalai — Paulius ir Jonas — paliko Efeze daug pėdsa- 
kų. Bet su Efezu siejasi ir daugiau ištikimų Kristaus mokinių: 
Timotiejus, Pauliaus bendradarbis ir Efezo vyskupas; Onesimas, 
Efezo vyskupas; Ignacas, Antiochijos vyskupas, vežamas į Romą 
kankinio mirčiai, ilsėjosi Smirnoje ir priėmė pasiuntinius iš 
Efezo bendrijos. Savo laiške efeziečiams Ignacas šiltai išgiria 
Efezo bendriją. 

431 m. įvyko lemtingas visuotinis Bendrijos Susirinkimas, 
ženklinęs pamaldumo Marijai, Dievo Motinai, pergalę ir padėjęs 
pamatus tikėjimo tiesos aptarimui, kad Kristuje yra dvi prigim- 
tys, sujungtos viename asmenyje. Bet praėjus aštuoniolikai me- 
tų — 449-aisiais — Efezas tapo vieta, kur buvo švenčiamas, anot 

popiežiaus Leono Didžiojo, “Plėšikų sinodas", ir jame nuomo-. 
nių skirtumai tarp fanatiškų vienuolių ir eretiškų vyskupų buvo 
sprendžiami kumštynėmis. VII a. nauja jėga — islamo galybė — 
atkilo iš Arabijos ir įvykdė Apokalipsės pranašystes septynioms 
bendrijoms. Krikščionių bendrijos buvo nualintos. 1403 m. gar- 
susis Efezo miestas pateko į Tamerlano valdas. Prie anų dviejų 
šauksmų — “Didi yra Diana!“ ir “Didis yra Jėzus Kristus!" — 
buvo pridėtas trečias šauksmas: “Didis yra Al-La ir jo pranašas 
Mahometas!" Nūdien Al-La traukiasi iš gyvenimo ir Pusmėnulis 
ima blėsti ... Turkija nori supasaulėti! 


Nuo Efezo į Didimus 


Didimų — Dvynių — šventovė buvo skirta Apolonui, Arte- 
midės dvyniui broliui. Šventovė, nors sugriauta, yra didinga ir 
nuostabi. Nuo įlankos Šventasis kelias veda į šventyklą, kurios 
pranašystės buvo branginamos, tarsi būtų iš Delfų orakulo. 

Prie įėjimo pasitinka senas persiškas marmurinis liūtas. 
Šventovės visumos fone pasijunti toks mažutis. Monumentalūs 
laiptai užveda į mišką — net 124! — gerai išsilaikiusių kolonų. 
Kai kurios dar tebelaiko savo akmenines sijas. Šventovės matme- 
nys stebinantys — 190 x 51 m. 

Kolonos buvo padirbtos iš vienas ant kito užkeltų raudono 
marmuro luitų. Kolonų šonai raukšlėti — su statmenomis išė- 
momis. Keletas neraukšlėtų kolonų rodo, kad šventykla liko ne- 
užbaigta. Įėjimo stoginė laiptų viršuje apima dvylika kolonų — 
tris keturių kolonų gretas. Milžiniškas marmuro luitas, sveriantis 
60 tonų, saugojo įėjimą į patalpą, kur žynys pranešdavo žmo- 
nėms dievų valią. į 

Abiejuose šventyklos šonuose nuožulnūs praėjimai, iškirsti 
uolienoje, veda į didžiąją menę — atriumą, o iš ten kiti laiptai 
veda į pačią šventyklą. Marmurinės menės sienos tebestovi. Se- 
nieji graikų meistrai išmanė, kaip panaudoti šviną tarp marmu- 

ro luitų. Fontanas menės viduryje — sausas. Gidas sako: “Fon-- 
tanas, buvęs sausas per šimtmečius, ėmė trykšti tą dieną, kai 
gimė Aleksandras. Tačiau paskui vėl užako ... " 

Po šventovės kiemu yra tinklas koridorių. Aidesys nuo jų 
sienų suteikdavo žynio balsui sodrų ir paslaptingą virpesį, užgož- 
damas žmones dievų baime. Žynys kalbėdavo garsiai orakulo 
patalpoje į angą, kuri jungėsi su koridorių aidesio tinklu. Ku- 
nigai ar kunigės užrašydavo žynio žodžius ir juos žmonėms pa- 
skelbdavo. 

Didimų Apolono šventykloje didžiulė marmurinis liūtas pa- 
sitiko, marmurinė Medūzos galva palydi. Negaišuodami skuba- 
me į lokantą — pakelės restoraną — atsigaivinti. 


..„ dar po dienos [pasiekėme) Miletą 


Apaštalas Paulius po sąmyšio Efeze nuvyko trečią kartą į 
Korintą, turbūt 57 m. žiemą, ir išbuvo tris mėnesius Achajoje. 
Paulius puoselėjo širdyje ketinimą sugrįžti į Jeruzalę. Vykdyda- 
mas Jeruzalės Susirinkimo įsakymą padėti pradinės bendrijos 
vargšams, Paulius rūpinosi rinkliava Galatijos, Makedonijos ir 
Achajos bendrijose (žr. 1 Kor 16,1; Rom 15,25-26). Apaštalas 
ketino nugabenti rinkliavą į Jeruzalę ir taip užbaigti rytinio Vi- 
duržemio jūros pasaulio evengelizaciją. 

Atėjus pavasariui, Paulius nusprendė plaukti iš Korinto į 
Siriją (žr. Apd 20,3). Bet, prieš lipant į laivą, jis buvo įspėtas, 
kad grupelė žydų rengiasi jį nužudyti. Užuot keliavęs laivu, Pau- 
lius, mokinių lydimas, pasuko per Makedoniją. Atšventę 58 m. 
Velykas Filipuose, jie tęsė kelionę į Mažąją Aziją — į Troadą — 
laivu. “(Troadoje|, — rašo Apaštalų darbų autorius, — užtruko- 
me septynias dienas. ... Įsėdę į laivą, mes išplaukėme į Asą, 
kur ketinome paimti Paulių, nes jis buvo taip patvarkęs, pats 
norėdamas ten nuvykti pėsčias. Susitikę Ase, paėmėme jį ir nu- 
plaukėme į Mitilėnę. Iš ten plaukdami toliau, kitą dieną at- 

sidūrėme priešais Chiją. Rytojaus dieną pasiekėme Samo (salą) 
ir dar po dienos — Miletą" (Apd 20,6b.13-15). 


Apaštalas Paulius Milete 


Kai atvyko į Miletą, Paulius išsiuntė pasiuntinius į Efezą, 
kviesdamas bendrijos seniūnus atvykti atsisveikinti. Atsisveiki- 
nimo scena Milete yra vienas iš labiausiai jaudinančių pasako- 
jimų Apaštalų darbų knygoje. Seniūnų sueigoje Apaštalas kalbėjo: 


Jūs žinote, kaip aš visą laiką, nuo pirmosios dienos, kurią 
įžengiau į Aziją, pas jus elgiausi, kaip tarnavau Dievui visu 
nusižeminimu, ašaromis ir bandymais, kuriuos teko iškęsti 
dėl žydų pinklių. Kaip nieko nenutylėjau, kas jums buvo 
naudinga, bet kalbėjau ir mokiau tiek viešumoje, tiek po 
namus, žydus ir graikus ragindamas atsiversti į Dievą ir 
įtikėti mūsų Viešpatį Jėzų. 


Ir štai aš, Dvasios belaisvis, keliauju į Jeruzalę nežinoda- 
mas, kas man ten nutiks, tiktai Šventoji Dvasia kiekviename 
mieste man skelbia, kad manęs laukia pančiai ir vargai. 
Bet aš per daug nebranginu savo gyvybės. Svarbu, kad tik 
baigčiau savo bėgimą ir įvykdyčiau tarnystę, kurią esu gavęs 
iš Viešpaties Jėzaus: paliudyti Dievo malonės Evangeliją. 


Ir štai dabar aš žinau, kad daugiau nematysite mano veido 
jūs visi, su kuriais esu buvęs, skelbdamas Dievo karalystę. 
Todėl aš šiandien iškilmingai pareiškiu, kad nebūsiu kal- 
tas, jei kas pražus! Aš jums nieko nenutylėjau ir paskelbiau 
visus Dievo nutarimus. 


Būkite rūpestingi sau ir visai kaimenei, kuriai Šventoji 
Dvasia jus paskyrė vyskupais, kad ganytumėte Dievo 

Bendriją, kurią jis yra įsigijęs savo krauju. Žinau, kad, man 
pasitraukus, įsibraus pas jus žiaurių vilkų, kurie nepagailės 
kaimenės. Net iš jūsų atsiras tokių, kurie klastingomis kal- 
bomis stengsis patraukti paskui save mokinius. Todėl bu- 
dėkite ir nepamirškite, kad aš per trejus metus dieną ir 
naktį nepaliaudamas, su ašaromis įspėjinėjau kiekvieną. 
O dabar pavedu jus Dievui ir jo malonės žodžiui, kuris 
turi galią jus išugdyti ir duoti paveldėjimą tarp visų paš- 
vęstųjų.. 


Nė išvieno netroškau nei sidabro, nei aukso, nei drabužio. 
Jūs gi žinote, kad mano ir palydovų reikalams tarnavo ši- 
tos va mano rankos. Ir aš jums visur rodydavau, kad, šitaip 
triūsiant, reikia paremti silpnuosius ir atminti Viešpaties 
Jėzaus pasakytus žodžius: “Palaimingiau duoti negu imti" 
(Apd 20,18-35). 


Koks nuostabus atsakomybės jausmas, kokia ištikimybė pa- 
reigai kiekviename žodyje! Apaštalas būtų galėjęs palengvinti 
sau naštą, nekreipdamas dėmesio į judaizmo ir krikščionybės 
skirtingumą Antiochijoje, Korinte, Ikonijuje, Efeze, stengdama- 
sis įtikti Žmonėms ar pasiduodamas bailumui. Bet kas būtų iš- 
tikę Bendriją? Bendrijai reikia ne tik protingų ir santūrių vadų, 
bet ir įsitikinusių kankinių! Apaštalas nežinojo, kad jo kelionė 
vės jį į kalėjimus ir pančius, gyvenimo smūgius ir užgaules, lai- 
vo sudužimą ir galop į kankinio mirtį. Jam pakako žinoti, kad 
jo Viešpats žinojo, kur vedė jo kelias. “Palaimingiau duoti negu 
imti". Šie žodžiai yra prasmingi tik meilės plotmėje. 

Apaštalas tiesė rankas atsisveikindamas. “Visi pradėjo grau- 
džiai verkti ir, puldami Pauliui ant kaklo, jį bučiavo. Jie ypač 
nuliūdo dėl žodžių, kad nebematysią jo veido. Paskui jie palydė- 
jo jį į laivą" (Apd 20,37-38). 

Miletas, įkurtas prie jūros, 
nuskendo smėlyje 


Atgaiva skubota. Mūsų furgonas skuba nuo Didimų į Miletą 
keliu per drėgną pajūrio lygumą kurioje žaliuoja ryžių laukai. 
Kadaise čia būta jūros dugno. Pasiekus skurdų Balato kaimą, 
vieškelio dešinėje už keleto kilometrų dunkso kalva su griuvė- 
siais. 

— Sveikinu atvykus į Miletą! — šmaikščiai prabyla gidas. 

— Antikoje Miletas buvo svarbus kultūros, politikos ir pra- 
monės centras. Įkurtas pusiasalyje prie jūros įlankos, Miletas 
nuskendo smėlyje, — tęsia gidas, ranka rodydamas taką, ko- 
piantį į milžinišką amfiteatrą kalvos šone. 

Iš tikrųjų pusiasalio kalvą iš abiejų šonų supa daubos su 
smėlio dugnu. Kadaise čia būta jūros įlankų aukštokais krantais, 
ant kurių kūrėsi Miletas — dviejų uostų miestas. Šiaurėje matyti 
sąnašinė didžiosios Mendero upės žiočių lyguma. Ir ji puošiasi 
ryžių laukais. O jūra pasistūmėjo keletą kilometrų į vakarus dėl 
smėlingo Mendero sąnašų. 

Jonėnai užtiko šį saugų pusiasalį prie jūros įlankos XI a. 
prieš Kristų. Jų įkurtoji nausėdija, jausdamasi saugi, ilgainiui ta- 
po pranaši avininkyste, davusia žaliavų vilnoniams audiniams, ir 
prekyba, padėjusia įkurti gerą kapą prekybos punktų nuo Egipto 
iki Juodosios jūros pakrančių. Ekonominė gerovė, padariusi 
Miletą vienu pirmųjų graikų monetų kaldinimo miestų, skatino 
gyventojų dvasią nesitenkinti vien gamtos pažinimu, bet atsidėti 
ir dvasinio pasaulio tyrinėjimui. VI a. prieš Kristų Milete susikūrė 
pirmoji graikų filosofijos mokykla. Čia Talis, Anaksimandras, 
Anaksimenas padėjo Vakarų filosofijos, Kadmas — istorijos, o 
Hekatėjas, sudarydamas pirmąjį žemėlapį, — geografijos pa- 
grindus. Be to, čia gyventa ir Diogeno, ir Anaksagoro ... Savo 
mąstyseną jie grindė gamtinėmis priežastimis, o ne mitais. 
Remdamiesi gamtos stebėjimu — astronomijos, meteorologijos, 

geometrijos įžvalgomis ir technikos laimėjimais, jie ieškojo bend- 
rojo gamtos — Visatos — prado. Pasaulį aiškino kaip visumą, su- 
darytą iš vienarūšės, sugyvintos, judančios medžiagos. Tuo bend- 
ruoju Visatos pradu Talis laikė vandenį, o Anaksimenas — orą. 
Mileto mokyklai rūpėjo Kosmoso kilmė — ir jėgos, kurios jį sąly- 
gojo, ir medžiagos, iš kurių jis sudarytas. 


Miestas su stačiakampių gatvių tinklų 


Palypėjus šlaitu į amfiteatrą, gidas pasiveda mus į šešėlį po 
imperatoriaus ložės baldakimu. 

— Matau, kad esate pailsę. Atgaiva ne pro šalį... Užtat no- 
riu tik išsamiau supažindinti jus su Mileto istorija ir archeo- 
loginiais kasinėjimais. Tada, kas norės, galės apžiūrėti stačiakam- 
pes Mileto gatves ir archeologų užtiktus antikos statinius. 

— Amfiteatras, — sako, — iš graikų laikotarpio, bet bemaž iš 
naujo atstatytas Trajano laikais (97-117 m. po Kristaus). Šito mi- 
Ižiniško pastato priekis turi 140 m ilgio, o sėdynių eilės kyla į 30 
m aukštį. Viršum sėdynių eilių ant kalvos vėlesnio laikotarpio griu- 
vėsiai ten būta bizantiškos pilies, statytos iš amfiteatro akmenų ... 

Bendrakeleiviai, regis, nekantrauja ir gido žiniomis nesido- 
mi. Tai pastebi ir pats gidas. Reikšmingai apsižvalgęs, dar pri- 
duria: 

— Nuo kalvos galite matyti pirmojo miestų planuotojo Hi- 
podamo (V a. prieš Kristų) stačiakampių gatvių tinklą ir Liūtų 
įlanką — smėliu užneštą uostą ... 

— Ar archeologai užtiko ką nors iš krikščioniškosios pra- 
eities? — teiraujuosi. 

—- To nežinau, — galvą kraipydamas atsako gidas. 

Domiuosi Miletu visą pusvalandį. Lygumoje nuo kalvos ma- 
tyti keletas kauburių. Tikriausiai kadaise jie buvo salelės, kyšan- 
čios iš jūros. Stebina persų, graikų, romėnų ir bizantų kultūrų 
likučiai: trejetas agorų, dvi Apolono ir Atėnės šventyklos, sporto 

salės ... Šiaurinėje agoroje Tarybos susirinkimams skirta salė — 
Buleuterionas. 


Ką matė Apaštalas Paulius Milete 


Mileto centras ant pietinio Liūtų įlankos kranto atkastas. 
Čia vyrauja griuvėsiai iš II kristinio amžiaus — romėnų laiko- 
tarpio. Didi Mileto statytoja buvo Faustina, imperatoriaus Marko 
Aurelijaus žmona. Po ilgesnės viešnagės Milete ji parūpino lėšų 
maudyklų statybai. Maudyklų pastatas milžiniškas ir gerai išsi- 
laikęs. Ir nūdien Faustinos vardu paženklintas. Apaštalui lankan- 
tis, šio maudyklų pastato dar nebuvo. Kai Apaštalas lankėsi, 
Milete buvo trys didžiulės graikų agoros — aikštės. Pietinė 
agora — milžiniška. Nuo kalvos matyti gerai išsilaikę jos šiauri- 
niai vartai ir grindinys. Spėju, kad Apaštalas čia kalbino mile- 
tiečius Žinia apie Kristų. Kai Apaštalas lankėsi Milete, jis galėjo 
matyti ir Atėnės šventyklą bei Apolono šventovę — Delfiniumą — 
prie Liūtų įlankos. 

Prieš grįždamas į furgoną, dar kartą perskaitau Apaštalo 
kalbą Efezo bendrijos seniūnams (žr. Apd 20,17-38). Antrajame 
laiške Timotiejui Paulius užsimena: “ ... Trofimą palikau Milete" 
(2 Tim 4,20). Tai turėjo įvykti kitos kelionės metu. 

Iš Mileto Apaštalų darbų autorius rašo: “Išsiplėšę iš jų Įmile- 
tiečių) glėbio, mes išplaukėmė ir tiesiu keliu atvykome į Kosą, 
o kitą dieną per Rodą į Patarą. Radę laivą, plaukiantį į Fenikiją, 
įlipome ir išplaukėme" (Apd 21,1-2). 


Dienos iškyla baigiasi Prienėje 


Mano laisvą žvalgymąsi po Miletą nutraukia furgono signa- 
las. Bendrakeleiviai jau visi vėsinamame furgone ir dalijasi įspū- 
džiais ne apie Miletą, bet apie pirkinius. O pirkti yra ko. Tur- 
kijoje dar nematyti atminų su ženkle “Pagaminta Taivane". 

— Prienė už 26 km. Važiuosime per didžiosios Mendero 
upės sukurtą derlingą lygumą, — primena gidas — Kadaise ši 
lyguma buvo jūros įlanka, jos pietinis krantas siekė Miletą, o 
šiaurinis — Prienę. 

Gidas nutyla. Tyla naudinga. Ji leidžia akimis paklajoti po 
derlingus ryžių laukus lygumoje. Mendero upė tingiai atvingiuo- 
ja plačiu slėniu iš šiaurės ir, kurdama vis naujas žiotis, reikliai 
verčia jūrą trauktis. Kadaise Mendero upė dėl savo vingių buvo 
vadinama “Maiandra". Lotyniškai imta vadinti “Meander". O 
anglų kalba šį žodį padarė veiksmažodiu “meander" — vin- 
giuoti, bastytis — ir priėmė į savo žodyną. 

Didimai, Miletas ir Prienė — trys svarbūs Jonijos lygos mies- 
tai. Lyga apėmė siaurą Viduržemio jūros pakrantę ir keletą 
Egėjo jūros salų. Tai buvo labai svarbi antikos sritis, nes jonėnai 
iš Graikijos žemyno, vienuoliktajam tūkstantmečiui prieš Kristų 
baigiantis, bėgdami nuo įsiveržėlių dorėnų, čia sukūrė savo 
nausėdijas. 

Mendero upė pamažu nutolsta. Kelias kopia į vakarinį 
slėnio šlaitą. Upės vingiai ryškesni. Slėnio šlaitas kairėje eina 
staigyn. Kopiame į uolėto iškyšulio papėdę. Kadaise jį supo jū- 
ra, o nūdien tik tingiai pro šalį vingiuoja savo naujų žiočių link 
smarkioji Mendero upė. 


Į Prienę reikia aukštai kopti 


Furgonas, pervažiavęs per pavėsingą Giuliubančės (Giuliu- 
bahcė) kaimą, dejuodamas slenka stačiu, akmenimis grįstu ke- 
liukų į automašinų aikštelę prie įėjimo vartų. Prie įėjimo bū- 
riuojasi anksčiau atvykę turistai. Turkai “moka" iš antikos mėgė- 
jų išplėšti pinigėlio. Paprastai už įėjimą į archeologines vietas 
apmokama turistinių paslaugų įstaigai, gidas pasirūpina mo- 
kesčių už įėjimą. 

— Už teisę fotografuoti reikia atskirai mokėti, — praneša 

gidas. Tai “antrasis" įėjimo bilietas. Prisisegi jį prie kepurės ar 
ant rankovės. 

— Prienę lankant reikia aukštokai kopti, — dalydamas įėji- 
mo bilietus, įspėja gidas. — Be to, Prienės gatvės grįstos slidžiu 
marmuru ... ' 

Prienės miestas kadaise saugiai žvalgėsi į jūros įlanką nuo 
aukštokos terasos, glausdamasis prie pušimis apaugusio bemaž 
statmeno Mikalės (Mykale) kalno šlaito. Nūdien Prienė — griu- 
vėsiai. Vietoj jūros įlankos tįso platus Mendero upės slėnis. 

— Prienės miestas suplanuotas pagal miletiečio Hipodamo 
stačiakampių gatvių tinklą maždaug 350 m. prieš Kristų, — įėjus 
pro rytinius vartus, rodo į gatvių sankryžas gidas. — Vandens 
saugykla buvo suplanuota Filės, pirmosios moters architek- 
tės, — priduria gidas, reikšmingai pasižiūrėdamas į moteris — 
iškylos bendres. — Tuomet Prienė nebeturėjo savo uostų. 

Šešetą išilginių gatvių stačiais kampais nuo rytų į vakarus 
kerta bent penkiolika skersinių gatvių. Tiesa, namai nėra išlikę. 
Matyti tik gatvių grindinys ir namų pamatai. Rytiniai vartai — 
Teatro gatvė. Teatras iš III a. prieš Kristų. Gidas teigia, kad 
Prienės teatre vietos užteko visiems miesto gyventojams. 

— O kiek gyventojų buvo Prienėje? — kažkas paklausia. 

— Apie šešis tūkstančius, — nė nemirktelėjęs atsako gidas. 

Teatras dar gerai išsilaikęs. Penketas garbės sėdynių pirmo- 
joje eilėje lyg naujos. Amžiai nepajėgė jų apšepinti. Teatrą puošu- 
sios statulos, anot gido, nūdien puošia Vokietijos muziejus. 

Į vakarus nuo teatro stovi penketas rūpestingai atstatytų 
Atėnės šventyklos kolonų. Pati šventykla, — kadaise labai graži, 
jonėnų architektūros modelis Azijoje, — tapo dažnų žemės dre- 
bėjimų auka. Kolonų dalys ant marmuru dengtos platformos 
vilioja prisėsti ir pamąstyti apie Atėnės, išminties, mokslo ir mc- 
nų deivės, trapų likimą. Ją pagimdė dievas Hefaistas, smogdamas 
kirviu jos tėvui Dzeusui per galvą. Net didiesiems graikų dievams 
tokia skausminga buvo išminties, žinojimo ir menų užuomazga! 

Prienės akropolis 


Pušimis apaugusi 400 m Mikalė su helenistine pilimi vir- 
šūnėje yra Prienės akropolis. Žemiau tarsi kregždžių lizdas ant 
šlaito pakopos prigludusi Demetros, pjūties deivės, ir jos dukters 
Persefonės, pavasario deivės, šventykla. 

Jonėnai, keldamiesi į Mažąją Aziją, nepamiršo neštis to, kas 
jiems buvo šventa, — savo religinio kraičio. Gidas, nors turkas 
ir musulmonas, bet kalba pagarbiai apie jonėnus — antikos 
gyventojus. 

— Vieną dieną, — ima gidas pasakoti, — Persefonė skynė 
gėles laukuose ir buvo savo dėdės Hado pagrobta. Nusivedęs į 
Požemio karalystę, Hadas padarė ją savo karaliene. Veltui De- 
metra visur ieškojo dukters. Netekusi vilties, ji uždraudė me- 
džiams nešti vaisių ir javams augti. Gamtai grėsė žūtis. Abiem 
pusėms iš dalies nusileidžiant, buvo skubiai sutarta, kad Perse- 
fonė turi grįžti kasmet devyniems mėnesiams pas motiną, o li- 
kusią metų dalį — žiemą — nužengti į Požemį. Taip jonėnai, — 
baigia savo pasakojimą gidas, — išreikšdavo metinį mirties ir 
atgimimo ratą. 

Apie Demetrą ir Persefonę teko daug girdėti Graikijos šven- 
tovėse. Įdomu šį mitą vėl išgirsti Turkijoje. Gidas — musul- 
monas. Užtat skubiai priduria: “Tai buvo 'džehilijos' — 'nežino- 
jimo", t.y. politeizmo, amžiai". 


Helenizmo poveikis 


Prienė — įspūdinga vieta. Aplinkos parinkimas miestui ir 
helenistinio laikotarpio žmonių namai, viešieji pastatai ir šven- 
tyklos — pamatų likučiai, gatvių grindinys, net aslos, liudija 
nepaprastą helenizmo poveikį Mažojoje Azijoje. Būdinga, kad, 
pačiai Graikijai vystant, helenizmas — pasaulio sugraikinimas — 
svetur žydėjo. Graikų įtaka — pasaulio praturtinimas menu, 

mokslu, patirtimi, kalba, elgesio normomis ir netgi religija — 
jaučiama ir Prienėje, ir Milete, ir Didimų šventovėje. 

Gidas veda bendrakeleivius į atminų krautuvę. Primena, - 
kad šios dienos iškyla baigta. Išvažiuosime, — sako, — Izmyro 
link po pusvalandžio. Skubomis aplankau miesto centre agorą, 
Tarybos menę, stadioną ir Dzeuso šventyklą. Tarp Tarybos me- 
nės ir agoros romėnai buvo pastatę iškilnią Šventąją stoginę, 
nuo kurios leidosi į uostą kolonomis išpuošta gatvė. 

Stabteliu ant terasos kranto. Mendero upės sąnašos derlin- 
gos. Nūdien jūros įlankoje žaliuoja ryžių laukai. Prienę dabar 
nuo jūros skiria bent penkiolika kilometrų. 


Graikija ir Roma 


Didimai, Miletas ir Prienė — trys Jonijos lygos miestai — 
liudija glaudžią graikų ir romėnų sąveiką. Furgonui riedant Iz- 
myro link, bandau pamąstyti apie šios reikšmingos sąveikos 
veiksnius. Furgone tylu. Gidas snaudžia. Bendrakeleiviai domisi 
pakelės vaizdais. Pavakario saulė teikia jiems savitą grožį. 

Nors Romos imperija užkariavo Graikiją, romėnų pagarba 
graikams ne sumažėjo, bet nepaprastai išaugo. Ta Roma, kuri 
užkariavo Graikiją, jau buvo iš dalies graikiška. Raštija, filosofija, 
dailė, netgi didžiuma religinės mitologijos, kurią romėnai bran- 
gino, buvo graikiška. Graikų kalba buvo itin mėgstama ir gerbia- 
ma. Romėnai rodė ypatingą pagarbą graikų atletikai, stebėjosi 
patogiai tolima graikų laisvės idėja, net pagarbiai kalbėjo apie 
graikų žemdirbius ir piemenis. Atrodo, kad romėnai laikė grai- 
kus fiziškai gražesniais už save. Nūdienis mūsų požiūris į graikus 
remiasi romėnų raštija ir romantika. Politiniu atžvilgiu romėnai 
ir niekino, ir be galo žavėjosi Graikija, — graikus jie laikė idealu. 

Proga prisiminti kelionę į Patmą 


Mano mintis apie Graikiją ir Romą nutraukia pajūris ir Ku- 
šadasio (Kušadasi) miestas. Mat 1976 m. liepos 30 d. iš čia teko 
keliauti su grupe kolegų į Patmo salą, Apreiškimo Jonui knygos 
autoriaus tremties vietą. 

Tada po ilgos kelionės per Iraką, Iraną ir Turkiją liepos 30 d. 
pasiekėme Kušadasio uostą — “Paukščio salą". Kelionės autobu- 
su išvarginti, džiaugėmės būsima išvyka motorlaiviu į Graikiją — 
Samo ir Patmo salas. 

Į atmintį įstrigo Kušadasio nakvynvietė su dušu ir vakarienė 
pas “Sibelę" ant uosto molo, saugančio žvejų laivus nuo bangų 
mūšos. Iki vėlyvos nakties, gaivindamiesi turkiška rakija (raki), 
kalbėjome ir apie žmogų — judančią kryžkelę, ir apie tikėjimo 
istoriją — stakles, kuriomis audžia Dievas. Trys su Abraomu 
susijusios religijos — judaizmas, krikščionybė ir islamas — stak- 
lėse, kuriomis audžia Dievas. 


Keturios dienos Egėjo jūros salose 


— Kur lagaminas? — klausia muitinės darbuotojas. 

— Nešuosi su savimi, — paaiškinu. 

— Tai viskas?! 

Pasų kontrolė ir muitinės formalumai uoste trumpi. Tik 
šuo apuostinėja keleivių krepšius. Ant motorlaivio šono kabo 
lentelė su įrašu: Vathi (Samos). 

Esame šešetas: keturi amerikiečiai, danas ir lietuvis. Ben- 
drakeleivių pusšimtis. Girdėti vokiečių ir italų kalbos. Pagaliau 
jūroje. Rami. Tik dangus apsiblausęs. Vėsoka. Reikia ieškoti 
megztinio. 

Nūdien turkai su graikais nebendrauja. Vieni nuo kitų jie 
daug kuo skiriasi ir dėl daug ko nuo senų laikų pešasi. Tai dvi 
skirtingos tautos: graikai — seni indoeuropiečiai, turkai — sel 

džiukai ir otomanai iš centrinės Azijos; graikai — krikščionys, 
turkai — musulmonai. Šie du požymiai — tautinis ir religinis — 
sąlygoja Turkijos ir Graikijos santykius. Be to, Kipro problema! 

Laive sklinda gandas, esą kėsintąsi į Turkijos ministro 
pirmininko gyvybę Niujorke. Pasikėsinimą vykdęs graikas. Užtat 
laukiama nemalonumų pasienyje ... Turkai viršija graikus skai- 
čiumi, — Turkija turi keturiasdešimt su viršum milijonų gyven- 
tojų, o Graikija tik devynis. Jūroje sienos tarp Turkijos ir Grai- 
kijos nematyti, tačiau gandas apie pasikėsinimą Niujorke ka- 
muoja ne tik vietos žmones, bet ir turistus. 

Kušadasio pakrantė tolsta. Smagu stebėti Mažąją Aziją iš 
laivo. Kyšulys su Mikalės viršūne ženklina Prienę. Po ilgos kelio- 
nės autobusu kelionė laivų — atgaiva akims ir plaučiams. Akis 
patraukia tolima Samo salos panorama. Ilgainiui ji, laivui išsiju- 
dinus, ima augti ir rodyti savo kalnus. Kušadasio įlanka, artėjant 
prie salos, mažėja ir tampa tik sąsiauriu. 


Vienas palydėjo, kitas pasitinka 


Dar nepasiekus uosto, mūsų laivą pasitinka graikų kateris. 
Įlipa šuniukų vedini graikų pasieniečiai. Šuniukas, dviejų dar- 
buotojų lydimas, vizgina uodegą ir skuba nuo lagamino prie 
lagamino. Niekur nesustoja. Kiti du pasieniečiai kontroliuoja 
pasus. 

Bestebint miškuotas Samo pakrantes, laivas įplaukia į spal- 
vingą, pasagos formos įlanką. Po keleto minučių motorlaivis 
prie molo. Švaru, ramu, lėta ... Jokių pasienio formalumų. 


Samo sala mano atmintyje 
Iš filosofijos istorijos buvo įstrigę į atmintį, kad iš Samo sa- 


los yra kilęs VI a. prieš Kristų gyvenęs pitagorizmo pradininkas 
Pitagoras. Iš savo gimtosios Samo salos jis persikėlė į Krotoną 

pietinėje Italijoje ir ten įkūrė uždarą religinę broliją. Pitagoras 
mane domino, nors jo gyvenimas ir raštai mažai pažįstami. Ka- 
dangi Pitagoro mokiniai laikė jį pusdieviu ir priskyrė jam visą 
savo brolijos mokslą, sunku atskirti jo mokymą nuo jo sekėjų 
mokymo. Pitagorizmas skelbė sielų persikėlimą ir teoriją, kad 
skaičiai sudaro tikrąją daiktų esmę. Užtat pitagorininkai atlik- 
davo apsivalymo apeigas ir laikydavosi doros bei askezės taisyklių 
ir dietos, norėdami pasiekti aukštesnį rangą tolesniame gyveni- 
mo rate ir ilgainiui išsilaisvinti iš “gimimų rato". Ši nuostata 
padėjo jiems laikyti lygiais abi lytis — vyrus ir moteris, elgtis 
žmoniškai su vergais ir rūpintis gyvuliais. “Kilniausias apsivaly- 
mas, anot pitagorininkų, yra filosofija", — taip sakydavo Telšių 
Kunigų seminarijos jaunas filosofijos profesorius kun. Kazimie- 
ras Ruibys. Pasak jo, Pitagoras graikų išminties meilę pirmasis 
pavadino "filosofija". 

Pitagorininkai mokė, kad visi daiktai yra skaičiai, — daiktų 
esmė yra skaičius ir visi jų tarpusavio santykiai — net atsajos 
etikos sąvokos, pavyzdžiui, teisingumas — gali būti išreikšti skai- 
čiais. Jie buvo įtakingi matematikai, geometrai, sąlygojo medici- 
nos ir astronomijos pažangą ir vieni iš pirmųjų mokė; kad žemė 
yra sferinė planeta. Iš Krotonos pitagorininkai turėjo bėgti, nes 
žmonės ėmė juos persekioti už kišimąsi į įprastą religiją. 

Nenuostabu, kad likusią dienos dalį klajoja po Samą, pa- 
grindinį salos miestą prie uosto įlankos, ir Ano Vatį (Ano Vat- 
hi) — aukštutinę miesto dalį. Įdomu iš salos žvalgytis į žemyną. 
Tolima Mažosios Azijos panorama su Jonijos lygos miestais. Vie- 
name jų — Milete — svečiavosi Apaštalas Paulius. 


Pakeliui į Patmą 
Kitą rytą autobusu keliaujame į Pitagorioną — senąjį Samo 


miestą, nes iš ten tikimės plaukti į Patmą. Kelias pakyla iki salos 
nugaros ir vėl nusileidžia prie jūros. Kelionė tik 12 km, bet il- 

goka. Vietos gyventojai keliauja į pakelės kaimus. Vieni nesku- 
biai įlipa, kiti neskubiai išlipa. Matyt, važiuoja į turgų. Vežasi 
daržovių, vaisių, uogų. Autobusas be šonų. 

Samo salos plotas 472 km“. Gyventojų apie 40 000. Labai 
derlinga, miškuota. Nuo salos nugaros galima matyti visą salą. 
Abu nugaros šlaitus vagoja slėniai su kaimais mažose lomose. 
Namai mediniai raudonų čerpių stogais. Samo sala senovėje 
buvo turtingas prekybos centras. VI a. prieš Kristų tironas Po- 
likratas (Polykrates) užgrobė Samo salą. Jo korsarai tapo Egėjo 
jūros siaubu. Vėliau Atėnai čia įsiviešpatavo. Ilgainiui romėnai 
ir — Viduramžiais — bizantai, arabai, venecijiečiai, genujiečiai 
bei turkai. Turkams užėmus Konstantinopolį (1453 m.), Samo 
sala nuskurdo, nes neteko gyventojų. Išlikusieji slapstėsi kalnuo- 
se, bijodami turkų. Kartą turkų admirolas Kilidž Ali Paša, ieško- 
damas pramogų, užsuko medžioti į salą. Samo sala jam labai 
patiko. Ali Paša ją pamilo. Gavęs sultono sutikimą, jis sutelkė 
graikus iš kitų imperijos vietų į Samo salą ir davė jiems teisę 
naudotis savivalda. Ilgainiui Samo sala tapo krikščioniška kara- 
lyste Turkijos imperijoje, o 1922 m. prisijungė prie Graikijos. 

Pasiekę Pitagorioną sužinome, kad prie Patmo siaučia au- 
dra, todėl laivelis negali išplaukti. Stebimės, nes čia prie Samo 
ramu — jokio vėjelio. Kapitonas ramina ir, rodydamas į savo 
laivelį, sako: “Mano laivas — brangi gelda. Man gaila ją į pavojų 
statyti..." 


Pitagorione 


Nėra to blogo, kas neišeitų į gera ... Turime proga susipa- 
žinti su Pitagorionu. Šiuolaikinis Pitagorionas — nežymus, bet 
jo garbinga senovė kyšo iš vandens. Polikrato uosto įrengimai — 
molai — tebesigrumia su bangų mūša, miesto sienos tebestovi, 
bent kilometro ilgio tunelis per uolas vis dar aprūpina Pita- 
gorioną vandeniu ... 

Susiradę taksį, keliaujame į Koloną — deivės Heros, Dzeuso 
žmonos, šventyklą. Ji pelkėtos jūros pakrantės lygumoje. Vardas 
“Kolona" duotas šventyklai dėl to, kad jos milžiniškoje asloje — 
116 x 55 metrų — stovi viena atstatyta kolona. Įdomu, kad dei- 
vės Heros šventyklos buvo statomos lygumoje, o Dzeuso — 
Olimpo kalne. Dzeusas — dangaus skliauto dievybė, o Hera — 
žemės motina. Būdinga gamtos religijos įžvalga. 

Taksistas mėgina įkalbėti keliauti apie visą Samo salą. Sa- 
ko, — visur pajūriu eina vieškelis ir labai įdomu ... O Patmo 
salos nepasieksite, nes ten visą dieną siaus audra ... 

Pasiūlymu nesusiviliojame. Grįžę į Pitagorioną, gauname 
žiną, kad bus įmanoma išplaukti antrą valandą po pietų. Laivo 
kapitonas bemaž tikras, kad taip bus. Mat, be mūsų šešeto, at- 
vyko dar penki turistai. Tiek daug turistų ne kasdien į Patmą 
keliauja. Norėdamas mus (ir save!) įpareigoti, pasiūlo apmokėti 
už kelionę ... 

Laukimas padeda įsivaizduoti kelionę senovėje. Apaštalui 
Pauliui turbūt teko daug kur laukti, kol audra nurims ir dangus 
prašvis. Be to, jam buvo kur kas pavojingiau, nes apie audras 
jis negalėjo sužinoti nei telefonu, nei per radiją. Gaudavo plauk- 
ti į nežinią. Nūdien uosto policija neleidžia išplaukti, nes žino, 
kad, nors čia saulė šviečia, ten — prie Patmo — esama audros. 


Kelionės planai keičiasi 


Maždaug 4.10 val. po pietų atburzgia iš Patmo motorlaivis, 
kuris vėl plaukia į Patmą. Jis triskart didesnis už mūsiškį. Turi 
ne tik denį, bet ir kajutę. Uosto policija mažajam laiveliui plaukti 
vis dar draudžia. Vyksta derybos tarp laivų kapitonų. Atrodo, 
mes esame nebloga prekė! Parduoti ... 

Vėlyva popietė. Jūra uoste ir Samo salos užuovėjoje rami. 
Danguje jokio debesėlio. Motorlaivis eiklus. Praplaukiame pro 
Heros šventyklą. Hera, būdama žemės deivė, mėgo lygumas, 

nes lygumoje žemdirbiui lengviau žemę apdirbti. Kur ne kur 
mažuose įlankėlių paplūdimiuose turistai lepinasi. Netoliese 
saugiai plūduriuojančios jachtos tikriausiai jiems priklauso. Pa- 
krantės uolos nesiliauja stabdyti Egėjo jūros bangų. Tik iki čia, 
o ne toliau! 

Netrukus išneriame iš salos užuovėjos. Oi bangos bangelės! 
Su baltomis skiauterėmis! Atrodo lyg stogais plauktume. Apsi- 
kabinęs denio turėklus, mėginu fotografuoti, bet turiu dėti apa- 
ratą į krepšį, nes jūra putoja. 

Vienas bendrakeleivis, saulės mėgėjas, buvo užsimanęs sau- 
lintis laivo priekyje. Dabar, išplaukus į atvirą jūrą, buvo bangos 
užlietas. Sugriebęs šlapius drabužius, lekia į kajutę. Man, bede- 
dant aparatą į krepšį, vėjas nuneša kepurę, mano ištikimą kelio- 
nės bendrą. Suprantu, kad ir man reikia nerti į kajutę. 

Tarp keleivių jauna prancūzė. Jai tenka pirmajai susirgti 
jūros liga. Nors jos vyras ir be galo ja rūpinasi ir užjaučia, ji 
nesiliauja “važiavusi į Rygą". Jūros liga užkrečia bendrakeleivius. 
Štai esame gilioje bangos duobėje. Ūmai atsiduriame ant bangos 
keteros. To užtenka, kad liga plėstųsi ... 

Jūra audringa ir nerami, o dangus tyras, be debesėlio. Saulė 
nužeria bangų putas tūkstančiais deimantų. Ketvertą valandų 
neramioje Viduržemio jūroje. “Mus baisiai vargino audra" (Apd 
27,18). 


Iš atviros jūros į Paimo užuovėją 


Patmo sala — mažutė. Jos plotis 32 km?. Pailga, plika, uolė- 
ta. Patmo uostas — Skala — rytiniame salos šone. Jūra ima ap- 
rimti. Palengvėle pliūkšta balti purslai, slūgsta slugsta bangų 
slėniai ir keteros. Drįstu ir aš išlįsti iš kajutės ant denio. 

Plaukiame palei rytinę Patmo pakrantę. Atvira jūra liko už 
vakarinės pakrantės. Užtat ramiau. Mus saugo Patmo užuovėja. 
Gęstanti saulė jau virš Patmo uolų. Į saulę nuo laivo per jūrą 

tista šviesos takas. 

Skala — kuklus žvejų uostas. Atrodo, kad šis uostas turtingų 
jachtų nelaukia. Patmo sala — šventa vieta krikščionims. Čia 
buvo parašyta Apokalipsė — Apreiškimo Jonui knyga. Ieškome 
užuovėjos nakčiai “lovos ir pusryčių" tipo užeigoje. Paimo sala 
turi maždaug 3000 gyventojų. Didžiuma verčiasi žvejyba ir avių 
auginimu. Namai salos šlaite balti. Vietoj gatvių — siauri takai 
su laiptais. 

Šeštadienio vakaras. Uosto aikštėje keletas valgyklų ir kafe- 
nionų — kavinių. Paprastai jų pastate — tik virtuvė, 0 svečių 
stalai po atviru dangumi. Daug klegesio. Vakarieniauja šeimos. 
Mūsų vakarienė su mūsaka ir retcina virsta ilga vakarone — 
pokalbiu apie Apokalipsės autorių ir prasmę. 


“Aš, Jonas ... buvau saloje, vardu Patmas“ 


Nuo pat pradžios krikščionybė su veržliu ilgesiu laukė, kad 
Dievas, galutinai nugalėdamas blogį, atbaigtų išganymo darbą 
žmonijos istorijoje. Antroje I kristinio amžiaus pusėje reiškėsi 
grupė Jėzaus mokinių, kurie labai sielojosi, nes jautė didėjančios 
įtampos tarp Romos imperijos — Žmogaus miesto — ir Krikš- 
čionių Bendrijos — Dievo miesto — skaudžius padarinius. Ši 
mokinių grupė gyveno Mažojoje Azijoje. Joje buvo pranašas, 
vardu Jonas, Apreiškimo Jonui — Apokalipsė — knygos autorius. 
Įprasta šį pranašą tapatinti su Apaštalu Jonu, Zebediejaus sū- 
numi. 

Pokalbio apie Apreiškimo Jonui knygą ir jos prasmę Patmo 
uosto aikštės kafinione ištaka — pirmojo knygos skyriaus skaity- 
mas. Turime tik graikiškąjį Naująjį Testamentą. Iš dalies jis pa- 
togus, nes mūsų šešetas daugiakalbis. Kun. Česlovas Kavaliaus- 
kas Apreiškimo Jonui knygą padarė mums, lietuviams, prieinamą 
savo sklandžiu ir žodingu vertimu: 

Jėzaus Kristaus Apreiškimas, kurį Dievas jam davė, kad jis 
atskleistų jo tarnams, kas turi greitai įvykti. Per savo pa- 
siųstą angelą jis padarė jį žinomą savajam tarnui Jonui. 
Šis paliudijo Dievo žodį bei Jėzaus Kristaus liudijimą — 
visa, ką buvo matęs. Laimingi pranašystės žodžių skaitytojas 
ir klausytojai, ir tie, kurie laikosi, kas joje parašyta, nes 
laikas yra arti. 

Jonas, septynioms Azijos bendrijoms: malonė ir ramybė 
jums nuo to, kuris yra, kuris buvo ir kuris ateis, ir nuo 
septynių dvasių, esančių prieš jo sostą, ir nuo Jėzaus Kris- 
taus, ištikimojo liudytojo, mirusiųjų pirmagimio, žemės 
karalių valdovo. Tam, kuris mus myli ir nuplovė savo krau- 
ju mūsų nuodėmes, ir padarė iš mūsų karalystę bei kuni- 
gus savo Dievui ir Tėvui, — jam šlovė ir galybė per amžių 
amžius! Amen. Štai jis ateina su debesimis, ir išvys jį 
kiekviena akis, net ir tie, kurie jį perdūrė; ir dėl jo raudos 
visos žemės giminės. Taip, amen! 


“Aš esu Alfa ir Omega", — sako Viešpats Dievas, kuris yra, 
kuris buvo ir kuris ateis, Visagalis. 


Aš, Jonas, jūsų brolis ir sielvarto, karalystės bei ištvermės 
bendrininkas Jėzuje, buvau saloje, vardų Patmas, dėl Dievo 
žodžio ir Jėzaus liudijimo. Aš turėjau dvasios pagavą Vieš- 
paties dieną ir išgirdau sau už nugaros galingą balsą, tarsi 
trimitą, sakantį: “Ką matai, surašyk į knygą ir pasiųsk septy- 
nioms bendrijoms: į Efezą, į Smirną, į Pergamą, į Tiatyrus, 
į Sardus, į Filadeltiją, į Laodikėją". Tuomet aš atsigręžiau 
pažiūrėti balso, kalbančio su manimi, ir atsigręžęs išvydau 
septynis aukso žibintus, o žibintų viduryje — panašų į 
Žmogaus Sūnų, apsivilkusį ilga tunika ir apsijuosusį per 
krūtinę aukso juosta, Jo galva ir plaukai buvo balti kaip 
balčiausia vilna ar sniegas, jo akys tarsi ugnies liepsna, jo 

kojos panašios į krosnyje įkaitintą žalvarį, ir jo balsas buvo 
tarytum didžių vandenų šniokštimas. Dešinėje rankoje jis 
laikė septynias žvaigždes, iš jo burnos ėjo aštrus dviašmenis 
kalavijas, o jo veidas buvo tarytum saulė, žibanti visu skais- 
tumu. 


Jį išvydęs, aš puoliau jam po kojų tarsi negyvas. Bet jis 
uždėjo ant manęs savo dešinę ir prašneko: “Nebijok! Aš 
esu Pirmasis ir Paskutinysis, ir Gyvasis. Aš buvau numiręs, 
bet štai esu gyvas per amžių amžius ir turiu mirties ir mi- 
rusiųjų pasaulio raktus. Tad užrašyk, ką būsi regėjęs, kas 
yra ir kas turi vėliau įvykti. Štai'septynių žvaigždžių, kurias 
regėjai, ir septynių aukso žibintų paslaptis: septynios žvaigž- 
dės — tai septynių bendrijų angelai, o septyni žibintai — 
tai septynios bendrijos" (Apr 1,1-20). 


Vilties vizija 


Vakaras saloje, kurioje buvo parašyta Apreiškimo Jonui knyga. 
Reta proga grupėje žmonių, atsidavusių Šventojo Rašto tyri- 
nėjimui, “garsiai pagalvoti" apie Dievą, prakalbinusį žmoniją 
per žmogų, kadaise buvusį čia tremtiniu. 

Apreiškimo Jonui — Apokalipsės — knyga atsirado Krikščio- 
nių Bendrijai patiriant nuožmų persekiojimą dėl Romos im- 
perijoje tuo metu privalomo imperatoriaus garbinimo. O per- 
sekiojimas kilo dėl to, kad I kristinio šimtmečio pabaigoje galin- 
goji Pax Romana pradėjo jaustis esanti trapi. Daugiatautė 
imperija, kurios valdos šakojosi Europoje, Azijoje ir Afrikoje, 
buvo varginama ardančių jėgų. Norint garantuoti vienybę, tau- 
tos buvo verčiamos pareikšti savo pilietinį lojalumą: nepaisant 
tautinės religijos, visi žmonės turėjo pagarbinti imperatoriaus 
statulą ir išpažinti jo dievybę. Kas atsisakydavo tai padaryti, bu- 
vo laikomas nusikaltusiu imperatoriaus orumui ir vertu mirties 

bausmės. Žydai buvo išimtis, remiantis ypatingu įstatymu, ger- 
biančiu jų religinius įsitikinimus, bet krikščionys tuo įstatymu 
neturėjo teisės pasinaudoti, nes didžiuma jų buvo kilę iš pago- 
nijos. Be to, krikščionys laikėsi nuošaliai, nesimaišydami šventyk- 
lų apeigose, ir atsisakė elgtis pagal pagonių papročius. Užtat 
kildavo daug įtarimų. Krikščionių priešinimąsi imperatoriaus 
kultui imperijos įstaigos naudojo kaip įrodymą, kad krikščionys 
rengiasi kelti perversmą. Taip prasidėjo krikščionių persekioji- 
mas: jau Nerono valdymo užsklandoje (po Romos gaisro 64 m.), 
bet dar nuožmiau valdant Domicianui (81-96). 

Tikėjimas Geraja Žinia apie Jėzų, nugalėjusį nuodėmę ir 
mirtį, galynėjosi su Dievo išganymo paslaptimi istorijoje. Krikš- 
čionys, mėgindami išvengti tiesioginio susirėmimo su imperijos 
įstaigomis, atšalo nuo tikėjimo. Nenuostabu, kad Apreiškimo Jo- 
mui knyga, perduodama Jėzaus žodžius Laodikėjos bendrijai, ją 
kaltina drungnumu: 


Žinau tavo darbus, jog esi nei šaltas nei karštas! O kad 
būtum arba šaltas, arba karštas! Kadangi esi drungnas ir 
nei karštas, nei šaltas, aš išspjausiu tave iš savo burnos 
(Apr 3,15-16). 


Apokalipsės Jonas vadovavosi ne vien tik toli numatančia 
sveika nuovoka, bet ir giliu šios tikėjimo krizės suvokimu. Ti- 
kėjimo krizėje jis atpažino aiškaus apsisprendimo reikalą ir jo 


' padarinius. Jonas numatė, kad krikščionys, likdami ištikimi savo 


tikėjimui, neišvengs susirėmimo su imperijos įstaigomis, joms 
reikalaujant imperatoriui teikti tik Dievui skiriamą garbinimą. 
Tačiau jo tikslas, rašant Apokalipsę, nebuvo vien tik duoti gaires, 
kaip elgtis šiuo kritišku metu, bet aprašyti baigtinį Dievo ir blo- 
gio sankirtį istorijos arenoje. Įžūlus valdžios įstaigų reikalavimas 
jam buvo tik viena pakopa iš daugelio Dievo ir blogio — Die- 
vo karalystės ir Žmogaus karalystės — sankirčių. Apokalipsė yra 

pranašystė su nauju drabužiu: Jonas šaukia krikščionį Kristaus 
vardu nesvyruoti ir būti ištikimą. Nesvyruojanti ištikimybė Kris- 
tui yra vienintelis kelias į pergalę prieš nuodėmę ir mirtį, kuria 
Dievas atbaigs savo istorinį užmojį bei išganingąją veiklą. Tokia 
yra Apokalipsės [ono ateities vizija. 

Po įspūdingos Apokalipsės įžangos (žr. Apr 1,1-8) Jonas 
laiškais kreipiasi į septynias Mažosios Azijos bendrijas (žr. Apr 
1,4-3,22). Kiekvienas laiškas parodo blogąsias bei gerąsias ben- 
drijos puses ir ateities galimybes. Kai kurios bendrijos yra ap- 
snūdusios — reikia jas pažadinti; kai kurios drįsta flirtuoti su 
pagonių stabais — reikia jas įsakmiai įspėti dėl tokio elgesio 
tragiškų padarinių. Pats Jonas už drąsą Hudyti tikėjimą Jėzumi 
Kristumi yra ištremtas į Patmos salą. 


Kas parašė Apreiškimo Jonui knygą 


Knygos įžangoje užsimenama apie autorių kaip Dievo tarną 
(žr. Apr 1,3). Autorius savęs nevadina nei Jėzaus apaštalu, nei 
mokiniu. Nepriskiria sau net pranašo titulo, nors yra artimas 
pranašams ir pranašavimui (žr. Apr 10,11; 22,9). 

Ankstyviausias krikščionybės autorius, kalbėjęs apie Apres- 
kimo Jonui knygos autorystę, yra Justinas Kankinys. Knygoje Po- 
kalbis su Trifonu Justinas Apreiškimo Jonui knygos autoriumi laiko 
Joną — vieną "iš Kristaus apaštalų". O Irenėjas teigia, kad ir 
Apreiškimas Jonui, ir Ketvirtoji evangelija buvo parašytos Jono, 
Viešpaties mokinio. Panašiai manė ir daugelis kitų senovės auto- 
rių: Hipolitas, Tertulianas ir Origenas. 

Atrodo, kad Apreiškimo Jonui knygos parašymą galima pri- 
skirti dviem autoriams: Jėzaus mokiniui apaštalui Jonui ir bevar- 
džiui Jono mokiniui. Apaštalas Jonas buvo Efezo bendrijos Ma- 
žojoje Azijoje galva ir čia paliko savo veiklos pėdsakų. Užtat ga- 
limas dalykas, kad savo mokymu jis įkvėpė mums nepažįstamą 
mokinį rašyti. Taigi Apreiškimo Jonui knyga liudija ir Jėzui artimo 

apaštalo savimonę, ir drauge pirmojo krikščionybės šimtmečio 
pabaigos krikščionių Bendrijos rūpesčius. Knygos svarba glūdi ir 
jos turinio įsakmume, ir jos priėmime į Šventojo Rašto kanoną. 


Apreiškimo Jonui knygos šventovė 


Po ilgos vakaronės rytas atrodo pernelyg ankstyvas. Patmo 
saloje keliamasi su gaidžiais. Gaidžių džiugų pranešimą apie 
naują dieną lydi asilų mykimas. Spirdamiesi jie nenoriai paklūsta 
į laukų darbus skubantiems šeimininkams. 

Mėgaujuosi rytmečio gaiva. Vaikinas kafenione nedelsia už- 
kaisti vandens kavai. Šviežia duona su sviestu ir marmeladu jau 
ant stalo. Jūra čia pat, bet tyli. Gili įlanka saugo uostą nuo ban- 
gų mūšos. Patmo sala — Apokalipsės šventovė. 

Grįžtu mintimis į vakaronės pokalbį. Kokia yra Apreiškimo 
Jonui knygos svarba? Anuomet jos svarba buvo milžiniška, nes 
padėjo persekiojamiems krikščionims pakelti Romos imperijos 
galybę ir suteikė jiems jėgų išlikti ištikimiems savo religijai. 
Nuoseklu teigti, kad ji ir nūdien yra svarbi įkvėpta mūsų tikėjimo 
istorijos knyga, nes amžinai liudija mūsų religijos pirmūnų nuos- 
tabią drąsą ir ištikimybę beviltiškame sankirtyje su pagonizmu 
ir stabų garbinimu. 


Kopiu į Jono vienuolyną 


Ūmai pasigirsta tolimas varpų skambesys. Jau pora mėnesių, 
kai varpų negirdėjau. Musulmonų kraštuose muedzinas iš mina- 
reto savo balsu šaukia žmones maldai. Klausiu kafeniono vaiki- 
no, iš kur tie tolimi varpų garsai. 

Jis pavedėja mane tolėliau į uosto aikštę ir ranka rodo į uo- 
lėtą šlaitą, kuriame kyla keleta terasų su baltai dažytais pastatais. 

— Ten, — sako, — šlaito viršūnėje Jono vienuolynas, o šiek 
tiek žemėliau — Kunigų seminarija. 

— Ar yra takas į vienuolyną? — klausiu. 

— Ne tik takas, bet ir vieškelis, — paaiškina. — Autobusas 
pradeda kursuoti po devynių, — priduria. 

— Kiek laiko truktų pėsčiomis? — domiuosi. 

-— Gerą pusvalandį, — į mane gerai pasižiūrėjęs, atsako. 

Šlaitas nestatus. Spėju, kad reikės palypėti apie tris šimtus 
metrų. Vieškelis siauras, bet asfaltuotas. Paėjėjęs užtinku ir taką. 
Takas grįstas akmenimis, kai kur šone turėklai ir net suolelis 
prisėsti. 

Prieš pasiekdamas šlaito viršūnę, pastebiu prikaltą prie me- 
džio lentą — nuorodą į “Teologo olą" — taką į Apreiškimo Jonui 
vietą. Šventovė mažutė. Su varpine. Vienuolis triūsiasi šventoriu- 
je. Ola išpuošta ikonomis, kurios vaizduoja “[Joną] Teologą" 
apimtą pagavos. | 

Vienuolis, mane pastebėjęs, prisiartina. Pasisveikiname su 
“Kalimera!" (Labą rytą!) Oloje stovi pulpitas, prie kurio buvo 
parašytas Apreiškimas Jonui. Jį rodydamas, vienuolis ranka nu- 
braukia vakarykštės dienos dulkes. Sidabriniai aureolės spindu- 
liai puošia akmenį, kuris Jonui Teologui atstojęs pagalvę. Pasak 
padavimo, — aiškina vienuolis, — čia Apaštalas Jonas leido 
tremties dienas, kai 94-95 m. imperatorius Domicianas jį buvo 
ištrėmęs į Patmo salą. Spėjama, kad Domicianas mėgino sunai- 
kinti Jėzaus gimines. Taigi atrodo, kad Apaštalas Jonas buvo 
laikomas Jėzaus giminaičiu. Vienuolis svetingas ir paslaugus. 
Leidžia net viduje fotografuoti. 


Hora — žavus Patmo miestas 


Hora yra Patmo "sostinė" su didžiuliu, panašiu į tvirtovę 
vienuolynu, įkurtu eremito Christoduolo (Chistodoulos) XI a. 
po Kristaus. Prieš vienuolyno įkūrimą sala keletą šimtmečių bu- 
vo be nuolatinių gyventojų, nes joje šeimininkavo piratai. 

Vienuolyno šventovė didžiuojasi puikia Apaštalo Jono iko- 

na. Ir čia matyti Apresikimo Jonui knygos pulpitas, tačiau jis per- 
nelyg šiuolaikinis. Vienuolynas niekad nenukentėjo nuo jūros 
piratų. Užtat turi daug liturginių reikmenų iš aukso ir sidabro. 
Garsi vienuolyno biblioteka. Brangiausias dalykas — Codex 
Porphyrius (Purpurinė Knyga). Tai trisdešimties trijų lapų, kone 
visos Morkaus Evangelijos, rankraštis. Ši graži knyga buvo parašy- 
ta V a. sidabro raidėmis purpuru dažyto pergamento lapuose. 
Kiti šio Kodekso — Morkaus Evangelijos — lapai išbarstyti Pet- 
rapilio, Vienos, Londono (Britų Muziejuje) ir Vatikano muzie- 
juose. 

Nuo vienuolyno stogo terasų ir varpinės matyti visa Patmo 
sala. Nuostabi visos salos panorama! Ilgai žvalgausi aplinkui. 
Netoliese Jono Teologo ola. Čia pat ir graikų ortodoksų Kunigų 
seminarija. Patmo uolos plikos. Tvoros iš akmenų! Namai baltu- 
tėliai, dengti raudonomis čerpėmis! 


Mane pasiveja bendrakeleiviai 


— Kodėl mūsų nepažadinai? — skundžiasi kelionės bend- 
rai. 

— Nedrąsu nutraukti sapnus apie Apreiškimą Jonui, — juo- 
kauju. Šiandien sekmadienis. Mūsų šešetas — visi katalikai. Be 
to, keli esame kunigai. Kreipiamės į vienuolyno vyresnįjį su 
prašymu nurodyti kokį atskirą kambarį šv. Mišioms. Vienuolis, 
mus išklausęs, sako: 

— Kreipkitės į archimandritą. 

— Kur jį galime rasti? — klausiame. 

— Atėnuose ... — atsako. 

Supratome, kad graikai ortodoksai Patmo saloje katalikų 
nemėgsta. Leisdamiesi į Skala šlaitu, užtinkame medį lapuotį, 
0 po juo — stambią uolą. Išsiskleidę ant jos nešiojamą altorių, 
švenčiame Eucharistiją. Man tenka vadovauti. Švenčiame Apreiš- 
kimą Jonui — Dievo žodį, kviečiantį į drąsų pasitikėjimą Dievu. 

„ regėjau naują dangų ir naują žemę, nes pirmasis dangus 
ir pirmoji žemė išnyko ir jūros nebeliko ... išgirdau galingą 
balsą, skambantį nuo sosto: 'Štai Dievo padangtė tarp žmonių. 
Jis apsigyvens pas juos, ir jie bus jo tauta, o pats Dievas bus su 
jais. Jis nušluostys kiekvieną ašarą nuo. jų akių; ir nebebus mir- 
ties, nebebus liūdesio, nei aimanos, nei sielvarto, nes kas buvo 
pirmiau, tas praėjo". O Sėdintysis soste tarė: "Štai aš visa darau 
nauja!' Ir sako: "Rašyk, nes šie žodžiai patikimi ir tikri'" (Apr 
21,1-5). 


Septynios Azijos bendrijos 


Keturios dienos, praleistos kelionėje į Patmo salą, paliko 
man neišdildomą įspūdį. Jau tuomet buvau aplankęs septynias 
Azijos bendrijas, kurioms Apreiškimo Jonui knygos pranašas rašė 
laiškus. Šios kelionės metu turėjau progą vėl lankytis Laodikė- 
joje ir Pergame — dviejose iš septynių bendrijų. Šį vakarą, grį- 
žęs iš kelionės į Didimus, Miletą ir Prienę, ilsiuosi skaitydamas 
pranašo Jono laišką Efezo bendrijai: 


Efezo bendrijos angelui rašyk: “Tai sako tas, kuris laiko 
savo dešinėje septynias žvaigždes, kuris vaikščioja tarp 
septynių aukso žibintų. Aš žinau tavo darbus, tavo triūsą 
ir tavo ištvermę. Žinau, kad tu negali pakęsti piktųjų ir 
ištyrei tuos, kurie sakosi esą apaštalai, bet tokie nėra, ir 
radai juos esant melagius. Žinau, kad esi ištvermingas, 
kad dėl mano vardo nenuilsdamas kentėjai vargus. Bet aš 
turiu prieš tave tai, kad palikai savo pirmąją meilę. Taigi 
prisimink, nuo ko nupuolei, atsiversk ir vėl imkis pir- 
mykščių darbų, o jeigu ne, — jei neatsiversi, — tai aš atei- 
siu ir išjudinsiu iš vietos tavo žibintą. Savo naudai tu turi, 
kad nekenti nikolaitų darbų, kurių ir aš nekenčiu!" Kas 
turi ausis, teklauso, ką Dvasia skelbia bendrijoms: “Nuga- 

lėtojui aš duosiu valgyti nuo gyvybės medžio, esančio Dievo 
sode!" (Apr 2,1-7) 


Pirmąjį laišką derėjo siųsti Efezo bendrijai, nes Efezas buvo 
Romos imperijos Azijos provincijos sostinė, prekybinis, kultūri- 
nis ir religinis Azijos centras. Čia Apaštalas Paulius buvo triūsęs 
bemaž dvejus su puse metų (žr. Apd 19,8-10). Apokalipsė mėgsta 
simbolius. “Angelas" reiškia dvejopą tikrovę: angelai rūpinasi 
pasauliu, tautomis, bendrijomis ir pavieniais žmonėmis; angelai 
yra bendrijų vadovai-ganytojai. Kristus “vaikščioja" — yra — 
visad arti Bendrijoje. Piktieji, “kurie sakosi esą apaštalai", — 
neįgalioti ir netikri misionieriai (žr. Apd 20,29-30). “Nikolai- 
tai" mokė, kad krikščionis yra laisvas valgyti stabams paaukotą 
maistą ir gali dėl religijos atsiduoti gašlumui. Taigi nikolaitai 
atgaivino žynio Balaamo mokymą (žr. Sk 25,1-2). “Nekęsti" to, 
kas pikta, yra tolygu “mylėti" tai, kas gera. Dievas nekenčia nuo- 
dėmės ir nusidėjėlių tik dėl to, kad jie yra prisirišę prie nuo- 
dėmės, bet kartu jis laukia jų grįžtant ir trokšta jiems atleisti. 
“Dvasia" kalba Jonui per Kristų. “Nugalėtojas" ženklina kiek- 
vieną krikščionį, tvirtai besilaikantį savo tikėjimo ir vykdantį 
Dievo valią kenčiant persekiojimą. “Gyvybės medis" ženklina 
pirmykščio Rojaus medį (žr. Pr 2,9), — nūn nuosprendis 
neprileisti žmonijos prie gyvybės medžio yra Kristaus atšauktas. 
Valgyti nuo gyvybės medžio ir/ar nuo pažinimo medžio yra to- 
lygu įgyti amžiną išmintį, atskirti tai, kas gera, nuo to, kas pikta, 
ir tapti nemirtingam. 

Jonas Teologas giria Efezo bendriją už ištvermę pavojuje, 
bet primena, kad ji stokoja “pirmosios meilės". Užtat ragina ją 
atsinaujinti. Ir nūdien, skaitant laišką Efezo angelui, šis paragini- 
mas prakalbina kiekvieną krikščionį. 

Diena Smirnoje 


Turkai Smirną vadina Izmyru. Kai atkeliavau į Izmyrą, jo įžy- 
mybių nelankiau, nes naudojausi Ramturo turizmo įstaigos pa- 
slaugomis, o ji vežė į Pergamą, Efezą, Didimus, Miletą, Prienę ... 
Šiandien Ramturas neturi klientų iškyloms. Turiu progą aplan- 
kyti jau keletą kartų matytas Izmyro įžymybes. 

Užsisakau taksį su gidu penketui valandų. Laukiu jo vieš- 
bučio laukiamajame. Sutartu laiku atvažiuoja kresnas turkas. 

— Ich bin Ahmed (Esu Ahmedas), — tiesdamas dešinę, 
prašnekina vokiškai. 

— Ką parodysite? — klausiu. 

—- Viską, ką norite pamatyti, — paslaugiai atsako. 

— Pradėkime nuo Pago kalno su Kadifekalės tvirtovės li- 
kučiais. Mane domina romėnų agora ir Archeologijos muziejus ... 

— Ar pirmą kartą lankotės Izmyre? — domisi Ahmedas. 


“Giuzel Izmir" — gražuolė Smirna 


Pago kalnas su tvirtovės likučiais — vieta, iš kurios smagu 
pasigėrėti Izmyru. Izmyro grožis — jūra, įlankos vingiai ir kalvos, 
judančios bangų spalvos ir “imbat'as" — švelnus vėjelis, 
vėsinantis nemalonų vasaros karštį. Vakaruose pajūrio prome- 
nadą puošia palmės, rytuose į kalvų šlaitus lipa aukštabučiai 
namai, šiaurinėje miesto dalyje “Kultūros parkas" — milžiniška 
žalia oazė aplink dirbtinį ežerą, viliojanti pramogų centrais ir 
restoranais. Specialiuose pastatuose kasmet vyksta tarptautinė 
paroda. 

— Izmyras savo didumu — du su viršum milijonai gyvento- 
jų — yra trečias Turkijos miestas, — pasakoja Ahmedas. — Be 
to, po Stambulo Izmyras yra antrasis Turkijos uostas ir pramonės 
centras, — Stambulo uoste svečiuojasi keleiviniai laivai, o Izmyre 
iškraunami ir pakraunami krovininiai. 

Kadifekalė — “Aksominė pilis" — žvelgia iš viršaus nuo Pa- 
go kalno į miestą. Iš pradžių ji buvo Smirnos sienos įtvirtinimų 
dalis, romėnų kelias jungė ją su agora. Raudono akmens ir pil- 
kos uolos mišinys sienoje blizga lyg aksomas. Užtat ji Kadifeka- 
lė — “Aksominė tvirtovė": Įspūdingi įtvirtinimai, plėsti ir stip- 
rinti vienas po kito sekusių užkariautojų, archeologų atstatyti 
ir turėklais aprūpinti, nūn kviečia pasivaikščioti. Tarp tvirtovės 
pylimų įrengta jaukus šiuolaikinis “arbatos sodelis" ir bizantiška 
cisterna. Tvirtovės bokštai bizantiškos statybos, bet su helenis- 
tiniais pamatais. Pakviečiu Ahmedą atsigaivinti arbata. Vieta 
vėsi, iš čia atsiveria miesto, uosto, įlankos, jūros ir miestą su- 
pančių kalnų panorama. 


Senasis Smirnos miestas ir Izmyras 


— Senasis Smirnos miestas, — rodydamas į tolimą kalvą 
šiaurės rytuose nuo įlankos, aiškina Ahmedas, — buvo įkurtas 
ant Tepekulės kalvos antrajame tūkstantmetyje prieš Kristų. 
Smirna ir Troja tuomet buvo svarbiausi vakarinės Anatolijos 
miestai. 

— O kas įkūrė Smirnos miestą? Jonėnai? — klausiu Ah- 
medą. 

— Kas jums labiau patinka: legenda ar istorija? Senamiestis 
ar naujamiestis? — atsako klausimu į klausimą. 

— Legenda priskiria pirmąją nausėdiją ant Tepekulės arba 
Smirnai, amazonių karalienei, arba lelegams — bastūnams pira- 
tams. Istorija kalba apie hetitus, eoliečius ir jonėnus. Hetitų 
kultūra ir civilizacija smarkiai veikia antrojo prieškristinio tūks- 
tantmečio Smirną; eoliečiai atsikėlė tik XI a. prieš Kristų, o 
jonėnai dar vėliau — IX amžiuje. Beje, — įterpia Ahmedas, — 
tai buvo Homero laikai. 

Ahmedas — pakaustytas gidas. Primena, kad, jonėnams val- 
dant, Smirna klestėjo, tačiau Lidijos karalius Alyatas (Alyattes) 

VI amžiuje prieš Kristų Tepekulės Smirną sunaikino. Užklaustas 
apie Aleksandro Didžiojo žygį į Mažąją Aziją, Ahmedas skuba 
pasakoti: 

— Aleksandras Didysis įsakė savo generolams Lisimachui 
ir Antigonui Smirną atstatyti kaip tik ant Pago kalno — nūdie- 
nės Kadifekalės — šlaitų. Ir ši tvirtovė, — pabrėžia Ahmedas, — 
buvo tada pastatyta. Smirna daug nukentėjo nuo žemės dre- 
bėjimų ir gaisrų ... 

Ahmedas papasakoja apie neseną gaisrą, sunaikinusį Smir- 
ną. O buvę taip. Baigiantis Pirmajam pasauliniam karui, graikai 
užėmė Smirną. Pagal Sevrės (Sevres) sutartį visas Egėjo jūros 
krantas buvo atiduotas graikams. Bet Gazi — Mustafa Kemal 
Atatiurkas — privertė graikus trauktis. Po nuožmių kovų graikų 
pajėgos buvo priverstos trauktis į Smirną ir evakuotis drauge 
su kitais krikščionimis. 1922 m. rugsėjo 9 d. Gazi su pergalinga 
kariuomene iškilmingai įžengė į išlaisvintą Smirną. Bet žmonių 
džiaugsmas buvo trumpas. Staigus gaisras palietė visus lygiai — 
ir gyventojus, ir kareivius, ir draugus, ir priešus. Mediniai namai 
degė lyg degtukų dėžutės, paslėptų ginklų sandėliai sproginėjo. 
Anot paties Mustafos Kemalo, tai buvo “eros užsklanda". Smir- 
nos išlaisvinimas — nuo dabar žinomas savo turkišku vardu “Iz- 
mir" — ženklino Nepriklausomybės karo galą. 

Kylame nuo atgaivos stalo. Dar kartą aplankau akimis miestą 
nuo Tepekulės su Smirnos senamiesčiu iki Pago Kadifekalės. 
Suvokiu iš namų aukščio ir stogų, kur senamiestis ir kur nauja- 
miestis. 


Į Agorą ir marmuro baziliką 
— Dėl žemės drebėjimų ir gaisrų Izmyre maža istorinių 
paminklų, — aiškina Ahmedas. — Romėnai įsiviešpatavo 


Smirnos srityje apie 27 metus prieš Kristų. Smirna vėl pradėjo 
klestėti. Romėnai, ištikimi sau įprastai didybei, statė daug didin- 

gų pastatų. Archeologiniai kasinėjimai, tiesa, užtinka tik jų pa- 
matų liekanas. Imperatorius Tiberijus suteikė Smirnai ypatingų 
lengvatų, kurias patvirtino Hadrianas ir Karakala. Kai 178 m. 
žemės drebėjimas sunaikino Smirną, Markas Aurelijus, graikų 
bičiulių prašomas, įsakė miestą atstatyti. 

Man rūpi krikščioniškoji Smirnos istorija. Juk čia buvo viena 
iš Septynių Apokalipsės bendrijų. Persekiojimų metu krikš- 
čionys čia buvo ant laužo deginami. Ahmedas apie šį laikotarpį 
arba nieko nežino, arba nenori kalbėti. Kai krikščionybė gavo 
laisvę, Konstantinui Didžiajam valdant, Smirna tapo svarbiu 
krikščionių centru. Efezui žlungant, Smirna klestėjo. Klestėjimą 
nutraukė VII a. arabų proveržis į Anatoliją. Šį kartą nepajėgė 
Smirnos užimti. Tik nuniokojo žemutinį miestą. Seldžiukams 
labiau sekėsi, Nuo 1097 m. Smirna tapo islamo ir krikščionijos 
pajėgų mūšio lauku. Bizantinų ir seldžiukų sunaikintą ir atsta- 
tytą, Smirną kurį laiką valdė Rodo riteriai, kol Tamerlanas 1402 
m. ją sunaikino ir išžudė gyventojus. Po trylikos metų sultonas 
Mehmetas I prijungė Smirną prie otomanų imperijos. 

— Agora, — privažiavus prie didžiulės kvadrato pavidalo 
aikštės su eile kolonų, aiškina Ahmedas, — senovės graikams 
buvo ir viešų reikalų vieta, ir turgus. 

Man besižvalgant, Ahmedas nuperka įėjimo bilietą man ir 
mano fotoaparatui. Izmyro agoroje tebėra liekanos įspūdingo, 
160 m ilgio pastato, kuris kadaise buvo dviaukštė marmurinė 
bazilika. 

— Žodis “bazilika" nūdien ženklina šventovę, — prakalba 
Ahmedas, — bet antikos laikais jis ženklino pastatą, kuriame 
rinkdavosi pirkliai ir bankininkai, politikai ir valdžios žmonės 
aptarti bendrų reikalų. Bazilika buvo tartum miesto rotušė ir 
biržos įstaiga. Būdama miesto gyvenimo centras, ji turėjo savo 
turgų ir šventyklą. 

— Ji gerai išsilaikiusi, — sakau. 

Iš tikrųjų simetriški bazilikos skliautai tebestovi, atlaikę šimt- 

mečių liūtis ir vėją. Agorą kadaise supo kolonados sų krautu- 
vėmis ir sandėliais. Veltui ieškau vietos laužo, ant kurio, impera- 
toriui Trajanui valdant, buvo sudegintas Polikarpas. Agoros 
kampe stovi marmurinis sužalotas Poseidonas ir šiek tiek 
sveikesnė Demetra. 

— Abi jos, — aiškina Ahmedas, — kadaise turbūt stovėjo 
prie aukuro. 


Muziejuje 


Ahmedas nerimauja. Man skirtas laikas baigiasi. Jam reikia 
skubėti kitiems turistams patarnauti. Turistai — dvi suo- 
mių-turkų kilmės amerikietės — atskrenda į Izmyrą susitikti 
su savo giminaičiais. Tai matydamas, paprašau pavėžėti mane 
iki muziejaus ir ten palikti. Lankydami Kadifekalę ir agorą, 
daug kalbėjomės apie islamą ir krikščionybę. Man nedavė ramy- 
bės “supasaulėjęs" islamas. Atsisveikindamas Ahmedas klausia: 

—- Kada išvažiuojate iš Izmyro? 

— Kai aplankysiu Sardus, Tiatyrus ir Filadelfiją, — išvardiju 
tris Apokalipsės miestus graikiškais vardais. 

— Kviečiu rytoj vakare į savo šeimą pavakarieniauti, — ta- 
ria, — pamatysite mano šeimą. Ji ir turkiška, ir musulmoniška. 

Padėkoju už kvietimą ir apgailestauju, kad nežinau, kada 
grįšiu iš kelionės po Apokalipsės miestus. Ahmedas pažada už- 
sukti rytoj šeštą valandą į viešbutį. Jeigu būsiu grįžęs, važiuosime 
į jo šeimą pasisvečiuoti. 

Muziejaus radiniai — graikų ir romėnų senienos, rastos Te- 
pekulėje ir Kadifekalėje. Amazonė, miegantis Erotas, Posei- 
donas ir Artemidė — marmure įamžinti — patraukia lankytojų 
dėmesį. Šios statulos nenuobodžiauja ... 

Nespėjus apsiprasti vėsinamame muziejuje, girdėti lanky- 
tojams skirtas pranešimas turkiškai. Kai jį pakartoja angliškai, 
aišku, kad lankymo laikas baigiasi. 

Ieškau Svento Polikarpo šventovės 


Dar tik vėlyva popietė. Užtikęs gatvėje taksį, paprašau nuvež- 
ti į Švento Polikarpo šventovę. Gaila, ji uždaryta. Prie durų jo- 
kio ženklo, kur rasti šventovės šeimininkus. 

Polikarpas buvo Smirnos vyskupas. Gimė Smirnoje 70 m., 
mirė kankinio mirtimi 156 m. po Kristaus. Studentaujant apie 
Polikarpą buvo daug girdėta ir daug skaityta: Ignaco Antio- 
chiečio laiškas Polikarpui, užuominos Irenėjo veikale Prieš erezi- 
jas bei Euzebijaus Bendrijos istorijoje ir anonimo Polikarpo kan- 
kinystė. Euzebijus, cituodamas Irenėją, tvirtina, kad Polikarpas 
buvo Apaštalo Jono mokinys. 

Polikarpo kankinystė buvo parašyta netrukus po 156 m. įvy- 
kio, nes Irenėjas šį rašinį cituoja 180 m. Polikarpo nukankinimą 
šitaip aprašo: Smirnoje pradėjus persekioti krikščionis, Polikar- 
pas buvo išduotas, suimtas ir atvestas pas policijos galvą — 
Herodą. Kai prokonsulas paprašė jį “prisiekti cezario genijumi", 
Polikarpas atsakė: “Aštuoniasdešimt šešerius metus tarnavau 
ĮKristui), ir jis man nieko bloga nepadarė. Kaip aš galėčiau 
keikti savo karalių, kuris mane yra išgelbėjęs?" Užtat Polikarpas 
buvo tuojau pat pasmerktas mirti ant laužo, bet, liepsnoms atsi- 
sakant deginti jo kūną, budelis jį pervėrė kalaviju. Kraujo čiurkš- 
lė plūdo iš žaizdos, užgesindama ugnį ir stulbindama minią. 

Polikarpo kankinystė užima ypatingą vietą krikščionių raštijoje 
kaip pirmas literatūrinio žanro — martirologijos, kankinių gyve- 
nimo aprašymo — pavyzdys. 


Saulėlydis Izmyro uoste 
Izmyre svečiuojuosi ketvirtą kartą. Paprastai po dienos iškylų 
įpratau ieškoti vakaro atgaivos uoste. Ir ši vakarą pajūrio bulva- 


ru — promenada — einu į uostą, norėdamas ten pasėdėti saulėly- 
džio metu. Kalnai vilioja kopti, o jūra — ilgėtis ir keliauti. Pa- 

auglių būdamas pirmą kartą pamačiau jūrą — Baltiją. Kas neno- 
rėtų jūroje pasisupti? Beribėje ir neramioje ... Kas drįstų eiti 
šviesos taku į gęstančią saulę? Saulė čia leidžiasi, kad ten tekė- 
tų ... Apaštalas Paulius buvo žmogus, kuris kasdien mirė sau, 
kad gyventų dėl kitų. 

Izmyro uostas judrus. Keltai vienas po kito atplaukia ir 1š- 
plaukia. Tai užmiestiniai vandens autobusai. Žmonės skuba 
namo! Tik vienas kitas neskuba — stovinėja, sėdinėja prie kiosko 
gaivindamiesi kava ar ledais. Kodėl aš keliauju? Ketvirtą kartą 
po Izmyrą? Traukia pamatyti dabartinį Turkijos veidą? Taip, jis 
spalvingas ir įdomus. Bet juk yra ir daugiau kraštų, kurie mažiau 
vargintų? Kodėl tiek daug žmonių stengiasi pamatyti vietas, su- 
sijusias su istorija? Reikšmingi, lemtingi, likiminiai įvykiai. 
Turkija — pasaulis, kuriame Vakarų žmogus buvo judanti kryž- 
kelė. Devyni tūkstantmečiai, dvylika kultūrų ir/ar civilizacijų. 
Lemtingi įvykiai turi kontekstą; Apaštalo Pauliaus laiškai Luri 
kontekstą. Nesuprasi įvykio ar laiško, nepažindamas konteksto. 
Tiesa, konteksto pažinimas yra ribotas. Tai savaime suprantama. 
O vis dėlto senovės liekanos “prašnekina" žmonijos senolių sva- 
jone apie anapusinę Tikrovę, veržlia drąsa kurti "miestą" — 
kultūrą — ir pasiduoti “miesto" — civitas — civilizacijos porci- 


kiams. 


Pranašo laiškas Smirnos bendrijai 


Kada buvo įkurta Smirnos krikščionių bendrija, nėra žino- 
ma. Antrajame kristiniame šimtmetyje ji buvo svarbus Mažosios 
Azijos krikščionybės centras. Kai Roma ir Kartagina grūmėsi, 
norėdamos savo ežeru padaryti Viduržemio jūrą, Smirna statė 
šventyklą deivei Romai, o kai Tiberijus leido statyti šventyklą 
imperatoriui garbinti, Smirna tapo imperatoriaus kulto centru. 
Smirna buvo žinoma kaip pernelyg lojali Romai. Be to, Smir- 
noje spietėsi gausi krikščionims priešiška žydų bendruomenė. 

Stilistinės laiško Smirnos bendrijai priemonės artimai siejasi su 
miesto istorija. 


Smirnos bendrijos angelui rašyk: “Tai sako Pirmasis ir Pas- 
kutinysis, kuris buvo numiręs ir vėl grįžo į gyvenimą. Aš 
žinau tavo priespaudą ir tavo neturtą, — o vis dėlto tu 
turtingas! — ir kaip tau piktžodžiauja tie, kurie sakosi esą 
žydai, bet nėra tokie, o tik šėtono sinagoga. Nebijok bū- 
simųjų kentėjimų! Štai šmeižikas [graikiškai “diabolos"; 
nuo veiksmažodžio “diaballo" — perskiriu, apkaltinu, ap- 
šmeižiu, — Septuaginta vartoja daiktavardį “diabolos", 
ženklindama šėtoną — tą, kuris perskiria, apkaltina, ap- 
šmeižia, suvilioja] įmes kai kuriuos jūsiškius į kalėjimą, 
kad būtumėte išbandyti. Jūsų laukia dešimties dienų prie- 
spauda. Būk ištikimas iki mirties, ir tau duosiu gyvenimo 
vainiką!" 


Kas turi ausis, teklauso, ką Dvasia sako bendrijoms: “Nu- 
galėtojas nenukentės nuo antrosios mirties" (Apr 2,8-11). 


Kalba Kristus — Žmogaus Sūnus. Būdingi kraštutiniai kon- 


trastai: 
pirmasis ir paskutinysis 
buvo numiręs bet vėl grįžo į gyvenimą 
neturtingas o vis dėlto turtingas 
sakosi 654 žydai bet nėra tokie 
iki mirties ir gyvenimo vainiką 


Iš visų septynių laiškų laiškas Smirnos bendrijai yra labiau- 
siai užjaučiantis. Kalbantysis žino apie jos priespaudą ir neturtą, 
bet vis dėlto ją laiko turtinga. Šmeižtai ir kaltinimai, metami 
žydų kaimynų, sukėlė krikščionių persekiojimą. Už šmeižikų ir 
kaltintojų slypi piktųjų dvasių galva — šėtonas. Persekiojimas 

ilgai nesitęs — “dešimt dienų", trumpą laiką. “Antroji mirtis" 
ženklina amžiną mirtį, kai nusidėjėliai gaus savo atlygį. 


Iškyla į Sardus 


Grįžus iš vakaronės uoste, viešbučio kontoros darbuotojas 
man perduoda gerą žinią iš Ramturo turizmo įstaigos: “Rytoj 
keliaujame į Sardus. Praneškite, ar jūs dar domitės kelione į 
Sardus". Žinia mane pradžiugina, nes poryt turiu leistis į kelionę 
Trojos link. Paskambinu į Ramturo įstaigą. Ir jie patenkinti. 
Mane paims iš viešbučio rytoj rytą apie aštuntą valandą. 

Rytą, kaip sutarta, atvažiuoja Ramturo furgonas su gidu. 
Vairuotojas ir gidas pažįstami. Turime, sako, paimti iš Efes vieš- 
bučio tris keleivius. Privažiuojame prie Efes viešbučio, vieno iš 
geriausių Izmyre, gidas užbėga į vidų. Grįžta tuojau pat ir mo- 
suodamas rankomis paaiškina: 

— Žmona susirgo ... 

Lieku vienas. Grįžtame vėl prie Ramturo įstaigos. Ar beva- 
žiuos? Tik furgoną pakeičiame. Grupė, vykstanti į Efezą, persėda 
į Sardų grupei skirtąjį, — jis didesnis, — o mane persodina į 
mažesnįjį. Taigi keliauju į Sardus turistiniu furgonu. Be gido, 
tik su vairuotoju. Jis šiek tiek supranta vokiškai. Mat buvęs dar- 
bininku Vokietijoje dvidešimt vienerius metus. 

Vieškelis į Manisą — Afjoną — Ankarą ... Smirnos priemies- 
tyje “juodosios rinkos" turgus: vaisiai, daržovės, avys, ožkos ... 
Pakelėje daug pramoninių pastatų ir įmonių. 


Šiuo vieškeliu jau ne sykį keliauta 
Pirmą kartą į Sardus keliavau 1976 m. vasarą. Tada turėjau 
progą aplankyti ir Tiatyrų miestą bei Filadelfiją. Tiatyrai ir Mi- 


ladelfija buvo Mažosios Azijos miestai, kurių Krikščionių bend- 
rijos kadaise gavo laišką iš Patmo. Nūdien Tiatyrai vadinami 

Akhisaru, o Filadelfija — Alašehiru. Abu — tingūs Turkijos pro- 
vincijos miestai, Sardų — Lidijos karalystės sostinės griuvėsių — 
kaimynai. Antikoje Tiatyrai, Magnesijos lygumos miestas, buvo 
prekybos centras, garsėjo pirklių gildijomis, kurios periodiškai 
rengdavo stabų garbinimo iškilmes. Lidija, Apaštalo Pauliaus 
konvertitė, buvo iš Tiatyrų ir prekiavo purpuro audiniais Fili- 
puose (žr. Apd 16,14). Nūdien Tiatyrai niekuo nesiskiria nuo 
kitų Turkijos miestų. Senovės liekanos — marmuro luitai — 
suversti vienoje nuošalioje aikštėje. 

Atrodo, kad šį kartą Tiatyrų ir Filadelfijos nepasieksiu. Nors 
furgonas atrodo lyg naujas, tačiau vairuotojui kelia nerimą di- 
delis alyvos degimas. Užtat sustojame keletą kartų pakelėje prie 
garažo. Veltui. Furgonas prancūzų gamybos, o turkai mechani- 
kai tokių motorų nesupranta ir nedrįsta taisyti. 

Kelionėje visaip pasitaiko. Gaunu laiko domėtis Apreiškimo 
Jonui knygos laiškais, skirtais Tiatyrams ir Filadelfijai. 


Tiatyrų bendrijos angelui rašyk: “Tai skelbia Dievo Sūnus, 
kuris turi akis tarytum ugnies liepsną ir kurio kojos pa- 
našios į skaistvarį. Žinau tavo darbus, tavo meilę, tikėjimą, 
tarnavimą, ištvermę ir kad tavo paskutinieji darbai didesni 
už pirmuosius. Bet turiu prieš tave, kad leidi moteriškei 
Jezabelei, kuri sakosi esanti pranašė, mokyti bei suvedžioti 
mano tarnus, kad jie ištvirkautų ir valgytų stabams skirtą 
mėsą. Aš jai daviau laiko atsiversti, bet ji nenori nusigręžti 
nuo savo ištvirkavimo. Štai aš ją nublokšiu į ligos patalą, 
o ištvirkavusius su ja — į didį vargą, jeigu jie nenusigręš 
nuo jos darbų. Jos vaikus aš išžudysiu, ir visos bendrijos 
sužinos, kad aš esu tas, kuris kiaurai permato širdis; aš at- 
lyginsiu kiekvienam pagal jūsų darbus. O kitiems tiatyrie- 
čiams, kurie nesilaiko ano mokslo, kurie, kaip sakosi, nėra 
pažinę vadinamųjų šėtono gelmių, aš sakau: neužkrausiu 
jums kitokios naštos, tiktai laikykitės to, ką turite, iki atei- 

siu. Tam, kuris nugali ir iki galo laikosi mano darbų, aš 
duosiu valdyti pagonis; jis ganys juos geležine lazda, ir jie 
bus sudaužyti tarsi moliniai indai, — kaip ir aš esu gavęs 
valdžią iš savo Tėvo; — ir dar jam duosiu aušros žvaigždę". 


Kas turi ausis, teklauso, ką Dvasia skelbia bendrijoms! 
(Apr 2,18-29). 


Laiškas Tiatyrų bendrijai pagiria šią mažutę krikščionių 
bendriją už dorumo pažangą, bet įspėja, kad nesusigyventų su 
juos klaidinančia netikra pranaše. Jos likimas nuspręstas, bet 
jos sekėjams kelias į atgailą yra atviras. jezabelė, netikra pranašė, 
panaši į nedorąją ir stabus garbinusią Izraelio karalienę (žr. 1 
Kar 19,1-2; 21,1-14; 2 Kar 9,22.30-34). Senajame Testamente stabų 
garbinimas dažnai laikomas svetimavimu — atsiskyrimu nuo 
Dievo, savo Tautos vyro (žr. Įst 31,16; Ts 2,17; 1 Kr 5,25). *Š6- 
tono gelmės“ — aštri nuoroda į pagoniškų apeigų įvedimą 
Izraelio religijoje; ši naujoji jezabelė darė tą patį su krikščio- 


nybe. Krikščionis, kuris lieka ištikimas, dalyvaus mesijinėje Kris- . 


taus pergalėje (žr. Ps 2,8-9) ir nugalės mirtį, kurią simbolizuoja 
aušros žvaigždė. “Duoti aušros žvaigždę" — padaryti krikščionį 
tartum aušros žvaigždę! Įdomu, kad graikų didvyriai — Heraklis 
ir Persėjas — gali būti perkeisti į žvaigždynus už jų dorus darbus. 
Laiške netgi paprasti žmonės, jeigu jų gyvenimas buvo doras, 
gali užžengti į dangų, kur jie bus perkeisti į žvaigždes! 


Laiškas Filadelfijos bendrijai 


Filadelfija — šiuolaikinis Alašehiras — yra nežymus miestas 
siaurame Kogamio (Kogamis) slėnyje Tmolo (Tmolus) kalno 
papėdėje, maždaug 45 km į šiaurės rytus nuo Sardų. Matyt, ji 
buvo vyno centras, nes svarbiausias dievas — Dionisas. Ją įkūrė 
Atalas II Filadelfas (159-138 m. prieš Kristų), Pergamo karalius, 

norėdamas parūpinti graikų kultūrai “atviras duris", bet buvo 
žemės drebėjimo sunaikinta 17 m. po Kristaus. Atstatytas impe- 
ratoriaus Tiberijaus lėšomis, miestas buvo pavadintas Neoceza- 
rėja, bet Neronui valdant jam sugrąžintas Filadelfijos vardas. 
Nuoseklu daryti išvadą, kad Filadelfija mėgo pagoniškas apeigas. 
Nepaisant žemės drebėjimų ir gaisrų, antikinės Filadelfijos sie- 
nų, miesto vartų bei akropolio likučiai liudija vietą, kurioje 
krikščionių bendrija skaitė Jono — tremtinio laišką — iš Patmo 
salos. 

Laiškas Filadelfijos bendrijai panašus į laišką Smirnos ben- 
drijai. Krikščionys giriami už ištikimą laikyseną ir drąsinami. 
Kristus vadinamas Šventuoju, Tiesiakalbiu — vardais, kuriais 
paprastai vadinamas pats Dievas. Tuo norima ne tik atsakyti 
Filadelfijos žydams, laikiusiems Kristų netikru mesiju, bet ir pa- 
brėžti, kad Kristus, būdamas Šventasis ir Tiesiakalbis, ištesės 
savo pažadus. 


Filadelfijos bendrijos angelui rašyk: “Tai kalba Šventasis, 
Tiesiakalbis, turintis Dovydo raktą, — tas, kuris atrakina, ir 
niekas negali užrakinti, užrakina, ir niekas negali atrakinti. 


Aš žinau tavo darbus. Štai aš atvėriau prieš tave duris, ir 
niekas nebegali jų užrakinti; žinau, nedaug turi jėgų, bet 
išlaikei mano žodį ir neatsižadėjai mano vardo. Štai aš 
tau duodu kai kuriuos iš šėtono sinagogos, iš tų, kurie 
tvirtina, jog jie žydai, bet tokie nėra, nes meluoja. Taigi 
aš padarysiu, kad jie ateitų, pultų tau po kojų ir suprastų, 
jog aš esu tave pamilęs. Kadangi tu laikeisi mano ištvermės 
žodžio, tai ir aš tave apsaugosiu nuo išbandymo valandos, 
kuri ištiks visą pasaulį, kad būtų išmėginti žemės gyvento- 
jai. Ateisiu netrukus. Sergėk, ką turi, kad niekas neatim- 
tų tavo vainiko. Nugalėtoją aš padarysiu šulu savo Dievo 
šventovėje, ir jis nebeišeis laukan; užrašysiu ant jo savo 

Dievo vardą ir vardą savo miesto, naujosios Jeruzalės, nu- 
žengiančios iš dangaus nuo mano Dievo, ir savo naująjį 
vardą". 

Kas turi ausis, teklauso, ką Dvasia skelbia bendrijoms! 
(Apr 3,7-13). 


Laiške Dvasia kalba per Kristų Jonui. Kristus turi Dovydo 
raktą, kuris "atrakina, ir niekas negali užrakinti, užrakina, ir 
niekas negali atrakinti" (Iz 22,22). Tai pranašo Izaijo nuoroda 
į Eljakimo paskyrimą karaliaus Dovydo valdytoju. Šiame kon- 
tekste Dovydo raktas yra Eljakimo autoriteto simbolis. Jonas 
suteikia pranašo žodžiams mesijinę ir eschatologinę prasmę: 
Jėzus Kristus, būdamas mesijinis Dovydo palikuonis, turi jo raktą 
su galia atrakinti ar užrakinti dangiškąjį Dovydo miestą, Naująją 
Jeruzalę, ką nori įleisti ar neįleisti. Nors Filadelfijos bendrija 
yra menkutė, Kalbantysis teiks pagalbą ir atlygins jai už ištikimy- 
bę, atverdamas duris. “Atviros durys" — progos dalytis ir skelbti 
tikėjimą (žr. Apd 14,27; 1 Kor 16,9; 2 Kor 2,12). “Atviras duris" 
galima susieti ir su šėtono sinagogos nugalėjimu, kuris apibū- 
dinamas pagal Senojo Testamento pranašo Izaijo pagonių atsiver- 
timo aprašymą (žr. Iz 45,14; 49,23; 60,14). Už tai, kad Filadelfijos 
bendrija laikėsi žinios apie Kristaus ištvermę, jis globos ją 
išbandymo valandą, kuri ateis visam pasauliui. “Ateisiu 
netrukus!" Pažadas nugalėtoją padaryti “šulu Dievo šventykloje" 
yra išankstinė vizija naujosios Jeruzalės, kurioje šventykla nėra 
pastatas, bet tiesioginis ryšys ir buvimas drauge Dievo su žmo- 
nėmis (žr. Apr 22,3-4). 


Vienui vienas Sarduose 
Turkijos Viduržemio pajūris yra helenizmo iždas, o ply- 
naukštė — musulmonų turkų civilizacijos valdos. Pajūris dar 


išsaugojęs savo žavingas įlankas, kalnus ir gamtovaizdį, o ply- 

naukštė yra darbščių žmonių ir ėdrių ožkų apnuoginta. Tai ryš- 
ku keliaujant toliau nuo jūros per plynaukštę. Atsiveria didinga 
stepė su neaprėpiamais akiračiais. Tarp pajūrio ir stepės tęsiasi 
plati sritis, kurioje savitai maišosi abi kultūros. Šios dienos iškyla 
padeda susipažinti su šia įdomia “kultūrų siūle" Turkijoje. 

Kai pasiekėme Sardus, vairuotojas palieka mane vienui vie- 
ną griuvėsiuose, o pats važiuoja į Sarto miestelį, norėdamas 
surasti mechaniką. Vidurdienis. Sardų griuvėsiai — Lidijos 
sostinė — kitoje Tmolo kalno papėdėje, apžergę Paktolo upę. 
Šiandien tik upės vaga. Kadaise čia Krezas aukso grynuolius 
rinko ir auksą plovė. Auksingo upės vagos smėlio plovimas iš 
tikrųjų buvo Sardų valdovų turtų šaltinis. Nūn nei aukso dulkių, 
nei vandens. Matyt, kur nors aukštupyje yra užtvanka. Girdžiu 
karvės bliovimą ir vaikų balsus, bet jų nematau. Žvirbliai, rodos, 
nepatenkinti mano pasirodymu, nes ima čirkšti, balandžiai bur- 
kuoliai vieni kitus šnekina dienos kaitroje. Kažkur gieda gaidys! 
Daugsyk. Nejaugi jam galva perkaito — jau vidurdiens! Kregždės 
grakščiai suka virš griuvėsių. Griuvėsių kairėje siauri paslaptingi 
tarpekliai kalno, kurio viršūnėsje kadaise stovėjo Sardų pilis. 
Aukštai kalno šlaite išgriauti pylimai, saugoję karaliaus rūmus 
nuo užpuolikų. 

Vienui vienas Sarduose! Ką daryčiau pirmąkart atsidūręs 
ant Medvėgalio prie Požerės? Susiradęs pavėsį, atsisėsčiau po 
ąžuolu susipažinti sų Medvėgalio ir Žemaitijos istorija. Kuo man 
Sardai įdomūs? Kodėl čia antrąkart atsibaldžiau? 


Sardų istorija 


Sardų miesto istorija yra gana miglota. Ši Anatolijos sritis 
tapo lidų valdomis turbūt XIII a. prieš Kristų. Nežinia, ar lidai 
įsikūrė mieste, kurį buvo pastatę jų priešai, ar patys sau miestą 
pasistatė. 

Pasak spalvingos legendos, dievas Hermis pardavė Heraklį 

Lidijos karalienei Omfalei, o ji, įsimylėjusi Heraklį iki ausų pa- 
naudojo jį ne rūmų darbams, bet dinastijos kūrimui. Heraklidų 
dinastija užgeso VII a. prieš Kristų, kai Gygas nužudė karalių 
Kandaulą. 

Herodotas detaliai aprašo Lidijos karalius iki Gygo. Pasak 
jo, Heraklidų buvo dvidešimt dvi kartos, jie valdė penkis šimtus 
penkerius metus. Paskutinis Heraklidų dinastijos karalius Kan- 
daulas, rašo Herodotas, turėjo nuostabiai gražią žmoną, vardu 
Nysija. Labai ją mylėjo ir ja didžiavosi, visiems girdamas jos 
grožį. Tada karaliaus sargybos samdytiems kareiviams vadovavo 
pareigūnas Gygas. Karalius mėgo Gygą. Kartą ir jam didžiuo- 
damasis kalbėjo apie Nysijos grožį. Betgi Gygo, regis, jo žodžiai 
nepaveikė. Tada karalius sušuko: 

— Gygai, tu mano žodžių neimi į širdį. Akys aiškiau pasako 
tiesą negu ausys! Tu turi pamatyti ją nuogą! 

Toks pasiūlymas taip pritrenkia Gygą, kad jis negaišuodamas 
pripažįsta karalienės grožį ir taria: 

— Kai moteriai nuplėšiami drabužiai, jai nuplėšiamas ir 
gėdos jausmas. Man nedera pažvelgti į mano valdovo žmoną. 
Maldauju, neversk manęs daryti to baisaus pikto. Aš tikiu, kad 
ji yra gražiausia moteris visame pasaulyje. 

Karalius nesiduoda perkalbamas. 

— Nebijok, Gygai, — jis taria, — aš padarysiu taip, jog ji 
net nežinos, kad tu gali ją matyti. Tu pasislėpsi už miegamojo 
durų. 

Neišvengiamai Gygas buvo pastebėtas. Karalienė pamatė jį, 
kai jis išėjo. Ji įtarė, kad karalius buvo kaltas dėl šio įvykio, bet 
nieko nesakė. Bet kitą rytą, pasišaukusi ištikimus tarnus, įsako 
atvesti pas ją Gygą ir jam sako: 

— Gygai, tu turi prieš akis du kelius. Arba tu nužudysi Kan- 
daulą, vesi mane ir užimsi Lidijos sostą, arba pasiruošk mirti, 
kad daugiau niekad nepažvelgtumei į tai, ko neprivalėjai matyti, 
bet pažvelgei, norėdamas įtikti karaliui. Vienas iš judviejų turi 

mirti. Arba tu, kuris padarei tokį šlykštų nusikaltimą, žiūrėdamas 
į mane nuogą, arba tas, kuris privertė tave šį bjaurų nusikaltimą 
padaryti. 

Gygas ilgai maldavo, bet galų gale buvo priverstas nužudyti 
karalių, kad išgelbėtų savo gyvybę. Karalienė paslėpė Gygą die- 
nos metu savo kambaryje, o sutemus nakčiai, jis nužudė Kan- 
daulą karaliaus duotu durklu. Taip Lidijos karalystė gavo naują 
valdovą, ir ši legenda davė pradžią Gygo dinastijai. 


Garsusis karalius Krezas 


Lidijos karalystė pasiekė savo klestėjimo viršūnę valdant 
Krezui, ketvirtajam ir paskutiniam karaliui, pasak Herodoto, 
tuomet turtingiausiam žmogui (563-546). Sardų karaliaus dva- 

ras buvo filosofų sueigų vieta, nes karalius “išmintingai skyrė 
laiko karui, malonumui ir menams". Tremtinys Solonas, atėnie- 
tis įstatymų leidėjas, kuriam Krezas, girdamasis savo laime, ap- 
rodė turtus, sarkastiškai ištarė: “Negalima nė vieno žmogaus 
laikyti laimingu prieš mirtį". Betgi Solono žodžiai, nors tuo 
metu ir sugadino Krezo nuotaiką, vėliau išgelbėjo jam gyvybę. 

Istorija liudija, kad Kyro Didžiojo, Persijos karaliaus, kariuo- 
menė leidosi žygin į Anatoliją ir susidūrė su Lidijos pajėgomis 
ant Halio (Halys) upės, nūdienio Kizilimako, kranto. Krezas 
kreipėsi su dovanomis į Delfų orakulą, klausdamas Apolono iš- 
tarmės. Orakulo atsakymo padrąsintas, — “Jeigu kelsiesi per 
Halio upę, sunaikinsi didelę karalystę", — Krezas ėjo į mūšį, 
bet buvo Kyro Didžiojo nugalėtas ir turėjo skubiai trauktis į 
Sardus, planuodamas ruoštis ilgam karui. Bet persai kariavo 
žaibiškai, Krezui, nespėjus po pralaimėto mūšio atsigauti, reikė- 
jo ginti savo sostinę. Deja, jau buvo per vėlu. Vieni persai spietėsi 
prie miesto sienų, o kiti, jodami ant kupranugarių, vaikė lidų 
raitelius. Kupranugariai gąsdino lidų arklius, raiteliai buvo pri- 
versti ieškoti užuovėjos mieste. Krezo Sardai buvo užimti per 

dvi savaites. Tai įvyko 546 m. prieš Kristų. 

Pasakojama, kad Krezas, vedamas ant laužo, prisiminė trem- 
tinio Solono žodžius ir sušuko: “O Solonai! Solonai!" Kyro pa- 
klaustas, ką jis norįs šiuo vardu pasakyti, Krezas pakartojo iš- 
mintinguosius Solono žodžius. Kyras Didysis, akivaidžiai pajutęs, 
kokia trapi yra karališkoji garbė, pasigailėjo Krezo ir dovanojo 
nugalėtam priešui gyvybę 

— Krezai, — klausė Kyras Didysis, — kas tau pakuždėjo 
užpulti mano valdas? Kodėl atėjai pas mane kaip priešas, o ne 
kaip bičiulis? 

— Tai buvo mano nelaimė, o tavo laimė, — jam atsakė 
Krezas. — Kalti graikų dievai, įdiegę man apgaulingą puikybę, 
padrąsinusią pulti tave. Niekam neverta eiti į karą, kai yra proga 
tartis dėl taikos, nes taikos metu sūnūs laidoja tėvus, bet karo 
metu tėvai savo sūnus leidžia į duobę. 

Lidijos karalystės žlugimas nešė negandą graikų nausėdi- 
joms, — helenizmas Mažojoje Azijoje buvo priverstas trauktis, 
Iš tikrųjų Lidija išbuvo Persijos satrapija iki Aleksandro Didžiojo 
proveržio į Aziją IV a. prieš Kristų. Atrodo, kad Aleksandras 
buvo dosnus Lidijos gyventojams, nes davė jiems lengvatų ir 
teisę laikytis savo papročių. Be to, atstatė lidų deivės Kibelės 
šventyklą, besinaudojančia teise teikti prieglobstį. Su Aleksandro 
Didžiojo proveržiu atgimė ir helenizmas. Ant išlikusių Lidijos 
karaliaus rūmų pamatų buvo pastatyta šventykla su aukuru 
Dzeusui ir atstatyta didinga šventovė deivės Artemidės garbei. 

Lidiją valdė ir seleukidai, ir Pergamo karaliai, ir Roma. 
133 m. prieš Kristų Pergamo karalius Atalas testamentu ją paliko 
Romos imperijai. Lidija pergyveno viską — invazijas, plėšimus, 
gaisrus ir žemės drebėjimus, bet vis kėlėsi iš griuvėsių, kol 1402 
m. Tamerlanas ją visiškai sunaikino. 

Archeologai atkasa Sardus 


Amerikiečių Rytų tyrinėjimo institutai — American Schools 
of Oriental Research — pradėjo kasinėti po Sardų griuvėsius 
tik 1958 m. Išardyti pilies pylimai ant masyvios uolos dominuoja 
plačioje Sardų vietovėje. Tik kai kurios viena nuo kitos nutolu- 
sios dalys tėra atkastos. Prie Sarto kaimo, palei pagrindinį vieš- 
kelį, akis sustabdo įdomiai atstatytas kiemas, skirtas imperato- 
riaus kultui. Kiemo grindinys marmurinis. Kadaise ant jo stovėjo 
šimtas penkios kolonos, tik keletas jų iš išlikusių marmuro luitų 
teatstatytos. Kiemo gale maudyklės, milžiniškas maudymosi ba- 
seinas su dušais ir palestra — gimnastikos sale. Visi statyti impe- 
ratorių Karakalos ir Getos III a. po Kristaus. 

Prie kiemo prisišliejusi sinagoga irgi sumaniai atstatyta. Ir 
ji turi mozaikos grindis ir marmuru dengtas sienas. Prie atsta- 
tytos sinagogos lenta ilgas sąrašas tų, kurie aukojo atstatymo 
darbams. Daugiausia amerikiečių žydų pavardės. Šalia sinagogos 
atkasta dalis vieškelio, ėjusio nuo Efezo į Sūzą. Kadaise jo šonus 
supo mažos krautuvėlės — rytietiško turgaus statiniai. 

Artemidės šventykla, milžiniška helenistinio laikotarpio 
šventovė, buvo Aleksandro Didžiojo pastatyta ant kalvos Paktolo 
upės slėnyje, kur kadaise stovėjo Krezo šventykla. Ji stačiakampio 
pavidalo, su aštuoniomis kolonomis kiekviename fasade ir dvi- 
dešimčia kiekviename šone. Dvi rytinio fasado kolonos dar tebe- 
stovi. Jos sudėtos iš marmuro luitų ir tinkuotos. Šventyklos vaka- 
rinio fasado angoje aukuras. Artemidės šventyklos pietryčių 
kampe maža bizantiška šventovėlė iš VIII a. po Kristaus. 


Sardai — viena iš septynių 
Apokalipsės bendrijų 


Juozapas Flavijus savo veikale Žydy senovė rašo, kad Sar- 
duose buvo gausi ir turtinga žydų bendruomenė. Tai liudija ir 

puošni sinagoga. Pasak jo cituojamo miesto potvarkio, žydams 
buvo duota “vieta, kurioje jie galėjo rinktis..., kalbėti savo seno- 
lių maldas ir atnašauti aukas Dievui". 

Nėra žinių apie krikščionybės pradžią Sarduose. Laiškas 
Sardų bendrijos angelui liudija, kad Sarduose buvo krikščionių 
bendrija. Laiškuose kitoms šešioms bendrijoms randama už ką 
pagirti kiekvieną bendriją, bet šiame laiške matome tik aštrų 
papeikimą. 


Sardų bendrijos angelui rašyk: “Tai sako tas, kuris laiko 
septynias Dievo dvasias ir septynias žvaigždes. Aš žinau ta- 
vo darbus: tave vadina gyvu, o tu esi lavonas. Prabusk ir 
stiprink, kas dar nenumirę! Aš nerandu tavo darbų, kurie 
būtų atlikti mano Dievo akivaizdoje. Todėl prisimink, kaip 
esi priėmęs ir išgirdęs (Evangeliją); laikykis to ir atsiversk! 
Jeigu nebudėsi, aš ateisiu kaip vagis, ir tu nežinosi, kurią 
valandą tave užklupsiu. Vis dėlto tu Sarduose turi tegul 
ir nedaugelį žmonių, kurie nėra susitepę drabužių. Jie 
vaikščios su manimi, apsirengę baltai, nes jie šito verti. 
Taigi nugalėtojas bus aprengtas baltais drabužiais, ir jo 
vardo neištrinsiu iš gyvenimo knygos. Aš išpažinsiu jo vardą 
savo Tėvo ir jo angelų akivaizdoje". 


Kas turi ausis, teklauso, ką Dvasia skelbia bendrijoms! 
(Apr 3,1-6) 


Šio laiško pamokymas išreikštas pernelyg bendrais bruožais. 
Sardų krikščionys apibūdinami: “garsu gyvas, bet esi miręs". Ne- 
paisant gyvenimo išorės, iš tikrųjų Sardų bendrija yra mirusi. Heb- 
rajui “miręs/mirusi" ženklintų dvasinio gyvastingumo netektį. 
Sardai tad yra žadinami atsibusti gyvenimui ir būti budrūs. 

“Atsibusti ir būti budrūs" — šiame pamokyme slypi aštri 
užuomina apie du tragiškus įvykius, kai Sardai buvo priešų ne- 

tikėtai užimti: Krezo dienomis 549 m. ir Antiocho Didžiojo 
dienomis 195 m. prieš Kristų. “Kaip vagis" — tada, kada nesiti- 
kėta (Žr. Mt 24,42-44: 1 Tes 5,2). Balta spalva yra pergalės ir 
džiaugsmo — Prisikėlimo — spalva. Sardų krikščionių, kurie 
atgailaus, atlygis bus trigubas: aprengti baltais drabužiais, vardai 
įrašyti gyvenimo knygoje ir Kristaus pripažinti danguje Tėvo 
akivaizdoje. 


Grįžta mano vairuotojas 


Sardai mane prašnekino. Ilsiuosi Artemidės kolonų pavėsy- 
je, laukdamas savo vairuotojo. Vėluoja. 

Galbūt furgonas visai sugedo? 

Galbūt turistui pokštą iškrėsti sumanys ... 

Įdomios mintys lenda į galvą! Be to, ir išalkau ... Motoro 
ūžesio negirdėti. Vėstant kregždės žvaliau uodus gaudo, nepažįs- 
tami paukščiai pradeda triukšmauti Paktolo slėnyje. Kregždės 
nebijo žmogaus. Be to, jos gudrios. Mat uodės, mane pajutusios, 
ieško kraujo savo būsimosios kartos labui. Karvę palikęs, pie- 
menukas iš tolo žiūri į mane. Arčiau prieiti nedrįsta. 

— Es ist schon spat [jau vėlu), — staiga išgirstu. 

Mano vairuotojas ateina pėsčiomis. 

— Was ist denn los? (Kas nutiko?Į — klausiu nerimo apimtas. 

— Negalėjau privažiuoti, nes kelias labai blogas. Furgoną 
palikau prie sinagogos ... 


Mūšiai ir mitai 


Vairuotojas sąžiningas žmogus. Sako, paprastai grįžtant į 
Izmyrą iš Sardų, užvažiuojama į Manisą — Magnesiją prie Sipylo. 
Manisos muziejus turi daugybę Sardų, Tiatyrų ir Filadelfijos ra- 
dinių. 

Lygumos pakraštyje prie Manisos kalno 190 m. prieš Kristų 

įvyko lemtingas mūšis, pakeitęs antikos istoriją. Čia Kornelijus 
Scipionas, Romos legionų priešakyje pirmąkart nužygiavęs taip 
toli į rytus, visiškai sutriuškino seleukidų Antiochą III. Liga 
sutrukdė Scipionui Afrikiečiui vadovauti mūšiui, bet brolis, lai- 
kydamasis jo strategijos, užbaigė didžiojo Kartaginos karvedžio 
Hanibalo, seleukidų karaliaus patarėjo, stulbinančią karjerą. 
Tame antikos pasauliniame kare ne tik nuožmios grumtynės 
tarp Romos ir Kartaginos buvo išplėstos į Mažąją Aziją, bet ir 
Apamėjos sutartis pradėjo helenistinių karalysčių saulėlydį, pa- 
darydama Romą Rytų likimo lėmėja. 

Manisa buvo svarbi poilsio stotis prie karališkojo hetitų ke- 
lio į Izmyrą. Būdama dviejų slėnių — Kumo ir.Gedizo — sam- 
plaikoje, Manisa tapo svarbia atramos tvirtove. Manisos vardas 
siejasi su Magnesijos miestu Tesalijoje (Graikijoje). Istorija liu- 
dija, kad Magnesija buvo pareigingas Tesalijos miestas, nes Tro- 
jos karų metu atsiuntė Agamemnono kariuomenei karių būrį. 
Bet, karui pasibaigus, šie Magnesijos kariai atsisakė grįžti ir me- 
tėsi ieškoti nuotykių Mažojoje Azijoje, sukurdami net dvi nau- 
sėdijas: Magnesiją prie Sipylo kalno derlingoje, Gedizo upės 
laistomoje lygumoje ir Magnesiją šiek tiek toliau į pietus prie 
Mendero upės. Magnesija patyrė Lidijos karalystės likimą, dėl 
jos grūmėsi Aleksandro Didžiojo įpėdiniai, ji rėmė seleukidus jų 
grumtynėse su Roma ir ilgainiui tapo Romos imperijos dalimi. 

Magnesija — šiuolaikinė Manisa —- turėjo gausią krikščio- 
nių bendriją. Ignacas Antiochietis, vežamas į Romą kankinystei, 
rašė jiems laišką, kuris nūdien padeda susipažinti su pirmųjų 
amžių krikščionybe. Nūdien šis miestas, kaip ir visi Mažosios 
Azijos miestai, didžiuojasi didingomis mečetėmis su smailiais 
turkiško stiliaus minaretais. 

Muziejų pasiekiame tik trumpas pusvalandis prieš uždary- 
mą. Radiniai iš Sardų, Tiatyrų bei Filadelfijos. Daugiausia hele- 
nistinio ir romėnų laikotarpio. | 

Mažojoje Azijoje, panašiai kaip ir Graikijoje, istoriją papildo 

mitologija. Vairuotojas paslaugus. Nepaisant dienos rūpesčių 
dėl furgono ir turisto, mane užveža į mažą giraitę prie čiur- 
Ienančio tarp medžių upeliuko su mažais kriokliais. Čia, pasak 
mitų, buvo Tantalo, be galo tragiškos šeimos protėvio, karalystė. 
Rusvoje uoloje, viršum giraitės medžių, hetitų, o galbūt lidų 
skulptoriaus, iškaltas deivės pavidalas. Ilgą laiką buvo manoma, 
kad tai Kibelė, Mažosios Azijos deivė Motina, bet ilgainiui ją 
nurungė Niobė, Tantalo duktė ir Tebų karaliaus Amfiono žmo- 
na. Pasak legendos, Niobės puikavimasis savo keturiolika vaikų — 
septyniais berniukais ir septyniomis mergaitėmis — erzino kitą 
išdidžią motiną — Letą. Ji įsakė savo sūnui ir dukteriai — Apo- 
lonui ir Artemidei — nueiti su lanku bei strėle ir išžudyti visus 
Niobės vaikus. Niobei nieko neliko, tik ašaros. Dzeusas, pasigai- 
lėjimo vedamas, pavertęs ją bejausme uola. Betgi net uola ver- 
kia, vandens lašai be perstojo trykšta iš uolos, o kai vėjas pu- 
čia, uola ima dejuoti, nes nei Dievo ranka, nei laiko slinktis 
negali palengvinti motinos skausmo dėl vaiko netekties. 


Paskutinė naktis Izmyre 


Kelias nuo Manisos į Izmyrą eina per kalnų perėją ir jauną 
mišką. Turkai stengiasi savo kraštą padaryti žalią. Pakelėje poil- 
sio aikštelės. Patys turkai mėgsta būti turistais. Autobusai, prieš 
kopdami per kalno perėją, atšaldo savo motorus, šeimos vaišina- 
si, dalijasi atgaiva. Tik žemdirbiai nepramogauja. 

Izmyre tvanku. Sunkūs debesys dengia miestą. Dar kartą nu- 
einu į Konaką — miesto centrą prie jūros. Turguje — bazare — 
šį vakarą vietoj maisto ir įvairiausių rakandų pardavinėjamos 
senos knygos, erotinė raštija ir bulvariniai žurnalai. Stebina 
pirkėjų gausa ir vertelgų telkinys. 

Naujos šakos sename alyvmedyje 


Ryto metą smagu žvalgytis pro autobuso langą po vakarinę 
Viduržemio jūros pakrantę. Autobusas turistinis — patogus. 
Turistai ne vien iš tolimų kraštų, bet ir iš Turkijos. Esu pakeliui 
į Troją. Vietomis pajūris siauras. Dešinėje kalnai. Asfaltuotas 
vieškelis tai vingiuoja palei jūrą, tai turi palipti šlaitu. Važiuojant 
šlaitu, atsiveria platesni akiračiai. Kairėje, vakarų pusėje, matyti 
Mitilenės sala — Graikija, 0 tiesiai šiaurėje žydra Edremito įlan- 
ka su spalvingais pajūrio miesteliais. Aivalike sustojame poilsio. 
Poilsio stotis judri. Kioskai, krautuvėlės, valgyklos ... Šiuo vieške- 
liu bilda sunkvežimių voros Čenakalės link, o iš ten keltu perke- 
liami į Trakiją, europietiškąją Turkiją. 

Palei Edremito įlanką vieškelis neatstoja nuo pajūrio. Ret- 
karčiais net glaudžiasi prie smėlėto paplūdimio. Vieškelio de- 
šinėje kalvos apaugusios plačiais alyymedžių sodais. Stebina 
gumbuoti alyymedžių kamienai ir nauji skiepai. Mintimis 
nuklystu į Apaštalo Pauliaus Laišką romiečiams: 


“Jei šaknis šventa, tai ir šakos. Jeigu kai kurios šakos nu- 
laužtos, o tu — laukinis alyymedis — esi jų vietoje įskiepytas 
ir tapęs šaknies bei alyvmedžio sulčių dalininku, tai bent 
nesididžiuok prieš anas šakas! O jeigu didžiuojiesi, tai ži- 
nok, kad ne tu išlaikai šaknį, bet šaknis tave. Gal pasakysi: 
"Šakos nulaužtos tam, kad aš būčiau įskiepytas?' Gerai! Jos 
netikėjimo nulaužtos, o tu stovi tikėjimu. Tad nesipuikuok, 
verčiau bijok! Jei Dievas nepagailėjo prigimtinių šakų, tai 
kažin ar pagailės tavęs? Įsižiūrėk į Dievo gerumą ir griež- 
tumą: nupuolusiems — griežtumas, o tau — Dievo geru- 
mas, jei laikysiesi jo gerumo, antraip ir tu būsi iškirstas! 
Bet ir anie, jei nepasiliks netikintys, bus priskiepyti... Tad 
jeigu tu buvai iškirstas iš prigimtojo laukinio alyvmedžio 
ir prieš prigimtį įskiepytas tauriajame alyvmedyje, tai dar 

lengviau anie bus priskiepyti pagal prigimtį savajame alyv- 
medyje (Rom 11,16b-24). 


Apaštalas Paulius kreipiasi į krikščionis iš pagonijos, įspė- 
damas juos nesipūsti ir nesididžiuoti dėl savo ypatingos būklės. 
Jiems nedera niekinti Kristaus netikinčių žydų, atskirtų nuo gy- 
vybės šaltinio. Laukinio alyymedžio šakelės įskiepijimas į seną, 
išsekusį alyvmedį, nenešantį gero vaisiaus, buvo įprastas senovės 
sodininkams. Apaštalas palygina krikščionis iš pagonijos su 
laukiniu alyymedžiu, įskiepytu į senąjį Izraelį vietoj nulaužtų 
šakų — Kristaus netikinčių žydų. Senasis Izraelis vis dar užima 
ypatingą vietą pasaulio išganymo istorijoje. Apaštalas neneigia, 
kad Izraelio atsitraukimas palengvino pagonių atsivertimą, bet 
Izraelis nebuvo nulaužtas dėl to, idant pagonys būtų įskiepyti 
į kamieną. Verčiau Izraelio nepasitikėjimas buvo nulaužimo 
priežastis ir todėl neturi esminio ryšio su išrinkimu pagonių, 
įskiepytų jų vietoje. Pagonių būklė remiasi laisvu Dievo išrin- 
kimu ir jų įtikėjimu, o ne krikščionių iš pagonijos nuopelnais. 
Užtat jeigu šakos, priklausiusios alyymedžiui savo prigimtimi, 
galėjo būti nulaužtos dėl neištikimybės, gali būti nulaužti ir į 
kamieną įskiepytieji, jeigu taptų neištikimi. Dievo “gerumas ir 
griežtumas" yra artimos sąvokos Dievo gailestingumui ir teisu- 
mui. Nors Dievas ir laisvai išsirinko krikščionis iš pagonijos, bet 
tą išrinkimą sąlygoja tikėjimo įpareigojimų vykdymas. Galų gale 
Apaštalas paaiškina, kaip nulaužtosios šakos galės rasti gyvybę 
savo tėvo Abraomo kamiene. Kadangi Dievas gali įskiepyti lauki- 
nį alyvmedį, juo labiau jis gali vėl įskiepyti kamieną. Dievas Iz- 
raelio nenumetė į šiukšlyną! Tai tik laikina būklė. 

Mintimis grįžtu į Apaštalo Pauliaus kelionę pėsčiomis per 
šiuos sodus. Ar ne čia, eidamas per šiuos alyvmedžių “miškus", 
Apaštalas pastebėjo laukinio alyvmedžio skiepus sename Dievo 
kamiene ir todėl įspėjo krikščionis iš pagonijos nesipūsti ir nesi- 
didžiuoti savo būkle? 

Edremito įlanka pasipuošusi plačiais alyvmedžių sodais, — 
jie driekiasi visą šimtą kilometrų — stebiu juos jau antrą va- 
landą! — ir galimos sąsajos su Apaštalo Pauliaus “laukinio alyv- 
medžio" įvaizdžiu lydi mane iki pat Čanakalės. Artėjant prie 
Dardanelų, gamtovaizdis keičiasi. 


Siauriausia Dardanelų vieta 


Čanakalėje įsikurti man labai lengva. Nebe pirmą sykį. Gau- 
nu užuovėją viešnagei Truva — Trojos — viešbutyje. Čanakalė, 
įdomi savo geografine padėtimi ir istorija, glaudžiasi prie siau- 
riausios Dardanelų sąsaurio vietos. Dardanelų ir Bosforo 53- 
siauriai skiria Europą nuo Azijos. Skiria tik tariamai, nes istorijos 
amžiais jie panėšėjo labiau į tiltus, o ne į barjerus, skiriančius 
priešingas religijas, kultūras ir imperijas. Šie sąsiauriai nepajėgė 
sutrikdyti nei persų kėlimosi į Europą, nei graikų kėlimosi į 
Aziją. Jungdami tris jūras — Juodąją, Marmuro ir Viduržemio, — 
jie yra seniausias pasaulio prekybinis jūros kelias, prie kurio 
kūrėsi garsūs miestai. Troja buvo pasakiškiausia, Stambulas — 
prašmatniausias, o Nikėja, Nikomedija bei Čanakalė nestokojo 
garso. 

Dardanelai — Homero Helespontas — yra 61 km ilgio ir 
nuo vieno su ketvirčiu kilometro iki septynių su puse kilometro 
pločio. Keletą savaičių klajojęs po vakarinę Aziją, vėl matau se- 
nutę Europą. Saulė, pradėjusi dieną rytų pusėje, lėtai rengiasi 
leistis vakaruose anapus Galipolio. Iki Trojos — 27 km. Troja 
buvo seniausia ir garsiausia nausėdija, kurią prie siauriausios 
sąsiaurio vietos įkūrė graikai, mėginę prieš tris tūkstantmečius 
kontroliuoti jūrų prekybą. Ir sąsiauris buvo pavadintas legendi- 
nio Trojos karaliaus Dardano vardų. Dardanelai prie Trojos 
buvo Kserkso II tiltas į Europą, o Aleksandrui Didžiajam — 
tiltas į Aziją. Čia pat yra Graniko mūšio laukas. . 

Iš Čanakalės turkų karinės pajėgos 1354 m. pirmą kartą 

pajudėjo į Europą. Pora šimtmečių vėliau sultonas Mehmetas II 
čia statėsi tvirtovę. Su tvirtove išaugo miestas. Kadangi molio — 
čanak — dirbiniai, naudoti tvirtovės statybai, buvo gaminami 
šiame mieste, jis buvo pavadintas “Molio tvirtove“ — Ča- 
nak-Kale. 


Sėdžiu Azijoje, matau Europą 


Dardanelų sąsiaurio krantas Europos pusėje yra Galipolio 
pusiasalis. Pirmajame pasauliniame kare 1915 m. pagal Winston 
Churchill'io planą, sąjungininkų pajėgos mėgino pralaužti Dar- 
danelų gynybą keletu kruvinų mūšių, bet buvo priverstos pasi- 
traukti. Matyti pusiasalio atšlaitėse milžiniškos kapinės, sąjun- 
gininkų ir turkų kapinės. Jose pusė milijono kritusių kareivių. 
Didžiulė keturiasdešimt vieno metro aukščio statula generolo 
Mustafa Kemalo-Atatiurko garbei iš tolo baltuoja. 

Viešbutis Truva yra arti kelto į Europą prieplaukos. Kro- 
vininių sunkvežimių voros laukia eilės keltis į Europą, o iš Euro- 
pos atkeliauja ne tik sunkvežimiai, bet ir turistų autobusai beį 
keleiviniai automobiliai. Sąsiaurio pakrantė nuolat pilna žmo- 
nių. Moterys su vaikų vežimėliais, turistai su žemėlapiais ranko- 
je, būriai mokyklinio amžiaus vaikų, lydimų mokytojo, kariniai 
patruliai ... Be to, pilna suolelių žmonėms prisėsti. Kitoje sąsiau- 
rio pusėje matyti vieškelis, kuriuo zuja automobiliai. O pačiu 
sąsiauriu plaukia aibė laivų. Rusų laivai apšepę — krovininiai, 
italų ir graikų — pramoginiai, o turkų — kariniai. 


Į Troją 


Kitą rytą sutartu laiku mane paima taksis nuvežti į Troją, 
Iliados miestą. Nūdien ji vadinama Hisarlikų — Pilies kalva. 
Didžiulis medinis arklys, šiuolaikinė groteskinė turkų dovana, 
saugo Trojos vartus. Nepaisant šio arklio, Troją ir jos apylinkę 

verta pamatyti. 

Iki XIX a. vidurio Troja, apskritai kalbant, buvo laikoma 
poetų vaizduotės padaru — mitu. Bet vienas protestantų kunigo 
sūnus iš Meklenburgo Vokietijoje tvirtai tikėjo, kad senoji Ho- 
mero legenda liudija istorinius įvykius. Jo vardas buvo Hein- 
richas Šlimanas. Jis buvo paprastas maisto produktų krautuvės 
darbuotojas. Ilgai sirgdamas išmoko šešetą svetimų kalbų. 1863 
m., Kalifornijos aukso karštligės metu, tapęs turtingas, atsidėjo 
savo aistrai, norėdamas įrodyti, kad Homeras — aklasis graikų 
dainius — skelbė ne mitą, bet tikrą istoriją. 

Keletas mokslininkų, drįsusių laikyti Troją istorine vieta, 
buvo įsitikinę, kad Troja turi būti prie Bunarbasio kaimo, nes 
du netolimi šaltiniai atitiko du šaltinius, kurie minimi dvyliktoje 
Iliados giesmėje. Bet ši vieta buvo toliau nuo jūros, kur graikai 
turėjo pasistatę stovyklą. Užtat graikams būtų reikėję kasdien 
žygiuoti po tris valandas iki mūšio vietos. Nuvargusiems eiti į 
mūšį, teigė Šlimanas, neišmintinga. Jis pastebėjo, kad Hisarliko 
kalva, besižvalganti po Troados lygumą, labiau panašesnė į ta 
vietą, apie kurią pasakoja //iada. 

Šlimanas pradėjo kasinėti Hisarlike 1870 m. pavasarį. Per 
metų metus jis samdė iš savo kišenės šimtinę darbininkų ir pa- 
dėjėjų, o tuo tarpu mokytieji archeologai, tik iškyrus vieną kitą, 
šaipėsi iš savamokslio archeologo pastangų. Ilgainiui Šlimanas 
užtiko devynias viena po kitos ėjusias ir viena ant kitos įkurtas 
nausėdijas, kurių pirmoji kūrėsi prieš penkis tūkstantmečius, 
su be galo vertingais radiniais. 

Didysis medinis arklys pabalnotas ne balnu, bet lūšna. Jeigu 
Trojos gynėjai buvo tokiu gramozdu prigauti, nėra ko jų užjaus- 
ti. Atgaivos sodelyje, apstatytame romėniškais kolonų ir kapitelių 
luitais, šiuolaikinė Trojos Elena, apsirengusi senoviškų apdaru, 
elgiasi kaip šeimininkė. Matyt, šiandien laukia daug lankytojų. 
Perėjus mažą muziejų, kuriame eksponuojami radiniai iš ro- 
mėnų laikotarpio, negali patikėti: Trojos miestas toks mažas! O 

juk per dešimt metų jį buvo apgulę ir vis puolė ne kokia kari- 
auna, bet legendiniai narsuoliai! Kodėl graikai nesirūpino už- 
kirsti kelio maisto, .vandens ir reikmenų tiekimui tokiam ma- 
žam miestui? Kur tos arklidės, kuriose buvo laikomi kovos veži- 
mų žirgai? Spėju, kad Troja dar ne visa atkasta. 


1 


Devynetas Trojų 


Pirmoji Troja — 3000-2600 m. prieš Kristų. Galima atpažinti 
mažą tvirtovę su rūmų stiliaus namu, kuriame buvo stačiakampis 
kambarys su židiniu. 

Antroji Troja — 2600-2300 m. prieš Kristų. Šiuo laikotarpiu 
maža pilis tapo įtvirtintu miestu su sienomis. Jose Šlimanas už- 
tiko paslėptus brangius puošmenis, kuriuos jis apsirikęs priskyrė 
Priamui. Savo ruožtu šie brangūs puošmenys sukėlė gyvus gin- 
čus ir, Šlimano slapta išgabenti iš Turkijos puošdavo jo graikę 
žmoną švenčių metu. Palaikius nežinioje pasaulio muziejus dvi- 
dešimt metų, vokiškasis Šlimano patriotizmas pasirodė stipresnis 
už teisėtą turkų reikalavimą ir graikų jausmų pagerbimą. Jis 
brangiuosius puošmenis testamentu paliko Berlynui. Ten jie 
išbuvo iki 1945 m. pavasario ir po karo dingo be pėdsakų. (Da- 
bar Priamo turtai rodomi Sankt Peterburgo Puškino muziejuje. 
Pasirodo, jie buvo sovietinės armijos pagrobti ir Sovietų 53- 
jungos laikomi karo grobiu.) 

Šlimanas nusprendė, kad antroji Troja buvo tas miestas, 
kuris aprašomas //iadoje. Jam atrodė, kad platūs vartai su nuožul- 
. niais pylimais kovos vežimams parėmė jo išvadas. Nepaisant rū- 
pestingo trečiojo, ketvirtojo ir penktojo piliakalnio klodų kasi- 
nėjimo, — laikotarpis nuo 2300 iki 1900 m., — neįmanoma 
nustatyti, kur šios Trojos prasideda ir kur jos baigiasi. 

Šeštoji Troja — 1900-1300 m. prieš Kristų — liudija hetitų 
įtaką. Archeologų nuomone, sienų liekanos yra iš hetitų Trojos. 
Septintoji Troja dalijama į du laikotarpius: A — 1300-1220 ir 

B — 1220-900 m. prieš Kristų. Archeologai remiasi rasta mikė- 
niečių keramika. Septintoji A Troja buvo atstatyta po žemės 
drebėjimo. Graikai ją užėmė ir sunaikino maždaug 1220 m. 
prieš Kristų. Jiems pasitraukus, trojėnai ir jų sąjungininkai pra- 
dėjo miesto atstatymą. Taip atsirado septintoji B Troja; plačiu 
mastu ji buvo naujos žmonių grupės nausėdija. 

Aštuntoji Troja — 900-350 m. prieš Kristų — rodo didėjantį 
graikų proveržį, ypač po aeoliečių invazijos maždaug VII a. ir 
nepaisant keletą amžių trukusio persų dominavimo. 

Devintoji Troja — nuo 350 m. prieš Kristų iki 400 m. po 
Kristaus — tapo helenistiniu-romėnišku miestu, kurį globojo 
ir Aleksandras Didysis, ir Julijus Cezaris. Aleksandras laikė save 
Achilu ir Patrokliu, kurių garbei atidarydamas žaidynes, jis api- 
bėgo tris sykius nuogas aplink Naująją Troją — Ilioną. Cezaris, 
karo žygio metu lankydamasis Trojoje, tvirtino, esą jis kilęs iš 
Enėjo, Trojos princo, atvedusio keletą išlikusių trojėnų į būsi- 
mosios Romos apylinkes. Trojos praeities garsas buvo gerbiamas 
ir krikščioniškoje eroje. Konstantinas Didysis, prieš keldamasis 
iš Romos į Bizantiją, žvalgėsi į Troją — Ilioną — kaip į patrauklią 
imperijos sostinę. Tik ilgainiui, apie 400 m., Troja — Ilionas — 
dingo iš žemėlapio ir tapo paslaptimi. 


Trumpa piliakalnio apžiūra 


Troja turi daug lankytojų. Užtat pakanka sekti rodykles. 
Lengva ją apžiūrėti. Senieji septintosios Trojos pylimai ir mūro 
sienos likučiai su kvadratinio bokšto pamatais. Mūro sienos li- 
kučiai primena Mikėnų — Mycenae — piliakalnį Peloponese: 
apvalainė, maždaug šešeto šimtų metrų aplink piliakalnį, beveik 
penkių metrų aukščio, pastatyta iš netašytų akmenų ir nedegtų 
plytų. 

Apžiūra veda pro penktosios Trojos rytinius vartus, kurių 
likučiai jungiasi su gyvenamųjų namų liekanų krūva. Archeo- 

logija, eidamas sau sakau, reikalauja vaizduotės ir pasitikėjimo! 
Kas kita, kai užlipi ant tuščios aikštės ir stabteli pasižvalgyti! 
Atsiveria plati pajūrio lygumų ir jūros panorama, matyti tolimi 
Idos kalno priekalniai. Šiauriniame šios aikštės kampe — taria- 
mieji Atėnės šventyklos pamatai. Kur kadaise buvo kuriamos, 
naikinamos ir atkuriamos nausėdijos, dabar vėjelyje linguoja 
smilgos. 

“ Palei šiaurinius pylimus guli išmėtytos įvairių laikotarpių“ 
liekanos. Trečiojo prieškristinio tūkstantmečio akmenimis grįsta 
rampa į miestą gyvai primena, kokia buvo pirmoji Troja ir kaip 
ji kadaise atrodė. 

Dar kartą palipu ant terasos. Noriu bent pažvelgti į mūšių 
lauką. Jis buvo šiaurės vakaruose už miesto. Nuotolis nuo Trojos 
iki jūros — maždaug penki kilometrai — atitinka nuotolį, kurį 
mini /šada (VII, 381 ir 421). Skamanderio upė dalija Trojos 
lygumą į dvi dalis, kurias jungia brasta prie Skamanderio santa- 
kos su intaku. Toli toli tyvuliuoja Dardanelų mėlyni vandenys. 
Vietoj graikų burlaivių plaukioja šiuolaikiniai laivai. 


Trojos karas 


Į Čanakalės autobusų stotį taksis pavėluoja. Autobusas į 
Bursą jau išvažiavęs. Grįžtu į Truva viešbutį dar vienai nakčiai 
Čanakalėje. Tingi popietė. Turiu laiko pavartyti Homero Iliadą. 

Pasakojimas apie Trojos karą prasideda grožio karalienės 
varžybomis. Varžybų dovana laimėtojai buvo auksinis obuolys, 
Nesantaikos deivės suktai skirtas įrašu “Visų gražiausiajai“. 
Dalyvavo trys varžovės: Afroditė, Hera ir Atėnė — meilės, san- 
tuokinės ištikimybės ir moters mergeliškumo, skaistybės deivės. 
Varžybų teisėju jos išsirinko piemenį, vardu Paris, kuris iš tikrųjų 
buvo Trojos princas. Mat jis buvo tėvo liepimu pamestas ant Idos 
kalno šlaito, nes orakulas buvo įspėjęs, kad jis užtrauks pražūtį 
savo gimtajam kraštui. Paris buvo užaugęs nežinodamas, kad jo 

tikrieji tėvai Trojos karalius ir karalienė — Priamas ir Hekuba. 
Afroditė, Hera ir Atėnė mėgino papirkti jaunąjį vyrą: Hera žadė- 
dama didybę, Atėnė išmintį, o Afroditė gražiausią moterį. 

Paris paskiria varžybų dovaną Afroditei. Savo nuosprendžiu 
Paris nuteikia kitas dvi Olimpo deives prieš save, Troją ir tro- 
jėnus. Meilės deivės globojamas, Paris aplanko Spartą karaliui 
Menelajui nesant namie, pavagia jo žmoną grąžiąją Eleną ir 
pabėga su ja į Troją. Menelajas prisiekia atkeršyti ir, savo brolio 
Agamemnono, Mikėnų karaliaus, padedamas, sutelkia iš visos 
Graikijos didžiulę kariuomenę. Graikų laivai pakelia bures tik 
tada, kai Agamemnonas paaukoja vieną iš savo dukterų, norė- 
damas iš dievų gauti paslaugių vėjų. 

Mūšių sėkmė svyruoja, nes siejasi su tuo, kuriai deivei pri- 
klauso mūšio diena. Kai Achilas atsisakydavo kovoti ir nuobo- 
džiaudavo savo palapinėje, graikai, neturėdami vado, pralaimė- 
davo. Bet kartą atsitiko, kad Hektoras, Pario brolis ir trojėnų 
vadas, nukovė Patroklą, Achilo jaunystės draugą. Achilas, didžios 
širdgėlos apimtas, negaišuodamas keršijo. Nelygioje kovoje jis 
užmušė Hektorą. 

Dabar atėjo Pario eilė atkeršyti už savo brolį. Achilui gimus, 
jo motina Tetidė buvo panardinusi jį į Stikso — Požemio kara- 
lystės — upės vandenis, padarydama jį nesužeidžiamą, išskyrus 
tą kulną, už kurio buvo jį laikiusi. Nūn Paris, užkopęs ant py- 
limo, įtempė lanką ir paleido strėlę, kuri pataikė tiesiai Achilui 
į kulną. Didvyris krito, ir Trojos sienos liko nepaliestos. 

Taip karas užsitęsė dešimt metų. Ilgainiui Itakės karalius 
Odisėjas sumanė klastą. Su triukšminga iškilme buvo parengti 
laivai išplaukti. Jiems išplaukus, ant jūros kranto liko tik didžiulis 
medinis arklys kaip paskutinė atnaša dievams. Trojos gyventojai, 
dainuodami ir juokdamiesi iš graikų, metėsi tempti arklį į miestą 
ir šventė pergalę iki pat aušros. Atėjus šaltai aušrai, Trojos galiū- 
nai pastirę nuo šalčio, girtutėlaičiai gulėjo pasliki, vieni savo 
gultuose, kiti kaimynų lovose, o kai kurie tysojo gatvėse. Tada 

atsidarė Trojos arklio pilvas ir iš jo iššoko garsiausi Graikijos 
galiūnai. Vieni atrakino miesto vartus, įleisdami slapta sugrįžu- 
sius bičiulius, o kiti pradėjo žudynes mieste. Troja buvo sunai- 
kinta. 

Apie Trojos karą teturime tik šį epą, aklo dainiaus Homero 
užrašytą po penketo šimtų metų. IZšada — pirmojo žmonijos 
karo korespondento poetinis praeities mūšio aprašas! Troja, 
kurioje šie įvykiai rutuliokosi, buvo septintoji iš devynių. Šian- 
dien tą Troją aplankiau. Įdomi vieta, nuostabus epas! 

Trojos apgula yra istorinis įvykis — atsitikimas — achajų 
nausėdijų kūrimo istorijoje. Pasak graikų istorijos, Troja buvo 
sunaikinta 1184 m. prieš Kristų. Be abejo, kai kurie Iliados veikė- 
jai yra istoriniai asmenys, bet pasakojimas apie karo žygį prieš 
Troją apima krūvą legendų, perduotų gyvu žodžiu ir bėgant 
šimtmečiams praturtintų. 


Apaštalas Paulius išplaukė į Europą iš Troados 


Netoli Trojos yra Troada. Kadaise Troada buvo uostamiestis, 
nūn tik žvejų kaimas su tingia prieplauka žvejams ir burlaiviams. 
Apaštalų darbų knygoje rašoma: 


(Paulius, Silas ir Timotiejus) perėjo Frygiją ir Galatijos ša- 
lį, nes Šventoji Dvasia draudė jiems skelbti žodį (Žinią 
apie Kristų) Azijoje. Atvykę netoli Mysijos, jie mėgino pa- 
sukti į Bitiniją, tačiau Jėzaus Dvasia jų neleido. Perėję 
Mysiją, jie nuėjo į Troadą. Čia Paulius naktį turėjo re- 
gėjimą: jam pasirodė makedonietis, kuris maldavo: “Ateik 
į Makedoniją ir padėk mums!" Po šio regėjimo mes nedels- 
dami nutarėme keliauti į Makedoniją, įsitikinę, kad Dievas 
mus pašaukė skelbti jiems Evangelijos. 


Išplaukę iš Troados, leidomės tiesiog į Samotrakę ir ryto- 

jaus dieną į Neapolį. Iš čia atvykome į Filipus — pirmąjį 

šitos Makedonijos dalies miestą bei koloniją (Apd 16,6-11). 

Į Troadą turėjau progą užsukti prieš keletą metų. Nūdien 

ji sunkiai pasiekiama. Žvyro kelias. Taksis vengia juo važiuoti. 
Senosios Troados nėra likę jokio ženklo. Tuomet uostelyje prie 
medinio molo mačiau žvejus, besitaisančius plaukti į žvejonę. 


Į Bursą — seldžiukų sostinę 


Keliaujame į Bursą. Vieškelis palei Dardanelus. Sąsiauris 
ramus. Jokio vėjelio. Rodos, dėkis pačiūžas ir čiuožte jį per- 
čiuožk į Europą. Man vis neišeina iš galvos Kserkso II ir Alek- 
sandro Didžiojo statyti tiltai! Laivai lyg kupranugariai praslenka 
sąsiauriu ar į Egėjo jūrą, ar Stambulo link. Jie turi labai lėtai 
plaukti, nes sąsiauris siauras. Leidžiama sukelti tik bangeles ... 

Šį rytą turėjau anksti pajudėti. Autobusas išeina aštuntą va- 
landą, o stotis tolokai. Anksti atsikėlus, buvo galima stebėti tur- 
kų miesto atsibudimą naujai dienai. Tiesa, kareiviai ir policija 
nesiliovė patruliuoti krantinėje visą naktį. Mucedzinas atsikėlė 
pirmasis ir Dievo vardu šaukė keltis ir ateiti į mečetę pasimelsti. 
Turkų muedzinas neturi arabų kraštų muedzino balso. Mue- 
dzinas arabų kraštuose savo balsų išreiškia žmogaus ilgesį ir 
dejonę, o Turkijos muedzinas — įsakymą eiti melstis. Ilgesys ir 
dejonė jo balse neslypi. Gaidžiai beveik kartu su muedzinu šįryt 
žadino. Turkai į mečetes neskuba. Mečetė yra bendrai penkta- 
dienio maldai. Šiaip meldžiamasi namie. Maldos kilimėlis yra 
jų asmeniška mečetėlė. Daug kur autobusų stotyje matyti būdelė 
su užrašų “mesdžid" — pagarbinimo vieta. Dar prieš saulėtekį 
pasirodė gatvėse vyrai su šluotomis. Gatvės nors ir negrįstos, 
bet šluojamos. Laikraščiai neišmetami, o naudojami prekėms 
suvynioti. Gyvenimas krantinėje tirštėjo. Žvejų būrelis lipo į lai- 
velius ir leidosi į sąsiaurio šoną prie Europos. 

Vieškelis glaudžiasi prie Marmuro jūros. Vieškelio dešinė- 

je — Žemaitijos gamtovaizdis, kalvos apaugusios krūmais ir miš- 
keliais. Lankose pūpso šieno kupetos, tyso pradalgės. Kai kur 
jau rugiapjūtė. Javų gubos kraunamos į arklių traukiamą vežimą. 
Žemė atrodo derlinga. 

Trinu akis iš nustebimo. Nejaugi tai būtų gandrai? Ne vienas 
ar keletas, o keliasdešimt! Iš tikro, tai gandrai. Turbūt šie gand- 
rai nebemėgsta valdžios Lietuvoje! Jiems smagiau Turkijoje liz- 
dus krauti ir vaikus auginti. 

Vieškelis tolsta nuo Marmuro jūros ir vingiuojasi slėniais. 
Praskubame pro Graniko lygumą. Čia 334 m. prieš Kristų Alek- 
sandras Didysis pirmajame mūšyje Azijos žemyne sunaikino 
rinktinę Persijos kariuomenę. Slėniai ima platėti, jų atšlaitės 
palengvėle darosi statesnės, bet kalnų nematyti. Aplinkui tik 
aukštos kalvos. Bandirmos mieste sustojame poilsiui. Stoties ap- 
linka labai švari, o išvietės ne tik švarios, bet ir nekvapios. Ma- 
tyti turkių su madingomis kelnėmis. Kaimietė — žemdirbė — 
žiūri į jas šnairomis. Gal su įtarimu, o gal ir su pavydu? Šeimos 
išlydi šeimos narį į kelionę ... Ne tik mama ar tėtis, bet ir sene- 
lė ar senelis, brolis ir sesuo. Mama palydi sūnų į karinę prievo- 
lę, išbučiuodama jam abu žandus ir ranka paliesdama jo kaktą. 

Išvažiuojant iš Čanakalės buvo saulėtas rytas, o į Bursą įva- 
žiuojame lynojant. Išlipus iš vėsinamo autobuso, užklumpa lie- 
taus gūsis. Be to, nemaloniai karšta. Skubu ieškoti nakties prie- 
globsčio į pirmąjį, nors ir gerokai apšepusį, viešbutį. 


Viešbučio darbuotojas Imamas 


Viešbutis apšepęs, bet labai jaukus. Priėmimo kontoroje 
darbuotojas kalbina, tarsi būtume seni pažįstami. Į mano “Giun 
aidin" — “Labą dieną" — atsako arabišku “Wa salaam aleikum!" 
Pastebėjęs pase daugelio kraštų antspaudus, teiraujasi, kokie 
įspūdžiai iš kelionės po Iraną, Iraką, Egiptą ... 

— Ar po Turkiją įdomiau keliauti negu po Iraną? — klausia. 

— Turkija panašesnė į Vakarų Europą, — mėginu jam atsa- 
kyti, — užtat čia galima jaustis kaip namie. 

— O kuo domitės kelionėse? — ūmai užklausia. 

— Žmonėmis, jų religija ir senove ... 

— Savo malonumui? 

— Iš dalies taip. Be to, noriu nuodugniau susipažinti su 
krikščioniškąja Turkijos praeitimi, su islamu ir Turkijos poslin- 
kiu į sekuliarizmą — islamo supasaulėjimą. 

Mudviejų pokalbį nutraukia nauji viešbučio svečiai. Dar- 
buotojas grąžina man pasą, nurodo kambarį ir šypsodamasis 
sako: 

— Esu imamas. Kviečiu apsilankyti mečetėje. 

— Su malonumu. 

Imamas yra bendros musulmonų maldos vadovas. Kunigų 
islamas neturi. Imamu gali būti kiekvienas padorus, vadovauti 
tinkamas vyras musulmonas. 


Bursa — pirmoji otomanų sostinė 


Nors Bursa yra senovės frygų, lidų ir mysiečių valdose, jos 
įkūrimas siejamas su Bitinijos karaliumi Prusiju I trečiajame 
šimtmetyje prieš Kristų. Pirmojo prieškristinio šimtmečio 
pradžioje romėnų legionai grūmėsi su Ponto karaliumi dėl Bi- 
tinijos. Ilgainiui Bitinija ir Bursa — ar Brusa — tapo Romos 
imperijos valdomis. Antrajame kristiniame šimtmetyje Plinijus 
Jaunesnysis savo laiškuose imperatoriui Trajanui keliskart mini 
Bursos vardą, bet Bursa tuo laikotarpiu niekuo nepasižymėjo. 

Apaštalas Andriejus yra laikomas Bitinijos apaštalu. Dėl jo 
Bursa tapo svarbiu Žinios apie Kristų židiniu Rytuose. Be to, 
bizantų laikotarpiu mineralinių vandenų šaltiniai apylinkėse 
Bursą labai praturtino. Imperatorius Justinianas šeštajame šimt- 
metyje čia pasistatė rūmus ir prabangias maudyklas. Šilkaverpių 
auginimas, — sakoma, kad jis prasidėjo Justiniano laikais, — 

padarė Bursą pasauliniu šilko ir šilko audinių gamintoju. Ir 
nūdien šilkaverpių auginimu ir šilko audinių gaminimu verčiasi 
didelė dalis Bursos gyventojų. 

Bursos taiki gerovė baigėsi septintojo šimiumečio pabaigoje, 
kai arabai įsiveržė į Mažąją Aziją. 1075 m. Bursą užėmė turkai 
seldžiukai, bet buvo priversti po dviejų dešimtmečių ją palikti, 
kai Pirmojo Kryžiaus karo armija atžygiavo prie Bursos. Turkai 
otomanai XIV a., otomanų dinastijos pirmūno Otomano Gazio: 
(Gazi) vedami, sugrįžo prie Bursos sienų. Bursa priešinosi dvi- 
dešimt metų! Galų gale 1326 m. balandžio 6 d. gynėjai pasidavė 
Otomano Gazio sūnui Orhanui. 

Bursa tapo pirmąja otomanų imperijos sostine. Tapęs sosti- 
ne, miestas sparčiai augo ir puošėsi gausybe savitos turkų archi- 
tektūros paminklų. Tiesa, šiuolaikinės pramonės poreikiai sukū- 
rė naujus priemiesčius, kuriuose susispietė bent pusantro milijo- 
no gyventojų. Panašiai kaip Vilnius ir Kaunas turi savitis 
senamiesčius, taip Bursa garsi savo turkišku senamiesčiu. 

Bursa buvo tik laikina otomanų sostinė. Tamerlanas pristab- 
dė otomanų pastangas. suvienyti turkų musulmonų valstybėles 
Anatolijoje ir sunaikinti Bizantijos imperiją. Tamerlano nugalėti 
prie Ankaros, otomanai metėsi vidurinės Europos link, norėda- 
mi ją užkariauti. 1413 m. sostinę perkėlė į Edirnę Europoje. Iš 
Edirnės buvo paranku ne tik valdyti imperiją dviejuose žemy- 
nuose, bet ir rengtis baigtiniam karo žygiui prieš Konstantino- 
polį. 


Po lietaus smagu 


Lietaus gūsiai atvėsino orą ir nuskaidrino dangų. Smagu 
žvalgytis po spalvingąjį senamiestį ir gėrėtis Olimpo kalno prie 
Bursos, — nūdien vadinamo Uludahu (Uludag), — priekalniais. 
Uludahas žiūri iš 2543 m aukščio viršūnės į labai derlingą ly- 
gumą, į Bursos senamiesčio žaliai žydros spalvos mečetes bei 


569 


jų minaretus ir iškilius pirmųjų sultonų mauzoliejus. Bursa iš- 
saugojo ir saugoja ne tik senovės pastatus, bet ir senamiesčio 
"gatveles bei sodus. Į akis krinta Ulu Čami — Didžioji mečetė — 
prie rytinių senamiesčio vartų įtvirtinimų. Mečetės siluetas su 
dvidešimčia kupolų daro ją itin ženklią ir paslaptingą. Vidaus 
sienas puošia meniški kaligrafiški Korano posakių įrašai. Me- 
četėje daug žmonių. Moterys meldžiasi dešiniajame mečetės 
kampe. Stebina jaunų vyrų pamaldumas. 

Sakoma, kad Romoje kas ketvirtas pastatas yra baroko sti- 
liaus šventovė. Bursos senamiestyje, galima sakyti, kas ketvirtas 
pastatas yra arba mečetė, arba sultono mauzoliejus, arba su sul- 
tono dvaru susijęs namas. Už Orhano, Bursos užkariautojo, me- 
četės slepiasi bazaras — dengtas Bursos turgus — su savo ma- 
žomis vingiuotomis gatvelėmis ir senovės karavanų keleiviams 
skirtais užeigos namais. 

Senamiestyje vyrauja šventiška nuotaika. Atrodo, kad visi 
Bursos gyventojai smaginasi po gaivaus lietaus. Mėginu eiti Ata- 
tiurko gatve Pilies link. Čia upė automašinų. Sunku — pavojin- 
ga — per gatvę pereiti. Turkai, sėdėdami už vairo, jaučiasi vi- 
sagaliai. Reikia eiti iki tolimo šviesoforo, norint į kitą gatvės 
pusę nukakti. Pilies vieta mane domina, nes ji liudija senąjį 
romėnų ir bizantų miestą. Ir nūdien dar galima atpažinti jo 
sienas, kai kur ir gynybos bokštų bei pilies vartų likučius. 


Keltuvu į Uludahą 


Mečetės įdomios. Smagu klajoti po bazarą — turkiškąjį tur- 
gų. Lietus atvėsino orą, bet akys pavargsta, kojos pailsta ... Užti- 
kęs prie keltuvo į Uludahą picos užeigą, susigundau prisėsti. 
Turkiška pica skiriasi nuo itališkosios. “Dioner kebab" lengvesnė 
už mūsiškę. Užeiga mažutė. Picą atneša pats šeimininkas. Jis, 
kaip daugelis buvusių svečiais darbininkais Vokietijoje, kalba 
vokiškai. Domisi mano pasauliu. Labai svetingas. Vietoj sąskaitos 

paduoda savo užeigos kortelę. Sako, šį kartą buvote mano sve- 
čias ... Įtikinu, kad kitą kartą daugiau valgysiu ir būsiu svečias, 
o dabar privalau atsilyginti. Rytuose sunku suprasti svetingumą. 

Į Uludahą vieškeliu — 35 km. Keltuvu tik dešimt minučių. 
Akimis lankau Bursą, stovėdamas keltuve pakeliui į tautinį Tur- 
kijos parką. Ant keltuvo sienos reklama: nuo gruodžio iki balan- 
džio atviros slidžių juostos. Parke turbūt visais metų laikais sma- 
gu pakvėpuoti pušų oru. 

Romėnai ir bizantai mėgaudavosi parke vasaros metu. Be 
to, naudodavo parko sniegą vynui ir vaisiams atšaldyti. 


Pokalbis su imamu 


Grįžęs į viešbutį, vėl sutinku budintį imamą. 

— Ką matėte? — domisi. 

— Daug ir mažai ... 

— Bursa yra turkiškiausias Turkijos miestas, — pritaria, pa- 
brėždamas kiekvieną žodį. 

Imamas pakviečia sėstelti. Pasiūlo kavos, klausdamas “su 
cukrumi ar be cukraus". Turkams įprasta į kavą daug cukraus 
dėti. Imamas pasakoja apie save. Supasaulietintas islamas jam 
nepatinka. Samprotauja apie mečetę ir jaunimą. Sako, ir jauni- 
mui supasaulietintas islamas ne prie širdies. Pastebėjęs, kad pa- 
žįstu Turkijos istoriją ir islamą, teiraujasi apie mano užsiėmimą. 
Papasakoju jam vaikystėje girdėtas kalbas apie rusų ir turkų ka- 
rus, kai lietuviai vyrai buvo rusų gaudomi į kariuomenę žygiuoti 
prieš Turkiją. Sakau, kad Bursoje galiu lietuviškai “vyšne", “ar- 
būz" ir “kilim" nusipirkti ... 

Pokalbis tapo vakarone. Imamas kalba apie krikščionybę ir 
jos supasaulėjimą. Sako, daug intelektualų iš Prancūzijos ir Vo- 
kietijos atvyksta į Bursą, norėdami nuodugniau susipažinti su 
islamu ir tapti musulmonais ... Prieš atsisveikinant imamas man 
padovanoja arabišką Koraną. Gal, sako, padės nuodugniau pa- 

žinti tikrąjį Dievo apreiškimą, nes žydai ir krikščionys jį sudarkė. 
Musulmonai kaltina žydus už jų atskirumą, o krikščionis už ti- 
kėjimą Švč. Trejybe ir Jėzaus dievyste. 


Į Izniką — senąją Nikėją 


Nuo Bursos lig Izniko — maždaug 88 km. Vieškelis šiuolai- . 
kinis. Prie Gemliko pasukame į kuklesnį, tiesiog į rytus einantį 
kelią. Važiuojame palei Izniko ežerą. Senoji Nikėja glaudžiasi 
prie jo rytinio galo. Ežeras — 30 km ilgio. 

Iznikas — senoji Nikėja — mane domina, nes čia 325 m. 
įvyko Pirmasis visuotinis Krikščionių Bendrijos Susirinkimas, 
kuriame buvo aptartas Apaštalų tikėjimo išpažinimas. Nikėjoje 
įvyko ir Septintasis visuotinis Susirinkimas, pasmerkęs ikono- 
klazmą — statulų daužymą ir paveikslų plėšymą. Miesto įkūrimo 
data laikoma 316 m. prieš Kristų. Lisimachas, vienas iš Alek- 
sandro Didžiojo įpėdinių, jį užkariavo ir pavadino savo žmonos 
garbei Nikėja. Nikėja buvo Bitinijos sostine iki Nikomedijos 
miesto įkūrimo 264 m. prieš Kristų. Kai Bitinija buvo prijungta 
prie Romos imperijos 74 m. prieš Kristų, Nikėja tapo vienu 
svarbiausių romėnų Azijos provincijos miestų. Plinijus Jau- 
nesnysis, Bitinijos valdytojas, iš Nikėjos rašė laiškus imperatoriui 
Trajanui 111-112 m. po Kristaus, klausdamas, kaip elgtis su 
krikščionimis: persekioti ar nekreipti dėmesio? 

Antrajame kristiniame šimtmetyje. Nikėja buvo klestintis 
miestas. Kas penkti metai buvo švenčiami įmantrūs festivaliai 
Dioniso, mitinio miesto įkūrėjo, garbei. Po festivalių būdavo 
žaidynės Romos imeratoriams pagerbti. 362 m. Julianas Atska- 
lūnas atgaivino trumpam laikui pagonių papročius. 

Nikėją vargino ne tik arabų užpuoliai, Kryžiaus karų kariau- 
nos, seldžiukai ir otomanai, bet ir nuožmūs žemės drebėjimai. 
Otomanams užėmus Bursą 1326 m., ir Nikėja po ilgos apgulos 
pasidavė sultonui Orhanui. Otomanų laikotarpiu miestas kles- 

tėjo. Iš Azerbaidžano atkelti menininkai ir amatininkai labai 
praturtino otomanų imperijos architektūrą ir menus. Nikėjoje, 
otomanų vadinamoje Izniku, suklestėjo keramikos įmonės, ku- 
rios per du šimtmečius gamino įmantrius fajanso koklius, spal- 
vingas čerpes bei keramikos dirbinius, ir nūdien puošiančius 
mečetės ir sultonų rūmus Turkijos miestuose. 


Trys valandos Nikėjoje 


Atvažiavęs į Izniką, stotyje skubu prie kontoros autobusų 
linijos, kuri veža keleivius į Stambulą. Keletas autobusų man 
parankūs. Jau dešimta valanda ryto. Apsisprendžiu išvykti pirmą 
po pietų. Turiu tad tris valandas viešnagei Iznike. Belieka susi- 
rasti taksį, kuris nuvežtų į man įdomias vietas ir laiku parvežių 
į autobusų stotį. 

Didelė dalis romėnų ir bizantų laikotarpio miesto sienų 
tebestovi su gynybos bokštais. Galima atskirti jų statyboje ket- 
" vertą viena po kitos ėjusių stadijų, kiekviena yra ženklinant 

naują šeimininką. Romėniškosios liekanos apima Stambulo var- 
tus, kurių dalį sudaro Vespasiano ingreso arka. Netoliese pi- 
ramidės pavidalo kapas iš antrojo kristinio šimtmečio. Rytiniai 
vartai buvo pastatyti Hadrianui pagerbti jo apsilankymo proga. 
„Turbūt patraukliausi vartai yra pietiniai, pastatyti Klaudijui II 
valdant. Kadangi priešai dažniausiai užpuldavo iš pietų, matyt, 
kad šie vartai būdavo dažnai atstatomi. Išgriauti Giol Kapisi — 
Ežero vartai — veda prie mėlynų ežero vandenų. Ežero pakran- 
tėje auga vienišas medis ir mėtosi keliolika marmuro Iuitų iš 
Konstantino Didžiojo rūmų, kurių didžiuma nūdien skęsta eže- 
ro vandenyje. Čia imperatorius buvo sušaukęs Pirmąjį visuotinį 
Susirinkimą 325 m. " 
Septintasis visuotinis Susirinkimas buvo švenčiamas Aya 5o0- 
fjos — Šventosios Išminties — bazilikoje 787 m. Šis pastatas 
buvo seldžiukų ir otomanų perstatytas į mečetę. Ir kitos dvi 

krikščionių šventovės — Koimesis (Mergelės užmigimo) ir Agios 
Trifono — griuvėsiai, nūdien tik turistinės įžymybės. Koimesio 
šventovė rodo, kad ji buvo paversta tvartu. Stogo nebeturi. 
Bokštas nors ir sutrumpėjęs, bet pakankamai aukštas gandrams 
lizdui krauti. Man įėjus, gandrė — gal gandras? — tik pasuko 
galvą pasižiūrėti. 

Nikėja — šiuolaikinis Iznikas — nūdien nežymus. Taksis 
parveža mane į autobusų stotį laiku. 


Pirmasis Nikėjos visuotinis Susirinkimas 


Susirinkimą sušaukė imperatorius Konstantinas, norėdamas 
išspręsti ginčus, kuriuos kėlė Arijus, teologas iš Libijos (256-336). 
Jis buvo kunigas Aleksandrijoje (Egipte) ir mokė, kad Kristus 
yra daugiau negu žmogus, bet mažiau negu Dievas. Taigi, anot 
jo, Kristus yra iškiliausias kūrinys, bet ne Dievas. Jo mokymą 
įprasta vadinti arianizmu. Aleksandrijos vyskupas Atanazas Ari- 
jų ekskomunikavo, bet tasai pabėgo į Mažąją Aziją. 

Istorikai ginčijasi dėl skaičiaus vyskupų, dalyvavusių Susi- 
rinkime: vieni teigia, kad 318 vyskupų dalyvavo, o kiti — kad 
tik 225. Visi pripažįsta, kad Susirinkime dalyvavo visi svarbūs 
Rytų vyskupai, keturi Vakarų vyskupai, — tarp jų Hosijus iš Cor- 
dova'os, Susirinkimo pirmininkas, — ir du Popiežiaus legatai. 
Pagrindiniai Susirinkimo veikėjai buvo Arijus ir jo oponentas 
Atanazas. 

Susirinkimas priėmė Tikėjimo išpažinimo formuluotę, kuri, 
rodos, buvo pagrįsta paprastu krikšto tikėjimo išpažinimu, pa- 
teiktu Euzebijaus iš Cezarėjos. Formuluotė apėmė graikišką žo- 
dį “homoousion" — “vienos prigimties", — kuris buvo vartoja- 
mas kalbant apie Tėvą ir Sūnų. Tas žodis, turbūt Hosijaus pasiū- 
lytas, tapo prabos akmeniu Susirinkimui ir baidykle arianizmui, 
nes aptarė Sūnaus dieviškumą ir lygybę Švč. Trejybėje. Tikėjimo 
išpažinimas buvo priimtas visų vyskupų, išskyrus du; pastaruo- 

sius imperatorius Konstantinas ištrėmė į Ilirijų (325 m.). Net 
„po Susirinkimo ginčas tęsėsi. Imperatorius įsakė Atanazui pri- 
imti Arijų į tikėjimo bendruomenę, bet Arijus staiga mirė (326 
m.). 


“O kuo jūs mane laikote?“ 
Į Jėzaus klausimą mokiniams: “O kuo jūs mane laikote?“ 
buvo įvairiai atsakyta Naujajame Testamente: 


Apaštalas Paulius: Jėzus yra nukryžiuotasis ir Prisikėlusis 
Kristus. 

Morkus: Jėzus yra Kenčiantis Mesijas. 

Matas: Jėzus yra naujasis Mozė, naujojo įstatymo Mo- 
kytojas. 

Lukas: Jėzus, pilnas Šventosios Dvasios, yra visų Išga- 
nytojas. 


Kai Krikščionių Bendrija įėjo į helenistinį pasaulį, Žinios 
apie Kristų skelbimas ir tikėjimo pastangos suprasti, kas yra 
žmogui Jėzus Kristus, pradėjo vartoti Viduržemio jūros tautų 
filosofinę kalbą — filosofines kategorijas. Šios graikų filosofijos 
kategorijos atsiejo nuo pažinimo, kaip daiktai reiškiasi ar veikia, 
klausimą, kaip daiktai yra savyje, išreikšdamos šią įžvalgą sąvo- 
komis “prigimtis", "būtis" ir pan. Pradinės krikščionių bendrijos 
buvo sutelkusios dėmesį į tai, ką Dievas buvo jiems padaręs per 
Jėzų Kristų, taigi kas yra Jėzus darbais, dabar šios vėlesnės hele- 
nistinės Krikščionių bendrijos pradėjo stebėtis Jėzumi savyje, 
taigi jo prigimtimi ir būtimi. Kitaip kalbant, nuo skelbimo, ką 
Jėzus daro — Jėzus išgano, — jų klausimai nukrypo į tai, kokia 
yra Jėzaus prigimtis ir būtis: kas yra Jėzus, mūsų Išganytojas, 
savyje? Nuo pažinimo, kad jis yra iš Dievo, jų tikėjimo pastangos 
suprasti Jėzų kėlė klausimą apie jo santykį su vienu Dievu, vadi- 

namu Tėvu. Ar tai buvo du Dievai? Negalima manyti! Ar Jėzus 
buvo mažesnis Dievas? Galima sutikti, bet kaip jis galėtų iš tik- 
rųjų išganyti? Kaip galėtų Jėzus Kristus būti Dievas bei Dievas 
Tėvas būti Dievas ir, nepaisant to, būti vienas Dievas? Be to, ir 
klausimai apie Jėzaus sąlytį su žmonija tapo aštrūs. Jeigu jis tik- 
rai yra iš Dievo, ar jis tkrai yra žmogus? Ar jo prigimtis yra iš 
tikrųjų žmogiška? Ar jis turi tikrai žmogiškai dvasingą sielą? 
Jeigu ne, tuomet įsikūnijimas buvo tik dingstis. Bet jeigu taip, 
tuomet Jėzus iš tikrųjų yra du asmenys, žmogiškas ir dieviškas. 
Jeigu jis iš tikrųjų yra žmogus, kaip jis gali būti laikomas Dievu 
ir būti vienas asmuo? Visi šie klausimai buvo išreikšti tuometine 
kalba ir tikintieji dalyvavo, norėdami atsakyti į klausimą: “O 
kuo jūs mane laikote?" 

Nikėjos Susirinkime vyko įnirtingi svarstymai. Vienas vysku- 
pas, pasakojama, išėjo duonos kepalo nusipirkti. Grižęs pranešė, 
kad “net kepėjas" norėjęs pasvarstyti klausimą, ar Kristus turėjo 
vieną, ar dvi prigimtis! 

Susirinkime du polinkiai kėlė sunkumų. Vieni norėjo neigti 
prigimties tapatumą tarp Dievo ir žmogaus — Jėzaus, laikydami 
jį tik kūriniu. Be abejo, jis yra iškilesnis kūrinys, — taip kartojo 
Arijus, — bet Dievas negali dalytis būtimi su tuo, kas ribota ir 
laikina. Vadinti Jėzų “Dievu" — Dievo įžeidimas, nes dievišku- 
mas suteršiamas tuo, kas ribota ir laikina. Užtat titulas “Dievas" 
Jėzui gali būti tik mandagumo titulu. O Rytų vyskupai Nikėjos 
Susirinkime nutarė, kad šis Arijaus sekėjų polinkis klaidingas. 
Tikėjimo išpažinime, kurį ir nūdien kalbame bei giedame sek- 
madienio ir švenčių pamaldose, Jėzus yra išpažįstamas kaip 
“Dievas iš Dievo, Šviesa iš Šviesos, tikras Dievas iš tikro Dievo, | 
gimęs, bet nesukurtas, esantis vienos prigimties su Tėvu". Jeigu 
tai nebūtų tiesa, pabrėžė Susirinkimo Tėvai, mes nebūtume iš- 
ganyti Jėzaus, nes nuodėmė yra tokia galinga, kad joks kūrinys 
negali jos nugalėti. Išganyti gali tik Dievas! 

Vėliau Popiežius Leonas I rašys: “Lygiai pavojinga paneigti 

tiesą, kad Kristus turėjo žmogišką prigimtį, kaip ir atsisakyti ti- 
kėti, kad jo šlovė yra lygi jo Tėvo įšlovei|". 


“Vienos prigimties su Tėvu“ 


Graikiškasis žodis “"homoousion" — “vienos prigimties su 
Tėvu", — vartotas Nikėjos Susirinkime Sūnaus santykiui su Tėvu 
aptarti, ne visiems buvo prie širdies, nes jį buvo anksčiau vartojęs 
atskalūnas Sabelijus. Užtat pavyko įtikinti imperatorių Kons- 
tantiną sugrąžinti Arijų iš tremties į jo pareigas Aleksandrijoje. 
Sankirtis tarp Nikėjos Tikėjimo išpažinimo gynėjo Atanazo, 
Aleksandrijos vyskupo, ir Arijaus sekėjų buvo neišvengiamas. 
Dabar Atanazas buvo imperatoriaus išsiųstas į tremtį! 

Konstancijui II, Arijaus sekėjui, tapus imperatoriumi, kata- 
likai vyskupai buvo masiškai tremiami. Arianizmas tapo viena 
labiausiai paplitusių ir skaldančių atskalų Bendrijos istorijoje. 
Atanazo tremtis į Romą išjudino popiežių Julijų I į grumtynes. 
Bet susirinkimą, popiežiaus sušauktą Sardikoje (343 m.) Ata- 
nazui apginti, atmetė ir Rytų vyskupai, ir imperatorius Kons- 
tancijus. Nuo šiol katalikai galėjo remtis tik Roma. Kai Vakarai 
atsidūrė Konstancijaus valdžioje, kelete susirinkimų buvo panai- 
kinti Sardikos nuosprendžiai, o popiežius Liberijus, vyskupai 
Hilarijus iš Poitiers'o ir Hosijus buvo ištremti. Dabar perga- 
lingieji Arijaus sekėjai pradėjo tarpusavyje ginčytis. Netylėjo ir 
katalikai. Vakaruose — Hilarijus iš Poitiers'o, Rytuose — Bazi- 
lijus Didysis, Grigalius Nazianzietis ir Grigalius Nysietis nesiliovė 
gynę ir aiškinę Nikėjos Tikėjimo išpažinimą. 364 m. Vakarai 
buvo valdomi Valentino I, kataliko imperatoriaus. Kai 379 m. 
katalikas Teodosijus I tapo Rytų imperatoriumi, arianizmas buvo 
uždraustas. 

Antrasis visuotinis Susirinkimas buvo sušauktas, kad iš naujo 
patvirtintų Nikėjos Tikėjimo išpažinimą. Tai buvo Pirmasis 
Konstantinopolio Susirinkimas, įvykęs 381 m. Toks buvo arianiz- 

mo galas imperijoje. Rytų vyskupai samprotavo, kad esame iš- 
ganyti Dievui prisiėmus visa, kas tik priklauso žmogiškajai pri- 


gimčiai. Jeigu kas nėra Dievo prisiimta, tampant žmogumi, tai 


nėra išganyta. Taigi tikra ir visapusiška Jėzaus žmogiškoji prigim- 
tis yra išganančioji tiesa. 

Arianizmas iš karto nemirė. Jis apėmė gotus, gyvenusius 
nūdienėje Serbijoje ir Vengrijoje, ir taip sėkmingai plito, kad 
visi gotai ir kitos germanų tautelės tapo Arijaus sekėjais. Aria- 
nizmas pasiekė Vakarų Europą ir Afriką. 


Laikas kilti į Stambulą 


Mėnesį klajojęs po Turkiją — rytinę, vidurinę ir vakarinę, 
grįžtu į Stambulą. Ką patyriau? Turkijos žemėlapis ir Turkija 
mano gyvenimo žemėlapyje. Ši kelionė — ilgiausia ir viena iš 
keliolikos. Spalvingas gamtovaizdis, žmonės, istorinė sampyna, 
archeologinės vietos, islamo pasaulis. Mano domesys išdilusiais 
Tautų Apaštalo Pauliaus pėdsakais. 

Turkai gyvena būriais: kaimas — miestelis — miestas. Vien- 
kiemių nematyti. Architektūra nuobodi: tokia pat pilka turkiška 
mečetė su laibu minaretu: Šiuolaikinių pastangų apvaldyti crd- 
vę, sukuriant vietą maldos poreikiams, nematyti. Nors islamas 
Turkijoje ir supasaulėjo, bet yra išlikęs konservatyvus. 

Turkai punktualūs. Įdomu stebėti autobusų išvykimą. Nu- 
statytu laiku pasigirsta autobuse skambutis. Tučtuojau suūžia 
motoras, ir autobusas ima riedėti stoties vartų link. Ir autobusui 
riedant "berniukas", prikibęs prie atvirų durų, dar bando “me- 
džioti" keleivius, šaukdamas vardą miesto, į kurį važiuoja: “Istan- 
bul! Istanbul!" 

Manasis “Istanbul! Istanbul!" autobusas privažiavo prie “Pe- 
ron + 4" likus lygiai pusvalandžiui iki išvažiavimo. Lauke krap- 
nojo. Nieko nelaukdamas įlipau į vidų. Vietos numeruotos, dėl 
jų varžytis nereikia. Palengvėle autobusas pilnėjo, bet laisvų vie- 

tų dar liko. 

Kelionė iš Azijos į Eurėpą per lietų. Gamtovaizdis įvairus: 
kalnai, kalvos, Marmuro pajūrio lyguma. Keliauju per labiausiai 
supramonintą Turkijos dalį. Prie Izmito — senojo Nikomedijos 
miesto — ypač daug įmonių, daug taršos. Autobusas čia tik 
stabteli. 


Autostrada į Kadikioy — Chalcedoną 


Prie Izmito pasiekėme autostradą, kuri jungia Stambulą su 
Ankara. Pajūrio juosta siaura. Austostrada ir geležinkelio bėgiai 
daug kur vos vos išsitenka. Daug kur steigiasi naujos gyvenvietės. 
Pakelės ženklai rodo į Kadikioy — senąjį Chalcedoną, kuriame 
451 m. vyko Ketvirtasis Krikščionių Bendrijos visuotinis Susi- 
rinkimas. Po valandos greito važiavimo įriedėjome į Kadikioy 
autobusų stotį. Daugelis keleivių išlipa, nes skuba į keltuvą, ku- 
ris greičiau nuveža į Stambulą. “Autobusu, — paaiškina įlipęs 
darbuotojas, — iki Topkapi autobusų stoties bus lėtas važiavimas 
per Bosforo tiltą". Susigundau nepalikti autobuso, nes jis veža 
į Topkapi stotį. Mat, išgirdęs Topkapi vardą, pamaniau, kad 
autobusų stotis yra prie Topkapi sultonų rūmų. Tik vėliau paty- 
riau,kad “Topkapi" yra dviprasmiškas: Topkapi — sultonų rūmai, 
Topkapi — pagrindinė Stambulo autobusų stotis. 

Prieš keletą metų, būdamas Stambule, mėginau surasti 
šv. Eufemijos šventovę Kadikioy'e. Ši šventovė buvo Susirinkimo 
vieta. Nūdien jos vietoje stovi didžiulės kareivinės. 

Ketvirtąjį visuotinį Susirinkimą sušaukė imperatorė ir impe- 
ratorius — Pulcherija ir Marcianas, norėdami panaikinti gėdin- 
gą Plėšikų sinodo, įvykusio Efeze 449 m., sprendimą ir aptarti 
atskalūno Euticho mokymą apie Kristų. Eutichas buvo Kons- 
tantinopolio archimandritas ir didelis nestorianizmo priešas. 
Nestorianizmas laikėsi požiūrio, kad Jėzus Kristus buvo du arti- 
mai ir neatskiriamai sujungti skirtingi asmenys. Ši samprata bu- 

vo atmesta Trečiajame Katalikų Bendrijos visuotiniame Susirin- 
kime, įvykusiame 431 m. Efeze. Efezo Susirinkimas paaiškino 
katalikiškąją tiesą, aptardamas, kad Jėzus Kristus, tikras Dievas 
ir tikras žmogus, turi dvi skirtingas prigimtis, neatskiriamai su- 
jungtas viename asmenyje, ir yra vienos prigimties su Tėvu. Eu- 
tichas teigė, kad žmogiškoji Kristaus prigimtis buvo dieviškosios 
prigimties “sugerta", todėl tikėti dvi jo prigimtis yra nestoriška. 
Eutichas buvo apkaltintas erezija ir Konstantinopolio patriarcho 
Fabijono sušauktame vietos sinode pašalintas iš archimandrito 
pareigų. Jis kreipėsi į savo bičiulius, ieškodamas paramos. Im- 
peratorius Teodosijus įsakė vyskupams susirinkti į Efezą 449 m. 
rugpjūčio 1 d. Šis susirinkimas, vadinamas Plėšikų sinodu, buvo 
gėdingas iš pat pradžių. Aleksandrijos vyskupas Dioskoras, Eu- 
ticho bičiulis, pirmininkavo ir atėmė balsavimo teisę visiems 
vyskupams, kurie buvo priešiški Eutichui. Susirinkimas sugrąži- 
no Eutichą į jo pareigas ir paskelbė jį ortodaksu, o Flavianą ir 
Euticho kaltintoją Euzebijų iš Dorylaeumo atstatė nuo pareigų. 
Flavianas atsisakė paklusti susirinkimui, popiežiaus legatai pa- 
smerkė susirinkimo svarstymus. Kareiviai, Dioskoro pasišaukti, 
privertė balsuoti už Eutichą; Flavianas buvo žiauriai susirinkimo 
narių sumuštas ir netrukus mirė; legatai vos išsigelbėjo. 

Po Teodosijaus mirties (450 m.) jo įpėdiniai — Pulcherija 
ir Marcianas — sušaukė Chalcedono Susirinkimą, kuris pašalino 
iš pareigų Plėšikų sinodo vadus ir pasmerkė Euticho grupuotę. 


Jėzaus Kristaus aptartis 
Chalcedono Susirinkime 


Sėdžiu autobuse jau visą valandą. Vis nejudame. Sako, kad 
šiuo metu labai daug eismo ant tilto į Europą. Užtat geriau 
laukti nejudant, negu važiuoti po sprindį iki tilto, per tiltą ir 
net tiltą pervažiavus. Kadikioy'as niekuo nepanašus į Chalce- 
doną. Vietoj Šv. Eufemijos šventovės — turkų kariuomenės ka- 

reivinės, vietoj Kryžiaus — plevėsuoja Pusmėnulis, vietoj Bizan- 
tijos legionų — triukšmingai pražygiuoja janyčarų orkestras. 
Didžioji Chalcedono dovana Krikščionių Bendrijai buvo Jė- 
zaus Kristaus prigimties ir asmens aptartis. Remdamiesi Po- 
piežiaus Leono I formuluote, duota garsiajame Tome Flavianui, 
Susirinkimo Tėvai paskelbė, kad Antrasis Švč. Trejybės Asmuo 
turi dvi skirtingas prigimtis — vieną dievišką ir kitą žmogišką. 
Šios dvi prigimtys yra neatskiriamai sujungtos viename asmeny- 
je. Ši aptartis yra tikrojo tikėjimo mastas ir Rytų, ir Vakarų 
krikščionybėje. Taigi, remdamiesi helenistinėmis kategorijomis, 
jie išpažino, kad Jėzus Kristus yra vienos prigimties su Tėvų — 
tikras Dievas — ir vienos prigimties su mumis — tikras žmogus. 


Vėl Stambule 


Kadikioy'e autobusas lūkuriavo visą valandą. Bet kai pasi- 
judino, bėdos nebebuvo. Topkapi autobusų stotį už miesto sienų 
pasiekėme per valandą. Taksis nugabeno į viešbutį. Kambarį 
buvau užsisakęs išvykdamas iš Stambulo. 

Turiu dar vieną dieną prieš kelionę į Romą. Skiriu ją muzie- 
jams — Senovės Artimųjų Rytų bei Archeologijos — ir sultonų 
Topkapi — Seralio — rūmams. Einu pėsčiomis. Smagu pasi- 
žvalgyti. 

Ir Sovietų Sąjungos turistai keliasi anksti. Eina būreliu. Kuk- 
lūs. Apžiūrinėja krautuvių vitrinas. Į vidų neina. Senovės Arti- 
mųjų Rytų muziejų randu dar uždarytą. Vartai į kiemą atviri. 
Suolelis po medžiais prie bilietinės. Ateina ir du berniukai. 
Vaikai eina į muziejų vieni patys! Ateina ir dvi rusės. Laukiame 
kartu. Moterims atėjus, berniukai atsistoja ir užleidžia vietą 
joms sėstis. Jiedvi kone pašnabždomis kalbasi rusiškai. Bugščios. 
Dar ateina ir moteris su Leica fotoaparatu. Spėju, kad ji vokietė. 
Keturiese sėdime ant to paties suolo. Muziejų atidaro 9.30 va- 
landą. 

Senovės Artimųjų Rytų muziejus 


Artimųjų Rytų muziejus saugo nepaprastai turtingus kasi- 
nėjimų rinkinius. Nuo 1517 iki 1917 m. Artimieji Rytai buvo 
otomanų imperijos valdos. Archeologiniai rinkiniai sutelkti iš 
Sumero, Babilono, Asšuro, Ninevės, Lagašo, įvairių hetitų impe- 
rijos vietovių, Sirijos, Libano ir Palestinos. 

Aštuoniose salėse išdėstyti XIX a. (iki Pirmojo pasaulinio 
karo) archeologinių kasinėjimų radiniai iš plačiosios orfomanų 
imperijos. Per tiek šimtmečių bemaž visos vietos, susijusios su 
Šventuoju Raštu, buvo turkų valdos. Užtat šis muziejus man itin 
įdomus. 

Pirmose dviejose salėse laikomi radiniai iš Arabijos ir Egipto, 
Jie priklauso laikotarpiui prieš islamo pokyčius. Gausu pamink- 
linių įrašų ant sienų finikiečių kalba, reljefų, statulėlių. Egiptui 
skirtoje salėje šventyklų liekanos, antkapių paminklai, pamink- 
linės statulėlės iš Tebų. 

Radiniams iš Mesopotamijos skirta trys salės — III-TV-V. 
Šios salės man ypač rūpi. Valdovai ir vietovės pažįstami iš Šven- 
tojo Rašto studijų ir skaitymo. Stebiuosi Adad-Nirario III — 
810-783 m. prieš Kristų — obeliskų su dantiraščio raidėmis, 
degtomis plytomis su gyvulių reljefais, puošusiomis Ištaros vartus 
ir Babilono šventąją gatvę. Vitrinose brangakmeniai, ginklai, 
įvairūs reikmenys ir spalvoti keramikos dirbiniai iš Tell-Hala- 
fo, — penktojo prieškristinio tūkstantmečio! Lugal Dalu'o, Ada- 
do karaliaus statula, bent 4500 m. senumo, lyg nustebusi žiūri 
į mane. Be to, Gudea, karaliavęs Lagaše sumerų valdose (2144- 
2124 m. prieš Kristų), spoksote spokso. Salėje, kuri skirta vien 
Asirijai, tarp antkapinių paminklų, reljefų ir paminklų fragmen- 
tų kyšo milžiniška Šalmanesero III (859-824 m. prieš Kristų) 
galva, mėtosi Hamurabio statulos gabalai. 

Šeštosios salės radiniai — huritų kilmės reikmenys iš metalo. 

Paskutinės dvi salės skirtos hetitų imperijos praeičiai — 

daiktams, užtiktiems Anatolijoje: Bogazkioy'e ir Zinčirlyje. 
Radinių maža, bet jie vertingi: molio plokštė su Kadešo sutar- 
timi, sudaryta tarp hetitų karaliaus Hatušilio ir egiptiečių fa- 
raono Ramzio po Kadešo mūšio 1268 m. prieš Kristų, užtikta 
Bogazkioy'e. Aštuntoji salė skirta Zinčirliui. Vyrauja rūmų sienų 
reljefai ir didžiulė hetitų valdovo statula iš devintojo prieškris- 
tinio šimtmečio. 


Archgologijos muziejus 


Šis muziejus buvo įsteigtas XIX a. užsklandoje. Gali didžiuo- 
tis graikų, romėnų ir bizantų kilmės radiniais iš Efezo, Mileto, 
Sidono, Trojos ir kitų svarbių centrų. Betgi, regis, nebuvo steng- 
tasi juos sistemingai pateikti lankytojams. Jautiesi lyg sandėlyje, 
o ne muziejuje. 

Garsus Archeologijos muziejaus radinys tarp daugelio sar- 
kofagų yra tariamas Aleksandro Didžiojo sarkofagas iš IV a. 
prieš Kristų, atrastas Sidono mieste — nūdieniame Libane — 
1887 m. Jis stovi aštuntosios salės viduryje. Sarkofago šonai iš- 
puošti marmuro reljefais iš Aleksandro gyvenimo. Ant priekinio 
šono vaizduojamas mūšis tarp graikų ir persų. Trys mažesni 
sarkofagai buvo rasti tame pačiame kape kaip ir tariamasis 
Aleksandro sarkofagas. Atrodo, kad šis didysis sarkofagas iš tik- 
rųjų saugojo finikiečių Sidono princo palaikus, o mažieji — jo 
vaikų kūnus. Tos pačios salės gale yra Verkiančių moterų sar- 
kofagas. Aštuoniolikoje rėmtarpių matyti moterų pavidalai, — 
moterys ar stovi, ar sėdi, sielvartaudamos. Skulptorius nuosta- 
biai įgudusiai, skirtinga moterų laikysena ir gestais išreiškė mir- 
ties skausmą. 

Ilgiau stabteliu Mūzų kambaryje. Mūzų statulos, atrastos 
Milete, iš Faustinos maudyklų (II a. po Kristaus). Terpsikorės, 
Arės, Melpomenės ir Apolono su lyra statulos ... 

Žinojau, kad Archeologijos muziejuje yra marmuro lenta 

su įrašu, kurį turkai atsigabeno iš Hezekijo vandens tunelio Je- 
ruzalėje. Judo karalius Hezekijas VIII a. prieš Kristų, nujaus- 
damas, kad asirai užpuls Jeruzalę, įsakė savo inžinieriams iškasti 
tunelį nuo Gihono šaltinio Kidrono slėnyje iki saugaus Siloamo 
tvenkinio kitoje Jeruzalės pašonėje. Tunelį kasė skubiai iš abiejų 
galų. Kai kasėjai susitiko, džiaugsmo apimti savo sėkmę įamžino 
įrašu marmuro plokštėje. XIX a. ši marmuro lenta buvo atrasta 
ir nugabenta į Stambulą. Prieš keletą metų ją buvau atradęs 
muziejuje. Šiandien veltui ieškau. 

Muziejų uždaro pietų pertraukai ... Po pertraukos nebegrį- 
šiu, nes manęs laukia Topkapi — Seralis. 


Pro Bab-i Hiumanyun — pro Didenybės vartus 


Įėjimas į Topkapi — Seralį — įspūdingas. Vartai iš juodo 
ir balto marmuro, su nišomis. Nišose buvo laikomos vinys sul- 
tono nubaustų asmenų galvoms prikalti! Vartai statyti Mehme- 
to II 1478 m. Prieš tai ištisus aštuonis šimtmečius vieta, į kurią 
cinu, buvo Šventieji Konstantino Didžiojo rūmai. 

Už vartų laukia plati aikštė — Janyčarų kiemas. Kairiajame 
kiemo kampe kviečia užeiti Šv. Irenos — Taikos — šventovė. 
Nūdien ji muziejus. Statyta dar prieš Konstantino Didžiojo per- 
sikėlimą į Bizantiją toje vietoje, kur buvo garbinama Afroditė. 
Ji yra viena iš seniausių Bizantijos krikščionių šventovių. Kons- 
tantinas ją padidino ir paskyrė Šventosios Taikos garbei. 381 m. 
čia vyko Antrasis visuotinis Bendrijos Susirinkimas. Turkams 
užėmus Konstantinopolį, Šv. Irenos šventovė buvo paversta ar- 
senalu. 

Janyčarų kiemo gale įėjimas į Topkapi, — Ortokapi (Vi- 
duriniai vartai), vadinami ir Bab-i-Salam (Taikos vartais), — 
lanko pavidalo arka. Šalia du aštuonkampiai bokštai kūgiškais 
stogais. Vartai statyti Suleimano Iškilniojo 1524 m. ir tik sul- 
tonams buvo leista pro juos įjoti, visi kiti privalėjo nulipti nuo 

arklio. Man tos bėdos nebuvo ... Vartų bokštai buvo kalėjimas 
asmenims, nusikaltusiems sultonui. 

Už Ortokapio vartų laukia kitas kiemas, vadinamas Sultono 
tarybos kiemu, pilnas gražių kiparisų ir lapuotų platanų. Čia 
smagu. Daug pavėsio. Be to, įdomu pasižvalgyti po sultono rū- 
mų pagalbinius pastatus. Tarybos kiemo kairėje — Mirusiųjų 
vartai. Pro juos įeini į Alebardininkų kiemą. Už jo — sultono 
raitelių arklidės. Nūdien arklidėse sultono vežimų muziejus. 
Tarybos kiemo dešinėje — virtuvės. XVI a. virtuvėse triūsė 1100 
žmonių (žmonių, įskaitant virėjus, patarnautojus, konditerinin- 
kus, kurie taisė valgius kasdien daugiau negu 5000 asmenų, o 
puotų metu — 10 000 ir daugiau. Virtuvės atnaujintos ir turi 
nuostabų kiniško porceliano rinkinį. 


Tretieji vartai — “Laimės vartai" 


Šiaip ar taip, turkai apdovanoti lakia vaizduotę. Tretieji var- 
tai turi, be arabiškojo Bab-i-Saadet vardo, ir turkišką Akagalar 
kapisi: Baltųjų eunuchų vartai. Už jų trečiasis Topkapi — Sera- 
lio — kiemas. Šių vartų priekyje po plačiu baldakimu būdavo 
pastatomas per iškilmes garsusis Ismailo sostas, kurį sultonas 
Selimas buvo pasigrobęs iš Persijos po sėkmingo žygio į Azer- 
baidžaną. 

Antrasis kiemas — Sultono tarybos kiemas — buvo atviras 
viešajam sultono rūmų gyvenimui, o trečiasis, lygiai kaip ir ket- 
virtasis, buvo skirtas tik sultonui ir jo šeimynai. Baltieji sultono 
asmens sargybos eunuchai rūpestingai saugojo “Laimės vartus", 
leisdami pro juos įeiti tik tiems, kurių užimamoji vieta ar rangas 
leido tai daryti. Šie vartai iš tikrųjų buvo laikomi sultono rūmų 
slenksčiu. Kai sultonas mirdavo, jo palaikai būdavo išstatomi 
budynėms, o laidotuvių apeigos atliekamos antrajame kieme. 
Prieš otomanų armijai išžygiuojant į karą, “Laimės vartuose" 
pasirodydavo savo generolams sultonas su šventuoju pranašo 

Mahometo ženklu — Sančak-i-Šerifu — rankoje. 

Pagaliau įžengiu į Topkapi — Seralio — vidaus šventovę. 
Baltųjų eunuchų nebėra. Muziejaus darbuotojai tingiai perplė- 
šia mano bilietą. Apie mano vietą bei rangą neklausia, — užten- 
ka, kad noriu pasižvalgyti. Vos įėjęs, tiesiog priešais, išvystu Au- 
diencijų menę — Arz Odazi. Tai mažas paviljonas su drąsiomis 
išsikišusiomis pastogėmis. Į vidų įeiti neleidžiama. Interjeras 
apima sostą su baldakimu, patrauklų bronzinį židinį ir fontaną. 
Į visa galima tik paspoksoti pro stiklinę sieną. Kiemo viduryję 
už Audiencijų menės stovi grakštus balto marmuro pastatas — 
Ahmeto III biblioteka, kadaise turėjusi tūkstančiius arabiškų ir 
graikiškų rankraščių. Gaila, kad į biblioteką neteko nė vieną 
kartą įeiti. 


Topkapi — Seralio — ižde 


Suku į trečiojo kiemo dešinį šoną. Patalpos prie vakarinės 
kiemo sienos kadaise buvo skirtos baltųjų eunuchų galvai ir 
mokyklai, kurioje buvo treniruojami sultono pažai. Nūdien šia- 
me pastate rodomi turtingi miniatiūrų, kilimų ir drabužių rinki- 
niai. 

Šalia patalpų su miniatūrų, kilimų ir drabužių paroda yra 
Iždas, kuriame laikomi brangūs otomanų imperijos sultonų, 
princų ir princesių daiktai. Keturios menės sklidinos įvairiausių 
karolių, brangiais akmenimis nusagstytų sieninių laikrodžių, 
gintarinių pypkės kandiklių ... 

Sultonų sostai, išpuošti emeraldais, rubinais, dramblio kau- 
lu. Atskiras kambarys skirtas elegantiškam Ismailo sostui su 
25.000 brangakmenių. Sostas buvo padirbtas Indijoje Persijos 
karaliui, bet Selimas I po pergalingo karo žygio jį parsigabeno 
sau. Atskiras kambarys skirtas ir apeiginiam otomanų imperijos 
sostui iš XVI a. Visas paauksuotas ir brangiais akmenimis nusagsty- 
tas. Brangakmenių rinkinį sudaro 86 karatų deimantas, apsuptas 

49 mažesnių deimantų ir keleto emeraldų (vienas jų sveria 3,26 
kg!). 

Teko matyti Didžiosios Britanijos ir Irano karalių iždus. 
Sunku pasakyti, katras įdomesnis ir turtingesnis. Vienur ir kitur 
galva ima suktis! Išskubu iš Iždo į sultono Mehmeto belvederį 
atsigaivinti — pasigėrėti puikia Bosforo panorama. 


Ketvirtasis kiemas 


Ketvirtąjį kiemą, susidedantį iš keleto terasų, dalija į dvi 
dalis siena. Pirmoje dalyje Abdiulmečito belvederis su šiuolai- 
kiniu restoranu. Antrosios dalies dešinėje — Mustafos Pašos 
belvederis, o kairėje Tulpių sodas ir laiptai į Seralio smaigalį. 
Čia lyg išmėtyti ant įvairių terasų dailūs belvederiai, mečetės, 
fontanai ir tvenkiniai. Du gražiausi sultonų belvederiai — Bag- 
dado ir Erivano — kviečia atsigaivinti. Bagdado belvederį pa- 
statė Muratas IV, minėdamas Bagdado užėmimą 1638 m. Bel- 
vederis kryžiaus formos, o jo vidus oktagono pavidalo paviljonas 
su kupolu virš oktagono centro. Sienos iš dalies dengtos Izniko 
fajanso plokštėmis. Baldų, durų ir langų išpuošimas tiesiog už- 
buria. Iš šio belvederio smagu akimis paklajoti po Bosforą ir 
Auksinio rago miesto dalį. Erivano belvederis vadinamas ir Auk- 
siniu narvu, nes jame buvo laikomi stiprios sargybos prižiūrimi 
artimiausi valdančio sultono giminaičiai po to, kai paprotys iš- 
žudyti visus galimus sosto varžovus XIX a. buvo sušvelnintas. 
Didžiausias skaičius brolių — devyniolika — buvo pasmaugti 
1595 m. sultono Murato III įsakymu. 

Vėl grįžtu į rūmus. Iš Audiencijų menės pro nedūžtantį ni- 
šos langą galima pažvelgti į Relikvijų kambarį su švenčiausiomis 
islamo relikvijomis. Svarbiausias — Mahometo apsiaustas. Sul- 
tonas Selimas I jį pargabeno iš Kairo. Iki pat kalifato panaikini- 
mo 1924 m. Mahometo apsiaustą pats sultonas asmeniškai pri- 
statydavo Ramadano 15-3ją savo šeimynai ir rūmų didžiūnams 

pagerbti. Matyti skrynia su brangakmeniais išpuoštais dviem 
Mahometo kardais — Alla ginklais, padėjusiais užkariauti didelę 
pasaulio dalį. Be to, Mahometo vėliava, lydėjusi jį žygiuose. 


Į haremą 


Arabiškas žodis “harem" reiškia raidiškai “tai, kas yra šventa, 
saugoma". Tačiau Rytuose žodis “haremas" vartojamas ženklinti 
seraliui, sultono rūmų daliai, skirtai jo sugulovėms ir vergėms. 
Jos buvo eunuchų saugomos; svetimiesiems buvo griežtai drau- 
džiama įkelti koją į haremą. Žodis “seraglio", kuris yra tik suita- 
linta turkiško persiško žodžio “sarai", ženklinančio sultono rū- 
mus, forma, paprastai ženklina haremą. Topkapi — Seralis — 
turbūt buvo pastatytas Suleimano Iškilniojo ir praplėstas dau- 
geliu atvejų kitų sultonų. Nūdien jis yra labirintas beveik 400 
kambarių, menių, mažų kiemų, požeminių kalėjimų, celių ir 
tamsių koridorių, vedančių į maudyklas ar kambarius, dažniau- 
siai be langų. Lankyti nūdien galima tik 40 kambarių. 

Sultonai turėjo teisę pagal Koraną turėti keturias (ar net 
septynias) teisėtas žmonas ir neribotą skaičių sugulovių. Di- 
džiausia žmonų svajonė buvo pirmai pagimdyti savo viešpačiui 
berniuką — įpėdinį, nes tai reiškė itin dosnų aprūpinimą ateity- 
je. Be to, kai jos sūnus tapdavo sultonu, jai buvo suteikiamas 
Motinos karalienės titulas. Nesunku įsivaizduoti, kiek daug 53- 
mokslų ir intrigų buvo brandinama ir nuslopinama, kai žmonos, 
uždarytos hareme be jokio užsiėmimo, varžėsi viena su kita dėl 
šios aukščiausios garbės. joms reikėjo galynėtis ne tik vienai su 
kita, bet ir su gudriomis sugulovėmis, gražuolėmis vergėmis, 
pirktomis imperijos prekyvietėse, ar vizirių, provincijų valdytojų, 
pergalingų generolų bei admirolų sultonui dovanotomis. Tam- 
sieji haremo kambariai buvo daugelio kruvinų dramų scena, 
kai princai, kurių motinos nepajėgė jų apsaugoti, buvo pašalina- 
mi nuo kelio į sostą. Haremo moterys, pasmerktos beprasmiam 

vienišumui, turėdamos gyvenime tik svajonę nugalėti savo var- 
žoves, eunuchų padedamos grupavosi į priešiškus būrius. Sunku 
įsijausti į haremo moterų troškimus aplinkoje, kur neapykanta 
ir kerštas buvo svarbiausi veiksniai per keturis šimtmečius. 

Į haremą įeiti pavieniam turistui neleidžiama. Reikia pirkti 
atskirą bilietą ir eiti su gido dešimtuku. Pro tarpdurį su bron- 
ziniu slenksčiu gidas mus veda per fajanso plokštėmis išpuoštą 
prieškambarį į mažą kiemą. Didžiuma mažučių celių aplink šį 
kiemą priklausė eunuchams. Pradžioje eunuchai buvo renkami 
iš baltųjų sultono pavaldinių, bet ilgainiui buvo pastebėta, kad 
šie vyrai, nors ir kastruoti, gali žadinti lytinę aistrą visiškai nuo 
vyrų atskirtoms moterims, todėl jie buvo pakeisti juodaodžiais 
ypač bjaurios išvaizdos eunuchais. 

Gidas parodo keturių teisėtųjų sultono žmonų butus su 
kiemeliu. Tik pirmoji imperijos dama — sultono motina “Valide 
Sultan" — turėjo erdvų butą, visą antrąjį aukštą. Sugulovių kam- 
bariai dydžiu ir patogumais buvo panašūs į eunuchų celes. 
Gidas aiškina, kad eunuchai nuspręsdavo, kuri jų yra “talentin- 
ga" ir verta eiti kaip nakties favoritė Auksiniu keliu į privačius 
sultono kambarius. 


Sultono “Divan" — Imperijos taryba 


Grįžtu į Divano — Tarybos kiemą. Žodis “divan" gali reikšti 
sofą — vietą patinginiauti, bet turkiškai jis reiškia sunkaus darbo 
vietą — Imperijos tarybos Asamblėjos menę. Divanui pirminin- 
kavo Didysis Viziris — Ministras pirmininkas. Sultonas galėjo 
teiktis dalyvauti slapta už lango su pinučiais ir užuolaida. Niekad 
nebuvo žinoma, kada sultonas klausosi svarstymų, nors kartkar- 
tėmis jis įsiterpdavo savo žodžiu į diskusijas. 

Topkapi rūmai stovi ant senojo Bizantijo, kurį buvo įkūrę 
graikai — Byzas iš Megaros — daug šimtmečių prieš Konstan- 
tino Didžiojo sostinės perkėlimą čionai iš Romos. Po turkų per- 

galės sultonas Mehmetas II nusprendė pasistatyti čia sau rūmus. 
Kadangi šie rūmai pakeitė pirmuosius otomanų užkariautojo 
rūmus, jie buvo pavadinti Yeni Sarai — Naujausiais rūmais. 
Šiuo vardu jie buvo vadinami per trejetą šimtų metų. Nūdienis 
Topkapi — Patrankos — vardas siejasi su Ahmetu III (XVIII a.) 
ir jo statytais rūmais, kurie buvo saugomi dviejų patrankų. 
Rūmai, tikriau sakant, pastatų junginys, kuris nūdien vadinamas 
Topkapi — Seralio — vardu, buvo pagrindinė otomanų imperi- 
jos rezidencija nuo sultono Mehmeto II (1451-1481) iki sultono 
Mahmuto II (1808-1839) viešpatavimo. 


Kelionės galas 


Mano kelionė po Artimuosius Rytus ieškant Apaštalo Pau- 
liaus pėdsakų baigiasi. 

Įdomi ir kupina įspūdžių paskutinė diena Stambule — Tur- 
kijoje! Kai išėjau iš Topkapio, lijo. Radęs taksį, grįžau permirkęs 
į viešbutį švęsti kelionės galo ir pasiruošti kelionei į Romą. 

Artimieji Rytai yra kraštai, kur vyrauja didelė įvairovė ir aš- 
tri kaita. Indijos ir Kinijos civilizacijose reiškiasi savimonės tąsa 
per tūkstantmečius, išsaugodama tų pačių kalbų variantus ir 
šriftus, o Artimųjų Rytų kraštai perėjo kataklizminę kaitą. Juos 
kūrė ir perkūrė keturi vėliausi lūžiai ir pervartos: helenizacija, 
romanizacija, christianizacija ir islamizacija. Artimieji Rytai buvo 
užmiršti ir palaidoti, jų raštija užrakinta šriftais, kurių niekas 
nemokėjo skaityti; jų dievai ir religija priklausė žilai senovei. 
Apie antiką kalbėjo tik siauras žinovų būrelis. Ankstyvoji krikš- 
čionybė kovojo su antika kaip visų bjaurasčių motina. Islamo 
galybės nešėsi ir naują apreiškimą, ir naują Raštą iš Dievo, ir 
naują kalbą. Savimi pasitikinčiai islamo civilizacijai pagoniškoji 
pracitis buvo tik tamsybės šalis. 

Stebiuosi Apaštalo Pauliaus laikysena. Atėnuose jis prakalbi- 
no graikus ne smerkdamas, bet siedamas atėniečių būseną su 

Žinia apie Kristų: “Vaikščiodamas ir apžiūrinėdamas jūsų švente- 
nybes, radau aukurą su užrašu: "Nežinomam dievui'. Taigi aš 
noriu skelbti jums tai, ką jūs nepažindami garbinate. Dievas, 
pasaulio ir visko, kas jame yra, kūrėjas, būdamas dangaus ir 
žemės valdovas, gyvena ne rankų darbo šventyklose ir nėra žmo- 
nių rankomis aptarnaujamas, tarsi jam ko nors trūktų. Jis gi 
pats visiems duoda gyvybę, alsavimą ir visa kita. Iš vienos šaknies 
jis išvedė visą žmonių giminę, kuri gyvena visoje žemėje. Tai jis 
nustatė aprėžtus laikus ir apsigyvenimo ribas, kad žmonės ieš- 
kotų Dievo ir tartum apgraibomis jį atrastų, nes jis visiškai netoli 
nuo kiekvieno iš mūsų. Juk mes jame gyvename, judame ir €sa- 
me..." (Apd 17,23-28). 

Apaštalas Paulius nesidrovėjo mokytis. Nenuostabu, kad apie 
reikalą mokytis rašė savo mylimiesiems Filipuose: “ ... mąstykite 
apie tai, kas teisinga, garbinga, teisu, tyra, mylėtina, giriama, — 
apie visa, kas dorybinga ir šlovinga. Darykite, ką tik iš manęs 
išmokote, ką gavote, ką girdėjote ir matėte manyje, ir ramybės 
Dievas bus su jumis" (Fil 4,8-9). 

Atrodo, jog Apaštalas Paulius tikėjo, kad “Su Dievo karalyste 
yra kaip su žmogumi, kuris beria dirvon sėklą. Ar jis miega ar 
keliasi, ar naktį ar dieną, sėkla dygsta ir auga, jam visiškai neži- 
nant kaip. Žemė savaime duoda vaisių: pradžioje želmenį, pas- 
kui varpą, pagaliau pribrendusį grūdą varpoje" (Mk 4,26-28). 


Vėl Romoje 


Palikau Romą gegužei prasidėjus, grįžtu į Romą birželiui 
baigiantis. Kelionė iš Stambulo per Atėnus trumpa, tačiau ilgai 
trunka. Bet Švento Kazimiero kolegijos durų skambutį pa- 
spaudžiu pačiu laiku. Durininkas dar nemiega. 

Kitą rytą skubu į San Paolo alla Regola šventovę — į kriptą, 
kurioje kadaise, pagal romėnų atsiminimus, kalinys Apaštalas 
laukė teismo. Nūdien šia šventove rūpinasi pranciškonų vienuo- 

lija iš Indijos. 

Veltui bandau sustabdyti minčių srautą. Imu į rankas kun. 
Česlovo Kavaliausko verstus Apaštalo Pauliaus laiškus. Atsiverčiu 
Antrąjį laišką korintiečiams. 

Kristaus meilė valdo mus, įsitikinusius, kad jei vienas mirė 
už visus, tai ir visi yra mirę. Jis yra miręs už visus, kad gy- 
vieji nebe sau gyventų, bet tam, kuris už juos numirė ir 
buvo prikeltas. 


Taigi kas yra Kristuje, tas yra naujas kūrinys. Kas buvo se- 
na -— praėjo, štai atsirado nauja. O visa tai iš Dievo, kuris 
mus per Kristų sutaikino su savimi ir davė mums sutaikini- 
mo tarnystę. Juk tai Dievas Kristuje sutaikino su savimi 
pasaulį ... 


Taigi Kristaus vietoje einame pasiuntinių pareigas, tarsi 
pats Dievas ragintų per mus. Kristaus vardu maldaujame: 
“Susitaikinkite su Dievu!" (2 Kor 5,14-20) 


Kuo didžiavosi Apaštalas? 


Bet jei kas drįsta kuo nors didžiuotis, — tai sakau iš kvailu- 
mo, — drįstu ir aš. Jie žydai? Ir aš. Jie izraeliečiai? Ir aš. 
Jie Abraomo palikuonys? Ir aš. Jie Kristaus tarnai? Iš kvailu- 
mo sakau: aš juo labiau! Aš daug daugiau įdėjau triūso. 
Kur kas daugiau kalėjau. Esu gavęs nepalyginti daugiau 
rykščių ir daugel kartų buvęs mirties pavojuje. Nuo žydų 
gavau penkis kartus po keturiasdešimt be vieno kirčio. 
Tris kartus gavau lazdų, vienąkart buvau sumuštas akme- | 
nimis. Tris kartus pergyvenau laivo sudužimą, ištisą parą 
plūduriavau atviroje jūroje. Dažnai būdavau kelionėse, 
upių pavojuose, pavojuose nuo plėšikų, pavojuose nuo sa- 


592 


vo tautiečių, pavojuose nuo pagonių, miesto pavojuose, 
dykumos pavojuose, jūros pavojuose, pavojuose nuo ne- 
tikrų brolių. Man teko daug triūsti ir vargti, dažnai budėti 
naktimis, badauti ir trokšti, dažnai pasninkauti, dažnai 
kęsti šaltį ir nuogumą. Be kita ko, kasdien esu žmonių 
apgultas, rūpinuosi visomis bendrijomis. Jei kas silpsta, 
ar aš nesilpstu? Jei kas piktinasi, ar aš nedegu apmaudu:! 
(2 Kor 11,21b-29) 


Jei reikia girūs, girsiuosi savo silpnumu. ... man duotas 
dyglys kūnc ... jau tris kartus maldavau Viešpatį, kad ati- 
tolintų jį nuo manęs. Bet jis man atsakė: “Gana tau mano 
malonės, nes mano galybė geriausiai pasireiškia silpnu- 
me". Todėl aš mieliausiu noru girsiuosi silpnumais, kad 
Kristaus galybė apsigyventų manyje (2 Kor 11,30; 12,7-9). 

pranašai su Knyga, 39, 40 
tikėjimo, 65 

Kolosai piliakalnio, 449, 456-457 

Komedijos, 118, 149 

Konstantinas, 89, 297-298, 306-308, 
310, 312, 314, 351, 450, 562, 
574-575, 584 
Didysis, 37, 297, 308, 335, 351, 
450, 562, 573, 584, 589 
Konstantinas I, 310 
Konstantinas XI, 298, 314 

Konstantinopolis, 112, 291, 278-279, 
295-298, 302, 303, 305, 307-309, 
314, 327, 346, 401, 427, 451, 453- 
454, 521, 569 577, 579-580 

Koranas, 12, 40, 72, 294, 300, 313, 369, 
389, 425, 427-428, 570-571, 588 

Korintas, 85, 87, 109, 112-124, 133, 
152, 165-167, 170-171, 178-179, 
209, 216, 225, 235-236, 266- 

267, 275, 357, 477, 486-487, 
490, 495, 497, 508 
bendrija, 497 
sąsmauka, 112 
senasis, 114, 115, 116, 120, 167 

Kosmologija, 93 

Kosmosas kilmė, 512 

Kraujomaiša, 497 

Kreta, 9, 25, 133-134, 137, 45 

Krezas, 339, 547, 549-550 

Krikštas, 16, 273, 486-487, 495 

Krikščionija, 17, 39, 223, 236, 296, 

451, 537 

Krikščionys, 8, 13, 22, 35, 38, 69, 73, 
82, 87, 103, 107, 120, 125, 127-128, 
160-161, 255, 268, 307, 347, 350, 
353, 369, 371, 384, 387, 390, 394- 
395, 401, 420-421, 424, 435, 451, 
453, 459, 484-485, 488, 490, 500, 
504, 519, 527, 536, 572 
Bendrija, 37, 35, 39, 78, 87, 15, 
127, 179, 225, 230, 267-268, 275, 
345, 381, 384, 386, 392-393, 401, 
418, 471, 495, 526, 540, 545, 552, 
575, 581 
laisvė, 396, 495 
susirinkimas, 572 
žydžiuojantys, 491 

Krikščionybė, 85, 200, 253, 270, 275, 
335, 371, 384, 388, 390-392, 
394-395, 400, 426, 460, 463, 
465, 486, 518, 524, 537, 590 
esmė, 394, 49] 

Krispas, 122 

Kristus, 78, 80, 121, 128, 168, 177, 200, 
225, 232-234, 284, 311, 351, 384, 
387, 390-391, 401, 419-420, 472- 
473, 489, 493, 497, 501-502, 505, 
507, 533, 541, 545-546, 574-577, 
579-581 

apsivilkti Kristumi, 362 
karalystės, 267 
malonė, 395 
paslaptis, 80 
Pantokrator, 284 

Kronas, 154, 247-248, 250 

Kryžiaus karas, 22, 73, 443-444, 452, 572 
istorija, 73 
Ketvirtasis, 298, 306 

Ksenofontas, 353, 449 

Kserksas, 111, 208-214, 212-213, 215, 
263, 279, 558, 566 

Kultūra, 22, 45, 48, 49, 97, 115, 123, 
130, 133, 138, 259, 272, 295, 
305, 330, 340, 342, 357, 364, 
371, 375, 387, 468, 486, 506, 
535, 540 

Kumranas, radiniai, 64 

Kunigai, 4, 13, 15, 66, 147, 160, 462, 
479, 481, 520, 529, 531, 568 

Kurdai, 22, 73-74, 294, 299, 305, 317, 
319, 321, 323-324 

Kurdistanas, 299, 317-318 

Kvailystė, 32, 121-122, 495-496 

Kydno upe, 357 

Kyras, 263, 339, 446, 549, 550 

Kūdikėlis Jėzus, 310 

Kūdikis, 8-9, 145, 164, 216, 298 

Kūnas, 38, 93, 95, 135, 164, 231-232, 
329, 498, 502 

Kūnas ir Siela, 95-96, 231 

Kūrimas ir Prisikėlimas, 92 

Kūrėjas, 82, 91, 95, 118, 175, 227, 
229, 234, 264, 321, 325, 370, 
393, 591 


L 
Laidojimas, 331 
Laidotuvės, 345 
Laikas, 127, 444 


Laisvė, 119, 144, 493-495, 517 

Laodikėja, 432, 458, 525 

Lapitai, 105 

Lauras, 178, 296, 400 

Legenda, 13, 145 

Lemtis, 10 

Leonidas, 153, 208, 211, 213 

Leonas, 38 

Lepantas, 165-166 

Lidija, 273-274, 293, 543, 550 

Lietuva, 11, 21, 30, 36, 43, 148, 156, 
212, 222, 288, 294, 302, 327, 
333, 354, 372, 441 

Likaonija, 432 

Likimas, 113, 123, 129, 138, 143, 153, 
167, 173, 201, 213, 216-217, 349, 
438, 452, 497, 506, 544, 554 

Listra, 242, 336, 423, 431-433, 435- 
437, 448 

Lukas, 78, 86, 91, 115, 117, 121-122, 
125, 235, 242, 274, 270, 277, 398- 
399, 575 


M 

Maalula, 21, 63, 68-69 

Madona, 310-311 

Magija, 94-95, 423, 478, 489 

Mahomeras, 14, 19, 30, 39-40, 39, 69, 
74, 219, 222, 299, 311, 347, 438, 
507, 586-588 

Makedonija, 86-87, 115, 125, 201, 241, 
243, 247, 253-254, 256, 259-260, 
266, 270-272, 274, 277, 295, 346, 
491, 508, 566 

Malda, 13, 35, 148, 299, 429, 437 

Maliarija, 241, 419-420, 448 

Malonė, 230, 363, 395, 417-419, 424, 
473, 493, 498, 509-510, 593 

Maratonas, 107, 110-111, 138, 208, 223, 243 

Mardikhas, 12, 19 


Mari, 45, 64, 75 

Markas Antonijus, 265 272, 358-359 470 

Marokas, 81 

Maronitai, 82 

Materializmas, 39 

Marthiaeas, 45-46, 49 

Mauzoliejus, 74, 269, 329, 431 

Mažoji Azija, 29, 242-243, 254, 260, 293, 
327, 368, 391, 402, 452, 508, 516, 
519, 536, 554, 569, 574 
bendrijos, 528 

Mečetė, 13, 70-71, 297 299, 312-313, 
370, 481, 566, 571, 573 

Medicina, 146, 349 

Megisti Lavra, 282-286 

Mehmetas II, 298, 302, 307, 309, 314, 
328, 454, 559, 590 

Meilės dovana, 499 

Meka, 35, 69, 72, 311 

Menas, 45, 74-75, 92, 101, 105-106, 
155, 172, 206, 244, 269, 284, 310- 
311, 313, 330, 352, 452, 462, 468 

Menelajas, 137, 564 

Mergelė, 8-9, 105, 310, 401, 483-484, 574 
Marija, 310, 484 

Meropė, 216 

Mesijas, 18, 32-33, 121-122, 227, 228, 

255, 266, 267, 365, 384, 387, 394, 396- 
397, 416, 418, 473, 496, 501. 575 
nukryžiuotas, 32 
žr. Kristus 

Mesopotamija, 46 

Meteorai, 171, 176, 202-203, 208, 213 

Mevlana, 426-428, 430 

Miestas, žmogaus, 524 

Mihrabas, 72, 311, 313 

Mikėnai, 24, 124, 130, 132-134, 137, 150, 
217, 236, 253, 295, 340, 562, 564 
kulrūra, 340 

Mileras, 467, 506, 508-509, 511, 513- 

514, 532, 534 

Minbaras, 72, 311, 313 

Minerva, 101, 272 

Minas, 133, 295 

Mirtis, 76, 95-96, 125, 129, 229, 264, 
270, 331, 378, 444, 542 

Misrerijų religija, 111, 118, 247, 362, 383 

Misticizmas, rytų, 383 

Mitai, 101, 154, 162-163, 254, 475, 553 

Mitologija, 5, 25, 90, 96, 97, 108, 45, 
254, 295, 399, 433, 465, 517, 555, 560 

Mokslas, 95, 224, 332 

Monasticizmas, 344, 348 

Monoteizmas, 394 

Morteris, 10, 15, 17 27, 29, 39, 42, 72, 
92, 139, 148, 162, 164, 169, 178, 
213, 235, 248, 252, 273-275, 281, 
304, 324, 343, 351-352, 361, 387- 
388, 44, 420, 439, 442, 464, 480, 
515, 520, 548, 581 

Moterys, 34, 37, 70, 98, 131, 155, 178, 
235, 249, 260-261, 268, 275, 279- 
280, 297, 307, 317, 324, 332, 414, 
436, 439, 442, 465, 488, 559, 570, 
583, 588 

Mozaikos, 284, 310, 399 

Mozės Įstatymas, 228, 230, 234, 392, 
393, 395, 417, 486, 494, 496 

Musulmonai, 12-13, 18-19, 22, 34-35, 
39-40, 42-43, 69, 71, 73-74, 82, 
107, 207, 218-219, 294, 296, 298- 
300, 307, 338, 345, 360, 369, 
380, 451, 455, 483, 519, 572 

Muziejai, 74, 297, 334, 425 

Muzika, 106, 149, 162, 166-168, 177, 
249, 280, 295-296, 304, 306, 
326, 427-428 

Mūzos, 178 
kalva, 96 

N 
Naram-Sinas, 47 
Negyvoji jūra, 64 
Neolito amžius, 24, 115, 329-331 
Nerimas, 26, 38, 94, 122, 162, 234, 
355, 398, 543 
Neronas, 112, 113, 268, 481 
Nestorianizmas, 401, 579 
Nestorijus, 400 
Nikalojus, šv, 445 
Nikė, 104, 163, 308, 450, 558, 572. 
573, 574 
Ninevė, 377 
Niobė, 555 
Nudelsimas, 291 
Nuodėmė, 228-229, 366, 503, 576 
Nuzi, 42, 47 
Nysa, 345 


[6] 
Odisėja, 3, 9, 45 
Odisėjas, 9, 10, 564 
Oktavianas, 265 
Oligarchija, 152 
Olimpiada, 153-154, 160 
Olimpija, 150, 154, 156-158, 160-16I, 
163-164, 170, 245 
Olimpinės žaidynės, 110, 154-156, 159, 
245, 253 
Olimpas 
dievai, 90, 95, 97, 101, 111, 123, 
177, 247, 249, 253, 261 
kalnas, 252 
Omejadai, 19, 69-72 
Onesimas, 457, 506 
Orestas, 132, 137, 140-143, 248 
Orestėja, 138, 143, 258 
Oronto upė, 22, 23, 8l, 381 
Orumas, 123, 175, 223, 227 
Otomanai, 298, 314, 316, 327, 453, 


519, 569, 572 
imperija, 328, 452 
Ovidijus, 87 


P 

Pagonija, 8, 35, 42, 116, 227, 362, 395- 
397, 421, 506, 527, 557 

Pagonys, 9, 123, 129, 225-226, 233, 
267, 387, 391, 393-394, 417-418, 
432, 557 

Paidagogos, 228, 365, 494 

Paleolito amžius, 330 

Palmyra, 19-20, 23, 26, 28-29, 31, 75, 76 

Pamuk-Kalė, 460 

Pandora, 252 

Paolo Matrhiae'as, 45-46, 47 

Papijas, 460 

Papirusas, 470 

Paris, 137, 139, 563-564 

Parnaso kalnas, 166-168, 170-171, 174 

Partenonas, 86, 89, 90, 98, 101, 104- 
108, 138, 222, 244, 258 

Partija, 28 

Paruzija, 125 

Pasaulio pabaiga, 268 

Pasaulėjauta, 214 

Pasaulėžiūra, 214 

Paskutinis teismas, 71, 268, 311 

Parmas, 466, 518, 521-524, 529-532, 
542, 545 

Paulius VI, 18, 481, 483-484 

Pausanijas, 111, 117, 133, 135-136, 149 

Pax Romana, 9, 450, 526 

Pažado Žemė, 41, 63-64, 292 

Peloponesas, 107, 109, 112-113, 118, 
124, 130, 137, 145, 150-153, 158- 
159, 164-165, 209, 236, 239-240, 
258-259, 295, 449 
karas, 151, 449 

Pela, 254 


Penktadienis, 297, 312 

Pergamas, 467-472, 474, 525, 534 
bendrija, 471 

Pergamentas, 470 

Pergė, 416, 446-448 

Periklis, 87, 104-105, 107, 152, 213, 258 

Persai, 29, 45, 85, 111, 152, 176, 208, 
210, 212-214, 264, 301, 316, 327, 
349, 451, 549 

Persefonė, 111, 112, 250, 516 

Persekiojimas, 78, 384, 526-527, 541 

Persepolis, 214, 260, 263 

Persija, 214, 257, 448, 451 

Persėjas, 130, 136, 422, 544 

Pettinaro,Giovanni. 45 

Pienas, liūto, 102 

Pijus V 166 

Pilypas II, 256, 258, 271-272 

Pirtis, 334 

Pitagoras, 519-520 

Pitija, 169, 178, 233, 246 

Plaka, 91, 96 

Platonas, 93, 222, 288, 486 

Platonizmas, 94 

Platėja, 107, 110, 307 

Plėšikai, 356, 432 

Pnygs, 96, 100, 102 
žr. Muzos 

Poezija, 7, 8, 25-26, 138, 149, 177, 427 
474 

Polikarpas, 538-539 

Politeizmas, 97, 516 

Pompėja, 332 

Pompėjus, 87, 97, 201, 332 

Popiežius Leonas I, 576 

Poras, sala, 239 

Poseidonas, 90, 101, 108, 115, 169, 247, 
251, 285 

Praksitelis, 163-164, 175 

Pranašumas, 244-245 

Pranašystė, 178-179, 216, 259, 267, 528 

Prancūzija, 70, 372 

Prekyba, 24-25, 28, 41, 69, 201, 250, 
257, 274, 331-332, 357, 455, 511, 
521, 543 

Prienė, 467, 506, 514-517, 519, 532, 534 

Prigimts, 97, 109, 116, 153, 232, 234, 
245, 363, 383, 401, 494, 574, 
575-578, 580-581 

Prisikėlimas, 42, 77, 91-92, 95, 118, 
125, 126, 129, 222, 231, 292, 362, 
371, 384, 390, 444, 460, 486, 
495, 500-502, 553 | 
viltis, 502 

Priskilė, 115, 118, 120, 225, 235, 477, 486 

Prižgintas, Rimas, 110 

Prometėjas, 159, 422 

Propilaja, 104 

Prostitucija, apeiginė, 472 

Proras, 82, 85, 92-93, 95, 123, 142, 
179, 222, 227, 248, 251, 372, 427 

Protėvis, tikėjimo, 42, 48, 66 

Prozelirai, 383, 392, 417, 488 

Psichė, 464 

Puceolai, 9, 10 


R 
Ramadanas, 218, 339, 344 
Ramybė, 94, 168, 232, 417, 450 
Ramzis II, 340 
Ras Šamra, 23-24, 45, 63, 7577 
Religija, 11-12, 22, 33, 39, 64-65, 92, 
96, 131, 214, 224, 253, 287, 313, 
330, 375, 383, 385, 392-394, 400, 
450, 465, 485-486, 488, 504, 517, 
568, 590 
istorija, 372 
nuojauta, 330 
nuostara, 361 
patirtis, 103 


612 


Rojus, 14, 337 

Roma, 4, 8-9, 35, 118, 222, 243, 272, 
291, 297, 381, 440, 448, 450, 478, 
517, 540, 550, 554, 577 

Romanizacija, 590 

Romos imperija, 35, 37, 87, 97, 12, 
120, 123, 219, 268, 297, 357, 381, 
447-448, 450, 478, 517, 524, 529, 
533, 554, 568, 572 
pilietis, 364 
senatas, 335 

Romėnai, 9, 29, 45, 70, 87, 101, 113, 
115-116, 118, 147, 154-155, 201, 
235, 246, 270, 306, 327, 334, 422, 
443, 446, 462, 482, 517, 521, 536, 
571 

Ruibys, prof: Kazimieras, 520 

Rumeli Hisari, 300, 302-304 

Ryrai, 225, 318, 582, 590 


Ss 

Saladinas, 73 

Salaminas, 107 
sala, 109 

Samas, 466, 509, 518-522 

San Paolo alla Regola, 291, 591 

San Paolo fuori le Mura, 291 

Sardai, 467, 525, 538, 542, 547, 549, 
551 
bendrija, 552 
griuvėsiai, 547 

Sarono įlanka, 113, 238 

Sara, 42-43, 64, 67, 230, 322, 365 

Saulė, 23, 28, 35, 39, 45, 62, 68, 88, 
90, 96-97, 102, 131, 158-159, 171, 
203, 317, 353, 360, 370, 427, 442, 
457-458, 476, 485, 517, 522-523, 
526, 540, 558 

Savaitė, 369 

Saviprata, 145, 215, 223, 426 


Savirvarda, 93 

Sąmyšis, 417, 454, 471, 490, 504-505 

Sąžinė, 226Schizma, 451-452 

Seldžiukai, 314, 425-427, 444-445, 
450, 452, 537, 566, 573 

Seleukija, 402 

Septimijus Odenatas, 29 

Septuaginta, 364 

Serbija, 283 

Servantesas, 166 

Sfinksas, 344 

Sfinksė, 169, 172, 216 

Sibilė, 147 

Sidabrakaliai, 490, 503-504 

Siela, 37 93, 95-96, 135, 141142, 231, 365 

Šilas, 87, 91, 265, 269, 276-277, 336, 
380, 397-398, 565 

Silvanas, 242 
žr. Silas 

Simeonas, 33, 36-37, 38-39, 55, 79, 346 

Sinedrija, 79 

Sirena, 5 

Sinagoga 
šėtono, 545-546 

Sirija, 10-11, 21, 27, 35, 37, 39, 43, 65, 
80, 108, 388, 448 

Skulptūra, 104, 138, 162, 163, 258, 
308, 332, 464, 470 

Slėnis, 

- stebuklų, 349-350 

Tempės, 201 

Smirna, 465, 468, 535-537, 539-542, 545 
bendrija, 540 

Sofoklis, 86, 107, 138, 150, 170. 176, 
216-217, 245, 258, 447 

Sokratas, 86, 107, 222, 258 

Solonas, 90, 549 

Sounionas, 108 

Sovierų Sąjunga, 11, 80, 301, 316, 326, 
372, 561, 581 


Sparta, 7, 85, 106-107, 10, 139, 151-153, 
209-211, 223, 257-258 

Sportas, 148, 363 

Stabai, 330 

Stambulas, 297, 300, 305, 311, 328, 
558 

Stebuklas, 32, 85, 163, 225, 243, 288, 
349-350, 385, 363, 434, 460- 
461, 479, 489, 498 

Stoa, 107 

Stratigrafija, 46 

Sufiai, 305, 427 

Suleimanas I, 454, 584, 588 

Sumerai, 45, 46, 62, 65, 582 

Sunitai, 22, 69, 294 

Svajonė, 264, 267, 295, 301, 588 

Svetingumas, 323, 571 

Svetonijus, 119 


Šš 
Šabas, 121, 370-372, 383, 395 
metai, 372 
Šaltinis, 26-27 
Šėtonas, 472, 541 
gelmės, 544 
sostas, 472 
Šiitai, 22, 68, 69, 73, 427 
Širdis, 5. 88, 93, 100, 140, 226, 227, 
230, 235, 250, 251, 262, 270, 273- 
274, 286, 319, 330, 378-379, 382, 
391, 397, 421, 433, 458, 500, 508, 
543, 548 
Šokis, 428, 430 
Šv. Mišios, 99, 390 
Šlimanas,Heinrichas, 130, 560 
Šventasis Atonas, 277 
žr. kalnas 
Šviesa, 264, 576 
Šventasis Raštas, 25, 46, 48, 63-66, 
68, 161, 241, 282, 284, 288, 293, 

319, 339, 342, 374, 380, 399, 466, 
526, 529, 582 

Šventimai, kunigystės, 437 

Šventoji Žemė, 301 


T 

Taisyklės, seniūnų, 365 

Talasokratija, 257 

Tamerlanas, 327-328, 453, 507, 537, 
550, 569 

Tamsa, 264, 382 

Tapkapis, 314 

Tapyba, 258 

Tarsas, 354, 357-358, 363, 385-386, 
415-416 

Tautosaka, 130 

Tautybė, 11 

"Teatras, 149-150, 170, 265, 449, 473, 
475, 482, 515 

Tebai, 152, 215-217, 555, 582 

Technika, 95, 483 

Teisingumas, 9, 75, 140-143, 520 

Teismas, diena, 127, 345, 505 

Teisumas, 124, 364, 492 

Teisėrvarka, 64, 153, 178, 222, 341, 431 

Tell-Hariri, 45 

"Tell-Mardikh, 36, 44, 46, 47 

Tell el-Amarna, 63-64 

Tell Halaf 45 

Temistoklis, 209, 213 

"Teodosijus, 38, 70, 156, 160, 306, 346, 
450, 481, 577, 580 
Didysis, 346, 450 

Teologija, 95, 236, 291, 400-401, 431 

Teračina, 6-7 

"Termopilai, 107, 111, 153, 176, 208, 
210-213, 246 

Tesalija, 146, 153, 171, 176-177, 200-201, 
207, 209-210, 246-247, 295 554 

Tesalonika, 115, 125, 241, 254-255, 

257, 264-265, 269, 275 
Tiaryrai, 273-274, 542-544, 553-554 
Tiberijus, 119, 537, 540 
Tigris, 338 
Tikėjimas, 22, 108, 123-126, 148, 222 

234, 266, 375, 388, 392, 417, 

492-493, 500, 506, 527 
Tiltai, 260, 304, 369, 566 
Timotiejus, 87-88, 115, 124-126, 242, 

255, 269, 277, 336, 435-437, 491, 

506, 513, 565 
Topkapis, 305 
"Tragedija, 97, 118, 123124, 136, 137, 

138-40, 148-149, 161162, 217, 

228, 497 
Tragizmas, 123-124 
Ttakija, 110, 296, 469, 556 
"Troada, 242-243, 490, 508, 565-566 
Troja, 10, 139, 243, 535, 558, 560-563, 

karas, 3, 105, 137, 139, 140, 248, 

254, 327, 465, 563, 565 

devintoji, 562 
Tudhalijas, 343 
Tufas, 348, 352 
Tukididas, 86, 111, 133, 151, 152 
Turizmas, 100, 223, 321 
Turkai, 45, 107, 112, 144, I51, 166, 

201, 207, 219-220, 265, 294, 296- 

297, 302, 304, 314-316, 323, 325- 

328, 338, 344, 346, 355, 359- 

360, 366, 369-370, 375, 381, 424, 

426, 439, 453, 456, 460, 465, 54, 

518-519, 521, 534, 543, 555, 566. 

569-570, 578, 584-585 
Tvanas, 319, 422 
Tyla, II, 31, 48, 162, 243, 283, 34, 5 


U 
Ugaritas, 9, 64 
Uranopolis, 277, 279 


Urartu, 317, 330 
Urfa, 322, 379 
Urgiupas, 346, 348 
Utmanas, 69 


Vv 

Vadi, 20-21, 26, 43, 575 

Vakarai, 219, 225, 236, 247, 418 
pasaulis, 85 
žmogus, 540 

Valstybė, 12, 29, 40, 45, 64, 85, 104, 128, 
131, 153, 155, 216, 227 297, 448 

Vartai, Sirijos, 357, 380 

Vasalai, 342 

Vergilijus, 3-5, 7-10, 87, 242, 246 

Via Egnacia, 265, 269-272 

Viduramžiai, 218, 288, 521 

Viltis, 126, 148, 264, 292, 500-502 

Visara, 92-95, 129, 175, 245, 430, 512 

Visuotinumas, 387, 392-393 

Vynas, 203, 284 

Vyrai, 31, 34, 37, 70, 92, 117, 121, 131, 
155, 157, 201, 213, 235, 254, 263, 
275-276, 279, 286, 296-297, 317, 
324, 332, 358, 395, 414, 417, 434- 
435, 439, 442, 456, 458, 465, 
488, 504, 566, 571, 589 

Vytautas Didysis, 301 


Z 
Zaratustra, 85, 214, 263 
Zenobija, 28-29, 30, 31 
Zenonas, 86 
Zuavai, 88, 100-101 


Ž 

Žemairija, 30, 47, 204, 314, 336, 354, 
373, 402, 458, 547, 567 

Žemė, 12-14, 25, 41, 63-6, 78, 82, 105, 

114, 123, 128, 154, 158, 167, 212, 
214-215, 259, 262, 285, 292, 301, 
370, 428 

Žinia, 118-120, 133, 243, 266, 384, 
386, 416-418, 448, 477, 436, 488, 
493, 496, 501, 513, 527, 542, 591 
apie Jėzų, 119-120, 266, 527 
apie Kristų, 124, 133, 267. 275, 
384-487, 391, 400, 417-418, 424, 
431, 434, 448, 477, 486, 488, 490, 
493, 495-496, 501, 513, 568, 575 

Žydai, 32-33, 43, 67, 118, 121, 123- 
124, 228, 272, 274, 347, 364, 367, 
387, 392, 394, 420, 472, 489, 
492, 527, 551 
Žemdirbystė, 331 

Žmogus, 42, 65, 93-96, 114, 117-118, 
122-124, 128429, 138, 151, 175176 

